
Frí  1  ti  W.  rir.  í 


Schemseddín  hefir  maður  heitið 
Kairó;  hann  sótti  víða  verzlun 
og  hafði  mikið  í  veltunni,  var  hann  hinn  skilríkasti  maður 
og  trúðu  honum  allir.  Vissi  hann  eigi  aura  sinna  tal  og 
átti  ógrynni  þræla;  höfðu  kaupmenn  í  Kairó  kjörið  hann 
til  forstöðumanns.  Ofan  á  alla  þessa  auðsæld  bættist  það, 
að  hann  var  vel  kvæntur,  og  unnust  þau  hjónin  hugást- 
um.  En  er  þessi  saga  gerðist,  höfðu  þau  lifað  tuttugu  ár 
í  hjónabandi  svo  að  þeim  varð  eigi  barna  auðið. 

Einn  dag  sat  Schemseddín  í  búð  sinni  og  horfði  á  ná- 
granna  sína,  sem  allir  áttu  sonu,  sumir  einn  og  sumir  fleiri. 
Sveið  honum  þá  því  sárar,  að  hann  var  barnlaus,  og  varð 
honum  gramt  í  geði  til  konu  sinnar,  því  undir  niðri 
kenndi  hann  henni  um  barnleysi  þeirra.  Þetta  var  á 
Föstudag  og  fór  Schemseddín  til  lauga  eins  og  hann  átti 
að  sjer,  ljet  hann  þar  stökkva  á  sig  ilmvatni  og  skera 
hár  sitt  og  skegg;  síðan  skoðaði  hann  sig  í  spegli  og  varð 
Htið  á  skegg  sitt,  sem  var  farið  að  gerast  hæruskotið; 
varð  honum  þá  enn  skapþyngra. 

Kona  Schemseddíns  vissi  á  hverjum  tíma  hans  var 
heim  von,  og  þvoði  hún  sjer  og  bjó  í  skart  til  þess  að 
fagna  honum  eptir  vanda.  Kom  hún  vinalega  á  móti  hon- 
um,  er  hann  gekk  inn  í  húsið,  og  bauð  honum:  gott  kvöld. 
En  hann  kvaðst  alls  ekki  vera  þurfandi  fyrir  kvöldkveðjur 
hennar.  Ambáttirnar  báru  nú  inn  kvöldverð,  og  bað  hún 
þá  mann  sinn  að  taka  til  matarins,  en  hann  sneri  sjer  frá 
henni  og  kvaðst    einskis  vilja  neyta.     »Hvað    veldur  þvícr, 

Púsund  og  ein  nótt.    V.  * 


spurði  konan,  »að  svo  illa  liggur  á  þjer?«  »Því  veldur 
þú«,  sagði  hann  önuglega,  »þegar  eg  lauk  upp  búð  minni 
í  morgun,  sá  eg  að  allir  kaupmennirnir,  nábúar  okkar, 
eiga  sonu.  Mikil  einfeldnisskepna  var  eg,  þegar  eg  vann 
konu  minni  eið  að  því  um  brúðkaupsnóttina,  að  eg  skyldi 
ekki  ganga  að  eiga  fleiri  konur  eða  leggjast  með  ambáttum, 
já,  og  það  enda,  að  eg  skyldi  aldrei  vera  nótt  að  heiman. 
En  það  er  vitaskuld,  að  mjer  kom  þá  ekki  til  hugar  að 
hún  mundi  verða  óbyrja«.  »Kallar  þú  mig  óbyrju?«,  ansaði 
konan  reiðuglega,  »barnleysi  okkar  getur  eins  mikið  verið 
þjer  að  kenna«.  Þegar  nú  konan  svaraði  svo  skorinort,  þá 
varð  kaupmanni  eigi  grunlaust,  að  sín  væri  sökin  engu 
minni,  beiddi  hann  því  konu  sína  að  vera  góða,  borðaði 
með  henni  og  var  þar  hjá  henni  um  nóttina.  Og  sjá !  að 
nokkrum  mánuðum  liðnum  varð  hún  barnshafandi.  Og 
er  að  því  var  komið,  að  hún  skyldi  fæða,  þá  var  sent 
eptir  ljósmóður;  varð  konan  ljettari  og  ól  fagurt  svein- 
barn.  Ljósmóðirin  blessaði  sveininn  hvað  eptir  annað 
með  því  að  klifa  á  nöfnunum:  Mahómet  og  Ali,  og  æpti 
í  eyru  honum  Tekbir*)  eg  Adan**).  Eptir  þriggja  daga 
legu  reis  móðirin  af  barnssæng;  óskaði  kaupmaður  henni 
til  hamingju  og  kvaðst  vilja  sjá  barnið.  Var  honum  færður 
sveinninn  og  undraðist  hann,  hversu  hann  var  fríður  og 
stór,  því  vel  hefði  mátt  ætla  að  hann  væri  árs  gamall. 
»Hvaða  nafn  hefirðu  valið  honum?«  spyr  kaupmaður. 
»Hefði  það  verið  meybarn«,  ansaði  konan,  »þá  mundi  eg 
vera  búin  að  gefa  því  nafn,  en  fyrst  það  er  drengur,  þá 
ber  þjer  að  kjósa  honum  heiti«.  Þá  var  siður  að  gefa 
börnum  þau  nöfn,  er  menn  heyrðu  af  tilviljun.  Nú  vildi 
svo  til,  að  kaupmaður  í  þann  svipinn  heyrði  einhvern 
kalla  á  Alaeddín,  og  fyrir  þá  sök  hlaut  sonur  hans  það 
nafn  og  ekki  annað;    þar    til   gaf  hann  honum    auknefnið 


')    P.  e.  guö  er  mikill. 

**)    Adan  merkir:  boðun  til  bænahalds. 


Abusch  Schamat,  vegna  einkennis  nokkurs,  er  hann  hafði 
á  báðum  kinnunum. 

Alaeddín  litli  óx  vel  og  dafnaði,  svo  sjá  mátti  fram- 
för  hans  dag  frá  degi;  óttaðist  því  faðir  hans,  sem  var 
maður  hjátrúarfullur,  að  honum  mundi  eitthvert  slys  að 
hendi  bera,  en  einkum  var  hann  hræddur  um  að  hann 
yrði  litinn  illum  augum*).  Til  þess  nú  að  gera  sveininn 
óhultan  fyrir  slíku,  þá  rjeði  hann  af  að  láta  uppfæða  hann 
í  jarðhúsi  þangað  til  hann  yrði  fullþroska.  Var  hann  í 
fyrstu  falinn  til  umsjár  ambátt  og  þjóni  nokkrum  göml- 
um,  en  er  fram  liðu  stundir,  var  maður  fenginn  til  að  kenna 
honum;  tók  hann  góðum  framförum  í  ýmsum  námsgrein- 
um.  En  svo  bar  til  einn  dag  að  þjóninum  gamia  hafði 
gleymst  að  loka  jarðhúsinu,  sætti  þá  Alaeddín  lagi  og  gekk 
upp  riðið;  kom  hann  inn  í  herbergi  móður  sinnar  og 
hittist  svo  á,  að  þar  voru  margar  hefðarkonur  fyrir.  Varð 
þeim  heldur  en  ekki  hverft  við,  er  þær  allt  í  einu  sáu 
yngisinann  mitt  á  meðal  sín,  og  brugðu  þær  óðara  blæj- 
unum  fyrir  andliti  sjer;  kvörtuðu  þær  sáran  yfir  hneyxli 
þessu  við  móður  sveinsins.  »Vitið  það,  frúr  mínar?« 
mælti  hún,  »að  unglingur  þessi  er  sonur  minn.  Mannin- 
um  mínum  stóð  svo  mikil  ógn  af  illum  augum  öfund- 
sjúkra  manna,  að  hann  Ijet  uppala  hann  í  jarðhúsi;  og 
veit  eg  ekki,  hvernig  hann  hefir  getað  læðzt  þaðan  burt, 
en  við  ætluðumst  til  að  hann  yrði  þar  allt  þangað  til  hann 
kæmist  á  fullorðins  aldur«.  Óskuðu  nú  allar  konurnar 
henni  til  hamingju,  þar  sem  hún  ætti  svo  fríðan  son.  En 
Alaeddín  gekk  burt  úr  herbergi  móður  sinnar  í  innra  hús- 
garðinn  og  sá  þræla  nokkra  teyma  múl  inn  í  hesthús. 
Spurði  hann,  hvernig  á  því  stæði,  og  var  honum  sagt,  að 
faðir  hans  hefði  riðið  múlnum  til  búðar  sinnar  og  væru 
þeir  nýkomnir  með  hann  þaðan.  Sveinninn  varð  nú  ákaf- 
ur  og  spurði,  hver  faðir  sinn  væri,  og  jafnskjótt  sem  hann 

*)  Paö  er  alþýðutrú  í  SuÖurlöndum  og  Austurlöndum,  aö 
illur  galdur  sje  i  augnatilliti  hatursfullra  eöa  öfundsjúkra  manna 
og  sje  því  háski  aö  verða  fyrir  því;  þetta  kalla  menn  »ill  augu«. 

heyrir,  að  hann  sje  forstjóri  verzlunarmanna  í  Kairó,  þá 
skundar  hann  á  fund  móður  sinnar  og  leitar  frekari  vitn- 
eskju  hjá  henni.  »Sonur  kær!«  mælti  hún,  »hann  faðir 
þinn  er  líka  yfirmaður  allra  Araba  í  þessu  landi.  Engar 
vörur,  hvers  kyns  sem  eru,  verða  aðfluttar  eða  útfluttar, 
nema  um  hans  hendur  fari;  stendur  verzlun  hans  víða 
fótum  undir,  en  lánstraust  óþrjótandi,  og  er  hann  fyrir  þá 
sök  orðinn  vellríkur«.  »Guði  sje  lof  fyrir  það«,  segir  Ala- 
eddín,  »en  seg  mjer,  elsku  móðir!  hvernig  stendur  á  því» 
að  eg  hef  svo  lengi  verið  innibyrgður  í  jarðhúsinu?«  »Það 
var  til  þess  gert«,  ansaði  hún,  »að  þú  yrðir  óhultur  fyrir 
illum  augum«.  Þá  mælti  Alaeddín:  »Það  er  þó  sannmæli, 
móðir!  að  enginn  má  sköpum  renna  og  enginn  griðastaður 
er  til  fyrir  forlögunum.  Dauðinn  er  hvers  manns  hlut- 
skipti,  og  þó  faðir  minn  kenni  sjer  einskis  meins  í  dag, 
þá  getur  svo  farið  að  við  missum  hann  á  morgun,  og  ef 
eg  þá  vildi  setjast  í  hans  sæti,  þá  mundu  menn  eigi  trúa 
því,  að  eg  væri  sonur  Schemseddíns,  yrði  svo  allur 
föðurarfur  minn  dreginn  í  ríkissjóð.  Þú  verður  að  lofa 
mjer  því,  að  þú  skulir  fá  föður  minn  til  þess  að  koma 
upp  sölubúð  handa.,mjer  og  kenna  mjer  það,  sem  verzl- 
unarmenn  verða  að  kunna«.  Hjet  þá  móðir  Alaeddíns  að 
spara  ekkert  til  þess  að  óskum  hans  yrði  framgengt.  Kem- 
ur  nú  kaupmaður  heim  og  spyr  konu  sína,  hvers  vegna 
hún  haíi  hleypt  syni  þeirra  upp  úr  jarðhúsinu.  Hún  kvaðst 
eigi  vita,  hvernig  hann  hefði  komizt  þaðan,  og  sagði  hon- 
um  allt  hvernig  orð  hefðu  farið  milli  þeirra  mæðgina. 
Sagðist  kaupmaður  skyldu  lofa  syni  sínum  að  fylgjast  með 
sjer  næsta  dag  og  lagði  ríkt  á  við  hann,  að  taka  gaum- 
gæíilega  eptir  öllu,  sem  fram  færi  í  kaupskapnum,  og  semja 
sig  að  kurteisi,  því  það  væri  kaupmönnum  mjög  svo  áríð- 
andi.  Alaeddín  rjeði  sjer  ekki  fyrir  tilhlökkun  og  þráði 
morgundaginn  með  mesta  óþoli.  Fór  faðir  hans  fyrst 
með  hann  til  lauga  og  gaf  honum  skiautklæði;  síðan 
neyttu  þeir  morgunverðar  og  riðu  báðir  saman  til  kaup- 
torgs.     En   er    kaupmenn    sáu    forstjóra    sinn    koma    með 


yngismanni  ókunnugum  og  forkunnar  fríðum,  þá  fóru  þeir 
að  stinga  saman  nefjum  og  hvíslast  á;  höfðu  þeir  í  flimti, 
að  ekki  mundi  Schemseddín  vera  sem  hreinlífastur.  Einn 
þeirra,  sá  sem  elztur  var,  stakk  þegar  upp  á  því,  að 
forstjóra  yrði  vikið  frá  embætti  sínu;  varð  Schems- 
eddín  þess  skjótt  áskynja,  og  kallaði  á  hann  og  spurði, 
hvað  honum  gengi  til.  »Það  er«,  sagði  hann,  »vegna  ung- 
lingsins,  sem  þjer  haíið  hjá  yður«.  Sagði  Schemseddín 
honum  þá  frá  málavöxtum,  en  hann  sagði  hinum  kaup- 
mönnunum;  komu  þeir  þá  allir  og  óskuðu  Schemseddín  til 
hamingju.  Varð  þá  einum  þeirra  að  orði,  að  þegar  fá- 
tæklingar  eignuðust  barn,  þá  væru  þeir  vanír  að  bjóða 
vinum  og  vandamönnum  í  veizlu.  Schemseddín  skildi 
skensið  og  kvaðst  hafa  í  hyggju,  að  veita  þeim  öllum  í 
lystigarði  sínum.  Daginn  eptir  ljet  hann  efna  til  veizlu  í 
tvennu  lagi,  niðri  í  stofu  og  uppi  í  loptsal  einum;  síðan 
gyrti  hann  sig  belti  og  bauð  syni  sínum  að  gera  slíkt  hið 
sama.  »Nú  mun  eg«,  mælti  hann,  »fagna  hinum  eldri 
mönnum  og  fylgja  þeim  upp,  en  þú  skalt  taka  við  yngis- 
mönnunum  í  stofunnk.  »En  til  hvers  er  þessi  aðskiln- 
aður?«  spurði  Alaeddín.  »Til  þess«,  ansaði  Schemseddín, 
»að  hvorir  um  sig  geti  notið  sín  sem  bezt  og  skemmt  sjer 
sem  frjálslegast«.  Reyndi  Alaeddin  á  allar  lundir  að  hlýðn- 
ast  vilja  föður  síns  og  hafði  allt  á  takteini  við  gesti  sína; 
skorti  nú  ekkert  sem  til  góðrar  matveizlu  heyrir,  og  er 
sætir  svaladrykkir  voru  bornir  í  kring  og  brennt  var  reyk- 
elsi,  þá  tóku  hinir  eldri  menn  að  ræða  um  ýmislegt  er 
laut  að  sagnafræði  og  bókmenntum.  En  yngri  mennirnir 
töluðu  mest  um  kaupskap,  og  mátti  þar  heyra  margar 
ótrúlegar  sögur,  og  líkastar  æfintýrum,  er  þeir  sögðu  frá 
ferðum  sínum  til  annara  landa,  hversu  þeir  hefðu  grætt 
mikið  á  litlu  og  auðgast  á  framsýni  og  fjebrögðum.  Einn 
af  þeim,  er  nærstaddir  voru,  spurði  Alaeddín,  hvort  hon- 
um  væri  ekki  mikill  hugur  á  að  ferðast,  þar  sem  hann 
allt  til  þessa  hefði  orðið  að  sitja  í  slíkri  ófrelsis  kreppu. 
Þá  mælti   Alaeddín:     »Til    hvers    er   að    ferðast?    er    það 


ómaksvert?  er  mjer  ekki  miklu  nær  að  sitja  kyr  heima?« 
Allir  boðsmenn  hlógu  að  orðum  þessum/og  sögðu  sín  í 
milli,  að  hann  væri  kjarklaus  og  ragur;  en  þótt  eigi  væri 
svo  til  ætlazt,  þá  heyrði  samt  Alaeddín,  hvað  þeir  töluðu. 
»Hann  er  líkur  fiskunum«,  sagði  einn,  »þeir  geta  ekki  lif- 
að  nema  í  vatni;  það  yrði  hans  bráður  bani,  ef  hann  ætti 
að  skilja  við  föðurhúsin«.  En  annar  sagði:  »Hann  veit 
ekki,  að  menn  fræðast  og  menntast  á  ferðum,  hann  veit 
ekki,  að  enginn  kaupmaður  getur  orðið  fullfær  í  verzlun, 
eða  haft  nokkurt  álit  á  sjer  meðal  fjelaga  sinna,  nema 
því  að  eins  að  hann  hafi  farið  um  hin  fjarlægustu  lönd«. 
Alaeddín  hrundu  tár  við  skósur  þessar;  stje  hann  á  múl  sinn 
með  hryggum  huga  og  reið  heim  til  sín.  Móðir  hans  sá, 
að  illa  lá  á  honum  og  spurði  hvað  til  bæri;  sagði  hann 
henni  þá  frá  háðsyrðum  hinna  ungu  kaupmanna  og  kvaðst 
fyrir  hvern  mun  vilja  ferðast.  Hún  leitaðist  nú  í  fyrstu 
við  að  telja  honum  hughvarf,  en  er  hún  komst  að  raun 
um,  að  það  mundi  verða  fyrir  gíg,  þá  spurði  hún,  hvert 
hann  ætlaði  sér  að  fara.  »Eg  ætla  til  Bagdad«,  ansaði 
Alaeddin,  »því  að  þar  er  mjer  sagt  að  mönnum  veiti  hægt 
að  tvöfalda  eigur  sínar«.  Móður  Alaeddíns  fj^llst  mikið 
um  að  verða  að  sjá  honum  á  bak,  því  hún  unni  honum 
hugástum,  en  samt  lofaði  hún  að  leggja  til  við  föður 
hans,  að  hann  ljeti  af  hendí  við  hann  vöruforða  nokkurn, 
svo  sem  skaplegt  væri  eptir  efnahag  hans.  En  Alaeddín 
hafði  litla  eirð  að  bíða  þess  og  sárbændi  móður  sína,  að 
gefa  sjer  nokkuð  af  því,  er  hún  hefði  sjálf  undir  höndum 
og  búa  þegar  um  það.  Gerði  hún  það  fúslega  og  sendi 
eptir  verkmönnum,  fjekk  hún  þeim  ýmsan  vefnað  og  vöfðu 
þeir  hann  saman  í  tíu  stranga. 

Meðan  þetta  gerðist,  kom  Schemseddín  niður  í  stof- 
una  og  spurði  eptir  syni  sínum,  var  honum  sagt  að  hann 
væri  riðinn  brott  og  flýtti  hann  sjer  þá  heim  á  eptir  hon- 
um.  Sjer  hann  þar  varningsstrangana  og  spyr  konu  sína, 
hvernig  á  þeim  standi;  sagði  hún  honum  þá  allt  eins  og 
var.     Vjek    Schemseddín    sjer    þá    að    Alaeddín    og    leiddi 


honum  fyrir  sjónir,  hvílíkar  hættur  og  þrautir  væru  lang- 
ferðum  samfara,  og  það  hefðu  vitrir  menn  sagt,  að  sá 
gerði  hyggilegast,  sem  aldrei  færi  svo  mikið  sem  míluveg 
frá  heimili  sínu.  En  Alaeddín  ljet  engan  bilbug  á  sjer 
finna  og  kvaðst  þá  skyldu  verða  förumunkur  og  komast 
fram  á  bónbjörgum,  ef  sér  yrði  ekki  leyft  að  ferðast.  »Eg 
skal  þá  ekki  setja  mig  lengur  á  móti  vilja  þínum,  sonur!<( 
mælti  Schemseddín,  »með  því  eg  líka  get  gert  þig  svo  úr 
garði,  að  þú  hafir  gagn  og  gleði  af  ferðinni,  sem  mest  má 
verða«.  Því  næst  gekk  hann  með  Alaeddín  til  geymslu- 
búra  sinna  og  sýndi  honum  hinar  dýrustu  vefnaðarteg- 
undir,  og  vörur  þær,  er  einkennilegastar  voru  fyrir  hvert 
land.  Valdi  hann  út  fjörutíu  stranga  handa  Alaeddín,  og 
var  hver  um  sig  fjörutíu  gullpeninga  virði.  »Eigðu  stranga 
þessa«,  mælti  Schemseddín,  »og  þar  að  auki  hina  tíu,  er 
móðir  þín  gaf  þjer.  Far  nú  vel  og  heill,  og  guð  veri  með 
þjer.  Vegurinn  til  Bagdad  liggur  um  Ljónaskóginn  og  dal 
þann,  er  Benú  Kalab  heitir,  og  er  hvortveggi  staðurinn  í- 
skyggilegur  vegna  Bedúína«.  Alaeddín  kvaðst  fela  sig 
handleiðslu  drottins  með  óbilugu  trausti,  og  ansaði  því 
ekki  frekar.  Fór  nú  Schemseddín  með  honum  út  á  torgið 
til  að  kaupa  eyki.  Þar  hittu  þeir  flutningamann  nokkurn, 
hann  hjet  Kemaleddín  og  heilsaði  hann  Schemseddín,  því 
þeir  voru  gamalkunnugir.  Kaupmaður  sagði  honum  af 
áformi  sonar  síns  og  kvað  sjer  skyldu  þykja  vænt  um,  ef 
hann  vildi  fylgja  honum  og  vera  honum  í  föður  stað. 
Flutningamaðurinn  var  þess  allfús,  og  gaf  Schemseddín 
honum  þá  hundrað  gullpeninga  til  útbýtingar  meðal  þræla 
hans;  áminnti  hann  Alaeddín  að  vera  hlýðinn  og  auð- 
sveipur  flutningamanninum.  Þegar  kaupmaður  var  kom- 
inn  heim  aftur,  þá  gerði  hann  stórveizlu  og  sátu  menn 
allt  kvöldið  við  gleði  og  glaum.  Morguninn  eptir  gaf 
hann  Alaeddín  tíu  þúsundir  gullpeninga,  ef  svo  skyldi  fara, 
að  hann  gæti  ekki  undireins  selt  vörur  sínar  við  aðgengi- 
legu  verði.  Lagði  nú  Alaeddín  af  stað  til  Kairó  ásamt 
flutningamanninum.     Farnaðist  þeim  vel  um  eyðimörkina 


og  náðu  farsællega  til  Damaskus,  þaðan  fóru  þeir  til  Al- 
eppó  og  hjeldu  síðan  áfram  ferðinni  og  bar  ekki  til  tið- 
inda,  unz  þeir  voru  svo  sem  þingmannaleið  svaraði  frá 
Bagdad.  Komu  þeir  í  dalverpi  nokkurt  og  vildi  Alaeddín 
slá  tjöldum.  En  flutningamaðurinn  mælti  fastlega  í  móti 
og  kvað  þeim  meiri  þörf  að  hraða  förinni,  svo  þeir  gætu 
náð  til  Bagdad  fyrir  sólsetur,  því  þá  yrði  borghliðum  lok- 
að  og  ekki  lokið  upp  fyr  en  með  sólaruppkomu;  en  það 
bar  til  þeirrar  siðvenju,  að  menn  voru  hræddir  um,  að 
Persar*)  kynnu  að  ráða  á  borgina  og  fleygja  öllum  fræði- 
bókum  í  Tígrisfljótið.  Alaeddín  kvaðst  ekki  eingöngu  vera 
kominn  til  að  verzla,  því  sjer  væri  líka  hugur  á  að  skemmta 
sjer  og  skoða  löndin.  Flutningamaðurinn  leiddi  honum 
fyrir  sjónír,  hvílíkur  háski  þeim  væri  búinn  af  Bedúínum, 
sem  væru  hinir  verstu  ránsmenn.  Þá  mælti  Alaeddín: 
»Hver  heíir  hjer  ráðin,  þér  eða  ég?  Eg  vil  ekki  ríða  inn 
í  Bagdad  nema  um  hábjartan  dag,  svo  að  borgarmenn 
sjái  varning  minn  og  auðæfi«.  Sá  þá  Kemaleddín,  flutn- 
ingamaðurinn,  að  ekki  var  til  neins  að  mótmæla  Alaedd- 
ín.  »Breytið  þá  eftir  hugþótta  yðar«,  mælti  hann,  »eg  hefi 
gert  skyldu  mína,  en  það  uggir  mig,  að  þér  munið  kom- 
ast  að  raun  um,  að  eg  rjeði  yður  heilt,  þó  um  seinan 
verði«.  Bauð  nú  Alaeddín  að  menn  skyldu  taka  oían  af 
múlunum  og  slá  tjöldum.  Um  miðnætti  gekk  hann  út 
fyrir  tjald  sitt  og  litaðist  um;  sá  hann  að  eitthvað  blik- 
aði  við  langt  í  burtu.  Ljet  hann  Kemaleddín  vita  þegar  í 
stað,  og  fór  hann  þá  á  fætur  og  sá  að  blikið  stóð  af  kesj- 
um  og  sverðum  Bedúínaflokks,  er  að  þeim  stefndi.  Leið 
á  skömmu  að  ræningjarnir  komu;  æptu  þeir  og  sögðu: 
»Hamingjunni  sje  lof!  hjer  ber  vel  i  veiði!«  slógu  síðan 
hring  um  'ferðamennina  og  sóttu  að  þeim  í  ákafa.  En 
Kemaleddín  kallaði  til  þeirra:  »Snáfið  burtu,  ránsmenn 
og    níðingar!  skömm  og  svívirðing  Araba  þjóðar«,  að  svo 


*)    Persar  hafa  að  vísu  Islamstrú,  en  heyra  til  öörum  trú- 
arflokki  enn  Arabar. 

mæltu  steðjaði  hann  fram  á  móti  þeim,  en  ránsmanna- 
foringinn  lagði  hann  í  gegn  með  kesju  sinni,  steyptist  þá 
Kemaleddin  dauður  niður  í  tjalddyrunum.  Þá  óð  fram 
maður  sá,  er  hafði  það  starf  að  brynna  eykjunum,  og  ögr- 
aði  ræningjunum  með  líkum  skapraunarorðum  og  Kemal- 
eddín,  enda  var  hann  óðara  drepinn.  Varð  Alaeddín  skelfd- 
ur  mjög,  er  hann  sá  aðfarir  þessar,  og  sat  hann  grafkyr 
í  tjaldi  sínu  út  í  horni;  auðnaðist  honum  svo  að  sleppa 
undan  grimmdaræði  ræningjanna.  Bedúínar  bryijuðu  alla 
menn  hans  niður  vægðarlaust,  klyfjuðu  aptur  múlana  sem 
fljótast,  knýttu  þeim  hverjum  í  tagl  annars  og  fóru  svo 
leiðar  sinnar. 

En  er  Alaeddín  var  kominn  til  sjálfs  sín  aptur,  þá 
hugsaði  hann  með  sér,  að  ræningjarnir  kynnu  að  koma 
aptur,  og  mundi  ekki  tjá  griða  að  biðja,  ef  þeir  sæju  hann. 
Fór  hann  þá  af  öllum  klæðum,  nema  skyrtu  og  nærbrók- 
um,  og  fleygði  sér  niður  innan  um  alblóðug  líkin.  En  er 
Bedúínar  sneru  burt  með  herfang  sitt,  þá  spurði  fyrirliðinn, 
hvort  ferðamennirnir,  sem  þeir  ræntu,  hefðu  komið  frá 
Egyptalandi  eða  Bagdad;  honum  var  sagt,  að  þeir  hefðu 
komið  frá  Egyptalandi;  bauð  hann  þá  ræningjunum  að 
hverfa  um  hæl  aptur,  því  hann  grunaði  að  lestareigand- 
inn  mundi  ekki  hafa  verið  drepinn.  Bedúínar  sneru  þeg- 
ar  við;  tóku  þeir  að  bylta  líkunum  og  stanga  þau  með 
spjótum  sínum.  Þegar  þeir  komu  að  Alaeddín,  sá  einn 
þeirra,  að  hann  var  enn  á  lífi;  kallaði  hann  þá  og  sagði: 
»Bíddu  karl!  þú  heflr  látist  vera  dauður;  en  eg  skal  nú 
vinna  þjer  að  fullu«.  Ætlaði  hann  þá  að  leggja  kesjunni 
fyrir  brjóst  honum.  En  Alaeddín  var  nýbúinn  að  þylja 
andheita  bæn  til  hins  helga  Abdalkaders  Algilani,  og  sá 
hann  hönd  nokkra  sveigja  kesju  ræningjans  frá  hrjósti 
sínu,  svo  að  lagið  kom  í  brjóst  Kemaleddín  dauðum. 
Kippti  þá  ræninginn  aptur  kesju  sinni  og  lagði  til  Alaedd- 
íns,  en  þá  kom  sama  höndin  og  stýrði  laginu  í  brjóstið  á 
öðru  líki,  og  reið  ræninginn  við  svo  búið  burt  með  fje- 
lögum  sínum. 

En  er  Alaeddín  hjelt  að  Bedúínar  væru  farnir,  þá 
spratt  hann  upp  og  hljóp  eins  og  fætur  toguðu.  Þá  varð 
ræningjaforingjanum  litið  um  öxl  og  sagði:  »Fjelagar 
góðir!  þarna  sje  eg  mann  flýja«.  Þá  þeysti  einn  af  ræn- 
ingjunum  eptir  Alaeddín  á  harða  spretti.  Nú  bar  Alaedd- 
ín  að  vatnsdæld  einni;  var  þar  regnþró  rjett  hjá  og  klifr- 
aðist  Alaeddín  uppá  þróarbarminn,  lagðist  þar  flatur  og 
bað  guð  að  gera  sig  öllum  mönnum  ósýnilegan.  Nú  kom 
ræninginn  að,  reis  upp  í  söðlinum  og  ætlaði  að  leggja 
hendur  á  hann.  Þá  bað  Alaeddín  í  annað  sinn,  og  í 
sama  vetfangi  skreið  sporðdreki  út  úr  fylgsni  sínu  og 
stakk  ræningjann  svo  sárt  í  höndina,  að  hann  hljóðaði 
upp  yílr  sig  og  kallaði  til  lagsmanna  sinna,  að  hann  væri 
frá.  Komu  þá  hinir  ræningjarnir  með  þys  miklum  og 
fundu  hann  liggjandi  á  jörðinni,  hófu  þeir  hann  upp  á 
hest  sinn  og  spurðu,  hvað  hefði  viljað  honum  til.  En  er 
þeir  heyrðu,  að  sporðdreki  hafði  stungið  hann,  þá  urðu 
þeir  hræddir  um,  að  hjer  mundi  vera  krökkt  af  sporð- 
drekum,  hugsuðu  þá  ekki  um  annað  en  að  flýja  og  voru 
þegar  horfnir  úr  augsýn,  ásamt  hinum  flokknum.  Var 
Alaeddín  þá  svo  yfirkominn  af  þreytu,  að  hann  sofnaði 
fasta  svefni  uppi  á  þróarveggnum.  En  er  hann  vaknaði 
að  nokkrum  tíma  liðnum,  þá  fór  hann  leiðar  sinnar  til 
Bagdad,  og  með  því  kvöld  var  komið,  þá  gekk  hann  inn 
í  anddyri  musteris  nokkurs  og  ætlaði  sjer  að  láta  þar  fyr- 
ir  berast  um  nóttina.  Þá  sjer  hann  þangað  koma  tvo 
kaupmenn  og  voru  tvö  skriðljós  borin  á  undan  þeim. 
Annar  þeirra  var  hniginn  á  efra  aldur  og  virðulegur  á- 
sýndum,  en  hinn  var  á  æskuskeiði.  »Gef  mjer  aptur 
frændstúlku  mína«,  sagði  yngismaðurinn.  »Eg  er  búinn 
að  margsegja  þjer«,  ansaði  gamalmennið,  »að  það  getur 
ekki  komið  til  mála;  hefirðu  ekki  sjálfur  kveðið  upp  skiln- 
aðardóminn«.  Nú  kemur  karlinn  auga  á  Alaeddín;  verður 
hann  hugfanginn  af  fegurð  hans  og  háttprýði  og  heilsar 
honum  með  blíðu.  Alaeddín  tók  kveðju  hans  kurteislega. 
Spurði  karlinn,  hvað  manna  hann  væri.     Þá  tók  Alaeddín 

til  orða  og  mælti:  »Nafn  mitt  er  Alaeddín  Abusch  Scham- 
at,  og  er  eg  sonur  Schemseddíns,  forstjóra  verzlunarmann- 
anna  í  Kairó;  fór  eg  þaðan  með  fimmtíu  stranga  af  hin- 
um  dýrasta  vefnaði  og  ýmsan  annan  varning,  auk  tíu  þús- 
und  gullpeninga;  ætlaði  eg  hingað  að  fara,  en  Bedúínar 
nokkrir  rjeðust  á  lest  mína  og  ræntu  mig  aleigu  minni. 
Átti  eg  mjer  engan  næturstað  vísan,  og  því  kom  eg  hing- 
að  og  leitaði  skjóls  í  musterisanddyri  þessu«.  Karlinn 
þagði  stundarkorn  og  mælti:  »En  segið  mér  nú,  ef  eg 
gæfl  yður  fullkominn  fatnað,  sem  væri  þúsund  gullpeninga 
virði,  múl  sem  ekki  væri  minna  virði  og  sjóð  með  jafn- 
miklu  fje,  hvernig  ætli  yður  yrði  það  að  skapi?«  «Slíkt 
er  stórmannlega  boðið«,  mælti  Alaeddín,  »en  hver  er  til- 
gangurinn?«  »Yngismaður  þessi«,  ansaði  karlinn,  og  benti 
um  leið  á  unga  manninn,  »er  bróðurson  minn  og  var  hann 
eptirlætisgoð  föður  síns.  Eg  á  dóttur,  er  Sobeide  heitir, 
og  hefi  eg  eigi  minni  ást  á  henni;  hún  er  kvenna  fríðust, 
og  þar  til  mesti  snillingur  í  hljóðfæralist.  Eg  hefi  marg- 
sagt  honum,  að  það  sje  ógjörningur,  nema  annar  maður 
gangi  fyrst  að  eiga  hana  og  láti  hana  svo  eina.  Nú  er 
eg  að  leita  fyrir  mér,  hvort  eg  geti  ekki  fundið  einhvern 
útlending,  sem  vildi  gera  honum  þenna  greiða,  svo  menn 
fái  sjer  þetta  síður  til  umræðu;  þjer  eruð  útlendingur, 
komið  með  mjer  til  dómarans  og  skuluð  þér  þar  semja 
kaupmála  við  dóttur  mína.  Skuluð  þjer  vera  hjá  henni  í 
nótt,  og  snemma  í  fyrra  málið  þegar  þjer  eruð  skilinn  við 
hana,  skal  eg  efna  við  yður  öll  heit  mín«.  Alaeddín  hugs- 
aði  með  sjer,  að  betra  væri  að  liggja  í  mjúkri  sæng  held- 
ur  en  á  borgarstrætunum  eða  í  anddyrinu.  Varð  hann 
því  samferða  hinum  til  dómarans.  Fannst  dómaranum 
mikið  um  prúðmennsku  Alaeddíns  og  ljek  á  als  oddi  við 
hann.  »Hvað  er  yður  á  höndum?«  spyr  hann  karlinn. 
»Eg  ætla«,  svaraði  hann,  »að  gipta  þessum  unga  manni 
dóttur  mína,  en  ekki  samt  nema  með  því  skilyrði,  að 
hann  skilji  við  hana  í  býtið  á  morgun  og  gefi  hana  apt- 
ur  fyrra  manni  sínum.  Fyrir  þá  sök  skal  hann  skuldbinda 

sig  til  að  greiða  dóttur  minni  á  morgun  fimmtíu  þúsundir 
gullpeninga.  En  það  er  ekki  vinnandi  vegur  fyrir  hann, 
og  því  mun  hann  standa  við  orð  sín,  og  þá  skylda  eg 
mig  til  að  gefa  honum  fullkominn  fatnað,  þúsund  gull- 
peninga  virði,  múl  sem  ekki  sje  minna  virði  og  sjóð  með 
jafnmiklu  fje«.  Og  er  enginn  mælti  þessu  í  móti,  þá 
samdi  dómarinn  kaupmálann  og  fjekk  föðúr  konunnar 
skuldbindingarskrá  Alaeddíns.  Karlinn  ljet  nú  nýja  tengda- 
soninn  fara  heim  með  sjer  og  gaf  honum  skrautlega 
skikkju;  fór  hann  síðan  til  dóttnr  sinnar  og  sagði  henni 
hvað  gerzt  hafði.  Hann  sýndi  henni  skuldbindingarskrána 
og  kvaðst  hafa  gipt  hana  ungum  manni  og  elskuverðum, 
er  Alaeddín  hjeti.  Biður  hann  dóttur  sína  að  fagna  hon- 
um  vel  og  gengur  því  næst  til  herbergis  síns.  En  á  með- 
an  haíði  frændi  Sobeide  lagt  svo  undir  við  kerlingu  nokkra 
kynduga,  að  hún  skyldi  koma  í  veg  fyrir,  að  Alaeddín 
fengi  góðar  viðtökur,  því  hann  var  hræddur  um,  að  So- 
beide  mundi  ekki  vilja  þýðast  sig  framar.  Fór  kerling 
þegar  til  Alaeddíns  og  mæiti:  »Mjer  er  einhvern  veginn 
svo  vel  við  yður  sakir  æsku  yðar  og  fríðleika,  og  íinn  eg 
mjer  því  skylt  að  leggja  yður  heilræði.  Konan  unga,  sem 
þjer  hafið  gengið  að  eiga,  er  að  vísu  girnileg  eptir  ytri 
ásýnd,  en  farið  samt  að  mínum  ráðum  og  komið  ekki  of 
nærri  henni.  Heilsa  yðar  er  í  veði,  ef  þjer  eigið  nokkuð 
við  hana«.  »Hvað  ber  til  þess?«  spurði  Alaeddín.  Þá 
mælti  kerling:  »Allur  líkami  hennar  er  útsteyptur  í  and- 
stygðarkláða;  mun  hún  eflaust  sýkja  yður  af  sjer,  ef  þjer 
snertið  við  henni,  hvað  lítið  sem  er«.  »Því  megið  þjer 
treysta«,  svaraði  Alaeddín,  »að  eg  skal  halda  mjer  svo 
langt  frá  henni,  að  mjer  sje  ekki  nein  hætta  búin«.  Því 
næst  fór  kerling  til  konunnar  ungu  og  sagði  henni  slíkt 
hið  sama  af  Alaeddín.  »Vertu  óhrædd,  móðir  góð!«  sagði 
Sobeide,  »eg  skal  hlýðnast  ráðleggingu  þinni.  Það  er  bezt 
hann  sofi  einn,  þessi  þokkapiltur;  hann  skal  fara  frá  mjer 
eins  og  hann  kom«.  Nú  lætur  Sobeide  ambátt  eina  breiða 
dúk  á  borð    og  setja  á  það  mat.     Borðaði  Alaeddín  einn, 

og  að  lokinni  máltíðinni  settist  hann  út  í  horn  og  las  einn 
kapítula  í  kóraninum  með  hárri  rödd.  Tók  Soheide  þeg- 
ar  eptir  því,  að  rödd  hans  var  hin  fegursta.  Sagði  hún 
þá  við  sjálfa  sig:  »Kerling  hefir  víst  látið  villa  sjer  sjón- 
ir;  kláðugir  menn  geta  ekki  haft  svo  hreina  og  snjalla 
rödd,  mun  því  engin  tilhæfa  vera  í  því,  er  hún  sagði  mjer 
af  honum«.  Nú  vildi  hún  laða  hann  að  sjer  og  tók  því 
strengleik  í  hönd  sjer,  er  smíðaður  hafði  verið  á  Indlandi, 
ljek  hún  á  hann  og  söng  með  hljóðfagri  rödd,  svo  fuglar 
himinsins  stöðvuðu  flug  sitt  til  að  hlýða  á  hana: 

Fráan  elska  eg  hjört,  sem  hýr 
hvarflar  augum  blíðum, 
ýmist  eltir  eöa  flýr, 
út  i  lundum  íríðum. 
Festi  eg  hendur  honum  á, 
hversu  farsæl  væri  eg  þá! 

Þá  varð  Alaeddín  óumræðilega  feginn  og  söng: 

Ó,  hvaö  elska  eg  og  blessa 
unaðsfagra  sköpun  þessa, 
ó,  hvað  má  eg  mætra  finna 
morgunrósum  hlýra  pinna. 

Brá  yngiskonunni  svo  vel  við  fagurmæli  þessi,  að 
hún  tók  af  sjer  höfuðdúkinn  og  sá  þá  Alaeddín,  að  hún 
var  hin  fegursta  að  andlitskapnaði  og  prýðilega  vaxin,  og 
fannst  honum  mikið  um.  Færði  hún  sig  þá  að  honum, 
en  hann  bægði  henni  hóglega  frá  sjer.  Þá  ljet  hún  hann 
sjá  handleggi  sína,  og  voru  þeir  hvítir  sem  snjór  og  skín- 
andi  bjartir  eins  og  fílabein.  Varð  þá  Alaeddín  frá  sjer 
numinn  og  fór  að  færa  sig  að  Sobeide,  en  hún  bað  hann 
að  halda  sjer  sem  lengst  í  burtu,  því  hann  væri  kláðugur. 
Spurði  hann,  hver  það  væri,  sem  hefði  talið  henni  trú 
um  slíka  markleysu.  Hún  svaraði:  »Það  gerði  kerling 
ein,  sem  opt  kemiir  hingað  — «.  »Æ,  það  er  líklega  sú 
sama,  sem  sagði  mjer  að  þjer  væruð  þjáðar  af  sama 
kvillanum«.  —  Skildu  þau  bæði,  að  þetta  hafði  verið  gert 
til  að  blekkja  þau,  og  voru  nú  ekki  hrædd  við  að  sýna 
hvort    öðru    blíðlæti,    sem    mest  mátti  verða.     Nú  vaknar 

Alaeddín  um  morguninn  og  sjer  að  sæla  hans  er  þegar 
horfin  sem  örskot;  segir  við  Sobeide,  að  nú  verði  þau  að 
skilja  og  ber  sig  aumlega  út  af  því.  »Nú  er  ekki  eptir 
nema  ofurlítil  stund«,  sagði  hann  grátandi,  »og  verð  eg 
þaðan  af  að  sakna  samvista  yðar«.  Spurði  hún,  hvernig 
á  því  stæði  og  sagði  hann  þá:  »Faðir  yðar  hefir  látið 
mig  lofa  því  skriflega,  að  eg  skuli  greiða  yður  fimmtíu 
þúsundir  gullpeninga  að  morgungjöf.  Borgi  eg  ekki  fje 
þetta,  þá  lætur  hann  setja  mig  í  dýflissu,  en  svo  er  hag- 
ur  minn  nú,  að  eg  á  ekki  nokkurn  pening«.  »En  þjer  getið 
samt  komið  vörn  fyrir  yður«,  mælti  Sobeide:  »Satt  er  það«, 
ansaði  Alaeddín,  »en  hvernig  á  eg  að  geta  það  án  peninga?« 
»Það  er  ekki  svo  erfitt  sem  þjer  haldið«,  sagði  Sobeide;  »verið 
óhræddur  og  takið  við  þessum  hundrað  gullpeningum; 
ætti  eg  meira  til,  þá  væri  það  guðvelkomið,  en  faðir  minn 
hefir  tekið  frá  mjer  allar  eigur  mínar,  og  ætlar  svo  að 
kúga  mig  til  að  taka  aptur  saman  við  frænda  minn.  Meg- 
ið  þjer  nú  vænta  dómþjónsins  á  hverri  stundinni.  En 
skyldi  faðir  minn  eða  dómarinn  vilja  neyða  yður  til  að 
skilja  við  mig,  þá  skuluð  þjer  spyrja  þá  djarfmannlega, 
hvaða  lög  það  sjeu,  sem  skyldi  mann  til  að  skilja  við 
konu  sína  næsta  morguninn  eptir  brúðkaupið.  Verðið 
þjer  um  leið  að  víkja  lítilræði  að  dómaranum  og  dóm- 
þjóninum.  Gangið  að  dómaranum  með  lotningu  og  laumið 
tíu  gullpeningum  í  lófa  hans,  megið  þjer  þá  treysta  þvír 
að  hann  mun  gera  sjer  allt  far  um  að  styrkja  mál  yðar. 
Nú  ef  menn  spyrja  yður,  hvers  vegna  þjer  viljið  ekki 
þiggja  þessa  þúsund  gullpeninga,  múlasnann  og  skikkjuna, 
eins  og  tiltekið  var  í  samningnum,  sem  þjer  genguð  að  í 
gærdag,  þá  skuluð  þjer  svara  því,  að  hvert  hár  á  höfði 
konu  yðar  sje  yður  dýrmætara  en  þúsund  gullpeningar, 
munið  þjer  því  aldrei  við  hana  skilja  og  viljið  hvorki 
hafa  múlinn  nje  skikkjuna.  En  krefjist  faðir  minn  þess, 
að  þjer  greiðið  morgungjöfina  af  hendi,  þá  skuluð  þjer 
biðja  um  frest«.  f  sama  bili  heyrðu  þau  að  barið  var 
hart  á  strætis  dyrnar.     Fór  Alaeddín  ofan  til  dyra  að  Ijúka 

upp  og  sá  dómþjóninn:  var  hann  kominn  í  nafni  tengda- 
föður  hans  og  stefndi  honum  fyrir  dóm.  Alaeddín  laum- 
aði  flmm  gullpeningum  í  lófa  honum  og  spurði,  hvaða 
lagaboð  það  væri,  sem  skyldaði  sig  til  að  skilja  nú  að 
morgni  við  konu  þá,  er  hann  hefði  gengið  að  eiga  kvöld- 
inu  áður.  Dómþjónninn  svaraði,  að  það  stæði  hvergi  í 
lögum,  og  bauðst  til  að  flytja  mál  hans,  ef  hann  ekki 
treysti  sjer  til  þess  sjálfur.  Fóru  þeir  nú  báðir  til  dóm- 
hússins.  Dómarinn  krafðist  þess,  að  Alaeddín  greiddi 
morgungjöfina  af  hendi,  fyrst  hann  færðist  undan  að  skilja 
við  konu  sína.  Alaeddín  varð  nú  ekki  uppnæmur  við 
það,  og  heimtaði  frest  þann,  er  heimill  væri  að  lögum; 
sagði  dómarinn  að  þrír  dagar  væri  lengsti  frestur  eptir  lög- 
um.  »Þrír  dagar  nægja  mjer  ekki«,  mælti  Alaeddín,  »og 
krefst  eg  þess,  að  mjer  sje  veittur  sjö  daga  frestur«.  Og 
með  því  krafa  þessi  var  sanngjörn,  þá  var  honum  veitt 
hún  með  því  skilyrði,  að  þegar  fresturinn  væri  á  enda,  þá 
skyldi  hann  annaðhvort  greiða  fram  morgungjöfina  eða 
skilja  við  konuna.  Gekk  Alaeddín  að  skilyrði  þessu  og 
fór  því  næst  út  úr  dómhúsinu;  keypti  hann  sjer  kjöt,  rís- 
grjón  og  smjör  og  annað  fleira,  er  hann  þurfti  að  hafa  til 
kvöldverðar.  Fór  hann  síðan  heim  og  sagði  konu  sinni 
hvernig  farið  hafðí.  Sagði  hún  honum,  að  margt  undar- 
legt  gæti  við  borið  frá  kvöldi  til  morguns,  og  því  til  stað- 
festingar  tilfærði  hún  spakmæli  vitrings  nokkurs,  er  þannig 
hafði  komizt  að  orði:  »Vertu  þolinmóður  í  mótlætinu, 
því  nóttin  fæðir  af  sjer  óvænta  atburði  og  allskonar  und- 
ur«.  Eptir  það  bjó  hún  til  matar  og  drykkjar,  og  er  þau 
höfðu  matazt,  þá  beiddi  Alaeddín  hana  að  leika  á  streng- 
leik  og  syngja  um  leið  vísur  nokkrar.  Sobeide  var  ekki 
sein  til  að  verða  við  beiðni  hans;  hún  tók  strengleikinn 
og  töfraði  úr  honum  svo  dillandi  tóna,  að  enda  veggirnir 
í  herberginu  virtust  hlusta  á  þá  hina  himnesku  sönglist. 

Þá  var  allt  í  einu  barið  hart  á  dyrnar.  Alaeddín 
lýkur  upp  og  sjer  að  komnir  eru  fjórir  förumunkar;  voru 
þeir    næsta    bljúgir    og    biðjandalegir  í  yfirbragði.     Spurði 

Alaeddín,  hvað  þeim  væri  á  höndum  og  svaraði  þá  einn 
þeirra:  »Við  erum  ókunnugir  förumunkar,  herra  góður! 
og  vildum  fegnir  fá  að  vera  hjá  yður  í  nótt.  Munum  við 
fara  leiðar  okkar  aptur  jafnskjótt  með  morgninum.  Ef 
þjer  látið  að  bæn  vorri,  þá  mun  drottinn  umbuna  yður 
ríkulega  með  blessun  sinni.  Við  höfum  mestu  mætur  á 
söng  og  strengleikum,  og  getum  við  hver  um  sig,  þulið 
upp  úr  okkur  öll  hin  frægustu  kvæði  og  skáldmæli«. 
»Eg  verð  nú  fyrst  að  ráðgast  um  þetta  við  aðra«,  ansaði 
Alaeddín  og  fór  inn  til  Sobeide;  sagði  hún  að  þeir  væru 
fyrir  sitt  leyti  velkomnir.  Nú  leiddi  Alaeddín  þá  inn  í 
hús  sitt  og  var  hinn  alltilegasti  við  þá.  Tók  þá  einn  af 
þeim  til  máls:  »Herra!  við  erum  nú  þeirrar  stjettar  menn, 
að  ekki  hlýðir,  að  við  tökum  þátt  í  skemmtunum  þeim, 
er  tíðkast  í  samsætum  manna;  en  samt  viljum  við  með 
engu  móti  gera  gleðispjöll  hjá  yður.  Þegar  við  gengum 
fram  hjá  húsi  yðar,  þá  heyrðum  við  inndælan  hljóðfæra- 
slátt,  en  hann  fjell  alt  í  einu  niður  þegar  við  komum. 
Megum  við  nú  vera  svo  djarfir  og  spyrja:  var  það  hvít  eða 
svört  ambátt,  eða  var  það  yngiskona  í  heldri  stjett,  sem  ljek 
og  söng?«  »Það  var  konan  min«,  ansaði  Alaeddín;  sagði 
hann  þeim  því  næst  frá  æfintýri  sínu*  og  að  tengdafaðir 
sinn  hefði  frá  sjer  skriflegt  skírteini  fyrir  því,  að  honum 
bæri  að  greiða  fimmtíu  þúsundir  gullpeninga;  vissi  hann 
nú  engin  sköpuð  ráð  til  að  æra  út  svo  afarmikið  fje. 
»Verið  óhræddur«,  sagði  einn  af  munkunum,  »eg  er  yfir- 
maður  þrjátíu  munka  og  hef  allt  ráð  þeirra  í  hendi  mjer, 
mun  mjer  veita  hægt  að  láta  þá  útvega  þessar  fimmtíu 
þúsundir  gullpeninga,  sem  yður  liggur  svo  mikið  á.  En 
ef  þjer  nú  vilduð  gera  bón  vora  og  lofa  okkur  að  heyra 
söngrödd  hinnar  ungu  konu,  þá  munduð  þjer  veita  oss 
hina  mestu  skemmtun,  því  mörgum  þykir  fagur  söngur 
betri  en  hin  dýrðlegasta  veizla,  og  sumum  þykir  hann  öll- 
ura  hlutum  fremri«. 

En    nú  er  þsss  að  geta,  að  hinir  fjórir  munkar  voru 
kalífinn  Harún  Alraschid,  stórvezírinn  Gíafar,  skáldið  Mó- 

hamed  Abú  Navas  og  Mesrúr,  höfuðsmaður  geldinganna. 
Hafði  kalífinn  sent  eptir  þessum  þremur  mönnum,  er  hann 
ætlaði  að  ganga  í  dularbúningi  um  borgarstrætin  sjer  til 
skemmtunar;  höfðu  þeir  allir  búizt  gerli  ölmusumunka, 
svo  sem  fyr  er  frá  sagt.  Nú  er  þeim  varð  gengið  fram 
hjá  húsi  Alaeddíns,  þá  höfðu  þeir  heyrt  Sobeide  syngja. 
Hafði  kalífinn  orðið  frá  sjer  numinn  af  raddfegurð  henn- 
ar  og  snilld,  er  hún  ljek  á  hljóðfærið,  forvitnaði  hann 
því  að  hlýða  á  sönginn  í  betra  tómi  og  sjá  hver  kona  sú 
væri,  sem  kunni  svo  afbragðs  vel  til  hljóðfæralistar.  Veitt- 
ist  honum  nú  ósk  þessi  og  voru  þeir  þar  allir  um  nótt- 
ina  og  höfðu  góða  skemmtun.  Um  morguninn  laumaði  kal- 
ífinn  sjóð  með  hundrað  gullpeningum  undir  hægindi  sitt; 
því  næst  þökkuðu  þeir  allir  fyrir  viðtökurnar,  kvöddu 
hjónin  með  virktum  og  fóru  leiðar  sinnar.  Fann  Sobeide 
sjóðinn  og  færði  manni  sínum,  kvaðst  hún  halda,  að  það 
hefði  verið  einhver  af  munkunum,  sem  hefði  falið  hann 
undir  hægindinu.  Alaeddín  tók  við  sjóðnum,  og  um  kvöld- 
ið  keypti  hann  sjer  kjöt,  rísgrjón  og  aðrar  nauðsynjar. 
Og  er  búið  var  að  kveikja  á  vaxkertunum,  þá  sagði  hann 
við  konu  sína,  að  hann  hjeldi,  að  munkarnir  hefðu  svikið 
sig,  og  mundu  þeir  ekki  færa  sjer  hinar  fimmtíu  þúsundir 
gullpeninga.  í  sama  bili  komu  munkarnir  og  börðu  á 
dyr.  Sobeide  bað  Alaeddín  að  ljúka  upp,  og  bauð  hann 
munkunum  inn,  og  spurði  þá,  hvort  þeir  væru  komnir 
til  þess  að  binda  enda  á  loforð  sitt.  Þá  sögðu  munkarn- 
ir:  »Bræður  vorir  hafa  ekki  viljað  verða  við  beiðni  vorri, 
en  á  morgun  ætlum  við  að  búa  til  gullið  með  blöndun- 
argaldri.  En  gleðjið  okkur  nú  aftur  í  kvöld  með  því  að 
lofa  okkur  að  heyra  konu  yðar  syngja;  við  höfðum 
svo  mikið  yndi  af  því  í  gærkveldi,  að  okkur  sárlangar  til 
að  mega  njóta  sömu  skemmtunar  í  kvöld«.  Sobeide  Ijet 
fúslega  að  orðum  þeirra  og  tók  ofan  strengleik  sinn;  fannst 
þeim  nú  engu  minna  um  snilld  hennar  en  í  fyrra  skiptið, 
og  skemmtu  sjer  eins  vel  þessa  nóttina  og  hina  fyrri. 
Um  morguninn  laumaði  kalííinn  aptur  sjóði  með  hundrað 

gullpeningum  undir  hægindi  sitt  og  gekk  síðan  heim  apt- 
ur  til  hallar  sinnar.  Liðu  svo  nokkur  kvöld,  að  munk- 
arnir  komu  með  sama  hætti,  og  ávallt  er  þeir  fóru,  faldi 
kalifinn  sjóð  með  hundrað  gullpeningum  undir  hægindi 
sínu.  En  á  hinum  tíunda  degi  sendi  kalífinn  eptir  ein- 
hverjum  hinum  frægasta  kaupmanni  í  Bagdad  og  skipaði 
honum  að  koma  með  fimmtíu  stranga  af  dýrasta  rósavefn- 
aði  og  þess  konar  varningi,  sem  vanalega  kæmi  frá  Egypta- 
landi;  skyldi  hann  skrifa  utan  á  hvern  stranga,  að  hann 
kostaði  þúsund  gullpeninga.  Síðan  Ijet  hann  fá  einum  af 
þrælum  sínum  skartmikinn  klæðnað,  og  þartil  vatnskönnu 
og  mundlaug  af  gulli,  fjekk  honum  sjálfur  brjef  i  hendur 
til  Alaeddíns  og  skipaði  honum  að  fara  með  strangana  til 
forstjóra  verzlunarmannanna;  en  hann  var  tengdafaðir 
Alaeddíns.  »Þegar  þú  ert  búinn  að  finna  hús  hans«, 
mælti  kalífinn,  »þá  skaltu  spyrja,  hvar  Aiaeddín,  yfirboð- 
ari  þinn  búi«.  Lagði  hann  svo  niður  fyrir  þrælnum, 
hvað  hann  ætti  að  segja  og  hvernig  hann  gæti  bezt  leyst 
erindi  sitt  af  hendi.  Nú  viidi  svo  til,  að  sama  daginn 
hafðí  frændi  Sobeide  farið  til  föður  hennar  og  skorað  á 
hann  að  hjálpa  sjer,  svo  hann  gæti  kúgað  Alaeddín  til  að 
skilja  við  hana.  En  er  þeir  ætluðu  af  stað  til  hans,  þá 
sáu  þeir  þræl  nokkurn  ríðandi  múlasna  og  hafði  fimmtíu 
aðra  í  taumi,  sem  allir  voru  klyfjaðir  varnings  ströngum; 
var  auðsætt  að  það  mundi  vera  hin  ágætasta  og  dýrgild- 
asta  vara.  Spurðu  þeir  hver  strangana  ætti  og  svaraði 
þrællinn:  »Alaeddín  Abusch  Schamat  húsbóndi  minn  á 
þá;  faðii  hans  hafði  sent  hann  með  vörur  til  Bagdad,  en 
á  leiðinni  rjeðust  ræningjar  á  hann  og  ræntu  hann  aleigu 
sinni.  Þegar  faðir  hans  spurði  þessi  illu  tíðindi,  þá  sendi 
hann  mig  til  hans  með  þessa  íimmtíu  múlasna  og  bauð 
mjer  að  afhenda  honum  fimmtíu  þúsundir  gullpeninga,  og 
böggul  einn  með  allskonar  falnaði,  fullt  eins  skrantlegum 
og  sá  var,  sem  hann  missti;  eg  á  líka  að  færa  honum 
safalafeld  og  mundlaug  með  vatnskönnu  úr  gulli«.  Nú 
rak    föður    Sobeide    í    rogastanz,    er    hann    heyrði  um  ö\\ 

þessi  auðæfi;  bauðst  hann  til  að  fylgja  þrælnum  til  Alaed- 
díns  og  kvaðst  vera  tengdafaðir  hans.  Alaeddín  sat  þá  heima 
hjá  konu  sinni  og  sinnti  engu  fyrir  hryggð  og  örvæntingu. 
Nú  heyrir  hann  háreysti  fyrir  dyrum  úti  og  kallar;     »So- 
beide,  elskan  mín  góða!  nú  eru  víst  dómþjónarnir  komnir, 
og  hefir  faðir  þinn  sent  þá  til  þess  að  svipta  þjer  burt  úr 
faðmi    mínum«.      »Farðu    út«,    mælti    Sobeide,    »og  sjáðu 
hvaða    menn    þetta    eru«.     Fór  Alaeddín  seinlega  til  dyra 
og  lauk  upp  með  ólund;  þykir  honum  kynlegt  að  tengda- 
faðir    hans    er  þar   kominn  fótgangandi  með  abyssinskum 
þræl,  og  þræliinn  ríðandi.     í  sama  vetfangi  stökk  þrællinn 
af  baki  og  ætlaði  að  kyssa  á  hönd  hans.     »Hvað  vilt  þú 
mjer?«    spurði    Alaeddín.     Þrællinn    svarar:     »Eg  er  auð- 
mjúkur    þræll    drottins    míns,  Alaeddíns  Abusch  Schamat, 
og  sendur  hingað  af  Schemseddín  föður  hans,  sem  er  for- 
stöðumaður    kaupstjettarinnar  í  Kairó.     Hjerna   er  brjeíið, 
sem  á  að    sanna    sögu  mína«.     Að  svo  mæltu  fjekk  hann 
Alaeddín    brjefið,    en    hann    reif  það  upp  og  las  það  sem 
fljótast.     Brjefið  var  svo  látandi:     »Elskulegi  sonur!    Rjett 
í  þessu    voru  mjer  borin  þau  sorgar  tíðindi,  að  ræningjar 
hafi  ráðizt  á  þig  og  rænt  þig  aleigu  þinni.   En  vertu  samt 
hughraustur;    eg    sendi    þjer  aðra  fimmtíu  stranga  af  dýr- 
asta    rósavefnaði,    einn   múlasna  og  safalafeld,  enn  fremur 
mundlaug    og    vatnskönnu,    hvorttveggja    af   gulli.     Sláðu 
nú  frá  þjer  öllum  áhyggjum,  því  eigurnar,  sem  þú  mistir, 
eru    einskisvirði,    ef    þú    verður    hygginn  af  skaða  þínum. 
Móður  þinni  líður  vel  og  öllum  hjer  á  heimilinu,  og  á  eg 
að  bera  þjer  kæra  kveðju  þeirra  allra.     Eg  er  líka  orðinn 
þess    vísari,    að    þú    hefir    gengið  að  eiga  unga  konu,  So- 
beide  að  nafni,  sem  kvað  vera  sönglistarkona  með  afbrigð- 
um,  en  hún  var  þjer  gefin  með  því  skilyrði,  að  þú  skildir 
við    hana    aptur,    og  varstu  látinn  skuldbinda  þig  til  þess 
skriílega,    að    þú    skyldir    greiða    henni    fimmtíu  þúsundir 
gullpeninga  í  morgungjöf.     Sendi  eg  þjer  nú  fje  þetta  með 
Selim,    þræl    þínum,    sem    er  þjer  hollur  og  trúr«.     Og  er 
Alaeddín    var    búinn    að    lesa    brjefið,    þá   sagði  hann  við 

tengdafóður  sinn:  »Takið  við  þessum  fimmtíu  þúsund 
gullpeningum,  sem  áskildir  voru  í  morgungjöf  handa  So- 
beide;  varningsstrangana  skuluð  þjer  seija  yður  í  hag  og 
ekki  borga  mjer  meira  en  þeir  eru  virtir;  hitt,  sem 
um  fram  verður,  megið  þjer  eiga  sjálfir«.  En  faðir  So- 
beide  vildi  ekki  hagnýta  sjer  drenglyndi  Alaeddíns.  »Eg 
get  ekki  þegið  boð  yðar«,  mælti  hann,  »þó  gott  sje,  morg- 
ungjöfina  á  dóttir  mín  og  megið  þið  gera  við  hana  hvað 
ykkur  gott  þykir«.  Þeir  Alaeddín  og  tengdafaðir  hans 
Ijetu  nú  bera  inn  strangana  og  spurði  Sobeide  föður  sinn, 
hver  þá  ætti.  »Alaeddín,  maður  þinn,  á  þá«,  svaraði 
hann;  »hefir  faðir  hans  sent  honum  þá  til  að  bæta  honum 
skaða  þann,  er  hann  varð  fyrir  af  ræningjunum.  Hann 
hefir  og  sent  honum  fimmtíu  þúsundir  gullpeninga  auk 
annara  góðgripa.  Megið  þið  nú  fara  með  þetta  eins  og 
ykkur  bezt  líkar,  og  það  er  tii  þín  kemur,  þá  ber  þjer 
fullkomið  forræði  fjár  þess,  er  þú  fjekkst  í  morgungjöf«. 
Afhenti  Alaeddín  konu  sinni  hinar  fimmtíu  þúsundir  guli- 
peninga.  En  frændi  hennar  var  sem  steini  lostinn  af  undrun 
út  úr  öllu  þessu,  og  með  því  honum  þótti  sem  öll  von  væri 
úti,  þá  spurði  hann  föðurbróður  sinn,  hvort  hann  væri  þá 
orðinn  alveg  afhuga  því,  að  kúga  Alaeddín  til  að  skilja 
við  konu  sína.  »Það  tekur  engu  tali  hjeðan  af«,  ansaði 
gamli  maðurinn,  »Alaeddín  hefir  fullnægt  öllum  sínum 
skuldbindingum,  svo  að  lögin  standa  með  honum«.  Gekk 
þá  frændi  Sobeide  á  brott  með  örvæntingarfullu  hjarta, 
og  dó  hann  skömmu  siðar  af  skapraun. 

Nú  sagði  Alaeddín  við  Sobeide:  »Mundi  eg  nokkuð 
hafa  getið  skakkt  til?  Munkarnir  eru  falsarar  og  hafa 
lofað  öllu  út  í  bláinn;  sjer  þú  nú  hvað  vel  þeir  hafa  ent 
orð  sín«.  »Ekki  máttu  gera  þeim  getsakir«,  mælti  So- 
beide;  »þú  ert  þess  manns  sonur,  sem  stendur  fyrir  allri 
verzlunarstjettinni  í  Kairó,  og  þó  varstu  svo  snauður  í 
gær,  að  þú  áttir  ekki  nokkurn  pening  í  eigu  þinni.  Má 
þá  nærri  geta,  að  það  er  enginn  hægðarleikur  fyrir  þessa 
bláfátæku    munka,    að    útvega    fimmtíu  þúsundir  gullpen- 

inga«.  »Hvað  sem  því  líður«,  ansaði  Alaeddín,  »þá  þakka 
eg  guði  fyrir,  að  við  erum  ekki  framar  upp  á  þá  komin; 
verði  þeir  svo  djarfir  að  koma  aptur,  þá  vísa  eg  þeim 
burt  og  skelli  aptur  hurðinni  uppí  opið  geðið  á  þeim«. 
))Því  þá?«  segir  Sobeide,  »eg  er  fyrir  mitt  leyti  sannfærð 
um,  að  þeir  hafa  verið  okkur  til  heilla;  manstu  ekki,  að 
þeir  skildu  eptir  hundrað  gullpeninga  á  hverju  kvöldi?« 
Þegar  búið  var  að  kveykja  um  kvöldið,  beiddi  Alaeddín 
konu  sína  að  leika  á  strengleik  og  syngja  eitt  af  kvæðum 
þeim,  er  þau  höfðu  mestar  mætur  á.  En  rjett  sem  So- 
beide  var  byrjuð  að  leika  og  syngja,  þá  var  barið  hart  á 
dyrnar.  Lauk  Alaeddín  upp  og  sá  munkana,  kallaði  hann 
þá  hlæjandi:  »Heilir  og  sælir,  oflátungar  mínir,  gerið  svo 
vel  og  færið  ykkur  nær«.  Munkarnir  gengu  inn  og  sett- 
ust  niður;  ljet  Alaeddín  þegar  bera  kvöldverð  á  borð  fyrir 
þá.  Tók  þá  einn  þeirra  svo  til  orða:  »Herra  góður! 
okkur  var  reyndar  lífs  ómögulegt  að  koma  því  til  vegar, 
sem  okkur  var  mest  um  hugað,  en  allt  fyrir  það  tökum 
við  innilega  hlutdeild  í  öllu  sem  yður  snertir;  í  öllum 
bænum,  segið  okkur  nú,  hvernig  yður  heíir  veitt  í  við- 
skiftunum  við  tengdaföður  yðar«.  Alaeddín  svarar:  »Guð 
hefir  úthellt  yfir  okkur  meiri  náð  en  við  nokkurntíma 
gátum  vonast  eptir«.  »Það  gleður  okkur  af  hjarta«,  segir 
munkurinn,  »því  satt  að  segja  vorum  við  hugsjúkir  yðar 
vegna;  og  því  megið  þjer  trúa,  að  við  mundum  fegnir 
hafa  útvegað  yður  peningana,  ef  við  hefðum  með  nokkru 
lifandi  móti  getað«.  Þá  mælti  Alaeddín:  »Guð  hefir 
hjálpað  mjer  úr  vandræðum  mínum.  Faðir  minn  hefir 
sent  mjer  fimmtíu  þúsundir  gullpeninga,  fimmtíu  stranga 
af  dýrindis  rósavefnaði,  og  er  hver  um  sig  þúsund  gull- 
peninga  virði;  fylgdu  og  þar  með  ýmsir  kostgripir.  Hef 
eg  nú  sættzt  heilum  sáttum  við  tengdaföður  minn,  en  eitt 
er  þó  sem  lyftir  sælu  minni  á  hæsta  stig,  og  það  er,  að 
mjer  auðnast  að  njóta  elskulegrar  konn,  sem  ann  mjer 
hugástum.  Sjáið  þið  nú  af  þessu  að  guð  yfirgaf  mig 
ekki,  þótt  eg  væri  nauðuglega  staddur«.     Nú  kvaðst  kalíf- 

inn  þurfa  að  bregða  sjer  út  stundarkorn,  og  er  hann  var 
farinn,  þá  laut  vezírinn  Gíafar  að  Alaeddín  og  bauð  hon- 
um  varnað  á,  að  segja  nokkuð  það,  sem  særa  mætti  gesti 
hans,  en  einkum  yrði  hann  að  gæta  mikillar  varúðar  við 
þann,  sem  út  var  farinn.  Spurði  Alaeddín  hvernig  á  því 
stæði  og  bætti  við:  »Eg  sje  ekki  betur  en  að  eg  hafi  sýnt 
svo  mikla  alúð  og  kurteisi,  að  ekki  gæti  orðið  ætlast  til 
meira,  þó  sjálfur  kalífinn  hefði  verið  gestur  í  húsum  mín- 
um«.  »Það  var  líka  sjálfur  kalífinn,  sem  núna  gekk  út«, 
mælti  Gíafar.  »Eg  er  Gíafar  vezír,  þessi  þarna  er  skáldið 
Móhamed  Abú  Navas  og  hinn  þriðji  er  Mesrúr,  höfuðs- 
maður  geldinganna«.  Alaeddín  var  nú  forviða  á  æfintýri 
þessu  og  vissi  ekki  hvað  hann  ætti  að  halda.  »Heyrið 
mjer,  Alaeddín!«  mælti  vezírinn,  »hugsið  eptir  því  allra 
snöggvast,  hvað  margar  dagleiðir  eru  frá  Kairó  til  Bag- 
dad?«  Alaeddín  svarar,  að  það  sjeu  fjörutíu  dagleiðir. 
»Hvernig  haldið  þjer  þá«,  spurði  Gíafar,  »að  vörur  yðar 
hafi  orðið  fluttar  alla  þessa  leið  á  tíu  dögum?  Hvernig 
getur  það  átt  sjer  stað,  að  faðir  yðar  hafi  frjett  af  óförum 
yðar,  búið  um  varninginn  og  látið  flytja  hann  til  yðar, 
og  ekki  þurft  til  þess  meira  en  tíu  daga«.  »Þjer  hafið 
rjett  að  mæla«,  ansaði  Alaeddín,  »mikið  flón  var  eg,  að 
eg  skyldi  ekki  sjá  þetta!  En  eg  er  nú  sem  stendur  svo 
ringlaður,  af  þessu  öllu  saman,  að  eg  veit  hvorki  upp  nje 
niður«.  »Allt  þetta«,  mælti  Gíafar,  »hefir  verið  gert  eptir 
skipun  kalífans.  Það  er  sjálfur  drottinn  rjetttrúaðra  manna, 
sem  hefir  sent  þjer  allar  þessar  gjafir;  svo  mikla  vináttu 
hefir  hann  lagt  við  þig«.  í  sömu  andránni  kom  kalífinn 
inn,  og  fleygði  Alaeddín  sjer  þá  fram  fyrir  fætur  honum 
og  vottaði  honum  þakklátsemi  sína.  »Guð  lengi  lífdaga 
yðar  hátignar«,  mælti  hann,  »hann  veiti  yður  ótalfalda 
blessun  fyrir  stórmennsku  þá,  er  þjer  hafið  sýnt  mjer, 
auðmjúkum  þjón  yðar«.  Kalífinn  skipaði  Alaeddín  að 
standa  upp  aptur  og  bað  hann  að  lofa  sjer  að  heyra  So- 
beide  syngja  einu  sinni  enn;  kvaðst  ekki  ætlast  til  annara 
launa  f}TÍr  velgjörðir  sínar  þeim  til  handa.  Var  það  hvort- 

tveggja  að  Sobeide  var  vel  beðin,  enda  lá  hún  ekki  á 
liði  sínu,  og  söng  hún  svo  ununarlega  sætt  og  fagurt,  að 
kalífinn  gat  aldrei  orðið  fullsaddur  á  að  hlýða  á  hana. 
Og  er  hann  skildi  við  Alaeddín,  þá  bauð  hann  honum 
að  koma  í  ríkisráðið  næsta  dag.  Fór  Alaeddín  þangað 
morguninn  eptir  og  hafði  með  sjer  tólf  þræla,  bar  hver 
þeirra  fat  á  höfði  sjer  og  ágætustu  gersemar  á  hverju  fati. 
Gengur  hann  nú  fyrir  kalífann  þar  sem  hann  sat  í  hásæti 
sínu,  og  fleygir  sjer  fram  á  ásjónu  sína,  stendur  síðan 
upp  og  flytur  ræðu  tyrir  kalífanum  með  miklum  fagurmæl- 
um,  biður  hann  að  þiggja  gjafir  þær,  er  hann  sje  kom- 
inn  með  handa  honum.  Kalífinn  fagnaði  Alaeddín  náð- 
arsamlega  og  þáði  fúslega  gjafir  hans.  Ljet  hann  sam- 
stundis  færa  hann  í  tignarklæðí,  og  gerði  hann  að  forstöðu- 
manni  verzlunarstjettarinnar  í  Bagdad;  vísaði  hann  hon- 
um  síðan  til  sætis  í  ríkisráðinu.  í  sama  bili  kom  tengda- 
faðir  Alaeddíns  inn  í  salinn;  hafði  hann  áður  haft  embætti 
þetta  á  hendi  og  sjer  nú  Alaeddín  skrýddan  tignarklæði  í 
sínu  sæti.  Gerðist  hann  þá  svo  djarfur,  að  hann  spurði 
kalífann  hverju  þetta  sætti.  Kalífinn  svaraði:  »Eg  hefi 
fyrir  skemmstu  sagt,  að  Alaeddín  skyldi  vera  forstjóri  verzl- 
unarmannanna.  Metorð  og  embætti  eru  ekki  veitt  mönn- 
um  til  æfinlegrar  eignar,  og  nú  hefir  mjer  þóknast  að  víkja 
þjer  úr  sæti«.  »Það  var  vel  og  viturlega  gert  af  yðar  há- 
tign«,  mælti  öldungurinn,  »enda  nýt  eg  líka  sjálfur  góðs 
af  sæmd  þeirri,  er  þjer  hafið  auðsýnt  tengdasyni  mínum. 
Þjer  hafið  auðsjáanlega  vaiið  eptir  guðs  vilja,  því  hann 
upphefur  lítilmagnann  til  hinnar  æztu  tignar  þegar  honum 
þóknast.  Hafa  menn  ekki  optsinnis  sjeð,  að  stórhöfðingj- 
ar  hafa  orðið  að  kyssa  á  hendur  þeirra  manna,  sem  þeir 
deginum  áður  sýndu  fyrirlitningu?« 

Um  kvöldið  er  fundi  var  slitið,  gekk  lögreglustjórinn 
á  undan  Alaeddín  um  borgarstrætin,  og  fylgdi  þeim  mikil 
sveit.  Kallari  fór  á  undan  lögreglustjóranum  og  hrópaði 
á  öllum  strætishornum,  að  kalífinn  hafi  gert  Alaeddín 
Abusch    Schamat    að  forstjóra  kaupstjettarinnar  í  Bagdad, 

og  bæri  honum  einum  þaðan  frá  að  gegna  störfum  þeim, 
er  því  embætti  fylgdu.  Daginn  eptir  hóf  Alaeddín  sjálf- 
ur  kaupskap  og  opnaði  glæsilega  sölubúð,  er  hann  hafði 
keypt  sjer;  ljet  hann  einn  af  þrælum  sínum  standa  fyrir 
útsölunni,  en  sat  sjálfur  i  ríkisráðinu  á  degi  hverjum.  Það 
var  einhvern  dag,  er  hann  var  á  fundi,  að  embættismað- 
ur  nokkur  kom  og  sagði  kalífanum,  að  einn  af  ráðgjöf- 
um  hans,  sá  er  honum  væri  einna  handgengnastur,  væri 
dáinn,  Veitti  kalífinn  þá  samstundis  Alaeddín  embætti 
hans.  Skyldi  hann  hafa  þúsund  gullpeninga  í  laun.  Þannig 
komst  Alaeddín  alt  af  í  meiri  og  meiri  kærleika  hjá  kalíf- 
anum.  Skömmu  síðar  andaðist  forsetinn  í  sextíu  manna 
ráðinu  og  bauð  kalífinn  honum  þá  að  setjast  i  hans  sæti. 
Og  með  því  hvorki  lifði  kona  nje  börn  eptir  hinn  fram- 
liðna,  þá  sagði  kalífinn,  að  Alaeddín  skyldi  erfa  alla  þræla 
hans  og  auðæfi,  ef  hann  aðeins  sæi  um  útför  hans.  Þegar 
kalífinn  hafði  slitið  fundi  og  ráðherrarnir  gengu  út  úr 
salnum,  þá  sjer  Alaeddín  fjörutíu  manns  af  varðliði  kalíf- 
ans;  hjet  sá  Ahmed  Aldanaf,  sem  rjeði  fyrir  flokk  þessum, 
og  átti  hann  að  fylgja  Alaeddín  heim  í  virðingar  skyni. 
Og  með  því  Alaeddín  vissi  hversu  mikið  Aldanaf  mátti 
sín  hjá  kalífanum,  þá  sá  hann  sig  nú  ekki  úr  færi  og 
mælti  til  vináttu  við  hann.  Þótti  Aldanaf  virðing  að  og 
tók  vinmælum  hans  feginsamlega,  því  honum  hafði  jafnan 
hneigzt  hugur  til  Alaeddíns,  frá  því  er  hann  sá  hann  fyrst 
i  hirðinni.  Lofaði  Aldanaf  nú  til  vináttumerkis,  að  hann 
skyldi  láta  liðsmenn  sína  fylgja  honum  í  hvert  skipti  sem 
hann  gengi  á  ríkisráðs  fund,  eða  færi  þaðan  heim  aptur. 

Það  var  eitthvert  kvöld,  er  Alaeddin  var  nýkominn 
heim  og  sat  hjá  konu  sinni,  þá  stóð  hún  upp  og  gekk  frá 
honum,  en  sagðist  mundu  koma  bráðum  aptur.  Rjett  á 
eptir  heyrir  Alaeddin  aumkvunarvert  óp,  og  stökkur  út  til 
að  sjá  hvað  um  sje  að  vera;  sjer  hann  þá  að  Sobeide 
liggur  flöt  á  gólfinu,  hleypur  til  í  skyndi  og  reisir  hana  á 
fætur;  sló  þá  yfir  hann  dauðans  angist,  því  hann  fann  að 
hún  var  örend.     Nú  hagaði  svo  til,    að  faðir  Sobeide   bjó 

gagnvart  herbergjum  Alaeddíns,  og  heyrði  hann  líka  hljóð 
dóttur  sinnar;  lauk  hann  þá  upp  og  spurði  tengdason 
sinn,  hverju  það  sætti.  »Þjer  hafið  misst  dóttur  yðar«, 
mælti  Alaeddín,  »Sobeide  kona  mín  er  dáin«.  Nú  þótt 
hinum  gamla  manni  fjellist  mikið  um  dótturmissinn,  þá 
hafði  hann  samt  rænu  á  að  aumkvast  yíir  Alaeddín,  er 
hann  sá,  hversu  sárt  og  innilega  hann  syrgði  hana.  Reyndi 
hann  til  að  hugga  hann  og  leiddi  honum  fyrir  sjónir,  að 
það  væri  nú  síðasta  elsku  merkið  sem  þeir  gætu  sýnt 
Sobeide,  að  annast  útför  hennar.  Sýsluðu  þeir  þvi  báðir 
í  sameiningu  um  geptrunina,  og  reyndu  að  hugga  hvor 
annan,  sem  þeir  bezt  gátu. 

Nú  bjóst  Alaeddín  sorgarbúningi  og  gerðist  svo  harm- 
þrunginn  og  sinnulaus,  að  hann  hætti  með  öllu  að  koma 
á  ríkisráðs  fundi.  Þetta  þótti  kalífanum  kynlegt  og  spurði 
Gíafar,  hvers  vegna  Alaeddín  kæmi  aldrei  í  höll  sína. 
»Hann  heíir  misst  konu  sina«,  ansaði  Gíafar,  »og  getur 
hann  ekki  á  sjer  tekið  fyrir  harmi;  hann  grætur  hana 
dag  og  nótt«.  »Við  verðum  að  fara  að  finna  hann«, 
mælti  kalífinn.  Þeir  kalífinn  og  Gíafar  bjuggust  nú  dular- 
búningi  og  fóru  til  húsa  Alaeddíns.  Hittu  þeir  hann  í 
öngum  sínum,  og  sat  hann  harmandi  og  grúfði  andlitið 
niður  í  hendur  sínar.  Stóð  Alaeddín  upp  til  að  fagna 
þeim,  og  jafnskjótt  sem  hann  þekkti  kalífann,  þá  fleygði 
hann  sjer  fram  fyrir  fætur  honum.  Kalífinn  var  hinn 
vingjarnlegasti  og  bað  hann  að  standa  upp;  kvaðst  hann 
jafnan  hafa  hann  í  huga  sínum.  »Guð  lengi  lífdaga  yðar 
hátignar!«  sagði  Alaeddín  grátandi.  Þá  mælti  kalífinn: 
»Hvernig  stendur  á  því,  að  þú  hefir  ekki  komið  í  ríkis- 
ráð  mitt  í  svo  langan  tíma?«  »Herra!«  ansaði  Alaeddín, 
»eg  er  óhuggandi  út  af  missi  Sobeide  konu  minnar«.  »Þú 
mátt  ekki  gugna  svo  mjög  fyrir  sorginni«,  mælti  kalífinn, 
»heldur  ber  þjer  að  taka  vilja  forsjónarinnar  með  þolin- 
mæði.  Tárin,  sem  þú  úthellir,  eru  árangurslaus  og  geta 
ekki  vakið  upp  konu  þína  frá  dauðum«.  En  Alaeddín 
stundi  þungan    við    og  sagði:     »Eg    mun  aldrei    hætta  að 

gráta  hana  fyr  en  dauðinn  samtengir  okkur  aftur«.  Fór 
þá  kalífinn,  en  sagði  honum  áður,  að  bezt  væri  að  hann 
kæmi  á  ráðstefnu  eins  og  að  undanförnu.  Viknaði  Ala- 
eddín  við  þessa  hjartagæzku  kalífans,  og  morguninn  eptir 
stje  hann  á  hest  sinn  og  reið  til  ráðstefnu.  Og  sem  hann 
var  kominn  inn  í  salinn,  fleygði  hann  sjer  til  jarðar  með 
andlitið  á  grúfu.  Og  jafnskjótt  sem  kalífinn  sá  hann,  þá 
stje  hann  niður  úr  hásæti  sínu  og  gekk  fram  til  að  reisa 
hann  á  fætur.  Fagnaði  hann  honum  með  mestu  vinsemd 
og  ljet  hann  setjast  í  sæti  það,  er  hann  áður  hafði  haft. 
»Eg  vona«,  sagði  kalífinn,  »að  þú  verðir  hjá  mjer  í  kvöld«. 
Eptir  að  fundi  var  slitið,  gekk  kalífinn  aptur  inn  í  kvenna- 
búr  sitt  og  Ijet  sækja  ambátt  nokkra  Kút  Alkúlúb  að  nafni. 
Sagði  hann  við  hana:  »Alaeddín  hefir  fyrir  skemmstu 
misst  Sobeide  konu  sína,  sem  var  hið  mesta  afbragð  til 
söngs  og  hljóðfæralistar;  hún  ein  var  yndi  hans  og  eftir- 
læti  í  þessum  heimi  og  útrýmdi  öllum  sorgum  úr  huga 
hans.  Nú  þætti  mjer  vænt,  ef  þú  vildir  leika  á  strengleik 
þinn  eitthvert  lagið,  sem  þú  kannt;  það  er  vísast  að  það 
gæti  orðið  honum  til  huggunar«. 

Um  kvöldið  faldi  Kút  Alkúlúb  sig  á  bak  við  for- 
tjald  og  söng  hún  þar  svo  yndislega  hjartnæmt  og  Ijek 
svo  fagurt  á  hljóðfæri,  að  kalífinn  varð  frá  sjer  numinn 
af  unun;  vjek  hann  sjer  þá  að  Alaeddín  og  spurði,  hvernig 
honum  þætti  ambátt  þessari  láta  sönglistin.  »Hún  syngur 
fagurt«,  svaraði  Alaeddín,  »en  rödd  hennar  fær  með 
öðru  móti  á  mig  en  rödd  Sobeide«.  »Því  get  eg  nærri«, 
mælti  kalífinn,  »en  geðjast  þjer  ekki  vel  að  hljóðum  henn- 
ar?«  Varð  Alaeddín  þá  kynlegur  við  og  svaraði:  » 1 1 1 1 
mætti  þá  vera  að  gera  mjer  til  hæfis,  ef  eg  hefði  enga 
skemmtun  af  að  hlýða  á  hana«.  »Gott  og  vel«,  sagði 
kalífinn,  »eg  gef  þjer  ambátt  þessa  og  allar  ambáttir  þær, 
er  henni  þjóna«.  Alaeddín  hjelt  að  kalífmn  segði  þetta  í 
gamni,  og  í  þeirri  trú  fór  hann  heim  til  sín.  En  morg- 
uninn  eptir  ljet  kalífinn  flytja  allan  húsbúnað  Kút  Alkú- 
lúb  í  höll  Alaeddíns;  var  hún  og  sjálf  borin  þangað  í  burð- 

N.  arstc '  og  allar  ambáttir  hennar,  en  þær  voru  ekki  færri 
en  fjörutíu.  Fór  þetta  fram  meðan  Alaeddín  var  á  ríkis- 
ráðs  fundi,  en  hann  varð  með  lengsta  móti  þann  dag,  og 
sleit  kalífinn  ekki  fundi  fyr  en  seint  um  kvöldið.  Og  er 
Kút  Alkúlúb  var  komin  inn  í  höll  Alaeddíns  með  ambátt- 
um  sínum,  þá  ljet  hún  setja  tvo  menn  af  varðliði  kalífans 
sinn  hvoru  megin  dyra;  áttu  þeir  að  skila  til  Alaeddíns, 
að  ambáttin  væri  komin  og  biði  hans  í  herbergi  sínu. 
Alaeddín  datt  ekki  Kút  Alkúlúb  í  hug  nje  hjarta,  og  brá 
honum  undarlega  við,  er  hann  kom  heim  og  sá  varð- 
menn  kalífans  við  húsdyr  sínar.  »Er  þetta  húsið  mitt?« 
segir  hann  við  sjálfan  sig,  en  í  sama  vetfangi  komu  varð- 
mennirnir  til  hans,  og  kysstu  á  hönd  hans.  Sagði  annar 
þeirra:  »Við  erum  þjónar  Kút  Alkúlúb,  vildarkonu  kalíf- 
ans;  hefir  hann  gefið  yður  hana  ásamt  öllum  ambáttum 
hennar.  Biður  hún  yður  nú  svo  vel  gera,  að  koma  inn 
í  herbergið  til  sín«.  Þá  mælti  Alaeddín:  »Farið  og  segið 
frú  yðvarri,  að  hún  sje  velkomin,  en  berið  henni  líka 
þau  orð  mín,  að  meðan  henni  þóknast  að  dvelja  í  mín- 
um  húsum,  þá  skal  eg  aldrei  gerast  svo  djarfur  að  eg 
vitji  hennar,  því  að  ekki  hæfir  þrælnum  það  sem  drottni 
hans  hæíir.  Biðjið  hana  líka  að  segja,  hversu  mikið 
kalífinn  hafi  verið  vanur  að  gefa  henni  á  degi  hverjum«. 
Þessu  skiluðu  varðmennirnir  og  komu  aptur  til  að  segja 
Alaeddín,  að  Kút  Alkúlúb  hefði  fengið  hundrað  gullpen- 
inga  á  degi  hverjum.  Hugsaði  hann  þá  með  sjálfum  sjer, 
að  þessi  gjöf  kalífans  væri  sjer  til  lítilla  þarfa.  Var  ambáttin 
lengi  hjá  Alaeddín,  og  Ijet  hann  skilvíslega  greiða  henni 
hundrað  gullpeninga  á  hverjum  morgni.  Nú  bar  svo  til 
einn  dag,  að  hann  var  í  þungu  skapi  út  af  missi  Sobeide 
og  gleymdi  að  fara  á  ríkisráðsfund.  Sagði  þá  kalifinn  við 
Giafar:  »Þú  veizt  að  eg  gaf  Alaeddín  Kút  Alkúlúb  til 
þess  að  hún  gæti  orðið  honum  til  huggunar,  eptir  konu- 
missinn.  En  samt  kemur  hann  aldrei  á  fund  minn,  sem 
hann  fyr  átti  vanda  til«.  »Það  heíir  lengi  verið  sagt  og 
það  með  sönnu«,   ansaði  vezírinn,    »að  ástfanginn    maður 

gleymi  gömlum  vinum  sínum,  þegar  hann  sje  hjá  lafði 
sinni«.  En  Gíafar  sá  villu  sína  daginn  eptir,  er  hann 
kom  á  fund  Alaeddíns.  Varð  Alaeddín  það  fyrst  að  orði, 
að  hann  spurði,  hvað  kalífanum  hefði  gengið  lil  að  gefa 
sjer  Kút  Alkúlúb.  Svaraði  vezírinn,  að  kalííinn  hefði  gert 
það  í  vináttu  skyni,  og  spurði  Alaeddín,  hvort  hann  hefði 
vitjað  bennar  mörgum  sinnum.  »Satt  að  segja,  aldrek, 
ansaði  Alaeddín,  »og  aldrei  ætla  eg  mjer  að  sjá  hana«. 
Spurði  vezírinn,  því  hann  firrðist  ambáttina  og  sagði  Ala- 
eddín  þá,  eins  og  fyrri:  »Þrælnum  hæfir  ekki  það  sem 
drottni  hans  hæíir«.  Sagði  nú  Gíafar  kalífanum,  hvers 
hann  var  orðinn  vísari,  og  fóru  þeir  báðir  í  dularbún- 
ingi  á  fund  Alaeddíns.  Og  jafnskjótt  sem  Alaeddín  sá  þá 
koma,  þá  gekk  hann  til  móts  við  kalífann,  fjell  fram  fyrir 
honum  og  kyssti  á  hönd  hans.  Sá  kalífinn  á  honum,  að 
hann  var  sárhnugginn  og  bað  hann  upp  standa.  »Kæri 
Alaeddín!«  mælti  hann,  »á  eg  þá  aldrei  að  sjá  þig  öðru- 
vísi  en  hryggan?  hefir  Kút  Alkúlúb  ekkert  gert  til  að 
huggaþig?  »Drottinn  rjetttrúaðra  manna  !«  ansaði  Alaeddín, 
»þrælnum  hæfir  ekki  það  sem  drottni  hans  hæfir.  Mjer 
er  eiður  sær,  að  eg  hef  ekki  komið,  og  mun  aldrei  koma, 
nálægt  henni.  Mætti  eg  beiðast  nokkurs  af  rnildi  yðvarri, 
þá  mundi  eg  biðjast  undan  vanda  þeim  að  gæta  hennar 
framar«.  Þá  mælti  Kalífinn:  »Mjer  þætti  gaman  að  sjá 
hana  snöggvast«.  Fór  Alaeddín  þegar  og  sótti  Kút  Alkú- 
lúb;  spurði  kalífinn  hana,  hvort  Alaeddín  hefði  aldrei  vitj- 
að  hennar.  Sagði  bún  honum  frá  því,  er  Alaeddín  synj- 
aði  að  koma  á  fund  hennar,  og  ljet  kalífinn  þegar  að 
bragði  flytja  hana  heim  í  kvennabúr  sitt;  bað  hann  Ala- 
eddín  að  heimsækja  sig  og  sneri  síðan  heim  aptur  til 
hallar  sinnar.  Nú  var  Alaeddín  feginn,  er  hann  hafði  los- 
ast  við  Kút  Alkúlúb,  og  svaf  betur  næstu  nóttina  en  hann 
átti  að  sjer.  Daginn  eptir  settist  hann  aptur  í  sæti  sitt  á 
ríkisráðs  fundi.  Skipaði  kalífinn  vezír  sínum  að  fara  á 
mansals  torgið  og  kaupa  þar  ambátt  handa  Alaeddín; 
mætti  hann  eigi    taka  hana  ódýrari  en  á  tíu  þúsund  gull- 

peninga.     Bjóst  Gíafar  þegar  til  að  hlýðnast  boði   kalífans 
og  gekk  út  á  mansals  torgið  með  Alaeddín. 

Nú  er  að  nefna  þann  mann  til  sögunnar,  er  Habas- 
lam  Besasa  hjet;  faðir  hans  var  emírinn  Kaled,  lögreglu- 
stjóri  í  Bagdad,  en  móðir  hans  hjet  Katún.  Besasa  var 
heríilega  ljótur  ásýndum,  og  var  hann,  er  saga  þessi  gerð- 
ist,  á  tvítugs  aldri;  mjög  var  hann  fákunnandi  og  hafði 
ekki  numið  neinar  af  íþróttum  þeim,  er  tíðkuðust  meðal 
ungra  manna  á  hans  reki.  Var  tæpast  að  hann  gæti  s^tið 
á  hestbaki,  en  faðir  hans  var  einhver  hinn  mesti  riddari 
á  sinni  öld,  og  þótti  afbragð  annara  manna  sakir  kurteisi, 
menntunar  og  hugprýði.  Með  því  nú  Besasa  var  orðinn 
fullgamall  til  að  kvongast,  þá  vildi  móðir  hans  láta  hann 
biðja  sjer  konu.  En  Kaled  sá  gjörla,  hvílíkt  aflagi  sonur 
hans  var,  og  leiddi  henni  fyrir  sjónir,  hversu  stjúpmóður- 
lega  náttúran  hefði  gert  hann  úr  garði,  bæði  til  sálar  og 
líkama,  mundi  því  trautt  íinnast  nokkur  ung  stúlka,  sem 
tæki  honum.  »Þá  er  að  kaupa  handa  honum  ambáttct, 
ansaði  Katún.  Hittist  nú  svo  á,  að  sama  daginn  sem  þeir 
Gíafar  og  Alaeddín  gengu  út  á  mansals  torgið,  þá  komu 
feðgarnir  þangað  líka  í  sömu  erindagjörðum.  Kallari  einn 
stóð  þá  á  torginu  og  hafði  við  hönd  sjer  unga  ambátt, 
afbragðs  fríða,  mittismjóa  og  prýðilega  vaxna;  var  hún 
svo  blómleg  og  ungleg  og  siðsamleg  í  fasi,  að  vezírinn 
undraðist  stórum  og  bauð  undireins  fyrir  hana  þúsund 
gullpeninga.  Og  nú  er  feðgarnir  gengu  þar  framhjá  og 
Besasa  sá  ambáttina,  þá  fjekk  hann  þegar  ást  á  henni, 
svo  að  hann  rjeði  sjer  varla,  og  bað  föður  sinn  fyrir  alla 
muni  að  kaupa  hana  handa  sjer.  Gerði  Kaled  kallaran- 
um  bendingu  og  spurði  hann,  hvað  ambáttin  hjeti;  kall- 
arinn  svaraði,  að  hún  hjeti  Jasmín,  og  væru  boðnir  fyrir 
hana  þúsund  gullpeningar.  Sagði  þá  Kaled  við  son  sinn, 
að  ef  hann  ætlaði  sjer  að  ná  í  ambáttina,  þá  yrði  hann 
að  bjóða  hærra.  Bauð  Besasa  þá  einum  gullpeningi  meira, 
en  Alaeddíu  bauð  óðara  tvær  þúsundir;  og  í  hvert  skipti 
sem    emírssonurinn    hauð    einnm    gullpeningi    meira,    þá 

hækkaði  Alaeddín  boðið  með  þúsund  gullpeningum.  Varð 
nú  Besasa  fokvondur  út  af  því,  að  nokkur  skyldi  vera 
svo  djarfur,  og  spurði  kallarann  drembilega,  hvað  maður- 
inn  hjeti,  sem  væri  að  bjóða  í  kapp  við  sig.  »Það  er 
stórvezírinn  Gíafar«,  ansaði  kallarinn,  »hann  ætlar  að 
kaupa  ambáttina  handa  Alaeddín  Abusch  Schamat«.  Var 
nú  Alaeddín  búinn  að  bjóða  tíu  þúsundir  gullpeninga,  og 
var  ambáttin  slegin  honum  eptir  skipun  þess  er  átti;  ljet 
stórvezírinn  þegar  greiða  andvirðið.  Og  jafnskjótt  sem 
Alaeddín  var  orðinn  eigandi  ambáttarinnar,  þá  gaf  hann 
henni  frelsi,  tók  hana  fyrir  eiginkonu  og  fór  með  hana 
heim  til  sín.  Ljet  nú  kallarinn  þá  feðgana  vita  um  kaup- 
in,  og  örvílnaðist  Besasa  þá,  svo  að  hann  fór  samstundis 
heim  og  lagðist  veikur.  Vissi  móðir  hans  eigi,  hvað  gerzt 
hafði  og  spurði,  hvernig  stæði  á  veikindum  hans.  »Kaup- 
ið  Jasmín*)  handa  mjer«,  svaraði  hann  með  veikum  mál- 
rómi;  hjelt  móðir  hans  þá  að  hann  talaði  óráð,  og  lofaði 
að  kaupa  honum  Jasmín,  þegar  blómasalinn  gengi  fram 
hjá  í  næsta  sinni.  »Hvað  er  hjer  um  blóm  að  tala?« 
kallaði  hann  með  óþoli,  »eg  vil  hafa  Jasmín,  ambáttina; 
án  hennar  get  eg  ekki  lifað«.  Leitaðist  Katún  við  að 
hugga  hann  og  fór  til  manns  síns.  Sagði  hann  henni, 
hver  Jasmín  væri,  og  hversu  Besasa  hefði  runnið  ástar- 
hugur  til  hennar.  Nú  með  því  Katún  tók  sárt  til  sonar 
síns,  þá  álasaði  hún  bónda  sínum  fyrir,  að  hann  skyldi 
hafa  látið  annan  mann  kaupa  ambátt,  sem  syni  hans  ljek 
svo  ákaft  hugur  á.  En  emírinn  svaraði :  »Þrælnum  hæfir 
ekki  það  sem  drottni  hans  hæfir,  það  var  ofureíli  mitt, 
að  kaupa  hana,  því  Alaeddín  Abusch  Schamat  vildi  fyrir 
hvern  mun  hafa  hana,  en  hann  er  höfðingi  mikill  og  for- 
seti  í  sextíu  manna  ráðinu«.  Nú  versnaði  Besasa  dag  frá 
degi,  svo  móðir  hans  tók  að  örvænta  honum  lífs;  bjóst 
hún  þá  sorgarbúningi  og  bar  sig  sem  aumlegast.  Um 
þessar  mundir  kom  til    hennar  kona  nokkur,  sem  sjaldan 

var  kölluð  annað  enn:  Kómakóms  móðir.  En  Ahmed 
Kómakóm  var  rummungs  þjófur  og  hafði  frá  blautu  barns- 
beini  tamið  sig  við  stuld  og  skelmiskap.  Var  hann  hinn 
fimasti  til  slíkra  verka,  og  svo  vel  hafði  honum  tekizt  að 
leyna  óknyttum  sínum,  að  hann  var  tekinn  til  foringja 
yfir  liðsmannaflokk  lögreglustjórnarinnar.  En  með  því 
hann  stal  og  rændi  frá  borgarmönnum,  í  stað  þess  að 
veila  þeim  hlíf,  þá  Ijet  lögreglustjórinn  taka  hann  fastan 
og  leiða  hann  fyrir  kalífann;  dæmdi  kalífinn  hann  til 
dauða.  Nú  þekkti  Kómakóm  mannelsku  Gíafars  vezírs 
og  vissi  að  bænir  hans  hjá  kalífanum  urðu  aldrei  árang- 
urslausar.  Ljet  hann  því  biðja  Gíafar  að  mæla  sjer  líkn- 
arorð  við  kalífann.  Vezírinn  gerði  svo,  en  kalífinn  sagði: 
)>Hvernig  getur  þú  fengið  aHþjer  að  tala  máli  svo  svívirði- 
legs  illvirkja?«  »Dæmið  hann,  herra!  til  æfilangs  fang- 
elsis«,  mælti  vezírinn  ((fangelsið  er  grafar  ígildi  og  gert  tii 
þess  að  kviksetja  skaðræðis  fanta,  sem  almanna  velferð 
krefur,  að  einangraðir  sjeu  frá  mannlegu  fjelagi«.  Kalífinn 
fór  að  ráðí  Gíafars  og  breytti  dómsatkvæðinu  þannig,  að 
Kómakóm  skyldi  sitja  í  fangelsi  æfilangt;  á  hlekki  hans 
ljet  hann  grafa  þessi  þrjú  orð:  allt  til  dauðans.  Var  nú 
Kómakóm  hnepptur  í  dýflissu.  Kenndu  menn  almennt  í 
brjósti  um  móður  hans,  og  leyfði  Kaled  henni  einnig  að 
koma  í  hús  sitt.  Færði  hún  syni  sínum  mat  í  fangelsið, 
og  ávítaði  hún  hann  optsinnis  fyrir  það,  að  hann  hafði 
ekki  hlýðnazt  áminningum  hennar.  Sagði  hann  við  hana 
einn  dag:  »Móðir  mín  góð!  það  er  ekki  hægt  að  sporna 
við  örlögunum;  en  fyrst  þú  ert  orðinn  heimagangur  hjá 
lögreglustjóranum,  þá  ættirðu  að  fá  konu  hans  til  að  leggja 
mjer  liðsyrðk.  Fer  nú  kerling  til  konu  lögreglustjórans 
og  sjer  að  hún  er  sorgarbúin  og  sárhnuggin  í  bragði. 
»Æ!  móðir  góð!«  kallaði  hún  upp,  »eg  missi  víst  bless- 
unina  hann  Besasa  son  minn«.  Spurði  nú  kerllng,  hvað 
að  honum  gengi,  og  sagði  Katún  henni  þá,  hvernig  farið 
hafði  fyrir  honum.  Kerling  sá  að  hjer  bauðst  gott  tæki- 
færi  til  að  leysa  son  hennar   úr  prísundinni.     Hún  mælti: 

»Eg  sje  gott  ráð  til  að  hjálpa  syni  yðar  til  lífs  aptur. 
Kómakóm,  sonur  minn,  gæti  numið  Jasmín  burt  og  feng- 
ið  hana  í  hendur  syni  yðar,  en  því  er  nú  verr,  að  hann 
er  dæmdur  til  æíilangs  fangelsis.  Neytið  nú  valds  þess, 
er  þjer  hafið  yíir  manni  yðar,  og  reynið  að  útvega  syni 
mínum  frelsi,  skal  eg  þá  að  mínu  leyti  sjá  svo  um,  að 
sonur  yðar  fái  óskum  sínum  framgengt«.  Lofaði  þá  Katún 
að  gera  sitt  sárasta  til  þess  að  Kómakóm  fengi  lausn  úr 
fangelsinu.  Vakti  hún  samdægris  máls  á  því  við  mann 
sinn  og  sagði  honum,  að  Kómakóm  iðraðist  af  hjarta 
synda  sinna;  fór  hún  og  mörgum  hjartnæmum  orðum  um 
mæðu  þá,  er  á  móður  hans  lægi.  »Ef  þú  nú«,  sagði  hún, 
»gætir  komið  því  til  leiðar  að  bandingi  þessi  yrði  látinn 
laus,  þá  gerðir  þú  gott  verk,  og  veit  eg  að  það  yrði  okk- 
ur  til  hinnar  mestu  blessunar,  og  það  sem  mest  er  um 
vert,  hann  Besasa  okkar  mundi  þá  aptur  verða  heill  heilsu«. 
Lögreglustjórinn  komst  við  af  tárum  og  kveinstöfum  konu 
sinnar.  Morguninn  eptir  gekk  hann  til  fangelsisins  og 
spurði  Kómakóm,  hvort  hann  iðraðist  síns  fyrra  lífernis 
af  hjarta,  og  væri  fastur  í  þeim  ásetningi,  að  bæta  ráð 
sitt  framvegis.  Svaraði  Kómakóm  þá  af  hræsni,  að  guð 
hefði  fyrir  löngu  síðan  hrært  hjarta  sitt,  og  hjet  því,  að 
ef  hann  yrði  látinn  laus,  þá  skyldi  hann  á  allar  lundir 
reyna  að  bæta  yfir  ávirðingar  sínar  og  uppræta  óþokka 
þann,  er  menn  nú  höfðu  á  honum.  Upp  á  loforð  þessi 
um  bót  og  betrun  fór  nú  lögreglustjórinn  með  hann  á 
ríkisráðs  fund,  því  ekki  þorði  hann  upp  á  sitt  eigið  ein- 
dæmi  að  leysa  af  honum  fjötrana.  Og  sem  hann  kom 
inn  í  salinn,  þá  fleygði  hann  sjer  flötum  niður  á  gólfið 
og  leiddi  því  næst  Kómakóm  fram  fyrir  kalífann.  »Þú 
ert  þá  lifandi  ennþá,  þorparinn  þinn!«  sagði  kalífinn  reiðug- 
lega.  »Herra!«  svaraði  Kómókóm  »það  er  eins  og  ógæfu- 
mennirnir  verði  eptir  því  lífseigari  sem  þeir  eru  lengur 
kvaldir«.  »Kaled!«  hrópaði  kalífinn,  »því  ertu  kominn 
til  mín  með  óbótamann  þenna?«  »Drottinn  rjetttrúaðra 
manna!«  ansaði  lögreglustjórinn,  »ógæfumaður  þessi  iðrast 

glæpa  sinna,  og  auminginn  hún  móðir  hans,  sem  hafðí 
selt  alla  von  sína  til  hans,  hún  grátbænir  yðar  hátign, 
að  láta  leysa  af  honum  fjötrana  og  skipa  hann  aptur  í 
embætti  það,  sem  hann  hafði  á  hendi,  áður  en  honum 
sást  yfir«.  »Iðrast  hann  af  hjarta  síns  fyrra  lífernis?« 
spurði  kalífinn.  Þá  mælti  Kómakóm:  »Drottinn  rjetttrú- 
aðra  manna!  eg  kalla  guð  til  vitnis  mjer,  að  eg  iðrast  af 
öllu  hjarta  og  vil  af  hjarta  bæta  yfir  það  illa,  sem  eg  hef 
gert«.  Kenndi  kalífinn  þá  í  brjósti  um  móðurina  og  ljet 
sækja  járnsmið  til  að  brjóta  sundur  hlekki  Kómakóms. 
Sagði  hann  að  nú  skyldi  hann  vera  frjáls  maður  og  skip- 
aði  hann  aptur  í  sitt  fyrra  embætti;  lagði  hann  ríkt  á 
við  hann,  að  vilíast  ekki  optar  út  af  vegi  dyggðarinnar 
og  skyldunnar.  Varð  þá  Kómakóm  allshugarfeginn,  fjell 
fram  fyrir  kalífanum  og  bað  til  guðs,  að  hann  mætti  lengi 
og  farsællega  ríkja. 

Nokkrum  dögum  eptir  lausn  Kómakóms  hitti  kona 
lögreglustjórans  móður  hans;  gekk  hún  þá  ríkt  eptir  við 
hana,  að  hún  efndi  það  sem  hún  hefði  lofað  sjer  fyrir 
hönd  sonar  síns,  og  leiddi  henni  fyrir  sjónir,  að  Kómakóm 
ætti  sjer  einni  lausn  sína  að  þakka,  en  heitið  annarsvegar 
skýlaust,  að  hann  skyldi  nema  burt  Jasmín,  ambátt  Ala- 
eddíns,  og  fá  hana  í  hendur  Besasa,  syni  hennar,  sem 
væri  svo  sjúkur  af  ást  á  henni,  að  hann  hefði  ekkert 
viðþol. 

Kómakóm  lofaði  móður  sinni  að  vinna  verk  þetta 
næstu  nótt,  en  það  var  fyrsta  nóttin  í  mánuðinum.  Pá 
nótt  var  kalífinn  ávallt  vanur  að  vera  hjá  eiginkonu  sínni, 
og  helgaði  hana  fyrst  með  einhverju  góðverki,  með  því 
að  gefa  þrælum  frelsi  eða  öðru  slíku.  En  áður  en  hann 
gengi  inn  í  herbergi  Sobeide,  þá  lagði  hann  konungs- 
skikkju  sina,  bænaband  sitt,  ríkisinnsiglið  og  aðrar  ger- 
semar  í  legubekk.  Ein  af  gersemum  þessum  var  gullstika 
með  þremnr  stórum  demöntum,  sem  hann  hafði  miklar 
mætur  á.  Þetta  kvöld,  sem  hjer  um  ræðir,  gekk  hann 
heldur  í    fyrra    lagi    til    herbergis    drottningar    sinnar,    og 

hafði  hann  boðið  varðmönnum  sínum  að  gæta  gripanna. 
Kómakóm  beið  nú  þangað  til  liðið  var  af  miðnætti  og 
notaði  einmitt  þann  tímann,  er  allir  dauðlegir  menn  sváfu 
sætum  blundi,  og  guð  breiddi  hulu  myrkranna  yfir  jarð- 
ríki;  tók  hann  þá  sverð  sitt  og  leitaði  þangað  að  höllinni, 
er  herbergi  kalífans  voru.  Komst  hann  upp  á  þakið  með 
því  að  klifrast  upp  stiga,  og  sem  honum  hafði  tekist  að 
opna  fellihurðina,  þá  sá  hann  að  varðmennirnir  sváfu, 
Ijet  þá  sígast  ofan  og  fór  sem  hægast.  Hjelt  hann  svefn- 
dupti  fyrir  vitin  á  varðmönnunum,  tók  síðan  konungs- 
skikkjuna,  bænabandlð,  vasaklútinn,  rikisinnsiglið  og  gull- 
stikuna.  Slapp  hann  heppilega  burt  með  þetta  og  fór 
rakleiðis  til  hallar  Alaeddíns.  Hittist  svo  á,  að  hann  svaf 
þessa  nótt  hjá  Jasmín  konu  sinni.  Læddist  Kómakóm 
inn  í  svefnherbergi  þeirra,  tók  marmarahellu  eina  upp  úr 
gólfinu,  vafði  síðan  hina  stolnu  gripi  innan  í  klútinn  og 
faldi  þá  niðrí  hellufarinu.  Gullstikunni  einni  hjelt  hann 
eptir  og  ætlaði  sjer  sjálfum  að  eiga  hana.  Því  næst  kom 
hann  marmarahellunni  í  samt  lag,  og  komst  svo  burt  að 
enginn  varð  var  við.  A  heímleiðinni  var  hann  alltaf  að 
skoða  gullstikuna  með  demöntunum  og  sagði  þá  við  sjálf- 
an  sig:  »Þegar  eg  sit  að  víndrykkju,  þá  skal  eg  láta 
gullstiku  þessa  standa  frammi  fyrir  mjer,  og  skal  þá  mjöð- 
urinn  í  staupi  mínu  endurglóa  við  ljómann  af  gullinu  og 
gimsteinunum«. 

Morguninn  eptir  kom  kalífinn  að  varðmönnum  sín- 
um  sofandi;  svo  vel  hafði  svefnduptið  hrifið.  Vakti  hann 
þá  og  ætlaði  að  taka  gripina,  sem  hann  hafði  lagt  niður 
í  legubekkinn.  Brá  honum  mjög  í  brún,  er  hann  sá  að 
þeir  voru  horfnir  og  reiddist  ákaflega.  Hann  bjó  sig  há- 
rauðum  klæðum  frá  hvirfli  til  ilja  til  merkis  um  reiði 
sina,  gekk  síðan  inn  í  ríkisráðs  salinn  og  settist  þar  í 
hásætið,  umkringdur  af  öllum  veldisljóma  sínum.  Og  sem 
Gíafar  kom  inn  og  sá  að  kalífinn  var  reiður,  þá  fleygði 
hann  sjer  niður  svo  að  ennið  nam  við  gólfi  og  mælti: 
»Guð  varðveiti    yðar  hátign    frá  öllum    óhöppum  og  bægi 

frá  yður  öllu  því,  sem  verða  má  að  þykkju  eða  reiði- 
efni«.  Þá  mælti  kalífinn:  »Mikið  er  óhappið,  vezírkí 
»Hvað  hefir  þá  til  borið,  herra!«  spurði  Gíafar.  En  rjett 
í  því  að  kalífinn  ætlaði  að  fara  að  segja  vezírnum,  hvað 
gerzt  hafði,  þá  kom  Kaled  lögreglustjórinn  í  salinn,  og 
var  Kómakóm  með  honum.  Vjek  kalífinn  sjer  þá  að 
lögreglustjóranum  og  spurði:  »Hvað  er  tíðinda  í  Bagdad?« 
»Þar  er  allt  með  kyrð  og  spekt«,  svaraði  hann.  »Því 
lýgur  þú«,  mælti  kalífinn.  Lögreglustjórinn  fleygði  sjer 
þá  flötum  til  jarðar  og  mælti  með  auðmýkt:  »Drottinn 
rjetttrúaðra  manna!  má  eg  vera  svo  djarfur  að  spyrja, 
hvernig  á  því  stendur,  að  þjer  eruð  orðinn  svo  reiður«. 
Sagði  kalífinn  honum,  hvað  til  þess  bar,  og  mælti  enn 
fremur:  »Þú  verður  nú  að  gera  þitt  ítrasta  til  að  hafa  upp 
gripi  þessa  og  fá  mjer  þá  aptur;  að  öðrum  kosti  skaltu 
engu  fyrir  týna  nema  lííinu«.  Þá  mælti  Kaled:  »Þjer 
verðið  þá  að  láta  drepa  Kómakóm  áður  en  þjer  dæmið 
mig  til  dauða.  Enginn  ætti  að  þekkja  þjófa  og  bófa  betur 
en  hann,  sem  er  foringi  lögregluliðsins«.  Og  er  Kómakóm 
heyrði  þetta,  þá  gekk  hann  fram  fyrir  kalífann  og  mælti: 
»Drottinn  rjetttrúaðra  manna!  látið  mig  um  það,  að  hafa 
upp  þessa  þjófstolnu  gripi.  En  fáið  mjer  samt  tvo  dóm- 
ara  og  tvö  vitni  til  fylgdar,  því  sá  sem  drýgt  hefir  slíkan 
stórglæp,  hann  hræðist  víst  ekki  yðar  vald,  eða  lögreglu- 
stjórans  eða  nokkurs  annars«.  Fjellst  nú  kalífinn  á  þetta 
og  bauð,  að  hefja  skyldi  rannsóknina  með  því  að  leita  í  höll 
sjálfs  hans,  en  síðan  skyldi  leita  í  húsum  stórvezírsins  og 
höfðingja  þeirra,  er  sæti  áttu  í  sextíu  manna  ráðinu.  Innti 
Kómakóm  í  þann  veginn,  að  sá  einn  mundi  stolið  hafa,  sem 
opt  væri  hjá  kalífanum;  sór  kalífinn  þá  við  höfuð  sitt,  að 
hver  sem  drýgt  hefði  glæpinn,  enda  þó  það  væri  sonur 
sinn,  þá  skyldi  hann  vægðarlaust  drepinn.  Hafði  Kómakóm 
þenna  fyrirvara  til  þess,  að  kalífinn  skyldi  veita  sjer  sem 
skýlausasta  heimild  til  að  brjótast  inn  í  hvert  hús  og 
rannsaka  þar  eptir  hugþótta.  Tók  hann  stóran  járnvafinn 
staf  í  hönd  sjer  og   hóf  rannsóknina;   kom  hann  að  lykt- 

um  að  höll  Alaeddíns.  Heyrir  nú  Alaeddín  háreysti  mikið 
úti  á  strætinu,  og  fer  að  vörmu  spori  ofan;  sjer  hann  að 
lögreglustjórinn  er  kominn  með  liði  sínu:  »Hvað  er  yður 
á  höndum,  Kaled?«  mælti  Alaeddín.  Og  er  Kaled  hafði 
skýrt  honum  frá  erindi  sínu,  þá  sagði  hann:  »Gerið  þá 
svo  vel  og  gangið  inn  í  hús  mitt;  þjer  megið  rannsaka 
það  bæði  hátt  og  lágt«.  Lögreglustjórinn  varð  einhvern- 
veginn  kynlegur  við  og  mælti:  »Þjer  megið  fyrir  alla 
muni  ekki  misvirða  þetta  við  okkur,  þjer  eruð  upphafinn 
yíir  allar  grunsemdir,  og  kemur  oss  sízt  til  hugar  að  ætla 
yður  þvílík  svik  og  níðingsskap«.  »Gerið  nú  eins  og  ykkur 
hefir  verið  skipað«,  mælti;  Alaeddín;  »þið  eigið  ekki  að  fara 
í  manngreinarálit«.  Lögreglustjórinn,  dómararnir  og  vitnin 
fóru  nú  að  rannsaka  og  sagði  Kómakóm  þeim  fyrir.  Nú 
sem  hann  kom  í  herbergi  það,  er  hann  hafði  stolizt  inn 
í  um  nóttina,  þá  gekk  hann  að  marmarahellunni,  sem  þýfið 
var  undir,  og  Ijet  járnstafinn  með  ásettu  ráði  falla  niður 
á  hana  svo  hún  brotnaði  í  marga  parta.  Sá  Kaled  að 
glitti  í  eitthvað  innan  um  brotin,  og  sagði  hann  þá:  »Guð 
hefir  sjálfur  leitt  okkur  á  stað  þenna,  og  eru  hjer  fjár- 
sjóðir  fólgnir,  sem  þjer  eigið;  komið  og  sjáið  hvað  það 
er«.  Flykkist  nú  allt  lögregluliðið  utan  um  Kaled,  og 
jafnskjótt  sem  menn  báru  kensl  á  gripina,  þá  var  samin 
skýrsla,  og  staðfest  með  vitnum,  að  hinir  þjófstolnu  munir 
hefðu  fundist  í  húsi  Alaeddíns.  Rjeðust  þá  lögregluþjón- 
arnir  á  Alaeddín,  rifu  af  honum  vefjarhöttinn,  bundu 
hendur  á  bak  honum,  og  innsigluðu  því  næst  allar  eigur 
hans.  En  í  þeim  svifum  brauzt  Kómakóm  inn  í  herbergið 
þar  sem  Jasmín  var,  tók  hana  með  ofbeldi,  þótt  hún 
væri  harðóljett,  og  fór  með  hana  til  móður  sinnar.  Skip- 
aði  hún  honum  að  fara  undir  eins  með  hana  til  konu 
lögreglustjórans,  og  gerði  hann  svo.  Lifnaði  Besasa  allur 
við,  er  hann  sá  Jasmín,  og  rjeði  sjer  ekki  fyrir  fögnuði. 
Ætlaði  hann  að  íæra  sig  nær  henni  til  að  láta  gleði  sína 
í  ljósi,  en  hún  bað  hann  að  hafa  sig  á  burtu,  að  öðrum 
kosti  kvaðst  hún  ekki  ábyrgjast  tiltektir   sínar;    svo  ljótur 

og  viðbjóðslegur  þætti  sjer  hann  vera.  »ViI  eg  heldur 
ráða  mjer  bana  en  þýðast  slíka  ófreskju  sem  þú  ert«.  »Æ, 
þú  ert  svo  yndisleg,  Jasmín!«  mælti  Besasa,  og  nötraði 
eins  og  hrísla,  »þyrmdu  lífi  þínu  sakir  elsku  minnar«. 
Móðir  hans  leitaðist  líka  við  að  spekja  Jasmín  og  sagði: 
»Góða  mín!  þú  verður  að  lofa  honum  syni  mínum  að 
segja  þjer,  hversu  mjög  hann  brennur  og  kvelst  af  elsku 
til  þín,  hann  getur  ekki  án  þín  lifað«.  Þá  mælti  Jasmín: 
»Hvenær  hefir  það  heyrzt,  að  hundarnir  hafi  að  ósekju 
ruðzt  inn  í  bæli  ljónsins?«  Varð  þá  Basasa  frá  sjer  af 
örvæntingu  og  hnje  niður  í  legubekkinn,  eins  og  hann 
ætlaði  að  gefa  upp  öndina,  en  móðir  hans  óð  að  Jasmín  í 
bræði  og  mælti:  »Ætlarðu  þá  að  drepa  fyrir  mjer  son  minn, 
óhræsið  þitt?  en  þú  skalt  nú  ekki  lengi  vænta  þjer  hlífðar 
af  mjer;  það  skal  ekki  verða  langt  þangað  til  hann  Ala- 
eddín  þinn  dinglar  í  gálganum«.  »Eg  mundi  telja  mig 
sæla«,  ansaði  Jasmín,  »ef  eg  gæti  vottað  honum  elsku 
mína  með  því  að  fylgja  honum  í  gröfina«.  Þá  varð  Katún 
svo  hamslaus,  að  hún  rauk  í  Jasmín,  og  reif  utan  af 
henni  fötin  og  allt  skartið;  Ijet  hún  færa  hana  í  striga- 
pils  og  hárserk  og  rak  hana  til  að  gegna  eldhússverkum, 
með  hinum  ljelegustu  ambáttum.  Sagði  hún  að  það  skyldi 
nú  hjeðan  af  vera  iðja  hennar,  að  kljúfa  skíð,  flysja  baunir 
og  lauka  og  kynda  undir  pottunum.  En  Jasmín  brá  sjer 
hvergi,  og  kvað  hún  enga  vinnu  vera  svo  auðvirðilega  og 
ekkert  strit  svo  þungbært,  að  ekki  þætti  sjer  það  betra, 
heldur  en  að  hafa  slíkt  afskræmi  fyrir  augum,  sem  sonur 
hennar  væri.  En  hinar  ambáttirnar  kenndu  í  brjósti  um 
Jasmín.  Hún  var  svo  hógvær  og  blíðlynd  og  þolinmóð, 
að  þær  fengu  allar  góðan  þokka  á  henni,  og  kepptist  hver 
við  aðra  að  ljetta  á  henni  stritinu. 

Meðan  þetta  gerðist,  fór  lögreglustjórinn  og  lið  hans 
til  ríkisráðsins  með  Alaeddín;  sat  kalífinn  þar  í  hásæti  og 
allt  hirðliðið  í  kringum  hann.  Og  er  lögreglustjórinn  kom 
með  skikkju  hans  og  hina  gripina,  þá  spurði  kalífinn,  hvar 
hann  hefði  fundið  þá.     »Eg  fann  þá  hjá  Alaeddín  Abusch 

Schamat«,  ansaði  lögreglustjórinn.  Saknaði  þá  kalífinn 
gullstikunnar  með  demöntunum,  og  mælti  til  Alaeddíns 
með  illilegu  augnaráði:  »Hvar  er  gullstikan  mín,  mann- 
fýla?«  Svaraði  þá  Alaeddín  með  stillingu:  »Herra,  mjer  er 
eiður  sær,  að  eg  hef  aldrei  snert  á  hlutum  þeim,  sem  eg 
er  ákærður  fyrir  að  hafa  stolið,  get  eg  þar  enga  grein 
fyrir  gert«.  »Svikahrappur!«  mælti  kalífinn,  »er  þetta 
þakklætið  fyrir  allar  þær  mörgu  og  miklu  velgjörðir,  sem 
eg  veitti  þjer.  Eg  trúði  þjer  eins  vel  og  sjálfum  mjer,  og 
nú  hefir  þú  svikið  mig«.  Bauð  hann  lögreglustjóranum 
samstundis  að  láta  festa  Alaeddín  á  gálga.  Brá  þá  Kaled 
strax  við  með  liði  sínu  og  leiddi  Alaeddín  til  aftökustað- 
arins,  en  kallari  fór  á  undan  og  hrópaði  á  öllum  stræt- 
um:  »Svona  er  þeim  hegnt,  sem  dirfast  að  hafa  svik  í 
frammi  við  kalífa  þá,  er  komnir  eru  af  Abassida  kyni«. 
Varð  nú  hinn  mesti  ys  og  þys  og  flykktist  allur  borgar- 
lýðurinn  þangað  sem  aftakan  átti  fram  að  fara. 

Meðan  þetta  gerðist,  sat  Ahmed  Aldanaf,  ástvinur 
Alaeddíns  í  aldingarði  sínum,  og  vissi  ekki  neitt  af  neinu. 
Kemur  þá  allt  í  einu  til  hans  einn  af  vatnsóknarmönnum 
í  kalífahöllinni;  hann  stóð  á  öndinni  og  sagði  honum  að 
nú  væri  farið  með  Alaeddín  til  gálgans.  Og  sem  Aldanaf 
var  orðinn  þess  vísari,  hvað  ástvini  hans  var  gefið  að 
sök,  þá  spurði  hann  manninn,  hver  hans  ætlun  væri  um 
mál  þetta.  »Eg  þori  að  veðja  höfði  mínu«,  svaraði  mað- 
urinn,  »að  Alaeddín  er  saklaus,  og  er  þetta  ekki  annað 
en  svívirðilegt  vjelræði,  sem  óvinir  hans  hafa  upp  spunnið 
til  að  steypa  honum.  En  nú  er  dýrmæt  hver  stundin,  ef 
honum  á  að  verða  borgið«.  Fór  Aldanaf  þegar  til  fang- 
elsisins  og  skipaði  fangaverðinum  að  fá  sjer  í  hendur  glæpa- 
mann  nokkurn,  sem  dæmdur  var  til  dauða  og  geymdur 
þar  í  dýflissunni.  Nú  vildi  það  til  allrar  hamingju,  að 
þar  var  sakamaður  einn,  sem  var  nokkuð  líkur  Alaeddín. 
Brá  Aldanaf  skýlu  yfir  höfuð  honum  og  Ijet  svo  einn  af 
varðliði  sínu  hjálpa  sjer  til  að  draga  hann  á  aftökustað- 
inn.     Ruddist  hann  í  gegnum  mannþröngina  og  óð  framan 

að  böðlinum  með  miklum  asa.  Kallaði  þá  böðullinn: 
»Lofið  mjer  að  komast  að,  herra  góður!  svo  eg  geti  gegnt 
embættisverki  mínu«.  »Heyr  þú  manna  armastur!«  mælti 
Aldanaf,  »tak  við  sakamanni  þessum,  er  eg  færi  þjer,  í 
stað  Alaeddíns  Abusch  Schamats,  því  að  hann  er  saklaus 
af  glæp  þeim,  er  hann  var  kærður  fyrir.  Vjer  færum  hrút 
til  útlausnar  Ismael«*).  Þorði  böðullinn  ekki  í  móti  að 
mæla,  tók  við  manninum,  sem  honum  var  færður  og 
hengdi  hann  í  stað  Alaeddíns.  En  Aldanaf  hafði  vin  sinn 
burt  með  sjer,  og  komst  með  hann  heim  til  sín,  án  þess 
nokkur  yrði  var  við.  Þakkaði  Alaeddín  honum  af  hjarta 
fyrir  Hfgjöfina,  en  hann  veitti  honum  harðar  átölur  fyrir, 
að  hann  hefði  unnið  þvílíkt  svívirðuverk.  En  Alaeddín 
sór  og  sárt  við  lagði,  að  hann  væri  með  öllu  sýkn  saka 
og  vissi  ekki  heldur  en  af  dauða  sínum,  hvernig  gripirnir 
hefðu  komizt  heim  í  hús  sitt.  Þá  mælti  Aldanaf:  »Fyrir- 
gef  mjer  ákafa  minn,  en  eg  var  svo  órór  og  áhyggjufullur 
þín  vegna,  að  eg  hreytti  fram  ámælum  þessum,  sem  betur 
hefðu  verið  ótöluð  beggja  okkar  vegna.  Mig  grunaði 
þegar  í  fyrstu,  að  allt  þetta  mundi  hafa  upptök  sín  frá 
hatri  og  fúlmennsku.  Betur  að  svikaranum  hefndist  ein- 
hverntíma  fyrir  vjelræði  þessi,  eins  og  hann  á  skilið.  En 
hvað  sem  því  líður,  kæri  Alaeddín!  þá  er  þjer  nú  ekki 
til  setu  boðið  í  Bagdad.  Konungar  taka  sjaldan  aptur  dóma 
þá,  er  þeir  einusinni  hafa  upp  kveðið,  og  er  lítt  mögulegt 
að  komast  undan,  ef  þeir  sitja  um  líf  manns.  Mun  eg 
nú  fara  með  þig  til  Alexandríu,  og  mun  þjer  ekki  veita 
erfitt  að  leynast  þar«.  Var  Alaeddín  fús  til  þess  og  lögðu 
þeir  samdægris  á  stað  frá  Bagdad.  Þegar  þeir  voru  komnir 
góðan  kipp  frá  borginni,  þá  mættu  þeir  tveimur  Gyðing- 
um,  sem  voru  skattheimtumenn  kalífans  í  þeirri  sýslu; 
komu  þeir  ríðandi  á  múlum.  Hepti  Aldanaf  för  þeirra 
og  skipaði  þeim  að  afhenda  sjer  skatta  þá,  er  þeir  höfðu 


*)    Eptir  ritningum   Mahómets   manna  var   Ismael  ætlaöur 
til  fórnar,  en  ekki  Isak. 

heimt  saman.  Færðust  þeir  undan  í  fyrstunni,  en  hann 
sagði  þeim,  að  hann  væri  skipaður  valdsmaður  yfir  sýsl- 
una,  og  fengu  þeir  honum  þá  hundrað  gullpeninga  hvor 
um  sig.  En  til  þess  að  Gyðingarnir  skyldu  ekki  geta 
borið  vitneskju  af  sjer  og  Alaeddín,  þá  drap  hann  þá 
báða  og  tók  múlana.  Riðu  þeir  svo  sínum  múlnum  hvor 
og  komust  farsællega  til  hafnborgar  þeirrar,  er  Ayas  heitii*; 
voru  þeir  þar  nætur  sakir  í  gistihúsi  einu.  Morguninn 
eptir  seldi  A'aeddín  múl  sinn,  en  Aldanaf  bað  dyravörð- 
inn  í  gistihúsinu  að  geyma  sinn,  þangað  til  hann  kæmi 
aptur.  Stigu  þeir  síðan  á  skip  eitt,  sem  ætlaði  tii  Alex- 
andríu  og  náðu  þangað  eptir  skamma  útivist.  Og  er  þeir 
reikuðu  um  borgarslrætin  þar,  þá  varð  á  vegi  þeirra  kall- 
ari  nokkur,  sem  var  að  bjóða  upp  sölubúð  eina  litla  með 
vöruhúsi,  er  þar  til  heyrði.  Var  búið  að  bjóða  níu  hundruð 
og  fimmtíu  drökmur,  þegar  þeir  komu,  en  Alaeddín  bauð 
þúsund  og  var  boð  hans  þegar  tekið  gilt;  en  búð  þessi 
var  ríkiseign.  Óðara  en  Alaeddín  var  handhafi  orðinn  að 
lyklunum,  þá  lauk  hann  upp  búðinni  og  leizt  vel  á,  því 
hún  var  í  bezta  standi.  f  vöruhúsinu  voru  skildir  og 
sverð,  segldúks  strangar,  akkeris  kaðlar,  og  fullir  sekkir  af 
þess  konar  skeljum  og  steinum,  sem  hafðir  eru  til  prýðis 
á  reiðtýgi;  þar  voru  og  ístöð,  hnífar,  skæri  og  margt 
hvað  annað,  eins  og  vænta  mátti,  því  skranari  hafði  haft 
búðina  áður,  en  hann  var  nú  dáinn.  Aldanaf  ráðlagði 
Alaeddín  að  stunda  verzlun,  og  taka  þvi  með  þolinmæði, 
sem  guð  vildi  vera  láta.  Var  hann  þar  þrjá  daga  um 
kyrt,  en  á  fjórða  degi  kvaddi  hann  Alaeddín  og  hóf  heim- 
ferð  sína  til  Bagdad.  Bað  hann  Alaeddín  að  skilnaði,  að 
búa  í  búð  þessari,  þangað  til  hann  gæti  komið  til  hans 
aptur,  og  fært  honum  óyggjandi  griðaloforð  frá  kalífanum; 
kvaðst  hann  skyldu  verða  vakinn  og  soflnn  í  því  að  hafa 
upp  fantinn,  sem  hafði  flekað  hann  svo  níðangalega. 
Kvaddi  hann  Alaeddín  einusinni  enn,  og  stje  síðan  á  skip 
eitt,  sem  ætlaði  til  Ayas;  komst  hann  þangað  eptir  fljóta 
för,  sótti  múlinn  í  gistihúsið  og  flýtti  sjer  til  Bagdad.    Nú 

með  því  að  hann  varð  opt  að  ferðast  um  fjarlægustu 
hjeröð  ríkisins,  þá  furðaði  kalífinn  sig  ekki  á  fjærveru 
hans.  Tók  hann  nú  aptur  að  gegna  embætti  sínu  og 
lagði  alla  stund  á  að  komast  fyrir,  hver  stuldinum  hefði 
valdið,  svo  hann  fengi  sannað  sakleysi  Alaeddíns. 

Nú  er  í  annan  stað  frá  því  að  segja,  að  daginn  sem 
lífláta  átti  Alaeddín,  þá  mælti  kalífinn  til  Gíafars:  »Nú, 
nú,  vezír!  hvernig  lízt  þjer  á  tiltektir  Alaeddíns?  En  að 
nokkur  maður  skuli  geta  búið  yfir  slíkri  fúlmennsku  og 
níðingsskap!«  »Herra!«  svaraði  Gíafar,  »hann  hefir  nú 
fengið  makleg  málagjöld,  og  ættuð  þjer  að  gleyma  þræl- 
menninua.  »Mjer  þætti  samt  gaman  að  sjá  hann  í  gálgan- 
um«,  mælti  kaíífinn.  Enda  fór  hann  þegar  með  vezírnum  til 
aftökustaðarins.  Og  er  hann  sá  manninn  í  gálganum,  þá 
mælti  hann:  »Hverju  sætir  þetta?  ekki  er  þetta  Alaeddín; 
því  hann  var  lílill  vexti,  en  þessi  maður  er  miklu  stærri«. 
»Það  tognar  alltjend  úr  mönnum,  sem  hengdir  eru«,  ans- 
aði  Gíafar.  »En  Alaeddín«,  mælti  kalífinn,  »var  allra 
manna  skinnræstnastur,  og  þessi  maður  er  blakkur  í 
framan«.  »En  þjer  vitið,  herra!«  mælti  Gíafar,  »að  dauð- 
inn  afmyndar  menn,  og  verða  líkin  föl  og  bláleit«.  En 
kalífinn  gaf  orðum  hans  engan  gaum  og  Ijet  taka  líkið 
ofan  úr  gálganum.  Var  það  vandlega  skoðað  og  höfðu*) 
nöfnin  Abúbekur  og  Ómar  verið  brennd  í  hælana.  Þegar 
kalífanum  var  sagt  það,  þá  mælti  hann:  »Sjáðu  nú,  vezír! 
Alaeddín  var  Sunníti,  en  þessi  hefir  verið  Sjíti«.  Varð  þá 
vezíririnn  að  játa,  að  vafasamt  væri,  hvort  þetta  væri 
Alaeddín    eða    ekki.     Sagði    nú  kalífinn    að  greftra    skyldi 


*)  Abúbekur  og  Ómar  eru  nöfn  tveggja  hinna  fyrstu  kalífa, 
er  Sjítar  (þ.  e.  hinir  rangtrúuöu)  eigi  vilja  kannast  við;  rita  þeir 
þau  því  undir  iljarnar  og  hælana,  til  aö  sýna  þeim  fyrirlitningu. 
Hefja  Sjítar  kalífatalið  með  Alí,  dóttursyni  Mahómets,  og  kallast 
því  einnig  Alítar.  Til  þessa  trúarflokks  heyra  Persar.  Hinn 
flokkurinn,  (Sunnítar),  álítur  hina  tvo  fyrstu  kalífa  jafntigna  hin- 
um  síðari,  og  hefir  þar  að  auki  gert  munnmælasögurnar  af  Mahó- 
met  að  helgum  átrúnaði,  en  þeim  hafna  Sjítar  með  öllu. 

líkið,  og  fór  síðan  heim  í  höll  sína;  sökkti  hann  sjer 
niður  í  stjórnarstörf,  svo  atburður  þessi  leið  honum  fljótt 
úr  minni. 

Það  var  hvorttveggja,  að  Besasa  hafði  með  svívirði- 
legum  hætti  fengið  Jasmín  á  vald  sitt,  enda  urðu  notin 
að  þvi  skapi,  því  hún  hafnaði  ást  hans  með  viðbjóði  og 
fyrirlitningu;  fjekk  það  honum  svo  mikillar  skapraunar, 
að  hann  dó  eptir  stuttan  tíma.  Um  sama  leyti  ól  Jasmín 
sveinbarn  og  var  það  hið  fegursta.  Spurðu  lagssystur 
hennar,  hvaða  nafn  hún  ætlaði  að  gefa  sveininum.  »Æ!« 
svaraði  hún,  »ef  faðir  hans  væri  á  lífi,  þá  mundi  hann 
velja  honum  nafn,  en  fyrst  hann  er  dáinn,  þá  skal  hann 
heita  Kind  Aslan  (þ.  e.  ljón)«.  Hafði  hún  hann  sjálf  á 
brjósti  og  dafnaði  hann  vel  og  komst  fljótt  upp  á  að  ganga 
einsamall.  Nú  var  það  einhvern  dag,  að  Jasmín  var  að 
bjástra  í  eldhúsinu  eptir  vanda,  þá  staulaðist  sveinninn 
Aslan  upp  eptir  riðinu  og  kom  í  salinn  þar  sem  Kaled 
sat  og  fjekk  það  honum  yndis,  hvað  sveinninn  var  fríður, 
svo  hann  gat  ekki  stillt  sig  um  að  knjesetja  hann.  Virti 
Kaled  hann  vandlega  fyrir  sjer  og  furðaði  sig  á,  hvað 
líkur  hann  var  Alaeddín.  Saknaði  nú  Jasmín  sonar  síns 
og  leitaði  hans  fyrst  í  eldhúsinu  og  úti  í  garðinum,  en  er 
hún  fann  hann  hvergi,  þá  fór  hún  upp  í  salinn  og  sá 
hvar  Kaled  sat  undir  honum  og  var  að  leika  sjer  við 
hann.  Og  er  sveinninn  leit  móður  sína,  þá  vildi  hann 
fara  til  hennar,  en  Kaled  hjelt  honum  fast  í  fangi  sínu, 
og  spurði  hver  ætti  sveininn.  »Það  er  sonur  minn«,  ans- 
aði  Jasmín  skjálfandi.  »Og  hver  er  faðir  hans?  spurði 
Kaled.  Jasmín  svaraði:  »Hann  hjet  Alaeddín  Abusch 
Schamat,  og  vita  allir,  hve  sorglega  fór  um  hann.  En  nú 
á  barn  þetta  engan  annan  verndarmann  en  yður«.  »Mæl 
ekki  slíkt«,  sagði  lögreglustjórinn,  »heldur  þú  eg  taki  að 
mjer  þess  manns  son,  sem  uppvís  varð  að  drottins  svik- 
um?«  »Æ  herra!«  mælti  Jasmín,  »Alaeddín  var  einhvei 
hinn  dyggasti  og  trúlyndasti  meðal  þjóna  kalífans,  og  aldrei 
kom    honum  til    hugar    að    níðast  á  trúnaði    herra  síns«. 

Hafði  Kaled  fengið  einhverja  ást  á  sveininum,  fyrst  þegar 
hann  sá  hann,  en  nú  fór  hann  að  kenna  í  brjósti  um 
hann  og  sagði  hann  því  við  Jasmín:  »Þegar  sonur  þinn 
verður  stærri  og  spyr  þig,  hver  sje  faðir  hans,  þá  skaltu 
segja  honum,  að  það  sje  emírinn  Kaled,  lögreglustjóri  í 
Bagdad«.  Nú  er  sveinninn  var  sjö  ára  gamall,  þá  ljet 
Kaled  umskera  hann  og  fjekk  honum  hina  beztu  kennara; 
fræddu  þeir  hann  hver  í  kapp  við  annan  og  menntuðu  hann 
að  öllu  Jeyti,  eins  og  hann  í  raun  rjettri  hefði  verið  emírs 
sonur.  En  Kaled  tókst  sjálfur  á  hendur  að  kenna  honum 
að  ríða  og  skylmast,  og  hverskonar  hernaðaríþróttir.  Átján 
vetra  gamall  var  Aslan  orðin  hinn  ágætasti  riddari,  og 
kom  nú  engum  annað  til  hugar,  en  að  hann  væri  sonur 
Kaleds;  fannst  höfðingjunum  í  hirðinni  svo  mikið  um 
kurteisi  hans,  að  þeir  lofuðu  hann  í  hverju  orði.  Kómakóm 
reyndi  og  á  allar  lundir  að  ávinna  sjer  hylli  hans  og  tókst 
það  líka;  varð  svo  kært  með  þeim,  að  hvorugur  mátti  án 
annars  vera.  Einusinni  sátu  þeir  í  veitingahúsi,  og  tók 
þá  Kómakóm  upp  gullstikuna,  sem  kalífanum  hafði  fallið 
svo  sárt  að  missa,  setti  hana  fyrir  framan  sig,  og  skemmti 
sjer  við  að  horfa  á  birtuna,  sem  stóð  af  gullinu  og  demönt- 
unum.  Drakk  hann  jafnharðan  hvert  staupið  á  fætur  öðru. 
En  Aslan  leizt  svo  vel  á  gullstikuna,  að  hann  bað 
Kómakóm  að  láta  sig  fá  hana.  En  það  kvaðst  Kómakóm 
með  engu  móti  geta,  því  að  maður  nokkur  hefði  látið  líf 
sitt  fyrir  stikuna.  »Hvaða  maður  var  það?«  spurði  Aslan 
forviða.  —  »Það  var  útlendingur  nokkur,  sem  kalífinn 
hafði  gert  að  forseta  í  sextíu  manna  ráðinu;  hann  nefndi 
sig  Alaaddín  Abusch  Schamat«.  —  »En  hvernig  er  gull- 
stika  þessi  þar  við  riðin?«  mælti  Aslan.  Þá  sagði  Kóm- 
akóm  í  hálfum  hljóðum:  »Þjer  áttuð  bróður  einn,  er 
Besasa  hjet;  þegar  hann  hafði  aldur  til  kvonfangs,  þá  ætl- 
aði  Kaled  faðir  þinn  að  kaupa  handa  honum  ambátt«  . . . 
Og  nú  sagði  Kómakóm  alla  söguna,  hversu  ambáttin  Jas- 
mín  var  keypt,  hversu  hann  sjálfur  stal  gripunum  í  höll 
kalifans  og  faldi  þá  í  húsi  Alaeddíns,  og  hversu  þetta  varð 

til  þess,  að  Alaeddín  var  líflátinn.  Varð  Aslan  hlessa  á 
sögu  þessari  og  fór  að  gruna  margt.  Hann  hugsaði  með 
sjálfum  sjer:  »Jasmín  þessi  er  víst  sú  hin  sama,  sem 
mig  hefir  borið  og  fætt,  og  hlýtur  þá  Alaeddín  Abusch 
Schamat  að  vera  faðir  minn.  Hafði  hann  nú  enga  eirð 
á  sjer  og  flýtti  sjer  heim,  en  á  leiðinni  varð  valmennið 
Aldanaf  á  vegi  hans.  Sjer  Aldanaf  nokkuð  það  í  yfir- 
bragði  og  líkamaburði  hins  unga  manns,  er  honum  þykir 
furðu  gegna,  svo  hann  nemur  staðar  og  kallar  hátt:  »Undur 
er  það,  hvað  hann  erlíkur  honum;  hann  er  svo  líkur  Ala- 
eddín,  að  enginn  getur  líkara  sjeð«.  Gekk  hann  þá  að 
Aslan  og  bað  hann  segja  sjer,  hvað  faðir  hans  hjeti.  Þá 
mælti  Aslan:  »Faðir  minn  heitir  Kaled  og  er  lögreglu- 
stjóri  í  Bagdad«.  »Og  hvað  heitir  móðir  yðar?«  spurði 
Aldanaf.  »Hún  heitir  Jasmín«,  ansaði  Aslan,  og  er  am- 
bátt  lögreglustjórans«.  »Guð  almáttugur!«  segir  Aldanaf, 
»er  hún  Jasmín  móðir  yðar?  ef  svo  er,  þá  hlýtur  Alaeddín 
að  vera  faðir  yðar.  Farið  og  spyrjið  móður  yðar;  hún 
mun  geta  sagt  yður  margt,  sem  yður  er  ekki  vanþörf  á  að 
vita«.  Þótti  Aslan  þetta  kynlegt  og  fór  til  móður  sinnar; 
kallaði  hana  á  eintal  og  læsti  að  þeim.  Bað  hann  hana 
að  segja  sjer,  hver  faðir  sinn  væri.  Brá  Jasmín  nokkuð 
við  spurningu  hans  og  svaraðí:  »Hann  Kaled,  lögreglu- 
stjóri  í  Bagdad  er  faðir  þinn«. 

»Nei,  nei«,  sagði  Aslan,  »nú  gabbar  þú  mig;  hann 
faðir  minn  heitir  Alaeddín  Abusch  Schamat«.  Og  sem 
Jasmín  heyrði  Alaeddín  nefndan,  þá  rifjuðust  svo  margar 
raunir  upp  fyrir  henni,  að  hún  varð  öll  í  tárum  og  spurði 
son  sinn,  hver  hefði  opinberað  honum  leyndar  mál  þetta; 
kvaðst  hún  þó  bæði  vel  og  lengi  hafa  geymt  það  í  fylgsn- 
um  hjarta  síns.  »Það  hefir  Aldanaf  sagt  mjer«,  ansaði 
hann,  og  sagði  henni  síðan  allt  eins  og  gerst  hafði.  Þá 
mælti  Jasmín:  »EIsku  sonur!  sannleikurinn  mun  í  ljós 
koma,  þó  síðar  verði,  en  lygin  mun  um  sjálfa  sig  hrynja. 
Já,  elsku  sonur!  Alaeddín  var  faðir  þinn,  en  Kaled  er 
fóstri  þinn  og  hefir  gengið    þjer    í  föður  stað  og  veitt  þjer 

ágætt  uppeldi«,  Nú  er  Aslan  hafði  fengið  fulla  vissu  um 
faðerni  sitt,  þá  flýtti  hann  sjer  á  fund  Aldanafs,  kyssti  á 
hönd  hans  og  mælti:  »Nú  hefir  Jasmín  sannað  það  sem 
þjer  fyr  sögðuð;  og  hef  eg  heyrt  nafn  Alaeddíns  föður 
míns  af  hennar  eigin  munni.  Veit  eg  hversu  trygga  og 
einlæga  vináttu  þjer  báruð  til  hans,  og  bið  eg  yður  því 
fulltingja  mjer  til  að  hefna  dauða  hans  og  refsa  þeim,  er 
bjó  honum  banaráðin«.  »Hver  rjeð  honum  bana?«  spurði 
Aldanaf  forviða.  »Það  gerði  fúlmennið  Kómakóm«,  ans- 
aði  Aslan.  »Hvernig  haíið  þjer  komizt  að  því?«  mælti 
Aldanaf.  Þá  svaraði  Aslan  og  var  mikið  niðri  fyrir:  »Eg 
sá  hjá  Kómakóm  gullstikuna,  sem  hvarf  frá  kalífanum; 
bað  eg  hann  gefa  mjer  hana,  en  hann  vildi  ekki,  og  kvað 
dauða  eins  manns  hafa  hlotizt  af  henni;  sagði  hann  mjer 
þá  frá  því,  er  hann  stal  henni  frá  kalífanum  ásamt  öðr- 
um  gersemum,  og  faldi  svo  altsaman  í  húsi  föðtir  míns«. 
Aldanaf  mælti:  »Það  tjáir  ekki,  vinur!  að  hrapað  sje  að 
þessu,  og  verðið  þjer  fyrst  að  kynna  yður  að  afreki  nokkru, 
áður  en  þjer  berið  þetta  upp  fyrir  kalífanum.  Nú  er  þjer 
sjáið  Kaled  búast  embættisbúningi  sínum  oghertygjum,  þá 
skuluð  þjer  biðja  hann  lofa  yður  að  fylgjast  með.  Þegar 
þjer  svo  eruð  kominn  þangað,  sem  hirðin  öll  er  fyrir,  þá 
reynið  að  gera  yður  eitthvað  til  frægðar,  svo  kalífinn  taki 
eptir  yður.  Og  ef  hann  þá  segir;  »Þettalíkar  mjer,  Aslan! 
bið  mig  bænar  nokkurrar«,  þá  skuluð  þjer  biðja  hann  að 
taka  hefndir  á  föðurbana  yðrum.  Og  með  því  hann  er  í 
sömu  villunni  og  aðrir,  mun  hann  segja  að  faðir  yðar 
sje  ennþáheill  og  á  lífi;  skuluð  þjer  þá  segja  honum  að 
Alaeddín  sje  faðir  yðar,  en  Kaled  hafi  að  eins  veitt  yður 
fóstur.  Segið  honum  svo  ítarlega  frá  tilverknaði  Kóma- 
kóms  og  biðjið  hann  að  láta  leita  á  honum  samstundis, 
svo  framburður  yðar  megi  sannast«.  Fór  nú  Aslan  heim 
til  Kaleds.  Svo  bar  til  einn  dag,  að  kalífinn  ætlaði  að 
halda  liðkönnun,  og  hafði  Kaled  búið  sig  að  öllu  til  að 
vera  við  hana;  bað  þá  Aslan  hann  að  lofa  sjer  með.  Gerði 
Kaled  það  fúslega  og   fóru    þeir    nú    báðir  út  á  sljettlendi 

nokkurt  fyrir  utan  borgina;  hafði  kalífinn  látið  reisa  þar 
búðir  og  tjöld.  Var  öll  hirðin  þar  saman  komin  og  hern- 
um  skipað  í  fylkingar.  Meðan  stóð  á  liðkönnuninni,  hjelt 
Aslan  sjer  ávallt  í  nánd  við  Kaled.  Voru  nú  leiknar  ýms- 
ar  hernaðar  íþróttir,  en  því  næst  átti  að  leika  kylfuleik 
til  skemmtunar  kalífanum.  Var  þá  komið  með  kylfur  og 
knetti,  og  tóku  ýmsir  riddarar  að  sýna  snilld  sína  og  slógu 
knöttunum  hverjir  til  annara.  En  á  meðal  þeirra  var 
einn,  sem  óvlnir  kalífans  höfðu  sent  til  höfuðs  honum. 
Keyrði  hann  knóttinn  beint  á  andlit  kalífanum,  en  Aslan 
brá  svo  íljött  við,  að  hann  gat  slegið  hann  aptur  á  þann, 
er  sent  hafði,  kom  knötturinn  á  bringspalir  honum,  og 
fjell  hann  við  það  af  hestinum.  Sá  kalííinn  hvílíkur  lífs- 
háski  sjer  hafði  verið  búinn  og  kallaði  hátt:  »Veri  sá 
maður  margblessaður,  sem  nú  frelsaði  líf  mitt!«  Var  leikn- 
um  þegar  hætt  og  bauð  kalífinn,  að  menn  leiddi  fyrir  sig 
hinn  ofdirfskufulla  mann,  sem  vogað  hefði  að  beina  að 
sjer  knettinum.  Kalífinn  mælti  til  hans:  »Hver  hefir  ginnt 
þig  til  að  fremja  slíka  óhæfu?  Ertu  vinur  minn  eða  óvin- 
ur?«  »Óvinur«,  svaraði  riddarinn  fullum  hálsi;  »eg  sat 
um  líf  þitt«.  »Hversvegna?«  spurði  kalífinn,  »ertu  ekki 
sanntrúaður  múselmaður£«  »Nei,  það  er  eg  ekki,  eins  og 
þú  mátt  nærri  geta«,  svaraði  hann,  »eg  er  einn  af  fylgis- 
mönnum  kalífans  Alý  og  það  tel  eg  mjer  til  lofs«.  Skip- 
aði  þá  kalífinn  mönnum  sínum  að  leiða  hann  til  lífláts. 
Því  næst  vjek  hann  sjer  að  Aslan  og  mælti:  »Þú  hin 
unga  hetja!  þjer  á  eg  líf  mitt  að  þakka;  bið  mig  nú  ein- 
hverrar  bænar«.  Aslan  hneigði  sig  djúpt  og  mælti:  »Drott- 
inn  rjstttrúaðra  manna!  eg  bið  yður  að  taka  hefndir  á 
föðurbana  mínum«.  Kalífinn  svaraði:  »Mjer  sýnist  ekki 
betur  en  að  hann  faðir  þinn  sje  þarna  hjá  þjer,  og  er  guði 
svo  fyrir  þakkandi,  að  honum  líður  vel«.  »Þar  skjátlast 
yður«,  mælti  Aslan,  »því  Kaled  er  ekki  nema  fóstri  minn, 
en  ógæfumaðurinn  Alaeddín  Abusch  Schamat  var  faðir 
minn«.  »Þú  ert  þá  sonur  drottinssvikara«,  mælti  kalífinn. 
»Faðir  minn  var  aldrei  svikari«,  ansaði  Aslan,  »hann  var 

einhver  hinn  dyggasti  og  trúlyndasti  allra  þjóna  yðar«. 
»Kalífinn  segir:  Var  það  þó  ekki  hann,  sem  stal  frá  mjer 
skikkju  minni  og  hinum  ágætustu  gersemum?«  »Drottinn 
rjetttrúaðra  manna!«  ansaði  Aslan  með  þótta  nokkrum, 
»faðir  minn  hefir  aldrei  þjófur  verið.  Bið  eg  yður  segja 
mjer,  hvort  gullstikan  fylgdí  með,  þegar  yður  voru  fengn- 
ir  gripirnir  aptur«.  »Eg  hefaldrei  getað  fengið  hana  apt- 
ur«,  ansaði  kalífinn.  »Þáhefeg«,  mælti  Aslan,  »sjeð  gull- 
stiku  þessa  í  höndum  Ahmeds  Kómakóms.  Bað  eg  hann 
að  gefa  mjer  hana,  en  hann  synjaði  þess,  og  kvað  dauða 
eins  manns  hafa  hlotizt  af  henni«.  Sagði  nú  Aslan  kalíf- 
anum  frá  allri  atferð  Kómakóms  og  lauk  þannig  máli  sínu: 
»Nú  særi  eg  yður  enn  að  síðustu,  að  þjer  hefnið  föður 
míns  á  morðingja  þessum«.  Bauð  kalífinn  þegar  að  menn 
skyldu  taka  Kómakóm  fastan  og  leiða  hann  fram  fyrir 
sig.  Og  sem  hann  sá  hann,  þá  leit  hann  til  höfuðvarða 
sinna,  og  skyggndist  um,  hvort  hann  sæi  Aldanaf  á  með- 
al  þeirra.  En  er  hann  sá  hann  hvergi,  þá  sendi  hann 
mann  eptir  honum  með  þau  boð,  að  hann  skyldi  leita  á 
Kómakóm.  Aldanaf  gerði  svo  og  dró  hann  gullstikuna 
demantskreytta  upp  úr  barmi  Kómakóms.  »Þú  hinn 
vondi  svikarí!«  mælti  kalífinn,  »hvar  hefir  þú  fengið  ger- 
semi  þessa?«  »Eg  hef  keypt  hana«,  svaraði  Kómakóm 
blygðunarlaust.  »Þú  erl  lygari«,  sagði  kalífinn  með  fyrir- 
litningar  svip;  »hefir  þú  framið  slíkt  ódæði  til  þess,  að 
fyrirkoma  Alaeddín,  sem  dyggasturvar  allra  þjóna  minna^ 
Ljet  hann  síðan  veita  Kómakóm  iljastroku  og  meðgekk 
hann  eptir  nokkur  högg;  var  honum  þá  varpað  í  dýflissu* 
Grunaði  kalífann  að  Kaled  hefði  verið  í  vitorði  með  hon- 
um  og  vildi  líka  láta  setja  hann  fastan.  Þá  mælti  lög- 
reglustjórinn:  »Drottinn  rjetttrúaðra  manna!  eg  er  sak- 
laus  af  glæp  þessum,  og  grunsemd  yðar  ástæðulaus;  hef 
eg  að  vísu  leitt  Alaeddín  til  lífláts,  en  það  gerði  eg  eptir 
yðar  skipun,  og  sver  eg  það,  að  mjer  var  með  öllu  ókunn- 
ugt,  að  Kómakóm  sat  á  svikráðum  við  hann.  Hefir 
Kómakóm  hugsað  upp    þetta  svívirðilega  vjelræði    til  þess 


48 

-að  geta  náð  ambáttinni  Jasmín,  en  það  hefir  aldrei  verið 
á  mínu  vitorði«.  Að  svo  mæltu  vjek  hann  sjer  að  Aslan 
og  sagði:  »Svo  framarlega  sem  þú  ber  nokkurn  ræktar- 
hug  til  mín  fyrir  elsku  þá  og  alúð,  sem  eg  hef  auðsýnt 
þjer  allt  í  frá  barnæsku  og  fram  á  þenna  dag,  þá  er  þjer 
nú  skylt  að  biðja  mjer  liknar«.  Viknaði  Aslan  þá,  er 
hann  sá  hversu  komið  var  fyrir  velgjörðamanni  hans,  og 
bað  honum  miskunar.  Kalífinn  spurði  lögreglustjórann, 
hvað  orðið  væri  af  móður  Aslans,  og  er  hann  heyrði  að 
hún  væri  hjá  honum  enn,  þá  mælti  hann:  »Seg  þú  konu 
þinni  að  hún  skuli  búa  Jasmín  slíkum  klæðum,  er  sam- 
boðin  sjeu  mannvirðingu  þeirri,  er  maður  hennar  hafði, 
og  samstundis  gefa  henni  frelsi.  En  þú  Kaled!  skalt  sjálfur 
brjóta  innsigli  það,  er  þú  settir  á  höll  Alaeddíns  og  selja 
aftur  eignir  hans  og  auðæfi  í  hendur  syni  hans«.  Hlýðn- 
aðist  lögreglustjórinn  rækilega  skipun  þessari;  hann  fór 
heim  og  skipaði  konu  sinni  að  gefa  Jasmín  frelsi  og  fá 
henni  klæði,  sem  við  hennar  hæfi  voru.  Eptir  það  fór 
hann  til  hallar  Alaeddíns,  braut  af  innsiglið  og  fjekk  Aslan 
lyklana.  En  ekki  ljet  kalífinn  sjer  þetta  rjettlætisverk 
nægja;  hann  bað  Aslan  að  biðja  sig  einnar  bænar  enn  og 
kvaðst  þegar  skyldu  veita  honum  hana.  Svaraði  Aslan,  að 
ekki  væri  nema  einn  hlutur  enn,  sem  hann  óskaði  sjer, 
og  það  væri,  að  honum  mætti  auðnast  að  sjá  aftur  föður 
sinn.  Þá  fjekk  kalífinn  eigi  tára  bundizt  og  mælti:  »Æ, 
sonur  kær!  hann  faðir  þinn  er  ekki  framar  á  lífi.  Eng- 
inn  mundi  verða  fegnari  en  eg,  ef  eg  vissi  hann  lífs,  og 
þeim  manni,  sem  færði  mjer  slík  fagnaðartíðindi,  mundi 
eg  einskis  synja,  er  hann  beiddi  mig«.  En  er  Aldanaf 
heyrði  kalífann  mæla  þannig,  þá  fjell  hann  fram  fyrir 
hann  og  mælti:  »Drottinn  rjetttrúaðra  manna!  er  mjer 
hættulaust  að  tala?«  »Tala  þú  óhræddur«,  ansaði  kalífinn. 
—  »Þá  þori  eg  að  segja  yðar  hátign  fyrir  fullt  og  fast,  að 
Alaeddín  Abusch  Schamat  er  enn  á  lífi  og  kennir  sjer  einskis 
meins«.  —  »Er  það  satt?«  mælti  kalífinn  og  hnykkti  hon- 
nm    við    af    undrun.     »Herra!«    svaraði  Aldanaf,  »eg  sver 

það  við  yðar  helga  höfuð,  að  eg  tala  hreinan  sannleik. 
Eg  ljet  drepa  sakamann  nokkurn  í  stað  Alaeddíns,  og  forð- 
aði  eg  honum  svo  frá  bráðum  bana,  fór  eg  með  hann  til 
Alexandríu  og  keypti  þar  sölubúð  handa  honum«.  Varð 
nú  kalífinn  frá  sjer  numinn  af  fögnuði  og  mælti:  »Eg  vil 
sjá  hann;  farðu  nú  samstundis  til  Alexandríu  og  sæktu 
hann«.  Hneigði  þá  Aldanaf  sig  djúpt  til  merkis  um  hlýðni 
sína.  Ljet  konungur  þá  fá  honum  þúsund  gullpeninga  og 
fór  hann  þá  samstundis  af  stað  til  Alexandríu. 

\  Nú  víkur  aptur  sögunni  til  Alaeddíns.  Hafði  hann 
leitazt  við  að  selja  vörur  sínar  og  komið  talsverðu  út.  Nú 
hafði  hann  í  skúmaskoti  einu  fundið  skinnpoka  dálítinn; 
var  dýrindis  steinn  í  pokanum  og  hjekk  við  gullfesti.  Var 
steinninn  svo  stór,  að  hann  fylti  lúku  manns;  hann  var 
þrístrendur  og  voru  nöfn  og  þar  með  galdrastafir  grafnir 
á  hvern  flöt,  var  það  líkast  á  að  sjá  sem  mauraför  á  sandi. 
Hjelt  Alaeddín  að  steinninn  væri  verndargripur,  en  hvað 
opt  og  ákaft  sem  hann  neri  hann,  þá  kom  samt  enginn 
andi  til  að  gera  vilja  hans.  Og  er  allar  tilraunir  hans 
urðu  árangurslausar,  þá  hengdi  hann  steininn  upp  í  búð 
sinni.  En  einusinni  gekk  kaupmaður  nokkur  frá  Norður- 
álfu  fram  fhjá  búðinni  og  sá  hann  steininn;  gekk  hann 
þá  nær  og  spurði  hvort  steinninn  væri  falur.  »Já«,  svar- 
ar  Alaeddín,  »hann  er  falur  eins  og  allt  annað,  sem  hjer 
er  í  búðinni«.  Bauð  þá  kaupmaðurinn  honum  áttatíu  þús- 
undir  gullpeninga.  En  Alaeddín  kvaðst  ekki  geta  selt 
hann  fyrir  það.  Bauð  hinn  þá  hundrað  þúsundir  gull- 
peninga  og  það  boð  ljet  Alaeddín  sjer  lynda.  Þá  mælti 
kaupmaðurinn:  »Eins  og  yður  gefur  að  skilja,  þá  get  eg 
ekki  fært  yður  hingað  slíkt  ógrynni  peninga,  því  hjer  í 
borginni  er  fullt  af  ræningjum  og  bíræfnum  hermönnum. 
En  ef  þjer  viljið  ómaka  yður  út  á  skip  mitt,  þá  skal  eg 
enda  í  þokkabót  gefa  yður  eitt  stykki  af  kamelotsvefnaði, 
eitt  stykki  af  silkivefnaði,  eittaf  flaueli,  og  enn  eitt,  sem 
þjer  megið  velja  yður  sjálfur«.  Alaeddín  tók  boði  þessu 
feginshugar    og    fjekk    kaupmanni    steininn;    síðan    lokaði 

Þúsund  og  ein  nótt.    \\  4 


50 

hann  búðinni,  fjekk  einum  af  nábúum  sínum  lyklana  og 
bað  hann  að  geyma  þá,  þangað  til  hann  kæmi  aptur. 
Hann  sagði  honum  einnig,  hvert  hann  færi  og  mælti  að 
endingu:  »Ef  svo  skyldi  fara  að  eg  yrði  nokkuð  lengi  í 
burtu,  og  skyldi  Aldanaf  vinur  minn  koma,  þá  fáið  hon- 
um  lyklana  og  segið  honum,  hvernig  á  burtför  minni  stóð 
í  þetta  skiptk.  Fór  nú  Alaeddín  út  á  skip  með  kaup- 
manninum.  Voru  þeim  undireins  færðir  stólar  og  ljet 
kaupmaður  sækja  peningakistu  sína;  tók  hann  úr  henni 
hundrað  þúsundir  gullpeninga  eins  og  áskilið  var,  og  fjekk 
Alaeddín,  því  næst  gaf  hann  honum  fjögur  stykki  af  vefn- 
aði  eins  og  hann  hafði  lofað,  og  mælti:  »Viljið  þjer  nú 
ekki  gera  mjer  þá  ánægju,  að  taka  morgunverð  hjá  mjer 
og  fá  yður  hressingu«.  Alaeddín  svarar;  »Mjer  væri 
þökk  á  einni  skál  með  sætum  svaladrykk,  ef  þjer  skylduð 
hafa  þess  konar  fyrir  hendi«.  Nú  er  þess  að  geta,  að 
kaupandi  steinsins  var  reyndar  ekki  kaupmaður,  heldur 
var  hann  yfirmaður  á  skipinu  og  hafði  búizt  kaupmanns- 
gerfi,  til  þess  að  sjer  veitti  því  hægra  að  blekkja  Alaeddín. 
Gerði  hann  nú  einum  af  þjónum  sínum  bendingu,  að  hann 
skyldi  koma  með  drykkinn;  fleygði  hann  svefndufti  í  hann 
svo  enginn  sá,  og  jafnskjótt  sem  Alaeddín  hafði  rennt  út 
skálina,  þá  valt  hann  aptur  á  bak  af  stólnum.  Voru  há- 
setar  slíku  vanir,  brugðu  þeir  því  óðara  við  og  ljettu  akk- 
erum,  undu  upp  segl  og  ljetu  ganga  á  haf;  var  á  blás- 
andi  byr  og  bar  þá  skjótt  út  á  rúmsjó.  Nú  ljet  yfirmað- 
urinn  bera  Alaeddín  af  þiljum  ofan  og  niður  í  skipið; 
hjelt  hann  þar  annarskonar  dupti  fyrir  vit  honum,  sem 
eyddu  áhrifum  svefnduptsins..  Lauk  þá  Alaeddín  upp 
augum  sínum  og  spurði  með  undrun,  h\ar  hann  væri. 
»Þjer  eruð  í  minu  valdi«,  ansaði  yíirmaðurinn  og  hló  kalda- 
hlátri.  »Og  hvað  manna  eruð  þjer?«  spurði  Alaeddín.  »Eg 
er  fyrirliði  á  skipi  þessu«,  ansaði  Norðurálfumaðurinn,  »eg 
kom  rakleiðis  frá  Genúu  til  Alexandríu  til  þess  að  ræna 
yður  handa  unnustu  minni«.  Nokkrum  dögum  síðar  sást 
skip  eitt,  og  voru  á  því  fjörutíu  kaupmenn  frá  Alexandríu* 

Bauð    skipherrann    þegar,    að    elta    skyldi    skipið,  og  sem 

hann    hafði    náð    því,  ljet  hann  greiða  uppgöngu  og  urðu 

þá  kaupmenn  að  gefast  upp.     Sigldi  hann  síðan  til  Genúu 

og  hafði  kaupfarið  í  eptirdragi.     En  áður  hann  sigldi  inn 

á  höfnina,  þá  ljet  hann  skjóta  sjer  á  land,  og  gekk  aleinn 

til  hallar  nokkurrar,  er  stóð  þar  á  sjáfarbakkanum.    Kom 

þar    ung   kona  til  móts  við  hann;  hún  hafði  þykka  skýlu 

fyrir  andliti  og  spurði  hún  skipherrann,  hvort  hann  kæmi 

nú    með  steininn  góða  og  þann,  sem  átt  hefði.     Skipherr- 

ann    kvaðst    hafa    hvorttveggja    og    fjekk    henni    steininn, 

kom    hann    síðan    út  á  skipið  aptur,  sigldi  inn  á  höfnina 

og    hleypti    af   fallstykkjum    sínum.     Og    er    konungi  var 

sögð    tilkoma    hans,    þá    fór  hann  út  á  skip  með  varðliði 

sínu    og    spurði    hann,    hversu    förin    hefði    heppnast.     »í 

bezta    lagi«,    ansaði    skipherrann,    »því    eg  kem  með  skip 

eitt,    sem    ekki  eru  færri  á  en  fjörutíu  kaupmenn,  og  allir 

múselmenn«.    Bauð  konungur  þá  að  flytja  þá  á  land;  voru 

þeir  leiddir  upp  í  borgina  til  ríkisráðsins,  og  voru  bundnir 

tveir  og  tveir  saman.     Fylgdi    konungur   þeim  ásamt  með 

skipherranum    og    helztu    hirðmönnum    sínum.      Sezt    nú 

konungur  í  hásæti    og    lætur    skipherrann    setjast  í   lægra 

sæti  á  hægri    hönd    sjer;    skipar  hann    mönnum    að  leiða 

fram  heiðingjana.     Spurði  hann  þann,  sem  fyrst  var  fram 

leiddur,  hver  hann  væri.  Hann  kvaðst  vera  frá  Alexandríu. 

Benti    þá    konungur    böðlinum    og    hjó    hann  óðar  á  háls 

honum,    svo    höfuðið    fauk    af  bolnum.     Og  eins  fór  með 

hinn    annan   og  hinn  þriðja  og  alla  hina  fjörutíu,  að  allir 

svöruðu    hinu    sama    og    að    allir    voru    höggnir.     Var  þá 

enginn    eptir    nema    Alaeddín;   harmaði  hann  sáran  ófarir 

förunauta  sinna  og  bað  til  guðs,  að  hann  mætti  deyja  með 

þeim  hið  bráðasta;  beið  hann  vongóður  þangað  til  að  sjer 

kæmi.      »Hvaðan    ert    þú,    hinn    heiðni    hundur?«    spurði 

konungur  reiðuglega.     »Frá  Alexandríu«,  svaraði  Alaeddín. 

»Gerðu    þá    skyldu   þína,  böðull!«  mælti  konungur.     En  í 

þvi  böðullinn  reiddi  til  höggs,  kom  gömul  nunna  og  tróð 

sjer    gegnum    mannþröngina  að  hásæti  konungs.     Stóð  þá 

konungur    upp  í  lotn'ngar    skyni    og    svo  gerðu  allir  þeir, 

er    viðstaddir  voru.     »Herra!«  mælti  nunnan,  »munið  þjer 

ekki,    að    eg    bað    yður    að  minnast  klaustursins,  ef  skip- 

herrann    kæmi    með    nokkra    bandingja,  og  mæltist  eg  til, 

að  þjer  ljetuð  einn  eða  tvo  lifa,  svo  að  þeir  yrðu  hafðir  í 

þarfir  kirkjunnar?«.  »Þjer  komið  heldur  seint,  móðir  góð!« 

scgir    konungur,    »en    þarna    er   nú  einn  eptir  og  hann  er 

yður    velkominn«.       Nunnan    spurði    nú    Alaeddín,    hvort 

hann  vildi  vinna  kirkjunni  til  þaifa;  kvað  hún  honum  eigi 

annars  von  en  lííláts,  ef  hann   mæltist  undan.  Sá  Alaeddín 

eigi    annað    sýnna    en  að  taka  boði  þessu,  og  fór  nunnan 

þegar    með    hann    til  |klaustursins.      Alaeddín    spurði    nú, 

hvaða    verk    það   væru,  sem  honum   væri  ætlað  að  vinna. 

Nunnan    mælti:     »Undir   eins  og  lýsir  af  degi,  skaltu  fara 

ut  í  skóg  með  fimm   múlasna  og  sækja  þurran  við  til  eld- 

hússins  í  klaustrinu:    þar    næst    skaltu  taka  gólftjóldin  og 

sefmotturnar,  berja  þær  vel  og  busta  úr  þeim  rykið;  skaltu 

sópa  og  fægja  kirkjugólfið  og  altarisgráturnar,  en  þær  eru 

úr    marmara;    skaltu    svo    leggja    gólftjóldin  þar  sem  þau 

lágu  áður.     Að  því  búnu  skaltu  sælda  hálfa  skeppu  hveitis, 

mala    það    og    búa   til  deig;  skaltu  hnoða  deigið  vandlega 

og  baka  smábrauð  úr  því  handa  munkunum  í  klaustrinu. 

Því    næst    tínirðu    sex  mæla  af  flatbaunum  og  sýður  þær; 

fyllir  svo  með  vatni  fjórar  þrór  og  hundrað  og  sextíu  stein- 

trog,  sem  standa  úti  í  garðinum.  Þegar  það  er  búið,  skaltu 

hreinsa  lampana  og  hella  á  þá  olíu,  skaltu  kveikja  á  þeim 

við  fyrsta  klukkuhögg;  að  endingu  áttu  að  þvo  þrjú  hundr- 

uð  sextíu  og  sex  skálar  og  skera  niður  í  þær  smábrauðin, 

ausa  í  þær    baunavellingnum    og  færa  hverjum  munki  og 

hverjum   presti  sína  skál«.     »Nei,  góða  kona!«  mælti  Ala- 

eddín,  »nú  verð  eg  að  biðja  yður  fyrir  guðs  sakir,  að  fara 

með    mig    aptur  til  konungsins  og  lofa  honum  að  höggva 

af  mjer  höfuðið,  ef  honum  gott  þykir«.     Nunnan  svaraði: 

»Ef  þú  gegnír  skyldu  þinni  rækilega,  þá   mun  allt  vel  fara, 

en  ef  þú  ert  hyskinn  og  tómlátur,  þá  neyðist  eg  til  að  of- 

urselja    þig    konunginum,    og  mun  hann  óðara  láta  drepá 

þig«.  Að  svo  mæltu  gekk  nunnan  burt,  en  Alaeddín  sett- 
ist  niður  út  í  horni.  Meðal  annara  voru  sex  blindir  kryppl- 
ingar  í  klaustri  þessu.  Hafði  einn  þeirra  heyrt  fóthljóð 
Alaeddíns,  og  beiddi  hann  nú  að  rjetta  sjer  næturgagnið. 
Varð  Alaeddín  að  gera  honum  þenna  greiða  og  þar  til  að 
steypa  úr  næturgagninu  aptur.  En  kiypplingurinn  þakk- 
aði  honum  og  mælti:  »Guð  almáttugur  blessi  klaustur- 
þjóninn!«  En  í  þessu  bili  kom  nunnan  gamla  og  spurði 
Alaeddín  önuglega,  því  hann  væri  ekki  farinn  til  vinnu 
sinnar.  »Æ,  góða  kona!«  svaraði  hann,  »þó  eg  hefði 
hundrað  hendur,  þá  væri  mjer  ómögulegt  að  komast  yfir 
öll  þessi  ósköp«.  —  »Til  hvers  heldur  þú  þá,  að  eg  hafi 
farið  með  þig  hingað?  ætli  það  hafi  ekki  verið  til  þess, 
að  þú  gerðir  það  sem  eg  skipa  þjer?«  Þetta  sagði  nunnan 
með  þjósti,  en  blíðkaðist  þó  rjett  á  eptir  og  mælti:  »Taktu 
við  staf  þessnm,  sonur  sæll!«  Það  var  koparstafur  og 
krossmark  á  honum  framanverðum;  »far  með  hann  úr 
klaustrinu,  og  skyldir  þú  mæta  lögreglustjóranum  hjer  í 
borginni,  þá  skaltu  ganga  í  veg  fyrir  hann  og  segja:  »Eg 
kalla  þig  til  vinnu  í  kirkjunnar  þarfir;  taktu  þessa  fimm 
múlasna  og  sæktu  þurran  eldivið  í  skóginn«.  En  ef  hann 
færist  undan,  þá  skaltu  lemja  hann;  og  máttu  gera  það 
óhræddur.  Ef  þú  hittir  stórvezírinn,  þá  skaltu  keyra  staf- 
inn  niður  í  jörðina  fyrir  framan  hest  hans,  og  skaltu  með 
líkum  hætti  skipa  honum  að  sælda  hveiti,  mala  það  og 
búa  til  úr  því  brauð  handa  munkunum.  Og  hvern  þann, 
sem  undan  skorast  að  hlýða,  hann  máttu  drepa  þegar  í 
stað,  og  þarftu  ekkert  að  hræðast,  því  eg  tek  alla  ábyrgð- 
ina  á  mig«.  Daginn  eptir  fór  Alaeddín  úr  klaustrinu  og 
gafst  honum  ráðlegging  nuHnunnar  prýðilega;  þorði  eng- 
inn  annað  en  að  htyðnast  skipun  hans.  Með  þessum  hætti 
var  hann  seytján  ár  í  klaustrinu,  og  kvaddi  hann  eptir 
hugþótta  háa  og  lága  til  að  vinna  í  klaustrinu.  Einn  dag 
var  hann  sjálfur  að  dunda  eitthvað  úti  í  kirkjunni;  kom 
þá  nunnan  gamla  heldur  gustmikil  og  skipaði  honum  að 
fara.     Spurði  Alaeddín,  hvert  hann  ætti  að  fara.  »Þú  verð- 

ur  að  fara  burt  hjeðan«,  sagði  nunnan,  »og  í  nótt  verður 
þú  annaðhvort  að  vera  í  gestaherbergi  eða  hjá  einhverjum 
af  vinum  þínum«.  »Því  viijið  þjer  þá  endilega  hafa  mig 
burt  úr  kirkjunni?«  spurði  Alaeddín.  »Svo  er  mál  með 
vexti«,  svaraði  nunnan,  »að  dóttir  konungs  er  ávallt  vön 
að  koma  hingað  á  þessu  kvöldi,  til  að  gera  bæn  sina; 
má  þá  enginn  maður  verða  á  vegi  hennar«.  Alaeddín  Ijet 
nú  eins  og  hann  ætlaði  að  hlýðnast  skipun  nunnunnar, 
en  hugsaði  með  sjálfum  sjer:  »Það  er  annaðhvort  um 
það,  að  eg  fer  ekki  burt  úr  kirkjunni,  þegar  svo  hátíðleg- 
ur  atburður  er  fyrir  höndum;  eg  hef  þjónað  henni  of  lengi 
til  þess.  Vil  eg  hafa  skemmtun  af  að  horfa  á  kóngsdótt- 
ur,  og  þykir  mjer  gaman  að  sjá,  hvort  kvennfólkið  hjer 
er  fegra  en  í  voru  landi«.  Fór  Alaeddín  hvergi,  en  faldi 
sig  út  í  horni  og  bjó  svo  um  sig,  að  hann  gat  horft  á  allt 
i  makindum.  Kom  nú  kóngsdóttir  og  var  hún  svo  fögur, 
að  Alaeddín  þótti  sem  hann  sæi  mánann  bruna  fram  úr 
skauti  skýjanna.  Virti  hann  hana  lengi  fyrir  sjer,  en  síð- 
an  horfði  hann  á  konu  þá,  er  fylgdi  henni;  heyrði  hann 
að  kóngsdóttir  sagði  við  hana:  »Mjer  þykir  ofur  vænt 
um  það,  Sobeide  mín!  að  þú  verður  hjá  mjer«. 

Þegar  Alaeddín  heyrði  Sobeide  nefnda,  þá  fór  hann 
að  gá  betur  að,  og  varð  nú  frá  sjer  af  undrun  og  fögn- 
uði,  því  hann  sá  að  þarna  var  Sobeide  komin,  hin  ást- 
kæra  eiginkona  hans,  sem  hann  fyrir  löngu  hugði  dauða. 
Kóngsdóttir  tók  þá  strengleik,  rjetti  hann  að  Sobeide  og 
bað  hana  að  syngja.  Þá  mælti  Sobeide:  »Eg  get  með 
engu  móti  sungið  fyrr  en  þjer  efnið  það,  sem  þjer  hafið 
lofað  mjer«.  »Og  hverju  hef  eg  þá  lofað  þjer?«  spurði 
kóngsdóttir.  »Þjer  hafið  hekið  að  samtengja  mig  aftur 
Alaeddín,  eiginmanni  mínum«.  »Grem  nú  ekki  geð  þitt 
íengur,  Sobeide!«  mælti  kóngsdóttir,  »það  er  vísast,  að 
ekki  sje  svo  langt  þangað  til  þjer  auðnast  að  njóta  þess, 
sem  þjer  er  kærast.  Syngdu  nú  fyrir  mig  eitthvert  fjörugt 
gleðilag,  fyrst  að  slíkur  feginsfundur  er  fyrir  höndum«. 
Varð  þá  Sobeide    himinglöð    og  mælti:      »Hvar    er  hannt 

hvar  er  hann?«  Hafði  kóngsdóttir  sjeð  Alaeddín,  og  sagði 
í  hálfum  hljóðum:  »Hann  hefir  falið  sig  hjer  nálægt  og 
heyrir  hvert  orð,  sem  við  tölum«.  Þá  rjeði  Sobeide  sjer 
ekki  fyrir  fögnuði  og  söng  eitthvert  hið  blíðasta  og  hjart- 
næmasta  kvæði,  og  ljek  svo  yndislega  á  hljóðfærið,  að 
Alaeddín  gat  ekki  lengur  setið  á  sjer;  hljóp  hann  fram  úr 
felunum  og  vafði  hana  að  hjarta  sínu.  Hnigu  þau  þá  í 
ómegin,  og  lágu  svo  í  faðmlögum,  en  kóngsdóttir  stumr- 
aði  yfir  þeim  og  stökkti  á  þau  rósavatni.  Og  er  þau  rökn- 
uðu  við  aptur,  þá  samfagnaði  hún  þeim  með  blíðu.  »Við 
eigum  yður  lán  okkar  að  þakka«,  sagði  Alaeddín.  Leit 
hann  ástríkum  augum  til  konu  sinnar  og  mælti:  »Þú  lifir 
þá  enn,  Sobeide  mín!«  Svaraði  hún  þá  með  klökkum 
málrómi:  »Lifað  hef  eg  allt  af  og  þráð  með  andvörpum 
til  þeirrar  stundar,  að  við  mættum  aftur  finnast.  Eg  var 
numinn  burt  af  anda  nokkrum  voldugum,  og  þar  sem  þú 
hugðist  sjá  lík  mitt,  þá  var  það  reyndar  annar  andi,  seiri 
tók  á  sig  mína  mynd  og  líkingu,  og  Ijezt  vera  dauður. 
En  er  þú  hafðir  jarðsett  andann,  þá  stje  hann  undir  eins 
upp  úr  gröfmni  og  hvarf  aptur  til  drottningar  sinnar, 
konungsdótturinnar  Husn  Maríam,  sem  þarna  stendur. 
Þegar  eg  lauk  upp  augum  mínum  og  sá  hana  hjá  mjer, 
þá  spurði  eg  hana,  hver  hefði  flutt  mig  þangað.  Svaraði 
hún  þá:  »Forlögin  hafa  svo  fyrir  skipað,  að  eg  skyldi 
líka  verða  kona  Alaeddíns;  er  þjer  nokkuð  móti  skapi,  að 
við  sjeum  báðar  jafnt  um  ástir  hans?  Eg  hef  komizt  að 
því  með  kunnáttu  minni,  að  ógæfa  mikil  vofir  yfir  höfði 
honum.  Og  með  því  enginn  vegur  var  að  afstýra  henni, 
þá  vildi  eg  samt  láta  þig  komast  hjá,  að  sjá  mann  þinn 
í  slíkum  voða;  ljet  eg  því  flytja  þig  hingað,  svo  við  gæt- 
um  huggað  hvor  aðra,  þar  sem  við  erum  skildar  frá 
manni  þeim,  er  við  unnum.  En  skilnaður  þessi  verður 
að  eins  um  vissan  tíma«.  Hef  eg  svo  verið  hjá  þessari 
ástríku  kóngsdóttur  allt  fram  á  þessa  stund«. 

Kóngsdóttirin    vjek  sjer    nú  að    Alaeddín    og    spurði, 
hvort  hann    væri   einráðinn  í  því    að  eiga  sig    fyrir  konu. 

»Tignarlega  kóngsdóttir!«  svaraði  hann,  »eg  trúi  á  Mahó- 
met,  en  þjer  eruð  kristin  kona«.  Þá  mælti  kóngsdóttir: 
»Þeim  meinbugum  hefir  drottinn  hrundið  af  gæzku  sinni, 
og  eru  nú  átján  ár  síðan  eg  komst  svo  niður  í  höfuðlær- 
dómum  Islams  trúar,  að  eg  játaði  hana  að  vera  þá  einu 
sönnu  trú«.  »En  mjer  er  hugur  á  að  komast  aptur  til 
Bagdad«,  sagði  Alaeddín  og  stundi  við.  »Það  er  líka  vilji 
forlaganna«,  mælti  Maríam,  »og  mun  ósk  yðar  bráðum 
verða  framgengt.  Get  eg  og  sagt  yður  þær  frjettir,  sem 
yður  mun  þykja  vænt  um.  Þjer  eigið  son  á  lífi  átján 
vetra  gamlan;  hann  heitir  Aslan  og  hefir  nú  sömu  metorð 
hjá  kalífanum  og  þjer  höfðuð  fyrrum.  Vefur  vonzkunnar 
og  svikanna  er  sundur  tættur,  og  guð  hefir  eptir  makleg- 
leikum  látið  sökudólginum  hefnast  fyrir  illgjörðir  sínar. 
Það  er  orðið  uppvíst,  hver  gripunum  stal  frá  kalífanum, 
og  var  það  illmennið  Kómakóm;  situr  hann  nú  fjötraður 
í  myrkvastofu.  Skuluð  þjer  og  vita,  að  það  var  eg,  sem 
kom  til  yðar  töfrasteininum  í  skinnpungnum,  sem  þjer 
funduð  í  búðinni.  Eins  var  það  eptir  mínu  boði,  að 
skipherrann  sótti  yður  ásamt  með  töfrasteininum.  Vildi 
hann  eiga  mig,  en  eg  svaraði,  að  honum  væri  til  einskis 
að  leita  þeirra  mála,  nema  hann  færði  mjer  steininn  og 
eigandann  líka.  Fjekk  eg  honum  hundrað  gullsjóði,  til 
að  kaupa  fyrir  steininn,  og  ljet  hann  búast  kaupmanns 
gerfi.  Og  er  konungurinn,  faðir  minn,  hafði  látið  drepa 
fjörutíu  landa  yðar,  og  ætlaði  að  láta  hálshöggva  yður, 
þá  sendi  eg  nunnuna  gömlu  til  að  forða  lífi  yðar«. 

Þá  mælti  Alaeddín:  »Ó,  hversu  mikið  á  eg  yður  að 
þakka,  en  sú  velgjörðin,  að  þjer  kjósið  mig  til  eiginmanns 
hún  kórónar  þó  allt  hitt«.  ftrekaði  nú  kóngsdóttir  trúar- 
játningu  sína  í  viðurvist  Alaeddíns  og  kvaðst  í  lífi  og 
dauða  skyldu  halda  fast  við  átrúnað  Mahómets.  Bað 
Alaeddín  hana  því  næst  að  segja  sjer,  hver  náttúra  fylgdi 
steininum  og  hvernig  hún  hefði  eignazt  hann.  Kóngs- 
dóttir  svaraði:  »Steinninn  hefir  fimmskonar  náttúru,  og 
rná  það  verða  okkur  að   liði,    ef  þörf  gerist.     Amma    mín 

var  hin  fróðasta  í  allskonar  fjölkyngi  og  kunni  að  lesa  úr 
flóknustu  rúnum  og  ristingum;  gat  hún  farið  í  fjehirzlur 
hvaða  konungs,  sem  hún  vildi,  og  hvar  á  jarðríki  sem 
vera  skyldi.  Fann  hún  einhverju  sinni  stein  þenna  í  fje- 
hirzlu  nokkurri;  hafði  hann  verið  þar  vandlega  geymdur. 
Þegar  eg  var  komin  á  fjórtánda  árið,  var  eg  látin  lesa  í 
guðspjöllunum.  En  með  því  eg  fann  hvervetna  nafn 
Mahómets,  það  blessaða  nafnið,  bæði  í  Mósebókum,  í 
guðspjöllunum,  sálmunum*)  og  kóraninum,  þá  varð  eg  af 
öllu  hjarta  sannfærð  um,  að  trú  Mahómets  manna  er  sú 
eina  sanna  trú.  Þegar  amma  mín  lagðist  á  sóttarsængina, 
þá  gaf  hún  mjer  steininn  og  sagði  mjer  náttúru  hans. 
Og  er  henni  elnaði  sóttin,  fór  faðir  minn  á  fund  hennar 
og  bað  hana  fyrir  krapt  fjölkyngi  sinnar  að  segja  sjer 
ókomin  forlög  sín,  og  þó  einkum,  hvaða  dauðdaga  hann 
ætti  fyrir  höndum.  »Sonur  kær!«  svaraði  amma  mín, 
»þjer  væri  hollara  að  eg  segði  þjer  ekki  forlög  þín  fyrir 
fram;  en  fyrst  þú  neyðir  mig  til  þess  með  beiðni  þinni, 
þá  skaltu  vita,  að  útlendingur  nokkur  frá  Alexandríu  mun 
veita  þjer  bana«.  Sór  þá  faðir  minn,  að  hann  skyldi  láta 
drepa  alla  þá  menn  frá  Alexandríu,  sem  þegnar  hans  kæmu 
höndum  á.  Sendi  hann  eptir  skipherranum,  sem  flutti 
yður  hingað,  og  lagði  svo  fyrir  hann,  að  hvenær  sem 
hann  mætti  skipi,  sem  hefði  Mahómets  átrúendur  innan- 
borðs,  þá  skyldi  hann  ráðast  á  það;  skj'ldi  hann  drepa 
alla  bandingja  sína,  sem  frá  Alexandríu  væru.  Var  skip- 
herrann  illmenni  og  hlýðnaðist  grimmdarboði  þessu  helzt 
til  vandlega;  mun  hann  víst  hafa  drepið  íleiri  átrúendur 
Mahómets  en  hár  eru  á  höfði  yðar.  Eptir  andlát  ömmu 
minnar  var  mjer  hugur  á  að  grennzlast  eptir,  hver  það 
væri,  sem  eplir  vilja  forsjónarinnar  ætti  að  verða  maður 
minn;    varð  eg    þess    vísari  fyrir  fjölkynngi  mína,    að  það 


*)  Átrúendur  Mahómets  halda  að  rit  þessi,  eins  og  þau 
nú  eru,  sjeu  fölsuð  og  hafi  allar  tilvísanir  til  Mahómets,  verid 
felldar  úr  meö  ásettu  ráöi. 

var   Alaeddín  Abusch   Schamat,    vinur    og    trúnaðarmaður 
kalífans  Harúns  Alraschids«. 

Alaeddín  undraðist  mjög  og  viknaði,  er  hann  heyrði 
þessi  orð  kóngsdóttur.  Ljet  hann  i  ljósi,  hversu  vænt  sjer 
þætti  að  fá  slíkrar  konu,  sem  hafði  orðið  svo  mikillar 
guðlegrar  náðar  aðnjótandi,  og  auðsýnt  honum  svo  miklar 
velgjörðir.  En  samt  vildi  hann  ákaft  halda  af  stað  til 
Bagdad,  og  kvaðst  þá  kóngsdóttir  skyldu  annast  allan 
undirbúning  til  ferðarinnar.  Fylgdi  hún  honum  til  hallar- 
innar  eptir  leynivegum,  sem  enginn  þekti  nema  hún  ein; 
lokaði  hún  hann  inni  í  einu  af  herbergjum  sínum  og  fór 
á  fund  föður  síns.  Hann  var  þá  genginn  til  borðs  og  var 
í  þungu  skapi.  Bað  hann  Maríam  að  vera  hjá  sjer  og 
var  hún  þess  allfús.  Bauð  konungur  öllum  að  fara  út, 
sem  viðstaddir  voru;  sætti  þá  Maríam  lagi  og  hellti  svo 
opt  á  staup  hans,  að  hann  gerðist  drukkinn.  Ljet  hún 
svefndupt  í  skál  eina,  hellti  svo  á  hana  og  rjetti  konungi. 
Og  sem  hann  hafði  tæmt  hana,  þá  valt  hann  aptur  á  bak 
af  stólnum.  Skundaði  Maríam  þá  til  Alaeddíns  og  sagði 
honum,  hversu  komið  var.  Fór  hann  inn  í  herbergið 
þar  sem  konungur  var,  og  batt  á  honum  hendur  og  fætur. 
Hjelt  hann  dupti  fyrir  vit  honum,  sem  ónýtti  áhrifin  af 
svefnduptinu.  Vaknaði  þá  konungur  og  brá  mjög  í  brún, 
er  hann  sá  sig  bundinn  og  útlendan  mann  hjá  sjer.  Amælti 
Alaeddín  honum  fyrir  grimmdarverk  þau,  er  hann  hafði 
unnið  á  játendum  Mahómets  trúar  og  kvað  það  vera  eina 
ráðið  til  að  friðþægja  fyrir  slika  glæpi,  ef  hann  tæki 
Mahómets  trú.  En  konungur  hafnaði  þeim  kosti  með 
andstyggð  og  valdi  Mahómet  hæðiyrði.  Varð  Aliaeddín 
þá  svo  reiður,  að  hann  rak  konung  í  gegn  með  tygilkníf 
sínum.  Skrifaði  hann  síðan  brjef  og  skýrði  stuttlega  frá 
því,  hversu  afstæðist  um  atburð  þenna,  og  hversu  drott- 
inn  hefði  látið  konungi  hefnast  fyrir  grimmdarverk  hans; 
lagði  hann  brjef  þetta  ósamanbrotið  á  enni  konungs.  En 
meðan  Alaeddín  var  að  þessu,  hafði  Maríam  tekið  dýr- 
mætustu  gersemarnar,    og  hafði  hún  ekki    hugann  á  öðru 

en  að  flýja  burt  sem  íljótast.  Tók  hún  upp  töfrasteininn 
og  sýndi  Alaeddín  hvar  legubekksmynd  var  rist  á  einn 
flötinn.  Neri  hún  þann  flötinn  ofurlítið,  og  í  sama  vet- 
fangi  var  horfinn  til  þeirra  legubekkur.  Settist  hún  fyrst 
sjálf  í  hann  og  ljet  síðan  Alaeddín  og  Sobeide  setjast  sitt 
hvoru  megin.  Pá  mælti  hún:  »Líði  nú  legubekkur  þessi 
í  lopt  upp,  þess  óska  eg  fyrir  remi  rúna  þeirra,  sem  ristar 
eru  á  stein  þenna«.  f  sama  vetfangi  svifu  þau  hátt  yíir 
djúpum  dal;  þá  hallaði  kóngsdóttir  legubekks  fletinum  að 
jörðinni,  en  lypti  hinum  fjórum  flötunum  upp  til  himins, 
bar  þau  þá  skjótlega  niður  í  dalinn.  Þá  neri  kóngsdóttir 
annan  flöt,  sem  tjaldmynd  var  á,  og  samstundis  var  komið 
til  þeirra  skrautlegt  tjald;  gengu  þau  nú  þrjú  inn  í  tjaldið. 
I  dalnum  var  enginn  vatnsdropi,  en  fljót  var  myndað  á 
einn  steinflötinn  og  sneri  kóngsdóttir  honum  niður  á  við 
og  óskaði  að  fljótið  kæmi  í  Ijós.  Rann  það  þá  jafnskjótt 
fyrir  fótum  þeirra.  Þvoðu  þau  sjer  í  kynjavatni  þessu, 
báðust  síðan  fyrir  og  svöluðu  þorsta  sínum.  Nú  neri 
kóngsdóttir  fjórða  flötinn,  en  á  hann  var  myndað  mat- 
borð,  og  í  sama  bili  stóð  frammi  fyrir  þeim  borð  eitt,  er 
svignaði  af  allskonar  dýrindis  rjettum. 

Daginn  eptir  atburð  þenna  gekk  kóngssonur  inn  í 
herbergi  föður  síns,  fann  hann  þá  líkið  alblóðugt  og  brjefið 
sem  Alaeddín  hafði  skrifað.  Furðaði  hann  sig  á  fádæm- 
um  þessum  og  reiddist  ákaflega.  Leitaði  hann  þegar  að 
systur  sinni  og  með  því  hann  fann  hana  hvergi,  þá  fór 
hann  inn  í  kirkjuna  og  spurði  nunnuna  gömlu  eptir  henni. 
Kvaðst  hún  hvorki  hafa  sjeð  systur  hans  nje  Alaeddín 
síðan  daginn  áður.  Safnaði  kóngsson  þá  að  sjer  fjölda 
liðsmanna  og  sagði  þeim  hvpr  efni  í  voru;  bauð  þeim 
undir  eins  að  stíga  á  bak  hestum  sínum  og  veita  stroku- 
fólki  þessu  eptirför.  Þeysti  hann  fremstur  allra  og  þeir  á 
eptir,  komu  þeir  skjótt  í  dalinn  þar  sem  þau  þrjú  voru 
að  hvíla  sig,  kóngsdóttirin,  Alaeddín  og  Sobeide.  Sá  kóngs- 
dóttir  fyrst  hvað  um  var  að  vera,  og  þekkti  hún  bróður 
sinn  í  broddi    fylkingar.     Fór  nú    Jiðið  að  þeim    með  ópi 

og  kalli.  Spurði  Sobeide  Alaeddín,  hvort  hann  gæti  veitt 
svo  stórum  flokki  viðnám  og  svaraði  hann,  að  enda  hinn 
hraustasti  maður  mundi  eigi  vera  til  þess  fær,  hvað  þá 
heldur  hann,  sem  aldrei  hefði  verið  í  bardaga.  Neri  þá 
kóngsdóttir  riddara  mynd,  sem  var  á  fimmta  steinfletinum. 
Pá  hleypti  fram  riddari  í  sama  vetfangi  og  rjeðist  hann  á 
eptirfararliðsmennina  og  ljet  sverðshöggin  dynja  á  þeim 
svo  óþyrmilega,  að  þeir  lögðu  óðara  á  flótta  og  tvístruð- 
ust  í  allar  áttir. 

Nú  rjeði  Alaeddín  það  af,  að  fara  fyrst  til  Alexandríu 
og  settust  þau  öll  í  legubekkinn;  hurfu  þau  þangað  á  svip- 
stundu  fyrir  atkvæði  kóngsdóttur.  Fór  Alaeddín  með  Marí- 
am  og  Sobeide  í  búð  sína  og  gekk  síðan  út  til  að  kaupa 
ýmislegt,  er  hann  þurfti.  Hitti  hann  þá  Aldanaf,  er  hann 
var  nýkominn  frá  Bagdad.  Urðu  þar  fagnaðarfundir  og 
þótti  Alaeddín  vænt  um  að  heyra  góðar  frjettir  af  Aslan 
syni  sínum,  en  hann  sagði  Aldanaf  frá  hinu  kynjafulla 
æfintýri,  ér  hann  hafði  í  ratað.  Nú  þótt  það  væri  sjálfur 
kalífinn,  er  sent  hafði  eptir  Alaeddín,  þá  vildi  Alaeddín 
samt  fyrst  finna  foreldra  sína  í  Kairó;  seldi  hann  því  búð 
sína  og  hvarf  svo  þangað  í  legubekknum  með  Aldanaf  og 
konum  sínum.  Foreldrar  hans  höfðu  talið  hann  af  og 
grátið  hann  mörgum  tárum;  vildu  þau  nú  ekki  sleppa 
honum  frá  sjer,  er  þau  höfðu  fundið  hann  aptur.  En 
Alaeddín  kvaðst  fyrir  hvern  mun  verða  að  fara,  því  hann 
hefði  enga  eirð  á  sjer  af  lönguninni  til  að  sjá  Aslan  son 
sinn.  Dvaldi  hann  þrjá  daga  í  Kairó,  en  að  þeim  liðn- 
um  fluttist  hann  til  Bagdad  í  legubekknum  og  hafði  með 
sjer  foreldra  sína.  Skundaði  Aidanaf  á  fund  kalífans  og 
sagði  honum  komu  Alaeddíns,  en  hann  brá  við  skjótt  og 
kom  með  Aslan  syni  hans  og  tók  við  honum  tveim  hönd- 
um.  Ljet  þá  kalífinn  leiða  fram  þjófinn  Kómakóm,  og 
mælti  tii  Alaeddíns:  »Hefndu  þín  nú  sjálfur  á  fjandmanni 
þínum«.  Brá  þá  Alaeddín  sverði  sínu  og  klauf  Kómakóm 
í  herðar  niður.  Því  næst  sendi  kalifinn  eptir  dómara  og 
vitnum  og   skrifaði    sjálfur   undir    hjúskaparsamning   Ala- 

eddíns  og  Maríam  kóngsdóttur.  Hjelt  hann  síðan  stórhá- 
tíð,  gerði  stórvel  til  Alaeddíns  og  Aslans  og  veitti  þeim 
virðing  á  virðing  ofan.  Leið  svo  líf  þeirra  allra  í  sælu  og 
bezta  samlyndi  þangað  til  dauðinn  skildi  samvistir  þeirra. 


Sagan  af  Heykar  hinum  fróða. 

Fpíí  7KÍ)  íil  7Qfi  íiípíiip   Fátt  mun  Það  { fornum  dæm- 

11(1  IUUi  lll  It/V.  lltötUli  um>  að  eldra  sje  en  sagan  af 
Heykar  hinum  fróða.  Hann  var  æðsti  ráðgjafi  Senkaribs, 
Assyríu  konungs,  er  ríkti  í  Ninive,  og  rjeði  hann  einn 
allri  ríkisstjórn.  Hann  var  þar  á  ofan  skarpvitur  lærdóms- 
maður  og  djúpsær  spekingur,  en  eitt  stóð  honum  þó  jafn- 
an  fyrir  gleði,  og  það  var  barnleysi.  Hafði  hann  gengið 
að  eiga  sex  konur  og  komið  fyrir  ekki,  og  var  hann  nú 
úrkula  vonar  um,  að  eignast  erfingja  að  ættarnafni  sínu 
og  metorðum.  Það  var  einhverju  sinni,  að  hann  var 
staddur  á  fundi  spekinga,  spámanna  og  stjörnuvitringa 
ríkisins,  og  barmaði  hann  sjer  sáran  út  af  óláni  sínu. 
Rjeðu  þeir  honum  til  að  hylla  guðina  með  fórnum  og 
ölmusugjöfum.  Heykar  hiýddi  ráðum  þeirra,  en  það  kom 
allt  fyrir  ekki,  og  varð  hann  þá  svo  örvæntingarfullur, 
að  hann  sór  að  hafna  heiðnum  goðum  og  sneri  bæn  sinni 
með  brennandi  hjarta  til  hins  eina  guðs,  sem  yfir  öllu 
ríkir.  En  sem  hann  baðst  fyrir,  þá  svaraði  honum  rödd 
af  himni:  »Heykar!  með  því  að  þú  blótaðir  heiðin  goð, 
þá  skal  sú  refsing  á  þig  lögð,  að  þú  skalt  ekki  barn  eign- 
ast;  en  heimilt  skal  þjer  að  taka  systurson  þinn  í  sonar 
stað  og  nefna  hann  til  erfingja  eptir  þinn  dag«.  Heykar 
gerði  svo.  Ljet  hann  fóstra  Nadan  systurson  sinn  með 
mestu  alúð,  en  hann  var  þá  ungbarn  og  hafður  á  brjósti. 
Þegar  fram  liðu  stundir,  veitti  hann  honum  ágætt  upp- 
eldi,  og  var  honum  kennt  með  svo  mikilli  kostgæfni,  að 
hann  varð  á  fáum  árum  heima  í  öllum  vísindum. 

Nú  fjekk  það  Senkarib  konungi  allmikillar  áhyggju, 
er  hann  sá,  hversu  ráðgjafi  hans  eldtist  dag  frá  degi;  var 
það  einhvern  dag  að  hann  mælti  við  hann  þessum  orð- 
um:  »Kæri  Heykar!  þú  sem  ert  allra  vina  minna  trygg- 
astur  og  einlægastur,  þú  sem  með  reynslu  þinni  og  vizku 
aflar  ríki  mínu  hamingju  og  farsældar,  árin  fara  nú  heldur 
að  fjölga  þjer  á  baki  og  ffeer  það  mjer  hryggðar,  að  skiln- 
aður  okkar  nálægist.  Hver  er  nú  þess  maklegur,  að  koma 
í  þinn  stað,  og  vera  slíkur  trúnaðarmaður  minn  sem  þú 
ert?  hver  getur  verið  slíkur  máttarstólpi  ríkis  míns  sem 
þú  ert?«  Þá  svaraði  Heykar:  »Eg  hef  tekið  systurson 
minn  í  sonar  stað  og  allt  frá  æsku  kennt  honum  öll  þau 
fræði,  sem  eg  kann  sjálfur«.  »Lát  hann  þá  koma  á  minn 
fund«,  mælti  Senkarib,  »og  ef  mjer  virðist  hann  fær  um 
að  stjórna  ríki  mínu,  þá  fel  eg  honum  samstundis  em- 
bætti  þitt  á  hendur,  svo  að  þú  megir  hvílast  í  elli  þinni. 
Pú  skalt  eptirleiðis  njóta  allra  einkarjettinda  við  hirð  mína, 
sem  fylgdu  embætti  þínu,  því  þú  heíir  nú  stýrt  því  lengi 
með  heiðri  og  sóma.  Og  þess  óska  eg  þjer,  góði  Heykarí 
að  þú  lifir  í  sæmd  og  friði  það  sem  eptir  er  æfinnar!« 
Heykar  leiddi  nú  Nadan  fram  fyrir  Senkarib,  og  fleygði 
hann  sjer  með  lotningu  til  jarðar;  mælti  hann  fáein  orð 
og  fór  honum  það  svo  vel  og  kurteislega,  að  konungur 
fjekk  á  honum  bezta  þokka  og  sagði  við  vezírinn:  »Marg- 
fróði  Heykar!  unglingur  þessi  virðist  maklegur  þeirrar 
sæmdar,  að  heita  sonur  þinn,  og  eins  og  þú  þjónaðir  mjer 
og  Sarkadon  föður  mínum,  svo  skal  og  sonur  þinn  þjóna 
mjer  og  sjá  fyrir  velgengni  þegna  minna«.  Heykar  þakk- 
aði  konungi  með  hrærðu  hjarta,  og  beiddi  hann  að  taka 
ekki  hart  á  systursyni  sínum,  þó  honum  sakir  æsku  sinnar 
kynni  að  yfirsjást  í  einhverju.  Eptir  það  gekk  hann  heim 
með  Nadan.  f  trekaði  hann  þar  fyrir  honum  heilræði  þau, 
er  hann  einatt  hafði  brýnt  fyrir  honum  frá  fyrstu  æsku. 
Var  Heykar  með  sjálfum  sjer  sannfærður  um,  að  Nadan 
hefði  hugfest  sjer  þau,  og  óraði  alls  ekki  fyrir  því,  að 
hann  mundi    gjalda    sjer  fósturlaunin    með    hatri  og  van- 

þakklæti.  Lagði  hann  nú  niður  embætti  sitt  og  settist  i 
helgan  stein;  fjekk  hann  og  Nadan  forræði  fjár  síns  með 
fullri  heimild.  V/ 

En  það  verður  fnorgum,  að  þeir  hrokast  af  hamingj- 
unni,  Jog  svo  fór  fyrir  Nadan;  hann  hafði  nú  fullkomin 
ráð  yíir  auðæfum  móðurbróður  síns  og  þurfti  ekki  að  fara 
eptir  öðru  en  hugþótta  sínum  og  tilhneigingum.  Tók  hann 
að  leggja  fyrirlitningu  á  velgjörðamann  sinn  og  gerði  háð 
að  honum  í  hvers  manns  eyru.  Hann  sagði:  »Nú  eru 
farin  að  stríða  elliglöp  á  móðurbróður  minn,  og  veit  hann 
hvorki  upp  nje  niður  í  stjórnarmálum«.  Hann  lamdi  þræla 
Heykars,  seldi  fasteignir  hans  og  hesta  og  eyddi  í  ráðleysi 
auðæfum  þeim,  er  lengi  hafði  verið  til  safnað.  Varð  Heykar 
þá  reiður  og  rak  hann  úr  húsum  sínum.  Kærði  Nadan 
þetta  fyrir  konungí,  en  konungur  sagði  honum,  að  meðan 
Heykar  væri  á  lífi,  þá  skyldi  enginn  dirfast  að  beita  of- 
beldi  í  húsum  hans.  Heykar  reyndi  nú  að  bæta  úr  hörm- 
um  sínum  og  tók  til  sín  yngra  bróður  Nadans,  Ebnasa- 
dam  að  nafni,  og  fjekk  honum  eigur  sínar  til  umsjónar. 
Nadan  sór  með  sjálfum  sjer,  að  hefna  sín  á  móðurbióður 
sínum  og  hugsaði  nú  ekki  um  annað  en  að  steypa  hon- 
um  í  glötun.  Skrifaði  hann  því  svo  látandi  brjef  tíl  Akis 
Persakonungs:  »Senkarib  konungur  Assyríu  og  Ninive- 
borgar  biður  Persakonungi  heiðurs  og  hamingju.  Undir- 
eins  og  þú  fær  brjef  þetta,  skaltu  fara  út  á  Baskríns  völlu 
og  skal  eg  fá  þjer  ríki  mitt  og  höfuðborg  í  hendur  bar- 
dagalaust«.  Hann  sendi  og  brjef  sama  efnis  til  Faraós 
Egyptakonungs.  Hafði  Nadan  stælt  rithönd  Heykars  á 
báðum  brjefunum  og  sett  fyrir  innsigli  hans,  svo  að 
svikin  yrðu  því  berari  og  órækari;  fleygði  hann  síðan 
brjefunum  í  höll  konungs.  Enn  fremur  ritaði  hann  fals- 
brjef  í  nafni  Senkaribs  til  Heykars  og  var  það  á  þessa 
leið:  »Safna  þú  saman  öllu  herliði  voru  næsta  Fimtu- 
dag  á  Baskrínsvöllu  og  haf  það  búið  til  orustu.  Þegar 
eg  kem,  skaltu  skipa  liðinu  að  ráðast  á  mig  og  föruneyti 
mitt    sem    fjandmenn    væru,    svo    að    sendiboðar    Faraós, 

Egyptakonungs,  sem  nú  eru  við  hirð  mína,  sjái  vígfimi 
hermanna  vorra  og  verði  hræddir  við  oss«.  Sendi  Nadan 
einn  af  hirðþjónunum  með  brjef  þetta  til  Heykars. 

Nú  fundust  bæði  brjefin  til  konungs  Persalands  og 
Egyptalands,  og  var  farið  með  þau  til  Senkaribs.  Varð 
hann  forviða  og  fokreiður  er  hann  las  brjefin,  og  sýndi 
þau  Nadan,  en  hann  Ijet  eins  og  kæmi  á  sig  vöflur  og 
kannaðist  þó  við  rithönd  og  innsigli  móðurbróður  síns; 
ljet  hann  eins  og  sjer  væri  mesta  raun  að  verða  að  játa 
það.  »Með  hverju  hef  eg  þá  styggt  Heykar«,  mælti  kon- 
ungur,  »að  hann  skuli  launa  mjer  velgjörðir  mínar  með 
slíkri  ótryggð?«  »Herra!«  svaraði  Nadan,  »hryggist  ekki 
of  snemma,  bíðið  þangað  til  svikræði  Heykars  verða  upp- 
vís  af  verkum  hans.  Þetta  er  leynt  enn  sem  komið  er  og 
mun  ekki  bert  verða  fyrir  yður  fyr  en  á  Baskríns  völlum«. 

Eftir  ráðum  Nadans  fór  nú  konungur  með  hirðmönn- 
um  sínum  og  húskarlaliði  út  á  Baskrínsvöllu,  og  sá  hann 
Heykar  þar  með  her  mikinn  í  fylkingu,  og  reið  hann  sjálf- 
ur  fremstur.  Og  sem  Heykar  sá  konunginn,  þá  hugsaði 
hann  ekki  um  annað  en  að  hlýðnast  skipun  herra  síns 
og  gerði  liðinu  bendingu,  að  það  skyldi  ráðast  á  föru- 
neyti  konungs.  Fjekk  konungur  með  naumindum  forð- 
að  sjer  undan  sínu  eigin  liði.  Varð  hann  alveg  hlessa  og 
stórreiður  vezírnum  út  af  þessu.  Þá  mælti  Nadan:  »Nú 
sjáið  þjer  með  eigin  augum,  hvað  svikarinn  Heykar  vog- 
ar  sjer  gagnvart  yður.  Verið  samt  óhræddur  og  farið  heim 
aptur  til  hallarinnar,  látið  svo  mig  um  það,  að  fjötra  þræl- 
inn  og  leiða  hann  fyrir  yður«.  Senkarib  gerði  svo,  en 
Nadan  fór  til  móðurbróður  síns  og  sagði  við  hann  í  nafni 
konungsins:  »Konungi  líkar  vel  að  þjer  hlýdduð  skipun 
hans  svo  vel  og  rækilega,  en  nú  skuluð  þjer  veita  liðs- 
mönnum  heimfararleyfi  og  láta  leiða  yður  fyrir  hásæti 
konungs  með  hlekki  á  höndum  og  fótum,  svo  að  sendi- 
menn  Egj^ptakonungs  sjái  yður  auðmjúkan  eins  og  þeir 
sáu  yður  áðan  voldugan«.  Heykar  skildi  fullvel  yfirdrep- 
skap    þenna    og    svaraði    því    einu,    að   sjer  væri  skylt  að 

hlýða  boðum  konungs;  ljet  hann  þá  leggja  fjötra  á  hend- 
ur  sjer  og  fætur  og  var  farið  með  hann  til  konungshall- 
arinnar.  Hneigði  hann  höfuð  sitt  með  lotningu,  svo  enn- 
ið  nam  við  gólfi.  Átaldi  Senkarib  hann  harðlega  fyrir 
vanþakklæti  hans  og  sýndi  honum  bæði  bijefin,  er  hann 
átti  að  hafa  skrifað  til  Egypta  og  Persakonungs,  og  voru 
bæði  með  hans  innsigli.  Og  er  Heykar  sá  brjefin,  þá  brá 
honum  svo  mjög,  að  honum  förlaðist  ráð  og  ræna,  hann 
skalf  og  teygðist  allur,  honum  vafðist  tunga  um  tönn  og 
mátti  engu  orði  upp  koma.  Konungur  misskildi  þögn 
hans  og  skipaði  að  leiða  hann  burt  til  lífláts.  En  hrekkja- 
dólgurinn  og  fúlmennið  Nadan  óð  upp  á  Heykar  með 
skömmum  og  bríxlyrðum,  og  hrópaði:  »Hvað  gagnar  þjer 
nú  allur  fantaskapurinn,  óhræsis  Heykar?  hverra  launa 
væntirðu  fyrir  hrekki  þá,  er  þú  bjóst  drottni  þínum  og 
velgjörðamanni?« 

í  sama  bili  kom  böð.ullinn;  hann  hjet  Abú  Sómeika. 
Skipaði  konungur  honum  að  taka  Heykar  og  hálshöggva 
hann  fyrir  utan  sínar  eigin  húsdyr.  Heykar  rankaði  nú 
við  sjer  aptur  og  mælti:  »Þjer  haíið  skipað  líflát  mitt, 
og  virði  eg  vilja  konungs  míns,  en  eg  er  saklaus  og  beið- 
ist  eg  þeirrar  miskunnar,  að  lík  mitt  verði  fengið  þrælum 
mínum  til  greptrunar«.  Þessu  játti  konungur,  og  er  Heykar 
sá  að  komið  var  að  aftökunni,  þá  ljet  hann  skila  til  konu 
sinnar,  að  hún  skyldi  safna  saman  fjölda  ungra  ambátta 
og  færa  þær  í  skrautklæði;  skyldi  hún  síðan  koma  til 
hans  með  þær  og  gráta  dauða  hans.  Enn  fremur  ljet 
hann  leggja  ríkt  á  við  hana,  að  hún  skyldi  halda  Abú 
Sómeika  og  liðsmönnum  hans  veizlu  og  veita  þeim  óspart 
mat  og  vín.  Kona  Heykars,  sem  var  kona  stórvitur, 
skildi  undiréins  hvað  manni  sínum  gengi  til,  og  hlýddi 
hún  boði  hans  trúlega.  Og  er  böðullinn  kom  með  þjón- 
um  sínum,  þá  var  þar  fyrirbúin  hin  dýrlegasta  veizla  með 
beztu  vínföngum.  Tóku  þeir  nú  freklega  til  matar  og 
drykkjar  og  gerðust  brátt  drukknir,  en  til  þess  hafði  Hey- 
kar  ætlazt  og  beðið  þess  með  óþreyju,    brá  hann  nú  Abú 

Sómeika  á  einmæli  og  sagði:  »Minnstu  nú  þess  dags,  er 
Sarkadon  faðir  Senkaríbs  skipaði  líflát  þitt.  Þú  manst  að 
eg  geymdi  þig  þá  í  fylgsni  þangað  til  konungi  var  runnin 
reiðin.  Harmaði  Sarkadon  fljótt  missi  þinn  og  varð  feg- 
inn,  er  hann  sá  þig  aptur;  áttu  mjer  þvi  líf  þitt  að  þakka. 
Gleymdu  því  ekki,  Abú  Sómeika!  og  forðaðu  nú  lííi  mínu 
á  sama  hátt  og  eg  forðaði  þínu.  Menn  hafa  rægt  mig  við 
konung  og  hefir  hann  látið  blekkjast,  en  hver  veit  nema 
hann  gráti  dauða  minn  á  morgun?  Á  heimili  mínu  er 
jarðhús  nokkurt,  sem  enginn  veit  af;  leyf  mjer  nú  að 
leynast  í  því,  svo  enginn  verði  þess  var  nema  kona  mín. 
Á  meðal  bandingja  minna  er  þræll  nokkur,  sem  hefir 
fyrirgjört  lífi  sínu,  og  skaltu  láta  taka  hann  úr  varðhaldi, 
færa  hann  í  föt  mín  og  lífláta  hann  í  minn  stað.  Þjónar  þínir 
erudrukknir  og  munu  ekki  taka  eptir  skiptunum.  Því  næst 
skaltu  fá  þrælum  mínum  líkið  svo  það  verði  jarðað  sam- 
kvæmt  leyfi  Senkaríbs.  Á  þenna  hátt  verð  eg  þjer  eilíflega 
skuldbundinn,  og  vinnur  þú  bæði  mjer  og  konunginum 
gagn«.  Síður  var  en  svo,  að  Abú  Sómeika  væri  vanþakklátur, 
og  gerði  hann  eins  og  Heykar  velgjörðamaður  hans  lagði 
fyrir  hann,  enda  heppnaðist  kænskubragðið.  Var  konungi 
nú  sagt,  að  ráðgjafi  hans  væri  líflátinn.  Enginn  vissi  af 
fylgsni  Heykars,  nema  kona  hans  ein,  og  fór  hún  ekki  til 
hans  nema  einusinni  í  viku,  er  hún  færði  honum  vistir. 
Barst  nú  bráðum  fregn  sú  um  Niniveborg  og  hjeruð  lands- 
ins,  að  konungur  hefði  látið  drepa  æðsta  ráðgjafa  sinn. 
Varð  þá  hinn  mestí  harmur  um  allt  ríkið  og  sögðu  menn 
hvervetna:  »Mannvalið  Heykar!  hvílík  eptirsjá  er  oss  að 
gáíum  þínum,  kunnáttu  og  speki;  hversu  mun  ríkinu 
hraka  niður  eptir  dauða  þinn!«  Senkarib  fann  líka  fljótt, 
hvert  afráð  hann  hafði  goldið,  og  iðrunin  kom  út  á  hon- 
um  tárum,  en  það  var  nú  um  seinan.  Nú  með  því  hann 
vildi  sýna  opinberan  vott  sorgar  sinnar,  þá  skipaði  hann 
Nadan  að  stefna  saman  öllum  vinum  móðurbróður  síns, 
og  skyldi  hann  þá,  og  þeir  allir  saman,  búast  sorgarklæð- 
um,  og  halda    sorgarhátíð  í  minningu    Heykars.     En    fúl- 

mennið  Nadan  safnaði  þá  að  sjer  kunningjuin  sinum, 
hinum  örgustu  landeyðum,  og  sló  sjer  með  þeim  til  svalls 
og  ólifnaðar  í  húsi  móðurbróður  síns  og  framdi  hverskyns 
óhæfu;  kvað  svo  rammt  að  því,  að  hann  hlífði  ekki  einu- 
sinni  hinni  heiðvirðu  ekkju  hans  við  ruddaskap  sínum. 
Heyrði  Heykar  glauminn  og  háreystið  í  fylgsni  sínu  og 
ákaliaði  droltin  andvarpandi  um  hjálp  með  brennheitri 
bæn.  Kom  Abú  Sómeika  oft  til  hans  um  nætur  og  hug- 
hreysti  hann  með  fortölum  sínum. 

Nú  spurðist  lát  Heykars  til  næstu  landa.  Var  það 
öllum  konungum  gleðifregn,  því  þeir  höfðu  jafnan  haft 
öfundar  augu  á  uppgangi  Niniveborgar.  Vissu  þeir  af 
reynslu  sinni,  að  það  var  einkum  stjórnspeki  Heykars, 
sem  veitti  Assyríu  yfirtökin  yíir  öðrum  ríkjum.  Þótti 
Egyptalandskonungi  sem  nú  væri  ægilegum  óvin  úr  vegi 
rýmt,  og  tók  hann  að  láta  ófriðlega  og  leitaði  sjer  yfir- 
varps  til  að  ráðast  á  Senkarib.  Ritaði  hann  honum  því 
svolátandi  brjef:  »Egyptaland  er  móðir  heimsins;  allar 
þjóðir  dást  að  stórbyggingum  þess;  en  eg  ætla  mjer  að 
verða  fornkonungunum,  forfeðrum  mínum,  rneiri  og  reisa 
höll  milli  himins  og  jarðar.  Sje  nú  húsasmiður  í  ríki 
þínu,  er  þetta  furðuverk  geti  af  hendi  leyst,  og  viðstöðu- 
laust  svarað  hinum  þyngstu  spurningum,  þá  skaltu  senda 
mjer  hann,  og  lofa  eg  þá  að  gjalda  þjer  tekjur  Egypta- 
lands  um  þrjú  ár.  Að  öðrum  kosti  skalt  þú  gjalda  mjer 
þriggja  ára  tekjur  af  Assyríu«. 

Senkarib  reiddist  mjög  brjefi  þessu,  en  þó  varð 
nokkuð  úr  að  ráða  og  tók  nú  að  vandast  málið.  Sagði 
hann  fyrst  höfðingjunum  í  hirð  sinni,  hvers  Faraó  krefð- 
ist,  en  er  hann  sá  að  enginn  vildi  takast  á  hendur  að 
svara  honum,  þá  stefndí  hann  saman  fjölmennan  fund 
hinna  fróðustu  manna.  »Hver  á  meðal  yðar«,  mælti  hann, 
»viil  fara  til  hirðar  Faraós  og  leysa  úr  spurningum  hans?« 
Brá  þeim  öllum  í  brún  og  svöruðu:  »Sá  maður  var  einu- 
sinni  í  ríki  yðar,  sem  hefði  getað  leyst  úr  þessum  flóknu 
spurningum,  og  það  var  spekingurinn  Heykar.     Enginn  af 

oss  er  hans  jafningi;  en  Nadan  systursonur  hans  er  sá 
eini,  sem  getur  tekizt  slikan  vanda  á  hendur,  því  Heykar 
kenndi  honum  fróðleik  sinn«.  En  er  Nadan  var  spurður, 
þá  svaraði  hann  því  einu,  að  krafa  Faraós  væri  fjærstæð, 
og  væri  bezt  að  láta  hann  einan  um  heilabrot  sín.  Og 
er  Senkarib  heyrði  svar  þetta,  þá  fann  hann  til  fulls,  hve 
sárt  hann  mátti  sakna  Heykars;  gekk  hann  þá  úr  hásæti 
sínu,  settist  í  ösku  og  útjós  tárum.  Abú  Sómeika  sá  nú 
sjálfur,  hversu  konungur  var  harmþunginn  og  rjeði  af  því, 
að  nú  nálgaðist  lausnarstund  hins  ógæfusama  ráðgjafa. 
Gekk  hann  því  með  lotningu  fyrir  konunginn  og  fleygði 
sjer  fram  fyrir  fætur  honum.  »Herra!«  mælti  hann,  »skipið 
að  lífláta  mig«.  »Hvað  hefir  þú  þá  misgert?«  spurði  Senka- 
rib  og  undraðist;  þá  svaraði  Abú  Sómeika:  »Hver  sá 
þegn,  sem  ekki  hlýðir  konungi  sínum,  er  dauða  verður, 
eg  hef  ekki  hlýtt  yður«.  Sagði  hann  þá  konungi  frá  því, 
er  hann  þrap  þrælinn  í  stað  Heykars,  og  kvaðst  hann 
hafa  verið  sannfærður  um  sakleysi  Heykars.  »Hann  er 
nú  enn  á  lífi«,  mælti  hann,  »og  skal  eg  sækja  hann  þegar 
í  stað,  ef  þjer  viljið«.  Varð  konungi  undarlega  við,  er 
hann  heyrði  þetta,  og  hjelt  í  fyrstu,  að  sjer  hefði  mis- 
heyrzt,  en  Abú  Sómeika  margsór  honum,  að  hann  segði 
satt,  og  rjeði  konungur  sjer  þá  varla  fyrir  gleði.  Varð 
honum  það  fyrst  að  orði,  að  hann  skipaði  að  sækja  Hey- 
kar.  Valmennið  Abú  Sómeika  kom  nú  að  dyrum  jarð- 
hússins,  og  jafnskjótt  sem  hann  sá  Heykar,  þá  kallaði 
hann  hárri  röddu:  »Nú  ertu  frjáls,  nú  ertu  frjáls!«  Sagði 
hann  honum  alit  sem  farið  hafði,  og  gengu  þeir  síðan 
báðir  á  fund  konungs.  Hrærðist  Senkarib  til  meðaumkv- 
unar,  er  hann  sá,  hversu  Heykar  var  orðinn  fyrirgengi- 
legur;  hann  spratt  upp  úr  sæti  sínu,  hljóp  á  móti  honum 
og  faðmaði  hann  að  sjer  grátandi.  »Guði  sje  lof!«  mælti 
hann;  »hann  hefir  frelsað  þig  úr  greipum  dauðans  og  gefið 
mjer  aptur  vináttu  þína«. 

Þá    svaraði  Heykar:     »Vanþakklátur  svikari  olli  því, 
að    eg    fjell    í    ónáð.     Eg    hafði    klakið  upp  pálmaviði,  er 

vera  skyldi  stoð  og  stytta  elli  minnar,  en  hann  fjell  á  mig 
ofan  og  varpaði  mjer  til  jarðar.  En  guð  hefir  frelsað  líf 
mitt,  sem  helgað  var  þjónustu  yðvarri,  sláið  því  frá  yður 
allri  hryggð  og  leggíð  mjer  aptur  á  herðar  byrði  stjórn- 
arinnar«.  »Slíks  var  von  af  þjer«,  mælti  Senkarib,  »en  eg 
vil  að  þú  hvílir  þ.g  fyrstu  dagana,  sem  þú  nýtur  frelsis«. 
Tjáði  konungur  honum  vináttu  sína  af  hjartans  alúð,  og 
skildu  þeir  með  mikilli  blíðu.  Abú  Sómeika  var  færður 
í  tignarklæði  og  sæmdur  ágætum  gjöfum.  Gerðist  þetta 
fyrir  augum  Nadans  og  kom  á  hann  slíkt  ofboð  og  skelf- 
ing,  að  hann  vissi  ekkert  hvað  hann  ætti  að  gera  eða  ó- 
gert  að  láta.  Nú  er  liðnir  voru  hvíldardagar  Heykars,  þá 
gekk  hann  fram  fyrir  Senkarib  með  ölíum  einkennum 
sinnar  fyrri  tignar;  fagnaði  konungur  honum  vel,  Ijet  hann 
setjast  hjá  sjer  og  fjekk  honum  brjef  Faraós.  Gat  hann 
þess  um  leið,  að  margir  Assyríumenn  hefðu  ílúið  til 
Egyptalands,  því  þeir  hefðu  verið  hræddir  um,  að  þeir 
yrðu  að  leggja  fje  til  skattsins,  sem  Faraó  hafði  krafizt,  ef 
enginn  fengi  ráðið  gátu  hans.  Nú  sem  Heykar  hafði  lesið 
brjefið,  þá  mælti  hann:  »Gott  og  vel!  eg  skal  fara  til 
Egyptalands.  Og  því  lofa  eg,  að  eg  skal  koma  heim  apt- 
ur  með  þá,  sem  hafa  úr  landi  flúið,  og  þar  á  ofan  neyða 
Faraó  sjáifan  til  að  greiða  skatt  þann,  er  hann  krafðist 
af  oss.  En  fjörutíu  daga  þarf  eg  til  að  búa  mig  til  ferð- 
ar«.  Senkarib  varð  stórglaður  við,  og  treysti  hann  full- 
komlega  vizku  ráðgjafa  síns,  þótti  honum  nú  sem  hin 
borginmannlega  áskorun  Faraós  væri  ekki  annað  en  fá- 
fengileg  orðaflækja,  sem  að  engu  mundi  verða  fyrir  speki 
Heykars. 

Þegar  Heykar  var  kominn  heim  til  sín,  þá  gerði 
hann  boð  eptir  veiðimönnum  og  skipaði  þeim  að  veiða 
tvo  lifandi  erni,  og  gerðu  þeir  það.  Hann  ljet  og  smíða 
tvær  kistur  úr  Ijettum  viði  og  gera  tvær  silkifestar,  var 
hver  um  sig  tvær  þúsundir  álna  á  lengd.  Þvi  næst  ljet 
hann  færa  sjer  tvo  smásveina  og  ljet  þá  á  hverjum  degi 
venja  sig  við  að  standa  upprjelta  í  kistunum,  en  þær  voru 

bundnar  við  klær  arnanna;  hófu  þeir  þannig  sveinana  í 
lopt  upp,  en  Heykar  hjelt  í  annan  enda  festarinnar.  Þetta 
gerði  hann  opt  og  tömdust  ernirnir  við  það  æ  betur  og 
betur.  Voru  ernirnir  aldir  á  sauðakjöti  og  jók  það  þeim 
krafta.  Haíði  Heykar  lagt  svo  undir  við  sveinana,  að  þeg- 
ar  þeir  svifu  uppi  í  loptinu,  þá  skyldu  þeir  kalla  hárri 
röddu  og  segja:  »Færið  okkur  grjót  og  kalk,  svo  við  get- 
um  reist  höll  handa  Faraó  konungi.  Það  stendur  ekki  á 
öðru  og  við  bíðum.  Flýtið  þið  ykkur,  það  er  skammar- 
legt  að  láta  okkur  standa  hjer  iðjulausa!«  Heykar  þóttist 
nú  viss  um,  að  þetta  mundi  heppnast  prýðilega  og  fór  til 
konungs;  ætlaði  hann  að  reyna  vjel  þessa  að  honum  á- 
sjáanda.  Fór  Senkarib  því  með  hirðsveit  sína  út  á  sljett- 
lendi  nokkurt,  er  þar  var  nálægt,  og  svo  vænt  þótti  hon- 
um  uni  þetta  hugvitsbragð  ráðgjafans,  að  hann  faðmaði 
hann  að  sjer  svo  öll  hirðin  sá,  og  bætti  á  hann  nýjum 
metorðum.  Og  nú  veitir  hann  honum  orlof,  að  hann 
hefji  för  sína  til  Egyptalands.  En  er  Faraó  spurði,  að 
sendimaður  frá  Assyríu  konungi  væri  á  leið  til  sín,  þá 
sendi  hann  helztu  embættismenn  í  hirð  sinni  til  móts  við 
hann  og  fylgdu  þeir  honum  til  konungshallarinnar  með 
mestu  viðhöfn.  Fleygði  Heykar  sjer  fram  fyrir  fætur  kon- 
ungi  með  lotningu  og  mælti:  »Herra!  Senkarib  konung- 
ur,  drottinn  minn,  sendir  yður  kveðju  sína.  Eg  er  sá  af 
þrælum  hans,  er  hann  hefir  kosið  til  að  leysa  úr  spurn- 
ingum  yðar.  Þjer  hafið  skrifað  honum,  að  þjer  ætlið  að 
gera  höll  milli  himins  og  jarðar,  en  eg  ætla  að  vinna  það 
verk  með  guðs  fulltingi  og  yðru  samþykki.  Mistakist  mjer 
það,  eða  verði  nokkur  sú  spurning  upp  borin,  sem  eg  ekki 
get  leyst  úr,  þá  mun  herra  minn  gjalda  yður  þriggja  ára 
tekjur  af  ríki  sínu.  En  geti  eg  leyst  úr  því,  er  þjer  leggið 
fyrir  mig,  þá  gjaldið  þjer  drottni  mínum  þriggja  ára  tekjur 
af  Egyptalandi.  Þessu  hjetuð  þjer,  konungur!  og  munuð 
þjer  binda  enda  á  heit  yðvart«.  Þetta  sagði  Heykar  svo 
blátt  áfram  og  einarðlega,  að  Faraó  varð  forviða  og  spurði 
hann  að    nafni.      »Abímakam    heiti    eg«,    svaraði  Heykar, 

»og  er  eg  einhver  hinn  lílilmótlegasti  af  þegnum  Assyríukon- 
ungs«.  Þá  mælti  Faraó:  »Gat  herra  þinn  þá  ekki  fengið 
neinn  álitlegri  mann  til  að  takast  svo  áríðandi  og  vanda- 
sama  sendiför  á  hendur?«  Heykar  svaraði:  »Guð  lætur 
lítilmagnann  optsinnis  verða  hinum  volduga  manni  að 
undrunar  efni«.  Þar  með  lauk  hinu  fyrsta  viðtali  þeirra. 
Ljet  Faraó  fylgja  Heykar  með  förunautum  hans  til  her- 
bergja  þeirra,  er  þeim  voru  ætluð,  og  var  þeim  veittur 
góður  beini.  Á  þriðja  degi  var  Heykar  boðaður  á  fund 
Faraós;  sat  hann  þá  í  hásæti  sínu,  búinn  konungsskrúða, 
og  allir  höfðingjar  ríkisins  í  kringum  hann.  Var  nú  ráð- 
gjafi  Senkaribs  leiddur  inn  og  tók  Faraó  þannig  máls: 
»Líttu  nú  á  samkomu  þessa,  Abímakam!  og  segðu  okkur 
umhugsunarlaust,  hverju  eg  er  líkur  þar  sem  eg  sit  með 
gæðingunum  í  hirð  minni«.  »Herra!«  svaraði  Heykar, 
»þjer  eruð  líkur  skurðgoði  og  hirðmenn  yðar  eru  líkir 
prestunum,  sem  því  þjóna«.  Konungi  geðjaðist  vel  að 
svari  þessu  og  ljet  sendimann  frá  sjer  fara,  en  beiddi 
hann  að  koma  aptur  næsta  morgun.  Þá  hafði  Faraó  bú- 
izt  hárauðri  skikkju,  en  hirð  hans  var  öll  hvítklædd. 
»Hverjum  er  eg  nú  líkur«,  spurði  hann  Heykar,  »og  hverj- 
um  eru  höfðingjar  mínir  líkir?«  Þá  svaraði  Heykar: 
»Þjer  eruð  líkir  sólinni,  en  höfðingjar  yðar  eru  líkir  geisl- 
nm  hennar«.  Gekk  Heykar  þá  af  fundi  hans,  en  næsta 
dag,  er  hann  gekk  fyrir  Faraó,  þá  var  hann  enn  í  hinum 
rauða  skrúða,  en  hirðmenn  á  allavega  litum  klæðum.  »Við 
hvað  viltu  nú  líkja  okkur?«  mælti  Faraó.  »Við  mánuð- 
inn  Nísan«,  ansaði  Heykar,  »og  blómin  sem  hann  fram- 
leiðir«.  »En  seg  mjer  nú  og«,  mælti  Faraó,  »við  hvað 
líkir  þú  Senkarib  drottni  þínum  og  hirðgæðingum  hans«. 
»Guð  varðveiti  mig  frá  því«,  mælti  Heykar,  »að  nefna 
nafn  herra  míns,  þegar  þjer  sitjið.  Eg  get  ekki  talað  um 
Assyríu  konung,  nema  þjer  standið  upp«.  Faraó  undrað- 
ist  mjög,  hversu  sendimaður  var  einbeittur,  reis  upp  úr 
hásætinu  og  ítrekaði  spurningu  sína.  »Herra!«  mælti 
Heykar,    »konungur    minn    er  líkur  allsvaldanda    guði  og 

þjónar  hans  eru  líkir  þrumum  og  eldingum.  Hann  bandar 
höTði  sínu,  og  ofviðrið  skellur  yíir,  sólin  sveipast  skýjum, 
regnið  hellist  niður  í  steypihríðum,  en  byljirnir  losna  úr 
böndum  og  umturna  mánuðinum  Nisan  með  öllum  hans 
blómum«.  Faraó  varð  hissa  á  þessu  svæsna  svari  og 
skildi  ekki  í  því,  að  óbreyttur  alþýðumaður  þyrði  að 
mæla  slíkum  orðum.  »Sendimaður  Assyríuríkis«,  mælti 
hann,  »seg  mjer  nú  hreinskilnislega,  hvert  er  hið  rjetta  nafn 
þitt?«  Vildi  Heykar  þá  ekki  lengur  dyljast  við  hann  og 
sagði  til  nafns  síns  og  embættis.  Spurði  Faraó,  hvernig  á 
því  stæði,  að  hann  hefði  verið  sagður  látinn.  Sagði  Heykar 
honum  það,  og  var  honum  nú  sleppt  með  þeim  skildaga, 
að  hann  segði  konungi  næsta  morgun  eitthvað,  sem 
hvorki  hann  nje  nokkur  þegna  hans  hefði  nokkru  sinni 
áður  heyrt.  Og  sem  Heykar  var  orðínn  einn  sjer,  þá  rit- 
aði  hann  brjef  og  afhenti  konungi  það  daginn  eptir;  var 
það  svolátandi:  »Assyríu  konungur  sendir  Egyptalands 
konungi  kveðju  sína.  Opt  þarf  bróðir  hjálpar  bróður  að 
biðja,  og  leita  eg  nú  til  þín,  því  mjer  liggur  á  sex  hundruð 
vættum  gulls  til  að  búa  út  her  minn.  Vona  eg  að  þú 
gerir  svo  vel  að  lána  mjer  fje  þetta«. 

Þá  hló  Faraó  og  mælti:  »Slíks  hefir  enginn  fyrri 
beiðzt  af  mjer«.  »En  allt  fyrir  það«,  mælti  Heykar,  »er 
það  skuld,  sem  þjer  hafið  gengizt  undir  að  borga  herra 
mínum,  og  verðið  þjer  að  gera  það  bráðum«.  Faraó 
skildi  hvað  Heykar  átti  við  og  mælti:  »Betur  allir  þjónar 
konunganna  væru  þjer  líkir.  Lof  sje  hinni  eilífu  veru, 
sem  gæddi  þig  vizku  og  gaf  þjer  slík  hyggindi  og  vits- 
muni.  En  þú  átt  eptir  að  fullnægja  einum  þungum  skil- 
máia.  Þú  lofaðir  að  reisa  höll  milli  himins  og  jarðar«. 
»Það  er  aldrei  nema  satt«,  ansaði  Heykar,  »og  stendur 
ekki  á  mjer.  Eg  tók  með  mjer  húsasmiði;  skipið  því,  að 
grjót  og  kalk  sje  haft  til  taks  og  fengnir  verkmenn,  er 
rjetti  smiðunum  það  sem  til  smíðarinnar  þarf«.  Faraó 
gaf  út  skipun  um  það,  og  næsta  morgun  fór  hann  með 
allri  hirðsveit    sinni  út  á  víðan  völl,    og  var   þar  kominn 

fjöldi  fólks,  er  langaði  til  að  sjá,  hvernig  Heykar  færi  að 
efna  heit  sitt.  Kom  hann  þangað  með  báða  sveinana.  Báru 
menn  hans  á  eptir  honum  búrin,  er  ernirnir  voru  í.  En  er 
hann  var  kominn  inn  fyrir  grindur  þær,  er  reistar  höfðu 
verið  þar  á  vellinum,  þá  tók  hann  báða  ernina  út  úr 
búrunum  og  Ijet  sinn  drenginn  fara  ofan  í  hverja  kistuna, 
reyrði  hann  þær  við  klær  arnanna  og  ljet  síðan  laust 
bandið.  í  sama  vetfangi  flugu  ernirnir  í  lopt  upp,  en 
drengirnir  æptu  svo  hátt  sem  þeir  gátu:  Fáið  okkur 
steina  og  kalk,  svo  við  getum  reist  höllina  handa  Faraó 
konungi.  Fljótt  nú,  verkmenn!  Hvað  lengi  eigum  við 
að  standa  hjer  iðjulausir;  er  það  ekki  dæmalaust  að  láta 
okkur  bíða  þenna  eilífðar  tíma?«  Meðan  sveinarnir  æptu 
orð  þessi  hvað  eptir  annað,  lömdu  förunautar  Heykars 
verkmenn  Faraós  í  augsýn  mannfjöldans,  og  sögðu:  »Gerið 
skyldu  ykkar,  verkmenn!«  og  börðu  þeir  á  þeim  í  sí- 
fellu,  en  Faraó  hló  að  og  hirðmenn  hans.  En  samt  gat 
hann  ekki  að  því  gert,  að  hann  hálft  um  hálft  fyrirvarð 
sig,  og  segir  hann  því  við  Heykar,  til  þess  að  leikurinii 
skyldi  hætta:  »Ertu  orðinn  ær?  hvernig  eiga  menn  mínir 
að  komast  svo  hátt  í  lopt  upp  með  svo  þung  verkfæri?« 
»Auðsjeð  er  það«,  ansaði  Heykar,  »að  Senkarib  herra 
minn  hefir  miklu  lagtækari  verkmenn,  og  mundu  þeir  geta 
reist  tvær  hallir  þar  efra  á  einum  degi,  ef  honum  þókn- 
aðist«.  Faraó  tók  til  sín  sneiðina  og  mætti:  »Nú  jæja,  eg 
kæri  mig  þá  ekki  um  að  þú  gerir  handa  mjer  höllina,  en 
búðu  þig  undir  að  leysa  úr  ýmsum  spurningum  á  morgun«. 
»Snemma  næsta  morgun  kemur  Heykar  og  leggur  þá 
Faraó  spurningu  þessa  fyrir  hann:  »Hvaða  hestur  er  það 
í  hesthúsi  herra  þíns,  sem  hræðir  hryssur  mínar  svo  mjög 
í  hvert  skipti  sem  hann  hneggjar  í  Ninive,  að  þær  kasta 
í  ótíma«.  Heykar  kvaðst  fljótt  mundu  geta  leyst  úr  spurn- 
ingu  þessari,  fór  til  herbergja  sinna,  tók  kött  og  lamdi 
hann  með  svipu.  O^ér  nábúar  hans  heyrðu  skræki  katt- 
arins,  þá  fóru  þeir  til    konungs   og  sögðu    honum  frá,    en 

hann  sendi  þegar  eptir  Heykar  og  spurði,  því  hann  færi 
svo  illa  með  varnarlaust  kvikindi. 

»Það  hefir  gert  meira  til  saka  en  þjer  ætlið«,  svaraði 
Heykar.  »Senkarib  herra  minn  hafði  geíið  mjer  fríðan 
hana,  er  gól  án  afláts  dag  og  nótt,  og  nú  hefir  kötturinn 
hlaupið  til  Niniveborgar  í  nótt  eð  var  og  drepið  fyrir  mjer 
hanann«.  Þá  mælti  konungur:  »Af  tali  þínu  mætti  ætla, 
að  þú  værir  orðinn  geggjaður;  en  seg  mjer,  mikli  vitring- 
ur!  hvernig  getur  það  átt  sjer  stað,  að  kötturinn  hafi 
hlaupið  til  Niniveborgar  í  nótt  eð  var  og  sje  nú  kom- 
inn  aptur,  því  þú  veizt  að  þrjúhundruð  og  sextíu  mílur 
eru  milli  Ninive  og  aðsetursborgar  minnar?«  »Sje  svo«, 
mælti  Heykar,  »hvernig  getið  þjer  þá  sagt,  að  merhryssi 
yðar  heyri  hest  hneggja  í  hesthúsi  herra  míns?«  Faraó 
leitaðist  nú  við  að  reka  Heykar  í  vörðurnar  með  öðru 
móti  og  segir  við  hann:  »Hvað  segir  þú  um  húsasmið 
þann,  er  reist  hefir  höll  úr  átta  þúsund  sjö  hundruð  og 
sextíu  steinum  og  gróðursett  tólf  trje  í  höllinni;  eru  þrjá- 
tíu  greinar  á  hverju  trje,  en  hver  grein  bsr  tvær  þrúgur, 
aðra  hvíta,  en  hina  svarta?« 

»Þessu  gæti  hver  kotungur  í  Ninive  svarað«,  ansaði 
Heykar.  »Smiðurinn  er  guð,  höllin  er  árið,  en  hinir  átta- 
þúsund  sjöhundruð  og  sextíu  steinar  jarteikna  stundirnar 
í  árinu.  Hin  tólf  trje  eru  mánuðimir,  en  báðar  þrúgurnar 
merkja  dag  og  nótt«. 

»Vel  er  ráðin  gátan«,  mælti  Faraó,  »og  vil  eg  nú 
biðja  þig  einnar  bónar  og  skal  það  vera  hin  síðasta.  Eg 
á  hjer  mylnustein,  sem  er  sprunginn,  viltu  ekki  gera  svo 
vel  og  þræða  hann  saman  fyrir  mig?«  »Feginn  vil  eg 
gera  bæði  það  og  annað  fyrir  yður«,  ansaði  Heykar;  ljet 
hann  þá  einn  af  þrælum  sínum  sækja  sjer  tinnustein, 
hjelt  honum  framan  í  konung  og  mælti:  »Þjer  vitið, 
konungur!  að  eg  er  hjer  utanlands  og  hef  ekki  hjá  mjer 
nauðsynleg  áhöld;  gerið  því  svo  velað  skipa  verkmönn- 
um  yðar,  að  smíða  mjer  al,  skæri  og  þjöl  úr  þessum  steini, 
svo  eg  ^eti  gert    við    mylnusteininn«.     Faraó  gat    ekki  að 

sjer  gert  að  hlæja,  og  fór  lotning  hans  fyrir  vizku  Hey- 
kars  æ  vaxandi.  Sá  hann  nú  að  hann  hafði  fullkomlega 
leyst  úr  öllu,  sem  fyrir  hann  var  lagt,  og  sýnt  mikla  speki; 
kannaðist  hann  því  við,  að  hann  hefði  tapað,  og  vildi  nú 
verða  drengilega  við  og  standa  við  öll  sín  ummæli.  Hann 
ljet  færa  Heykar  í  skrautlegan,  skinndreginn  möttul,  gaf  hon- 
um  stórgjafir  og  greiddi  honum  þriggja  ára  ríkistekjur  út  í 
hönd;  s>Tndi  hann  honum  frábæra  virðingu  í  alla  staði  og 
ijet  klyfja  úlfalda  með  stórgjöfum  til  konungsins  í  Ninive. 
»Far  heim  í  friði«,  mælti  Faraó,  »og  óska  eg  þess, 
að  Senkarib  taki  gjafir  þær,  er  eg  sendi  honum,  sem  vin- 
áttumerki.  Reyndar  ern  þær  ekki  honum  samboðnar,  en 
konungar  verða  opt  litlu  fegnir.  En  þú  margvitri  Heykar! 
sem  ert  til  heiðurs  og  sóma  drottni  þínum,  seg  honum 
um  fram  allt  í  mínu  nafni,  að  eg  samfagni  honum,  þar 
sem  hann  hefir  slíkan  raðgjafa  sem  þú  ert«.  Heykar 
fleygði  sjer  þá  fram  fyrir  fætur  Faraós,  tjáði  honum  þakk- 
læti  sitt  og  bað  hann  láta  boð  út  ganga,  að  nú  skyldu 
allir  þeir  Assyríumenn  fara  heim,  sem  flutt  hefðu  úr  átt- 
högum  sínum  til  Egyptalands.  Var  nú  skipun  þessi  kunn- 
gjörð,  og  kvaddi  Heykar  Faraó  konung  og  undi  vel  ferð 
sinni.  Og  er  Senkarib  frjetti  til  hans,  þá  fór  hann  til 
móts  við  hann  og  grjet  af  fögnuði,  er  þeir  fundust.  Vott- 
aði  hann  Heykar  vináttu  sína  og  þakklátsemi  með  hjart- 
næmum  orðum,  kallaði  hann  föður  sinn  og  bjargvætt 
ríkisins,  og  bað  hann  sjálfan  ákveða  verðlaun  ágætisverka 
sinna;  kvaðst  hann  allt  mundu  veita  honum,  og  jafnvel 
ríki  sitt  og  konungstign,  ef  hann  gerði  kröfu  til.  En 
Heykar  svaraði:  »Herra!  allur  minn  metnaður  er  fólg- 
inn  í  því  að  þjóna  }Tður,  og  er  honum  nú  fullnægt.  Eg 
þigg  því  eigi  velgjörðir  yðar  sjálfum  mjer  tií  handa;  en 
eg  þakka  það  guði  einum  og  drengskap  Abú  Sómeika,  að 
eg  er  enn  á  lífi.  Takrö  að  yður  þá  skuld,  sem  eg  á  hon- 
um  að  gjalda,  og  skal  eg  þá  jafnan  blessa  nafn  yðar«. 
»Já«,  mælti  Senkarib,  »þá  skuld  skal  eg  honum  gjalda«. 
Og  er  hann  var    kominn  í  höll  sína,    þá  hafði  hajin  ekk- 

ert  hóf  á  rausn  sinni,  því  þótt  hann  hefði  áður  geíið  Abú 
Sómeika  stórgjafir,  þá  þótti  honum,  sem  þær  væru  mikils 
til  of  lítilfjörlegar,  og  lagði  nú  undir  hann  álitlegar  tekjur. 
Beiddi  hann  Heykar  að  segja  sjer  ítarlega  frá  viðskiptum 
þeirra  Faraós.  Skýrði  Heykar  honum  frá  ferð  sinni  og 
ljet  færa  honum  gjafirnar  og  skattinn  frá  Egyptalands  kon- 
ungi.  »Eg  þakka  drottni«,  mælti  Senkarib.  »Vitsmunir 
þínir,  Heykar!  hafa  sigrað  Egyptalands  konung,  en  nú 
kemur  til  minna  kasta,  að  hefna  fyrir  þig  á  systursyni 
þínum,  fyrir  vjelræði  hans  og  vanþakklæti«.  Skipaði 
Assyrlu  konungur  samstundis  að  handtaka  Nadan  og  líf- 
láta  hann.  En  Heykar  fjell  til  fóta  honum  og  mælti: 
»Konungur  minn  og  herra!  látið  mig  sjá  fyrir  hefndinni. 
Fáið  mjer  Nadan  í  hendur,  svo  eg  megi  refsa  honum 
sjálfur,  eins  og  hann  hefir  til  unnið  með  óverknaði  sínum; 
blóð  hans  er  mín  eign,  úr  því  þjer  hafið  ályktað,  að  því 
skuli  mín  vegna  úthelt  verða«.  Ætlaði  Heykar,  þótt  hann 
ekki  Ijeti  á  bera,  að  gefa  varmenninu  líf,  sem  hafði  búið 
honum  fjörráð.  Hafði  hann  í  hyggju,  að  sleppa  allri 
hefnd,  en  sjá  svo  um,  að  hann  gæti  ekki  gert  neitt  illt  af 
sjer,  og  kveldist  þar  á  ofan  af  samvizkubiti.  Var  nú  Nadan 
fenginn  í  hendur  Heykars  með  járn  á  höndum.  Ljet 
Heykar  setja  hann  í  fangelsi  með  öruggu  varðhaldi,  og 
ljet  á  degi  hverjum  færa  honum  vatn  og  brauð  en  annað 
ekki.  Og  í  hvert  skipti  sem  Heykar  kom  til  hans,  þá 
ámælti  hann  honum  fyrir  vanþakklæti  sitt  og  mannvonzku. 
»Son  minn!«  sagði  hann  við  Nadan,  »eg  tók  þig  að 
mjer  eins  og  barn  mitt,  eg  uppfæddi  þig,  elskaði  þig  og 
veitti  þjer  virðing  á  virðing  ofan;  eg  Ijet  tignarembætli 
mitt  af  hendi  við  þig  og  trúði  þjer  fyrir  auðæfum  mínum; 
og  í  stuttu  máli,  eg  ljet  mjer  vera  eins  annt  um  þig  og 
föður  er  um  son.  Hvernig  hefir  þú  nú  launað  velgjörðir 
mínar?  Pú  hefir  rægt  mig,  ausið  yfir  mig  hrópi  og  sví- 
virðingu,  og  setið  um  líf  mitt.  Já^glötunin  var  mjer  vís, 
en  guð  sem  les  i  fylgsnum  hjartnanna,  sem  huggar  hina 
kúguðu  og  niðurlægir  hina   ofmetnaðarfullu,    hann    kann- 

aðist  við  sakleysi  mitt  og  frelsaði  mig  frá  ofsóknum  þínum. 
Einusinni  ætlnði  maður  að  fleygja  steini  í  himininn,  en 
steinninn  fjell  í  koll  sjálfum  honum  og  rotaði  hann.  Það  er 
þín  saga,  son  minn!  Eg  hugði  að  þú  mundir  byggja  elli 
minni  griðastað,  en  þú  grófst  hyldjúpa  gröf  undir  fótum 
mínum.  Skógarhöggsmenn  ætluðu  einhverju  sinni  að 
höpgva  upp  trje,  en  trjeð  kallaði  til  þeirra  og  mælti: 
»Hefði  eg  ekki  gefið  ykkur  sköptin  í  axirnar,  þá  munduð 
þið  ekki  ná  að  fella  mig«.  —  Voru  þetta  launin  fyrir  um- 
önnun  þá,  er  eg  bar  fyrir  þjer  frá  bernsku?  Veiztu  ekki, 
að  uppfóstrið  er  miklu  meiri  velgjörð  en  lífið?  En  samt 
heíir  þú  sýnt,  að  gott  uppfóstur  má  sín  ekkert  við  með- 
fæddri  illsku.  Einusinni  var  sagt  við  köttinn:  »Haltu 
þjer  frá  þjófnaði,  þá  skaltu  fá  gullhelsi  og  möndla  með 
sykri  á  degi  hverjum«.  Þá  svaraði  kötturinn:  Þjófnaður 
var  bjargræðisvegur  föður  míns  og  afa,  hvernig  á  eg  þá 
að  geta  hafnað  honum?«  Úlfur  var  einusinni  settur  í 
skóla  og  átti  að  kenna  honum  að  lesa;  kennarinn  stafaði 
fy.rir  hann  og  sagði:  »Á,  bje,  sje«,  en  úlfurinn  sagði: 
»Ána,  bekrann,  sauðinn«,  af  því  hann  hugsaði  ekki  um 
annað.  Einusinni  átti  líka  að  venja  asna  á  þrifnað  og 
kenna  honum  vandaðri  lifnaðarháttu;  hann  var  allur  þveg- 
inn  og  settur  í  glæsilega  stofu  á  dýrindis  gólftjald.  En 
hvernig  fór?  Undireins  og  húsbóndi  hans  gaf  honum 
nokkurt  frelsi,  þá  fór  hann  út  á  stræti  og  velti  sjer  í 
saurnum.  Þá  sagði  maður  nokkur  sem  framhjá  gekk: 
»Lofið  honum  að  velta  sjer,  það  er  hans  náttúra  og  þið 
megnið  ekkert  á  móti  henni«. 

Nú  sagði  Nadan  opt  og  tíðum  við  móðurbróður  sinn: 
»Fyrirgefið  mjer!  fyrirgefið  mjer!  eg  skal  vera  lastvar  og  lifa 
ráðvandlega  eptirleiðis.  Misgjörð  mín  er  stór,  en  göfuglyndi 
yðar  er  margfalt  meira;  eg  er  sekur,  en  þjer  eruð  veglyndur. 
Ef  mjer  er  gjarnt  til  glæpsku,  þá  er  yður  aptur  eins  tamt  að 
fyrirgefa.  Fyrirgefið  mjer;  eg  skal  vera  sem  hinn  auð- 
virðilegasti  þræll  í  húsum  yðar,  svo  eg  geti  bætt  yfir  van- 
þakklæti    mitt    við  yður.     Látið    mig  hafa    hin  lúalegustu 

verk  á  hendi,  eg  lægi  mig  fyrirfram  undir  alla  háðung  og 
hneisu!«  En  Heykar  ljet  ekki  blekkjast  af  þessum  hræsnis 
loforðum.  Hann  mælti:  »Trje  nokkurt  stóð  á  fljótsbakka 
í  frjófsömum  jarðvegi  og  bar  allt  fyrir  það  engan  ávöxt. 
Eigandinn  ætlaði  þá  að  höggva  það  upp,  en  trjeð  sagði: 
»Gróðursettu  mig  á  öðrum  stað,  og  beri  eg  þar  engan 
ávöxt,  þá  máttu  höggva  mig  upp«.  En  eigandinn  svaraði: 
y>Pú  heíir  staðið  hjer  á  vatnsbakka  og  engan  ávöxt  borið, 
hvernig  áttu  þá  að  verða  frjófsamt,  ef  eg  gróðurset  þig 
annarstaðar?«  —  Minnstu  ekki  á  það,  að  þú  sjert  ungur; 
elli  arnarins  er  betri  en  æska  hrafnsins;  og  aldrei  hafnar 
nokkur  maður  tilhneigingum  þeim,  sem  honum  eru  áskap- 
aðar.  En  hvað  þarf  eg  frekar  að  minnast  á  lesti  þína? 
Hverjum  manni  verður  launað  eptir  hans  verkum.  Guð 
les  í  allra  hjörtu  og  hann  mun  dæma  okkar  i  miili«. 

Svo  mælti  Heykar  og  læstust  átölur  hans  i  hjarta 
Nadans  eins  og  sárbeittir  gaddar.  Hann  kvaldist  af  sár- 
asta  samvizkubiti  og  örvilnaðist  þar  til  hann  að  lokum 
gaf  upp  öndina  með  hryllilegum  harmkvælum,  svo  að 
hans  víti  mættu  verða  öllum  guðlausum  mönnum  að 
varnaði. 


Læknirinn  og  matsalinn  ungi  í  Bagdad. 

Fpíí  1%  íil  $?Q  iiípíiip   Svo  er  frá  sagt>  að  læknir  nokk" 

11(1  Í</V.  Lli  Uíjt/i  llttMl.  ur  persneskur,  sem  opt  var  á 
ferðalagi,  kom  einhverju  sinni  til  Bagdad  og  tók  sjer  næt- 
urgistingu  i  gistihúsi  einu.  Morguninn  eptir  sá  hann  sig 
um  í  borginni  og  fannst  mikið  um  stærð  hennar  og  feg- 
urð.  Bar  hann  þá  að  matsölubúð  nokkurri  þar  sem  alls- 
konar  rjettir  voru  hafðir  á  boðstólum.  Búðareigandinn 
var  ungur  maður  og  hafði  fimm  um  tvítugt;  hann  var  af- 
bragðs  fríður  sýnum  og  skrautlega  búinn.  En  er  læknir- 
inn    tók    að    hyggja    betur    að  honum,  þá  sá  hann  merki 


hinnar  dýpstu  hryggðar  á  yfirbragði  hans,  Staðnæmdist 
hann  þá  fullur  undrunar  og  heilsaði  honum.  Ungi  mað- 
urinn  tók  kveðju  hans  blíðlega  og  bauð  honum  til  mið- 
degisverðar.  Þáði  læknirinn  það,  og  færði  matsalinn  honum 
rjetti  þá,  er  hann  óskaði.  »Mjer  sýnist  þú  vera  æði  fölur  í  and- 
liti«,  segir  læknirinn.  »Ertu  sjúkur?«  Yngismaðurinn  varp 
þá  öndinni  mæðilega  og  svaraði  grátandi:  »Spyr  þú  mig 
ekki  um  harma  mína,  herra!«  »Því  ekki!«  ansaði  pers- 
neski  maðurinn,  »eg  er  læknir  og  þakka  eg  guði  mínum, 
að  eg  er  svo  vel  að  mjer  gjör  um  íþrótt  mína,  að  eg  mun 
víst  geta  læknað  þig,  ef  þú  segir  mjer  tildrög  og  einkenni 
sjúkleika  þíns«.  Ungi  maðurinn  stundi  þá  á  ný  og  mælti: 
»Eg  er  ekki  sjúkur,  en  eg  hef  fellt  ástarhug  til  konu  og 
er  vonlaus  um  að  fá  hennar«.  »Hver  er  sú?«  spurði  lækn- 
irinn,  »seg  mjer  það«.  »Eg  skal  segja  þjer  það«,  ansaði 
yngismaðurinn,  »ef  þú  kemur  til  mín  seinna  í  dag,  því 
nú  verð  eg  að  fara  og  þjóna  gestum  mínum«.  »Ger  þú 
það«,  segir  læknirinn;  »eg  skal  koma  til  þín  seinna  í  dag, 
þegar  fer  að  kvölda«. 

Læknirinn  neytti  nú  matar  og  gekk  síðan  hingað  og 
þangað  um  borgina,  en  um  kvöldið  kom  hann  aftur  til 
matsalans.  Þótti  matsalanum  vænt  um  að  sjá  hann  aptur, 
því  hann  var  vongóður  um,  að  hann  mundi  ef  til  vill  geta 
ráðið  einhverja  bót  á  böli  sínu;  tók  hann  því  heim  með 
sjer  í  hús  sitt.  Var  húsið  hið  fegursta  og  vandað  mjög 
að  öllum  búnaði,  því  foreldrar  hans  höfðu  látið  honum 
eptir  sig  stórmiklar  eigur.l  Var  nú  hinn  dýrlegasti  kvöld- 
verður  á  borð  borinn,  og  er  þeir  báðir  höfðu  matazt,  þá 
beiddi  læknirinn  hann  að  segja  sjer  það  sem  hann  hafði 
lofað.  Matsölumaðurinn  gerði  það  og  mælti:  »Svo  er 
mál  með  vexti,  að  kalííinn  Mótaded-billah  á  dóttur  eina; 
er  hún  slíkt  afbragð  fyrir  fegurðar  sakir  og  annara  kosta, 
að  hún  má  kallast  heims  undur.  Margir  konungar  og 
konungasynir  hafa  beðið  hennar,  en  öllum  hefir  verið 
synjað,  og  mun  föðurnum  ekki  þykja  neinn  þeirra  við 
hennar    hæíi.     Á  hverjum  Föstudegi,  þegar  sölubúðum  er 


lokað  og  allur  borgarlýðurinn  er  í  musterunum;  þá  fer 
þessi  fagra  mær  frá  höll  sinni  og  gengur  um  borgina  sjer 
til  skemmtunar;  fer  hún  síðan  til  lauga  og  þaðan  aptur  í 
dyngju  sína.  Það  var  einn  dag,  að  mjer  datt  í  hug  að 
sleppa  musteris  ferð,  og  ljek  mjer  meir  í  mun  að  sjá  dótt- 
ur  kalífans,  ef  unnt  væri.  Faldi  eg  mig  því  í  búð  minni 
og  leið  ekki  á  löngu,  að  eg  sá  kóngsdótturina  koma;  fylgdu 
henni  íjörutíu  ambáttir,  hver  annari  fegurri,  en  hún  Ijóm- 
aði  á  meðal  þeirra,  eins  og  sól  í  hádegisstað  þegar  heiðríkt 
er.  Ambáttirnar  hjeldu  upp  möttulfaldi  hennar,  og  horfði 
eg  fyrst  á  þær  um  stund,  en  því  næst  renndi  eg  augum 
til  kóngsdótturinnar;  heillaðist  eg  þá  samstundis  af  elsku 
og  henni  svo  ákafri  að  tárin  hrundu  af  augum  mínum. 
Varð  eg  altekinn  af  sárblíðri  ástarþrá,  sem  upp  trá  þeirri 
stundu  hefir  kvalið  hjarta  mitt,  og  alltaf  ágerzt  dagfrá  degi«. 

Svo  mælti  hinn  ungi  maður  og  setti  að  honum  svo 
mikinn  ekka,  að  læknirinn  hugði  hann  dauðvona.  »Hvað 
fæ  eg  að  launum«,  sagði  læknirinn,  »ef  eg  kem  því  til 
vegar,  að  þú  megir  njóta  konu  þessarar,  er  þú  elskar?<( 

»Allar  eigur  mínar«,  svaraði  yngismaðurinn,  »já, 
meira  að  segja  líf  mitt«.  Þá  þuldi  læknirinn  töfraformála 
og  þrítók  hann  hvað  eptir  annað;  síðan  mælti  hann  við 
yngismanninn:  »Far  nú  í  hin  beztu  föt  þín  og  ber  ang- 
andi  smyrsli  í  hár  þitt,  því  nú  muntu  að  vörmu  spori 
líta  konu  þessa,  er  þú  þráir  svo  mjög«.  Yngismaðurinn 
gerði  eins  og  fyrir  hann  var  lagt,  og  sem  hann  var  aptur 
kominn  inn  í  herbergið,  þá  sjer  hann  allt  í  einu  hvílu  eina; 
lá  kóngsdóttir  í  henni  sofandi,  og  var  fegurri  á  að  sjá,  en 
sólin  í  uppgöngu  sinni.  »Mikil  undur!«,  sagði  hann  frá 
sjer  numinn.  »Lofaði  eg  þjer  því  ekki«,  mælti  læknirinn, 
»að  koma  til  þín  mey  þessari,  er  þú  elskar?  Eg  hef  nú 
efnt  heit  mitt«.  »Mikill  afbragðsmaður  ertu«,  segir  yngis- 
maðurinn,  »aldrei  sá  eg  nokkurn  dauðlegan  mann,  sem 
guð  hafði  veitt  þvílíkan  undra  mátt«.  Vottaði  hann  lækn- 
inum  þakklátsemi  sína  með  mesta  hjartanlegleika,  en  hann 
hafði    sig  á  burt    og  mælti    að  skilnaði:     »Nú    er  mærin 

komin  á  þilt  vald;  sjá  þú  nú  til,  að  hún  verði  þjer  unn- 
andi«.  Yngismaðurinn  færði  sig  nú  nær  kóngsdóttur;  hún 
lauk  upp  augunum  og  undraðist  mjög,  er  hún  sá  hann, 
og  spurði,  hver  hann  væri.  »Eg  er  bandingi  sá«,  mælti 
hann,  »sem  augun  yðar  fögru  hafa  hneppt  í  fjölra,  eg  þjáist 
sáran  af  því  að  þreyja  yður,  og  aldrei  mun  eg  bregða  við 
yður  ást  og  trúnaði».  Kóngsdóltur  gekkst  hugur  við  orð 
þessi  og  mælli:  »Eruð  þjer  dauðlegur  maður  eða  eruð 
þjer  andi?  Hvernig  er  eg  hingað  komin?«  Þá  svaraði 
hann:  »Eg  er  hverjum  dauðlegum  manni  sælli,  og  ekki 
vildi  eg  fyrir  nokkurn  mun  hafa  skipti  við  andana,  sem 
fluttu  yður  hingað  eplir  skipun  minni«.  »Heill  þá,  elskaði 
minn«!  mælti  hún,  »lofið  mjer  því  með  svardaga,  að  þjer 
skulið  þa  flytja  mig  hingað  á  hverri  nólt«.  Hann  svar- 
aði:  »Svo  ósegjanlega  er  eg  sæll  núna,  elskaða  mín!  að 
eg  get  einskis  framar  óskað,  því  nú  hafið  þjer  heitið  mjer 
ástum  yðar  alla  tíma  framvegis«.  Töluðu  þau  síðan 
lengi  um  æfintýri  þetta  og  áttu  saman  hinar  ánægjuleg- 
ustu  stundir. 

Morguninn  eptir  kom  læknirinn  aptur  í  herbergið  til 
yngismannsins,  kallaði  til  hans  í  lágum  rómi  og  bauð 
honum  að  koma  með  sjer  til  lauga.  Spurði  hann  þá, 
hvernig  koma  ætti  kóngsdóttur  til  hallarinnar  aptur  og 
sagði  læknirinn,  að  hún  mundi  flytjast  heim  aptur  með 
sama  hætti  og  hún  hafði  þaðan  horfið;  og  mundi  enginn 
verða  þess  var.  Hvarf  nú  kóngsdóttir  sofandi  heim  í  höll 
sína  og  var  hún  ekki  svo  skyni  skroppin,  að  hún  færi 
að  segja  frá  æfintýri  sínu,  er  hún  vaknaði.  Þótti  henni 
langt  að  bíða  næstu  nætur,  en  er  hún  kom  yfir,  þá  var 
kóngsdóttir  aptur  flutt  til  unnusta  síns,  og  svo  varð  úr 
því  hverja  nótt.  Nú  liðu  nokkrir  mánuðir  og  sást  þá,  að 
kóngsdótlir  fór  ekki  einsaman.  Varð  þá  kalífinn,  faðir 
hennar,  æfareiður,  óð  að  henni  með  brugðið  sverð  og 
heitaðist  við  hana.  »Ólánskindin  þín!«  mælti  hann,  »allir 
konungar  jarðarinnar  hafa  beðið  þín,  og  nú  gerirðu  mjer 
slíka  svívirðingu.     Sver  eg  það  við  moldir  forfeðra  minna, 

Píisund  og  ein  nótt.    V.  6 

að  þú  skalt  lífið  láta  fyrir  minni  hendi,  nema  þú  nefnir 
á  augabragði  mannfýluna,  sem  vjelaði  þig«.  Fjellust  þá 
dóttur  hans  hendur  og  sagði  hún  honum  upp  alla  söguna, 
en  hann  sendi  undir  eins  eptir  vezír  sínum,  sem  var  ráð- 
spakur  mjög  og  trúnaðarmaður  hans  aðöllum  einkamálum, 
þótti  honum  nauðsyn  til  bera  að  ráðgast  við  hann  um  vand- 
kvæði  þessi.  Vezírinn  hugsaði  sig  stundarkorn  um  og 
mælti:  »Drottinn  rjetttrúaðra  manna!  kænlegra  ráða  mun 
þurfa  til  að  fá  vitneskju  um  það,  hvar  dóttir  yðar  er 
niður  komin.  Veit  eg  til  þess  ráð  eitt,  sem  er  einfalt,  en 
óbrigðult.  Látið  binda  dálítinn  kornpoka  ofan  til  við  hvílu 
dóttur  yðar  og  búa  svo  um,  að  kornið  sáldist  niður  út 
um  rifu  nokkra,  ef  rúmið  verður  burt  flutt  í  nótt;  mun 
þá  hægðarleikur  að  rekja  slóðina  til  hússins,  sem  oss  er 
hugur  á  að  finna«.  Kalífinn  lofaði  mjög  kænsku  vezírs- 
ins  og  ljek  honum  enginn  efi  á,  að  ráðið  mundi  heppn- 
ast.  Hvarf  nú  rúmið  eptir  vanda.  Snemma  næsta  morgun 
fór  læknirinn  til  lauga  með  unga  manninum  og  sagði 
honum,  að  nú  væri  upp  komið  um  kóngsdóttur  að  hún 
væri  óljett  og  vissi  faðir  hennar  um  bústað  hans.  »En 
vert  þú  samt  óhræddur«,  sagði  hann,  »þjer  skal  ekki  mein 
að  þessu  verða  fremur  en  mjer,  og  skaltu  nú  sjá  ný  stór- 
merki«.     Síðan  lauguðust  þeir  báðir  og  gengu  heim. 

Þegar  lýsa  fór  af  degi,  gekk  kalífinn  með  vezírnum 
í  svefnstofu  dóttur  sinnar;  hittu  þeir  hana  þar  fyrir,  og 
var  kornpokinn  tómur.  »Nú  munum  við  eflaust  finna 
sakadólginn«,  mælti  vezírinn.  Síðan  stigu  þeir  báðir  á 
hesta  sína  og  riðu  af  stað  með  fjölda  hermanna.  Röktu 
þeir  kornslóðina  og  voru  nú  komnir  allnærri  húsi  mat- 
salans,  en  í  því  heyrir  hann  ysinn  og  mannaferðina  og 
gerir  læknirinn  varan  við.  Þá  mælti  læknirinn:  »Far  þú 
upp  á  flatþakið  með  fulla  valnskönnu,  skaltu  stökkva 
vatninu  allt  umhverfis  húsið  og  fara  því  næst  ofan  aptur«. 
Yngismaðurinn  gerði  svo;  kemur  kalífinn  nú  með  mönn- 
um  sínum  og  sjer  að  straumhörð  móða  beljar  hringinn  í 
kringum  húsið.     Þeir  kalífinn  og  vezírinn  vissu  ekki  ann- 

ara  fljóta  von  í  Bagdad  en  Tígrisfljótsins  og  hugðu  þetta 
vera  sjónhveríingar  einar,  skipuðu  þeir  því  liðsmönnunum 
að  sækja  djarflega  út  á  vatnsfallið.  En  svo  fór,  að  þeir 
sem  hættu  sjer  út  í  það,  drukknuðu  samstundis.  Vezír- 
inn  hugði  nú  vænlegast  til  ráðs,  að  skora  á  þá  sem  í 
húsinu  byggju,  að  segja  til  sín,  með  þvi  skilyrði,  að  ef 
þeir  gerðu  svo,  þá  skyldi  þeim  ekkert  verða  gert  til  meins. 
Kalífanum  leizt  þetta  ráðlegt  og  Ijet  hann  kalla  hárri 
röddu  og  segja,  að  íbúum  hússins  væri  óhætt  að  segja 
til  sín,  hverjir  þeir  væru  og  skyldu  þeir  hafa  full  grið. 
Læknirinn  lofaði  mönnum  kalífans  að  hrópa  svo  lengi 
sem  þeim  líkaði;  bauð  hann  síðan  yngismanninum  að  stíga 
upp  á  húsþakið  og  segja  kalífanum,  að  þeir  skyldu  báðir 
tafarlaust  koma  á  hans  fund,  ef  hann  að  eins  sneri  heim 
aptur  til  hailar  sinnar.  Yngismaðurinn  gerði  svo.  Þóttist 
kalífinn  að  vísu  svívirtur  með  þessum  boðum,  en  úr  því 
þess  var  enginn  kostur,  að  hann  gæti  hefnt  sín  þegar  í 
stað,  þá  sá  hann  ekki  annað  sýnna  en  að  hverfa  heim 
aptnr  við  svo  búið.  Hafði  hann  tæpa  stundu  verið  í  höll 
sinni  áður  en  læknirinn  kom  að  hahardyrunum  með  yngis- 
manninum.  Var  þeim  hleypt  inn  og  ljet  kalííinn  undir 
eins  sækja  böðulinn;  skipaði  hann  honum  að  hálshöggva 
yngismanninn.  Böðullinn  reif  sundur  skikkju  hans  og 
batt  fyrir  augu  hans  með  slitrunum;  síðan  gekk  hann 
þrisvar  í  kringum  hann  með  brugðið  sverðið  og  spurði, 
hvort  höggva  skyldi.  »Þú  skyldir  höggið  hafa  fyrir  löngu«, 
svaraði  kalífinn,  er  hann  spurði  í  síðasta  sinni.  Reiddi  þá 
böðullinn  sverðið  og  Ijet  ríða  á  höggið,  en  hönd  hans 
vattst  ósjálfrátt  til  og  slæmdist  sverðið  á  háls  hundaran- 
um  og  rauk  af  honum  höfuðið  niður  fyrir  fætur  kalífan- 
um.  »Mikill  klaufi  ertu«,  sagði  kalífinn,  »hvernig  gaztu 
verið  svo  blindur,  að  þú  misstir  sakamannsins  og  hæfðir 
fylgisvein  þinn?  Miðaðu  betur  á  hann  næst  og  varaðu 
þig«.  Böðullinn  reiddi  aptur  sverðið  og  kom  höggið  á 
son  hans,  er  stóð  honum  til  annarar  handar.  Brá  kalíf- 
anum  mjög  í  brún  og  spurði  vezírinn,  hverju  þetta  gegndi. 

Þá  svaraði    vezírinn:     »Herra   kær!    máttur  þinn  og  veldi 
stoðar  hjer  ekki  grand;  hverjar  varnir  mundu  gefast  móti 
slíkri  fjölkyngi?      Það    er    því  milt  ráð,    að  þú    gangir  til 
móts  við  læknirinn,    fagnir  honum   með  virktum  og  biðjir 
hann  að  gera  þjer  ekkert  til  meins«.    Kalífanum  þctti  sem 
ekki    mundi    annað    betur  hlýða    en  að  breyta    eplir  ráði 
vezírsins.     Sagði  hann  þá,    að    yngismaðurinn    mætti    upp 
standa    og  Ijet    leysa    frá  augum  hans.       Fór    hann    síðan 
ofan    úr    hásætinu    til    læknisins,     kyssti  á  hönd    hans  og 
mælti:     »Heyr    mig,    þú,    sem    ert    vitrastur    allra  manna; 
hvorki     hafði    eg    minnsta    hugboð    um    óskir    þínar,    nje 
heldur    vissi    eg    að    slikur    afbragðs    maður    væri  í  borg 
minni.     En  ef    þú  ert    drengskapar  maður,    ekki  síður  en 
þú  ert    öðrum    mannkostum    búinn,    því  fórstu    þá  svona 
með    dóltur    mína    og   því    Ijeztu    nokkra  af    liðsmönnum 
mínum    týnast?«     »Drotlinn    rjetttrúaðra  manna!«    ansaði 
læknirinn,  »eg  er  útlendingur,  og  þegar  eg  var  hingað  kom- 
inn,  þá  kynntist  eg  yngismanni    þessum.     Var    hann  orð- 
inn  fársjúkur  af  ást  á  dóttur  yðar  og  sá  eg  aumur  á  hon- 
um.     Eg  hafði  líka  gaman  af  að  láta  yður  kenna  á  mætti 
mínum,  en  reyndar  vil  eg  eigi  beita  honum  til  annars  en 
að  koma    góðu    til    vegar.      Legg  eg    það  nú  á  drengskap 
yðar,    að    þjer    giptið    þessum    unga    manni    dóttur    yðar. 
Hún  á  skap    við    hann,    og  hann    er    henni    samboðinn«. 
»Það  virðist    mjer  sanngjarnt«,    ansaði   kalífinn,    »og  skal 
svo  vera«.     Að  svo  mæltu  ljet   hann  færa  yngismanninn  í 
afardýra  skikkju  og  bauð  honum  sæti  hjá  sjer,   en  handa 
lækninum    ljet    hann  sækja    hásæti   af  ebenviði.     Nú    sem 
þeir  sátu  og  voru  að  tala  saman,   þá  varð  lækninum  litið 
á  silkiforljald  eitt;  voru  mynduð  á  það  tvö  stórvaxin  ljón. 
Benti  hann   þeim    með  hendinni,    og   jafnskjótt    ruku  þau 
saman  með  hræðilegu  öskri,  og  var  öskur  það  líkast  rymj- 
andi  reiðardunum.     Þá   gerði    hann  þeim    aptur  bcndingu 
og  sáu  menn    þá    ekki   annað  en  tvo  ketti,    sem  voru    að 
leika  sjer.     Ljet    kalífinn    vezír   sinn    segja  lækninum,    að 
sjer  þætti    gaman    að    sjá  meira   af   þessu    tægi.     Þá    bað 

læknirinn  um  vatnsker,  og  sagði  vezírnum  að  fara  úr  öll- 
um  fötunum,  hjúpa  sig  höfuðblæju  og  stíga  niður  í  kerið. 
Vezíriun  gerði  svo,  og  er  hann  stóð  í  kerinu,  þá  þólti 
honum  sem  hann  væri  úti  á  reginhaíi  í  rjúkandi  öldu- 
gangi.  Greip  hann  þá  til  sunds,  en  óldurnar  hröktu  hann 
til  og  frá,  og  var  hann  rjett  að  kalla  drukknaður.  Þá 
kastaði  holskeíla  honum  upp  á  ókunna  strönd.  Þegar 
hann  var  á  land  stiginn,  þreifaði  hann  á  hári  sínu  og 
fann  að  það  var  orðið  geysiþykkt  og  fjell  eptir  baki  hon- 
um  allt  niður  á  hæla.  Furðaði  hann  sig  mjög  á  því  og 
fór  að  skoða  sig  í  krók  og  kring;  sá  hann  þá  að  hann 
var  orðinn  að  kvennmanni.  »Tarna  er  Ijóta  gamanið«, 
segir  hann  við  sjálfan  sig;  »það  er  reyndar  eitthvað  sjer- 
lega  fágælt,  að  vezír  verði  að  konu,  en  til  hvers  álti  eg 
að  verða  fyrir  slíkum  ósköpum?«  1  sama  bili  kom  fiski- 
maður,  klappaði  á  heiðar  honum  og  mæiti:  »Æ  mikil 
blessuð  hamingja!  aldrei  hafði  eg  búizt  við  slíkri  veiði; 
undur  er  hún  falleg;  það  er  marg57gur,  sem  guð  heíir  sent 
mjer,  til  þess  að  eg  gipti  hana  syni  mínum;  hann  er 
fiskimaður  og  getur  ekki  æskt  sjer  betra  kvonfangs«.  Og 
svo  var  fiskimaðurinn  feginn  veiði  þessari,  að  hann  sleppli 
í  það  sinn  að  fara  til  fiskjar.  Halði  hann  margýgina 
heim  með  sjer  í  kofann  til  konu  sinnar.  »Hvar  er  hann 
sonur  okkar?«  spurði  fiskimaður,  »forsjónin  hefir  ætlazt  til 
að  margýgur  þessi  verði  kona  hans«.  »Hann  er  út  í  haga 
með  kúna«,  ansaði  konan,  »en  eg  vonast  eptir  honum  á 
hverri  slundinni«.  Kom  nú  sonur  fiskimannsins  beim; 
og  er  vezírinn  sá  hann,  þá  mælti  hann:  »Fari  það  nú 
kolað;  í  nótt  á  eg  að  hátta  hjá  þessum  bansettum  kúa- 
lubba.  Hvað  dugar  þó  eg  segi:  »Ykkur  skjátast;  eg  er 
vezír  kalífans«,  —  þeir  trúa  mjer  ekki,  því  eg  er  kvenn- 
maður  að  öllu  útliti  og  sköpulagi«.  Sagði  nú  fiskimaður 
við  son  sinn:  »Góðu  heilli  ert  þú  getinn  og  fæddur, 
drengur  minn!  þú  átt  nú  því  stórhappi  að  fagna,  sem 
engum  hefir  hlotnazt  áður,  og  engum  líklega  mun  hlotn- 
ast  síðar;  guð  hefir  sent  þjer  margýgi  og  er  bezt  hún  giptist 


86 

þjer  í  dag  og  ekki  seinna«.  Sonur  fiskimannsins  rjeði 
sjer  ekki  fyrir  kæti  og  trúði  því  varla,  að  hann  væri  slíkur 
lánsmaður.  Fór  brúðkaupið  fram  sama  kvöldið,  og  varð 
konan  skjólt  barnshafandi;  og  er  framliðu  stundir  ól  hún 
vænt  og  bústið  sveinbarn.  Varð  hún  skjótt  þunguð  aptur, 
og  er  það  ekki  að  orðlengja,  að  hún  var  allt  af  að  eiga 
börnin,  þangað  til  sjö  voiu  komin,  og  allt  saman  sveinar. 
En  nú  var  vezírinn  orðinn  fullsaddur  á  þessari  æfi  og 
sagði  við  sjálfan  sig:  »Ætli  eg  geti  þá  aldrei  losast  úr 
þessu  volæði,  sem  eg  komst  í  fyrir  forvitni  mina  og  tal- 
hlýðni?  Eg  verð  að  fleygja  mjer  út  í  sjóinn  þar  sem 
mjer  kastaði  á  land,  og  er  mjer  miklu  betra  að  deyja 
heldur  en  að  lifa  við  slíkar  hörmungar«.  Vezírinn  fram- 
kvæmdi  þegar  áform  sitt,  kom  þá  alda  mikil  og  keyrði 
hann  á  haf  út.  Og  sem  hann  lyptir  upp  höfði  sínu,  þá 
sjer  hann  að  hann  situr  í  kerinu,  en  yngismaðurinn,  lækn- 
irinn  og  kalííinn  með  allri  hirðinni  horfðu  á  hann  með 
frábærri  athygli.  Spurði  nú  kalífinn  ráðgjafa  sinn,  hvað 
hann  hefði  sjeð,  en  hann  hló  við  og  svaraði:  »Herra! 
læknirinn  er  afbragðs  töframaður.  Eg  hef  sjeð  himneska 
paradís,  yndislegar  meyjar,  fagra  yngissveina  og  hluti  þár 
sem  ekkert  mannlegt  auga  hefir  litið.  Nú  ef  þjer  sjálfur 
viljið  reyna,  þá  getið  þjer  komizt  að  raun  um,  að  ekkert 
er  fegurra  til  nje  undrunarverðara«.  Varð  nú  kalífinn  for- 
vitinn  og  fór  úr  fötunum,  sveipaði  um  sig  líndúk  og  stje 
niður  í  kerið.  Fórst  honum  á  eina  og  sömu  leið  og 
vezírnum;  honum  þótti  sem  hann  synti  úti  í  hafi  og  bæru 
öldurnar  hann  upp  á  fjarlæga  strönd.  En  er  hann  var 
stiginn  á  land,  þá  tók  hann  eptir  því,  að  hann  var  nak- 
inn,  sagði  hann  þá  við  sjálfan  sig:  »Nú  skil  eg,  hvernig 
í  öllu  liggur;  vezirinn  og  læknirinn  hafa  komið  sjer  saman 
um  að  steypa  mjer  frá  völdum,  og  ætlar  læknirinn  að 
setjast  í  hásæti  mitt«.  Sá  þá  kalífinn  ungar  slúlkur,  sem 
voru  að  sækja  vatn  í  Hnd  eina,  skammt  frá  sjáfarmálinu. 
Yrti  hann  á  eina  af  þeim  og  kvaðst  vera  skipbrotsmaður 
og  kominn    frá  fjarlægu    landi;    spurði  hann    hvaða    land 

þelta  væri,  sem  hann  hafði  að  borið.  Svaraði  hún  að 
ekki  væri  langt  þaðan  til  Ómans  borgar  og  þyrfti  hann 
ekki  annað  en  að  ganga  upp  á  fjallið,  sem  fram  undan 
honum  væri,  mundi  hann  þá  sjá  borgina,  því  hún  stæði 
niðri  undir  fjallinu  fyrir  handan.  Fór  kalífínn  sem  hon- 
um  var  tit  vísað  og  kom  í  borgina.  Hugðu  menn  þar, 
að  hann  væri  kaupmaður  og  kominn  af  skipbroti;  aumkv- 
uðust  menn  því  yfir  hann  og  gáfu  honum  fatnað.  Hjelt 
hann  síðan  áfram  og  kom  á  torg  eitt;  staðnæmdist  hann 
þar  fyrir  utan  matsölubúð  eina,  því  hann  var  hungraður. 
Matsölumaðurinn  í  búðinni  hafði  líka  fyrir  satt,  að  hann 
vaTÍ  útlendur  skipsbrotsmaður.  Bauð  hann  honum  vist 
og  vinnu  hjá  sjer,  og  tvær  drökmur  að  launum  á  degi 
hverjum.  Þekktist  kalífinn  það,  því  með  öðru  móti  hefði 
hann  ekki  getað  haldið  í  sjer  lífinu.  Nú  borðaði  hann 
sig  saddan,  og  var  honum  því  næst  sagt,  hvað  honum 
var  ætlað  að  vinna.  Sagði  hann  þá  við  sjálfan  sig:  »Hví- 
lík  breyting!  áður  ríkti  eg  sem  alvaldur  kalífi  og  lifði  í 
vegsemd  og  fögnuði,  en  nú  verð  eg  að  þvo  diska.  Aldrei 
hef  eg  vitað  önnur  einsfádæmi;  en  það  eru  reyndar  sjálf- 
skaparvíti.  Mjer  hefði  verið  nær  að  forvitnast  ekki  um 
kyngikrapt  töframannsins«. 

Nokkrum  dögum  síðar  gekk  kalífinn  út  á  kauptorg 
eitt,  þar  sem  gimsteinasalar  höfðu  búðir  sínar;  en  þeir 
voru  ærið  margir  þar  í  borginni,  og  höfðu  mikla  verzlun, 
því  í  sjónum  þar  nálægt  var  ógrynni  af  perlum,  demönt- 
um  og  kóröllum.  Varð  kalifanum  þá  hugur  á  að  gerast 
verzlunarmiðill,  svo  hann  þyríti  ekki  lengur  að  vera  hjá 
matsölumanninum.  Næsta  dag  í  býtið  fór  hann  út  á  sama 
torgið  og  Ijezt  vera  verzlunarmiðill.  Kom  þá  til  hans  mað- 
ur  með  demant  forkunnar  fagran  og  sagði  hann  vera  meira 
verðan  en  allar  tekjurnar  af  Egyptalandi  og  Sýrlandi. 
Spurði  kalífinn,  hvort  steinninn  væri  falur,  og  kvað  mað- 
urinn  já  við  því.  Fór  kalífinn  þá  með  demantinn  til 
ýmsra  kaupmanna  og  sýndi  þeim  hann.  Og  er  honum 
var  boðið  fyrir  hann  allt  að  hundrað  þúsundum   gullpen- 

inga,  þá  fór  hann  aptur  til  eigandans  og  spurði,  hvort 
honum  þætti  það  nóg  fyrir  demantinn.  Tók  hann  boð- 
inu  og  bað  kalífann  að  láta  telja  sér  peningana  út  í  hönd. 
Fór  kalííinn  til  kaupmannsins,  sem  mest  hafði  boðið,  og 
kvaðst  eiga  að  taka  við  andvirði  steinsins  fyrir  eigandann; 
bað  hann  að  telja  sjer  nú  þessar  hundrað  þúsundir  gull- 
peninga.  Kaupmaður  svaraði,  að  slíkt  væri  ekki  venja, 
og  mundi  hann  ekki  borga  öðrum  en  eigandanum  sjálf- 
um.  Kalífinn  fór  þá  að  leita  að  honum,  en  fann  hann 
hvergi,  kom  hann  svo  aptur  og  kvaðst  sjálfur  eiga  demant- 
inn.  Var  kaupmaður  kominn  á  ílugstig  með  að  borga 
fjeð,  en  þá  fór  hann  aptur  að  virða  fyrir  sjer  steininn,  og 
sá  að  hann  var  svikinn.  Varð  hann  þá  reiður  og  hrópaði: 
»Þorirðu,  fanturinn  þinn!  að  hafa  svik  í  frammi  á  al- 
manna  torgi?  Veiztu  ekki  að  hjer  er  dauðahegning  lögð 
við  slíkum  glæp?«  Þegar  hinir  kaupmennirnir  heyrðu 
þetta,  þustu  þeir  að,  tóku  kaíífann  fastan  og  drógu  hann 
fyrir  Ómans  konung;  spurði  hann  \itnin  og  dæmdi  hinn 
ákærða  til  hegningar.  Var  þá  brugðið  snöru  um  háls 
honum  og  veíjarhötturinn  tekinn  af  höfði  hans,  var  hann 
svo  leiddur  um  borgina  og  hrópað  á  undan  honum: 
»Svona  byrjar  refsing  þeirra,  sem  hafa  svik  í  frammi  á 
almanna  torgum  upp  í  opið  geðið  á  sjálfum  konunginunuc. 
Var  nú  kalífinn  að  hugsa  um  forlög  sín  og  sagði  við  sjálf- 
an  sig:  »Eg  vildi  ekki  vera  hjá  malsölumanninum  og 
ætlaði  að  verða  kaupmiðill  og  fyrir  hið  sama  verð  eg  nú 
hengdur.  En  því  er  eg  að  kvarta?  Allt  þetta  kemur  ekki 
fram  við  mig  til  annars  en  þess  að  örlög  megi  rætast«. 
Þegar  kalífinn  var  kominn  á  aftökustaðinn,  þá  var 
snörunni  brugðið  um  háls  honum  og  fór  böðullinn  að 
toga.  En  í  þeim  svifum  opnar  hann  augun  og  sjer  að 
hann  er  að  stíga  upp  úr  vatnskerinu.  Læknirinn,  yngis- 
maðurinn  og  vezírinn  stóðu  hlæjandi  í  kringum  hann  og 
rjetti  vezírinn  honum  hönd  sína.  »Því  hlærðu?«  sagði 
kalífinn.  »Eg  hlæ  að  æfintýri  mínu«,  ansaði  vezírinn,  »því 
eg  var  gipt  kona  og  móðir  sjö  barna«.     »Segðu  ekki  leng- 

ur«,  mælti  kalííinn,  »þú  hefir  þá  reynt  blítt  með  stríðu, 
en  eg  kem  beina  leið  frá  gálganum«.  Nú  sögðu  þeir  kalíf- 
inn  og  vezírinn  frá  því,  er  þá  hafði  hent,  og  var  mönn- 
um  heldur  en  ekki  skemmt:  dáðust  allir  að  mælti  og 
kunnáttu  læknisins.  Ljet  kalífinn  hann  vera  kyrran  hjá 
sjer  og  veilti  honum  fje  og  frama,  sem  mest  mátti  verða. 
Kvaddi  hann  dómara  og  vitni  til  að  semja  hjúskaparsátt- 
mála  dóttur  sinnar;  var  síðan  drukkið  brullaup  með  miklu 
hátíðahaldi  og  almennri  skemtun.  En  yngismaðurinn  og 
læknirinn,  sem  hafði  hjálpað  honum,  voru  ávalt  hinir 
beztu  vinir  allt  til  dauðadags. 


Sagan  af  Habib  kóngssyni  og  Dorrat-ai-Gavas 
kóngsdóttur. 

M8QÍÍ  jjl  Wjt  naifllP  Salama  hjet  höfðingi  einn  á  Ar- 
UUV.  111  UlU.  IKÐblili  abalandi;  hann  var  hinn  mesti 
kappi,  en  hniginn  á  efra  aldur,  er  þessi  saga  gerðist.  Hon- 
um  laut  kynkvíslin  Benú-halal  og  sextíu  og  sex  aðrar,  og 
fylgdu  honum  þúsund  riddarai,  fríðir  og  fræknir.  En  það 
eitt  var  honum  að  angri,  að  hann  var  barnlaus  maður; 
dró  það  lítið  úr  ógleði  hans,  þótt  vegur  hans  og  veldi 
stæði  með  svo  miklum  blóma.  Var  hann  nú  kominn  á  þann 
aldur,  að  honum  þótti  fyrir  von  komið,  að  sjer  yrði  barna 
auðið.  Þá  bar  svo  til,  að  hann  heyrði  á  náttarþeli  rödd 
nokkra  leyndardómsfulla,  sem  sagði  honum,  að  kona  hans 
mundi  þunguð  verða.  Liðu  svo  nokkrir  mánuðir  og  gat 
þá  Salama  sjeð  með  eigin  augum  að  spásagan  rættist.  Og 
að  liðnum  meðgöngutímanum  ól  kona  hans  sveinbarn, 
afbragðs  fagurt.  Gaf  Salama  sveininum  nafn  og  kallaði 
hann  Habib  (þ.  e.  hinn  elskulegi).  Vildi  móðirin  ekki 
trúa  neinni  barnfóstru  fyrir  honum  og  hafði  hún  hann 
sjálf  á  brjósti.  Var  Salama  hið  mesta  yndi  að  sonareign- 
inni.  Og  er  honum  þótti  tími  til  kominn,  þá  fjekk  hann 
dugandi  mann  til  að    kenna    sveininum,    og    gegndi    hann 

því  starfi  með  alúð  og  kostgæfni.  Tók  Habib  frábærum 
framförum,  og  er  hann  var  sjö  vetra  gamaN,  þá  var  hann 
fullkomlega  heima  í  málfræði,  sagnafræði  og  skáldskap,  og 
leikinn  í  allskonar  leturgjörð.  Efnaði  þá  faðir  hans  til 
stórveizlu  og  bauð  yfirmönnum  kynkvísla  þeirra,  er  undir 
hans  vald  lutu.  í  þeirri  veizlu  var  reynt  hvað  Habib 
kynni,  og  sýndi  hann  þá  svo  frábæran  lærdóm  og  þekk- 
ingu,  að  alla  rak  í  rogastans.  Luku  menn  upp  einum 
munni  um  það,  að  hann  mundi  ekki  verða  síður  að  iþrótt- 
um  búinn  en  lærdómi.  Varð  Salama  þá  svo  feginn,  að 
hann  ljet  sækja  kennarann  og  hjelt  yfir  honum  mikla  lof- 
ræðu;  ætlaði  hann  að  gefa  honum  fjóra  úlfalda  klyfjaða 
með  gulli  og  silfri  og  gersemum,  og  gera  hann  að  yfir- 
manni  einnar  kynkvíslar;  kvað  hann  þó  laun  þessi  vera 
helzt  til  lítilfjörleg,  þar  sem  hann  ætti  honum  svo  mikið 
að  þakka.  En  kennarinn  drap  hendi  við  gjöfum  hans  og 
þótti  honum  það  furðu  gegna.  »Eg  sje  það«,  mælti  kenn- 
arinn,  »að  nú  er  tími  til  kominn,  að  eg  láti  þig  ekki  leng- 
ur  vaða  í  villu  um  það,  hver  eg  er.  Eg  er  ekki  af 
mennskra  manna  kyni,  heldur  er  eg  einn  í  tölu  þeirra 
anda,  sem  langt  eru  hafnir  yfir  mannkynið  og  allan  jarð- 
neskan  hjegóma.  En  eg  heyrði  leyndardómsfulla  rödd, 
sem  sagði,  að  eg  skyldi  fara  til  hirðar  þinnar  og  takast 
á  hendur  að  kenna  syni  þínum.  Eg  hlýðnaðist  þeirri  skip- 
un;  eg  bað  þig  að  kjósa  mig  til  starfs  þessa  og  þú  kaust 
mig.  En  nú  er  sendiför  mín  á  enda«.  Datt  þetta  ofan 
yfir  Salama  og  fjellust  honum  orð  til  að  láta  þakklátsemi 
sina  í  Ijósi,  en  andinn  mælti  enn  fremur.  »Nú  verð  eg 
að  skilja  við  lærisvein  minn,  og  fær  það  mjer  mikillar 
hryggðar,  fellur  mjer  það  sárast  fyrir  þá  sök,  að  eg  veit 
að  ógæfa  mikil  mun  steðja  að  honum,  þá  eg  er  farinn«. 
Að  svo  mæltu  faðmaði  hann  Habib  að  sjer,  en  ekki  svar- 
aði  hann  neinum  af  spurningum  Salama,  heldur  hljóðaði 
hann  upp  yfir  sig  og  hvarf  burt  grátandi.  Þá  kveinaði 
og  Habib  hástöfum,  svo  að  undir  tók  í  höll  föður  hans. 
»Ó  mig  auman!«  hrópaði    hann,    »hvernig    á    eg    að    geta 

lifað  án  fræðara  míns,  sem  eg  á  allt  að  þakka?  Hann 
mun  ávalt  standa  mjer  fyrir  hugskotssjónum  dag  og  nótt, 
og  mun  hjarta  mitt  kveljast  af  sífeldum  söknuði  og  trega. 
Mun  harmur  þessi  verða  mjer  þyngri  en  svo  að  eg  fái 
hann  af  borið.  Rann  þetta  öllum  til  rifja,  sem  viðstaddir 
voru,  en  þá  heyrðist  í  sama  bili  rödd,  sem  sagði:  »Habib 
verður  að  buga  sorgina  og  minnast  þess,  að  honum  byrj- 
ar  að  renna  skeið  það,  snm  honum  er  fyrir  sett.  Hann 
á  að  herða  og  stæla  líkama  sinn  undir  þrautir  og  hættur, 
eins  og  hann  áður  aflaði  sjer  andlegrar  mentunar  og  þroska«. 
Við  þessa  áskorun  hughreystist  Habib  aptur  og  mælti: 
»Hingað  til  hefir  andinn  reynzt  mjer  ágætur  leiðtogi  og 
fyrst  hann  nú  skorar  á  mig,  að  eg  leggi  stund  á  vopna- 
burð,  þá  vil  eg  hans  ráði  hlíta,  og  mun  þá  skamt  þangað 
til  jörðin  bergmálar  af  hljómi  frægðar  minnar«.  Varð 
Salama  stórglaður  er  hann  sá  vígahug  þenna  á  syni  sín- 
um  og  tók  svo  til  orða:  »Heill  svo,  sonur!  eldur  brenn- 
nr  úr  augum  þínum  og  er  það  mjer  skýlaus  fyrirboði  þess, 
að  þú  munir  verða  einhver  hinn  ágætasti  kappi  á  meðal 
hinna  hraustu  kynþátta,  er  eg  býð  yíir.  Og  með  því  að 
drottinn  ljet  þjer  hlotnast  svo  ágætan  kennara,  þá  látum 
oss  ekki  örvænt  þykja,  að  hann  leiðbeini  oss  til  að  kjósa 
þann  úr,  sem  bezt  er  fallinn  til  að  kenna  þier  vopnfimi«. 
Nú  voru  þar  margir  höfðingjar  saman  komnir,  og 
beiddu  þeir  konung  að  unna  sjer  slíkrar  sæmdar,  hver  í 
kapp  við  annan.  Þá  kom  þar  allt  í  einu  riddari  einn, 
ókunnugur.  Reið  hann  hesti  svo  ágætum,  að  enginn  hafði 
eins  fríðan  og  rennilegan  sjeð  á  öllu  Arabalandi.  Herklæði 
hans  voru  því  líkust  sem  spámaðurinn  Davíð*)  hefði  smíð- 
að  þau.  Hann  hafði  í  hendi  sjer  steinkylfu,  og  var  hún 
svo  þung,  að  fjörutíu  sterkustu  mönnum  mundi  hata  ver- 
ið  um  megn  að  bera  hana.  Við  síðu  honum  hjekk  sverð 
eilt,  er  smíðað  hafði  verið  á  Indlandi,  og  burtstöng    hans 


*)    í  kóraninum  segir  svo,  að    Davíð    haíi    fyrstur   smíðað 
góöar  spangabrynjur. 

var  smíði  völundarins  Samhers.  Stökk  hann  síðan  af 
baki,  heilsaði  Salama  og  allri  hirðinni  og  mælti:  »Eg  er 
hingað  kominn,  herra!  til  þess  að  bjóða  syni  yðar  þjón- 
ustu  mína,  hef  eg  lengi  við  herskap  fengist  og  aílað  mjer 
reynslu  mikillar  í  hernaðar-íþróltum.  Nú  ef  þjer  viljið 
reyna  styrkleik  minn  og  vígfimi,  svo  þjer  vitið  með  vissu, 
hvort  eg  er  því  veglega  staríi  vaxinn,  sem  eg  vil  á  hendur 
takast,  þá  býð  eg  yður  þann  kost,  að  við  reynum  með 
okkur«.  Vaknaði  þá  hinn  forni  hngmóður  öldungsins  og 
var  sem  hann  yrði  ungur  í  annað  sinn;  tjáði  ekkert,  þó 
menn  Ieiddu  honum  fyrir  sjónir,  hversu  óforsjállegt  væri 
að  eiga  vopnaviðskipli  við  útlending,  sem  vel  mætti  vera 
sendur  til  höfuðs  honum.  Ljet  Salama  þegar  sækja  vopn 
sín.  Hann  steypti  yfir  sig  hringabrynju,  sem  engi  járn  bitu, 
og  gyrtisl  sverði  sínu;  það  var  svo  snarpeggjað,  að  það 
sneið  í  sundur  hörðustu  steina.  Tók  hann  svo  í  hönd 
sjer  geysistóra  burlslöng  og  stje  á  hest  sinn. 

Nú  skipuðust  áhorfendur  í  hring,  og  riðu  kapparnir 
f}rrst  í  sundur  til  að  leggja  sem  lengst  skeiðrúm  undir  sig; 
síðan  hleyptu  þeir  hvor  á  annan  af  slíku  heljaraíli,  að 
burtstengurnar  stukku  sundur  í  ótal  parta.  Þrifu  þeir  þá 
til  sverða  sinna  og  hjuggust  í  ákafa.  Finnur  Salama  hví- 
líkt  afbragð  útlendingurinn  er  að  vígfimi;  hættir  þá  leikn- 
um  og  er  hinn  glaðasti.  Fjell  útlendingurinn  til  fóta  hon- 
um  og  bað  hann  fyrirgefa  dælsku  sína,  er  hann  hafði  skor- 
að  á  hann  til  vopnaviðskiftis,  kvaðst  hann  hafa  ráðist  í 
það,  af  því  sjer  hetði  leikið  svo  ákaft  hugur  á,  að  verða 
kennari  sonar  hans.  Pá  benti  Salama  sveininum,  og  kom 
hann  þegar,  faðmaði  að  sjer  útlendinginn  og  spurði  hann 
að  nafni.  »Nafn  mitt  er  Al-Abús«*),  svaraði  útlendingur- 
inn.  »Þá  er  nafn  yðar  óheppilega  valið«,  mælti  Habib, 
»því  ekki  eruð  þjer  svipillur,  heldur  skín  af  yður  Ijúf- 
menska  og  mildi,  og  íá  því  allir  hinn  hezta  þokka  á  yð- 
ur«.     Al-Abús  svaraði    engu,    en    faðmaði    Habib    að    sjer 

*)    P.  e.  hinn  skuggalegi. 

með  blíðu.  Hjet  hann  Salama  að  neyla  allrar  orku  til 
að  uppala  son  hans  sem  bezt,  svo  hann  yrði  hraustur  og 
hugprúður  eins  og  konungbornum  manni  sæmir  að  vera. 
Lærði  nú  Habib  herskaparíþróltir  undir  hans  tilsögn  og 
var  hinn  kappsamasti;  sá  það  fljótt  á,  að  honum  Ijek  það 
i  hendi  eins  og  allt  annað.  Gafst  honutn  skjótt  færi  á  að 
nota  sjer  það,  er  hann  hafði  numið,  og  varð  hann  fræg- 
astur  allra  hermanna  á  Arabalandi.  Þá  áselli  Al-Abús 
sjer  að  skilja  við  Habib,  því  hann  þurfti  hans  ekki  fram- 
ar.  Og  einn  dag  er  þeir  voru  úti  að  ganga  sjer  til  skemmt- 
unar,  þá  tók  Al-Abús  þannig  til  máls:  »Kæri  Habib!  það 
er  skylda  mín  að  búa  þig  undir  það  sem  fyrir  þjer  liggur, 
og  er  ekki  þess  að  dyljast,  að  þú  átt  miklar  þrautir  og 
hættur  fyrir  höndum;  en  forlögin  heita  þjer  fögrum  sigur- 
launum,  þegar  þrautirnar  eru  afstaðnar.  Þjer  er  ætlað  að 
eiga  Dorrat-al-Gavas,  hina  fögru  drotlningu,  sem  ríkir 
bæði  yfir  önd-utn  og  mönnum  í  fjarlægu  ríki,  óraveg  frá 
Arabalandi.  Hún  hefir  tvo  ráðgjafa,  er  annar  karlmaður 
en  hinn  kona,  og  hlýða  báðir  dyggilega  boðum  hennar. 
Skal  eg  nú  segja  þjer  sögu  drottningarefnis  þíns. 

Frá  konunginum  á  Bellúreyjum  og  Dorrat-alGavas,  dóttur  hans. 

Þar  er  til  máls  að  taka,  að  konungur  Bellúreyja  sat 
að  ríkjum  sínum  og  rjeði  yfir  mörgum  eyjum  í  Indlands- 
hafi;  var  hann  afar  voldugur,  en  þjáðist  þó  mjög  af  hug- 
sýki,  er  kona  hans  var  óbyrja  og  engin  erfingja  von.  Það 
var  einhvern  dag,  er  hann  var  í  öngum  sínum  út  af  þessu, 
að  andi  nokkur  birtist  honum  allt  í  einu  og  mælti: 
»MikIi  konungur!  eg  er  kominn  til  þess  að  bjóða  þjer 
þann  kost,  er  eg  hygg  að  enda  geri  á  hörmum  þínum. 
Eg  á  unga,  fríða  og  auðuga  dóttur;  og  viljir  þú  ganga  að 
eiga  hana,  þá  hlotnast  þjer  það,  sem  hinir  voldugustu 
konungar  heimsins  hafa  eptir  sókzt  og  ekki  fengið.  En 
mannkoslir  þínir  og  góðverk  valda  því,  að  eg  tek  þig 
fram  yfir  hinn  voldugasta  konung  í  heimi.  Er  nú  vafa- 
laust,  að  þú  munt  barn  geta  við  dóttur  minni;   mun    það 

verða  þjer  líkt  að  rjettlæti  og  góðsemi  og  efla  farsæld 
þegna  sinna  í  hvívetna.  Nú  bið  eg  þig  þess  eins,  að  þú 
haldir  áfram  breytni  þinni,  því  þar  undir  er  komin  ham- 
ingja  mín  og  dóttur  minnar«.  Brást  konungurinn  glaður 
við  þenna  óvænta  ráðakost,  og  var  ekki  seinn  á  sjer  að 
ganga  að  boði  andans.  Benti  þá  andinn  þrælum  þeim,  er 
stóðu  ósýniiegir  í  kringum  hann,  að  þeir  skyldu  sækja 
dóttur  hans.  En  er  konungur  leit  hana,  þá  sá  hann  vel, 
að  andinn  hafði  eigi  dregið  hann  á  tálar.  Drakk  hann 
brullaup  sitt  til  dóttur  hans  og  fór  það  fram  með  mikitli 
viðhöfn.  Rættist  spádómur  andans  og  ól  drottning  fríð- 
asta  meybarn;  lagði  hún  alla  stund  á  að  uppala  það 
sem  bezt.  Þessi  dóttir  hennar  er  Dorrat-al-Gavas  sú,  er 
eg  nefndi.  —  Er  kóngsdóttir  þessi  hið  mesta  kvennval  og 
öllum  listum  búin;  gerðist  hún  drottning  yfir  Bellúreyjum 
að  látnum  foreldrum  sínum,  og  eru  þegnar  hennar  ærið 
margir,  en  þess  utan  ræður  hún  yfir  miklum  fjölda  anda, 
er  gengið  hafa  til  handa  henni«. 

Að  svo  mæltu  hvarf  Al-Abús.  Stóð  Habib  eptir  þungt 
hugsandi  út  af  þvi,  er  hann  hafði  heyrt.  Gekk  hann  eins 
og  í  leiðslu  inn  í  skóg  þann,  er  var  umhverfis  höll  íöður 
hans.  Sá  hann  þá  mey  nokkra  fríða  undir  hinum  þjett- 
laufguðu  trjám,  og  heillaðist  hann  af  fegurð  hennar. 
Hugði  hann,  að  þar  mundi  vera  ein  af  yndismeyjum  þeim, 
er  spámaðurinn  kveður  vera  í  sælubyggðum  annars  heims. 
Nú  vildi  hann  ganga  úr  skugga  um,  hvort  svo  var  sem 
fyrir  hann  bar,  og  faldi  sig  svo  að  ómögulegt  var  að  sjá 
hann.  En  sem  hann  var  kominn  í  fylgsni  sitt,  þá  sá  hann 
hvar  fjörutíu  skrautfjaðraðir  fuglar  svifu  niður  að  fótum 
yngismeyjarinnar  fögru.  En  í  sama  vetfangi  sem  þeir 
tylltu  fótum  á  jörðina,  þá  breyttust  þeir  í  jafnmargar  anda- 
legar  meyjar,  sem  allar  lutu  henni  og  þjónuðu  með  virkt- 
um  svo  sem  drottningu  sinni.  Spurði  hún  þær:  »Því 
fylgduð  þið  mjer  ekki  undir  eins  þegar  eg  fór  af  stað? 
Þið  vissuð  þó  að  eg  ætlaði  að  finna  emírssoninn  Habib^ 
sem  eg  ann  hugástum;  hvað  hefir  aptrað  ykkur    og    hvað 

hafið  þið  ykkur  til  afsökunar,  að  þið  skylduð  leggjast 
skipanir  mínar  undir  höfuð?«  Svöruðu  meyjarnar  þá: 
»Það  er  ekki  okkur  að  kenna;  við  höfum  neytt  allrar  orku 
til  að  fylgja  yður,  en  þjer  fluguð  svo  geysi  hart,  að  við 
gátum  með  engu  móti  fylgst  með«. 

Habih  sá  nú  undireins  að  þetta  var  sama  kóngsdótt- 
irin,  sem  andinn  hafði  sagt  honum  frá;  langaði  hann 
fyrst  tii  að  fleygja  sjer  flötum  fyrir  fælur  henni,  en  kom 
sjer  ekki  að  því  fyrir  ótta  og  lotningu.  Mælti  kóngsdóttir 
enn  fremur:  »Hjer  ætla  eg  að  bíða  mannsins  míns  til- 
vonanda.  Hann  kemur  opt  í  garð  þenna  og  skildi  eg  við 
ríki  mitt  og  fór  um  hálfan  heiminn  til  að  leita  hann  upp. 
Að  líkindum  leiðir  hamingjan  hann  í  trjálund  þenna; 
nei!  mjer  skjátlast  ekki,  þarna  sje  eg,  að  hann  er  á  leið- 
inni  til  okkar«.  Þekkti  Dorrat-al-Gavas  Habib  er  hann 
kom  út  úr  lundinum  til  hennar.  Gekk  hún  til  móts  við 
hann  og  Ijet  í  Ijósi  feginleik  sinn  er  þau  fundust.  Svaraði 
Habib  henni  að  sínu  leyti  eins  ástúðlega  og  kvað  sig  á- 
vallt  hafa  langað  ákaft  til  að  sjá  drottningu  sína  tilvon- 
andi,  allt  frá  því  andinn  Al-Abús  kennari  sinn  hefði  sagt 
sjer  frá  henni.  Kvað  hann  ástarlöngun  sína  jafnan  hafa 
staðið  sjer  fyrir  svefni.  í  því  hann  mælti  þetta,  sá  hann 
álengdar  hvar  geysistór  fugl  kom  fljúgandi,  og  er  fuglinn 
kom,  þá  settist  hann  við  fætur  kóngsdóttur  og  varð  alit  í 
einu  að  gömlum  karli;  heilsaði  hann  þeim  báðum  vin- 
gjarnlega.  Þekkti  kóngsdóttirin  þar  undireins  vezír  sinn, 
og  spurði  hvað  hann  vildi  sjer.  »Kóngsdóttir!«  svaraði 
vezírinn,  »eg  kem  hingað  með  öndina  í  hálsinum  til  þess 
að  biðja  yður  fyrir  hvern  mun  að  hverfa  heim  aptur.  — 
Þegar  þjer  voruð  farnar,  gerðust  andarnir  hugsjúkir  og 
kröfðust  þess,  að  þeir  mættu  sjá  yður;  svaraði  eg  þeim, 
að  þjer  sætuð  yfir  málum,  sem  ekki  tjáði  að  fresta  og 
mættuð  þjer  því  ekki  ganga  frá  höllinni.  En  þessa  undan- 
færslu  skilja  þeir  svo  sem  þeir  sjeu  lítilsvirtir.  Nú  ef  þjer 
verðið  lengur  burtu,  er  vísast  að  einhver  þeirra  geri  upp- 
reist  og  beri  þetta  fyrir  sig«.     Andadrottningin  hugsaði  nú 

ekki  um  annað  en  hvað  sárt  var  að  skilja  við  Habib  og 
mælli:  »Kæri  Habib!  þjer  getið  því  nærri  hvað  mjer 
sárnar  að  fara  burt  við  svo  búið  og  mega  ekki  hafa  yður 
með  mjer,  en  því  er  miður,  það  er  vilji  forlaganna,  að 
við  eigum  í  allskonar  þrautum  og  mótlætingum  áður  en 
við  fáum  notist.  En  munið  jafnan  Dorrat-al-Gavas,  látið 
mynd  hennar  standa  fyrir  hugskotssjónum  yðar  og  efla 
yður  þrek  til  að  vinna  það,  sem  forlögin  heimta,  svo  þjer 
getið  fengið  mín«.  Að  því  mæltu  s^tlist  hún  á  bak  vezír 
sínum,  er  hann  var  aptur  koininn  í  fuglshaminn,  kvaddi 
hún  emírssoninn,  og  flaug  síðan  burt  með  fylgimeyjum 
sínum;  en  þær  höfðu  aptur  breytt  sjer  í  minni  fugla. 

Habib  gat  nú  ekki  að  sjer  gert  að  gráta;  hann  stóð 
lengi  grafkyr  og  horfði  í  þá  áttina  sem  Dorrat-al-Gavas 
halði  flogið.  Urðu  þau  Salama  og  kona  hans  áhyggjufull, 
er  sonur  þeirra  var  svo  lengi  burtu  og  gengu  þau  til  garðs- 
ins,  því  þau  hugðu  að  hann  mundi  vera  þar.  Hittu  þau 
hann  útgrátinn  og  kveinandi  yfir  forlögum  sínum,  og  var 
hann  nær  því  sinnulaus.  En  er  foreldrar  hans  höfðu 
komið  honum  til  sjálfs  síns,  þá  sagði  hann  þeim,  hvað 
sjer  hefði  viljað  til.  Rankaði  þau  þá  við  því,  sem  andinn 
kennari  Habibs  hafði  spáð,  og  með  því  þau  hjeldu,  að 
ófarir  þær,  er  hann  hafði  sagt  fyrir,  mundu  hljótast  af 
Dorrat-al-Gavas,  þá  gerðu  þau  alt  til  að  telja  Habib  hug- 
hvarf,  er  hann  ráðgerði  að  fara  í  leitarför  eptir  henni. 
Kom  það  fyrir  ekki,  þó  faðir  hans  sýndi  honum  fram  á 
allar  þær  hættur,  er  fyrirætlun  þessi  hafði  í  för  með  sjer, 
og  byði  honum  að  senda  reynda  riddara  í  allar  áttir  til 
að  leita  upp  andadrottninguna.  En  Habib  Ijet  eigi  fæla 
sig  frá  áformi  sínu,  þótt  hann  sæi  fyrir  sjer  opinn  dauð- 
ann;  bniddi  hann  föður  sinn  að  fá  sjer  úlfalda  og  öll 
farargögn,  sæmilegt  föruneyti  og  gjafir  handa  unnustu  sinni. 
Bað  hann  Salama  að  sleppa  öllum  kvíða  og  lagði  því  næst 
af  stað  með  lest  sína.  Fyígdu  honum  tuttugu  hinir  áræðn- 
ustu  riddarar  af  kynþætti  hans;  var  hann  sjálfur  i  ágætri 
brynju  og  reið  fyrirtaks  gæðingi.      Og  er  Habib  var  kom- 

inn  af  stað,  þá  þótti  honum  sem  steini  væri  ljett  af  hjarta 
sínu,  og  tók  hann  að  þylja  fyrir  förunautum  sínum  ljóð- 
mæli  nokkur,  er  lýstu  elsku  hans  og  eptirþrá.  Þessir  föru- 
nautar  hans  höfðu  eigi  getað  hliðrað  sjer  hjá  skipun  Salama 
emírs,  nje  skorast  undan  að  fylgja  Habib;  en  allir  sáu 
þeir  ofsjónum  yfir  giptu  hans,  er  hann  hafði  unnið  sigur 
í  svo  mörgum  orrustum;  og  sakir  þessarar  svívirðilegu 
öfundar  rjeðu  þeir  af  að  myrða  hann  sofandi.  Einhver 
sá,  er  áræðnastur  var  í  flokki  þessum,  tókst  á  hendur  að 
gefa  honum  svefndrykk,  enda  tókst  honum  það  einusinni, 
er  lestamenn  höfðu  tjaldað  að  kvöldi  dags  í  dalverpi 
nokkru.  Kenndi  Habib  óðar  áhrifa  drykkjarins  og  rann  á 
hann  þungur  svefnhöfgi.  Báru  nú  riddararnir  saman  ráð  sín, 
hvað  gera  skyldi.  Vildu  sumir  drepa  hann,  en  einn  var  sá  er 
forða  vildi  lífi  hans  og  lagði  hann  það  til,  að  þeir  skyldu 
skilja  hann  einan  eptir,  og  ekki  gera  sig  seka  í  manndrápi, 
nema  nauðsyn  drægi  til;  en  tækju  þeir  alt  frá  honum,  er 
hann  þyrfti  til  að  geta  haldið  áfram  ferð  sinni,  þá  mundi 
eigi  geta  hjá  því  farið,  að  hann  biði  bana  í  eyðimörkinni. 
Fjellust  nú  flestir  á  tillögu  þessa  og  ljetu  sjer  nægja,  að 
taka  frá  honum  hest  hans  og  vopn,  og  allt  sem  orðið  gat 
honum  til  bjargar.  Því  næst  fóru  þeir  aptur  sömu  leið 
og  þeir  voru  komnir,  og  var  samkomulag  þeirra  á  þessa 
leið:  ))Þegar  emírinn  Salama  spyr  eptir  Habib  syni  sínum, 
þá  skulum  við  telja  honum  trú  um,  að  hann  haíi  sýkzt 
af  ofreynslu  á  ferðinni  og  dáið,  og  hafi  komið  fyrir  ekki, 
þótt  við  gerðum  okkar  sárasta  til  að  bjarga  lífi  hans.  En 
spyrji  hann,  hvers  vegna  við  komum  ekki  með  lík  hans, 
þá  mun  sú  afsökun,  að  við  höfum  verið  hræddir  um,  að 
það  mundi  rotna  af  hita  í  eyðimörkinni«. 

Þegar  riddararnir  höfðu  talað  sig  saman  um  þetta, 
þá  tóku  þeir  upp  sorgarlæti  og  sorgarbúning,  og  sem  þeir 
komu  í  nánd  við  Salama  emír,  þá  hljóðuðu  þeir  hástöfum 
og  kveinuðu  sáran.  Teymdi  einn  þeirra  hest  Habibs  raeð 
tóman  söðulinn,  og  er  emírinn  sá  þetta  sorglega  atferli, 
þá    skildi    hann   þegar,    hverskonar   mótlæti    sjer  hefði  að 

hendi  borið.  Verður  því  eigi  með  orðum  lýst,  hve  mjög  hann 
hryggðist,  er  einn  af  riddurunum  sagði  honum  sorgartíðindin. 
»Habib  sonur  yðar  er  dáinn;«  mælti  riddarinn,  »sólarhit- 
inn  í  eyðimörkinni  lagðist  svo  þungt  á  hann,  að  hann 
vanmegnaðist  og  dó.  Við  leituðumst  við  að  veita  honum 
alla  hjálp,  sem  unt  var,  en  það  var  til  einskis  og  and- 
aðist  hann  með  nafn  unnustu  sinnar  á  vörunum«.  Pá  varð 
Salama  yfikominn  af  harmi  og  mælti:  »Ó  vei!  helzt  til 
sannar  hafa  spásagnirnar  verið;  eiga  þá  hinar  síðustu 
æfistundir  mínar  að  beiskjast  af  svo  hryggilegu  óláni? 
Æ,  veslings  sonur  minn!  að  þú  skyldir  deyja  svo  ungur 
og  í  blóma  aldurs  þíns!  hreysti  þín  var  betra  hlutskiptis 
makleg.  Pú  mundir  hafa  orðið  huggun  mín  í  ellinni  og 
sómi  ríkis  míns«.  Svo  mælti  hann  og  reif  sundur  klæði 
sín  og  jós  ösku  í  höfuð  sjer,  en  í  sama  bili  kom  kona 
hans  hlaupandi  og  æpti  hástöfum:  »Hvar  er  sonur  minn? 
»hvað  hafið  þið  gert  af  honum?  Því  komuð  þið  ekki 
aptur  með  lík  hans?  þá  hefði  eg  sjálf  sveipað  hann  i  ná- 
klæði,  og  þá  hefði  eg  að  minnsta  kosti  ennþá  einusinni 
litið  hann  augum  mínum«. 

Svikararnir  báru  það  fyrir,  sem  þeir  höfðu  orðið 
ásáttir  um,  og  sögðu,  að  hitinn  hefði  verið  svo  afskap- 
legur,  að  þeir  hefðu  ekki  getað  flutt  likið,  því  það  hefði 
undir  eins  farið  að  rotna;  kváðust  þeir  hafa  gert  útför 
Habibs  virðulega.  Beiddi  móðir  hans  þá  að  segja  sjer, 
hvar  hann  væri  greptraður,  en  þeir  svöruðu,  að  þeir  hefðu 
jarðað  hann  í  reginöræfum,  þar  sem  enginn  maður  hefði 
stigið  fæti  sínum  áður,  og  væri  eigi  kunnugt,  hvað  eyði- 
mörk  su  hjeti.  En  foreldrar  Habibs  urðu  óhuggandi, 
lögðust  í  öskustó  og  vildu  einskis  neyta.  Og  allir  sem 
heyrðu  til  kynþætti  Salama,  tóku  innilega  hlutdeild  í 
harmi  hans  og  syrgðu  Habib  af  hjarta,  enda  þóttist  hver 
maður  í  þeim  kynþætti  hafa  misst  hinn  bezta  vin  og 
fulltingismann. 

Nú  vaknar  Habib  og  verður  mjög  óttasleginn,  er 
hann  sjer    sig  aleinan,    en  endalausar  auðnir  á  alla    vega. 

Var  hann  nú  hestlaus  og  vopnlaus  og  hafði  enga  von 
aðra  en  að  guð  mundi  hjálpa  sjer;  fjell  hann  því  á  knje 
og  baðst  þannig  fyrir:  »Alvaldi  drottinn!  þú  sjer  hversu 
illa  eg  er  svikinn;  þú  einn  getur  frelsað  mig  úr  slíkum  dauð- 
ans  nauðum  ogforðað  mjer  úr  háskasemdum  þeim,  er  yfir 
mjer  vofa;  eg  gef  ráð  mitt  í  þína  hönd;  tak  líf  mitt  ef 
þjer  þóknast,  en  veit  mjer  hug  og  kjark  til  að  ganga  út  í 
dauðann«.  Oðara  en  hann  hafði  mælt  þetta,  sá  hann 
langt  í  burtu  einhvern  sorta  niður  við  sjóndeildarhringinn. 
Stefndi  Habib  óhræddur  á  hann  og  óð  sólheitan  sandinn 
í  eyðimörkinni,  en  svo  leizt  honum  sem  sortinn  þokaðist 
undan  við  hvert  spor,  er  hann  gekk  áfram.  Þá  sýndist 
honum  allt  í  einu,  eins  og  skýi  svipaði  niður,  en  hann  sá 
fljótt  að  það  var  ekki  ský,  heldur  geysistór  fugl.  Voru 
fætur  hans  viðlíka  digrir  og  pálmaviðarstofnar;  þótti  Habib 
sem  sjer  væri  með  þessu  bent  til  að  leita  sjer  lífs  og  batt 
sig  fast  við  fætur  fuglsins.  Flaug  fuglinn  af  stað  aptur 
og  stefndi  rakleiðis  á  svarta  blettinn,  sem  Habib  gat  eigi 
nálgast.  Voru  það  geysimikil  fjöll,  en  höfðu  sýnst  svo 
lítil  vegna  fjarlægðarinnar.  Settist  fuglinn  þar  niður,  en 
Habib  leysti  sig  frá  fótum  hans.  Skyggndist  hann  þar  í 
kringum  sig  og  fann  dyr  á  víðum  og  voðalegum  helli. 
Samt  ljet  hann  ekki  hugfallast,  heldur  gekk  hann  óskelfdur 
inn  í  hellinn.  Og  sem  hann  gekk  inn,  þá  heyrði  hann 
andann  Al-Abús  kalla  á  sig,  og  sá  hann  skammt  frá  sjer. 
Hjelt  andinn  í  annari  hendinni  á  dýrindissverði,  er  andar 
höfðu  smíðað,  en  með  hinni  hendinni  rjetti  hann  Habib 
gullskál  fulla  af  vatni  til  hressingar,  því  hann  var  af  sjer 
kominn  af  þreytu.  Tæmdi  Habib  skálina  í  einum  teig  og 
lýsti  síðan  feginleik  sínum  yfir  því,  að  finna  þarna  aptur 
gamlan  kennara  sinn.  Sagði  hann  honum  svo  frá  því,  er 
hann  hitti  Dorrat-al-Gavas  og  kvaðst  eiga  mikinn  fögnuð  í 
vændum,  þegar  hann  sæi  hana  aptur. 

Þá  svaraði  andinn:  »Æ!  barn  mitt,  þú  átt  langt  í 
land  enn,  og  mikið  er  ógert,  þú  verður  enn  að  sigla  um 
ómælileg  höf,  sigra  ógurleg  ferlíki  og  þola  allskonar  þrautir. 

Eg  skyldi  feginn  fulltingja  þjer  í  vandræðum  þessum,  en 
mig  brestur  mátt  til  þess;  eg  megna  að  eins  að  koma 
þjer  heim  aptur  til  foreldra  þinna,  ef  sá  útvegur  er  þjer 
að  skapi«. 

Habib  þótti  hann  misbjóða  sjer  með  slíku  boði  og 
mælti:  »Á  eg  þá  að  koma  heim  aptur  með  svívirðingu 
eptir  að  eg  hef  skilið  við  ættmenni  mín  og  haft  mig  í 
lífsháska?  Nei,  slíkur  ódrengur  skal  eg  aldrei  verða,  og 
hef  eg  einsett  mjer  að  berjast  til  þeirrar  konu,  sem  eg 
elska,  eða  láta  líf  mitt  að  öðrum  kosti«.  En  er  andinn 
sá  að  lærisvsinn  hans  var  svo  einbeittur,  þá  kenndi  hann 
honum  heilræði  og  mælti:  »Hjer  í  helli  þessum  eru 
geymd  auðæfi  Salómons  konungs  og  hefir  hann  skipað 
mjer  að  gæta  staðar  þessa  og  aldrei  við  hann  skilja  nema 
hann  leyfði.  Viljir  þú  sjá  auðæfi  þessi,  þá  get  eg  gert  þjer 
hægra  fyrir  að  komast  inn,  og  muntu  þá  sjá  ótölulegan 
fjölda  gimsteina  með  allskonar  lit  og  lögun,  og  eru  þeir 
geymdir  í  fjörutíu  stórum  sölum  yzt  við  göng  þessi,  er  ei 
sjer  endir  á.  Undir  þröskuldinum  muntu  finna  lykilinn 
að  fjehirzlum  þessum;  en  ef  þú  ekki  vilt  tefja  þig  á  að 
skoða  auðæfin,  þá  skaltu  ganga  gegnum  salina,  þangað 
til  þú  kemur  að  fortjaldi  einu,  sem  fest  er  með  áttatíu 
krókapörum,  skaltu  eigi  krækja  því  frá,  f^or  en  þú  ert 
búinn  að  vefja  þau  með  baðmullarbandi,  sem  eg  ætla  að 
fá  þjer.  Bak  við  fortjaldið  muntu  finna  gullna  hurð  með 
helgirúnaletri,  og  verður  þú  að  lesa  úr  því  áður  en  þú 
fer  lengra.  Takist  þjer  að  ráða  rúnirnar,  þá  skaltu  ljúka 
hurðinni  upp  gætilega  og  ekki  hræðast  anda  þá  og  óvætti, 
er  vilja  aptra  þjer.  Muntu  þá  sjá  ómælilegt  og  ólgufullt 
haf;  skaltu  ganga  ofan  á  ströndina  og  kalla  til  skips  þess, 
er  þú  sjer  sigla  þar  fram  hjá,  þá  mun  það  óðara  koma 
og  taka  við  þjer.  Eg  get  ekki  sagt  þjer  meira,  því  hið 
ókomna  er  mjer  hulinn  leyndardómur,  en  það  veit  eg 
fyrir  víst,  að  þessi  mun  vera  hinn  síðasti  fundur  okkar. 
En  áður  en  eg  kveð  þig,  vil  eg  gefa  þjer  sverð  þetta,  er 
andar  hafa  smíðað«. 

Nú  var  Habib  stórfeginn,  þakkaði  honum  með  handa- 
bandi  og  tók  við  sverðinu;  gekk  hann  innar  eptir  hellin- 
um  og  fann  dyrnar,  er  andinn  hafði  sagt  honum  frá,  og 
undir  þröskuldinum  skinnpoka  með  lyklunum  í.  Þekkti 
hann  íljótt  úr  þann  lykilinn,  sem  gekk  að  dyrunum,  lauk 
hann  þeim  upp  og  kom  nú  í  herbergi  eitt  Ijómandi  bjart. 
Las  hann  úr  rúnaletrinu  og  skildi  hvað  skráð  var,  en  það 
var  spakmæli  eitt  um  hjegóma  heimsins,  og  hversu  þrek 
og  þor  sje  nauðsynlegt  til  hættulegra  fyrirtækja.  En  er 
hann  færði  sig  nær  fortjaldinu,  er  andinn  hafði  lýst  fyrir 
honum,  þá  geystust  að  honum  skrímsli  og  draugar  hóp- 
um  saman  og  byrgðu  hann  í  reykjarsvælu  og  eldgangi, 
en  hann  brá  sjer  hvergi  við.  Vafði  hann  krókapörin  á 
fortjaldinu  vandlega  með  baðmullarbandi.  Veitti  honum 
þá  hægt  að  lypta  fortjaldinu.  í  sama  vetfangi  hurfu  allir 
óvættirnir,  og  hugðist  hann  með  öllu  laus  við  þá,  en  þá 
varð  honum  sú  vangæzla,  að  hann  lokaði  dyrunum,  en 
það  hafði  andinn  bannað  honum.  Komu  þá  andarnir 
undir  eins  aptur  og  æptu  að  honum:  »£11  ofdirfskufulli 
maður!  hví  truflar  þú  einveru  þá,  er  vjer  lifum  í?  Pú 
átt  það  vopnum  þeim  að  þakka,  er  verja  þig,  að  þú 
sleppur  undan  æði  voru,  en  svíktu  þig  ekki  sjálfan  á  þeirri 
tálvon,  að  þú  fáir  afstaðið  allar  þær  þrautir,  sem  þú  enn 
átt  fyrir  höndum«. 

En  Habib  skelfdist  eigi,  þótt  ógnir  þessar  færu  óðum 
vaxandi.  Ljón  og  tígrisdýr  og  hræðilegir  höggormar  sóttu 
að  honum;  eldingar  blossuðu,  skruggurnar  dundu  allt  um- 
hveríis,  og  steypihríðir  dundu  niður  úr  skýjunum,  en  hann 
fór  óhræddur  leiðar  sinnar.  Urðu  óvinir  hans  loksins 
uppgefnir  og  hættu  að  ofsækja  hann;  veitti  honum  þá 
hægar  að  komast  áfram.  Bar  hann  nú  þegar  ofan  að 
ólgandi  hafi;  beið  hann  þar  skipsins,  er  andinn  hafði 
um  getið,  en  það  kom  eigi.  Leið  svo  næsti  dagur  að 
eigi  kom  skipið,  og  tók  hann  nú  að  kveljast  af  hungri  og 
þorsta;  beið  hann  þar  í  fjóra  daga  við  harmkvæli  mikil. 
En  loksins    sá    hann  tvær    konur    koma    upp  úr    hafi    og 

sagði  önnur  þeirra:  »Sjerðu  hann  Habib  þarna  á  strönd- 
inni;  hann  er  unnusti  Dorrat-al-Gavas  hinnar  fögru;  og 
vill  hann  feginn  komast  til  hennar,  en  hann  veit  ekki,  að 
milli  þeirra  er  endalaus  hafgeimur,  sem  fullur  er  af  klett- 
um  og  skerjum  og  allskonar  hættum;  hyggur  þú  að  hann 
muni  bera  gæfu  til  þvílíks  stórræðis?«  »Að  vísu  hygg  eg 
svo«,  svaraði  stallsystir  hennar;  »úr  því  hann  hefir  ratað 
í  svo  mörg  hættuleg  æfintýri  og  hvergi  látið  undan,  þá 
er  enginn  vaíi  á  því,  að  hann  mun  vinna  hinar  þraut- 
irnar,  sem  eptir  eru,  en  þó  á  hann  enn  langt  í  land  með 
ósk  sína«.  Þó  nú  orð  þessi  gæfu  Habib  litla  von,  þá 
jókst  honum  samt  hugur.  Enda  bar  skjótt  meira  gleði- 
efni  að  höndum,  er  hann  sá  skip  með  fullum  seglum  út 
við  sjóndeildarhringinn.  Kallaði  hann  til  þess  og  var  þá 
báti  skotið  út  til  að  sækja  hann.  Og  sem  hann  var  kom- 
inn  upp  á  skipið,  þá  hitti  hann  þar  kaupmenn,  og  lögðu 
þeir  alla  stund  á  að  veita  honum  hjálp  og  hjúkrun,  því 
hann  var  hálfdauður  af  hungri  og  þorsta. 

Nú  sem  hann  hafði  borðað  sig  saddan,  þá  sagði  hann 
þeim  sögu  sína,  og  vjek  henni  þó  við  eptir  því  sem  honum 
þótti  henta;  sagði  hann  þeim,  að  hann  hefði  verið  á  kaup- 
ferð  er  hann  sigldi  um  haf  þetta,  hefði  hann  brotið  skip 
sitt  og  allir  förunautar  hans  týnzt,  en  hann  einn  hefði 
bjargazt  á  skipsflaki.  Leituðust  kaupmenn  við  að  hugga 
hann  í  bágindum  hans;  hughreystn  þeir  hann  og  hjetu 
að  bæta  honum  skaða  sinn.  Gekk  nú  ferðin  vel  í  nokkra 
daga  og  voru  menn  vongóðir  um  að  ná  bráðum  til  hafnar, 
en  þá  hljóp  á  hræðilegt  stormviðri  og  hrakti  skipið  afleiðis. 
Neytti  stýrimaður  allrar  orku,  að  halda  skipinu  í  horfi, 
en  fjekk  eigi  að  gert,  leið  svo  nokkur  tími  og  lægði  storm- 
inn,  gerði  þá  kyrt  veður;  en  nú  sást  það  fyrst,  að  skipið 
var  komið  á  ókunnar  hafleiðir.  En  út  yfir  tók  hræðsla 
skipverja  og  farþega,  er  stýrimaður  sagði  þeim,  hvar  þeir 
væru;  kvað  hann  þá  vera  komna  í  græna  haf,  og  væru  þar 
hin  verstu  skrímsli  og  skaðræðisandar,  sem  gleyptu  alla  þá, 
erhrektust  á  þessar  slóðir;  væri  þeim  nú  dauðinn  vís.  Urðu 

nú  allir  dauðhræddir,  en  Habib  hughreysti  þá  og  mælti : 
»Hræðist  ekki  þessa  illfúsu  anda,  eg  hef  boðið  þeim  byrg- 
inn  áður,  og  það  optar  en  einusinni.  Eg  mun  geta  bjarg- 
að  ykkur  úr  klóm  þeirra«.  Bjóst  nú  Habib  til  bardaga 
við  sjálfan  fyrirliða  andanna,  en  það  var  hann,  sem  dró 
skipið  og  rjeði  stefnu  þess.  Batt  Habib  sig  við  streng  og 
einhentist  útí  sjóinn,  með  töfrasverðið  í  hendi.  Kom  þá 
óvætturinn  og  ætlaði  að  gleypa  hann;  en  hann  hjó  til 
hans  með  sverðinu  svo  að  af  tók  höfuðið.  Því  næst  ljet 
hann  draga  sig  upp  aptur  með  strengnum  og  mátti  þá 
skipið  njóta  skriðar  síns.  Slíkt  stórvirki  var  nú  svo  frá- 
bært,  að  öllum  þókti  sem  eigi  væri  það  einleikið.  Gáfu 
kaupmenn  Habib  allar  eigur  sínar  í  þakklætis  skyni. 
Hugði  einn  þeirra,  sem  elztur  var,  að  enginn  vaíi  gæti 
verið  á  því,  að  einhver  hulinn  máttur  verndaði  Habib  og 
hlífði  honum  í  öJlum  hættum.  Sárbændi  hann  Habib  að 
segja  til  sín,  en  hann  færðist  lengi  vel  undan;  ljet  hann 
þó  loksins  til  leiðast  fyrir  þrábeiðni  þeirra,  og  sagði  þeim, 
hversu  það  hefði  atvikazt,  að  hann  komst  út  á  skip  þeirra. 
Bar  nú  skipið  að  Bellúreyjum  í  hagstæðum  vindi,  og 
sigldi  það  inn  á  höfn  borgar  einnar  fagurrar;  flykktist 
undireins  kringum  það  fjöldi  manns  á  bátum,  og  buðust 
til  að  flytja  ferðamenn  og  vörur  á  land. 

Dorrat-al-Gavas  var  sárlega  raunamædd  enn,  er 
hún  hafði  orðið  að  skilja  við  unnusta  sinn,  og  var  hug- 
sjúk  út  af  hættum  þeim,  er  yfir  honum  vofðu;  en  þá 
kom  einn  af  öndum  hennar  og  sagði  henni  komu  Habibs. 
Bauð  hún  þá  af  stundu,  að  allir  þegnar  sínir  skyldu  sam- 
fagna  sjer  með  virktum  og  viðhöfn,  og  prýða  veginn  fyrir 
Habib  með  fögrum  ábreiðum  og  dýrindis  rósavefnaði. 
Sendi  hún  og  fjölmennan  varðliðs  flokk  til  móts  við  hann. 
Var  Habib  fegnari  en  frá  megi  segja  er  hann  hitti  þá 
konu,  sem  hann  hafði  svo  miklar  þrautir  fyrir  þolað; 
gleymdi  hann  nú  öllu  andstreymi  í  faðmlögum  hennar. 
En  í  öllum  glaumnum  og  gleðinni  hryggðist  hann,  er  hann 
hugsaði  til  þess,    hversu  faðir  hans  og  móðir  mundu  hafa 

kvalizt  af  hugsýki  frá  því  er  hann  skildi  við  þau.  Rjeði 
hann  af  að  segja  kóngsdóttur  ógleði  sína.  Lofaði  hún 
honum  því,  að  hann  skyldi  sjá  foreldra  sína  samdægris. 
Stefndi  hún  þá  saman  hinum  æðstu  öndum  og  sagði 
þeim,  að  hún  gildra  orsaka  vegna  yrði  að  fara  burt  úr 
ríki  sínu  og  fela  stórvezírnum  stjórnarslörf  á  hendur,  með- 
an  hún  væri  í  burtu.  Því  næst  skipaði  hún  öndum  þeim, 
er  henni  þjónuðu,  að  flytja  sig  og  Habib  í  aldingarðinn 
þar  sem  hún  fyrst  hefði  sjeð  hann.  Gerðu  andarnir  það 
á  einni  svipstundu. 

Þau  Salama  og  kona  hans  voru  enn  í  sorgum  út  af 
missi  sonar  síns,  og  trúðu  því  ekki  sínum  eigin  augum,  er 
þau  sáu  hann  aptur  kominn;  þau  hugðu  það  vera  sjón- 
hverfingar.  En  ástaratlotin,  sem  Habib  sýndi  þeim,  þau 
tóku  af  efann,  og  sem  heimkoma  hans  var  kunnug  orðin, 
þá  komu  allir  höfðingjar  í  kynþætti  hans  og  fluttu  honum 
hamingju  óskir.  Var  gleðihátíð  haldin  í  sjö  daga,  en  að 
þeim  liðnum  var  dómur  upp  kveðinn  yfir  riddurum  þeim, 
er  svikið  höfðu  Habib  og  skilið  við  hann  í  eyðimörkinni; 
voru  nítján  þeirra  dæmdir  til  hengingar.  Og  er  fram  liðu 
stundir  og  Salama  safnaðist  til  sinna  feðra,  þá  gerðist 
Habib  yfirdrottnari  kynkvísla  þeirra,  er  fyrrum  höfðu 
gengið  til  handa  föður  hans,  en  þess  utan  var  hann  kon- 
ungur  yfir  Bellúreyjum.  Liíði  hann  lengi  og  farsællega 
með  Dorrat-al-Gavas  hinni  fögru,  og  er  margt  manna  frá 
þeim  komið. 


Attaf  frá  Damaskus. 

MW\  til  "8fii  hípíhp'  Einn  dag  er  kalífinn  Harún  Aira- 
Ult/.  111  UUl.  lKCtlll.     schid  var  orðinn  þreyttur  á  erf- 

iðum  stjórnarstörfum,  fór  hann  inn  í  kjörgripasalinn  til 
að  hvíla  sig  og  hressa,  og  hafði  hann  með  sjer  vezírinn 
Gíafar  og  Mesrúr,  sem  var  honum  alJra  manna  trúlynd- 
astur.     Lætur  hann  Mesrúr  rjetta  sjer  eina  af  bókum  þeim, 

er  þar  voru  geymdar;  voru  á  þá  bók  ritaðir  margskonar 
kynlegir  leyndardómar  og  spásagnir.  Fór  kalífinn  að  lesa 
í  bókinni  og  þótti  þá  vezírnum  kynlega  við  bregða,  því 
fyrst  hryggðist  hann  ákaflega,  en  rjett  á  eptir  ætlaði  hann 
að  verða  hamslaus  af  kæti  og  urðu  skapbrigði  þessi  þris- 
var  í  rennu.  Þá  mælti  Gíafar:  »Má  eg  vera  svo  djarfur 
og  spyrja  yðar  hátign,  hvað  því  veldur,  að  þjer  grátið  og 
hlæið  í  sömu  andránni  eins  og  vitlaus  maður?«  Kalíf- 
inn  svaraði:  »Það  situr  illa  á  vezír,  að  líkja  drottni  sín- 
um  saman  við  vitlaust  flón;  því  hann  á  að  sýna  honum 
lotning  og  auðmýkt.  Annars  get  eg  því  nærri,  að  þig 
muni  langa  til  að  vita,  hvað  bók  þessi  hefir  inni  að  halda. 
Gott  og  vel!  farðu  þá  samstundis  af  stað,  en  komdu  ekki 
í  mína  augsýn  fyr  en  þú  veizt,  hvað  í  henni  stendur. 
Þú  munt  þá  skilja  atferli  mitt  og  ekki  framar  ætla 
mig  vitlausan.  En  komirðu  til  mín  áður  en  þú  veizt 
grein  á  þessu,  þá  skaltu  engu  fyrir  týna  nema  lífinu«. 
—  Að  svo  mæltu  ljet  kalífinn  aptur  bókina  og  gekk  burt, 
en  Gíafar  stóð  eptir  höggdofa  af  undrun  og  hræðslu. 
Lötraði  hann  nú  heimleiðis  og  var  að  hugsa  um  óþokka 
þann,  er  hann  var  fyrir  orðinn,  en  gat  með  engu  móti 
skilið,  hvernig  á  honum  stæði.  Og  meðan  hann  var  í 
öngum  sínum  út  úr  þessu,  þá  mætti  hann  Yahia  föður 
sínum.  Rjeði  hann  Gíafar  að  taka  þessu  með  þolinmæði  og 
leggja  þegar  af  stað  til  Damaskusborgar;  skyldi  hannekki 
tefja  sig  á  því  að  kveðja  konu  sína  og  ættmenni.  Gíafar 
stje  nú  á  bak  múlasna  og  reið  af  stað.  Fórst  honum 
erfiðlega  þangað  til  hann  kom  í  hinar  fögru  sveitir,  er 
liggja  kringum  Damaskus.  Þá  var  þar  í  borginni  maður 
nokkur  stórríkur  og  hinn  bezti  drengur;  hann  hjet  Attaf, 
og  hittist  svo  á,  að  hann  var  á  skemmtigöngu  í  Fjólu- 
dalnum,  þegar  Gíafar  kom.  Attaf  fagnaði  vezírnum  með 
blíðu,  bauð  honum  til  sín,  og  fór  með  hann  til  hallar 
sinnar,  en  hún  var  þar  í  nánd  við.  Og  sem  Gíafar  hafði 
styrkt  sig  þar  á  fyrirtaks  góðri  máltíð  og  drukkið  kaffi, 
þá  spurði    Attaf,    í    hverju    skyni    hann    hefði    tekist    ferð 

þessa  á  hendur.  Sagði  vezírinn  honum  þá  allt  sem  farið 
hafði  milli  hans  og  kalífans.  Reyndi  göfugmennið  Attaf 
að  hugga  hann  á  allar  lundir  og  sagði  hann  mætti  lifa 
og  láta  í  höll  sinni  eins  og  hann  væri  heima  hjá  sjer; 
hann  mætti  vera  hjá  sjer  svo  lengi,  sem  honum  líkaði, 
og  þyrfti  ekki  að  óttast,  að  hann  yrði  sjer  nokkurn  tíma  til 
ieiðinda  eða  þyngsla.  Þegar  kominn  var  háttatími,  ljet 
Attaf  búa  upp  skrautlegt  rúm  handa  gesti  sínum  og  ann- 
að  minna  handa  sjálfum  sjer.  Furðaði  vezírinn  sig  á 
þessu  og  spurði,  hvort  hann  engar  konur  ætti.  »Þó  eg 
sje  kvongaður«,  svaraði  Attaf,  »þá  skal  eg  samt  ekki  vera 
svo  ókurteis,  að  láta  yður  einan,  meðan  þjer  gerið  mjer 
þá  sæmd,  að  dvelja  í  húsum  mínum«.  Þakkaði  Gíafar 
honum  fyrir  kurteisi  hans  og  ástsemd.  Morguninn  eptir  fóru 
þeir  báðir  saman  tii  lauga,  og  er  Gíafar  ætlaði  að  fara 
aptur  í  föt  sín,  þá  voru  þau  horfin  og  hafði  Attaf  látið 
önnur  miklu  dýrlegri  í  staðinn.  Eptir  það  stigu  þeir  á 
hesta  og  riðu  út  til  þess  að  skoða  það  sem  merkilegt  var 
í  borginni;  höfðu  þeir  það  sjer  til  skemmtunar  næstu 
dagana. 

Með  þessum  hætti  voru  nú  liðnir  fjórir  mánuðir. 
Teygðist  svo  úr  útlegðartíma  Gíafars  og  fjekk  það  honum 
ógleði.  Og  einn  dag  var  það  að  hann  gat  ekki  að  sjer 
gert  að  gráta.  Spurði  þá  Attaf  hvað  að  honum  gengi. 
Svaraði  vezírinn,  að  sjer  yrði  alltaf  skapþyngra  dag  frá 
degi,  og  það  enn  þótt  Attaf  af  góðvilja  sínum  neytti  allra 
ráða  til  að  hafa  af  fyrir  sjer.  Kvað  hann  sjer  nú  bezt 
henta  að  fara  einförum,  og  því  hefði  hann  ásett  sjer 
að  ganga  til  Ommiada  musteris.  Sagði  Attaf,  að  hann 
vildi  sízt  af  öllu  gera  nokkuð  það,  er  honum  kynni  að 
lika  miður,  og  þá  ekki  heldur  meina  honum,  að  vera  ein- 
sömlum,  ef  honum  þætti  það  betra.  Bauð  hann  honum 
pyngju  sína,  ef  hann  skyldi  þurfa  á  peningum  að  halda; 
tók  Gíafar  því  með  þökkum  og  gekk  á  burt.  Þegar  hann 
var  kominn  að  musterinu,  gekk  hann  upp  eptir  riði  einu 
með    þrjátíu    þrepum    að    höfuðdyrunum ;    fannst    honum 

stórmikið  um,  hversu  þar  var  prýtt  með  gulli  og  gimstein- 
um  og  marmarasmíði.  Fór  hann  síðan  inn  í  musterið 
og  gerði  þar  bæn  sína.  Þegar  hann  kom  þaðan,  varð 
honum  reikað  hingað  og  þangað  um  borgarstrætin.  Gerð- 
ist  hann  þá  þreyttur  og  settist  á  steinbekk  gagnvart  glugga 
einum,  sem  fullur  var  af  blómum,  svo  að  nær  því  lukti 
fyrir.  Nú  var  lokið  upp  glugganum  og  sá  þá  Gíafar  unga 
konu  afbragðs  fagra;  var  hún  að  vökva  blómin  og  dund- 
aði  við  það  stundarkorn,  þangað  til  hún  sá  vezírinn,  því 
þá  lokaði  hún  glugganum  í  skyndi.  Sat  Gíafar  þá  kyr 
og  beið  lengi,  en  sá  hana  ekki  framar  á  þeim  degi.  Fór 
nú  að  nátta  og  varð  hann  þá  að  halda  heimleiðis.  Kom 
Attaf  til  móts  við  hann  og  kvaðst  hafa  verið  orðinn 
áhyggjufullur,  er  hann  var  svo  lengi  í  burtu. 

Gíafar  sagði  sjer  til  afbötunar,  að  það  kæmi  til  af 
því,  að  hann  hefði  skemmt  sjer  svo  vel  á  göngunni,  og 
hefði  því  teygzt  úr  henni  fyrir  sjer.  Þegar  þeir  voru  seztir 
að  kvöldverðinum,  tók  Attaf  eptir  því  að  Gíafar  var  með 
öllu  lystarlaus;  spurði  hann,  hvernig  á  því  stæði.  Bar 
vezírinn  það  fyrir,  að  hann  hefði  neytt  svo  ríflega  af  mið- 
degisverðinum,  að  hann  byggi  að  því  enn.  Um  nóttina 
kom  honum  ekki  svefn  á  augu,  því  honum  stóð  allt  af 
fyrir  hugskotssjónum  konan  fagra,  sem  hann  sá  í  glugg- 
anum.  Sagði  hann  við  sjálfan  sig  andvarpandi:  »Ó,  þú 
hin  engilfagra!  hversu  öfunda  eg  þann  sem  á  þig«.  Morg- 
uninn  eptir  var  hann  svo  veikburða,  að  hann  komst  ekki 
á  fætur,  og  sendi  Attaf  þá  eptir  lækni.  Þreifaði  læknirinn 
á  lífæð  sjúklingsins  og  fann  þegar,  hvernig  á  veikindun- 
um  stóð;  mátti  skilja  á  honum,  að  ekki  mundi  hann  ætla 
sóttina  banvæna.  Ritaði  hann  nú  eitthvað  á  miða  og 
stakk  honum  undir  höfðalagið;  sagði  hann  Attaf  til  mið- 
ans  og  fjekk  hjá  honum  einn  gullpening  fyrir  ómak  sitt. 
Tók  nú  Attaf  miðann  og  sá  af  honum,  að  Gíafar  var  sjúk- 
ur  af  ást,  og  mundi  horfa  til  vandræða,  nema  ástríðu  hans 
yrði  svalað.  Ámælti  Attaf  honum  fyrir  það,  að  hann 
hafði    verið    svo    dulur,    og    sýndi    honum    læknisblaðið. 

Undraðist  Gíafar  skarpleika  læknisins  og  varð  nú  að  segja 
allt  eins  og  var.  En  svo  lýsti  hann  konu  þeirri,  er  hann 
hafði  fellt  hug  til,  að  Attaf  gekk  þegar  úr  skugga  um,  að 
það  var  kona  sjálfs  hans,  er  bjó  þar  nálægt  höllinni  í 
tjaldhúsi  einu.  Segir  hann  þá  vezírnum,  að  hann  þekki 
konu  þessa,  er  honum  leizt  svo  vel  á,  og  hafi  maður  henn- 
ar  látið  hana  eina.  Kvaðst  hann  skyldu  gera  sltt  til  að 
vezírinn  fengi  hennar,  og  enginn  annar.  Fer  hann  þegar, 
en  lofar  Gíafar  fyrst,  að  hann  skuli  koma  íljótt  aptur  og 
láta  hann  vita  hvað  sjer  hafi  orðið  ágengt;  gengur  svo 
rakleiðis  á  fund  konu  sinnar.  Fagnaði  hún  honum  með 
blíðu  og  ástúð,  og  það  því  fremur  sem  hann  hafði  aldrei 
vitjað  hennar  frá  því  Gíafar  kom.  Attaf  segir  henni,  að 
hann  sje  kominn  til  að  láta  hana  vita,  að  móðir  hennar 
er  dauðveik;  kveðst  eiga  að  skila  til  hennar,  að  hún  vilji 
finna  hana  sem  bráðast.  Varð  konan  hrædd  og  flýtti  sjer 
til  móður  sinnar.  Hitti  hún  hana  fyrst  á  heimilinu  og 
varð  nú  þess  vísari,  að  hún  var  alfrísk  og  ekkert  að 
meini.  í  sama  bili  var  barið  á  dyr;  voru  það  menn  með 
byrðar  og  sögðu  að  Attaf  hefði  sent  sig  þangað  með  muni 
konu  sinnar.  Datt  þetta  ofan  yfir  foreldra  og  vandamenn 
konunnar,  og  strax  gerði  faðirinn  henni  skemmilegar 
getsakir.  en  móðirin  reyndi  að  bera  af  henni.  Og  sem 
hæst  stóð  á  þessu,  gengur  Attaf  inn  með  nokkrum  vin- 
um  sínum.  Faðir  konunnar  spurði  hann,  hvað  honum 
gengi  til  atferlis  þessa,  en  Attaf  svaraði,  að  hann  væri  í 
alla  staði  vel  ánægður  með  konu  sína,  en  sjer  hefði  eitt 
sinn  orðið  sú  glópska,  að  hann  hefði  svarið  að  skilja  við 
hana.  Og  nú  fjekk  Attaf  konu  sinni  morgungjöfina  og 
skilnaðarskrána;  mátti  hann  þá  eigi  tára  bindast,  því  hann 
unni  henni  mikið  og  þótti  sárt  að  skilja  við  hana.  Að 
svo  búnu  sneri  hann  aptur  til  hallar  sinnar.  Mælti  hann 
þá  til  Gíafars:  »Hyggið  nú  af  öllum  harmi;  eg  hef  svo 
um  stillt;  að  kvonfangið  getur  ekki  gengið  yður  úr  greip- 
um.  Skemmtið  yður  því  og  verið  glaður,  þangað  til  þjer 
getið    gengið    að    eiga  konu  þá,  er  þjer  elskið«.     Brá  vez- 

írnum  svo  vel  við  þessi  tíðindi  að  hann  varð  samstundis 
albata;  þakkaði  hann  Attaf  innvirðulega  og  hugsaði  ekki 
um  annað  en  að  skemmta  sjer.  En  Attaf  gerði  sjer  nú 
enn  meira  far  um  að  sýna  honum  alúð  og  ástsemd,  svo 
hann  eirði  því  betur  til  brúðkaupsins.  Og  er  honum  þótti 
tími  til  kominn,  þá  rjeði  hann  Gíafar  að  fara  til  borgar 
einnar  þar  í  grenndinni  og  varpa  af  sjer  dularhaminum, 
halda  síðan  innreið  sína  í  Damaskus  með  allri  þeirri  dýrð 
og  vegsemd,  sem  tign  hans  væri  samboðin.  »Þjer  skuluð«, 
mælti  hann,  »láta  boða  jarli  vorum,  að  þjer  farið  um  Sýr- 
land  eptir  skipun  kalífans:  getur  þá  ekki  hjá  því  farið,  að 
hann  sýni  yður  þann  sóma,  sem  þjer  eigið  skilið.  Þá 
skuluð  þjer  befja  bónorð  yðar  til  konunnar  fögru,  og  mun 
yður  ekki  verða  frá  vísað«.  Fór  vezírinn  að  ráði  þessu 
og  sendi  tuttugu  boðbera,  er  segja  skyldu  jarlinum,  að 
hann  ætlaði  sjer  að  koma  við  í  Damaskus. 

Sá  hjet  Abdel-Malek-Ebn-Mervan,  sem  þá  var  jarl  í 
Damaskus.  Hann  brá  skjótt  við  og  fór  til  móts  við  vezír- 
inn  hálfa  dagleið;  fylgdu  honum  allir  embættismenn  úr 
borginni.  Fagnaði  hann  vezírnum  í  glæsilegu  tjaldi  og  var 
þar  fyrirbúin  hin  dýrlegasta  veizla.  Allur  borgarlýðurinn 
gekk  til  móts  við  vezírinn  og  var  almenn  hátíð  um  gjör- 
valla  borgina,  er  hann  hjelt  innreið  sína.  Nú  varð  honum 
það  fyrst  fyrir,  að  hann  gerði  orð  fyrir  föður  konunnar, 
sem  honum  ljek  hugur  á;  vakti  hann  þá  bónorð  sitt  og 
var  honum  heitið  konunni.  Sagði  hann  föður  hennar,  að 
hann  yrði  að  halda  af  stað  næsta  dag,  og  yrði  kona  sín 
að  búast  til  að  verða  sjer  samferða.  Faðirinn  varð  fegn- 
ari  en  frá  verði  sagt  og  íiýtti  sjer  heim  til  að  segja  dóttur 
sinni  frá  þessu  hinu  ágæta  gjaforði,  er  hann  hafði  fengið 
henni.  En  hún  ljet  sjer  fátt  um  finnast.  Alla  nóttina 
var  mikill  hátíðaglaumur  og  ljósadýrð  um  alla  borgina; 
og  var  það  allt  í  virðingarskyni  við  ráðgjafa  kalífans. 
Dagtnn  eptir  hóf  hann  ferð  sína  til  Bagdad,  og  stje  kona 
hans  upp  í  glæsilegan  burðarstól.  Og  er  gengið  var  til 
bænagjörðar  í  borginni,  þá  ljet  hann  blása  i  lúðra  og  tók 

sig  upp  með  allri  sveit  sinni.  Fylgdi  jarlinn  honum  á 
leið  með  öllu  stórmenni  borgarinnar  og  sneri  ekki  aptur 
fyrr  en  við  Kobbal-al-Assafir.  Á  heimleiðinni  mætti  hann 
Attaf,  hafði  hann  riðið  af  stað  eptir  vezírnum  til  að  kveðja 
hann.  Kvaðst  jarlinn  furða  sig  á  því,  að  hann  hefði  ekki 
slegist  í  hópinn  með  hinum,  og  svaraði  þá  Attaf,  að  hann 
hefði  taíizt  og  reið  þegar  frá  honum  hvað  af  tók.  Þegar 
hann  hafði  náð  vezírnum,  þá  fór  hann  af  baki  og  mælti: 
»Njótið  heilir,  herra!  guði  sje  lof  að  ósk  yðar  er  fram- 
gengt  orðið«.  »Já,  kærasti  vinur!«  ansaði  Gíafar;  »aldrei 
skal  eg  gleyma  ástsemd  yðar  og  alúð  mjer  til  handa. 
Snúið  nú  við,  og  vitið  fyrir  víst,  að  eg  skal  ávallt  muna 
yður  velgjörð  þá,  er  þjer  haíið  auðsýnt  mjer«. 

Þetta  atvik  notuðu  nú  óvinir  Attafs  til  að  steypa 
honum  í  glötun  og  fórust  þeim  þannig  orð  við  Abdel 
Malek:  »Haldið  þjer  ekki  að  Attaf  haíi  haft  einhvern 
sjerlegan  tilgang  með  það  að  taka  sig  svona  út  úr  og 
kveðja  vezírinn  svona  einslega?  hefir  ekki  vezírinn  verið 
hjá  honum  huldu  höfði  í  marga  mánuði?  Vitið  það  líka, 
herra!  að  Attaf  hefir  eptirlátið  honum  konu  sína  og  fyrir 
slíkan  greiða  hyggur  hann  víst  varla  til  minni  launa  en 
að  fá  jarlsdæmið  í  Damaskus«.  Þessi  svívirðilegi  róg- 
burður  fjekk  nú  jarlinum  svo  mikils,  að  hann  einsetti  sjer 
að  fyrirkoma  Attaf.  Var  því  á  náttarþeli  laumað  líki  veg- 
ins  manns  inn  í  lystigarð  hans.  Morguninn  eptir  kom 
embættismaður  nokkur,  tók  Attaf  fastan  og  fór  með  hann 
til  jarlsins.  ^Þjer  eruð  hafður  fyrir  morðsök,  eða  er  ekki 
svo?«  segir  jarlinn.  »Gátuð  þjer  þá  fengið  af  yður  að  fremja 
slíkt  verk?«  Attaf  kvað  já  við  því,  og  gekk  honum  dreng- 
lyndi  til,  því  hann  vildi  ekki  að  nábúar  sínir  skyldu 
gjalda  vígsbætur;  »eg  hef  drepið  manninn«,  sagði  hann, 
»og  er  því  skylt  eg  bæti  hann«.  En  jarlinn  var  illgjarn- 
ari  en  svo,  að  hann  ljeti  sjer  það  nægja,  og  gekk  hann  í 
þetta  skipti  ríkt  eptir  boðorði  kóransins,  sem  segir,  að 
blóð  skuli  fyrir  blóð  koma.  Var  því  Attaf  dæmdur  til 
dauða    og    átti    tafarlaust    að  fullnægja  dómnum.     En    er 

tíðindi  þessi  spurðust  um  borgina,  þá  kom  í  menn  illur 
kurr,  því  Attaf  var  kunnur  að  drenglyndi  og  hvers  manns 
hugljúfi;  þótti  því  jarlinum  ráðlegast  að  fresta  aftökunnh 
Sendi  hann  Attaf  í  dýflissu  og  Ijet  skila  til  dýflissu- 
varðarins,  að  hann  ætlaði  að  láta  kyrkja  sakadólginn  á 
náttarþeli.  Nú  vildi  það  til  allrar  hamingju,  að  dýflissu- 
vörðurinn  var  Attaf  hollur  í  huga.  Sagði  hann  honum 
skipun  jarlsins,  og  lagði  niður  fyrir  honum,  hversu  hann 
ætlaði  sjer  að  koma  honum  undan.  Leysti  hann  Attaf  úr 
fjötrum,  og  ljet  hann  setja  kefli  í  munn  sjer;  bað  hann 
síðan  að  forða  sjer.  Fjekk  drenglyndi  þetta  Attaf  svo 
mikils,  að  hann  mátti  eigi  tára  bindast.  Flýr  hann  nú 
úr  fangelsinu  og  heldur  á  leið  til  Bagdad.  En  fangavörð- 
urinn  rífur  sig  í  framan  og  slítur  skegg  sitt,  lætur  svo 
fangelisdyrnar  standa  galopnar.  Um  miðnætti  kemur  Ab- 
del  Malek  með  böðulinn  og  bregður  honum  heldur  í  brún, 
er  hann  sjer  fangavörðinn  svo  illa  útleikinn.  Sagði  fanga- 
vörðurinn  að  grímumenn,  margir  saraan,  hefðu  komið  um 
nóttina  og  brotið  upp  fangelsið;  hefðu  þeir  misþyrmt  sjer, 
en  leyst  bandingjann.  Þannig  varð  Abdel-Malek  á  tálar 
dreginn,  en  svo  ákaft  reiddist  hann  af  undankomu  Attafs, 
að  hann  setti  fangavörðinn  af  embættinu.  Hafði  hann 
sig  nú  allan  við  að  grennslast  eptir  hvar  Attaf  væri  niður 
kominn,  en  leitir  hans  urðu  með  öllu  árangurslausar. 

Nú  er  það  að  segja  af  Attaf,  að  hann  hafði  farið 
leiðar  sinnar,  en  sneitt  þó  hjá  öllum  mannavegum,  og 
var  nú  kominn  í  námunda  við  Bagdad.  Þar  rjeðust  á 
hann  stigamenn  nokkrir  og  ræntu  þeir  hann  öllu;  var 
hann  því  heríilega  til  reika,  er  hann  kom  í  borgina. 
Spurðist  hann  undir  eins  fyrir,  hvar  höll  stórvezírsins 
væri  og  gekk  að  dyrum  hennar;  en  með  því  hann  var 
svo  tötralega  til  fara,  þá  var  honum  synjað  inngöngu. 
Leitaði  hann  þá  á  náðir  karls  nokkurs  og  fjekk  hjá  hon- 
um  skrifTæri;  ritaði  því  næst  brjef  til  vezírsins  og  skýrdi 
honum  frá  bágindum  sínum.  Fjekk  hann  einum  afvarð- 
mönnunum  brjefið  og  bað    hann    að  koma  því    sem  fljót- 

ast  í  hendur  Gíafars.  En  í  sama  vetfangi  komu  þau  tið- 
indi,  að  kalífinn  hefði  eignast  barn;  varð  þá  ys  mikill  og 
troðningur  og  týndi  varðmaðurinn  brjefi  Attafs  í  mann- 
þrönginni.  Og  er  varðskipti  urðu  við  hallarhlið  stór- 
vezírsins,  þá  var  Attaf  tekinn  fastur,  en  látinn  laus  aptur, 
því  kalífinn  hafði  orðið  svo  feginn  barneigninni,  að  hann 
ljet  boð  út  ganga,  að  allir  bandingjar  skyldu  látnir  lausir. 
Var  og  alþýðu  manna  haldin  gleðihátið  með  ríkulegum 
veitingum  og  lifði  Attaf  svo  í  nokkra  daga  á  opinberan 
kostnað. 

Einusinni  um  kvöldtíma  ætlaði  hann  að  ganga  inn 
í  musteri  nokkurt  og  leggjast  þar  til  hvildar;  en  musteris- 
vörðurinn  rak  hann  í  burt,  því  þaðan  hafði  verið  stolið  gólfá- 
breiðu  daginn  áður.  Varð  Attaf  því  að  hafast  við  á  stræt- 
um  úti,  en  þar  var  hinn  mesti  sægur  hunda  og  ljetu  þeir 
hann  engan  frið  hafa.  Kölluðu  þá  næturverðir  til  hans 
og  skipuðu  honum  að  hafa  sig  á  burt.  Flýði  hann  þá 
undan  þeim  inn  í  dimmt  skot,  hnaut  hann  þar  um  lík 
eitt  og  stóð  upp  aptur  alblóðugur.  Og  i  sama  bili  fór 
lögreglumaður  einn  þar  fram  hjá  með  þjónum  sínum; 
hjelt  hann  óefað,  að  Attaf  væri  vegandinn  og  fór  með 
hann  í  dýflissu.  Látum  vjer  hann  nú  sitja  þar  að  sinni 
og  víkjum  þangað  sem  fyr  var  frá  horfið,  er  Gíafar  var 
lagður  af  stað  með  konu  sína  til  Bagdad.  Þá  er  dagsett 
var  orðið,  nam  hann  staðar  með  föruneyti  sínu  og  var  þá 
slegið  tjöldum.  Gekk  hann  þegar  ástfanginn  inn  í  tjald 
konu  sinnar,  en  henni  brá  kynlega  við  kpmu  hans  og 
greip  báðum  höndum  fyrir  ásjónu  sína.  »Því  byrgir  þú 
ásjónu  þína  fyrir  mjer?«  mælti  Gíafar,  »erum  við  ekki 
hjón,  og  ert  þú  ekki  að  lögum  orðin  eiginkona  mín?<( 
»Jú«,  svaraði  hún,  »það  er  eg  að  vísu,  ef  stórvezír  kalíf- 
ans  hefir  ekki  meiri  drengskap  til  að  bera  en  svo,  að 
hann  þiggur  vinarfórn  þess  manns,  sem  fyrst  sóaði  auð- 
æfum  sínum  hans  vegna,  en  þar  næst  eptirljet  honum 
konu  sína,  sakir  stórmennsku  sinnar  og  göfuglyndis«. 
Ræddust  þau  nú  við  um  þetta  og  skýrðist    málið  á  báða 

vegu.  Fjell  Gíafar  í  stafi,  er  hann  heyrði,  hversu  mikið 
Attaf  hafði  lagt  í  sölurnar  fyrir  hann.  En  þó  kvað  hann 
eigi  annað  vera  fyrir  að  svo  komnu,  en  að  hún  færi  með 
sjer  til  Bagdad,  mundi  henni  verða  fagnað  þar  eins  og 
lögmætri  konu  hans  og  valdar  virðulegar  gjafir.  Hjet  hann 
að  fá  henni  þar  höll  eina  til  íbúðar  og  svo  mikið  fje  sem 
hún  þyrfti  til  uppheldis,  þangað  til  hún  gæti  farið  til 
manns  síns  aptur  með  óskertum  sóma.  Efndi  stórvezír- 
inn  orð  sín  og  gerði  allt  sem  unnt  var,  til  þess  að  kon- 
unni  yrði  skilnaðurinn  frá  manni  hennar  ljettbærari. 
Skundaði  hann  nú  á  fund  kalífans  og  var  vongóður  um, 
að  reiði  hans  mundi  sefast,  þegar  hann  segði  honum 
æfintýri  sitt.  Kalífinn  spurði,  hvað  á  daga  hans  hefði 
drifið  síðan  þeir  skildu;  sagði  Gíafar  honum  frá  öllu,  sem 
honum  hafði  að  höndum  borið  í  Damaskus.  »Þetta  vissi 
eg  fyrir«,  mælti  Harún;  skipaði  hann  Mesrúr  að  sækja 
bókina,  sem  vezírinn  hafði  sjeð  hann  lesa  í.  Mesiúr  sótti 
bókina,  og  sá  Gíafar  nú  að  í  henni  var  skírt  frá  öllu  því, 
er  hann  hafði  hent  í  Damaskus.  Gekk  það  hreint  fram 
af  honum,  og  er  hann  hafði  lesið  þangað  í  sögunni,  sem 
sagt  var  af  burtför  hans  úr  borginni,  þá  tók  kalífinn  af 
honum  bókina  og  skipaði  Mesrúr  að  láta  hana  aptur  á 
sama  stað.  »Þú  sjer  nú,  Gíafark  mælti  hann,  »að  það, 
sem  þig  kynjaði  mest  á  í  atferli  mínu,  var  alveg  náttúrlegt. 
Þegar  eg  las  um  æfintýri  þín,  þá  urðu  að  koma  í  mig 
gleðiköst  og  hryggðarköst  á  víxl,  og  sagði  eg  þá  með  full- 
komnum  rjetti,  að  þú  skyldir  ekki  fyrir  mín  augu  koma 
fyrr  en  þú  vissir  efni  bókarinnar.  Skaltu  nú  fara  til  hallar 
þinnar  og  stýra  embætti  þínu  eins  ogfyrrum;  máttu  ávallt 
treysta  náð  herra  þíns«.  Þakkaði  Gíafar  kalífanum  og 
hlýddi  skipun  hans. 

Nú  er  að  segja  af  Attaf,  að  hann  situr  raunamæddur 
í  fangelsi  sínu  og  á  við  illan  kost  að  búa.  Þegar  hann 
var  dreginn  fyrir  dómarann,  þá  játaði  hann  á  hendur 
sjer  morði  því,  er  honum  var  að  sök  gefið ;  svo  leiður 
var  hann  orðinn  á  lífinu.  Var  hann  þá  óðara  dæmdur  til 

dauða.  Og  er  hann  var  dreginn  til  gálgans  og  snaran 
komin  um  háls  honum,  þá  fór  Gíafar  þar  fram  hjá  og 
varð  honum  ósjálfrátt  litið  til  aftökustaðarins,  spurði  hann 
hvaða  maður  það  væri,  sem  lífláta  ætti.  Þegar  hann 
heyrði  að  það  var  Attaf  frá  Damaskus,  þá  kallaði  hann 
hástöfum  og  skipaði  mönnum  að  láta  hann  lausan.  Hljóp 
Attaf  þá  í  fang  Gíafars  og  stóðu  þeir  svo  nokkur  augna- 
blik,  að  þeir  vissu  ekki  til  sín;  svo  mikils  fjekk  þeim,  er 
þeir  fundust  aptur.  En  er  þeir  rönkuðu  við  sjer  aptur, 
þá  ljet  vezírinn  vin  sinn  fara  til  lauga  og  sendi  honum 
þangað  skrautlegan  klæðnað ;  eptir  það  bauð  hann  honum 
heim  í  höll  sína.  Og  er  Attaf  hafði  hresst  sig  á  mat  og 
drykk,  þá  ljet  Gíafar  hann  segja  sjer,  hvað  honum  hefði 
að  höndum  borið  frá  því  er  þeir  skildu.  Þegar  Attaf  hafði 
lokið  þeirri  sögu,  sagði  Gíafar  honum  allt  sem  farið  hafði 
milli  hans  og  konunnar,  og  fylgdi  honum  því  næst  á  fund 
hennar.  Varð  Attaf  frá  sjer  numinn  af  fögnuði,  er  hann 
sá  hana  aptur,  því  hann  unni  henni  hugástum  jafnt  sem 
áður,  og  vissi  um  elsku  hennar  og  trygglyndi  sjer  til  handa. 
Sagði  hún  honum,  hversu  drengilega  Gíafar  hefði  farizt 
við  sig,  og  nú  gleymdu  þau  hjónin  öllu  því  andstreymi, 
sem  fyrir  þau  hafði  komið.  En  meðan  þau  voru  að 
gleyma  því,  sem  verið  hafði,  og  gleðja  sig  yfir  því,  sem 
var,  þá  fór  Gíafar  á  fund  kalífans  og  sagði  honum  hvað 
nú  síðast  hafði  tilborið.  Sýndi  kalífinn  honum  að  at- 
burður  þessi  var  einnig  sagður  fyrir  í  bókinni,  og  bauð 
honum  nú  að  leiða  Attaf  á  sinn  fund.  Kom  Gíafar  þá 
með  Attaf  og  fagnaði  kalífinn  honum  með  vinsemd,  og 
spurði  hann,  hvort  hann  vildi  ekki  biðja  sig  neins.  Attaf 
svaraði  þá:  »Eitt  er  það  að  eins,  herra!  sem  eg  vildi 
biðja  yður  að  veita  mjer  af  náð  yðvarri,  og  það  er,  afr 
þjer  vægið  Abdel  Malek,  jarlinum  í  Damaskus,  og  gefið 
honum  upp  allar  sakir;  því  reyndar  ofsótti  hann  mig  með 
rangsleitni,  en  eg  er  sannfærður  um,  að  það  voru  var- 
menni  í  hirð  hans,  sem  blekktu  hann  til  þess.  En  til  þess 
að    varna    honum  frá  slíku  framvegis,  þá  legg  eg  það  til 

að  fangelsisvörðurinn,  sem  frelsaði  líf  mitt,  verði  skipaður 
honum  til  ráðaneytis;  hann  er  maður  hugprúður  og 
vammlaus,  og  ætti  að  fela  honum  á  hendur  að  hafa  eptir- 
lit  með  jarlinum  og  framkvæmdum  hans«.  Fundust  kalíf- 
anum  orð  um  göfuglyndi  Attafs  og  veitti  honum  fúslega 
bæn  sína.  Enn  fremur  sagðist  Attaf  hafa  gefið  fangelsis- 
verðinum  allar  eigur  sínar  og  bað  kalífann  að  staðfesta 
gjöf  þessa.  Varð  kalífinn  einnig  við  þeim  tilmælum  hans 
og  gerði  nú  út  sendimann  til  Damaskus  með  skipanir  sínar. 
En  stórvezírinn  tókst  á  hendur  að  bæta  Attaf  fjárlát,  svo 
hann  yrði  skaðlaus;  gerði  hann  það  með  slíkri  rausn  og 
stórmennsku,  að  Attaf  varð  nú  margfalt  auðugri  en  hann 
hafði  verið  fyrrum,  þá  er  hann  dvaldi  í  Damaskus. 


Soliman  konungur  og  sonur  hans. 

Solíman  hefur  konungur  heitið,  og  var  hann  allra 
konunga  ríkastur  og  voldugustur  á  Arabalandi;  var  honum 
i  engu  hamingjuvant,  nema  því  einu,  að  hann  var  son- 
laus;  bað  hann  því  drottin  dag  og  nótt  að  miskunna  sjer 
og  gefa  sjer  eríingja.  Guð  bænheyrði  hann  líka  á  end- 
anum  og  varð  ein  af  konum  hans  barnshafandi;  rjeðihann 
sjer  þá  varJa  fyrir  gleði,  og  gerði  stórvel  til  konunnar. 
En  þá  bar  konungi  nokkuð  að  hendi,  sem  honum  þótti 
á  illt  vita,  og  fjekk  það  honum  mikils  kvíða.  Því  ein- 
hverja  nótt  þóttist  hann  í  svefni  sjá  anda  nokkurn  geisl- 
andi  bjartan;  mælti  hann  á  þessa  leið:  »£11  sárbændir 
drottinn  lengi,  að  þjer  mætti  verða  sonar  auðið,  og  nú 
mun  það  veitast  þjer.  Á  sjöunda  aldursári  mun  hann 
með  furðanlegum  hætti  frelsast  úr  klónum  á  grimmu  ljóni, 
en  það  verður  til  þess,  að  hann  á  tvítugasta  ári  sínu  veitir 
þjer  bana.  Svo  er  vilji  forlaganna«.  Að  svo  mæltu  hvarf 
andinn,  en  konungurinn  sat  eptir  óttasleginn.  Og  sem  hann 
vaknaði,  þá  kallaði  hann  til  sín  vezírana  og  bar  undir  þá 
kynjadraum    þenna,    sem    gerði    honum    svo  mikinn  geig. 

Á  meðal  vezíranna  var  einn,  sem  var  ágætlega  vel  að  sjer 
í  kabbalistiskum  fræðum  og  stjörnuvísi,  bauðst  hann  til 
að  stilla  honum  stjörnumát  og  Ijet  konungur  sjer  það  vel 
líka.  En  stjörnurnar  sönnuðu  hrakspár  andans.  »Er  þá 
ekkert  ráð«,  spurði  Solíman,  »til  að  undanstýra  óhamingju 
þeirri,  sem  yfir  oss  vofir?«  »Nei  alls  ekkert«,  ansaði 
stjörnuspámaðurinn.  »Gott  og  vel!«  mælti  konungurinn, 
»et  mjer  tekst  að  gera  hrakspár  þínar  að  lygi,  þá  skaltu 
engu  fyrir  týna  nema  lífinu«.  »Ekki  kvíði  eg  því,  herra!« 
ansaði  vezírinn. 

Nú  lætur  konungur  strax  gera  jarðhús  langt  í  burt  á 
fjöllum  uppi  í  auðn  og  ógöngum  og  ætlar  hann  það  syni 
sínum  og  barnfóstru  hans;  sparði  hann  ekkert  til,  að 
það  yrði  sem  viðkunnanlegastur  bústaður.  Og  jafnskjótt 
sem  drottning  hafði  alið  sveininn,  þá  ljet  hann  flytja 
hann  þangað.  Unni  hann  syni  sínum  hugástum,  þótt  illa 
hefði  verið  spáð,  og  sjaldan  leið  nokkur  vika  svo,  að 
hann  ekki  vitjaði  hans.  Liðu  svo  sjö  ár,  og  kom  nú  að 
hendi  annar  ógæfutíminn,  sem  andinn  hafði  fyrir  sagt;  bar 
þá  svo  til,  að  ljón  nokkurt,  sem  var  að  elta  tóu,  steyptist 
niður  í  jarðhúsið,  hremdi  kóngsson  og  grýtti  honum  út 
fyrir  jarðhúsdymar,  en  barnfóstruna  reif  það  í  sundur. 
Bar  þar  að  veiðimann  nokkurn  af  tilviljun;  fann  hann 
sveininn  og  hafði  bann  með  sjer  til  borgarinnar,  Fjekk 
hann  bezta  þokka  á  honum  og  kendi  honum  alt  það,  er 
mentuðum  mönnum  ber  að  kunna.  En  er  konungur  eptir 
vanda  fór  að  finna  son  sinn,  þá  kom  hann  að  jarðhúsinu 
tómu,  og  fjekk  það  honum  mestu  hryggðar.  Nú  með 
því  fóstran  fyrir  nokkrum  dögum  hafði  kvartað  heldur 
stygglega  yfir  veru  sinni  á  slíkum  eyðistað,  þá  hugði 
hann,  að  hún  væri  strokin  burt  með  barnið  og  sendi 
riddara  í  allar  áttir  til  að  leita  hana  upp.  En  allar  leitir 
urðu  árangurslausar.  Veiðimaður  sá,  er  tekið  hafði  svein- 
inn  að  sjer,  var  í  hirð  konungs,  og  er  hann  var  orðinn 
stálpaður,  þá  leyfði  hann  honum  að  fylgjast  með  sjer. 
Sá    Solíman    hann    þá    einusinni    á    dýraveiðum    og  rann 

honum  ósjálfrátt  hugur  til  hans,  án  þess  hann  vissi, 
hvernig  á  því  stóð.  Langaði  hann  til  að  hafa  hann  hjá 
sjer  og  gerði  hann  að  hestaverði   sínum. 

Nokkrum  árum  siðar  hófst  ófriður  á  milli  Arabíu  og 
annars  ríkis  þar  í  grennd  við.  Sóttu  bæði  herliðin  hvert  á 
móti  öðru  og  sló  þar  í  bardaga;  varð  þar  hin  snarpasta  hríð, 
því  báðir  konungarnir  voru  nærstaddir.  Nú  með  því  Solí- 
man  sá  að  sigurinn  var  tvísýnn,  þá  rjeði  hann  af  að  láta 
sverfa  til  stáls  og  ruddist  þar  að  með  föruneyti  sínu  sem 
orrustan  var  hörðust.  Höfðu  fylkingarnar  riðlazt  og  þyrl- 
aðist  rykið  upp  á  allar  hliðar,  svo  að  ekki  mátti  þekkja 
vini  frá  óvinum.  Og  í  þeim  svifum  hjó  hestavörðurinn 
til  konungsins  föður  síns  og  lagði  hann  að  velli,  því  víga- 
móður  var  á  honum  og  sá  hann  ekki  hver  fyrir  varð. 
»Þinn  bölvaði  hundur!«  æpti  konungurinn,  »ætlar  þú — !« 
En  hestavörðurinn  tók  ekki  eptir  því,  heldur  hjelt  hann 
áfram  að  berjast  og  vann  fádæma  hreystiverk.  En  hreysti 
hans  og  ákafi  kom  fyrir  ekki,  því  herlið  Solímans  kon- 
ungs  beið  gjörsamlegan  ósigur.  —  En  þótt  Soliman  væri 
særður,  þá  treindist  honum  samt  lífsþróttur  til  að  forða 
sjálfum  sjer  og  því  sem  eptir  var  af  hernum.  Beiddist 
hann  friðar  af  óvin  sínum,  og  fjekk  hann  líka  með  því 
skilyrði  að  hann  gyldi  honum  of  fjár.  Hugsaði  Solíman 
sjer  að  nú  skyldi  hann  refsa  hestaverði  sínum;  hafði  hann 
látið  setja  hann  í  dýflissu  með  hlekki  á  höndum  og  fót- 
um.  Eins  vildi  hann  hegna  vezírnum  fyrir  lygaspár  sínar. 
Og  sem  hann  var  aðfram  kominn,  þá  sendi  hann  eptir 
vezírnum  og  sagði  við  hann:  »Spásaga  þín  var  einber 
lygi,  því  aldrei  var  syni  mínum  hætta  búin  af  ljóni,  og 
eigi  var  það  heldur  hann  sem  veitti  mjer  banasár.  Pú 
veizt  sjálfur,  hverri  hegningu  þú  áttir  vou  á,  ef  þú  gabb- 
aðir  konung  þinn;  vertu  nú  við  henni  búinn«.  —  »Herra!« 
svaraði  vezírinn,  »stjörnurnar  fara  aldrei  með  gabb.  En 
gerið  svo  vel  að  spyrja  þann,  sem  veitti  yður  sárið,  áður 
en  þjer  látið  taka  mig  af  lífi«.  Var  nú  hestavörðurinn 
eiddur  fyrir  Solíman  og  spurður  að  ætterni  sínu,  og  sagði 

hann  þá  frá  öllum  atvikum,  sem  fyr  er  frá  greint.  Tók 
konung  að  óra  fyrir  ýmsu,  er  hann  heyrði  sögu  sonar 
síns,  og  sendi  hann  eptir  fóstra  hans.  Sannaði  hann  sögu 
kóngssonar  og  sýndi  til  sannindamerkis  örin  eptir  sár  þau, 
er  ljónið  hafði  veitt  honum.  Þetta  færði  konungi  heim 
sanninn  og  ílvtti  hann  sjer  nú  að  launa  vezírnum,  sem  hann 
hafði  haft  fyrir  svo  rangri  sök.  Setti  hann  kórónuna  á 
höfuð  sonar  síns  og  ljet  alla  höfðingja  ríkisins  vinna  hon- 
um  trúnaðareiða.  Nokkrum  dögum  síðar  ljezt  Solíman  af 
sári  sínu,  og  sannaðist  þannig  á  honum,  að  til  einskis  er 
að  leitast  við  að  umflýja  það  hlutskifti,  sem  fyrir  oss  ligg- 
ur  eptir  ákvæði  forlaganna. 


Sagan  af  syni  Alýs  Dschoharýs. 

M  W  íil  $7á  njpfiip  Herra!  maður  hiet  A]ý Dscho" 

110/  UU£j.  lill  IM.  liœUll.  narý;  hann  hafði  tekið  það  em- 
bætti  að  arfi  eptir  forfeður  sína,  að  hafa  ráðsmennsku  á 
hendi  innanhallar  hjá  kalífanum  í  Bagdad.  Hafði  hann 
því  geysimiklar  tekjur  og  varði  hann  miklum  hluta  þeirra 
til  að  gera  öðrum  gott;  hafði  hann  með  því  áunnið  sjer 
virðingu  kalífans  og  allra  borgarmanna.  Hann  átti  einn 
son  og  ekki  fleira  barna,  og  Ijet  hann  uppala  hann  með 
mestu  kostgæfni. 

Þegar  ellin  fór  að  sækja  á  hendur  Alý,  þá  neytti 
hann  góðvildar  herra  síns  og  beiddi  hann  að  leysa  sig  frá 
embætti  sínu.  Veitti  kalífinn  honum  fúslega  bæn  hans, 
og  jók  á  auðlegð  hans  með  nýjum  gjöfum;  flutti  hann  þá 
með  heimafólki  sínu  til  Damaskusborgar.  Ljet  hann  byggja 
þar  dýrðlega  höll  á  íljótsbakka  með  aldingörðum  allt  um- 
hverfis;  Ijet  hann  um  leið  byggja  gistihús,  musteri  og  spít- 
ala,  því  loptið  í  Damaskus  er  svo  hreint  og  heilnæmt,  að 
yngri  mönnum  batnar  þar  meðalalaust,  en  gamlir  menn 
halda  þar  heilsu  sinni. 

Þegar  hús  þessi  voru  fullgerð,  þá  hugsaði  hann  fyrir 
kvonfangi  sonar  síns  og  gipti  honum  bróðurdóttur  sína, 
hafði  hann  fóstrað  hana  frá  blautu  barnsbeini,  því  hún 
var  munaðarlaus.  Unnust  þau  hjónin  hugástum  og  mátti 
þar  með  sanni  segja,  að  tvær  sálir  voru  orðnar  að  einni. 
En  sú  sæla  átti  ekki  að  verða  langgæð,  og  varð  sorgleg 
breyting  á  heimilinu,  sem  öllum  fjekk  hryggðar.  Hin  unga 
kona  tók  þunga  sótt,  og  voru  hinir  beztu  læknar  sóttir  til 
hennar,  en  allar  tilraunir  þeirra  urðu  árangurslausar. 

Nú  er  þar  til  máls  að  taka,  að  emír  nokkur  stórvit- 
ur  var  í  borginni  Kúfah,  hafði  hann  heyrt  svo  mikið  látið 
af  fegurð  Damaskusborgar,  að  hann  tók  sjer  ferð  á  hend- 
er  þangað.  Og  er  hann  nálgaðist  borgina,  þá  varð  hann 
alveg  hugfanginn,  svo  mikið  fannst  honum  um  hina  himn- 
esku  aldingarða  og  hina  ótölulegu  læki,  sem  vökva  þá  og 
veita  þeim  svalandi  kælu.  Dillaði  kliður  söngfuglanna 
eyrum  hans,  og  þótti  honum  sem  þeir  lofsyngju  guði  fyrir 
það,  að  hann  hafði  valið  þeim  svo  inndælan  samastað. 
Hann  hrópaði  frá  sjer  numinn:  »Heillaráð  var  það,  er 
Mahómet  bauð  lærisveinum  sínum  að  vinna  borg  þessa, 
því  þó  hin  fjögur  vatnsföll,  sem  vökva  hana,  sjeu  eitt  með 
hinu  minna,  sem  hún  hefir  sjer  til  ágætis,  þá  nægja 
þau  samt  einsaman  til  að  gera  hana  að  jarðneskri  para- 
dís«. 

Emírinn  settist  nú  að  í  höll  einni  í  Damaskus,  sem 
kalífinn  hafði  boðið,  að  vera  skyldi  til  reiðu  handa  hon- 
um,  er  hann  kæmi  þangað.  Með  því  nú  orðrómur  em- 
írsins  hafði  borizt  á  undan  honum,  þá  leið  ekki  á  löngu 
áður  Alý  Dschoharý  spurði  komu  hans.  Ljet  hann  undir 
eins  leggja  á  tvo  múla,  fyllti  körfu  eina  með  skrautlegum 
rósavefnaði  og  ýmsum  gersemum,  og  fór  með  syni  sínum 
til  hallar  emírsins;  hitti  hann  helztu  höfðingja  borgarinn- 
ar  þar  hjá  honum.  Tók  emírinn  þeim  feðgum  með  vin- 
semd  og  bauð  þeim  að  drekka  hjá  sjer  kaffi.  En  er  hann 
sá  að  illa  lá  á  syni  Alýs,  þá  spurði  hann,  hvað  að  hon- 
um    gengi,    og    óðara    en    Alý  var  búinn  að  segja  honum 

frá  veikindum  bróðurdóttur  sinnar,  þá  fór  hann  að  vitja 
hennar  og  fylgdu  honum  allir,  sem  viðstaddir  voru.  Sá 
hann  skjótt  að  hjer  var  engin  lífs  von  framar,  en  eigi 
sagði  hann  það  með  orðum,  hann  varpaði  öndinni  mæði- 
lega,  og  það  var  nóg,  því  sonur  Alýs  skildi,  hvað  honum 
bjó  í  huga,  og  hnje  hann  samstundis  í  ómegin.  Þá  spurði 
Alý  emírinn,  hverrar  trúar  hann  væri,  um  veikindi  bróð- 
urdóttur  sinnar,  og  svaraði  hann  þá,  að  þau  væru  ólækn- 
andi.  Kvað  hann  að  vísu  eitt  meðal  vera  til,  sem  gæti 
frelsað  hana,  en  á  því  væru  hin  mestu  vandkvæði.  Hann 
mælti:  »það  er  til  jurt  ein,  er  vex  svo  sem  sex  dagleiðum 
fyrir  norðan  Kákasusfjöll,  þar  sem  andar  þeir  búa,  er 
uppreisn  hófu  gegn  Salómon.  Hefir  Salómon  sjálfur  sagt 
mjer  náttúru  jurtarinnar  og  kvað  hann  hana  vera  ótvílugt 
meðal  við  öllum  mannlegum  sjúkdómum.  Hún  heitir 
fuglajurt  og  vex  á  ey  nokkurri,  sem  varin  er  af  illum 
öndum.  Reyndar  hefir  sonur  yðar  svo  innilega  ást  á 
konu  sinni,  að  hann  líklega  stofnar  sjálfum  sjer  í  lífs- 
háska  til  að  frelsa  hana  frá  dauða.  Hefir  hann  og  gert 
svo  mörg  önnur  góðverk,  að  guð  mun  eflaust  vernda  hann 
fyrir  árásum  illra  anda«. 

Að  svo  mæltu  dreypti  emírinn  úr  höfuðvatnsflösku  á 
son  Alýs  og  kom  honum  til  sjálfs  síns  aptur.  Hann  lagði 
ríkt  á  við  hann,  að  gefa  sig  með  lotningu  undir  vilja 
drottins  og  leitast  við  að  afneita  sjálfum  sjer,  svo  hann 
gæti  unnið  til  hinna  sjötíu  paradísarmeyja,  sem  hinn  helgi 
spámaður  hefði  heitið  honum  eins  og  öðrum  rjettrúuðum. 
»Æ«,  svaraði  hinn  ungi  maður,  »til  hvers  eru  paradísar- 
meyjar  fyrir  mig  núna?  Það  er  eins  og  ef  þjer  vísuðuð  fá- 
tæklingi,  sem  biður  um  vatnsdropa,  til  fljótanna  í  para- 
dís;  það  er  viðlíkt  og  þegar  Gyðingaklerkurinn  fór  að 
hugga  landa  sinn,  sem  dómari  nokkur  í  Bagdad  hafði 
dæmt  til  hengingar;  hann  lýsti  fyrir  honum  veizlu  þeirri, 
sem  fsak  og  Jakob  væru  að  búa  í  móti  honum,  en  her- 
maður  nokkur  hlýddi  á  og  leiddist  að  heyra  slíka  mark- 
leysu,  hratt  hann  því  klerkinum  útí    Tígrisfljótið  og  kall- 

aði  á  eptir    honum:     »Heill    svo,    vinur    kær!    far    þú    þá 

fyrst  til  að  þvo  upp  drykkjarkerin    undir    veizluna«.      Þá 

mælti  emírinn:     »Þú  mátt   fyrir  alla  muni  ekki    örvilnast, 

en  reyndu  að  ná  fuglajurtinni,  og  skal  eg  taka  að  mjer  að 

halda  lífinu  í  konu  þinni  meðan  þú  ert  í  burtu.     Skal  eg 

og  segja  þjer  allt,  sem  getur  gert  þjer  ferðina  auðsóttari«. 

Sonur  Alýs  þakkaði  honum  góðsemi  sína  og  var  hon- 

um  nú  mest  í  mun  að  komast  sem  íljótast  af  stað.  Þegar 

faðir  hans  heyrði  það,  kom  upp  fyrir    honum  óstöðvandi 

grátur,  og  leiddi  hann  honum  fyrir  sjónir  hættur  þær,    er 

hann  stofnaði  sjer  í.     En  hinn  ungi  maður  sat  svo  fastur 

við  áform  sitt,  að  hann  fjekk  engan  bilbug  á  unnið.   Hug- 

hreysti  emírinn  föður  Alýs  og  mælti:     »Takið  baðmullar- 

kjarna    þenna,    gróðursetjið  hann  í  garði  yðar  og  hlynnið 

sem  bezt  að  kvistinum  sem  upp  af  honum  sprettur;  meðan 

hann  tímgast,    megið  þjer  vera  óhræddur  um  son  yðvarn, 

en  hrörni    hann  og  þorni,    þá    skiljið    það  svo    sem    hinn 

sundursprungni    fræknappur    segi    yður:      »Spinn    þú    ull 

mína  í    náklæði    handa    syni    þínum«.     Emírinn    gaf    nú 

hinum    unga    manni    allar    þær    vísbendingar,    sem    hann 

þurfti    til    þess    að  geta    ferðast    um    Tattaraland  og  Kín- 

land;  kvaddi  hann  því  næst  Alý  Dschoharý  og  sneri  heim 

aptur  til  hallar    sinnar.     En   sonur  Alýs    lagði  af    stað  og 

fór  bæði    dagfari    og  náttfari;    náði  hann    eptir  langa  ferð 

til  höfuðborgarinnar  á  Kínlandi.     En  þar  vildi  honum  sú 

óhamingja    til,    að    menn    komust  á  snoðir  um,    að  hann 

var  múselmaður.     En  í  Kínlandi   er  lagt  blátt    bann  fyrir 

að  trúa  á  Mahómet,  og  var  sonur  Alýs  fyrir  þá  sök  hand- 

tekinn  og  geymdur  í  því  skyni,  að  hann  yrði  síðar  hafður 

að  slátrunarfórn    fyrir    blótguði    landsins.      Sat    nú   sonur 

Alýs  í  fjötrum  og  beið    hins    kvíðkvænlega    blótdags  grát- 

andi  og  kveinandi.     En  úr  þeim  nauðum    frelsaðist    hann 

nráðum  fyrir  ráðsályktun  drottins. 

Höfðingi  nokkur  kínverskur  hafði  dvalið  lengi  í 
Damaskus  og  farið  þar  huldu  höfði  í  munkaklæðum; 
hafði  hann  búið  í  einu  af  gistihúsum  þeim,  er  Alý  Dscho- 

harý  hafði  látið  byggja.  Hann  hafði  jafnaðarlega  komið 
í  musteri  og  hlýtt  á  lestur  guðhræddra  vitringa,  og  með 
því  hann  líka  sá,  að  átrúendur  Mahómets  gerðu  mörg 
miskunnarverk,  þá  hafði  hann  sannfærst  um  ágæti  Isiams 
trúar  og  fastráðið  að  fara  pílagrímsferð  til  Mekka.  Alý 
Dschoharý  veitti  honum  fjárstyrk  til  þeirrar  ferðar;  fór 
hann  nú  til  Mekka,  og  gerði  bæn  sína  í  Kaaba,  við  brunn- 
inn  Sem-Sem  og  gröf  hins  helga  spámanns  í  Medína;  eptir 
það  hjelt  hann  heim  í  átthaga  sína.  Nú  heyrði  hann  sagt 
að  blóta  ætti  útlendingi  nokkrum  frá  Damaskus,  syni  Alýs 
Dschoharýs,  og  fjekk  það  honum  svo  mikils  harms,  að 
honum  lá  við  öngviti.  —  Fjekk  hann  glöggva  tilvísun  um 
staðinn  þar  sem  sonur  Alýs  var  í  höptum,  og  gekk  út  á 
völl  einn,  er  þar  var  í  grennd  við,  kveikti  upp  eld  og  varp 
í  reykelsi,  þuldi  síðan  töfraformála  og  brást  í  fugls  líki. 
Flaug  hann  inn  í  borgina  til  fangelsisins  og  smaug  inn 
í  gegnum  járngrind  þá,  er  fyrir  glugganum  var.  Síðan 
brást  hann  aptur  í  sína  náttúrlegu  mynd  og  gekk  ofan 
eptir  riði  nokkru,  með  sexhundruð  og  fjörutíu  þrepum; 
fann  hann  nú  son  Alýs  Dschoharýs  og  fleygði  sjer  í  faðm 
honum.  Nú  hafði  svo  illa  til  tekizt,  að  honum  glejmidist 
að  slökkva  eldinn,  en  blótgoðanum,  sem  æztur  var  við 
hofið,  varð  gengið  þar  fram  hjá  og  sá  hann  fullgjörla,  hvað 
til  stóð.  Var  hann  sjálfur  vel  fær  í  fjölkyngi  og  hafði 
yfir  töfraformála ;  komst  hann  svo  fyrir,  til  hvers  leikur- 
inn  var  gerður.  Hann  ílýtti  sjer  þá  allt  hvað  af  tók  til 
dýflissuvarðarins  og  sagði  honum  hvernig  á  stæði;  gætti 
hann  þá  bandingjanna  svo  vandlega,  að  hvorugur  þeirra 
sá  sjer  neitt  færi  til  að  flýja.  Svo  var  blótgoðinn  grimmur, 
að  hann  ljet  sjer  ekki  þetta  nægja,  heldur  bauð  hann  þar 
á  ofan  að  báðum  skyldi  veita  iljastroku.  Gerðist  hinn 
nýi  bandingi  næsta  hugsjúkur  út  úr  hrakningum  þessum 
og  gramdist  honum  sárlega,  að  ráð  hans  var  ónýtt  fyrir 
honum.  Sonur  Alýs  huggaði  hann  sem  bezt  hann  gat,  en 
blótdagurinn  var  allt  af  að  nálgast,  og  jókst  þvi  kvíði 
þeirra  með  hverri  stundinni. 

Svo  bar  til  einn  dag,  að  Kínverjinn  var  að  leita  að 
einhverju  í  vasa  sínum  og  fann  dýrmætan  smaragð,  er 
hann  var  vanur  að  bera  á  sjer;  varð  honum  þá  illt  í  skapi, 
grýtti  gimsteininum  á  gólfið  af  afli  og  sagði:  »Til  hvers 
gagns  ert  þú  fyrir  mig?  Eg  skyldi  glaður  láta  þig  fyrir 
lítið  brot  af  ódýrasta  járni«.  Óðara  en  hann  hafði  slept 
orðinu,  lagði  skínandi  birtu  um  myrkvastofuna  og  heyrðist 
drynjandi  þrumurödd,  er  sagði:  »Hvers  beiðist  þú?  Ekkert 
það  er  til,  er  eg  eigi  fúslega  geri  fyrir  velgjörð  þá,  er  þú 
nú  auðsýndir  mjer.  Eg  er  einn  af  öndum  þeim,  er  hófu 
uppreisn  gegn  Salómon  konungi  og  var  eg  innibyrgður  í 
smaragðsteini  þessum  til  hefndar  fyrir  óhlýðni  mína.  Nú 
hefur  þú  frelsað  mig  úr  kreppu  minni  með  því  að  mola 
hann  í  sundur,  og  vil  eg  reynast  þjer  þakklátsamur  fyrir 
þenna  mikla  greiða«. 

»Gott  og  vel!«  ansaði  bandinginn,  »eg  beiðist  þá 
sama  greiða  af  þjer.  Frelsaðu  okkur  og  hefndu  mín  á 
mannfýlu  þeirri,  er  ofsækir  okkur«.  f  sömu  svipan  sótti 
andinn  blótgoðann  og  hneppti  hann  í  sömu  fjötrana,  sem 
hann  leysti  af  báðum  vinunum.  Tók  hann  þá  í  fang  sjer, 
og  laukst  jörðin  sundur  undir  fótum  þeirra;  voru  þeir 
samstundis  horfnir  í  glæsilega  höll,  er  hlaðin  var  af 
gimsteinum  og  hvíldi  á  smargðsúlum,  en  í  kringum  hana 
voru  víðáttumiklir  aldingarðar.  Þoldi  sonur  Alýs  varla  að 
sjá  í  slíkan  ljóma  og  spurði,hver  ætti  þessa  hina  glæsilegu 
höll.  »Það  er  ein  af  höllum  Salómons«,  svaraði  andinn, 
»og  býr  drottning  mín  í  henni.  Veit  eg  að  fagrar  konur 
eru  í  Damaskus,  en  þær,  er  eg  nú  ætla  að  sýna  ykkur, 
munu  samt  bera  langt  af  þeim  öllum«.  Að  svo  mæltu 
fylgdi  hann  þeim  inn  í  glæsilegan  baðsal;  voru  þar  tutt- 
ugu  og  fjórir  þrælar  og  ambáttir,  er  þjónuðu  þeim  með 
miklum  virktum.  Þaðan  fóru  þeir  inn  í  annan  sal,  og 
var  þar  fyrirbúin  dýrleg  matveizla;  alt  í  kring  voru 
ilmandi  rósir  og  gosbrunnar  og  lagði  af  þeim  notalega 
kælu.  En  þrátt  fyrir  allt  þetta  bar  sonur  Alýs  sífelt  kvíð- 
boga   fyrir   konu    sinni    og   hugsaði    eigi  um  annað;  tjáði 

ekkert  þó  leiddar  væru  fyrir  hann  margar  ungar  ambáttir, 
sem  voru  fríðari  en  meyjarnar  á  Ódáinslandi,  Spurði  and- 
inn,  hvað  til  kæmi  að  hann  væri  svo  sorgbitinn,  »Æ!«. 
svaraði  sonur  Alýs,  »þegar  eg  fór  að  heiman,  lá  kona 
mín  fyrir  dauðanum,  og  mun  hún  vafalaust  deyja,  nema 
því  að  eins  mjer  heppnist  að  ná  fuglajurtinni.  Veit  eg  eigi, 
hvernig  eg  á  að  fara  að  ná  henni«.  Andinn  bauð  honum 
varnað  við  svo  háskalegri  fyrirætlun  og  mælti:  »Jurtin, 
sem  þú  átt  að  sækja,  er  í  valdi  anda  þeirra,  er  risu  í 
gegn  Salómon,  og  eru  engar  líkur  til,  að  þú  komist  lífs 
af«.  Nú  er  andinn  fjekk  eigi  talið  honum  hughvarf,  þá 
gaf  hann  honum  heilræði  nokkur  og  ljet  hann  svo  fara 
leiðar  sinnar.  Stje  sonur  Alýs  á  hest  sinn  og  fylgdi  hnoða 
einu,  er  andinn  hafði  fengið  honum  til  leiðbeíningar; 
hafði  hann  sagt,  að  það  mundi  jafnan  velta  á  undan 
honum,  unz  hann  kæmi  þangað,  er  förinni  var  heitið. 
Stöðvaðist  hnoðað  loksins  í  skógi  nokkrum  miklum,  fyrir 
framan  hellismynni;  var  hellirinn  geysidjúpur  og  dimmur. 
Sonur  Alýs  stje  af  baki  og  batt  hest  sinn  við  trje,  gekk 
síðan  inn  í  hellinn  og  kom  að  eldi  miklum.  Kerling 
afgömul  sat  við  eldinn  og  voru  fingur  hennar  eins  og 
álmur  á  kvísl  og  neglurnar  álíka  stórar  og  ostruskeljar  í 
Rauðahaíi.  Var  hún  að  snúa  geysistórum  steikarateini  og 
var  þremur  mönnum  stungið  upp  á  teininn;  lá  við  að 
sonur  Alýs  liði  í  ómegin,  er  hann  sá  þessa  hryllilegu  sjón. 
Fann  hann  gjörla  að  ekki  tjáði  undan  að  hopa.  »Vei 
mjer!«  sagði  hann,  »illa  heíir  andanum  farizt,  sem  hýsti 
mig;  hann  hefir  svikið  mig  og  verð  eg  nú  að  taka  á 
allri  hugprýði  minni«.  En  hræðsla  hans  átti  sjer  ekki 
langan  aldur,  því  kerling  brosti  við  honum  svo  vingjarn- 
lega  sem  henni  var  lagið  og  mælti:  »Færðu  þig  nær, 
fallegi  yngismaður!  vertu  velkominn.  Nú  er  eg  búin 
að  lifa  í  þrjár  þúsundir  ára  og  hef  eg  engan  dauðlegan 
mann  litið,  er  svo  væri  fagur  ásýndum  sem  þú  ert.  Tel 
eg  víst  að  dóttursonur  minn  muni  hafa  vísað  þjer  til  hí- 
býla  vorra.     Bíð  nú  litla  stund,  því  faðir  minn  mun  bráð- 

um  koma  heim  og  getur  hann  orðið  þjer  að  liði«.  Eigi  var 
þess  langt  að  bíða,  að  andi  nokkur  kom  og  var  sá  afskap- 
legur  á  að  sjá.  Hældi  hann  dóttur  sinni  fyrir  það,  að  hún 
hafði  veitt  hinum  unga  manni  vinsamlegar  viðtökur,  og 
spurði  hann,  hvert  hann  ætlaði  sjer  að  ferðast.  En  er 
hann  var  þess  vísari  orðinn,  þá  mælti  hann:  »Ula  þykir 
mjer  það  farið,  að  þú  hefir  hætt  þjer  út  í  þvílíkt  stór- 
ræði,  og  getum  vjer  ekki  orðið  þjer  að  liði,  því  vjer  eigum  í 
styrjöld  við  anda  þá,  er  gæta  fuglajurtarinnar«. 

Nú  er  fólk  þetta  hafði  sagt  yngismanninum,  hvaða 
veg  hann  ætti  að  fara,  þá  Ijet  hann  ekki  með  neinu  móti 
letjast,  heldur  hjelt  hann  ótrauður  áfram  ferð  sinni.  Og 
er  hann  hafði  farið  nokkrar  dagleiðir,  þá  kom  hann  í 
fagurt  dalverpi;  var  þá  eigi  mjög  langt  þangað  sem  fugla- 
jurtin  var.  Var  honum  að  vísu  mikill  hugur  á  að  ná 
henni,  en  bæði  var  hann  þreyttur  og  þurfti  að  gegna 
trúarskyldum  sínum;  varð  hann  því  að  hafa  þolinmæði. 
Þvoði  hann  sig  nú  allan  og  gerði  bæn  sína;  neytti  síðan 
aldina  af  trje  nokkru  og  lagðist  niður  við  rætur  þess. 
Nú  þótt  hann  væri  dauðlúinn  eptir  langa  ferð  og  erfiða, 
þá  hafði  hann  samt  illar  svefnfarir.  Sóttu  á  hann  illir 
draumar  og  hver  öðrum  voðalegri.  Stundum  þóttist  hann 
staddur  við  útför  konu  sinnar,  og  stundum  þótti  honum 
sem  risi  nokkur  ætlaði  að  jeta  sig;  veinaði  hann  þá  með 
öðrum,  sem  hljóðuðu  undir  sverðseggjum  risans  og  sprikl- 
uðu  blóðugir  í  andarslitrunum.  Þá  hrökk  hann  ailt  í 
einu  upp  við  dunandi  reiðarþrumu,  og  var  þá  lokið 
draumórunum,  en  í  þeirra  stað  var  hann  umkringdur  af 
hinum  ógurlegustu  vökusjónum;  því  jafnskjótt  sem  hann 
opnaði  augun,  var  allt  í  einu  eldhafi  af  blossandi  elding- 
um.  Sá  hann  ótölulega  anda  og  vofur,  og  var  öskur 
þeirra  svo  ógurlegt  og  ámátlegt,  að  enda  hugprúðasta 
maiini  mundi  hafa  orðið  felmt  við.  Nú  gaus  upp  brenni- 
steins  ódaun  og  þótti  honum  uggvænt,  að  eldingunni  hefði 
slegið  niður  í  nánd  við  sig;  og  er  hann  þreifaði  eptir 
vefjarhetti    sínum,    þá    fann  hann    að  ekkert    var    eptir  af 

honum  nema  húfan.  Sá  hann  við  birtuna  af  skruggu- 
Ijósunum,  að  hestur  hans  iá  þrumulostinn  og  steindauður 
á  jörðinni;  fjekk  það  honum  sárustu  hryggðar.  Hann 
varpaði  sjer  niður  yfir  veslings  klárinn  sinn  dauða,  þrýsti 
höfði  hans  í  fang  sjer  og  mælti  kveinandi:  »Fagra  vina 
mín,  trygglynda  vina!  ílugfráa,  rásvakra  hind!  þú  hin  eina 
vera,  sem  fylgdir  mjer  í  nauðum  mínum.  Æ,  að  eg  skuli 
missa  þig,  þegar  svo  nálægt  var  komið  takmarki  þraut- 
anna:  Æ,  þú  munt  aldrei  framar  renna  augum  til  mín, 
og  aldrei  framar  mun  eg  leiða  þig  í  hin  grasfrjóu  hag- 
lendi«.  Tók  þá  fyrir  mál  hans  af  grát  og  ekka,  og  þagn- 
aði  hann  með  orðið:  Damaskus,  á  vörunum.  En  vonum 
bráðar  herti  hann  upp  hugann,  og  tók  sverð  sitt,  er 
hann  hafði  bundið  við  söðulbogann.  Gekk  hann  svo  á- 
fram,  en  því  lengur  sem  hann  gekk,  því  voðalegri  urðu 
skruggurnar  og  óhljóð  andanna,  jörðin  skalf  og  nötraði 
undir  fótum  hans,  og  birtu  hafði  hann  að  eins  af  skruggu- 
Ijósunum,  svo  fyrir  þá  birtu  mátti  hann  kenna  trje  nokk- 
urt,  er  andarnir  höfðu  vísað  honum  á.  Hjekk  fuglabúr  í 
limum  trjesins  og  seildist  hann  upp  eptir  því,  en  í  sama 
vetfangi  bar  aumkvunarlegar  eymdarstunur  fyrir  eyru  hon- 
um.  og  þótti  honum  sem  hann  heyrði  rödd  andans,  er 
var  honum  vinveittur.  Leit  hann  þá  í  kringum  sig  til  að 
sjá  hvað  um  væri  að  vera,  en  í  sömu  svipan  var  hann 
sniðinn  sundur  í  fjóra  hluti  með  einu  sverðshöggi. 

Mú  er  þar  til  máls  að  taka  sem  foreidrar  hans  eru. 
Harma  þau  bæði  fjærveru  sonar  sins  og  veikindi  konu 
hans;  höfðu  þau  sjer  ekkert  annað  til  hugfróar  en  að 
horfa  á  baðmullarkvistinn.  Var  hann  sígrænn  og  fagur 
og  gættu  þau  vandlega  á  hverjum  morgni,  hvort  fræknapp- 
urinu  væri  fagurrauður  enn  eins  og  fyrri,  og  óútsprung- 
inn.  En  sama  daginn  og  sonur  þeirra  ljet  líf  sitt,  þá  sprakk 
fræknappurinn  allt  í  einu  sundur  og  fölnuðu  blöðin  á  runn- 
inum.  Örvilnuðust  þau  þá  og  kveinuðu  hástöfum,  svo 
undir  tók  í  húsinu.  Kom  emírinn  frá  Kúfah  manna  fyrst- 
ur  á  fund  þeirra  og  iðraðist  hann  beisklega  eptir  ráðlegg- 


127 

ingu  sína,  sem  hafði  orðið  syni  þeirra  til  ógæfu  og  konu 
hans  til  einskis  gagns.  Nú  var  haldin  glæsileg  líkferð  og 
fengnar  til  söngkonur  og  grátkonur.  sem  vanar  voru  að 
fylgja  líkum,  kyrjuðu  þær  upp  sorgarsöngva  og  kveinuðu 
svo  hjartnæmlega,  að  harðbrjóstaður  hefði  sá  mátt  vera, 
sem  þá  ekki  hefði  viknað  við.  Voru  fátæklingum  gefnar  ríku- 
legar  ölmusugjafir  og  ekki  spurt  úr  hverju  landi  þeir  væru. 
Var  öllu  stórmenni  í  Damaskus  boðið  til  sorgarhátíðar 
þessarar.  En  foreidrarnir  sátu  inni  í  þrjátíu  daga  og  komu 
ekki  út  fyrir  dyr;  neyttu  þau  að  eins  svo  mikillar  fæðu, 
að  þau  máttu  halda  lífinu,  en  ekki  meira. 

Það  er  nú  að  segja  af  Kínverjanum,  sem  eptir  varð 
í  höll  Salómons,  að  honum  tók  að  lengjast  biðin  eptir  fje- 
laga  sínum.  Hafði  hann  því  galdur  í  frammi  tii  að  kom- 
ast  fyrir,  hvað  af  honum  væri  orðið,  og  varð  nú  þess 
vísari,  að  hann  hafði  hreppt  hinn  hryggilegasta  dauðdaga. 
Og  með  því  hann  gat  ekki  framar  orðið  honum  að  liði, 
þá  bað  hann  andann  að  flytja  sig  til  Damaskus.  í  sömu 
svipan  var  hann  kominn  að  hliðum  Damaskusborgar  og 
hvarf  andinn  þegar  burtu.  Kínverjinn  gekk  inn  í  borgina 
og  fór  til  Múju  musteris;  voru  þar  fyrir  lögmenn  og  dóm- 
arar,  klerkar  og  einsetumunkar  og  fjöldi  guðhræddra 
manna,  og  lágu  þeir  allir  á  bæn.  Lýsti  sjer  hjartgróin 
hryggð  á  yfirbragði  þeirra,  og  var  auðsjeð,  að  þeir  grjetu 
missi  einhvers  ástvinar.  Varð  hann  þess  brátt  vísari,  að 
hjer  var  haldin  sorgarhátíð  til  minningar  um  son  Alýs 
Dschoharýs.  Honum  þótti  nú  undrum  sæta,  að  harma- 
saga  þessi  skyldi  hafa  getað  borizt  svo  fljótt  til  Damaskus, 
og  gekk  hann  sem  fljótast  heim  til  góðvinar  síns  Alýs 
Dschoharýs.  Og  er  þeir  fundust,  þá  gátu  þeir  engu  orði 
upp  komið  fyrir  geðshræringu,  en  fögur  tárin  hrundu 
niður  eptir  kinnum  þeirra;  og  var  ekki  meira  en  svo  að 
þeir  hefðu  megin  til  að  kyssast;  hnje  faðir  Alýs  harm- 
þrunginn  í  faðm  vinar  síns.  Sagði  hann  honum  frá 
baðmullarkvistinum,  sem  sáð  var  til,  þegar  sonur  hans 
lagði    af   stað.     Fór   Kinverjinn    þegar  út  í  garðinn  til  að 

líta  eptir  hvað  kvistinum  liði;  og  sá  hann  þá,  að  hann 
hafði  verið  rifinn  upp  með  rótum  og  var  með  öllu  horf- 
inn.  Skoraði  nú  Kínverjinn  á  andann,  sem  var  á  valdi 
hans.  að  hann  skyldi  hjálpa  sjer  til  að  hugga  föður  Alýs. 
En  andinn  svaraði:  »Hvað  á  að  gera  við  mann,  sem 
högginn  er  í  fjóra  hluti?  Eg  get  að  vísu  tínt  saman 
stykkin  og  fært  yður  þau,  svo  greptrunin  verði  meira  en 
að  nafninu  til,  en  það  er  líka  allt  og  sumt.  Sál  hans  fær 
þá  að  minnsta  kosti  notið  sælu  þeirrar,  sem  hverjum 
sönnum  átrúanda  Mahómets  er  fyrirheitin«.  Nú  ljet  and- 
inn  Rokfugl  sinn  koma  með  líkamsparta  ungmennisins, 
og  skeytti  þá  hnitjafnt  saman;  reið  síðan  á  þá  smyrslum, 
er  Salómon  konungur  hafði  tilbúið  sjálfur  og  þ\oði  þá  í 
vatni  úr  brunni  lífsins.  Tveimur  dægrum  síðar  tók  sonur 
Alýs  að  fá  andardrátt  sinn  aptur  og  hjartað  að  bærast  í 
brjósti  honum,  varð  hann  á  skammri  stundu  með  fullu 
fjöri  og  alheill.  Rjeði  andinn  honum  til  að  fara  heim  aptur 
til  foreidra  sinna,  en  hann  bað  þess  innilega,  að  hann 
yrði  fluttur  þangað  sem  stykkin  úr  sjer  hefðu  verið  tínd 
saman;  sór  hann  að  fara  þangað  aptur  einsamall,  ef  ekki 
yrði  látið  að  orðum  sínum.  Vildi  þá  andinn  að  minnsta 
kosti  sjá  svo  um,  að  ferðin  sjálf  yrði  honum  ekki  að  fári, 
og  skipaði  því  Rokfuglinum  að  flytja  hann  til  grænu  eyj- 
arinnar;  fór  þá  andinn  burt  og  bjóst  ekki  framar  við  að 
sjá  hina  drenglyndu  hetju,  sem  lagði  svo  mikið  í  sölurnar 
fyrir  hjúskapar  elsku  sína. 

Nú  rifjuðust  hinar  fyrri  þrautir  og  ógnir  upp  fyrir 
syni  Alýs  og  lá  við  að  honum  hugfjellist.  En  er  hann 
hugsaði  til  konu  sinnar,  sem  var  sárveik  og  dauðvona,  ef 
ekki  næðist  fuglajurtin,  þá  fylltist  hann  aptur  hugmóði  og 
elskan  varð  óttanum  yfirsterkari.  En  áður  hann  tæki  til 
að  framkvæma  fyrirætlun  sína,  þá  vildi  hann  fullnægja 
trúarskyldu  sinni;  ætlaði  hann  að  þvo  sjer  í  sandi,  því 
ekki  var  vatn  fyrir  hendi,  en  þá  komu  tveir  ernir  og  færðu 
honum  vatn  í  stóru  keri.  Lögðu  þeir  hjá  kerinu  brauð 
eitt  lítið,  sem  bakað  var  í  ösku.  Síðan  hurfu  þeir  og  sást 

ekki,  hvert  þeir  flugu.  Gerði  nú  sonur  Alýs  bæn  sína  og 
mataðist,  tók  hann  því  næst  að  reyna  sverð  sitt  á  trjám 
nokkrum,  er  stóðu  þar  í  kringum  hann.  En  jafnskjótt 
sem  hann  hafði  brugðið  sverðinu  úr  sliðrum,  þá  bar  fyrir 
augu  hans  enn  meiri  voðasjónir  en  hann  hafði  sjeð  í  fyrra 
skiptið.  Dagsbirtan  varð  allt  í  einu  að  koldimmu  svart- 
nætti,  nema  hvað  endrum  og  eins  lýsti  af  eldinga  bloss- 
unum;  skall  á  steinóður  vindbylur  og  sveigði  toppana  á 
hinum  himingnæfandi  eikum,  sem  optar  en  einu  sinni 
höfðu  stöðvað  skýin  og  hept  þau  á  flugi  þeirra.  Jörðin 
skalf  og  hristist  í  sífellu,  þangað  til  hún  tók  að  rifna  í 
sundur,  og  stóðu  reykjar  mekkir  og  eldstrokur  upp  úr 
sprungunum.  En  langt  í  burtu  heyrðist  voðalegt  brim- 
hljóð,  því  haflð  bálrauk  og  rótaðist  upp  frá  grunni  í 
stormviðrinu;  lá  við  sjálft  að  það  yíirstigi  þau  takmörk, 
sem  guð  setti  því  í  öndverðu,  þegar  máttarhönd  hans 
hellti  því  út  yfir  jarðarkringluna.  En  sonur  Alýs  brá  sjer 
ekki  við  þessar  geigvænlegu  sjónhverfingar:  sverðin  leiptr- 
uðu  allt  umhverfis,  en  hann  tók  fuglabúrið  óskelfdur  ofan 
úr  trjenu.  Mælti  hann  þá  til  andafuglsins,  sem  sat  í  því: 
»Nú  ert  þú  á  mínu  valdi;  vísa  mjer  þegar  í  stað  þangað 
sem  eg  get  fundið  fuglajurtina,  og  flyt  mig  síðan  til  Dam- 
askus.  Skal  eg  óðara  drepa  þig,  ef  þú  sýnir  af  þjer  nokkra 
prettvísi«.  Fuglinn  var  slunginn  og  lofaði  honum  öllu 
fögru,  en  reyndi  jafnframt  að  ginna  hann  til  að  skoða 
auðæfi  þau,  er  andarnir  geymdu  á  stöðvum  þessum,  en 
hann  ljet  það  eins  og  vind  um  eyrun  þjóta  og  hugs- 
i  aði  ekki  um  annað  en  að  ná  fuglajurtinni.  Fór  hann  nú 
|  með  búrið  í  hægri  hendinni  og  kippti  upp  jurtinni.  Þá 
reyndi  fuglinn  aptur  að  ginna  hann  og  lýsti  fyrir  honum 
auðæfunum  og  gersemunum;  ætlaði  hann  með  því  móti 
að  koma  honum  til  að  dvelja  við,  enda  voru  farnar  að 
renna  á  hann  tvær  grímur,  en  þá  stóð  alt  í  einu  bersýn 
mynd  konu  hans  fársjúkrar  fyrir  hugskotsaugum  hans; 
sleppti  hann  eigi  tökum  af  hálsi  fuglsins  og  krafðist  nú 
af   honum,    að  hann  flytti  sig  til  Damaskus.     Sá  nú  fugl- 

Púsund  og  ein  nótt.    V.  9 

inn  að  hann  gat  ekki  fengið  aptur  frelsi  sitt  með  öðru 
móti  og  hlýðnaðist  því  boði  hans.  Fór  sonur  Alýs  á  bak 
honum,  og  var  þá  sem  honum  bljesi  sundur  og  stækkaði 
gríðarlega.  Að  fám  stundum  liðnum  komu  þeir  til  Dam- 
askus  og  liðu  niður  í  aldingarð  nokkurn. 

Maðurinn,  sem  garðinn  átti,  kom  óðara  hlaupandi 
fullur  undrunar  til  að  sjá  hverjir  komnir  væru,  og  hvílík 
var  undrun  hans  og  óvænt  gleði,  er  hann  sá,  að  það  var 
sonur  Alýs  Dschoharýs,  nábúa  hans,  sem  kominn  var. 
Hann  vissi  ekki,  hvort  hann  ætti  að  trúa  sínum  eigin 
augum  og  mælti:  »Nú,  þjer  eruð  bærilega  ríðandi,  þykir 
mjer,  en  kynlegur  er  reiðskjótinn;  þjer  eruð  þá  hjer  á 
jarðríki  enn,  og  allir  vandamenn  yðar  halda  að  þjer  sjeuð 
annars  heims,  en  þaðan  ber  yður  þó  líklega  að,  fyrst  þjer 
komið  svona  fljúgandi  í  loptinu.  Við  höfum  gert  útför 
yðar,  eins  og  þjer  getið  nærri,  en  komið  nú  og  fáið  yður 
kaífibolla  hjá  mjer,  því  mjer  lízt  svo  á  yður,  sem  þjer 
munið  vera  ferðmóður,  segið  mjer  svo  æfintýri  yðar,  því 
að  mjer  er  forvitni  á  að  heyra  það«.  »Herra  góður«, 
svaraði  sonur  Alýs,  »reyndar  er  eg  þreyttur,  en  mjer  er 
samt  annara  að  vita,  hvemig  konu  minni  og  foreldrum 
líður,  heldur  en  að  hvíla  mig  og  neyta  hressingar.  Gerið 
mjer  nú  þann  greiða,  að  fylgja  mjer  heim  í  hús  foreldra 
minna«.  Og  sem  hann  mælti  þetta,  þá  sleppti  hann 
ósjálfrátt  tökum  af  fuglinum  og  sætti  hann  þá  undir  eins 
lagi  og  laumaðiet  burt,  en  sonur  Alýs  og  kunningi  hans 
tóku  ekki  eptir  því.  Flýttu  þeir  sjer  nú  til  húsa  Alýs 
Dschoharýs.  Stóð  þar  ambátt  nokkur  út  við  glugga  og 
sá  til  þeirra.  Sá  hún  undir  eins  hver  kominn  var  og 
kallaði  hástöfum,  að  sonur  Alýs  væri  kominn.  Hugðu 
þá  allir,  að  hún  væri  orðin  frávita.  í  sama  bili  var  barið 
á  dyrnar  og  gekk  sonur  Alýs  inn  í  húsið.  Brá  heimilis- 
fólkinu  svo  mjög  við  komu  hans,  að  það  varð  alveg  högg- 
dofa,  og  líkast  til  að  jafna,  sem  í  borginni,  þar  sem  allir 
íbúarnir  breyttust  í  steinstyttur.  En  upp  úr  þeim  stein- 
dofa  varð    mesti  og    háværasti    fögnuður,    og    lýstu    menn 

tilfinningum  sínum  með  ýmsu  móti,  sumir  grjetu  og  sumir 
lustu  upp  gleðiópi,  sumir  hlupu  fram  og  aptur  og  klifuð- 
ust  á  nafni  þess,  er  kominn  var.  Alý  Dschoharý  og  kona 
hans  sátu  inni  í  kvenna  slofunni  og  voru  að  furða  sig  á 
þessum  óvenjulega  glaum  og  hávaða,  en  þá  kom  inn  til 
þeirra  kona  sú,  er  fóstrað  hafði  son  Alýs,  og  sagði  þeim 
komu  hans.  Kom  hann  sjálfur  rjett  á  eptir  henni  og 
fleygði  sér  í  faðm  foreldra  sinna.  Og  svo  varð  móður 
hans  mikið  um  fögnuðinn,  að  hún  fjekk  hvert  öngvitið  á 
fætur  öðru,  og  lá  við  að  hún  gæfi  upp  öndina.  En  er 
fyrsta  ofurkætin  tók  að  setjast  nokkuð,  þá  leiddi  faðirinn 
son  sinn  þangað  er  kona  hans  lá.  Fögnuðu  þau  hjónin 
hvort  öðru  með  innilegri  ástúð  og  blíðu,  og  var  það  fyrst 
að  þau  höfðu  ekki  hugann  á  öðru;  en  sonur  Alýs  gleymdi 
samt  ekki  vinum  sínum,  Kínverjanum  og  emírnum,  er 
hann  átti  svo  mikið  að  þakka,  og  faðmaði  hann  þá  að 
sjer  með  miklum  feginleik.  Fjekk  hann  emírnum  fugla- 
jurtina  og  tilreiddi  hann  heilsudrykk  af  henni.  Vildi 
konan  þá  eigi  bergja  á  honum,  því  henni  þótti  sem  sjer 
hefði  þegar  batnað  við  tilkomu  manns  síns;  en  er  hann 
lagði  að  henni  með  blíðum  ástaratlotum  og  emírinn  með 
alvarlegum  fortölum,  þá  ljet  hún  þó  til  leiðast.  Og  sem 
hún  hafði  tæmt  þriðju  skálina  af  drykknum,  þá  reis  hún 
upp  úr  rekkju  sinni  og  lofaði  drottin  fyrir  skjótan  heilsu- 
bata.  Síðan  bað  hún  mann  sinn  að  segja  sjer  og  öllu 
fólkinu  frá  æfintýrum  sínum,  »því  eg  vil  njóta  þeirrar 
ánægju  að  heyra  þig  sjálfan  segja  frá  þrautum  þeim,  er 
þú  sakir  elsku  þinnar  hefir  afstaðið  mín  vegna«.  Sagði 
nú  sonur  Alýs  í  stuttu  máli  frá  æfintýrum  sínum  og  lagði 
Kínverjinn  orð  í,  þegar  honum  þótti  vanta  í  frásöguna. 
Alý  Dschoharý  hjelt  hina  dýrlegustu  hátíð  í  minningu 
þess,  að  sonur  hans  var  heim  kominn,  og  fannst  mönn- 
um  svo  mikið  um  hin  kynjafullu  æfintýri  hans,  að  þau 
voru  í  langan  tíma  umtalsefni  manna  í  Damaskus. 

Örlæti  Hatim-Ef-Tayis  í  lifanda  lífi  og  eptir  dauðann. 

Hatim  hefir  maður  heitið  og  var  hann  af  kynkvísl- 
inni  Tayi;  hann  var  víðfrægur  fyrir  stórmennsku  sína  og 
lifði  hann  á  vankunnáttu  öldinni,  en  Adi  sonur  hans  tók 
Mahómets  trú  og  er  talinn  meðal  samlagsbræðra  spá- 
mannsins. 

Meðan  Hatim  var  á  lífi,  var  um  ekkert  í  heiminum 
eins  tíðrætt  og  örlæti  hans.  Einusinni  kom  sendiboði 
Grikklands  keisara  á  fund  hans;  átti  hann  að  flytja  honum 
orðsendingu  keisarans,  að  hann  beiddi  hann  að  láta  sig 
fá  góðan  reiðskjóta  gefins.  En  áður  en  Hatim  vissi  er- 
indi  hans,  þá  slátraði  hann  hesti  sínum  til  að  veita  honum 
beina,  því  hann  hafði  þá  ekkert  annað  jafngott  fyrir  hendi, 
til  að  veita  honum  gestbeina.  Það  er  og  mælt,  að  hann 
hafi  optsinnis  slátrað  yfir  fjörutíu  úlföldum  til  að  veita 
nágrönnum  sínum  og  fátækum  Aröbum,  sem  bjuggu  í 
eyðimörkinni. 

Þegar  hann  var  dáinn,  var  hann  greptraður  á  tindi 
fjalls  þess,  er  Óvarid  nefnist.  Voru  hellur  tvær  settar  á 
gröf  hans  og  meyjalíkneski  úr  steini  með  slegna  lokka. 
Niðri  við  rætur  fjallsins  rann  vatnsfall  og  þ^gar  ferða- 
menn  lágu  þar  úti  um  nætur,  þá  heyrðu  þeir  jafnan  hljóð 
mikil;  en  er  þeir  skyggndust  um  að  morgni  dags,  þá  sáu 
þeir  ekkerl  nema  steinmeyjarnar.  Nú  fór  konungurinn  í 
Yemen  einhverju  sinni  þessa  leið;  ljet  hann  staðar  numið 
niðri  undir  fjallinu  og  var  þar  um  nóttina.  Og  er  hann 
heyrði  ópið  og  veinið  uppi  á  fjallinu,  þá  tók  hann  að 
gerast  forvitinn,  en  enginn  gat  sagt  honum  annað  en  þetta: 
»Þarna  uppi  á  tindinum  er  gröf  Hatim-Et-Tayis  og  standa 
á  henni  meyjalíkneski  úr  steini  með  flakandi  lokka;  og 
allir  sem  hjer  eru  nætursakir  heyra  sama  kveinið  og  hljóð- 
in,  sem  við  nú  heyrum«. 

Þá  datt  konungi  í  hug  að  spotta  Hatim  og  sagði: 
»Hatim!    við    erum    gestir  þínir   í    nótt  og  verðum  þó  að 

kveljast  af  hungri«.  Nokkru  síðar  sofnaði  hann,  en  hrökk 
allt  í  einu  upp  og  kallaði  hátt:  »Arabar!  komið  og  hjálpið 
mjer  og  úlfalda  mínum!«  En  er  förunautar  hans  komu, 
þá  fundu  þeir  úlfaldann  stynjanda;  slátruðu  þeir  honum 
þá  og  gerðu  hann  til,  steiktu  kjötið  og  átu.  Spurðn  þeir 
konunginn  seinna,  hvernig  á  þessu  hefði  staðið,  en  hann 
svaraði:  »Hatim-Et-Tayi  birtist  mjer  í  svefni  með  sverð 
í  hendi  og  sagði  við  mig:  »Þú  ert  kominn  á  vorn  fund, 
og  hittir  svo  á,  að  vjer  ekkert  eigum«.  Því  næst  særði 
hann  úlfalda  minn  með  sverði  sínu,  og  mundi  hann 
hafa  drepizt,  ef  vjer  ekki  hefðum  slátrað  honum«. 

Morguninn  eptir  tók  konungurinn  úlfalda  eins  af 
förunautum  sínum  og  stje  á  bak  honum;  Ijet  hann  mann- 
inn  setjast  fyrir  aptan  sig  og  fóru  þeir  síðan  leiðar  sinnar. 
En  um  hádegisbil  sáu  þeir  hvar  maður  kom  með  lausan 
úlfalda  og  spurðu  þeir  hann  að  nafni.  »Adi  heiti  eg«,  svar- 
aði  hann  og  spurði  eptir  Yemens  konungi.  En  er  honum 
var  vísað  til  hans,  þá  mælti  hann:  »Eg  er  kominn  hingað 
með  úlfalda;  farðu  á  bak  honum  og  hafðu  hann  í  staðinn 
fyrir  þann,  er  faðir  minn  drap  fyrir  þjer«.  »Hvernig  veizt 
þú  það?«  mælti  konungur;  þá  mælti  Adi:  »Faðir  minn 
vitraðist  mjer  í  draumi  og  sagði  við  mig:  »Yemens  kon- 
ungur  beiddi  mig  gestbeina  og  slátraði  eg  úlfalda  hans; 
færðu  honum  því  annan,  því  eg  á  ekkert  til  í  eigu  minni«. 
Þáði  konungur  úlfaldann  og  undraðist  örlæti  Hatims  í 
lífí  og  dauða. 


Bedúíninn  Gíafar  og  baunasalinn. 

Einusinni  var  Bedúíni,  sem  bjó 
í  fjarlægu  hjeraði  úti  á  eyði- 
mörkinni;  hann  var  vanur  að  flytja  Barmekíðanum  Gíafar 
kvæði  á  ári  hverju.  Ljet  Gíafar  ætíð  fá  honum  eina  þús- 
und    gullpeninga    að    bragarlaunum;    fór    Bedúíni  með  fje 

það  og  lifði  af  því  árið  um  kring.  En  loksins  sækir 
Bedúíni  svo  að,  er  hann  kemur  með  kvæði  sitt,  að  Gíafar 
hangir  í  gálga.  Fór  hann  með  úlfalda  sinn  til  aftöku- 
staðarins  og  ljet  hann  leggjast  þar  niður;  grjet  hann  þá 
og  barmaði  sjer  sáran,  flutti  siðan  kvæðið  og  sofnaði. 

Og  sjá!  Gíafar  vitraðist  honum  í  draumi  og  sagði 
við  hann:  »Þú  gerðir  þjer  ómak  og  komst  að  finna  mig, 
en  þú  hittir  mig  í  því  ástandi,  sem  mjer  var  fyrirhugað  í 
öndverðu«.  Vísaði  Gíafar  honum  til  kaupmanns  nokkurs 
í  Balsora,  en  sagan  greinir  eigi  frá  nafni  hans.  »Ber  þú 
honum  kveðju  mína«,  mælti  hann,  »og  seg  honum,  að 
hann']  skuli  fá  þjer  eina  þúsund  gullpeninga  eptir  bauna- 
jarteikninu«. 

Næsta  morgun  lagði  Bedúíni  af  stað  til  Balsora. 
Fann  hann  kaupmann  þann,  er  honum  var  til  vísað,  og 
bar  honum  orð  Gíafars;  kom  þá  upp  fyrir  kaupmanni 
mikill  grátur.  Auðsýndi  hann  Bedúína  alla  þá  sæmd,  sem 
hugsast  gat,  og  í  þrjá  daga  gerði  hann  alt  sitt  til  að  þar- 
vera  hans  yrði  sem  unaðsömust.  Og  er  hann  ætlaði  af 
stað,  þá  fjekk  kaupmaður  honum  þúsund  og  fimm  hund- 
ruð  gullpeninga  og  mæiti:  »Þúsund  gullpeninga  á  eg  að 
gjalda  þjer,  en  fimm  hundruð  gef  eg  þjer  að  auki;  skalt 
þú  og  eptirleiðis  fá  hjá  mjer  þúsund  gullpeninga  á  ári 
hverju«. 

Þá  sárbændi  Bedúíni  kaupmanninn  að  segja  sjer, 
hvernig  þessu  viki  við  um  baunajarteiknið  og  tók  kaup- 
maður  þá  þannig  til  máls:  »Eg  var  bláfátækur  þegar  eg 
byrjaði  á  verzlun  og  hafðist  eg  við  á  því  að  selja  soðnar 
baunir  í  Bagdad.  Það  var  einhvern  dag  að  kuldi  var  og 
rigning,  og  gekk  eg  um  stræti  til  að  selja  baunir;  hafði 
eg  ekki  efni  á  að  búa  mig  út  svo  sem  þurfti  í  vondu 
veðri,  og  skalf  eg  því  og  nötraði  af  kulda  og  vosbúð.  Þá 
hittist  svo  á,  að  Gíafar  sat  með  helztu  þjónum  sínum  og 
ambáttum  í  lystiskála  einum,  og  sá  hann  þaðan  yfir 
strætið.  Varð  honum  þá  litið  á  mig  og  komst  hann  við 
af  meðaumkvun.     Sendi  hann  einn  af  þjónum  sínum  eptir 

mjer  og  skipaði  mjer  að  selja  föruneyti  sínu  allar  baun- 
irnar,  sem  eg  hefði.  Mældi  eg  þá  einn  mæli  hverjum,  og 
fjekk  eg  aptur  fullan  mæli  gulls  af  hverjum  um  sig,  þangað 
til  körf  mín  var  gjörtæmd.  Spurði  Gíafar  mig,  hvort 
nokkuð  væri  eftir  af  baunum  í  körfinni,  leitaði  eg  þá  í 
henni  og  fann  eina.  Tók  hann  hana  og  klauf  í  sundur, 
hjelt  öðrum  helmingnum  sjálfur,  en  hinn  fjekk  hann  einni 
af  konum  sínum  og  mælti:  »Hvað  mikið  viltu  gefa  fyrir 
þessa  hálfu  baun?« 

Þá  svaraði  hún:  »Helmingi  meira  gull  en  maður- 
inn  hefur  fengið  fyrir  allar  hinar  baunirnar«.  Þá  gekk 
öldungis  yfir  mig  og  hugði  eg  það  ómögulegt;  en  konan 
ljet  undir  eins  telja  mjer  gullið  af  hendi.  Því  næst  mælti 
Gíafar:  »Fyrir  minn  helming  mun  eg  nú  greiða  tvöfalt 
við  alt  sem  gefið  er«,  og  skipaði  hann  þræl  sínum  að 
færa  mjer  gullið.  Hellti  eg  öllu  fjenu  í  körf  mína  og  fór 
til  Balsora,  heppnaðist  mjer  kaupskapurinn  prýðilega  og 
varð  eg  stórríkur.  Lofaður  sje  drottinn  og  vegsamaður! 
Þó  eg  á  ári  hverju  geti  þjer  eina  þúsund  af  gullpeningum 
þeim,  sem  allir  eru  runnir  til  mín  af  rausnar  uppsprettu 
Gíafars,  þá  tek  eg  mjer  samt  ekki  í  mein.  Minnstu  öðl- 
ingsins  Gíafars  og  lofaðu  hann  í  lífi  og  dauða.  Friður 
guðs  og  miskunn  sje  með  honum!« 


Frá  þvi  er  kalífinn  Almamún  gekk  að  eiga  Búran. 

Söngmeistarinn  Ibrahim  Abú  Ishak  kunni  margt  skríti- 
legt  að  segja  af  kvonfangi  Almamúns  kalífa,  og  þar  á 
meðal  var  einnig  eptirfarandi  frásaga:  »Einn  dag  var  eg 
staddur  hjá  kalífanum  og  var  þar  glatt  á  hjalla;  við 
drukkum,  sungum  og  ljekum  á  hljóðfæri  og  gerðum  okkur 
margt  til  skemmtunar.  Þegar  farið  var  að  skyggja,  gekk 
Almamún  í  kvennabúr  sitt  og  sagði  við  mig:  »Vertu  nú 
hjer  í  nótt,  svo  eg  geti  átt  víst  að  hafa  þig  hjá  mjer  að 
dagverði  á  morgun«.     En  rjett  sem  kalífinn  var  farinn,  þá 

kom  mjer  til  bugar,  að  heima  hjá  mjer  var  ung  ambátt, 
sem  vonaðist  eptir  mjer.  Gekk  eg  því  heim  og  var  kom- 
inn  talsvert  áleiðis;  en  þá  sá  eg  körf  eina  stóra,  sem 
fóðruð  var  með  persneskum  rósavefnaði  bæði  utan  og 
innan  og  hjekk  í  silkifestum.  Og  með  því  eg  var  ekki 
algáður,  þá  datt  mjer  í  hug  að  setjast  í  köríina.  En  jafn- 
skjótt  sem  eg  settist  í  hana,  þá  var  hún  dregin  upp  og 
sett  niður  á  húsþak  eitt,  sem  var  alveg  flatt;  komu  þar 
til  mín  þrælar  og  ambáttir  með  blys  í  höndum  og  leiddu 
mig  niður  í  skrautlegan  sal.  Innst  í  honum  voru  legu- 
bekkir  tveir,  jafn  skrautlegir  og  þeir,  sem  drottinn  rjett- 
trúaðra  manna  var  vanur  að  hvílast  í.  Settist  eg  nú  niður 
í  annan  legubekkinn  og  fór  að  hugsa  um  æfintýri  mitt. 
En  er  farið  var  að  liða  á  kvöldið,  þá  komu  ambáttir 
margar  með  logandi  blys  í  höndum  og  mær  ein  meðal 
þeirra  skrautbúin;  var  hún  svo  fögur,  að  eg  gat  varla 
trúað,  að  hún  væri  dauðleg  kona.  Stóð  eg  upp  með  lotn- 
ingu,  en  hún  bað  mig  að  setjast  niður  aptur,  og  settist 
sjálf  í  binn  legubekkinn;  talaði  hún  til  mín  blítt  og  alti- 
lega,  því  hún  sá,  að  eg  hafði  orðið  feiminn  við  að  sjá 
hana.  Var  nú  búið  til  borðs  og  var  máltíðin  svo  dýrleg, 
að  konungi  mátti  sæma;  og  eptir  snæðinginn  ljómuðu  þar 
silfurskálar  á  borði  með  aldinum,  bæði  nýlesnum  og  þurk- 
uðum,  og  þar  í  milli  kristallsílöskur  fullar  af  ágætasta 
víni.  Meðan  stóð  á  máltíðinni,  hljómaði  fegursti  hljóðfæra- 
sláttur,  og  var  eg  frá  mjer  numinn  af  unun.  Skemmtum 
við  okkur  nú  vel,  töluðum  um  almælt  tíðindi,  sungum  og 
sögðum  hvort  öðru  sögur.  Hældi  mærin  mjer  fyrir  kurt- 
eisi  mína  og  svaraði  eg  henni,  að  allt  það  þokkabragð, 
sem  á  mjer  væri,  ætti  eg  frænda  mínum  að  þakka.  Undir 
eins  og  lýsa  tók  af  degi,  var  mjer  fylgt  aptur  upp  á  hús- 
þakið;  var  eg  látinn  síga  í  körfinni  niður  á  stræti  og  fór 
fyrst  heim  til  mín,  en  þaðan  til  kalífans.  Sagði  hann  þá 
við  mig  með  reiðisvip:  »Manstu  það  ekki,  Abú  Ishak, 
að  eg  bannaði  þjer  að  fara  burt  úr  höll  minni?  Hvað 
kallaði    svo    ótt    að  þjer,    að    þú  skyldir    verða  að  fara?« 

»Drottinn  rjetttrúaðra  manna!«  ansaði  eg,  »mjer  datt  í 
hug,  að  heima  hjá  mjer  var  ung  ambátt,  sem  vonaðist 
eptir  mjer«.  Settumst  við  nú  aptur  að  drykkju  og  drukk- 
um  allan  daginn.  þegar  farið  var  að  rökkva,  gekk  Alma- 
mún  inn  í  kvennabúr  sitt  og  skipaði  mjer  að  vera  þar  í 
höllinni  um  nóttina.  En  er  hann  var  farinn,  þá  vaknaði 
aptur  sama  fýsnin,  sem  hafði  hreytfc.  jgjer  hjá  mjer  kvöld- 
inu  áður,  og  gekk  eg  frá  höljinni.  Á  leiðinni  sá  eg  aptur 
körfina  hanga  niður,  settist  eg  þá  í  hana  og  var  dreginn 
upp  á  þak.  ^Það  er  sá  sami  sem  í  gær«,  sögðu  þræl- 
arnir;  bíðið^jer  nú  við  þangað  til  við  spyrjumst  fyrir, 
því  satt  að  segja  er  engum  hleypt  að  nema  einu  sinni«. 
Nú  ¥ar  spurt  um  þetta  og  komu  þau  skilaboð,  að  eg 
raætti  stíga  upp  úr  körfinni.  Var  mjer  aptur  fylgt  niður 
í  salinn  fagra,  þar  sem  báðir  legubekkirnir  voru;  kom 
þar  aptur  hin  fagra  mær  njeð  fylgikonum  sínum  og  spurði 
mig  ástúðlega,  hvernig  ijjer  liði.  Ljek  hún  við  hvern 
sinn  fingur  og  fagnaði  mjer  svo  frábærlega,  að  eg  varð 
hálfkynlegur  við.  Nú  borðuðum  við  og  drukkum  og  var 
skemmtun  okkar  enn  fjörugri  en  kvöldið  áður.  »Þú  ert 
reyndar  mesta  gersemi«,  sagði  hún,  »undur  er  hvað  þú 
kannt  af  skrítnum  og  skemmtilegum  sögum«.  »En  sæirðu 
hann  frænda  minn«,  svaraði  eg,  »þá  mundi  þjer  nú  fyrst 
lítast  á«.  »Nei«,  mælti  hún  »enginn  maður  kemst  í  hálf- 
kvisti  við  þig«.  —  »Og  samt  er  eg  ekki  nema  ambaga 
ein  í  samanburði  við  hann;  lofaðu  mjer  að  sýna  þjer 
hann,  þá  muntu  sanna  orð  mín«.  Mjer  var  nú  svo  mikið 
um  þetta  hugað,  því  að  eg  taldi  víst,  að  ekki  mundi 
annað  tjá  en  að  segja  kalífanum  hreinan  sannleikann. 
»Komdu  þá  með  hann  í  nótt«,  sagði  hún,  og  þá  þótti 
mjer  vænt  um.  Fórum  við  nú  að  tala  um  annað  og 
skemmtum  okkur  allt  til  morguns;  fór  eg  þá  burt  með 
sama  hælti  og  eg  var  kominn.  Eg  skundaði  á  fund  kalíf- 
ans  og  hitti  hann  bálreiðan;  heilsaði  eg  honum  með  lotn- 
ingu,  en  hann  svaraði:  »Eg  tek  ekki  kveðju  þinni,  því 
þú  fyrirlítur    skipanir    mínar    og    virðir  vinfengi    mitt    að 


138 

vettugk.  Þá  mælti  eg:  »Vertu  ekki  svo  bráður,  drottinn 
rjetttrúaðra  manna!  eg  get  sagt  þjer  nokkuð  skrítið«. 
»Segðu  mjer  það  þá«,  svaraði  hann.  Sagði  eg  honum  þá 
frá  æfintýri  mínu  og  gat  þess  að  síðustu,  að  eg  hefði 
mælt  honum  mót  við  mærina  fögru.  Varð  þá  Almamún 
allur  á  lopti  af  fögnuði  og  var  allan  daginn  að  láta  mig 
segja  upp  söguna&É&I^Jr  og  aptur,  og  spyrja  mig  um  mær- 
ina.  Jafnskjótt  sem  •  dagiH^nn  var  runninn,  fórum  við 
báðir  af  stað  og  komum  okkur  saman  um,  að  við  skyld- 
um  sleppa  öllu  siðdekri  og  láta  öldungis  eii^og  við  vær- 
um  frændur.  Hittuin.  við  og  fyrir  tvær  kailP^ög  settumst 
við  sinn  í  hvora,  vorum  við  svo  dregnir  if^p  á  h^Sþakið, 
og  gengnm  þaðan  niður  í  salinn.  í  þetta  skipti  '|tt|,í 
honum  þrír  legubekkir,  og  settist  eg  í  einn,  en  kalínnn  í 
annan,  svo  að  sá  einn  var  óskipaður,  er  stóð  í  miðið. 
Kom  nú  mærin  fagra  með  aj^áttum  sínum;  var  matur 
og  drykkur  fram  borinn  og  ro^  allt  fram  eins  og  í  fyrri 
skiptin.  Leizt  mærinni  prýðiíega  á  kalífann,  enda  var 
bann  mjer  miklu  fremri  að  menntun  og  kurteisi.  »Mjer 
lízt  svo  á  frænda  þinn«,  mælti  hún,  »að  hann  sje  enda 
meiri  ágætismaður  en  þjer  sagðist  frá«.  Því  næst  tók 
hún  strengleik  sinn,  ljek  á  hann  og  söng  svo  yndi  var  að 
heyra.  Leið  svo  nóttin  i  himneskri  unun,  með  dýrlegu 
borðhaldi  og  inndælli  sönglist.  Fórum  við  loksins  heim 
aptur  til  hallarinnar,  og  var  kalífinn  svo  hugfanginn  af 
fegurð  mærinnar,  að  hann  hóf  bónorð  sitt  til  hennar.  Var 
]>ví  vel  svarað  og  drakk  hann  skömmu  síðar  brullaup 
sitt  til  hennar  í  Kóm  með  mikilli  viðhöfn;  hafði  kalífinn 
farið  í  þann  stað  sjer  til  heilsubótar.  Og  er  hann  kom 
inn  í  brúðarhúsið,  þá  lofaði  amma  brúðarinnar  að  gefa 
henni  þúsund  perlur,  dregnar  upp  á  band,  og  skyldu  þær 
vera  svo  fagrar  og  fullkomnar,  að  hvergi  fengjust  betri. 
Settist  nú  kalífinn  andspænis  brúðarinni,  en  hún  hjet 
Búran;  var  breidd  fyrir  þau  gullofin  ábreiða  og  á  hana 
bar  amma  brúðurinnar  perlur  sínar  í  gullskálum  og  rað- 
aði  þeim  niður  fyrir  fótum  kalífans.     Sagði  Almamún,  að 

kona  sín  ein  skyldi  eiga  perlur  þessar,  og  kvað  henni 
heimilt  að  biðja  sig  hvers,  sem  hún  vildi.  Það  er  mælt 
að  Al-Hassan  tengdafaðir  kalífans  hafi  kostað  fimmtán 
miliónum  silfurpeninga  til  brúðkaups  þessa.  Því  er  og 
bætt  við,  að  þegar  festar  fóru  fram,  hafi  hann  skrifað 
hvern  einstakan  hlut,  sem  hann  átti,  á  pappírsmiða  og 
fleygt  öllum  miðunum  á  meðal  hirðmannanna,  svo  að 
hver  fjekk  það,  sem  stóð  á  miða  þeim,  er  hann  náði.  Að 
endingu  er  þess  getið,  að  allan  þann  tíma,  sem  á  hátíð 
þessari  stóð,  var  engu  brennt,  nema  sandelsviði. 


Frá  Selim  Egyptalands  konungi. 

Það  er  upphaf  þessa  máls,  að  konungur  einn  vold- 
ugur  ríkti  á  Egyptalandi;  honum  kom  til  hugar,  hversu 
jarðnesk  hamingja  er  svipul  og  fallvölt,  og  rjeði  hann  því 
af,  að  láta  yngra  son  sinn  læra  einhverja  iðn.  Kom  hann 
honum  fyrir  til  kennslu  hjá  skraddara  þeim,  er  frægastur 
var  í  aðsetursborg  hans.  »Son  minn!«  mælti  hann,  »lát 
þjer  enga  lægingu  þykja  að  iðn  þeirri,  sem  þú  átt  að 
nema.  Enginn  er  óhultur  fyrir  aðköstum  forlaganna,  og 
vel  getur  svo  farið,  að  þú  reynir  einhvern  tíma,  hvort 
það  er  ekki  satt  sem  persneska  máltækið  segir:  *>Kunn- 
átta,  þótt  ekki  sje  þyngri  en  hveitikorn,  jafnast  samt  á  við 
hundrað  vættir  gulls«. 

Konungssonurinn  Ijet  sjer  orð  þessi  að  kenningu  verða 
og  tók  skjótum  framförum  í  skraddaraiðninni.  Nú  and- 
aðist  konungurinn  faðir  hans,  og  tók  þá  eldri  bróðirinn 
við  konungdómi,  en  hinn  yngri  vissi,  að  hann  ól  til  sín 
heiptarhug  og  flýði  því  leynilega  til  Hedschas.  Þar  slóst 
hann  í  för  með  pilagrímum  og  komu  til  Mekka.  Nú  er 
hann  ráfaði  um  strætin  í  Mekka,  sem  er  ein  með  hinum 
stærstu  borgum,  þá  drap  hann  fæti  sínum  við  einhverju 
hörðu,  sem  glamraði  við;  tók  hann  það  upp  og  sá  að 
það    var    peningapyngja.      Varð    hann  þá  heldur  en  ekki 

glaður,  en  sem  hann  hafði  gengið  spölkorn  áfram,  þá 
mætir  hann  kaupmanni  einum  öldruðum;  var  sá  hryggur 
mjög,  barði  sjer  á  brjóst  og  hrópaði  af  æði  og  örvæntingu: 
»Heyrið  mig  allir  múselmenn!  hver  ykkar  sem  íinnur 
pyngju  mína,  þá  skili  hann  mjer  henni  aptur  fyrir  sakir 
guðs  og  hins  helga  musteris  í  Mekka.  Skal  hann  fá 
helming  þess  fjár,  sem  í  pyngjunni  er,  og  eiga  það  með 
rjettu«.  Nú  er  kóngssonur  sá  manninn  svo  örvæntingar- 
fullan,  þá  var  hann  ekki  lengi  að  hugsa  sig  um,  hvað 
hann  ætti  að  gera,  heldur  gekk  hann  óðara  til  hans  og 
mælti:  »Látið  nú  huggast,  hjerna  er  pyngjan,  sem  þjer 
hafið  týnt  og  ætlast  eg  ekki  til  annara  launa  fyrir  greiða 
þenna,  en  að  þjer  útvegið  mjer  atvinnu«.  »Feginn  vil  eg 
gera  það  fyrir  þig,  son  minn !«  ansaði  gamalmennið,  ó- 
sjerplægni  þín  skal  ekki  verða  varlaunuð.  Eg  á  heima  í 
Bagdad  og  viljir  þú  fylgja  mjer  þangað,  þá  get  eg  þar 
orðið  þjer  að  miklu  liði«.  Tók  nú  kóngsson  feginshugar 
boði  þessu. 

Nú  komu  þeir  eptir  langa  ferð  til  Bagdad,  sem  er 
höfuðborg  í  Irak  Arabi;  kom  kaupmaður  kóngssyni  fyrir 
hjá  skraddara  einum.  Og  með  því  kóngssonur  var  snill- 
ingur  í  iðn  sinni,  þá  ávann  hann  bæði  sjálfum  sjer  og 
húsdónda  sínum  mesta  lof.  Jókst  vinna  skraddarans  stór- 
um  svo  hann  hafði  varla  undan  og  þakkaði  hann  það 
kóngssyni.  Sagði  hann  því  einusinni  við  hann:  »Vinur  kært! 
þú  vinnur  á  degi  hverjum  í  minsta  lagi  fyrir  tólf  pening- 
um;  hjerna  eru  þeir;  taktu  við«.  Fyrir  slík  laun  gat 
kóngssonur  lifað  allgóðu  lífi  í  Bagdad.  Um  þessar  mundir 
varð  kaupmaðurinn  ósáttur  við  konu  sína,  enda  var  til- 
gjörningur  hennar  ekki  sem  beztur;  hafði  hann  í  bræði 
sinni  þrítekið  hinn  helga  hjónaskilnaðar  formála.  Reyndar 
iðraðist  hann  þess  áður  langt  um  liði,  en  hann  gat  ekki 
endurnýjað  hjúskapinn  fyrr  en  kona  hans  gipsist  öðrum 
manni.  Var  nú  kaupmaður  lengi  að  hugsa  um,  hvern 
hann  ætti  að  fá  til  þess,  því  það  varð  að  vera  maður, 
sem  óhætt  væri  að  trúa,  komst   hann  að  þeirri  niðurstöðu, 

að  enginn  mundi  sjer  hollari  en  kóngssonurinn.  Fór  hann 
með  hann  til  konu  sinnar  og  skildi  þau  eptir  ein  saman, 
svo  sem  lög  bjóða.  En  nú  var  bæði  að  kóngsson  var 
ungur  og  álitlegur,  en  konan  hin  fríðasta,  og  varð  því 
brátt  ástúðugt  með  þeim.  Sýndi  konan  honum  auðæfi 
þau,  er  hún  hafði  fengið  í  heimanfylgju  og  voru  þau  afar 
mikil,  bauð  hún  honum  þau  til  eignar,  ef  hann  vildi  segja 
næsta  morgnn,  að  sjer  væri  ómögulegt  að  skilja  við  hana. 
Varð  Selim  stórglaður  við  og  hjet  að  lýsa  yfir  þessu  í 
návist  dómarans. 

Morguninn  eptir  kom  kaupmaðurinn  og  lauk  upp 
dyrunum.  »Fljótt  nú!«  kallaði  hann  til  Selims,  »komdu 
nú  með  mjer  til  dómarans«.  »Hvað  á  eg  að  gera  til 
dömaraans?«  segir  Selim.  »Þú  átt  að  skilja  við  konu 
mína«,  segir  kaupmaður.  »Ekki  held  eg  verði  af  því«, 
ansaði  Selim,  »það  er  nú  siðvenja  á  Egyptalandi,  að  hver, 
sem  kvongast,  verður  að  sitja  með  þá  konu,  sem  hann 
hefir  fengið«.  »Hvað  á  þetta?«  hrópaði  kaupmaður,  »en 
að  þú  skulir  láta  þjer  farast  svona  við  mig«.  En  það 
kom  nú  í  einn  stað  niður  hvað  hann  sagði,  því  Selim 
var  ekki  að  ýta.  Fjellst  kanpmanni  svo  mikið  um  missi 
konu  sinnar,  að  hann  tók  þunga  sótt.  Og  sem  hann  var 
aðfram  kominn,  þá  ljet  hann  biðja  kóngsson  að  vitja  sín. 
Mælti  hann  til  hans  þessum  orðum:  »Eg  er  sjálfur  vald- 
ur  að  hörmungum  mínum  og  væri  því  rangt  af  mjer  að 
veita  þjer  nokkrar  átölur.  Þegar  þú  fjekst  mjer  pyngju 
mína,  þá  sagði  eg  í  gáleysi:  »Drottinn  minn!  getur  al- 
eiga  mín  hrokkið  til  að  launa  slíka  ósjerplægni?«  Þú 
sjer  nú  að  drottinn  hefir  helzt  til  glöggt  heyrt  þessi  orð 
mín,  því  þú  hefir  á  einni  svipstundu  eignazt  mestan  hlut 
þess,  sem  eg  átti,  og  konu  mína  í  tilbót.  Þetta  er  forlag- 
anna  vilji  og  vitna  eg  það  undir  alla,  sem  hjer  eru  nær- 
staddir,  að  eg  gef  þjer  líka  allan  þann  fjárhlut,  sem  eg 
læt  eptir  mig«.  Þremur  dögum  síðar  andaðist  kaupmaður 
og  varð  Selim  nú  vel  fjáður.  Hætti  hann  þá  við  skradd- 
araiðnina  og  lifði  stórmannlega.     Liðu  svo  nokkur    ár    af 

hendi,  en  þá  var  líka  velsæld  hans  á  enda.  Það  hafði 
leynst  fyrir  Selim,  að  einn  af  kunningjum  hans  hafði  lagst 
á  hugi  við  konu  hans.  Það  var  einhvern  dag,  er  hann 
hafði  verið  úti  að  skemmta  sjer  með  vinum  sínum,  að  hann 
kom  heim  og  barði  á  húsdyr  sínar,  en  enginn  lauk  upp. 
Barði  hann  þá  harðara,  en  þar  var  steinshljóð.  Þá  mölv- 
aði  hann  upp  dyrnar  og  æddi  inn  í  húsið;  sá  hann  þá 
að  þar  var  enginn  maður,  en  öllu  komið  burt  sem  fje- 
mætt  var.  Gekk  hann  þá  úr  skugga  um  ótrygð  konu 
sinnar  og  sór,  að  hann  skyldi  hefna  sín  á  henni.  Spurð- 
ist  hann  því  hvervetna  fyrir,  hverja  leið  hún  hefði  farið 
með  friðli  sínum,  seldi  það  sem  hann  átti  og  veitti  þeim 
eptirför  á  vegum  þeim,  er  liggja  til  Ispahan. 

Skóarakonan  og  afskorna  nefíð. 

Nú  leitar  Selim  hvervetna  að  konu  sinni,  og  sem 
hann  hafði  farið  tvær  dagleiðir,  þá  varð  hann  uppgeíinn 
af  þreytu  og  lagðist  niður  við  húsdyr  skóara  nokkurs. 
»Þú  ert  þreytulegur,  kunningi!«  mælti  skóarinn  við  hannr 
»en  viljirðu  halla  þjer  út  af  á  mottunni  minni,  þá  er  þjer 
það  velkomið«.  Varð  Selim  þá  guðs  feginn,  lagðist  endi- 
langur  á  mottuna  og  sofnaði  út  af.  Nokkru  síðar  vakn- 
aði  hann  við  háreysti  nokkurt,  og  stóð  nú  skrítilega  á 
því.  Svo  var  mál  með  vexti,  að  skóarakonan  hafði  lengi 
haldið  við  ungan  verzlunarmann,  og  var  þar  í  nágrenn- 
inu  rakarakona  nokkur,  sem  var  henni  hjálpleg  til  þess- 
konar  athafna  og  hylmdi  yfir  með  henni.  Nú  hittist  svo 
á,  að  skóarinn  var  nýfarinn  út  að  erindum  sínum  og 
ætlaði  því  konan  að  sæta  lagi  og  skreppa  til  kaupmanns- 
ins,  en  rjett  þegar  hún  var  á  förum,  þá  kom  skóarinn 
heim  aptur  öldungis  að  óvörum.  Spurði  hann  konu  sína, 
hvert  hún  ætlaði,  en  henni  fjellust  orð  við,  og  varð  hann 
þá  svo  reiður,  að  hann  reyrði  hana  í  hefndarskyni  við 
stoð  eina.  Eptir  það  lagðist  hann  niður  og  sofnaði.  Þótti 
Selim  skóaranum  farast  illmannlega  við  konu  sína,  en 
hann  sá  nú  bráðum,  að  þessi  aðferð  hans  var   ekki    alls- 

kostar  ófyrirsynju.  Að  stundarkorni  liðnu  kemur  inn  kona 
rakarans  og  segir  í  hljóði:  »Hvað  ertu  að  hugsa,  granna 
mín!  veiztu  að  hann  bíður  þín  og  eirir  sjer  hvergi  fyrir 
eptirlöngun?«  Sagði  skóarakonan  henni  þá,  hversu  farið 
hafði  með  þeim  hjónum  og  bætti  við:  »Nú  gerðirðu  gott 
verk,  ef  þú  gengir  ofurlitla  stund  í  minn  stað  og  hjálpað- 
ir  mjer  svo  til  að  hefna  á  bónda  mínum«.  »Það  er  vel- 
komið«,  ansaði  rakarakonan,  »en  vertu  ekki  mjög  lengi«. 
Að  svo  mæltu  leysti  hún  vinkonu  sína  og  hljóp  hún  þá 
sem  fætur  toguðu  til  friðilsins.  Nú  vaknar  skóarinn  við 
þetta  og  kallar  hvað  eptir  annað  á  konu  sína,  en  þar  var 
steinshljóð,  því  rakarakonan,  sem  hafði  gengið  í  stað 
hennar,  var  hrædd  um,  að  hún  kynni  að  koma  upp  um 
sig  með  málrómi  sínum.  Verður  nú  skóarinn  leiður  á 
þessu,  stendur  upp  og  tekur  skinnakníf  sinn,  gengur  að 
stoðinni,  er  hann  hafði  bundið  við  konu  sína,  og  sker 
miðsnesið  af  rakarakonunni.  Stakk  hann  því  svo  í  lófa 
hennar  og  mælti:  »Hana  þá!  eg  skal  kenna  þjer  að 
hlýða;  en  gefðu  nú  friðlinum  af  þjer  neíið  eins  og  annan 
menjagrip«.  Þetta  hafði  nú  konukindin  fyrir  greiðvikni 
sína,  en  þorði  þó  ekki  að  mjæmta  nje  skræmta  af  hræðslu 
fyrir  ofsa  og  illleikni  skóarans.  En  í  annan  stað  lagðist 
hann  niður  og  hugðist  hafa  refsað  konu  sinni.  Rjett  á 
eptir  kom  hún  heim  og  heyrði  hversu  illa  hafði  farið  fyr- 
ir  grannkonu  hennar.  Varð  hún  fegin  undir  niðrí,  er 
hún  sjálf  hafði  sloppið  hjá  svo  grimmdarfullri  meðferð, 
en  tjáði  þó  rakarakonunni  meðaumkvun  sína  með  hjart- 
næmum  orðum  og  grátandi  tárum;  ljet  hún  hana  svo  apt- 
ur  reyra  sig  við  stoðina.  Nú  fór  hún  að  hugsa*  ura, 
hvernig  hún  íetti  að  telja  manni  sínum  trú  um,  að  hún 
hefði  fengið  miðsnesið  aptur  og  hugkvæmdist  henni  kæn- 
legt  ráð  til  þess.  Að  góðri  stundu  liðinni  tók  hún  allt  í 
einu  að  biðjast  fyrir  með  hárri  röddu  og  mælti:  »Ó  þú 
líknsami  miskunsemdanna  faðir!  þú  hjartnanna  rannsak- 
ari!  getur  þú  látið  slíkt  við  gangast,  að  menn  níðist  á  mjer 
með    svívirðilegum    sakargiptum    og    þrælslegri    meðferð? 

Bænheyr  mig,  drottinn!  og  íklæð  mig  aptur  fegurð  þeirri, 
sem  er  einkenni  hreinna  og  óflekkaðra  sálna«.  Skóaran- 
um  blöskraði,  sem  von  var,  að  heyra  bæn  þessa,  og  hróp- 
aði  hann  í  vonzku:  »Bannsett  hórkonan!  hvernig  getur 
þú  ætlast  til  að  guð  bænheyri  þig?«  »Æ,  mikil  blessun!« 
kallaði  konan,  »guð  hefir  bænheyrt  mig;  komdu  nú,  hörku- 
tólið  þitt,  og  sjáðu  með  þínum  eigin  augum,  að  bættur 
er  hinn  skemmilegi  áverki,  sem  þú  veittir  mjer«.  Þetta 
sagði  konan  með  þeim  sannfæringarinnar  krapti,  að  skó- 
aranum  gekkst  hugur  við.  Hann  kveikti  aptur  á  lamp- 
anum  og  lýsti  framan  í  konu  sína,  sá  hann  þá  að  nefið 
var  heilt  eins  og  það  hafði  áður  verið.  Þóttist  hann  þá 
ekki  framar  þurfa  vitnanna  við,  fleygði  sjer  niður  fyrir 
fætur  konu  sinnar  og  mælti:  »0,  mig  auman  og  ógæfu- 
saman!  eg  játa  að  eg  heíi  haft  svívirðileg  rangindi  í 
frammi  við  þig,  og  lofa  eg  þjer  nú  að  eg  skal  bæta  yfir 
mína  fyrri  breytni  með  góðleik  og  eptirlátsemi.  Upp  frá 
þessari  stundu  skal  eg  hlýða  boði  þínu  og  banni  sem  hinn 
auðsveipasti  þrælk. 

Allt  þetta  sá  og  heyrði  Selim  þar  sem  hann  lá  úti  í 
horni,  og  gat  hann  ekki  að  sjer  gert  að  hlæja  að  trúgirni  vesl- 
ings  skóarans.  Meðfram  var  líka  atburður  þessi  sjálfum 
honum  til  huggunar  og  þelfróa,  svo  hann  sofnaði  út  af 
og  heyrði  því  ekki  hvað  fram  fór  eptir  sættargerðina. 
Undir  eins  og  lýsa  tók  af  degi,  fór  hann  á  fætur  og  þakk- 
aði  skóaranum  fyrir  gistinguna,  en  ekki  raskaði  hann 
hugarró  hans  með  því  að  ljóstra  upp  því,  er  hann  hafði 
orðið  áskynja  um.  Hjelt  hann  síðan  áfram  ferð  sinni  til 
Ispahan.  Og  er  hann  bar  að  hinni  næstu  borg,  þá  mætti 
hann  förumunki  einum.  Sá  förumunkurinn  á  honum,  að 
hann  var  hryggur  í  bragði,  og  tók  svo  til  orða:  »Eg  sje 
að  það  liggur  illa  á  þjer,  seg  mjer,  hvernig  stendur  á 
ógleði  þinni«.  »Æ,  herra!«  svaraði  Selim,  »kona  mín  er 
strokin  frá  mjer  og  er  eg  að  leita  að  henni«.  »Vertu  þá 
hughraustur«,  mælti  förumunkurinn,  »því  ekki  ert  þú  sá 
eini,  sem  sú  ógæfa  hefir  hent.     Og  þó  þitt  hlutskipti  kunni 

að  hafa  verið  hart,  þá  mun  þó  varla  haía  farið  hrapar- 
legar  fyrir  þjer  en  mjer.  Hefi  eg  orðið  fyrir  grátlegu  hrak- 
falli  og  ber  eg  merki  þess  á  andliti  mínu  sem  aldrei  mun 
afmáð  verða«.  Svo  mælti  hann  og  sýndi  Salim  ör  á  hægra 
vanga  sínum  og  var  auðsjeð  að  sárið  hafði  verið  mikið 
og  djúpt.  »Sár  þetta«,  sagði  hann  ennfremur,  »mun  ávalt 
minna  mig  á  hina  hörmulegustu  stund,  sem  eg  hefi  lifað, 
og  skal  eg  nú  segja  þjer  sögu  mína,  því  mjer  þykir  eigi 
ólíklegt,  að  hún  megi  verða  þjer  til  huggunar«. 

Förumunkurinn  með  örið. 

Áður  en  eg  gerðist  ölmusumunkur,  var  eg  sveitarfor- 
ingi  í  landshernum.  Það  var  einhverju  sinni  að  eg  fór  á 
dýraveiðar  með  fjelögum  mínum,  og  varð  fyrir  oss  hjört- 
ur  vænn  og  mikill;  elti  eg  hann  svo  ákaft,  að  eg  varð 
viðskila  við  hina  og  datt  hesturinn  undir  mjer,  en  eg  kast- 
aðist  til  jarðar  og  fjell  í  rot.  Lá  eg  svo  langa  stund  í 
óviti,  og  er  eg  loksins  rjetti  við,  þá  sá  eg  hvar  kerling 
nokkur  var  að  staulast  til  mín;  var  hún  afar  hrukkótt  í 
framan  og  kinnfiskasogin.  Og  með  því  eg  var  veikur  fyr- 
ir  eptir  byltuna  og  staðurinn  eyðilegur,  en  náttmyrkrið 
farið  að  færast  yíir,  þá  varð  eg  enn  hræddari,  er  eg  sá 
kerlinguna,  en  eg  mundi  ella,  og  skalf  eg  allur  eins  og 
hrísla.  Tók  kerlingin  eptir  því  og  leitaðist  við  að  útrýma 
hræðslu  minni  með  vinsemd  og  blíðu.  Spurði  hún  mig, 
hvernig  eg  hefði  farið  að  villast  í  auðn  þessa,  og  sagði 
eg  henni  það  með  fám  orðum;  bauð  hún  mjer  þá  hjálp 
sína  og  sá  eg  ekki  annað  sýnna  en  að  þiggja  hana,  er  eg 
var  svo  báglega  staddur.  Dró  hún  mig  þá  djarflega  við 
hönd  sjer  gegnum  þykka  skógarrunna  og  fór  með  mig  í 
ótal  króka,  þangað  til  við  komum  út  úr  mörkinni.  Sá 
eg  þá  hús  eitt  fagurt,  er  stóð  innan  um  inndæla  aldingarða 
á  fljótsbakka.  Þan'gað  fór  kerling  með  mig  og  sýndi  mjer 
staklega  gestrisni,  var  þar  auðlegð  mikil  og  alls  nægtir,  og 
ekkerl  til  sparað,  sem  mjer  mátti  vera  til  yndis  og  ánægju. 
Um  kvöldið  sá  eg  yngismey  eina  afbragðs  fríða,    og    varð 

eg  frá  mjer  numinn  af  yndisleik  hennar  og  óskaði  meö 
sjálfum  mjer,  að  eg  mætti  dvelja  með  henni  á  þessuin 
fagra  stað.  Fór  eg  nú  að  verða  ennþá  stimamýkri  við 
kerlinguna,  og  daginn  eptir  sætti  eg  einusinni  lagi,  þegar 
mærin  ekki  var  við,  og  mælti  eg  þessum  orðum:  »Móðir 
góð!  hvernig  á  eg  að  geta  fullþakkað  yður  hinar  vinsamr 
legu  viðtökur,  sem  þjer  haíið  veitt  mjer?  En  er  það  brot 
á  móti  lögmáli  gestavináttunnar,  þó  eg  spyrji,  hvað  yngis- 
mærin  heitir,  sem  eg  sá  hjer  í  gærkveldi?«  »Son  minnkc 
svaraði  kerling,  »þú  heíir  ekkert  mjer  að  þakka.  Þegar  eg 
dró  mig  út  úr  glaumi  heimsins  til  þess  að  helga  guði  líf 
mitt  í  einverunni,  þá  varð  það  sjálfsögð  skylda  mín  að 
hjálpa  öilum  nauðstöddum.  En  jafnframt  því  lagði  eg 
alla  stund  á  að  uppala  yngismey  þá,  er  þú  hefir  sjeð  í 
húsum  mínum,  en  hún  er  dótturdóttir  mín.  Missti  hún 
foreldra  sína  á  bernsku  skeiði  og  sá  eg  það  ráð  fyrir 
henni,  sem  bezt  var,  að  hún  skyldi  hafna  veraldlegum 
hjegóma  og  ekki  hugsa  um  annað  en  sína  eilífu  velferð«. 
Þá  mælti  eg:  »Svo  vel  geðjast  mjer  að  yðru  dæmi,  móð- 
ir  góð!  að  eg  sje  mjer  ekkert  betra  ráð  en  að  breyta  ept- 
ir  því;  en  eins  verð  eg  samt  að  biðja  yður  í  launa  skynh 
Giptið  mjer  dótturdóttur  yðar,  og  verðum  við  þá  bæði 
hjá  yður,  og  veitum  yður  stoð  og  hjúkrun  i  ellinni  og 
berum  yður  á  höndum  okkar.  Verðið  við  hæn  minni  og 
látið  guðs  vilja  framgengt  verða,  því  svo  virðist,  sem  hann 
hafi  ætlað  mjer  þenna  ráðahag  og  ekki  annan,  er  hann 
ljet  mig  bera  að  húsi  þessu«. 

Kerling  ljet  nú  að  orðum  mínum,  er  eg  bað  hana 
svo  innilega,  og  máttu  geta  því  nærri,  hvað  sælan  eg  taldi 
mig,  er  eg  hafði  eignast  svo  yndisfagra  og  siðsama  konu. 
En  þessi  sæla  mín  varð  eigi  langgæð.  Kerlingin  tengda- 
móðir  mín  andaðist.  og  fjekk  kona  mín  þá  allt  í  einu 
megna  óbeit  á  sveitalífinu  og  Ijet  mig  engan  frið  hafa  fyrr 
en  eg  flutti  til  borgarinnar.  Leigði  eg  þar  handa  okkur  hús 
nokkurt  á  afviknum  stað,  og  rjeði  eg  til  mín  ráðskonu  til 
að    annast  það  er  þurfti  á  heimilinu.     Nú  varð  eg  opt  a5 

fara  úr  borginni  til  að  sjá  yfir  sýslur  á  búgörðum  þeim, 
er  við  höfðnm  skilið  við  á  landsbyggðinni.  Þá  var  það  ein- 
hvern  dag,  er  eg  bjóst  til  slíkrar  ferðar,  að  ráðskonan  kom 
tii  mín  og  mælti:  »Eg  er  nú  farin  að  gerast  gömul,  hús- 
bóndi  góður!  og  treysti  eg  mjer  ekki  til  að  annast  heimili 
yðar  eins  vel  og  vera  ber,  bið  eg  yður  því  að  sleppa  mjer 
úr  vistinni.  Það  er  líka  vitaskuld,  að  mjer  er  ekki  sýnt 
um  vjelar  þær,  er  tíðkast  í  þessum  stóru  borgum,  og  til 
sumra  verka  er  eg  með  öllu  óhæf«.  Skildi  eg  ekkert,  hvað 
ráðskonan  fór,  því  eg  trúði  konu  minni  eins  og  nýju  neti 
og  var  með  öllu  grunlaus;  leyfði  eg  henni  því  fúslega  að 
fara  úr  vistinni.  En  er  hún  sá  að  eg  gaf  orðum  hennar 
engan  gaum,  þá  þótti  henni  skylda  sín  að  tala  ljósara,  og 
í  næsta  skipti  er  eg  fór  af  heimili  mínu,  þá  tók  hún 
þannig  til  orða:  »Auðtryggi  yðar,  húsbóndi  góður!  keyrir 
fram  úr  öllu  hófi  og  verður  nær  því  að  heimsku.  Hafið 
þjer  þá  ekki  opin  augun  til  að  sjá,  hvað  fram  fer  á  heim- 
ilinu?  Eruð  þjer  ekki  gætnari  en  þetta,  þar  sem  þjer 
eigið  við  kvennvjelar  að  etja?«  »Seg  mjer  þá,  hvað  áttu 
við?«  mælti  og  vissi  eg  þá  varla  til  mín  fyrir  reiði.  Ráðs- 
konan  svaraði:  »Eg  talaði  þetta  ekki  til  annars,  en  þess 
að  þjer  skylduð  vera  var  um  yður;  að  öðru  leyti  hefi  eg 
engan  ákært«.  Að  svo  mæltu  gekk  hún  burt  og  skildi 
mig  eptir  milli  heims  og  helju. 

Eg  var  nú  lengi  á  báðum  áttum,  hvort  eg  ætti  að 
fara  eða  vera  kyr  heima;  en  með  því  eg  vildi  komast 
fyrir,  hvað  satt  væri  í  þessu  máli,  þá  hagaði  eg  ráði  mínu 
þannig.  Eg  hjelt  áfram  að  búa  mig  til  ferðarinnar,  kvaddi 
konu  mína  og  fór  úr  borginni,  en  reyndar  ekki  lengra  en 
í  lystigarð  einn,  sem  við  áttum  þar  í  grennd  við.  Var  eg 
í  honum  allan  daginn,  en  um  kvöldið  tók  eg  á  mig  staf- 
karls  gerfi  og  gekk  heim  í  borgina.  Læddist  eg  að  húsa- 
baki  heima  hjá  mjer  og  heyrði  þar  háreysti  nokkurt,  þótt- 
ist  eg  þá  vita,  að  eitthvað  misjafnt  mundi  vera  á  seyði. 
Klifraðist  eg  þá  skjálfandi  og  nötrandi  yfir  húsagarðs  vegg- 
inn    og  kleif  upp  í  hávaxið  trje,  er  stóð  gagnvart  herbergi 

konu  minnar.  Sá  eg  úr  trjenu,  hvað  fram  fór  þar  inni 
og  máttu  nærri  geta,  að  nú  varð  mjer  sárt  í  skapi,  er  eg 
sá  aðfarir  konu  minnar,  óhræsisins,  þar  sem  hún  var  að 
skenkja  karlmanni  vín,  og  kjassaði  hann  með  allskonar 
blíðubrögðum.  Nú  gekk  hún  snöggvast  út  með  ambátt 
nokkurri  og  sætti  eg  þá  lagi,  klifraðist  ofan  úr  trjenu  og 
gekk  inn  í  herbergið  þar  sem  friðillinn  var.  Var  hann 
dauðadrukkinn  og  lagðí  eg  sverði  mínu  fyrir  brjóst  hon- 
um;  hefndi  eg  svo  ósæmdar  þeirrar,  er  hann  hafði  gert 
mjer.  Að  því  búnu  skauzt  eg  út  og  klifraðist  sem  fljótast 
upp  í  trjeð.  Og  sem  kona  mín  kom  aptur  og  fann  ást- 
mann  sinn  dauðan  í  blóðtjörninni.  þá  fyltist  hún  æðis  og 
örvæntingar,  þreif  sverðið  úr  sárinu,  og  rauk  ofan  í  garð- 
inn  til  að  leita  upp  vegandann.  En  er  hún  fann  hann 
hvergi,  þá  greptraði  hún  líkið  úti  í  einu  garðshorninu 
með  tilhjálp  ambáttar  sinnar;  sat  hún  svo  alla  nóttina 
með  gráti  og  harmatölum  yíir  friðlinum  dauðum.  En 
undir  eins  og  eg  sá  mjer  fært,  þá  læddist  eg  burt  úr  garð- 
inum. 

Morguninn  eptir  kom  eg  heim  og  sá  eg  að  kona  mín 
leitaðist  við  að  leyna  harmi  sínum,  en  það  var  henni  um 
megn.  Spurði  eg  hana  því  hún  væri  svo  stúrin,  en  hún 
svaraði,  að  það  kæmi  allt  saman  af  fjærveru  minni.  Sat 
eg  á  mjer  í  það  skipti  og  Ijet  ekki  á  neinu  bera,  en  dag- 
inn  eptir  sá  eg  að  harmur  hennar  ágerðist  heldur,  og  fór  eg 
þá  aptur  að  ganga  á  hana.  »Æ!«  svaraði  hún,  »eg  get  ekki 
annað  en  grátið  og  andvarpað,  þegar  eg  hugsa  til  draums- 
ins,  sem  mig  dreymdi  í  nótt  eð  var.  Mjer  þótti  sem  við 
værum  bæði  á  gangi  fram  með  sjáfarströndu,  og  var  hvass- 
viðri  mikið  og  illt  í  sjóínn.  Þá  kom  allt  í  einu  voðalegt 
skrímsli  og  stökkstu  undan  því  út  í  boðana,  en  það 
hlemmdist  á  eptir  þjer«.  Nú  gat  eg  ekki  lengur  þolað 
slíkan  yfirdrepskap  og  svaraði  eg  henni  þannig:  »Þú  skalt 
ekki  æðrast;  draumurinn  þinn  veit  á  gott,  þó  hann  sje  geig- 
vænlegur  í  fyrsta  áliti.  Hlustaðu  nú  til;  skrímslið  sem  þú 
sást,  er  einn  af  óvinum  mínum;  þegar  eg  stökk  út  í  boð- 

ana,  þá  hjet  eg  á  drottin  til  fulltingis  mjer  og  drap  eg  þá 
skrímslið;  en  þar  sem  það  steyptist  út  í  sjóinn,  þá  jar- 
teiknar  það  greptrun  þess  í  garðshorninu«.  Nú  skildi  hún 
meiningu  málsins  og  varð  hamslaus  af  vonzku;  tók  hún 
hníf  sinn  og  veitti  mjer  áverkann  á  kinninni,  sem  eg  ber 
örið  eptir.  Og  með  því  nú  var  auðsætt,  að  hún  sat  um 
líf  mitt,  þá  sneri  eg  hnífinn  úr  hendi  henni  og  drap  eg 
hana  og  ambáttina  í  reiði  minni.  Rjeði  eg  þá  af  að  vera 
jafnan  á  ferðalagi  og  hafa  með  því  móti  af  fyrir  mjer; 
seldi  eg  allan  fjárhlut  minn  og  fór  svo  úr  einni  borginni 
í  aðra.     Er  eg  nú  sem  stendur  á  leið  til  Egyptalands«. 

Nú  skipast  hugur  Selims  nokkuð,  bæði  af  sögu  föru- 
munksins,  og  svo  því,  er  fyrir  hann  hafði  borið  í  húsi 
skóarans;  unir  hann  nú  betur  óláni  sínu  og  verður  því 
afhuga  að  leita  upp  konu  sína.  Rjeðist  hann  í  för  með 
munkinum  og  hjelt  heimleiðis  til  Egyptalands.  Og  er 
þeir  voru  komnir  að  landamærum  ríkisins,  þá  settust  þeir 
að  í  gistihúsi  einu  stóru.  Voru  þar  ferðamenn  fyrir  úr 
ýmsum  löndum.  Einn  þeirra  virti  kóngsson  fyrir  sjer 
með  mikilli  athygli  og  mælti:  »Má  eg  vera  svo  djarfur 
og  spyrja,  hvaðan  eruð  þjer?«  »Eg  er  frá  Kaíró«,  ansaði 
Selim.  Þá  fjell  hinn  ókunnugi  maður  til  fóta  honum  og 
sagði:  »Leyfið  mjer,  kóngsson!  að  faðma  knje  yðar  og 
kannast  við  yður  eins  og  konung  minn  og  herra.  Eg  er 
skraddarinn,  sem  hafði  yður  til  kennslu  eptir  bodum  föður 
yðar.  Er  nú  bróðir  yðar  dáinn  og  hjelt  eg  fram  rjettind- 
um  yðar  til  konungdómsins  á  móti  einum  af  frændum 
yðar;  gengu  áhangendur  yðar  í  flokk  sjer  og  báru  þeir 
hærra  hlut.  Sagði  eg  þá  í  heyranda  hljóði,  hvers  vegna 
þjer  hefðuð  orðið  að  fara  úr  landi,  og  var  mjer  veittur 
tveggja  ára  frestur  til  að  leita  yður  upp.  Skyldu  vezírar 
yðar  stjórna  ríkinu  á  meðan;  en  nú  munuð  þjer  sjálfur 
takast  stjórnina  á  hendur,  og  það  þráir  líka  landslýðurinn 
mikillega«.  Selim  þakkaði  kennara  sínum  innilega  og 
lofaði  að  muna  honum  æfinlega  velgjörðir  þær,  er  hann 
hefði  auðsýnt  þjer.     Bað  hann  skraddarann  að  fylgja  sjer 

til  höfuðborgarinnar  og  fjekk  hann  förumunkinn  einnig  til 
að  verða  sjer  samferða  þangað.  Komu  þeir  að  fám  dög- 
um  liðnum  til  Kaíró  og  var  Selim  tekið  þar  með  miklum 
fögnuði  og  vegsemd.  Og  er  hann  var  seztur  að  ríki  for- 
feðra  sinna,  þá  ætlaði  hann  að  gera  skraddarann  að  stór- 
vezír,  en  hann  kvaðst  ekki  vera  maður  til  að  standa  í 
svo  vandasamri  stöðu.  »Eg  er  ekki  svo  stórhuga«,  mælti 
hann,  »en  vænt  skyldi  mjer  þykja,  ef  þjer  vilduð  sýna 
mjer  þá  náð,  að  gera  mig  að  hirðskraddara«.  Ljet  hinn 
nýi  konungur  fúslega  að  orðum  hans,  en  förumunkinn 
gerði  hann  að  stórvezír.  Kostuðu  þeir  báðir  kapps  um 
að  bæta  skaða  þann,  er  landið  hafði  beðið  af  ofríki  og 
yfirgangi  þess,  er  síðast  ríkti.  En  einkum  ljet  Selim  sjer 
annt  um  rjettarfarið,  en  það  hafði  lengi  verið  afrækt;  ljet 
hann  skýra  sjer  frá  hverju  merku  máli,  sem  kom  fyrir  dóm. 
Það  var  einhvern  dag,  er  Selim  sat  í  ríkisráðinu,  að 
yfirdómarinn  í  Kaíró  gekk  fyrir  hann  og  mælti:  »Eg  er 
kominn  til  að  skýra  yður  frá  einu  ílóknu  máli  og  til  þess 
að  heyra  yðar  úrskurð  því  viðvíkjandi.  Þrír  menn  eru 
ákærðir  fyrir  morð  og  hafa  tveir  meðgengið  og  tekið  út 
dauðahegningu,  en  hinn  þriðji  segist  vera  sýkn  saka  og 
vill  þó  fyrir  hvern  mun  láta  dæma  sig  til  dauða«.  Bauð 
þá  konungur,  að  menn  skyldu  leiða  mann  þenna  fyrir  sig. 
Og  sem  bandinginn  stóð  frammi  fyrir  honum,  þá  sá  hann 
að  þar  var  kominn  ungi  maðurinn,  sem  hafði  átt  vingott 
við  konu  hans,  þegar  hann  var  í  Bagdad.  Varð  konungur 
kynlegur  við,  en  ljet  samt  á  engu  bera,  og  skipaði  hann 
bandingjanum  að  segja  sögu  sína.  Hann  tók  svo  til  máls: 
»Þegar  eg  var  í  Bagdad,  þá  þekkti  eg  ungan  mann,  sem 
erft  hafði  talsverðar  eignir;  og  vissi  eg  ekki,  að  hann  er 
í  þeim  stað  og  hvergi  annarstaðar,  þá  mundi  eg  ætla  að 
hann  væri  hjer  kominn,  svo  líkur  eruð  þjer  honum  í 
yfirbragði,  og  fær  það  mjer  undrunar.  Þessi  ungi  maður 
hafði  gengið  að  eiga  ekkju  eina,  sem  var  kvenna  fríðust, 
og  unni  hann  henni  hugástum.  Einn  dag  kom  kona  þessi 
til  mín    og  spurði  mig,    hvort   eg  vildi    ekki    strjúka  burt 

með  sjer,  og  skyídum  við  svo  bæði  dvelja  einhverstaðar 
fjærri  Bagdad.  Kvaðst  hún  eiga  fjölda  gimsteina,  og  gæti 
hún  haft  þá  með  sjer.  í  fyrstunni  varð  eg  hissa  á  þessu 
svívirðilega  boði  konunnar  og  lengi  vei  stóð  eg  af  mjer  ginn- 
ingar  hennar,  en  að  lokum  ljet  eg  þó  til  leiðast  og  strauk 
burt  með  hana  einusinni,  þegar  maður  hennar  var  ekki 
heima.  Komum  við  að  vatni  einu  og  hvíldum  okkur  á 
bakkanum,  því  við  vorum  uppgefin  af  þreytu.  Skammt 
frá  vatninu  var  glæsileg  höll  og  höfðum  við  okkur  til 
skemmtunar  að  horfa  á  hana.  Þá  kom  maður  ungur  og 
fyrirmannlegur  og  fylgdu  honum  þjónar  margir,  er  báru 
fiskinet.  Gekk  hinn  ungi  maður  að  okkur  og  varð  hon- 
um  starsýnt  á  fylgikonu  mína.  »Fagra  kona!«  mælti 
hann,  »ef  yður  skyldi  þóknast  að  dvelja  í  höll  minni,  þá 
vildi  eg  feginn  bjóða  yður  að  hvílast  í  henni«.  Hún  tók 
boði  hinn  þessu  feginshendi  og  ypti  dálítið  höfuðblæjunni,  til 
þess  að  maðurinn  gæti  sjeð,  hvað  hún  var  falleg.  En  þessi 
hinn  ungi  maður  var  bróðursonur  konungsins  í  Balsóra. 
Fór  hann  með  okkur  heim  í  höll  sína,  og  var  honum  nú 
annað  meira  í  mun  en  að  veiða  fiska,  sem  fyrst  hafði 
verið  áform  hans.  Var  okkur  fylgt  inn  í  skrautlegt  her- 
bergi  og  veittur  kostulegur  kvöldverður;  ljek  hinn  ungi 
maður  á  als  oddi  við  lagskonu  mína,  en  mjer  var  óspart 
borinn  drykkur;  varð  mjer  sú  vanhyggja,  að  eg  drakk 
hvert  staupið  af  öðru  þangað  til  eg  sofnaði  fasta  svefni. 
Og  er  eg  vaknaði  morguninn  eptir,  þá  brá  mjer  illa  við, 
því  eg  sá  að  eg  var  kominn  á  vatnsbakkann,  þar  sem  eg 
hafði  legið  daginn  áður.  Kom  mjer  til  hugar,  að  mjer 
hefði  verið  gerður  hrekkur  og  gekk  eg  til  hallarinnar  og 
barði  á  dyr;  lauk  upp  maður  nokkur  og  spurði,  hvað  eg 
vildi,  og  svaraði  eg  þá:  »Eg  vil  tala  við  konuna,  sem 
fór  hjerna  inn  í  gærkveldk.  »Hvaða  vitleysa!  hjer  er 
engin  kona«,  sagði  hann  og  skellti  aptur  hurðinni.  Nú 
barði  eg  í  annað  sinn,  en  ekki  fór  þá  betur  og  var  eg 
rekinn  burt  með  hörðum  hótunum.  Eg  fór  hálft  um  hálfi 
að  halda,    að  mig    væri  að  dreyma,    en  er  eg  rifjaði    upp 

fyrir  mjer  öll  atvik,  þá  sannfærðist  eg  um,  að  eg  var  glað- 
vakandi,  og  barði  eg  nú  í  þriðja  sinn.  Lauk  þá  upp  sami 
maðurinn  sem  fyrri,  og  í  sama  vetfangi  fiugu  á  mig  fjórir 
eða  fimm  þjónar  með  stafi  í  höndum;  lömdu  þeir  á  mjer 
þangað  til  eg  lá  hálfdauður  eptir.  Og  sem  eg  raknaði  úr 
rotinu  og  hugleiddi  æfintýri  mitt,  þá  taldi  eg  mig  sælan, 
að  eg  hafði  þó  lífi  haldið,  en  ekki  gat  eg  samt  að  mjer 
gert  að  gráta  yfir  óláni  mínu.  Vildi  eg  nú  ekki  hverfa 
aptur  til  Bagdad,  heldur  sneri  eg  á  leið  til  Egyptalands. 
Kom  eg  hingað  í  gærkveldi  og  varð  mjer  gengið  um  stræti 
eitt,  er  lá  afsíðis,  heyrði  eg  þá  hljóð  til  manns,  sem  verið 
var  að  drepa.  Mennirnir,  sem  verkið  höfðu  unnið,  flýðu 
undan  lögregluþjónunum  og  komu  þangað  sem  eg  var; 
var  eg  þá  tekinn  fastur  ásamt  þeim.  Nú  þótt  eg  sje  sýkn 
af  manndrápi  þessu,  þá  er  eg  samt  engu  að  síður  dauða 
verður  fyrir  það,  að  eg  strauk  burt  með  konu  vinar  míns; 
því  fjærri  fer,  að  mjer  sje  fullrefsað  með  svikum  þeim,  er 
eg  varð  fyrir  af  kvennflagðinu«. 

Selim  rann  til  rifja  iðrun  hins  unga  manns  og  gaf 
hann  honum  frelsi,  en  bað  hann  samt  framvegis  að 
flaska  ekki  aptur  á  því  sama,  sem  búið  væri  að  hafa  svo 
hryggileg  eptirköst  fyrir  hann.  Hafði  honum  gengið  til 
hjarta,  er  hann  heyrði  svo  illar  sögur  af  háttalagi  konu 
sinnar,  en  nú  var  ekkert  framar,  sem  gat  aptrað  honum 
frá  að  kvongast  í  annað  sinn.  Drakk  hann  nú  brullaup 
til  seinni  konu  sinnar  og  er  tímar  liðu  fram,  þá  ól  hún 
efnilegt  barn  og  fjekk  það  honum  mikils  fagnaðar.  Var 
þá  haldin  stórhátíð  í  Kairó  og  lögreglumenn  margir  settir 
til  að  sjá  um,  að  alt  færi  friðsamlega  og  skipulega  í  borg- 
inni.  Gekk  konungur  sjálfur  optsinnis  um  borgina  til  þess 
að  sjá  með  eigin  augum,  hvort  menn  hlýðnuðust  skip- 
unum  hans.  Og  eittsin  er  hann  fór  þeirra  erinda,  þá 
heyrði  hann  allt  í  einu  hljóð  mikil,  og  rjett  á  eptir  kom 
ung  kona  í  flasið  á  honum,  og  fleygði  sjer  fram  fyrir 
fætur  honum;  bar  hann  þegar  kennsl  á  hana.  Ávarpaði 
hún  hann  með  kurteisi  og  siðsemd  og  mælti:     »Herra!  eg 

grátbæni  yður,  að  þjer  unnið  mjer  rjettlætis«.  Selim 
skipaði  henni  að  standa  upp  og  koma  með  sjer  til  húss- 
ins,  sem  hljóðin  höfðu  heyrzt  frá.  Og  er  þau  komu  þang- 
að,  þá  sá  konungur  þar  tvo  sterka  þræla  með  nautssinar 
í  höndurn.  Þá  mælti  konan:  »Eg  bið  yðar  hátign,  að 
þjer  verndið  mig  fyrir  mönnum  þessum«.  En  nú  gekk 
ungur  maður  tígulegur  fyrir  konung  og  mælti  með  lotn- 
ingu:  »Ef  yðar  hátign  vissi  öll  þau  níðingsverk,  sem 
vændiskona  þessi  heíir  framið,  þá  munduð  þjer  ekki  tálma 
því,  að  hún  hlyti  maklega  refsingu.  Skal  eg  færa  yður 
heim  sanninn  um  það,  ef  þjer  viljið  hlýða  á  mál  mitt 
stundarkorn«.  Nú  með  því  konungur  sá,  að  hjer  var 
komin  kona  sú,  er  hann  hafði  gengið  að  eiga  í  Bagdad, 
þá  leyfði  hann  honum  að  lala.  Tók  hann  þannig  til 
máls:  »Herra!  eg  er  frá  Balsora,  og  kongurinn  þar  er 
móðurbróðir  minn.  Eg  bjó  í  höll  einni  við  veginn,  sem 
liggur  til  Bagdad,  og  bar  svo  til  eitt  kvöld,  að  eg  ætlaði 
að  veiða  í  vatni  nokkru  mjer  til  skemmtunar;  hitti  eg  þá 
konu  þessa  með  karlmanni  á  vatnsbakkanum.  Bauð  eg 
henni  að  hvílast  í  höll  minni,  en  hún  tók  því  með  þökk- 
um.  Eg  spurði  hana,  hvernig  stæði  á  þessu  ferðalagi 
hennar,  og  svaraði  hún  mjer  svofeldum  orðum:  »Herra! 
eg  hef  orðið  fyrir  meira  gæfuleysi,  en  nokkur  annar  í  ætt 
minni.  Faðir  minn  var  embættismaður  í  konungshirðinni, 
og  ætlaði  hann  af  eintómri  metnaðargirni  að  gipta  mig 
gömlum  jarli;  hafði  eg  hina  mestu  óbeit  á  ráðahag  þessum, 
og  lók  það  úrræði,  að  flýja  til  Balsora  með  þrælnum,  sem 
þjer  sáuð  hjá  mjer«.  Nú  með  því  kona  þessi  var  hlað- 
húin  og  skein  öll  í  skarti,  þá  þótti  mjer  saga  hennar  senni- 
leg;  bauð  eg  henni  að  vera  hjá  mjer  og  hjet  að  vernda 
hana  fyrir  öllum  ofsóknum.  »Það  vil  eg  hjartans  fegin«, 
svaraði  hún,  »en  þjer  verðið  endilega  að  láta  drepa  þræl- 
inn  minn,  svo  hann  komist  ekki  heim  aptur  til  Bagdad 
og  segi,  hvar  mjer  varð  hælis  auðið«.  Eg  lofaði  henni 
að  gera  svo,  en  hafði  þó  aðra,  og  ekki  eins  níðangalega 
aðferð    til    að  losast  við  manninn.      Vildi  eg  nú  firra  mig 

öllum  ofsóknum  og  flutti  mig  til  Kairo  með  alt,  sem  flytj- 
andi  var.  Þegar  þangað  var  komið,  gekk  eg  að  eiga  kon- 
una  og  gaf  henni  stórgjafir,  því  eg  hafði  fest  við  hana 
innilega  ást.  En  takið  nú  eptir,  hvaða  laun  hún  ætlaði 
mjer  í  staðinn.  Hún  sló  upp  á  því  við  einn  af  þjónum 
mínum,  að  hann  skyldi  drepa  mig  og  strjúka  svo  burt 
með  hana  og  öll  auðæfi  mín.  En  þjónninn  hafnaði  boði 
hennar  með  andstyggð  og  sagði  mjer  frá  öllu  eins  og  var. 
Varð  eg  svo  uppvægur  við  þetta  djöfullega  svikræði,  að 
eg  lagði  á  hana  þann  dóm,  að  hún  skyldi  á  hverjum  degi 
vera  húðstrýkt  með  nautssinum,  og  byrjaði  þessi  refsing 
hennar  fyrst  í  dag.  Svona  stóð  á  hljóðunum,  sem  þjer 
heyrðuð,  og  getið  þjer  nú  sjálfur  dæmt  um,  hvort  eg  hafi 
haft  ranglæti  í  frammk. 

Meðan  höfðinginn  frá  Balsora  var  að  segja  sögu 
þessa,  hafði  Selim  runnið  kalt  vatn  milli  skinns  og  hör- 
unds.  Hann  mælti:  »Fjærri  fer  því,  að  eg  lasti  vandlæti 
yðar  í  þessu  máli,  miklu  fremur  lýk  eg  því  orði  á,  að 
dauðinn  einn  geti  afplánað  glæpi  sakakonu  þessarar«.  Og 
þegar  skipaði  hann  mönnum  sínum  að  fleygja  ókindinni 
út  í  Nílfljótið.  Bauð  hann  manninum  frá  Balsora  að  vera 
við  hirð  sína  og  sagði  honum,  hvernig  á  því  stæði,  að 
hann  hefði  dæmt  harðari  refsingu  á  hendur  konunni.  Lifði 
Selim  lengi  og  farsæilega  með  seinni  konu  sinni,  en 
gieymdi  vonum  bráðar  hinni  fyrri. 


Sagan  af  konungssonunum  frá  Kochinchina  og 
systur  þeirra. 

Einu  sinni  var  konungur  í  Koch- 
•  111  v\JUt  llUJLUi  •  inchina,  sem  var  allra  manna 
fjölvitrastur  í  ríki  sínu.  Þegar  hann  lá  á  banasænginni, 
þá  sendi  hann  eptir  báðum  sonum  sínum,  konu  sinni  og 
dóttur.     Og    sem    þau    höfðu    heitið   að  hlýðnast  rækilega 

öllu  því,  er  hann  fyrir  mælti  á  deyjanda  degi,  þá  tók 
hann  þannig  til  máls  við  elzta  son  sinn:  »Chansad!  þú 
ert  borinn  og  fæddur  til  ríkis  míns,  en  minnstu  þess 
ávallt,  að  mildi  og  mannúð  er  hin  sæmsta  prýði  á  kon- 
ungi,  og  ef  þú  lætur  það  vera  þjer  hugfast,  þá  muntu 
lengi  og  farsællega  að  ríkjum  sitja,  einkum  ef  þú  þar  á 
ofan  sýnir  móður  þinni  sonarlega  rækt  og  lætur  þjer  vera 
annt  um  Múrad  bróður  þinn;  hann  er  barn  að  aldri  og 
«r  því  öll  þörf  á,  að  þú-gangir  honum  í  föður  stað,  er 
mín  missir  við.  En  það  er  til  Aisku  systur  þinnar  kemur, 
þá  er  það  vilji  minn,  að^Jjú  giptir  hana  þeim,  sem  fyrst 
biður  hennar,  hver  sem  hann  er  og  hvaðan  sem  hann 
kann  að  vera  kominn.  Nú  þótt  þjer  þyki  þetta  kynlegt, 
J)á  skaltu  samt  álíta  það  sem  dómsatkvæði  forlaganna«. 
Að  svo  mæltu  bljes  konungur  mæðilega  og  gaf  upp  önd- 
ina.  Sýndi  Ghansad  föður  sínum  hinar  hinnztu  virktir, 
og  er  hann  var  seztur  að  völdum,  þá  fór  stjórnin  honum 
prýðilega  úr  hendi,  og  efldist  svo  heill  og  velsæld  ríkisins. 
Það  var  einhvern  dag,  að  maður  nokkur  ókunnur 
kom  og  beiddist  að  finna  konung  að  máii.  Var  maður 
þessi  heldur  hryssingslegur  og  hrikalegur  ásýndum;  gekk 
hann  frýjulaust  fyrir  konung  og  mælti:  »Guð  lengi  lífdaga 
þína,  konungur!  en  þess  bið  eg  hann  öllu  fremur,  að 
hann  láti  þig  eigi  styggjast  við  mig  nú,  því  erindi  mitt 
hingað  er  að  mæla  til  samfara  við  Aisku  systur  þína«. 
Varð  konungur  fyrst  æfareiður  og  ætlaði  að  hegna  komu- 
manni  fyrir  ósvífni  hans,  en  þá  hugkvæmdist  honum, 
hverju  hann  hafði  heitið  föður  sínum.  Sat  hann  því  á 
sjer  og  bauð  að  vísa  skyldi  komumanni  til  herbergis  í 
höll  sinni,  en  veitti  honum  ekki  skýlaust  svar  að  svo 
komnu.  Fór  hann  þegar  til  drottningarinnar  móður  sinnar 
og  bar  mál  þetta  undirhana.  Hryggðist  drottning  ákaflega, 
er  hún  heyrði,  hver  efni  í  voru,  en  hvorugu  þeirra  mæð- 
gina  gat  hugkvæmst  nokkurt  ráð  til  þess  að  smeygjast 
undan  hinu  helga  heitorði,  er  þau  höfðu  veitt  hinum 
framliðna    konungi.     Ljetu    þau  því  skila  til  komumanns, 

að  þau  mundu  gipta  honum  kóngsdótturina.  Var  brúð- 
kaupið  haldið  innst  í  höllinni  og  fór  það  fram  í  kyrþey, 
því  öllum,  sem  að  stóðu,  þótti  það  fremur  hryggðar  efni 
en  fagnaðar.  Þó  var  brúðurin  dapurlegust;  sagði  brúð- 
guminn  að  nú  skyldi  hún  búast  til  ferðar  með  sjer,  og 
fjekk  hún  þá  eigi  tára  bundizt.  Lofaði  hann  henni  i 
huggunar  skyni,  að  hún  skyldi  fá  að  fara  orlofsferð  á  ári 
hverju  til  ættingja  sinna  og  vera  hjá  þeim   í    þrjár    vikur. 

Nú  fóru  þau  hjónin  og  leið  svo  heilt  ár  að  ekki  kom 
kóngsdóttir;  var  því  sorg  mikil  og  harmur  í  konungshöll- 
inni.  Sendi  konungurinn  memjfí  allar  áttir  til  að  leita 
upp  systur  sína  og  hjet  að  launa  stórmannlega  þeim, 
sem  tækist  að  uppgötva,  hvar  hún  væri  niður  komin. 
Hjelt  hann  þessu  áfram  í  þrjú  ár  og  varð  einskis  vísari; 
fylltist  hann  þá  örvæntingu  og  rjeði  af  að  fara  sjálfur  af 
stað,  og  snúa  ekki  heim  aptur  fyrr  en  hann  væri  búinn 
að  finna  systur  sína.  Nú  segir  hann  móður  sinni  frá 
áformi  þessu,  en  hún  verður  yfirkomin  af  harmi  og  segir 
grátandi:  »Yfirgef  mig  ekki,  elsku  son  minn!  Dótturmiss- 
irinn  var  mjer  helzt  til  þungbær,  og  svo  segir  mjer  hugur 
um,  að  ef  þú  fer  líka,  þá  muni  engill  dauðans  slökkva 
lífsljós  mitt  áður  en  þú  kemur  aptur.  Og  hverjum  ætl- 
arðu  að  trúa  fyrir  ríkisstjórn  í  fjærveru  þinni?  Bróður 
þínum  líklega,  sem  ekki  er  kominn  til  lögaldurs,  eða  mjer, 
sem  komin  er  af  fótum  fram«.  En  Chansad  ljet  ekki  fá 
sig  ofan  af  áformi  sínu ;  hann  fól  stórvezírnum  landsstjórn 
á  hendur  og  reið  af  stað  einsamall,  til  þess  menn  skyldu 
því  síður  geta  þekkt  sig. 

Nú  var  hann  í  mörg  ár  á  ferðalagi  þessu  og  fór  um 
mörg  lónd,  en  frjetti  hvergi  neitt  til  systur  sinnar.  Bar 
hann  eitt  sinn  að  eyðimörk  nokkurri  og  ásetti  sjer  að 
kanna  hana;  reið  hann  í  tvo  daga  yfir  sólheitan  sandinn 
og  hafði  ekki  einn  vatnsdropa  til  að  slökkva  með  þorsta 
sinn.  Þá  sá  hann  loksins  fjall  eitt  langt  í  burtu  og  reið 
þangað  allt  hvað  af  tók.  En  reiðskjóti  hans  var  þá  orð- 
inn  svo  máttdreginn  af  lúa  og  ofraun,    að    hann    steyptist 

dauður  niður  undir  honum.  Varð  Chansad  þá  að  fara 
fótgangandi,  en  ljet  samt  ekki  hugfallast,  og  náði  hann  að 
kvöldi  sama  dags  upp  undir  fjallið;  sá  hann  þar  einsetu- 
kofa  og  við  það  færðist  í  hann  nýr  þróttur.  Enda  gerði 
það  herzlumuninn,  svo  hann  komst  að  kofadyrunum,  en 
þá  var  hann  svo  af  sjer  kominn,  að  hann  fjell  í  ómegin.  Hljóp 
munkurinn  þá  til  dyra  og  kom  honum  fljótt  aptur  til  sjálfs 
síns;  fór  hann  síðan  inn  með  hann  í  kofa  sinn  og  bar  á 
borð  fyrir  hann  þurkuð  aldin  og  úlfaldamjólk.  Snæddi 
nú  konungur  og  drakk,  og  er  hann  var  búinn  að  því,  þá 
lagði  munkurinn  ullarábreiðu  á  gólfið  og  spurði,  hvort 
hann  vildi  hvílast  á  henni.  Tók  konungur  því  vel  og 
svaf  á  henni  til  morguns. 

Nú  er  munkurinn  hafði  þvegið  sjer  um  morguninn 
og  lesið  bænir  sínar,  þá  bauð  hann  gestinum  að  setjast 
niður  hjá  sjer.  Greip  hann  um  hönd  hans  og  mælti: 
»Ungi  maður!  þjer  hefðuð  átt  að  hlýða  heilræðum  móður 
yðar  og  sitja  kyr  heima  í  konungssætinu«.  Þá  varð  kon- 
ungur  orðlaus  af  ótta  og  undrun,  en  munkurinn  mælti 
ennfremur:  »Eg  veit  hvernig  á  ferðalagi  yðar  stendur  og 
get  eg  sagt  yður  það  fyrir,  að  þjer  munuð  sjá  aptur  syst- 
ur  yðar,  en  ekki  lengur  en  í  þrjá  daga;  mun  andi  nokkur 
illgjarn  í  langan  tíma  bægja  yður  frá  ríki  yðar.  Ef  þjer 
nú  vilduð  fara  að  mínum  ráðum,  þá  væri  lítill  vegur,  að 
þjer  gætuð  komist  hjá  óláni  þessu.  En  þá  munduð  þjer 
ekki  heldur  geta  frelsað  systur  yðar.  Verið  nú  hjá  mjer 
þangað  til  lestin  frá  Balsora  fer  hjer  fram  hjá;  hennar  er 
nú  von  á  hverri  stundinni.  Með  henni  getið  þjer  komist 
til  Bagdad  og  þaðan  heim  í  ríki  yðar.  Til  eins  vil  eg  lika 
ráða  yður,  og  það  er,  að  þjer  farið  aldrei  lengra  en  tvær 
þúsundir  skrefa  frá  kofa  mínum,  fyrr  en  lestin  er  komin«. 
Þakkaði  nú  Chansad  munkinum  fyrir  ráð  sín  og  lofaði  að 
hlýða  þeim  rækilega. 

Einu  sinni  þegar  konungur  var  á  gangi  hjá  einsetu- 
kofanum,  þá  sá  hann  trje  eitt  í  eyðimörkinni  ekki  allfjarri, 
og  hjengu  á  því  ávextir  harla  fagrir  og  ólíkir  öllum  þeim, 

er  hann  áður  hafði  sjeð.  Þykir  honum  þetta  kynlegt  og 
stefnir  á  trjeð;  en  þótt  hann  gengi  eptir  því  stundunum 
saman,  þá  gat  hann  samt  ekki  komizt  að  því,  og  sýndist 
það  þó  vera  mjög  svo  nálægt.  En  er  hann  hafði  gengið 
allan  daginn,  þá  komst  hann  loksins  að  rótum  trjesins. 
Karl  einn  aldraður  sat  uppi  í  liminu  og  heilsaði  konungi 
vingjarnlega,  stje  hann  þegar  ofan  og  hvarf  þá  trjeð  í  sama 
svip.  Spurði  karlinn,  hvað  konungur  væri  að  fara  og 
hvers  vegna  hann  hefði  elt  sig  svo  þrálátlega.  Nú  iðrað- 
ist  Chansad,  að  hann  hafði  ekki  hlýtt  betur  ráðum  munks- 
ins  og  ásetti  sjer  að  fara  varlega.  Svaraði  hann  því,  að 
hann  væri  úlfaldamaður  og  hefði  hann  heillast  svo  mjög 
af  fegurð  ávaxtanna,  að  hann  hefði  yfirgefið  hjarðir  sínar; 
en  með  því  ganga  sín  væri  orðin  til  ónýtis,  þá  vildi  hann 
nú  hverfa  aptur  til  úlfalda  sinna.  Þá  glotti  karlinn  og 
mælti:  »Sonur  sæll!  ekki  þarftu  að  hugsa  til  að  komast 
þangað  í  dag,  sem  þú  varst  í  morgun,  þegar  þú  fórst  af 
stað.  Öll  þessi  landsálfa  lýtur  töfravaldi  andans  Abúta- 
víls,  og  situr  hann  ávalt  um  ferðamenn.  Munkurinn,  sem 
þú  skildir  við  í  morgun,  er  einn  af  þjónum  hans,  og  því 
að  eins  hýsti  hann  þig,  að  hann  ætlaði  sjer  að  selja  þig 
í  hendur  drottni  sinum.  En  þú  ert  maður  rjetttrúaður  og 
hefir  spámaðurinn  frelsað  þig  með  trjenu.  Vertu  nú  hug- 
hraustur,  og  skal  eg  gefa  þjer  aldin  nokkur,  svo  þú  getir 
neytt  af  þeim  þjer  til  styrkingar«. 

Að  svo  mæltu  klappaði  andinn  saman  iófunum  þrisvar 
og  hvarf  þá  samstundis  til  þeirra  borð  eitt  hlaðið  hinum 
völdustu  og  dýrustu  rjettum.  Chansad  vissi  nú  ekki,  hvort 
mikið  væri  eigandi  undir  þessum  nýja  gestgjafa,  en  með 
því  hann  vissi  ekki,  hvernig  hann  ætti  að  komast  til 
munksins  aptur,  þá  var  nú  ekki  annað  fyrir  en  að  láta 
hamingjuna  ráða.  Þegar  hann  var  búinn  að  matast,  spurði 
karlinn,  hvort  hann  vildi  fylgjast  með  sjer;  kvaðst  hann 
á  fám  dögum  skyldu  koma  honum  til  aðsetursborgar  sinn- 
ar.  Konungur  var  þess  allfús  og  gengu  þeir  nú  báðir 
eptir  troðningi,  sem  víðast  hvar  var    orpinn    brennheitum 

sandi.  Og  er  konungur  hafði  gengið  nokkur  spor,  þá 
komst  hann  ekki  lengra;  bauð  karlinn  honum  að  setjast 
upp  á  bak  sjer  og  kvað  svo  að  orði:  »Spámaðurinn  eyk- 
ur  mjer  afl,  enda  eru  fætur  mínir  alvanir  sandinum ;  skal 
eg  á  einni  svipstundu  koma  þjer  þangað  sem  förinni  er 
heitið«.  Færðist  konungur  undan  og  kvaðst  ekki  geta 
fengið  af  sjer,  að  vera  að  mæða  karlinn  afgamlan,  sem 
væri  svo  hrumur  og  veikburða;  en  að  lokum  ljet  hann 
tii  leiðast  og  settist  á  bak  honum.  Og  í  sömu  svipan 
sveiflaðist  karlinn  upp  í  loptið,  og  voru  þeir  þegar  af 
stundu  komnir  til  hallar  einnar  glæsilegrar.  Þar  Ijet  karl- 
inn  Chansad  stíga  af  baki  og  hvarf  þá  óðara  úr  augsýn 
hans.  Var  konungur  ringlaður  eptir  hamför  þessa,  en  nú 
varð  hann  alveg  forviða,  er  hann  leit  á  höllina,  því  hún 
var  smíðuð  úr  einu  heilu  demantsbjargi,  og  stóð  svo  mik- 
il  geislabirta  af  henni,  að  honum  kom  glýja  fyrir  augu 
og  varð  að  horfa  til  jarðar.  Nú  með  því  konungur  vænti 
sjer  hjálpar  í  höllinni,  þá  gekk  hann  hringinn  í  kringum 
hana  hvað  eptir  annað,  og  leitaði  dyra,  en  fann  hvergi. 
Að  endingu  hnje  hann  niður  af  þreytu  og  sofnaði  upp  við 
hallarvegginn. 

Þá  vildi  svo  til,  að  þræll  nokkur  lauk  upp  glugga 
og  sá  konunginn.  Þótti  honum  kynlega  við  bregða  og 
sagði  frú  sinni.  Hrærðist  hún  til  meðaumkvunar,  er  hún 
sá  manninn  svo  nauðuglega  staddan  og  ásetti  sjer  að 
hjálpa  honum,  en  þótt  þrællinn  leiddi  henni  fyrir  sjónir, 
að  hún  mundi  þar  með  baka  sjálfri  sjer  reiði  manns  síns 
og  stofna  miskunnarmanni  sínum  í  glötun.  Vakti  hún  kon- 
unginn  af  svefni  með  því  að  fleygja  ofan  á  hann  aldinum, 
ien  þrællinn  hleypti  niður  kaðalstiga  og  gekk  Chansad 
upp  eptir  honum  og  inn  í  höllina.  Og  sem  hann  var  að 
þakka  þrælnum  fyrir  hjálpina,  þá  heyrir  hann  hljóð  og 
lítur  í  kringum  sig,  sjer  hann  þá  Aisku  systur  sína  liðna 
í  öngvit  í  fangi  þjónustukvenna  sinna.  Hljóp  hann  þegar 
til  að  stumra  yfir  henni,  og  jafnskjótt  sem  hún  raknaði 
við,  þá  faðmaði  hún    hann    að    sjer    grátandi,    og    spurði, 

hversu  hann  hefði  mátt  finna  bústað  hennar.  Sagði  kon- 
ungur  henni  þá  frá  öllum  æíintýrum  sínum.  Var  þá  eins  og 
sorgarsvipur  kæmi  á  Aisku  og  styggðist  Chansad  við  það. 
»Hverju  sætir  það«,  mælti  hann,  »að  þú  hryggist  svo  mjög 
við  tilkomu  mína,  þar  sem  eg  er  sárfeginn  að  sjá  þig 
aptur,  og  gleymi  öllum  hrakningum  mínum  fyrir  fagnað- 
ar  sakir?«  »Já,  því  er  miður«,  mælti  Aiska,  »hjerkoma 
þín  er  mjer  sorgarefni.  Það  er  enginn  vafi  á  því,  að  það 
hefir  verið  Abútavíl  bóndi  minn,  sem  flutti  þig  hingað  og 
til  þess  hefir  hann  brugðist  í  gamals  manns  líki.  Skal 
eg  nú  segja  þjer,  hvílíkur  meinvættur  hann  er.  Pú  manst, 
að  eg  fór  með  honum  heiman  frá  okkur  fám  dögum  eptir 
brúðkaupið.  Bar  svo  til  á  ferðinni  að  við  áðum  í  sand- 
els-  og  mýrtus-viðarskógi  og  gekk  Abútavil  frá  mjer 
allra  snöggvast,  en  sem  hann  kom  aptur,  þá  hafði  hann 
vatnsskál  í  hendi;  stökkti  hann  vatninu  á  förunauta  mína 
og  breytti  þeim  í  trje.  Síðan  drap  hann  úlfalda  okkar  og 
bjóst  eg  ekki  við  öðru  en  dauða  mínum.  En  hann  gerði 
mjer  ekkert  mein,  heldur  þreif  hann  mig  í  fang  sjer  og 
sveif  með  mig  hátt  í  lopt  upp.  Flaug  hann  með  mig  alla 
nóttina  og  komum  við  daginn  eptir  í  eyðimörk  þessa.  Þá 
dró  Abútavíl  stóran  hring  í  kringum  okkur  og  þuldi  töfra- 
formála;  skaut  þá  höll  þessari  upp  í  miðjum  hringnum. 
»Líttu  á«,  mælti  Abútavíl,  »þetta  er  bústaður  okkar;  á 
morgun  skaltu  hafa  konur  til  að  þjóna  þjer«.  Hef  eg 
verið  hjer  síðan  og  skyldi  eg  telja  mig  sæla,  ef  eg  heíði 
hjá  mjer  ættfólk  mitt,  og  gæti  komist  hjá  að  líta  óvætt- 
inn,  sem  allt  af  heldur  mjer  í  fangelsi,  og  neyðir  mig  til 
að  horfa  upp  á  grimmdarverk  sín.  Er  það  vandi  Abúta- 
víls,  að  hann  leggst  út  í  fjörutíu  daga  og  sætir  þá  lesta- 
mönnum,  drepur  þá  og  rænir;  kemur  svo  heim  aptur  og 
heldur  kyrru  fyrir  þrjá  daga  í  senn.  Á  morgun  er  hans 
heim  von,  og  með  því  hann  drepur  alla,  þá  hryllir  mig 
við  að  hugsa  til  þess,  hver  afdrif  þín  muni  verða«. 

En  Chansad  brá  sjer  hvergi  og  bað  hann  systur  sína 
að  minnast  þess,  að   hann  hefði  unnið  sigur  á  hinum  sjö 

konungum  Indíalands,  þá  er  hann  var  að  eins  átján  vetra 
gamall;  kvaðst  hann  þegar  mundu  ráðast  á  andann  og 
neyta  allrar  orku  til  að  frelsa  hana.  En  allt  um  það  fjekk 
hann  eigi  útrýmt  hugarkvíða  hennar,  og  voru  þau  að  tala 
um  þetta  alla  nóttina.  Og  er  lýsa  tók  af  degi  og  sá  tími 
nálgaðist,  að  vænta  mátti  Abútavíls,  þá  sárbændi  Aiska 
bróður  sinn  að  halda  sjer  í  skefjum,  og  fela  sig  þangað 
til  andinn  færi.  Gekkst  honum  hugur  við  fortölur  henn- 
ar  og  faldi  hann  sig  í  einu  horni  hallarinnar,  sem  lengst 
var  í  burtu.  Nú  gekk  Abútavíl  inn  í  höllina  og  skalf  allt 
og  nötraði  við  komu  hans.  Aiska  leitaðist  við  að  leyna 
hræðslu  sinni,  hljóp  til  móts  við  hann  og  faðmaði  hann 
með  blíðu,  bar  hún  sig  aumlega  út  af  því,  að  hún  hefði 
orðið  að  sakna  návistar  hans  svo  lengi.  En  það  var  nú 
engum  kunnugra  um  það  en  andanum,  að  Cbansad  var 
þar  í  höllinni;  sagði  hann  því  við  konu  sína:  »Hvernig 
getur  þú  látið  þjer  til  hugar  koma,  að  eg  vilji  granda 
bróður  þínum,  sem  var  svo  veglyndur,  að  hann  unni  mjer 
ráðahags  við  þig,  þótt  hann  ekkert  þekkti  til  mín  og  vissi 
ekki  betur  en  að  eg  væri  mennskur  maður  af  lágum  stig- 
um?  En  vertu  nú  ekki  að  þessum  ólíkindalátum;  veittu 
mjer  þá  ánægju  að  sjá  hann.  Eg  veit  hvar  hann  er,  en 
eg  vil  að  þú  fylgir  mjer  á  fund  hans«.  Aiska  hafði  nú 
reyndar  enga  sjerlega  trú  á  fagurmælum  þessum,  en  hitt 
sá  hún,  að  til  einskis  var  að  leyna  sannleikanum  og  leiddi 
hún  því  mann  sinn  að  fylgsni  Chansads.  Faðmaði  Abúta- 
víl  hann  með  blíðu  og  fór  með  hann  inn  í  herbergi 
konu  sinnar,  ljet  hann  færa  honum  þangað  mat  og  drykk 
og  sýndi  honum  svo  mikla  alúð  og  vinsemd,  að  honum 
varð  með  öllu  óskiljanlegt,  að  systir  sín  skyldi  geta  verið 
svo  hugsjúk  og  kvíðafull.  Liðu  svo  þrír  dagar,  að  ekki 
gekk  á  öðru  en  veizlum  og  skemmtunum  og  var  sem  and- 
inn  gerði  allt  til  þess  að  votta  konunginum  ást  sína  og 
vinsemd.  En  er  að  þeim  tíma  kom,  að  Abútavíl  skyldi 
leggjast  út  í  eyðimörkinni,  þá  bað  hann  Chansad  að  dvelja 
nokkurn  tíma  enn  hjá  systur  sinni,  og  kvað  svo  að   orði: 

Þúsund  og  ein  nóít,    V.  H 

»Verið  hjer  nú  kyrr  og  ráðið  öllu  eins  og  yður  bezt  líkar 
í  höllinni.  En  það  er  satt,  eg  verð  að  sýna  yður  lysti- 
garða  mína  áður  en  eg  legg  af  stað«.  Ghansad  rjetti  hon- 
um  hönd  sína  í  þakklætis  skyni  og  gengu  þeir  báðir  út 
úr  höllinni.  Aiska  beið  þess  að  bróðir  sinn  kæmi  aptur, 
en  hann  var  ekki  kominn  að  morgni  hins  næsta  dags, 
og  þóttist  hún  ganga  að  því  vísa,  að  maður  sinn  hefði 
drepið  hann  með  svikum.  Reif  hún  þá  sundur  klæði  sín 
og  gerðist  svo  sturluð,  að  hún  kenndi  sjer  einni  um  alla 
þá  óhamingju,  sem  komið  hafði  yíir  ætt  hennar. 

Nú  er  þar  til  máls  að  taka,  að  drottningin,  móðir 
Chansads  og  Aisku  liíir  við  mikinn  harm  og  hugarkvíða, 
er  hún  ekkert  frjettir  til  þeirra  systkina;  lá  hún  er  þetta 
gerðist  fyrir  dauðanum.  Sendi  hún  því  eptir  Múrad  yngra 
syni  sínum;  hann  var  þá  sextán  ára  gamall;  faðmaði  hún 
hann  grátandi  og  sagði  honum  sögu  ættar  hans.  Bað  hún 
hann  að  geyma  þá  sögu  vandlega  í  hjarta  sínu,  og  reyna 
að  verða  forfeðrum  sínum  líkur.  Því  næst  stefndi  hún 
stórvezírnum  og  helztu  gæðingum  ríkisins  til  fundar  í  hall- 
arsal  þeim,  er  í  var  konungs  hásætið;  þangað  ljet  og  drottn- 
ing  bera  sig  dauðvona.  Og  er  þeir  allir  stóðu  umhverfis 
hvílu  hennar,  þá  minnti  hún  þá  á  velgjörðir  þær,  er  þeir 
höfðu  þegið  af  henni  og  ætt  hennar,  og  skoraði  á  þá,  að 
vinna  Múrad  syni  sínum  hollustueiða,  því  hann  væri 
nú  hinn  síðasti,  er  eptir  lifði  af  þeim  ættstofni.  Tók  vez- 
írinn  Múrad  við  hönd  sjer,  leiddi  hann  í  hásæti  og  krýndi 
hann.  Andaðist  drottning  tveimur  dögum  síðar.  Sá  það 
fljótt  á,  að  hinn  nýi  konungur  var  hverjum  manni  framar 
að  viturleik  og  stillingu.  En  með  því  hann  fann,  að  hann 
skorti  reynslu  þá,  er  til  stjórnarstarfa  útheimtist,  þá  trúði 
hann  stórvezírnum  fyrir  þeim,  og  varði  öllum  tíma  sínum 
til  að  nema  vísindi  þau  og  íþróttir,  sem  konungum  hlýðir 
að  kunna.  Hinn  fyrsti  kennari  hans  var  gamall  geldingur, 
sem  víða  hafði  farið  um  lönd.  Sagði  hann  konungi  ein- 
att  frá  siðum  þeirra  þjóða,  er  hann  hafði  haft  kynni  af, 
og    lýsti    fyrir    honum    því,   er  hann  hafði  merkast  sjeð  á 

ferðum  sínum.  Fór  þá  að  vakna  ferðalöngun  hjá  Múrad, 
og  með  því  honum  líka  var  hugur  á  að  vita,  hvað  orðið 
væri  af  systkinum  sínum,  þá  rjeði  hann  af  að  takast  ferð 
á  hendnr  til  að  leita  þau  upp.  Býr  hann  sig  nú  til  ferða 
og  tekur  með  sjer  pyngju  fulla  af  peningum  og  fjölda  dem- 
anta.  Ætlaði  hann  að  kaupa  varning  fyrir  fje  þetta  í  næstu 
hafnborg,  leigja  sjer  skip  til  ílutnings  og  sigla  svo  til 
Indíalands.  Hafnborgin  var  eigi  lengra  en  tvær  dagleiðir 
frá  konungsaðsetunni,  og  er  Múrad  kom  þangað,  þá  var 
þar  skip  eitt  fyrir,  sem  ætlaði  til  eyjarinnar  Serendyb,  en 
af  því  landi  hafði  geldingurinn  sagt  honum  margt  og  mikið. 
Samdi  hann  því  við  skipstjórnarmann  um  far  og  flutning 
til  Serendyb.  Gaf  þeim  vel  byri  í  samíleytta  sextán  daga  og  ljek 
allt  í  lyndi,  en  að  aptni  hins  seytjánda  dags  gerði  að  þeim 
ofviðri  og  hjelzt  það  í  marga  daga.  Og  er  veðrinu  slotaði, 
þá  var  skipið  orðið  svo  laskað,  að  þeir  komust  nauðug- 
lega  við  illan  leik  til  eyjar  einnar  ókunnugrar,  sem  þá 
hafði  borið  í  nánd  við.  En  eyjan  var  hin  fegursta  og 
skein  öll  í  blómum,  er  sendu  frá  sjer  sætasta  ilm;  voru 
þar  trje  með  fullþroskuðum  aldinum,  veiðidýr  nóg  og  skær- 
ar  uppsprettulindir. 

Það  var  einhvern  dag  að  Múrad  fór  á  dýraveiðar  og 
villtist;  ráfaði  hann  í  nokkra  daga  villur  vegar  þangað  til 
hann  fann  aptur  lendinguna.  En  á  meðan  hafði  runnið 
á  hagstæður  byr;  höfðu  þá  fjelagar  Múrads  sætt  lagi  og 
siglt  á  burt,  en  ekki  tekið  eptir,  að  hann  vantaði.  Má 
nú  nærri  geta,  hversu  hann  varð  örvæntingarfullur,  er  hann 
var  aleinn  eptir  á  ókunnri  eyðiey.  En  samt  ljet  hann  ekki 
með  öllu  hugfallast,  heldur  byggði  hann  sjer  kofakorn  og 
lifði  við  pálmahnetur,  fíkjur  og  önnur  aldin,  sem  hann  át 
með  dýrakjötinu;  hafði  hann  svo  nóga  fæðu  og  ljúílenga. 
Leið  svo  eitt  misseri  og  vildi  þá  svo  til  einhverju  sinni, 
að  Múrad  hafði  gengið  æði  langt  frá  kofa  sínum,  og 
hitti  hann  fyrir  sjer  svarta  marmara  heliu,  sem  var  höggin 
til  eins  og  legsteinn;  var  hún  þakin  þykkri  gullplötu  að 
ofan    og    festur    við    demantshringur.     En    með  steininum 

utanverðum  var  höggið  ebreskt  letur,  og  fjekk  Múrad  eigi 
lesið  úr  því.  Nú  gerðist  hann  forvitinn  og  hugði  sjer  að 
taka  á  öllu  aíli  sínu  til  að  velta  hellunni;  en  þess  þurfti 
ekki,  því  óðara  en  hann  snerti  við  hringnum,  þá  velti  hell- 
an  sjer  sjálfkrafa.  Og  í  sama  vetfangi  laust  þar  upp  hvín- 
andi  vindbyl  svo  Múrad  skall  flatur  til  jarðar,  en  rjett  á 
eptir  gaus  upp  hræðilegur  eldslogi,  svo  að  nema  þótti  við 
himin.  En  loginn  þrengdist  fljótt  saman  og  varð  að  óg- 
urlegum  risa;  var  hann  svo  ógurlegur,  að  enda  hugdjarf- 
asta  manni  mundi  hafa  skotið  skelk  í  bringu.  »Vertu 
hughraustur«,  mælti  risinn  við  Múrad,  »þú  hefir  frelsað 
mig  og  er  skylt  að  eg  launi  þjer  fyrir.  Eg  er  einn  af 
öndum  þeim,  sem  gerðir  voru  útlægir  af  himni  og  flæmdir 
niður  á  jarðríki;  hafði  Seth  innibyrgt  mig  í  gryfju  þessari, 
og  mælt  það  um,  að  eg  skyldi  sitja  fastur  í  henni,  þang- 
að  til  einhver  mennskur  maður  leysti  mig  úr  álögum«. 
Fór  nú  hræðslan  af  Múrad  og  spurði  hann  risann,  hvað 
orðið  væri  af  bróður  sínum  og  systur.  Risinn  sagði  honum, 
að  þau  væru  í  höll  andans  Abútavíls.  Og  er  Múrad  heyrði 
það,  þá  krafðist  hann  þeirra  launa  af  andanum,  að  hann 
kenndi  sjer  ráð  til  að  frelsa  þau.  Þá  mælti  risinn:  »Eg 
skal  flytja  þig  til  þeirra,  og  jafnskjótt  sem  þú  ert  þangað 
kominn,  þá  skal  eg  fá  þjer  verndargrip  nokkurn.  Með 
honum  muntu  fá  lokið  upp  leyniklefa  Abútavíls,  og  í  hon- 
um  muntu  finna  eski  með  töfradufti,  sem  Salómon  hefir 
til  búið.  Skaltu  stinga  á  þig  eskinu,  og  þegar  andinn  vitr- 
ast  þjer,  þá  fleygðu  duptinu  framan  í  hann  og  mæltu  þess- 
um  orðum:  »Niður,  þú  hinn  armi!  svo  vill  Salómon  vera 
láta!«  Mun  þá  andinn  skelfast  og  falla  til  jarðar.  Þá 
skaltu  sæta  lagi  og  ganga  að  honum  óskelfdur;  skaltu  taka 
úr  barmi  hans  fugl  einn.  Við  þann  fugl  eru  forlög  Abúta- 
víls  riðin,  og  náirðu  honum,  þá  geturðu  þröngvað  honum 
til  að  gera,  hvað  sem  vera  skal«. 

Múrad  þakkaði  nú  risanum,  en  rjett  sem  hann  hafði 
sleppt  seinasta  orðinu,  þá  fann  hann  hristing  mikinn  og 
vissi  ekki  fyrri  til  en  hann  var  kominn  í  demantshöll  eina. 

Gaf  honum  að  skilja,  að  þar  mundi  vera  bústaður  Abúta- 
víls,  og  fór  hann  þegar  að  leita  að  herbergi  systur  sinnar. 
Hittist  þá  svo  á,  að  hún  ætlaði  ofan  í  lystigarð  sinn  og 
brá  henni  undarlega  við,  er  hún  sá  ókunnugan  mann  í 
húsum  sínum.  Múrad  þekkti  undir  eins  systur  sína,  en 
þótti  óráðlegt  að  segja  strax,  hver  hann  væri;  vildi  hann 
heldur  bíða  þess  að  hún  yrpi  á  sig  orði.  Heilsaði  Aiska 
honum  og  spurði,  hvernig  hann  hefði  komizt  í  höllina. 
Þá  mælti  Múrad:  »Göfuga  frú!  eg  er  konungssonur,  og 
var  eg  barn  að  aldri,  er  faðir  minn  var  með  svikum  veg- 
inn  af  vezír  sínum.  Komst  eg  með  naumindum  undan 
ofsóknum  vezírsins,  og  var  eg  nú  lengi  á  flækingi,  þangað 
til  eg  tók  mjer  fari  og  stje  á  skipsfjöl.  Braut  skipið  í  spón 
og  týndust  allir,  sem  á  voru,  nema  mjer  einum  varð  lífs 
auðið  og  komst  eg  upp  á  strönd  þessa.  Og  er  eg  sá  höll 
yðar  langt  í  burtu,  þá  hjelt  eg,  að  eg  mundi  komast  til 
hennar  á  tveimur  stundum.  En  ekki  varð  mjer  að  því, 
heldur  var  eg  þrjá  daga  á  leiðinni  hingað.  En  þegar  til 
kom,  þá  fann  eg  engar  dyr  á  höllinni,  og  þótti  mjer  það 
illt,  er  eg  hafði  gengið  svo  langan  veg  til  að  leita  mjer 
hjálpar.  Sá  eg  þá  Rokfugl  yðar  sofandi  skammt  frá  mjer, 
og  með  því  eg  vissi  að  slíkir  fuglar  fylgja  hverri  töfra- 
höll,  þá  rjeðist  eg  í  að  binda  mig  við  annan  fót  hans. 
Og  jafnskjótt  sem  hann  vaknaði,  þá  flaug  hann  með  mig 
hingað«.  Dáðist  Aiska  að  hyggni  og  hugrekki  komumanns, 
en  er  hún  hugsaði  til  þess.  að  hann  mundi  eigi  til  lengd- 
ar  geta  leynzt  fyrir  manni  hennar,  þá  stundi  hún  við  og 
mælti:  »Þjer  hafið  leitað  hælis  í  híbýlum  hins  versta 
meinvættar;  ílýið  því  sem  fljótast.  Hans  er  von  á  hverri 
stundinni,  og  allt  hvað  þjer  eruð  hraustur  og  hugprúður, 
þá  þurfið  þjer  ekki  að  hugsa  til  að  reisa  rönd  við  honum«. 
Því  næst  sagði  hún  honum  af  ýmsum  grimmdarverkum  and- 
ans,  og  það  meðal  annars,  hversu  hann  hefði  svikið  bróður 
hennar  í  tryggðum.  Kom  þá  upp  fyrir  henni  grátur,  en 
Múrad  tók  þannig  til  máls:  »Verið  hughraustar  og  óhræddar 
um  mig;    ekki  skal  eg    flýja  eða  hlaupa  í  felur.     Mun    eg 

þora  að  sjá  framan  í  óvættinn,  og  er  eg  vongóður  um,  að 
eg  muni  geta  frelsað  yður,  en  fyrirkomið  honum.  En  tím- 
inn  er  naumur,  og  bið  eg  yður  nú  svo  vel  gera  að  fylgja  mjer 
inn  í  herbergi  bónda  yðvars«.  Og  er  Aiska  fjekk  ekki  talið 
honum  hughvarf,  þá  ljet  hún  að  orðum  hans.  Veitti 
Múrad  hægt  að  Ijúka  upp  dyrunum,  er  hann  hafði  vernd- 
argripinn,  og  fann  hann  þegar  eskið  og  stakk  því  á  sig. 

Nú  kemur  Abútavíl  heim  og  veit  hann  þegar,  að  Aiska 
er  inni  í  leyniklefa  hans  með  Múrad  bróður  sínum.  Vissu 
þau  eigi  fyrri  til  en  hann  stóð  frammi  fyrir  þeim  í  risa 
líki  og  var  þá  afskræmislega  Ijótur  ásýndum.  En  Múrad 
var  hvergi  hræddur,  heldur  fleygði  hann  duptinu  framan 
í  hann  og  hrópaði:  »Niður,  þú  hinn  armi!  svo  vill  Saló- 
mon  vera  láta«.  Steyptist  þá  andinn  til  jarðar,  en  Múrad 
íleygði  sjer  ofan  á  hann  og  tók  af  honum  fuglinn,  sem 
hann  bar  innst  í  barmi  sinum.  »Þú  veizt  hver  eg  er«, 
mælti  Múrad,  »seg  mér  nú,  hvað  þú  hefur  gert  við  bróður 
minn«.  »Hann  er  dauður«,  svaraði  andinn.  »Því  lýgur 
þú«,  segir  Múrad,  »eg  veit  að  þú  hefur  brugðið  honum  í 
annan  ham,  og  það  skaltu  vita,  að  ef  þú  ekki  framselur 
hann  strax  í  stað,  þá  drep  eg  fuglinn  þinn«.  Sá  nú  Abúta- 
víl,  að  ekki  tjáði  að  þræta  lengur,  og  bað  Aisku  konu 
sína  að  fara  ofan  í  garðinn  og  færa  sjer  hundinn,  sem 
fjötraður  væri  við  gosbrunninn.  Nú  þótt  Aiska  væri  hálf- 
dauð  af  hræðslu,  þá  dróst  hún  samt  ofan  og  sótti  hund- 
inn.  Sagði  þá  Abútavíl  við  hana:  »Taktu  glerkringlu 
Iitla  og  ríddu  á  hana  smyrslum  úr  gullbauknum  þarna«, 
og  benti  hann  henni  um  leið  á  baukinn,  »haltu  svo  gler- 
inu  fyrir  augun  á  hundinum«.  Aiska  gerði  svo,  en  Abúta- 
víl  bljes  á  hundinn  og  mælti:  »Hafi  allsvaldandi  drottinn 
skapað  þig  eins  og  þú  nú  ert,  þá  vertu  óbreyttur  sem  þú 
ert;  en  sjertu  fyrir  krapt  særinga  minna  kominn  í  ham 
þenna,  þá  býð  eg  að  þú  verðir  aptur  að  mennskum  manni«. 
Óðara  en  andinn  haíði  mælt  orð  þessi,  breyttist  Chansad 
í  hina  fyrri  mynd  sína;  kannaðist  hann  undir  eins  við 
systkini  sín  og  faðmaði  þau  að  sjer  með  innilegri  blíðu. 

Múrad  þurfti  nú  ekki  að  heiuita  meira  af  andanum, 
en  hitt  var  honum  mest  í  mun,  að  hefna  á  honum  mein- 
gerðanna  við  sjálfan  sig  og  sína  nánustu;  bríxlaði  hann 
honum  harðlega  fyrir  illvirki  sín  og  drap  síðan  fuglinn. 
f  sama  bili  heyrðust  ógurlegir  brestir  og  brak;  höllin 
hvarf  og  líkami  risans  leystist  sundur  og  varð  að  reykjar- 
stólpa  þykkum  og  þefillum.  En  reykjarstólpinn  varð  brátt 
að  sættilmanda  skýi  og  úr  því  myndaðist  ungur  maður, 
afbragðs  fagur.  FjelJu  þau  systkin  hreint  í  stafi  og  undr- 
uðust  fegurð  hins  unga  manns,  en  hann  mælti  þá  til  þeirra 
þessum  orðum:  »Nú  þurfið  þið  ekki  lengur  að  hræðast 
andann  Abútavíl.  Því  nafni  nefndist  eg  í  morgun,  en  nú 
er  mjer  horfin  öll  ástríða  til  illra  verka,  og  skal  eg  leggja 
fremsta  kapp  á  að  launa  góðverk  ykkar  mjer  til  handa 
með  hverjum  þeim  velgjörðum,  sem  eg  get  í  tje  látið,  og 
þó  hvað  helzt  með  fölskvalausri  ást  á  Aisku  systur  ykkar, 
því  hún  er  góð  kona  og  elskuverð«.  Varð  nú  Aiska  frá 
sjer  numin  af  fögnuði,  er  hún  heyrði,  að  ungi  maðurinn 
aðkomni  var  Múrad  bróðir  hennar,  og  faðmaði  hún  hann 
að  sjer  með  feginstárum.  En  andinn  mælti  enn  fremur: 
»Natn  mitt  er  Habib,  og  var  eg  einn  af  öndum  þeim,  er 
Salómon  konungur  drottnaði  yfir;  sýndi  hann  það  í  öllu, 
að  hann  hafði  sjerlegt  traust  á  mjer.  Nú  hafði  einn  af 
bræðrum  mínum  reitt  hann  til  reiði  og  fól  hann  mjer  á 
hendur  að  refsa  honum;  gerði  hann  það  til  að  reyna  trú- 
leika  minn.  En  mjer  þótti  refsingin  allt  of  hörð,  því  bróðir 
minn  hafði  lítið  afgert;  reyndi  eg  því  að  fara  í  kringum 
Salómon  konung  og  ljet  í  veðri  vaka,  að  eg  hefði  fram- 
kvæmt  skipun  hans.  Þá  mælti  hann:  Þú  lýgur  að  mjer, 
þinn  vanþakkláti  þræll!  og  skaltu  hitta  sjálfan  þig  fyrir«. 
Síðan  mælti  hann  fram  orð  nokkur  og  fann  eg  á  mjer 
einhverja  kynlega  breytingu.  »Hjeðan  af«,  mælti  Salómon, 
»skaltu  vera  til  kvalræðis  fyrir  alla  á  jarðríki,  sem  nærri 
þjer  koma.  Þú  skalt  unna  konu  einni  hugástum  og  þó 
kvelja  hana  án  afláts.  Þú  skalt  vinna  mönnum  mein  á 
móti  vilja  þínum,    og  bíða    refsingu  fyrir  af   átölum  illrar 

samvizku.  Tak  nú  við  fugli  þessum;  það  er  lífsfugl  þinn, 
og  við  hann  eru  forlög  þín  bundin.  Þegar  fuglinn  er 
dauður,  þá  fyrst  muntu  aptur  komast  í  þitt  fyrra  ástand,  en 
samt  muntu  gera  allt  sem  í  þínu  valdi  stendur  til  að 
lengja  líf  hans«.  Hafa  ummæli  þessi  þunglega  á  mjer 
ræzt,  og  fæ  eg  ei  með  orðum  lýst,  hve  sárt  eg  kvaldist  í 
hvert  sinn,  er  eg  var  búinn  að  fremja  illskuverk  mín.  En 
loksins  dreymdi  mig  andann,  sem  hafði  dæmt  mig,  og 
talaði  hann  þessum  orðum  til  mín:  »Nú  er  hörmunga 
tími  þinn  bráðum  á  enda,  og  má  eg  nokkuð  stuðla  til 
þess,  að  hann  styttist.  Þú  skalt  fara  í  dularbúningi  til 
konungsins  í  Kochinchina  og  biðja  dóttur  hans,  sem  er 
allra  kvenna  fríðust;  hef  eg  búið  svo  í  haginn  fyrir  þig, 
að  þjer  mun  ekki  verða  frá  vísað.  Mun  ráðahagur  þessi 
verða  tilefni  til  þess,  að  þú  leysist  úr  álögunum«.  Nú  gat 
eg  ekki  beðið  kóngsdóttur  fyr  en  að  föður  hennar  önd- 
uðum;  en  það  vildi  til  hamingju,  að  hann  hafði  á  deyj- 
anda  degi  boðið  eldra  syni  sínum  að  vikjast  vel  undir 
bónorð  mitt.  Og  nú  haíið  þið  heyrt  sögu  mína  og  vitið 
hvernig  á  þrautum  ykkar  stendur.  Vona  eg  að  mier 
auðnist  að  veita  ykkur  ríkulegar  bætur  fyrir  það,  sem 
þið  hafið  þolað  mín  vegna«. 

Nú  urðu  þau  systkin  óumræðilega  fegin  og  sögðu 
andanum,  að  sjer  væri  það  fullkomin  harmabót,  að  eiga 
hann  fyrir  vin  og  verndara.  Þá  Ijet  Habib  anda  sína 
samstundis  reisa  skrautlegt  landtjald.  í  tjaldinu  stóð  borð 
eitt  blaðið  hinum  dýrustu  rjettum,  og  settust  þau  nú  öll 
til  snæðings  og  sögðu  þau  hvert  öðru  frá  æfintýrum  sín- 
um.  Og  er  Múrad  sagði  þeim  andlát  drotiningarinnar 
móður  þeirra,  þá  úthelltu  þau  beiskum  tárum,  og  nöguðu 
sig  í  handarbökin,  að  þau  skyldu  hafa  flýtt  fyrir  dauða 
hennar  með  fjærveru  sinni.  Beiddu  þau  nú  andann  að 
segja  sjer,  hvað  gerst  hefði  í  löndum  þeirra  frá  því  Múrad 
för  að  heiman.  Þá  mælti  Habib:  »Einn  af  grannkon- 
ungum    ykkar  hefir  tekið  lönd  ykkar  herskildi.     En  verið 

samt  óhrædd,  því  landsbúarnir  hafa  haldið  við  ykkur 
trúnaði  sínum  og  mun  hægðarleikur  að  æsa  þá  til  upp- 
reisnar.  I  nótt  skal  eg  flytja  ykkur  heim  í  ríki  ykkar  og 
getum  við  þá  ráðgast  um,  hvað  gera  skulk.  Nú  skemmtu 
þau  sjer  það  sem  eptir  var  dagsins,  og  sem  tekið  var  að 
nátta,  þá  lögðust  þau  til  svefns,  því  þau  voru  næsta  þreytt 
og  þurftu  hvíldar  við.  »En  er  þau  vöknuðu  morguninn 
eptir,  þá  sáu  þau  að  þau  voru  örskammt  frá  aðseturs- 
borg  sinni;  og  þó  þau  mættu  muna,  hverju  andinn  hafði 
lofað,  þá  þótti  þeim  það  engu  að  síður  furðu  gegna. 
Leituðu  þau  húsaskjóls  í  kotbæ  nokkrum,  og  fóru  þar 
inn;  var  bóndi  dapur  í  bragði  og  spurði  Chansad,  hvers 
vegna  svo  illa  lægi  á  honum.  »Þjer  eruð  víst  langt  að 
kominn«,  mælti  bóndinn;  »eða  vitið  þjer  ekki,  að  ein- 
hver  hinn  versti  ribbaldi  og  níðingur  hefir  svælt  undir 
sig  ríki  þetta?  Áður  ríktu  hjer  synir  konungsins  sæla  og 
voru  þeir  honum  líkir  að  vizku  og  manngæzku,  en  þeir 
hurfu  báðir  með  kynlegum  hætti  og  veit  enginn,  hvað  af 
þeim  er  orðið«.  Þótti  þeim  bræðrum  vænt  um,  er  þeir 
heyrðu  að  mönnum  var  svo  mikill  söknuður  að  þeim. 
Fóru  þeir  nú  að  leggja  niður  ráðin  sín  í  milli,  hvernig 
þeir  ættu  að  vinna  aptur  lönd  sín  og  brjóta  harðstjórann 
á  bak  aptur,  en  í  sama  bili  sáu  þeir  á  bæjarhlaðinu  fjóra 
reiðskjóta  fríða  og  rennilega.  Var  andi  nokkur  kominn  með 
þá  og  gekk  hann  inn  í  bæinn,  og  afhenti  Ghansad  kon- 
ungsskrúðann.  Þá  mælti  Habib  til  Chansads:  »Furðið 
yður  ekki  á  þessu,  þvi  andinn  þarna  gerir  ekki  annað  en 
það  sem  eg  skipa  honum.  Nú  mun  bráðum  annar  andi 
koma  með  óvin  yðar  fjötraðan,  en  landslýðurinn,  sem  eg 
hefi  æst  til  upphlaups,  mun  stökkva  öllu  liði  hans  á  flótta. 
Búist  því  nú  til  að  halda  hátíðlega  innför  yðar  í  konungs- 
höllina«.  Báðir  konungarnir  og  Aiska  systir  þeirra  bjugg- 
ust  nú  skrúðklæðum  þeim,  er  andarnir  fengu  þeim;  riðu 
þau  svo  öll  til  borgarinnar.  En  er  tilkoma  þeirra  spurð- 
ist,    þá   fór  allur  lýðurinn  til  móts  við  þau,  og  vegsamaði 

drottin  fyrir  það,  að  hann  hafði  frelsað  báða  hina  rjett- 
bornu  konunga  og  leitt  þá  með  heilu  og  höldnu  heim 
aptur  til  ríkja  sinna. 


Víxlarinn  og  þjófurinn. 

1«  Einu  sinni  gekk  víxlari  nokkur 
•  heim  til  sín  með  troðfullan  gull- 
sjóð.  Sáu  þjófar  nokkrir  til  hans,  og  sagði  þá  einn  þeirra, 
og  hældist  um  við  hina,  að  hann  treysti  sjer  til  að  stela 
gullinu  frá  víxlaranum.  »Hvernig  ætlarðu  að  fara  að  því?« 
spurðu  hinir.  »Það  skal  jeg  fljótt  sýna  ykkur«,  ansaði 
hann.  Veitti  hann  þá  víxlaranum  eptirför  þangað  til  hann 
kom  til  húsa  sinnaí  gekk  víxlarinn  inn  og  lagði  gullsjóð- 
inn  á  steinborð.  Síðan  skipaði  hann  ambátt  sinni  að 
koma  með  vatn,  og  sagðist  ætla  að  þvo  sjer.  Tók  hún 
þá  vatnsfötu  og  gekk  út,  en  varð  það  á,  að  hún  skildi 
dyrnar  eptir  upp  á  gátt,  og  veitti  þjófnum  því  hægt  að 
læðast  inn.  Húsbóndinn  var  farinn  inn  í  afhús  nokkurt 
og  þangað  færði  ambáttin  honum  vatnið,  en  meðan  hann 
var  að  þvo  sjer,  stal  þjófurinn  gullsjóðnum  og  fór  aftur 
til  fjelaga  sinna.  En  er  hann  hafði  sagt  þeim  allar  að- 
farir  sínar,  þá  luku  þeir  lofsorði  á  íimleik  hans  og  kænsku. 
En  eitt  þótti  þeim  samt  að  vera;  þeir  sögðu,  að  nú  mundi 
víxlarinn  lemja  á  ambáttinni,  þegar  hann  saknaði  gullsins, 
og  veita  henni  þunga  refsingu;  mætti  hann  því  til  með  að 
koma  í  veg  fyrir  þetta,  ef  hann  ætti  að  bera  þjófsnafnið 
með  rentu.  Svaraði  þjóíurinn  þá  kumpánum  sínum:  »Sje 
það  drottins  vilji,  þá  skal  eg  spara  ambáttinni  refsinguna, 
en  sjálfum  mjer  gullið«.  Fór  hann  nú  aftur  heim  til  víxl- 
arans  og  var  hann  tekinn  til  að  lumbra  á  ambáttinni. 
Þjófurinn  barði  á  dyr,  og  spurð:  víxlarinn  hver  þar  væri 
kominn,  en  þjófurinn  svaraði:  »Það  er  búðardrengurinn 
hjá    honum    nábúa    þínum«.     Gekk    þá    víxlarinn  til  dyra 

og  spurði,  hvað  honum  væri  á  hóndum.  Þá  mælti  þjóf- 
urinn:  »Hann  húsbóndi  minn  biður  að  heilsa  þjer,  og  á 
eg  að  bera  þjer  þau  orð  hans,  að  hann  segist  ekki  þekkja 
þig  fyrir  sama  mann.  Eða  er  það  nokkru  líkt,  að  þú 
fleygir  niður  gullsjóð  hjá  búðarþröskuldinum  og  tekur 
hann  ekki  upp  aftur,  heldur  lætur  hann  liggja  þar  á  al- 
manna  færi?  Hefði  ókunnugur  maður  fundið  sjóðinn,  þá 
mundi  hann  sjálfsagt  hafa  eignað  sjer  hann.  En  það 
vildi  til  allrar  guðs  lukku,  að  hann  húsbóndi  minn  tók 
hann  upp  og  varðveitti  hann,  annars  hefðirðu  aldrei  sjeð 
neitt  af  honum  framar«.  Sýndi  hann  þá  víxlaranum  sjóð- 
inn,  en  hann  kannaðist  við  hann  og  sagði:  »Já,  þarna 
er  hann  kominn«.  Seildist  hann  þá  eptir  honum  með 
hendinni,  en  þjófurinn  mælti:  »Nei,  nei!  blessaður,  eg 
afhendi  þjer  hann  ekki  fyr  en  þú  fær  mjer  skírteini,  því 
annars  trúir  húsbóndinn  mjer  ekki,  að  eg  hafl  fengið  þjer 
gullið  með  skilum«.  Víxlarinn  fór  nú  inn  í  stofu  sína  til 
að  skrifa  skírteinið,  en  á  meðan  hljóp  þjófurinn  burt  með 
gullsjóðinn  og  hafði  hann  nú  forðað  ambáttinni  frá  allri 
hegningu. 


Tveir  menn  um  eina  konu. 

Svo  er  frá  sagt,  að  þegar  einu  af 


*  fornkonungum  Egyptaþjóðar  sat 
að  völdum,  þá  hafi  þar  i  landi  verið  einhver  hin  slóttug- 
asta  og  útfarnasta  kona,  sem  menn  hafa  sögur  af.  Eg 
get  sagt  yður  eitt  til  merkis,  hvað  hún  var  slungin.  Hún 
kom  sjer  svo  vel  á  laggir,  að  hún  hafði  tvo  bændur,  og 
smánaði  þannig  lögmál  spámannsins,  sem  veitir  hverjum 
rjetttrúuðum  manni  heimild  til  að  hafa  þrjár  eiginkonur. 
Og  svo  fór  hún  kænlega  að  ráði  sínu,  að  hvorugur  mað- 
urinn  vissi  af  öðrum. 

Það  hjálpaði    nú    reyndar    mikið  til,    að  atvinnuveg- 

um  beggja  þessara  manna  var  þannig  háttað,  að  annar 
þeirra  var  heima  á  daginn,  en  úti  um  nætur,  þar  sem 
hinn  var  allajafna  úti  um  daga,  og  kom  aldrei  heim  fyrr  en 
farið  var  að  nátta.  Hinn  fyrrnefndi  hjet  Haram;  hann  var 
stigamaðurog  ráfaði  úti  um  næturtil  að  ræna  vegfarendur, 
en  hinn  síðarnefndi  hjet  Akil  og  var  sjónhveríingamaður. 
Svona  ljek  konan  á  báða  menn  sína  mánuðum  saman  og 
urðu  þeir  einskis  varir.  Þá  bar  svo  til  einusinni,  að  ræn- 
inginn  segir  við  hana,  að  hann  verði  að  skilja  við  hana 
um  nokkurn  tíma.  Bar  hún  sig  þá  aumlega  og  sagði  að  þetta 
kæmi  sjer  óvænt;  ljet  hún  samt  allt  til  reiðu,  er  hann  þurfti 
til  ferðarinnar.  Tók  hún  meðal  annars  sauðarlæri  kalt, 
skar  það  í  tvo  hluti  og  fjekk  honum  annan  helminginn. 
Kvaddi  ræninginn  þvi  næst  konu  sína  og  fór  ofan  eptir 
bökkum  Nílfljótsins.  Góðri  stundu  eptir  að  hann  var  far- 
inn,  kom  sjónhveríingamaðurinn  Akil  og  kvaðst  hann 
einnig  ætía  burtúr  Kairó;  bað  hann  konuna  að  fá  sjer  dá- 
lítið  nesti  til  ferðarinnar.  Þakkaði  hún  guði  fyrir  í  hjarta 
sínu,  að  fundum  bænda  hennar  hafði  ekki  borið  saman. 
Tjáði  hún  Akil  hryggð  sína  út  af  burtför  hans  og  fjekk 
honum  þann  helminginn  af  sauðarlærinu,  sem  eptir  var. 
Akil  fór  nú  sömu  leið  og  Haram  ofan  eptir  bökkum 
Nílfljótsins  og  kom  um  kvöldið  að  einu  fögru  gistihúsi. 
Tók  hann  sjer  þar  gistingu,  og  hitti  ekki  fyrir  nema  einn 
gest.  Yrti  Akil  á  hann  og  mælti:  »Mikið  sýnist  mjer  þú 
ferðlúinn,  kunningi!«  »Og  er  ekki  kyn«,  sagði  hinn,  »eg 
er  kominn  frá  Kaíró  og  fór  eg  þaðan  alla  leið  í  dag«.  »Eg 
kem  líka  frá  Kaíró«,  mælti  Akil,  »og  ef  þú  ætlar  lengra 
að  halda,  þá  getum  við  orðið  samferða.  Mjer  hafði  líka 
gleymst  að  hlýða  boðorði  spámannsins,  er  hann  segir: 
»Þú  skalt  eigi  byrja  ferð  þína  fyrr  en  þú  heíir  fengið 
góðan  samferðamann«.  Nú  ef  þú  vilt  borða  mjer  til  sam- 
lætis,  þá  get  eg  boðið  þjer  stykki  af  sauðarlæri  með  hvít- 
lauki  og  nokkrum  pálmahnetum«.  Þáði  hinn  ókunni 
maður  boð  hans,  en  vildi  líka  leggja  sinn  skerf  til  mál- 
tíðarinnar.     Tóku    þeir   nú   upp  vistir    sínar  hvor  um  sig, 

og  sem  þeir  höfðu  lagt  niður  á  ábreiðuna  það  sem  þeir 
höfðu  matarkyns,  þá  þótti  þeim  kynlegt,  að  báðir  lær- 
helmingarnir  fjellu  hnitjafnt  saman.  »Seg  mjer,  kunningi!« 
mælti  Akil,  »hvar  hefirðu  fengið  iærstykkið  að  tarna?« 
»Konan  mín  fjekk  mjer  það  áður  en  eg  lagði  af  stað«, 
ansaði  Haram,  því  það  var  hann,  sem  Akil  hafði  hitt 
fyrir;  »en  seg  mjer,  hvaðan  er  lærhelmingurinn,  sem  þú 
komst  með?»  »Eg  hef  líka  fengið  hann  hjá  konu  minni«, 
svaraði  Akil;  »en  hvar  býr  þú  í  borginni?«  »Eg  bý  við 
Sigurhliðið«,  mælti  Haram.  »Þar  bý  eg  líka«,  sagði  Akil. 
Jókst  nú  orð  af  orði  og  komust  þeir  báðir  í  einu  að  þeirri 
niðurstöðu,  að  þeir  höfðu  verið  eiginmenn  sömu  konunnar 
mánuðum  saman.  Lá  í  fyrstunni  við,  að  úr  þessu  yrði 
áflog  og  illindi  milli  þeirra,  en  þeir  sáu  sig  um  hönd  og 
urðu  ásáttir  um,  að  bezt  væri  að  hverfa  heim  aptur  og 
komast  fyrir  hvernig  á  þessu  stæði.  Og  nú  fóru  þeir 
Akil  og  Haram  til  Kairó  og  komu  skjótt  til  sinna  sam- 
eiginlegu  híbýla.  Þegar  konan  sá  þá  báða  koma  í  einu, 
þá  skildi  hún  undir  eins,  að  aílt  mundi  vera  komið  upp 
um  sig,  og  sá  því  ekki  annað  sýnna  en  að  gangast  við 
sannleikanum.  Fleygði  hún  sjer  þá  fram  fyrir  fætur  þeirra, 
játaði  ávirðingu  sína  og  beiddist  miskunnar.  Nú  höfðu 
báðir  bændur  hennar  unnað  henni  hugástum,  og  var  elska 
þeirra  eigi  kólnuð  þrátt  fyrir  þessa  ótryggð  hennar.  Ljetu 
þeir  sjer  nægja  að  veita  henni  harðar  átölur  fyrir  háttalag 
hennar,  og  með  því  óhæfa  var,  að  þeir  tvímenntu  í  hjú- 
skapnum  eptirleiðis,  þá  sögðu  þeir  að  hún  yrði  að  kjósa 
annanhvorn  þeirra  til  eiginmanns  og  búa  svo  saman  við 
hann  einan.  En  til  þess  var  hún  ófáanleg  og  vildi  með 
engu  móti  taka  einn  fram  yfir  annan.  En  þó  sagði  hún  að 
endingu:  »Gott  og  vel!  fyrst  eg  endilega  verð  að  kjósa 
milli  ykkar,  og  veit  þó  enga  ástæðu  til  að  taka  einn  fram 
yfir  annan,  þá  vil  eg  bera  nokkuð  undir  ykkur.  Þið  hafið 
báðir  atvinnu  af  fimleik  ykkar  og  atgjörfi,  og  því  skal  eg 
halda  þeim  ykkar  sem  eiginmanni,  er  mesta  sýnir  snilld- 
ina«.     Fjellust  þeir  nú  báðir  á  tillögu  konunnar  og  bjugg- 

ust  til  þreyta  kappleik  þenna.  Skyldi  Akii  reyna  sig 
fyrst  og  fór  hann  með  Haram  á  eitthvert  fjölsóttasta 
kauptorgið  í  Kairó;  benti  hann  honum  á  gamlan  ráðsettan 
Gyðing,  sem  gekk  á  torginu  og  fór  mjög  gætilega.  »Sjerðu 
Gyðinginn  þarna?«  segir  Akil  við  Haram;  »eg  skal  hafa 
af  honum  pyngjuna  hans,  áður  en  hann  verður  kominn 
að  hinum  endanum  á  torginu«.  Að  svo  mæltu  laumaðist 
hann  að  honum  og  stal  af  honum  pyngjunni.  Var  pyngjan 
allstór  og  óskaði  Haram  fjelaga  sínum  til  hamingju  með 
snildarbragð  þetta.  Þá  mælti  Akil:  »Mjer  kemur  ekki 
til  hugar  að  eigna  mjer  fje  þetta,  því  eg  gæti  orðið  dæmdur 
til  að  skila  því  aptur.  Nei,  eg  skal  koma  ár  minni  svo 
fyrir  borð,  að  dómarinn  sjálfur  skal  afhenda  mjer  pyngju 
Gyðingsins«.  Gekk  hann  síðan  afsíðis  og  taldi  peninganar 
tók  tíu  sekkínur  úr  pyngjuuni  og  ljet  í  hana  fingurgull 
sitt  í  staðinn;  batt  hann  svo  vandlega  fyrir  opið  á  pyngj- 
unni.  Fer  hann  nú  aptur  og  laumar  pyngjunni  á  Gyð- 
inginn,  svo  hann  verður  ekkert  við  var  heldur  en  í  fyrra 
skiptið.  En  sem  Gyðingurinn  var  kominn  fáein  spor  frá 
honum,  þá  grenjaði  Akil  hástöfum:  »Ertu  svo  ósvífinn, 
bannsettur  Júðinn!  að  þú  vogar  að  koma  fyrir  manna 
sjónir  eptir  að  þú  hefir  stolið  frá  mjer  svo  skemmilega?« 
Gyðingurinn  vissi  ekki  hvaðan  á  sig  stóð  veðrið  og  sór 
við  Abraham,  ísak  og  Jakob,  að  enginn  fólur  væri  fyrir 
sakargipt  hans;  kvað  hann  sjer  aldrei  hafa  komið  í  hug 
nje  hjarta,  að  snerta  á  neinu  sem  hann  ætti.  En  Akil 
ljet  dæluna  ganga  og  mælti:  »Þú  þrætir  þá  fyrir,  æru- 
laus  þjófurinn!  Þú  gerir  þig  auðmjúkan  og  heldur  svo 
að  þú  getir  komist  undan  hegningu,  en  þjer  skal  ekki 
verða  kápan  úr  því  klæðinu.  Komdu  nú  á  auga  lifandi 
bili  til  dómarans«.  Þar  með  þreif  hann  til  Gyðingsins 
og  dró  hann  hálfdauðan  af  hræðslu  fyrir  dómarann.  Tók 
Akil  svo  til  orða:  »Herra  dómari!  hjer  er  eg  kominn  til 
yðar  með  þjóf,  og  þori  eg  að  fullyrða,  að  bíræfnari  bófi 
hefir  aldrei  undir  yðar  hendur  komið.  Gyðingur  þessi  hefir 
stolið  frá  mjer  miklu  fje,  og  sem  að  eins  fáar  stundir  eru 

liðnar  trá  því  hann  framdi  stuldinn,  þá  fer  hann  að  reygsa 
á  miðju  torginu,  rjett  eins  og  enginn  blettur  væri  á  æru 
hans«.  Veslings  Gyðingurinn  sór  og  sárt  við  lagði,  að 
hann  hefði  aldrei  aðhafst  neitt  það,  er  hann  ætti  refsingu 
skilið  fyrir,  og  aldrei  sjeð  mann  þenna,  er  nú  hefði  hann 
fyrir  svo  rangri  sök;  hann  tæki  sig  víst  fyrir  annan  mann, 
eða  hann  væri  ekki  með  öllum  mjalla. 

»Heyr  á  endemi!«  sagði  Akil,  »en  að  hundvís  Júð- 
inn  skuli  dirfast  að  smána  rjetttrúað  fólk!  Herra  dóm- 
ari!  látið  ekki  blekkjast  af  þessum  heiðna  hundi;  hann 
þrætir  eins  blygðunarlaust  og  indverski  kaupmaðurinn, 
þegar  hann  ætlaði  að  halda  fjenu,  sem  honum  hafði  verið 
falið  tíl  geymslu.  En  þjer  munuð  nú  ónýla  undanbrögð 
Gyðingsins  þarna,  eins  og  dómarinn  á  Indlandi  ljet  hrekki 
kaupmannsins  til  skammar  verða«.  »Og  hvernig  fór  em- 
bættisbróðir  minn  að  því?«  spurði  dómarinn.  Tók  þá 
Akil  þannig  til  frásagna. 


Sagan  af  Abdallah. 

I  einhverri  hinni  stærstu  verzlunarborg  á  Indlandi 
var  einu  sinni  maður  nokkur,  Abdallah  að  nafni,  sem 
nafntogaður  var  fyrir  guðhræðslu  sína  og  ráðvendni.  Pessi 
helgi  maður  var  dögum  saman  í  musterum,  og  þegar 
fastað  var  í  Ramadhan*)  þá  bætti  hann  ávallt  ofan  á 
föstuhald  sitt  með  allskonar  meinlætum,  sem  hann  lagði 
á  sig.  Aldrei  á  æfi  sinni  hafði  hann  dreypt  vörunum  í 
hinn  áfenga  vökva,  sem  Dschemsyd  Persakonungur  bjó 
til  fyrstur  manna,  en  spámaðurinn  bannaði  mönnum  að 
bergja  á.  Með  þessari  hegðun  ávann  hann  sjer  traust  og 
virðingu  allra  manna,  og  fór  svo  mikið  orð  af  siðvendni 
hans  og  trúarvandlæti,  að  það  varð  að  máltæki.  Var 
ætíð    til    hans   jafnað,    ef   einhver    þótti    tiltakanlega  guð- 


")    Svo  nefnist  föstumánuður  Mahómets  átrúnaðar. 

hræddur  eða  magur,  og  sögðu  menn  þá,  að  hann  væri 
eins  guðhræddur  eða  eins  magur  og  hann  Abdallah  í 
föstutíðinni. 

Skammt  frá  húsi  Abdallah  bjó  einhver  rikasti  kaup- 
maðurinn  þar  í  borginni,  og  bar  hann  djúpa  lotningu 
fyrir  nábúa  sínum  sakir  guðhræðslu  hans.  Nú  bar  svo 
til  einu  sinni,  að  kaupmaður  þessi  varð  að  takast  ferð  á 
hendur  og  bjóst  við  að  verða  eitt  misseri  í  burtu.  Átti 
hann  mikinn  auð  í  gulli  og  hafði  ásett  sjer  að  grafa  það 
í  jörð  niður  áður  en  hann  færi  burt.  En  með  því  hon- 
um  kom  til  hugar,  að  einhver  kynni  að  finna  gullið  af 
tilviljun,  þá  sleppti  hann  áformi  þessu  og  þótti  ráðlegra 
að  koma  gullinu  til  geymslu  hjá  einhverjum  ráðvöndum 
manni,  sem  ekki  ætti  mikið  í  hættu.  Leizt  honum  eng- 
inn  betur  til  þess  fallinn  en  Abdailah,  og  fór  því  til  hans 
með  fje  sitt.  Sótti  hann  svo  að  honum,  að  hann  lá  á 
gólíi  og  horfði  í  áttina  til  Mekka;  las  hann  hárri  röddu 
kapítula  einn  úr  kóraninum,  sem  hann  kunni  utanbókar. 

»Nábúi  góður!«  mælti  kaupmaður,  »fyrirgef  mjer,  að 
eg  fipa  fyrir  þjer  í  guðræknisiðkunum  þínum,  en  eg  varð 
að  ílýja  á  þínar  náðir,  því  mjer  er  vandamál  á  höndum«. 
»Friður  sje  með  þjer!«  ansaði  Abdallah,  »hvaða  vanda- 
mál  er  það?«  Þá  mælti  kaupmaður:  »Eg  á  ferð  fyrir 
höndum,  nábúi  góður!  og  mun  eg  verða  nokkurn  tíma 
burtu;  en  eg  á  talsvert  fje,  sem  eg  hef  dregið  saman  með 
sparnaði  og  vildi  eg  koma  því  til  geymslu  á  óhultan  stað. 
Nú  kom  mjer  til  hugar,  hvort  þú  vildir  ekki  takast  á 
hendur  að  varðveita  það  í  fjærveru  minni;  mun  eg  kunna 
þjer  mikla  þökk  fyrir,  ef  þú  auðsýnir  mjer  þenna  greiða«. 

Abdallah  var  þess  allfús  og  treysti  kaupmaður  ráð- 
vendni  hans  betur  en  svo,  að  hann  færi  að  heimta  af  hon- 
um  skírteini.  Biður  hann  Abdallah  að  skilnaði  að  árna 
sjer  góðs  með  guðlegum  bænum,  en  hann  óskaði  kaup- 
manni  allrar  hamingju  og  farsældar.  Var  nú  kaupmanni 
ljettara  um  hjarta  og  stje  hann  glaður  á  skipsfjöl.  Varð 
hann    vel    reiðfara  og  aflauk  erindum  sínum  fljótt  og  far- 

sællega,  og  koni  hann  heim  aptur  fyr  en  misseri  væri  liðið. 
Nú  varð  honum  það  fyrst  fyrir,  að  hann  fór  að  íinna 
Abdallah  nábúa  sinn.  Tók  hann  kaupmanni  vel  og  sam- 
fagnaði  honum,  er  hann  var  heill  heim  kominn,  en  ekki 
minntist  hann  einu  orði  á  fjeð,  sem  honum  var  falið  til 
varðveizlu.  Nú  er  þeir  höfðu  ræðst  við  æði  Jengi,  þá 
neyddist  kaupmaðurinn  til  að  biðja  Abdallah,  að  skila  sjer 
aptur    gullinu,  sem  hann  hafði  tekist  á  hendur  að  geyma. 

»Guð  hjálpi  þjer,  bróðir!«  hrópaði  Abdallah,  »hvaðan 
er  þjer  kominn  sá  hugarburður,  að  þú  hafir  beðið  mig 
fyrir  nokkuð?  Þig  hefir  víst  dreymt  það;  eins  og  gull  hafi 
nokkurn  tíma  komið  í  hendur  fátæklingsins  hans  Abdallah. 
Nei,  þó  mjer  hefði  staðið  öll  veröldin  til  boða,  þá  hefði  eg 
ekki  unnið  það  fyrir,  að  taka  fje  þitt  í  ábyrgð  mína«, 
Kaupmaður  hjelt  fyrst  að  nábúi  sinn  hefði  brugðið  á  glens, 
en  er  hann  sá  að  honum  var  full  alvara,  þá  gat  hann 
ekki  dulið  reiði  sína  og  mælti:  »Manstu  það  ekki,  þorp- 
arinn  þinn!  að  eg  afhenti  þjer  troðfullan  gullsjóð  fyrir  sex 
mánuðum?«  »Er  djöfullinn  kominn  í  þig,  nábúi?«  svar- 
aði  Abdallah,  »eg  segi  það  einusinni  enn:  þú  hefir  ekkert 
fengið  mjer;  rankaðu  við  þjer,  maður  guðs  og  lifandi,  og 
vertu  ekki  að  drótta  að  mjer  þess  háttar  verkum,  sem 
hvert  mannsbarn  veit,  að  eru  mjer  eins  fjærstæð  og  austrið 
er  vestrinu«. 

Kaupmaður  reyndi  nú  bæði  að  fara  bónarveg  að 
Abdallah  og  heitast  við  hann,  en  hvorugt  hafði  neitt  upp 
á  sig.  Hann  varð  að  fara  tómhentur  burt,  en  bölvaði  þó 
og  ragnaði  þrælnum  að  skilnaði,  eins  og  andinn  inngaf 
honum.  Því  næst  fór  hann  til  dómarans  og  sagði  honum 
hreinskilnislega  frá  málavöxtum.  Nú  þegar  dómarinn  — 
hann  var  spekingur  að  viti,  herra  góður!  eins  og  þjer  og 
hverjum  manni  ráðkænni.  —  þegar  hann  hafði  með  at- 
hygli  hlýtt  á  sögu  kaupmannsins,  þá  tók  hann  þannig  til 
máls:  »Með  því  þjer  hafið  fengið  hræsnara  þessum  gullið 
vottalaust,  þá  mundi  það  koma  fyrir  ekki,  þó  hann  yrði 
leiddur  fyrir  dómstól  minn.     Hann  mundi  þræta  fyrir,  og 

gæti  eg  þá  með  engu  móti  dæmt  hann  sekan  að  lögum. 
Það  verður  að  beita  við  hann  brögðum,og  hugkvæmist  mjer 
ráð  eitt,  er  eg  hygg  að  muni  heppnast.  Farið  nú  heim  og 
látið  yður  hægt,  en  þegar  komið  er  að  bænatíma,  þá 
hótið  honum  aptur,  að  þjer  skulið  ákæra  hann  fyrir  dóm- 
stól  mínum.  Þjer  megið  óhræddur  reiða  yður  á  það,  að 
hann  verður  minnugri  í  kvöld  en  hann  var  í  morgun«. 

Kaupmaður  þakkaði  nú  dómaranum  fyrir  góðvild 
sína  og  gekk  á  burt.  Skrýddist  dómarinn  samstundis 
einkunnarbúningi  sínum  og  flýtti  sjer  á  fund  Abdallah. 
Tók  Abdallah  honum  með  virðingu  eins  og  tilhlýðilegt  var. 
»Herra  Abdallah!«  mælti  dómarinn,  »það  er  vitaskuld,  að 
jafnguðhræddur  maður  og  þjer  eruð,  muni  hljóta  guðlega 
umbun  fyrir  föstuhald  sitt  og  meinlæti.  Eg  er  nú  hingað 
kominn  til  að  bjóða  yður  þann  kost,  sem  eg  hygg  að 
muni  veita  yður  farsæld  hjer  í  heimi  og  forsmekk  þess, 
sem  þjer  eigið  í  vændum  annars  heims.  Eg  er  maður 
gamall  og  farinn  að  gerast  lasburða  fyrir  elli  sakir.  Það 
er  annað  en  gaman  að  vera  dómari  í  eins  víðáttumikilli 
borg  og  þessi  er,  og  er  það  meira  annríki  en  eg  fái  undir 
risið;  hef  eg  því  ráðið  af,  að  kjósa  annan  mann  í  minn 
stað,  og  vissi  eg  engan,  sem  eg  heldur  skyldi  til  leita  en  yðar. 
Þjer  eruð  mikils  metinn  af  öllnm  og  enginn  færari  til  að 
gegna  embætti  því,  er  eg  nú  mun  fá  yður  í  hendur.  Bið 
eg  yður  því  að  koma  til  mín  1  kvöld  um  bænatíma,  svo 
við  getum  betur  talast  við  um  þetta«.  »Verði  guðs  vilji«, 
svaraði  Abdallah,  »fyrst  hann  hefir  litið  mig,  auðmjúkan 
og  auðvirðilegan  þjón  sinn,  miskunnaraugum,  þá  byrjar 
mjer  ekki  að  bægjast  við  því,  sem  hann  vill  vera  láta«. 

Nú  kvaddi  dómarinn  hann  og  bað  hann  fyrir  hvern 
mun  að  gleyma  ekki  að  koma.  Og  sem  dómarinn  var 
farinn  frá  Abdallah,  þá  gekk  kaupmaðurinn  inn  til  hans 
og  mælti:  »Nú,  nú,  nábúi  sæll!  ertu  orðinn  nokkuð  vand- 
aðri  í  hugsunarhætti  þínum  en  áður?«  »Mæl  ekki  slíkt, 
bróðir!«  ansaði  Abdallah,  »hvernig  gaztu  grunað  mig  um 
slíka  óráðvendni?    hjelztu    að    eg  væri    sá  maður,    að    eg 

færi  að  halda  gullinu,  sem  þú  hafðir  trúað  mjer  fyrir. 
Líttu  á,  hjerna  er  gullið  þitt,  öldungis  ósnert.  En  þar  sem 
eg  vildi  ekki  fá  þjer  það  í  morgun,  þá  gekk  mjer  það  til, 
að  eg  vildi  venja  þig  við  að  bera  þolinmóðlega  andstreymi 
það,  sem  forsjóninni  kynni  að  þóknast  að  láta  þjer  að 
hendi  bera.  Taktu  nú  við  gulli  þínu  og  vertu  mjer  svo 
samferða,  því  eg  ætla  að  finna  dómarann;  hann  er  mjer 
ofur  ljúfur  og  hefir  beðið  mig  að  koma  til  sín  í  kvöld«. 
»Já,  þá  getum  við  orðið  samferða«,  mælti  kaupmaðurinn, 
»því  eg  á  líka  erindi  til  hans«. 

Þegar  dómarinn  sá  þá  koma  báða  saman,  þá  sagði 
hann  við  kaupmanninn:  »Nú  ertu  víst  ánægður  með 
hann  Abdallah«.     »Já,  prýðilega«,  svaraði  kaupmaður. 

Þá  mælti  dómarinn:  »Eg  skal  líka  sjá  svo  til,  að 
hann  fari  ánægður  af  mínum  fundi.  Eg  lofaði  í  morgun 
að  launa  honum  og  skal  eg  standa  við  orð  mín«.  Bauð 
hann  þá  að  menn  skyldu  lemja  í  berar  iljarnar  á  hinum 
guðhrædda  manni,  tvö  hundruð  stafshögg,  og  var  skipun 
hans  samstundis  fullnægt. 

»Herra  dómari!«  mælti  Akil  enn  fremur,  »svona  tókst 
einum  af  embættisbræðrum  yðar  að  koma  upp  hræsni  og 
hrekkvísi  hins  argasta  þrælmennis;  vona  eg  nú  að  yður 
takist  eins  heppilega  að  láta  ósvífni  heiðingja  þessa  til 
skammar  verða.  Skipið  mönnum  að  leita  á  honum  og 
mun  hann  þá  fljótt  verða  uppvís  að  þjófnaðinum«.  Ljet 
þá  dómarinn  leita  á  Gyðingnum  og  fannst  á  honum  pyngja 
með  sekkínum  í,  sór  hann  og  sárt  við  lagði,  að  pyngjan 
væri  sín  eign.  En  Akil  stóð  á  því  fastara  en  fótunum,  að 
pyngjunni  hefði  verið  stolið  frá  sjer  og  kvaðst  þekkja 
hana.  Nú  er  svo  var  komið,  skipaði  dómarinn  báðum 
málspörtunum  að  segja  hvað  í  pyngjunni  væri.  »Það  eru 
tvö  hundruð  gullpeningar  i  henni«,  mælti  Gyðingurinn. 
»Því  fýgur  þú,  fanturinn  þinn!«  sagði  Akil,  »það  eru  ekki 
nema  níutiu  gullpeningar  í  henni  og  innsiglishringurinn 
minn  á  að  vera  þar  líka,  ef  þú  ekki  hefir  skotið  honum 
undan;    eg  held  þetta    megi  vera    nóg  til  að    taka   af   tví- 

12* 


180 

mælin«.  Nú  komu  vöflur  á  veslings  Gyðinginn,  en  þá 
datt  fyrst  ofan  yfir  hann,  er  áburður  kærandans  reyndist 
sannur,  Hann  reyndi  að  stynja  upp  einhverju  sjer  til 
varnar,  en  dómarinn  ljet  að  vörmu  spori  refsa  honum 
með  ilja  stroku  og  afhenti  Akil  pyngjuna  með  því,  er  í 
henni  var. 

Haram  játaði  nú,  að  sjer  mundi  víst  verða  erfitt  að 
yíirstiga  Akil  í  áræði  og  fimleik,  en  allt  um  það  kvaðst 
hann  ekki  vilja  gefast  upp  að  óreyndu.  Bað  hann  Akil 
að  hitta  sig  sama  kvöldið  hjá  konungs  höllinni.  Og  er 
þeir  fundust,  þá  tók  Haram  svo  til  máls:  »Akil!  þú  hefir 
leikið  Gyðing  og  dómara,  en  eg  ætla  mjer  meira  stórræði, 
og  mun  eg  leggja  að  konunginum  sjálfum.  Mjer  er  kunnug 
húsaskipun  í  höllinni  innanverðri,  og  ef  við  förum  upp 
eptir  kaðalstiganum  þeim  arna,  sem  eg  held  á,  þá  mun 
okkur  veita  hægt  að  komast  í  innstu  herbergin  í  kvenna- 
búrinu.  Hefirðu  nú  áræði  til  að  fylgja  mjer?«  Nú  þótt 
Akil  ógaði  við  þessari  glæfralegu  fyrirætlun,  þá  þótti  hon- 
um  samt  skömm  að  mælast  undan,  og  hjálpaði  Haram  til 
að  fleygja  kaðalstiganum  upp  á  hallarmúrinn.  Varð  þeim 
lítið  fyrir  að  komast  yfir  múrinn.  Gengu  þeir  síðan  gegn- 
um  víða  lystigarða,  og  mættu  þeir  engum  manni,  því 
langt  var  liðið  fram  á  nótt.  Mölvaði  Haram  upp  hurð 
eina  litla  og  leiddi  með  sjer  fjelaga  sinn  gegnum  mörg 
göng,  þangað  til  þeir  komu  að  anddyri  nokkru,  er  var 
fyrir  framan  konungs  herbergin.  Þá  brá  Haram  dyra- 
tjaldi  einu  til  hliðar  og  sýndi  Akil,  hvar  konungur  lá 
sofandi  fyrir  innan,  en  hirðsveinn  nokkur  stóð  yfir  hon- 
um  og  virtist  vera  dauðsyfjaður.  Úr  næsta  herbergi  heyrð- 
ist  fótadynur  sveitarforingja  þeirra,  sem  vörð  hjeldu  hjá 
konungi.  Varð  Akil  þá  svo  skelkaður,  að  honum  lá  við 
að  hníga  til  jarðar.  »Guð  hjálpi  mjer«,  sagði  hann  stynj- 
andi  í  hálfum  hljóðum,  »hvert  ertu  kominn  með  okkur? 
eigum  við  nú  ekki  að  hverfa  aptur  sem  fljótast?  við  erum 
frá,  ef  nokkur  verður  var  við  okkur«. 

»Ekki  þarf   mikið    til    að    gera  þig  smeikan«,    mælti 

Haram.  »En  hvað  um  gildir,  þú  hefir  talað  við  dómar- 
ann,  og  eg  verð  fyrir  hvern  mun  að  eiga  tal  við  konung- 
inn«.  Að  svo  mæltu  laumaðist  hann  með  írábærum  fim- 
leik  að  hirðsveininum,  en  hann  var  þá  að  núa  um  iljar 
konungi,  og  tuggði  harpeis  til  þess  að  sofna  ekki  alveg  út 
af.  Hjelt  Haram  á  svefnlyfjaglasi  og  brá  því  liðlega  fyrir 
vit  sveininum;  hreif  þefurinn  óðara,  er  hann  andaði  hon- 
um  að  sjer  og  rann  þegar  á  hann  þungur  svefnhöfgi. 
Því  næst  brá  Haram  kaðli  yfrum  hann  undir  höndunum, 
og  hengdi  hann  svo  upp  undir  loptið.  Settist  hann  þá  í 
sæti  sveinsins,  fór  að  núa  konungi  um  iljar  og  gerði  það 
svo  tilfinnanlega,  að  hann  vaknaði.  Þá  geispaði  konungur, 
en  Haram  sætti  tagi  og  ávarpaði  hann  þannig:  »Herra! 
með  því  þjer  eruð  vaknaður,  þá  bið  eg  yðar  hátign  segja 
til,  ef  yður  skyldi  þóknast,  að  eg  stytti  yður  stundir  með 
dálítilli  frásögu. 

Konungur  ljet  sjer  það  vel  líka  og  tók  Haram  þá  til 
frásagna. 

Vildarkonan  slægvitra. 

Einusinni  var  kaupmaður  í  íspahan,  sem  verzlaði 
með  siíkivefnað  og  þótti  afbragð  annara  manna  sakir 
fiíðleika  síns  og  blíðskapar  í  allri  umgengni.  Og  er  svo 
mátti  heita,  að  öll  borgin  bergmálaði  af  lofi  manns  þessa, 
þá  barst  það  einnig  til  vildarkonu  Persa  konungs,  þess  er 
þá  sat  að  völdum.  Kom  þá  yfir  hana  lostug  löngun  til 
að  sjá  kaupmanninn,  og  er  hún  leit  hann  augum  og  sval- 
aði  forvitni  sinni,  þá  þótti  henni  sem  menn  hefðu  heldur 
gert  of  lítið  en  of  mikið  úr  fegurð  hans.  Feldi  hún  svo  ákaf- 
an  girndarhug  til  hans,  að  hún  mátti  hvorki  neyta  svefns 
nje  matar.  Spurði  fóstra  hennar,  hvað  að  henni  gengi, 
en  hún  færðistlengi  undan,  þangað  til  hún  loksins  varð  að 
játa  fyrir  henni  ástríðu  sína.  Sagði  hún  þá,  að  kaup- 
maðurinn  ungi  stæði  sjer  ávalt  fyrir  hugskotssjónum,  svo 
hún  mætti  aldrei  friðar  njóta;  væri  sjer  þá  öll  hamingju 
von  horfm,  ef  hún  aldrei  fengi  að  líta  hann  framar.    Fóstr- 

an  reyndi  nú  fyrst  að  telja  þessa  skaövænu  ástríðu  úr 
huga  henni,  en  sem  hún  sá  að  allar  fortölur  hennar  urðu 
árangurslausar,  og  vildarkonan  veslaðist  upp  dag  frá  degi, 
þá  lofaði  hún  að  gera  allt,  sem  í  sínu  valdi  stæði,  til  þess 
að  vilja  hennar  yrði  framgengt. 

Fóstran  fór  nú  til  kaupmannsins  og  sagði  honum 
ósk  og  vilja  vildarkonunnar,  að  hann  kæmi  sem  fyrst  á 
fund  hennar.  Kom  þeim  báðum  saman  um,  að  bezt  væri 
að  fylla  margar  kistur  með  silkivefnað  handa  vildarkon- 
unni,  og  skyldi  kaupmaður  vera  í  þeirri  kistunni,  er  síðast 
færi;  framkvæmdu  þau  þetta  áform  að  kvöldi  hins  sama 
dags.  Ljet  fóstran  bera  kisturnar  inn  í  höllina  og  sýndi 
geldingunum,  sem  hjeldu  vörð  fyrir  kvennabúrinu,  að  þær 
voru  fullar  af  silkivefnaði;  sagði  hún  þeini  að  þær  ættu 
að  fara  til  vildarkonunnar  og  dirfðist  þá  enginn  að  rann- 
saka  frekar,  hvað  í  þeim  væri.  Nú  er  kaupmaður  með 
slíkum  hætti  var  kominn  inn,  þá  var  honum  þegar  hleypt 
upp  úr  kistu  þeirri,  er  hann  hafði  falizt  í.  En  sem  hann 
er  farinn  að  tala  við  vildarkonuna  í  makindum,  þá  kemur 
fóstran  dauðhrædd  og  segir  að  konungurinn  sje  á  leiðinni. 
Enda  var  hann  rjett  á  hælum  henni,  svo  tæpast  var  timi 
til  að  koma  kaupmanninum  niður  í  kistuna  aptur.  Varð 
kaupmaður  þá  næsta  hræddur,  og  hálfu  hræddari,  er  hann 
heyrði  konung  segja  með  þjósti,  að  vildarkonan  yrði  að 
gera  svo  vel  og  sýna  sjer  hvað  í  kistunum  væri.  En  út 
yíir  tók,  er  vildarkonan  svaraði  konungi,  að  hún  gæti 
með  engu  móti  orðið  við  tilmælum  hans,  því  ástmaður 
sinn  væri  í  einni  af  kistunum. 

»Ókindin  þín!«  hrópaði  konungur,  »dirfist  þú  svo 
mjög  að  svívirða  höll  mína?  Eg  skal  þegar  í  stað  láta 
drepa  þig  með  vanmenni  því,  er  þú  veitir  ást  þína.  Hafið 
hendur  á  henni,  varðmenn!« 

Við  þessi  orð  var  nærri  liðið  yíir  kaupmann  og  hjelt 
hann  að  vildarkonan  væri  með  öllu  rænulaus  og  ráðþrota, 
en  í  sama  bili  heyrir  hann  að  hún  rekur  upp  skellihlátur 
og  segir  með  þótta:     »Herra!  mig  langaði  til  að  vita,  hvort 

þjer  hefðuð  nokkurt  traust  á  mjer,  og  þykir  mjer  nú  gott, 
að  eg  veit  hvað  mjer  ber  að  halda  um  ást  yðar  mjer  til 
handa.  Ætlið  þjer  mig  þá  svo  skyni  skroppna,  að  eg 
fyrst  mundi  taka  fram  hjá  yður  og  segja  yður  svo  frá 
því  á  eptir?  Yður  er  velkomið  að  ljúka  upp  kistunum; 
hjerna  eru  lyklarnir,  en  það  segi  eg  yður  fyrir  satt,  að  eg 
verð  ekki  einni  stundu  lengur  í  híbýlum  þessum,  eptir 
að  eg  hefi  verið  höfð  fyrir  hinni  svívirðilegustu  grunsemd; 
vil  eg  eigi  nýta  ást  yðar,  fyrst  þjer  synjið  mjer  trausts«. 
Og  er  konungur  heyrði  hana  mæla  slíkum  orðum  með 
einurð  og  óskelfdri  rödd,  þá  drap  hljóð  úr  honum,  og 
hugði  hann  af  allri  grunsemd;  hafði  hann  sig  nú  allan 
við  að  sefa  reiði  vildarkonu  sinnar.  Með  slíku  vjelræði 
tókst  henni  að  frelsa  ástmann  sinn«. 

Konungur  hafði  haft  gaman  af  að  hlýða  á  sögu  þessa 
og  tók  nú  Haram  þannig  til  orða:  »Herra!  nú  skal  eg 
segja  yður  annað  æfintýri,  sem  hent  hefir  einn  af  grann- 
konungum  yðar  fyrir  skemstu,  og  er  það  hvergi  óskemmti- 
legra  en  hitt,  sem  eg  er  búinn  að  segja.  Það  kom  svo 
til,  að  ræningi  og  sjónhverfingamaður  deildu  kappi  um 
það,  hver  áræðnari  væri  og  fimari,  og  fóru  þeir  nú  þannig 
að  ráði  sínu«.  Sagði  Haram  síðan  konungi  frá  bíræfni 
Akils  og  gerðist  enda  svo  djarfur,  að  hann  skýrði  honum 
nákvæmlega  frá  því,  er  nú  var  að  gerast  í  höll  sjálfs  hans, 
en  þó  nefndi  hann  eigi  mennina  eða  staðinn  með  rjettum 
nöfnum.  Og  er  hann  hafði  lokið  sögu  sinni,  þá  spurði 
hann  konung,  hver  þessara  Iveggja  manna,  að  hans  dómi, 
befði  borið  sigur  frá  borði.  »Ræninginn  sjálfsagt  sem 
læddist  inn  í  höllina«,  ansaði  konungur;  og  er  hann  hafði 
kveðið  upp  dóm  þenna,  þá  ljet  Haram  svefnlyfja  þef  leggja 
fyrir  vit  honum  og  sofnaði  hann  þegar.  Hafði  Akil  meðan 
þetta  stóð  yfir,  verið  milli  heims  og  helju  fyrir  angistar 
sakir.  Fóru  nú  þeir  fjelagar  úr  höllinni  með  sama  hætti 
og  þeir  voru  komnir. 

Morguninn  eptir  sá  konungur  hirðsveininn  hanga 
undir  loptinu  og  Ijek  honum  þá  enginn  efi  á  því,  að  hann 

hefði  sjálfur  átt  hvað  mestan  þátt  í  sögu  þeirri,  er  honum 
hafði  sögð  verið  um  nóttina.  En  því  fór  fjærri,  að  hann 
reiddist,  er  þannig  hafði  verið  leikið  á  hann,  og  varð 
honum  miklu  fremur  hugur  á  að  kynnast  manni  þeim, 
er  sýnt  hafði  slíka  dirfsku  og  lagkænsku.  Ljet  hann  því 
hvervetna  gera  heyrumkunugt,  að  hann  fyrirgæfi  mann- 
inum,  sem  um  nóttina  hefði  læðzt  inn  í  höll  sína,  og 
skyldi  hann  enda  sæma  hann  verðlaunum,  ef  hann  kæmi 
á  sinn  fund.  Haram  gerði  svo,  og  er  konungur  sá  hann, 
þá  lauk  hann  lofsorði  á  hugrekkki  hans,  og  gerði  hann 
að  lögreglustjóra  í  borginni.  En  það  gefur  að  skilja,  að 
Akil  deildi  ekki  lengur  við  hann  um  konuna,  enda  hafði 
hann  þegar  játað  sig  unninn,  er  þeir  gengu  frá  höllinni. 


Jússúf  og  indverski  kaupmaðurinn. 

Einusinni  var  kaupmaður  í  Kairó  sem  var  mikils 
virtur  af  samborgarmönnum  sínum  fyrir  mannkosta  sakir. 
Hann  átti  einn  son,  Jússúf  að  nafni,  og  ekki  fleira  barna; 
unni  hann  honum  hugástum  og  hafði  uppalið  hann  með 
hinni  mestu  kostgæfni.  Enda  hafði  Jússúf  aldrei  verið 
föður  sínum  nema  til  gleði,  því  hann  var  guðhræddur 
og  gæflyndur,  reglusamur  og  ráðvandur,  og  luku  þar  allir 
upp  einum  munni,  að  hann  væri  afbragð  annara  unglinga. 
Og  sem  hann  var  kominn  á  það  aldursskeið,  er  ungir 
menn  vanalega  staðfesta  ráð  sitt,  þá  tók  faðir  hans  að 
hugsa  honum  fyrir  kvonfangi.  Leizt  honum  einna  bezt  á 
kaupmanns  dóttur  nokkra  afbragðs  fríða  og  bað  hann 
hennar  syni  sínum  til  handa;  fóru  festar  fram  með  ljúfu 
samþykki  af  beggja  hálfu  og  var  skömmu  síðar  haldið 
brúðkaup  þeirra  með  mestu  viðhöfn  og  vegsemd. 

Nú  varð  Jússúf  heimilisfaðir  og  veitti  honum  erfitt 
með  húshald  sitt,  er  hann  var  því  alls  óvanur.  Ekki  var 
hann  heldur  lundlaginn  á  kaupskap  og  hafði  hann  því 
aldrei    nennt    að  gefa  sig  við  honum;  liðu  svo  fyrstu  árin 

eptir  kvonfangið,  að  hann  tók  sjer  ekkert  fyrir  hendur. 
En  jafnóðum  hlóðst  á  hann  ómegð  og  átti  hann  nú  tvo 
sonu  og  tvær  dætur  með  konu  sinni.  Þar  á  ofan  bættist, 
að  hann  missti  föður  sinn,  og  var  það  mikið  tjón,  því 
hann  hafði  ávallt  unnað  honum  hugástum  og  verið  honum 
haukur  í  horni.  En  með  því  Jússúf  hjelt  fram  uppteknum 
hætti  og  stundaði  hvorki  kaupskap  nje  aðra  atvinnu,  þá 
fór  svo  að  lokum,  að  hann  varð  að  selja  eigur  þær,  er 
hann  hafði  erft  eptir  föður  sinn  og  lá  við  sjálft  að  hann 
kæmist  á  vonarvöl  með  konu  sinni  og  börnum.  Rjeði 
hann  þá  af  að  fara  burt  úr  Kairó  og  reyna  á  öðrum  stöð- 
um,  hvort  sjer  yrði  engrar  hamingju  auðið.  Slóst  hann 
allslaus  í  för  með  lest  einni,  sem  ætlaði  til  Suez.  Voru 
með  lest  þeirri  margir  og  valinkunnir  kaupmenn  frá  Yemen, 
Indlandi  og  Kínlandi  og  ætluðu  þeir  að  stíga  á  skipsfjöl, 
er  þeír  kæmu  til  Suez,  sem  er  hafnborg  fræg  og  mikil. 

Nú  er  Jússúf  kom  til  Suez  og  sá  öll  þau  auðæfi, 
sem  þar  voru  saman  komin,  þá  sveið  honum  örbirgðin 
enn  sárar.  Niðri  við  höfnina  var  allt  fullt  af  varningi  og 
var  þar  mesti  sægur  af  kaupmönnum  og  hásetum,  sem 
allir  voru  eitthvað  að  starfa.  Iðraði  Jússúf  þá  beisklega, 
að  hann  hafði  eytt  æskuárum  sínum  íil  ónýtis.  Þarna 
var  hann  sársvángur  að  horfa  allt  í  kringum  sig,  og  sá 
ekkert  úrræði  til  að  komast  úr  bágindum  sínum.  Þá  bar 
þar  að  kaupmann  nokkurn  svipmikinn  og  virðulegan  á- 
sýndum;  mátti  ráða  það  af  búningi  hans,  að  hann  mundi 
vera  frá  Indlandi.  Sá  hann  þegar  á  Jússúf,  að  hann 
mundi  búa  yfir  einhverjum  harmi,  gekk  hann  því  að  hon- 
um  og  spurði  hann  að  heiti  og  hverrar  stjettar  hann  væri. 
Jússúf  sagði  honum  það.  Spurði  þá  kaupmaður,  hvaðan 
hann  væri.  »Eg  er  frá  Kairó«,  ansaði  Jússúf,  »varð  eg 
þaðan  að  fara  vegna  ýmislegs  andstreymis,  sem  of  langt 
yrði  frá  að  greina.  Er  eg  nú  kominn  til  Suez  í  von  um 
að  hitta  fyrir  einhvern  góðan  mann,  sem  vildi  taka  mig 
að  sjer  og  flytja  mig  til  annara  landa,  því  mjer  þykir  ekki 
örvænt,  að    mjer    gæti    orðið  þar  betra  hlutskiptis  auðið«. 

»Gott  og  vel,  vinurl«  ansaði  kaupmaðurinn,  »eg  er  farinn 
að  eldast  og  hef  talsvert  umleikis,  þarf  eg  því  ávallt  að 
hafa  hjá  mjer  aðstoðarmann.  Nú  er  eg  á  leið  til  Dschiddah 
og  viljir  þú  fylgjast  með  mjer  þangað,  þá  skal  eg  borga 
ferðakostnað  þinn  og  þar  að  auki  greiða  þjer  einn  pjastur 
að  launum  á  degi  hverjum«. 

Jússúf  tók  boði  kaupmanns  fegins  hendi  og  keyptu 
þeir  þessu  þegar  í  stað.  Og  er  kaupmaður  var  búinn  að 
ferma,  þá  stje  hann  á  skipsfjöl  með  aðstoðarmanni  sínum. 
Urðu  þeir  vel  reiðfara  og  komu  að  mánuði  liðnum  til 
Dschiddah.  Geðjaðist  kaupmanni  vel  að  Jússúf,  meðan 
á  ferðinni  stóð,  því  hann  var  bæði  ötull  og  aðgætinn;  ljet 
hann  sjer  því  ekki  nægja  að  greiða  honum  kaup  sitt, 
heldur  gat  hann  honum  einnig  talsvert  fje  að  auki.  Var  nú 
Jússúf  aptur  orðinn  sjálfum  sjer  ráðandi  og  fór  nú  að 
skoðast  um  í  borginni.  Og  er  hann  var  orðinn  fullsaddur 
á  að  skoða  hana,  þá  gekk  hann  ini>  í  kaffihús  eitt.  Voru 
þar  ljelegar  veitingar  og  þó  afardýrar,  en  það  gagn  hafði 
hann  af  þarkomu  sinni,  að  hann  komst  í  kunningskap 
við  ýmsa  kaupmenn.  Sáu  þeir  undir  eins  að  hann  var 
útlendingur  og  spurðu  þeir,  hverra  erinda  hann  væri  þang- 
að  kominn.  Hann  kvaðst  vera  kaupmaður  eins  og  þeir 
og  kominn  þangað  í  borgina  kaupskapar  vegna,  en  með- 
fram  væri  erindi  sitt  að  fara  pílagrímsferð  til  Mekka  og 
væri  það  ógert  enn.  Gazt  kaupmönnum  vel  að  Jússúf,  því 
hann  var  allra  manna  kurteisastur  og  háttprúðastur,  og 
varð  brátt  vingott  með  þeim  og  honum.  Lifði  Jússúf  enn 
af  fje  því,  er  hann  hafði  fengið  hjá  indverska  kaupmann- 
inum.  Þá  bar  svo  til  einn  dag,  að  hann  mætti  einum 
af  kaupmönnunum,  sem  hann  var  kominn  í  kunningskap 
við;  tók  hann  þannig  til  máls  við  Jússúf:  »Eg  á  að  bjóða 
yður  nokkuð  það,  er  eg  hygg  eigi  muni  verða  yður  fjærri 
skapi.  Kaupmaður  nokkur  er  n}7dáinn  frá  konu  sinni  og 
hefir  látið  eftir  sig  mikla  auðlegð;  er  ekkjan  bæði  ung 
og  fríð  og  var  mjer  falið  á  hendur  að  bjóða  yður  gjaforð 
hennar.     Hún    er    yður   í    alla    staði   jafnkosta    og   auður 

hennar    svo    mikill,    að    þjer    getið    lifað  áhyggjulausu  lífi 
það  sem  eptir  er  æfinnar«. 

Þetta  þótti  Jússúf  kostaboð,  sem  von  var,  og  þáði 
hann  það  gjarnsamlega.  Þakkaði  hann  kaupmanninum 
fyrir  drengskap  sinn  og  kvaðst  hjartans  feginn  vilja  ganga 
að  ráðakosti  þessum.  Fór  nú  kaupmaður  til  ekkjunnar 
og  sagði  henni  undirtektir  Jússúfs;  var  þá  óðar  saminn 
kaupmálinn.  Var  í  honum  ákveðið,  að  konan  skyldi  veita 
Jússúf  svo  mikið  fje,  sem  hann  þyrfti  til  fæðis  og  upp- 
heldis,  en  hann  gekkst  að  sínu  leyti  undir,  að  greiða  henni 
morgungjöf  nokkra;  var  hún  að  vísu  eigi  allmikil,  en  þó 
meiri  en  hann  gat  af  hendi  reitt.  Jússúf  hugsaði  með 
sjer,  að  guðleg  forsjá  mundi  veita  sjer  efni  og  úrræði  til 
að  greiða  fje  þetta  þegar  þar  að  kæmi,  en  að  svo  komnu 
reið  honum  mest  á  að  leyna  örbirgð  sinni,  því  konan 
vissi  ekki  betur  en  að  hann  væri  velmegandi  kaupmaður. 
Nú  kemur  Jússúf  heim  i  hús  ekkjunnar  og  undrar  stór- 
um  hvað  þar  er  skrautlegt  og  ríkmannlegt.  Vígði  dóm- 
arinn  þau  saman  með  veg  og  virktum  og  var  Jússuf  hinn 
glaðasti;  liðu  svo  nokkrir  dagar,  að  hann  hugsaði  ekki 
um  annað  en  að  njóta  sælu  þeirrar,  er  þetta  nýja  kvon- 
fang  veitti  honum.  En  þó  kom  þar  um  síðir,  að  hann 
gerðist  áhyggjufullur,  er  hann  hugsaði  til  morgungjafar- 
ínnar,  sem  hann  átti  að  greiða,  því  til  þess  vissi  hann 
ingin  sköpuð  ráð.  Var  hann  optsinnis  kominn  á  flugstig 
Tieð  að  gangast  við  sannleikanum  fyrir  konu  sinni,  en 
com  sjer  þó  aldrei  að  því  fyrir  óvirðingu. 

Það  var  einhvern  dag  er  illa  lá  á  honum  út  úr  þessu, 
njið  hann  var  að  ganga  sjer  til  afþreyingar  úti  á  kauptorg- 
ipLiu;  sá  hann  þá  allt  í  einu  stóran  sjóð,  er  lá  fyrir  fótum 
Jalians.  Var  meira  fje  í  sjóðnum  en  til  morgungjafarinnar 
rrilurfti  og  fjekk  það  honum  mikils  fagnaðar.  Gekk  hann 
oglá  afsíðis  og  taldi  fjeð,  sem  var  í  sjóðnum,  og  var  það 
in  þúsund  gullpeninga.  Þakkaði  hann  drottni  af  hjarta 
rrir  þessa  óvæntu  hjálp,  en  á  heimleiðinni  heyrði  hann 
allara  einn    kunngjöra    hárri  röddu,    að  sá    maður,    sem 

aptur  skilaði  týndum  sjóði,  skyldi  fá  hundrað  gullpeninga 
að  launum.  Jússúf  efaði  ekki,  að  hjer  væri  meintur  sami 
sjóðurinn,  sem  hann  hafði  fundið,  og  var  hann  ekki  lengi 
að  skoða  huga  sinn  um  hvað  gera  skyldi.  Honum  höfðu 
í  uppeldinu  verið  innrættar  betri  lífsreglur  en  svo,  að  það 
gæti  runnið  á  hann  tvær  grímur,  þegar  eins  bar  undir  og 
í  þetta  skipti.  Gekk  hann  því  að  kallaranum  og  spurði, 
hver  sá  væri,  sem  týnt  hefði  sjóðnum.  Kallarinn  spurði 
aptur,  hvers  vegna  hann  vildi  vita  það.  »Vegna  þess<(, 
svaraði  Jússúf,  »að  eg  held  eg  hafi  fundið  sjóðinn,  og  vil 
eg  aptur  selja  hann  í  hendur  rjettum  eiganda.  Gerið  því 
svo  vel  og  fylgið  mjer  á  fund  hans;  og  geti  hann  leitt 
óræk  rök  að  því,  að  hann  eigi  sjóðinn,  þá  skal  hann 
samstundis  fá  hann  aptur«. 

Allir,  sem  viðstaddir  voru  og  á  heyrðu,  undruðust 
nú  mjög  og  dáðust  að  ráðvendni  Jússúfs,  loíuðu  þeir  hann 
í  hverju  orði  og  óskuðu  honum  allrar  hamingju.  En 
kallarinn  fylgdi  Jússúf  til  mannsins,  sem  týnt  hafði  sjóðn- 
um,  en  það  var  karl  einn  æruverðugur;  sat  hann  innan 
um  bókahrúgur  og  var  sem  hann  hefði  sökkt  sjer  niður 
í  einhverjar  djúpar  hugleiðingar.  »Herra!«  mælti  kallar- 
inn,  »hjer  er  maðurinn,  sem  fundið  heíir  sjóðinn,  er  þjer 
týnduð.  Vill  hann  skila  honum  aptur,  ef  þjer  getið  sagt, 
hve  mikið  fje  er  í  honum  og  lýst  honum  svo,  að  þar  af 
sjáist,  að  þjer  sjeuð  rjettur  eigandi«.  »Það  skal  eg  strax 
gera«,  ansaði  karlinn,  en  Jússúf  greip  fram  í  og  mælti: 
»Það  er  hreinn  óþaríi,  herra!  ásýnd  yðar  vekur  svo  mikið 
traust  í  hjarta  mínu,  að  eg  vil  ekki  misbjóða  yður  mefr 
þvi  að  viðhafa  varúðarreglu  þessa.  Takið  við,  hjer  er 
gullsjóðurinn,  sem  þjer  týnduð«.  Tók  karlinn  við  sjóðn-l 
um  úr  hendi  hans,  og  mælti  með  hátíðíegum  málróm  ogl 
yfirbragði:  »Guð  umbuni  ráövendni  þína,  ungi  maður!« 
Að  svo  mæltu  tók  hann  aptur  tii  að  lesa  í  bókinni,  er  l^ 
fyrir  framan  hann,  og  var  á  honum  mikill  guðræknií 
svipur.  En  Jússúf  stóð  kyrr  og  beið  þess  að  karlinr 
fengi  sjer  laun  þau,  er  kallarinn  hafði  lofað.     Að  klukku 

stundu  liðinni  leit  karlinn  upp  og  spurði  Jússúf,  eptir 
hverju  hann  væri  að  bíða.  »Herra!«  svaraði  Jússuf,  »kall- 
arinn  lofaði  í  yðar  nafni,  að  sá  sem  fyndi  sjóðinn  og 
hjeldi  honum  til  skila,  skyldi  fá  hundrað  gullpeninga.  Eg 
hefði  getað  haldið  sjóðnum  og  aldrei  þurft  að  fá  yður 
hann,  en  eg  hugsaði  með  sjálfum  mjer,  að  guð  mundi 
umbuna  ráðvendni  mína;  eg  gat  ekki  efast  um,  að  þjer 
með  gleði  ynnuð  mjer  tíunda  hlutans  at  fjenu,  þegar  eg 
færði  yður  það  aptur«.  »Beiðni  þín  er  sanngjörn«,  ans- 
aði  karlinn,  »en  viltu  ekki  gera  þig  ánægðan  með  níutíu 
gullpeninga?«  »Það  vil  eg  feginn«,  svaraði  Jússúf,  »ef 
yður  svo  líkar«.  Nú  talaði  karlinn  ekki  meira  um  þetta 
I  og  fór  að  biðjast  fyrir.  Og  sem  hann  hafði  lokið  bæn 
Isinni,  þá  spurði  hann  Jússúf  aptur,  eptir  hverju  hann 
jværi  að  bíða. 

»Eptir  hinum    níutíu    gullpeningum,    sem  þjer    haíið 

lofað  mjer«,  svaraði  Jússúf.     Tók    þá    karlinn  aptur    bók 

sína  og  fór  að  lesa.     Að  stundarkorni  liðnu  leit  hann  upp 

og  mælti:     »Heyrðu,  vinur!«  heldurðu  ekki  þú  værir  full- 

vel  í  haldinn  með  áttatíu  peningum?«    Jússúf  Ijet  sjer  það 

el  líka  og  tók    karlinn    bók    sína  í  fjórða    skipti,    spurði 

ússúf  því  næst,    hvort    hann  gæti  ekki    gert  sig  ánægðan 

með  dálítið  minna,  og  að  þessu  var  hann  þangað  til  hann 

par  búinn    að  koma    því    niður  í  einn  gullpening.     Jússúf 

jet  sjer  það  lynda,  en  ætlaði  nú  samt  að  fara;  vildi  hann 

jieldur  hafa  einn    gullpening  en  ekkert.     En  karlinn    vildi 

eyna    enn  betur,    hvað    hann    gæti    verið    lítilþægur,    og 

allaði  eptir  honum:     »Þig  munar  ekkert  um  þenna  eina 

e||ullpening;    gef  mjer  hann  upp,    og  eg  skal  gera    mitt  til, 

ð  þjer  verði  það  að  skaðlausu,  því  eg  skal  af  hjarta  árna 

»jer  og  þínum  allrar  guðs  blessunar«.     »Það    er  líka  vel- 

irlomið«,    mælti    Jússúf,    »og  það    læt  eg    mjer    vel    lynda. 

rllndheitar  bænir  eru  þess  fullverðar,    að  þær    sjeu    teknar 

knipm  yíir  tímanleg  gæði«.   Þá  lagði  karlinn  hendur  í  höfuð 

onum,  sneri  sjer  í  áttina  til  Mekka    og  bað  allsvaldanda 

kkifcð  að  veita  honum  margfalda  blessun.     Kyssti    Jússúf  á 

hönd  karlsins  að  skilnaði,  og  var  þess  eigi  langt  að  bíða, 
að  bænir  hans  báru  góðan  ávöxt.  Atburður  þessi  varð 
hljóðbær  um  alla  borgina  og  varð  mönnum  tíðrætt  um 
drengskap  þann,  er  Jússúf  hafði  sýnt;  luku  allir  lofsorði 
á  ósjerplægni  hans  og  ráðvendni  og  þóttust  ganga  að  því 
vísu,  að  hann  hlyti  að  vera  vel  efnaður,  er  hann  hafði 
farið  svo  að  ráði  sínu.  Komu  tíðindi  þessi  einnig  fyrir 
konu  Jússúfs  og  bað  hún  hann  njóta  heilan  handa,  er 
hann  hafði  breytt  svo  viturlega  og  stillilega.  En  Jússúf 
Ijet  lítið  yfir  því  og  kvaðst  ekki  hafa  gert  nema  skyldu 
sína,  þar  sem  hann  bætti  gömlum  manni  tilfinnanlegt  tjón, 
enda  hefði  hann  hlotið  meiri  velgjörð  í  staðinn,  því  and- 
heit  og  einlæg  árnaðarorð  gamals  manns  væru  dýrmætari 
en  allir  jarðneskir  fjársjóðir.  »Og  bænarorð  hans  munu 
bráðum  verða  að  áhrins  orðum«,  |mælti  kona  hans,  því 
henni  geðjaðist  vel  að  svari  þessu.  Fór  hún  þegar  og 
sótti  lyklakippu,  fjekk  Jússúf  og  mælti:  »Fyrri  maður 
minn  ljet  eptir  sig  miklar  eigur  og  sá  eg  ekki  að  eg  gæti 
ráðstafað  þeim  með  öðru  móti  betur,  en  að  fá  slíkt  val- 
menni,  sem  þú  ert,  til  að  hafa  umboð  yfir  þeim.  Skaltu 
nú  hjeðan  í  frá  hafa  óbundin  yfirráð  yfir  öllu  sem  eg  á, 
búgörðum  og  búshlutum,  gersemum  og  varningi  og  ráða 
yfir  því  öllu  eptir  hugþótta«. 

Eptir  þetta  hafði  Jússúf  stórmikið  undir  höndum, 
einkum  dýran  silkivefnað,  persneskan  rósavefnað  og  ind- 
verskan  nettludúk  af  smágjörvustu  tegund,  þar  með  einnig 
allskonar  varning  frá  Kínlandi  og  Zeylon.  Þar  að  auki 
voru  fjehirzlur  ekkjunnar  fullar  af  gullpeningum,  og  var 
Jússúf  sömuleiðis  heimilt  að  verja  fje  því  eins  og  honum  sk 
bezt  líkaði.  En  nú  varaði  hann  sig  á  iðjuleysinu,  sem 
honum  hafði  orðið  svo  hált  á,  þegar  hann  var  á  Egypta 
landi;  hafði  hann  því  allan  hugann  á  því,  að  gera  eigiufini 
konu  sinnar  sem  arðsamlegastar.  Stundaði  hann  verzl 
unina  af  miklu  kappi,  og  með  því  hann  hafði  áunnið  sje 
almennt  traust  og  virðingu  fyrir  drengskap  þann,  er  hani 
auðsýndi  gamla  manninum,    þá  sótti  þegar  fjöldi  fólks  ti 

varningshúsa  hans.  Fjölguðu  kaupunautar  hans  dag  frá 
degi,  því  hann  var  hinn  Ijúfasti  í  viðmóti  og  þótti  öllum 
gott  við  hann  að  skipta ;  varð  hann  á  stuttum  tíma  ein- 
hver  hinn  ríkasti  kaupmaður  í  Dschiddah.  Tóku  því 
aðrir  kaupmenn  að  leggja  á  hann  öfund,  og  þegar  er  þeir 
sáu  sjer  færi,  þá  reyndu  þeir  að  búa  honum  tjón. 

Nú    var    það   vandi  jarlsins  í  Mekka,  að  þegar  hann 

þurfti  á  peningum    að  halda,  þá  fjekk  hann  lán  hjá  kaup- 

mönnum  í  Dschiddah.     Borgaði  hann  þeim  aptur  með  toll- 

fje    því,    sem    honum    galzt    af    skipförmum,  er  komu  frá 

Indlandi.     Og  einn  dag  kallaði  jarlinn  fyrir  sig  kaupmenn 

þá,    er    í    borginni    voru,   og  heimtaði  af  þeim  fje  það,  er 

hann  þurfti.      Þótti  þeim  þá  sem    nú  byðist    gott  tækifæri 

til    að    steypa    Jússúf    í    glötun  og  svöruðu  þeir  jarlinum: 

»Herra!    þótt    oss    falli    nær,  þá  verðum  vjer  nú  að  synja 

fjár   þess,  er  þjer  krefjist.      En  verzlunin  gengur  svo  bág- 

lega,  að  vjer  getum  ekkert  látið   af  hendi  rakna,  og  er  nú 

svo    komið    fyrir    oss,    að    vjer  verðum  að  selja  það,  sem 

vjer    eigum    innanstokks,  til  þess  að  geta  haldið  í  oss  líf- 

inu.  Eigum  vjer  þetta  upp  á  einn  af  stjettarbræðrum  vorum, 

sem  kom  hingað    bláfátækur,  en  gekk  að  eiga  ekkju  eptir 

einhvern  ríkasta  kaupmanninn  hjer  í  borginni;  fjekk  hann 

Tyrir  kvonfang  þetta  yfirráð    yíir    geysimiklum    vörubirgð- 

um,    og    sóar    hann    þeim    í    ógegnd,  svo  vjer  getum  með 

mgu    móti    selt  vörur  vorar  eins  ódýrt  og  hann.      Verðið 

yjer  því  að  krefja  hann  einan  fjár  þessa,  sem  þjer  heimt- 

I  íðuð    af   oss«.      Þessi    áburður    kaupmannanna    hafði  nú 

eskilegan    árangur;   jarlinn    sendi  samstundis  hermenn  og 

kipaði  þeim  að  taka  Jússúf  fastan.     En  hann  hafði  kom- 

zt    á    snoðir    um,  hvað  í  býgerð  var,  og  hafði  hann  gert 

áð    sitt  svo,  að  hann  var  með  öllu  óhultur  fyrir  óvinum 

J  ínum.     Leituðu  jarlsmenn  vandlega,  en  fundn  hvergi  neitt, 

J  5ru    síðan    og   sögðu  jarli  í  viðurvist  kaupmanna,  að  för 

s;eín  hefði  orðið  til  ónýtis.     Þá  mæltu  kaupmenn:      ))Hvað 

ianIakar  það,  herra!  þó   Jússúf  sje  fjærverandi?  hann  á  stór 

,.  n  eymslubúr.     Látið  Ijúka  þeim  upp  og  munið  þjer  þá  finna 

ferfalt  meira  en  þjer  þurfið«.  Sendi  þá  jarlinn  menn  sína 
aptur  til  húsa  Jússúfs  og  sagði  þeim  að  taka  alla  peninga, 
sem  þeir  fyndu;  skyldu  þeir  og  skrásetja  nákvæmlega  vör- 
ur  þær,  er  þeir  tækju.  En  er  til  kom,  þá  fundu  þeir 
ekkert  í  vörubúrunum  og  komu  þeir  nú  aptur  og  sögðu 
jarlinum,  að  þeir  hefðu  í  annað  sinn  farið  erindisleysu. 

Kaupmenn  sögðu  nú,  að  ekki  mundi  hafa  verið  rjett 
farið  að  leitinni,  en  væri  svo,  að  ekki  fyndust  neinar 
vörur,  þá  yrði  að  grafa  niður  í  jörðina,  þvi  óhugsandi 
væri,  að  svo  mikil  auðæíi  hefðu  horíið  svo  gjörsamlega 
allt  í  einu.  Þá  fór  jarlinn  sjálfur  til  geymsluhúsa  Jússúfs 
og  Ijet  menn  sína  grafa.  Og  sem  menn  hans  stungu  rek- 
unum  niður  í  einu  horni,  þá  fundu  þeir  fjögur  ker,  og  voru 
fjórar  þúsundir  gullpeninga  í  hverju  um  sig.  Ljet  jarlinn 
telja  gullið  í  votta  viðurvist,  því  hann  var  sanngjarn  mað- 
ur  og  vildi  ekki  taka  neitt  af  undirmönnum  sínum  með 
rangsleitni.  Tók  hann  aðeins  svo  mikið  fje,  sem  honum 
nauðsynlega  lá  á  í  það  skipti,  Ijet  síðan  loka  kerunum 
aptur  og  setja  innsigli  fyrir.  Sendi  hann  þau  heim  í  hús 
Jússúfs  með  skriflegu  skírteini  um  það,  að  hann  hefði 
orðið  að  lána  nokkuð  af  gullinu  til  almennra  ríkisþarfa. 

Nú  frjettir  Jússúf  alla  aðferð  jarlsins  og  fer  heim  í 
hús  sitt;  hittir  hann  konu  sína  stórglaða  af  því,  er  síðast 
hafði  til  borið.  Segir  hún  honum,  hversu  jarlinum  haíi 
farizt,  og  kveðst  furða  sig  á  því,  að  Jússúf  skuli  hafa  átt 
svo  mikið  fje  að  sjer  óvitandi.  Þá  mælti  Jússúf:  »Mig 
furðar  engu  menna  en  þig  á  fje  þessu,  sem  menn  hafa 
fundið  í  geymslubúrum  okkar;  eg  á  það  ekki  og  verðuira 
við  að  skoða  það  eins  og  annað  geymslufje,  sem  við  megum 
ekki  verja  eptir  eigin  hugþótta.  Skulum  við  fá  það  aptur 
rjettum  eiganda,  þegar  hann  segir  til  sín«.  Skömmu 
síðar  borgaði  jarlinn  Jússúf  fje  það,  er  hann  hafði  tekið 
til  láns  og  gaf  honum  þar  að  auki  ríkmannlega  gjöf.  Ljet 
Jússúf  gullið  aptur  niður  í  kerin,  innsiglaði  þau  og  gróí 
þau  niður  á  sama  staðnum  sem  þau  höfðu  fundist.     Þessi 

ráðvandlega    breytni    Jússúfs    bar    nú    góðan    ávöxt    áður 
langt  um  liði. 

Einn  dag  er  hann  sat  við  dyrnar  á  geymsluhúsinu, 
þar  sem  gullið  var  niður  grafið,  þá  kom  til  hans  gamall 
karl  og  heilsaði  honum.  Leit  hann  inn  í  húsið  með 
raunasvip  og  var  einhvern  veginn  kynlegur;  spurði  Jússúf 
hann,  hvernig  á  þvi  stæði,  en  karlinn  vildi  ekki  segja 
honum  það  að  svo  komnu.  Kvaðst  hann  skyldu  finna 
hann  að  kvöldverði,  og  segja  honum  allt  sem  hann  vildi 
vita.  Þakkaði  Jússúf  hinum  ókunnuga  manni  fyrir  sóma 
þann,  er  hann  gerði  sjer,  með  því  að  koma  heim  í  hús 
sitt,  og  tiltók  tímann,  er  hann  skyldi  koma.  Og  er  Jússúf 
var  kominn  heim,  þá  hafði  hann  allan  viðbúnað  til  þess 
að  fagna  gestinum  sem  bezt,  og  beið  hans  með  mikilli 
óþreyju.  Nú  er  karlinn  kom,  þá  settust  þeir  að  ágætum 
kvöldverði;  töluðu  þeir  um  líttvarðandi  hluti  daginn  og 
veginn  meðan  á  máltíðinni  stóð.  Og  þá  fyrst  er  þeir 
stóðu  upp  frá  borðum,  spurði  Jússúf,  hvers  vegna  hann 
hefði  horft  svo  forvitnislega  inn  í  geymsluhús  sitt. 

»Það  skal  eg  nú  segja  þjer,  son  minn!«  ansaði  karl- 
inn.  »Eg  er  frá  Indlandi  og  kem  eg  hingað  á  ári  hverju 
í  verzlunarerindum.  Hef  eg  orðið  að  kenna  á  hverflyndi 
hamingjunar,  beðið  optsinnis  skipbrot  og  orðið  fyrir  öðrum 
hrakföllum;  tók  eg  því  það  ráð,  að  verja  mestum  hluta 
eigna  minna  í  gullpeninga  og  grafa  þá  niður  á  ýmsum 
stöðum,  svo  eg  gæti  tekið  til  þeirra  í  viðlögum.  Þarf  eg 
sízt  að  iðrast  þess  nú,  því  á  seinustu  ferðinni  hingað  brotn- 
aði  skipið,  sem  eg  var  á,  í  hræðilegu  ofviðri,  og  fjekk  eg 
Imeð  naumindum  bjargað  lífi  mínu.  Missti  eg  þar  allar 
vörur  mínar  og  verð  eg  því  að  taka  á  fjársjóðum  nokkr- 
um,  er  eg  hafði  grafið  niður  í  geymsluhúsinu,  sem  þú 
hefur  nú  fengið  til  umráða.  Eg  vona  þú  meinir  mjer 
ekki  að  taka  tje  mitt  aptur«.  »Þjer  eigið  að  vísu  að  ganga«, 
mælti  Jússúf;  »gullið  fannst  af  kynlegri  tilviljun  og  tók 
arlinn  í  Mekka  nokkuð  af  því  til  ríkisþarfa.  Borgaði 
íann  það  aptur  með  stakri  skilvísi  og  ljet  eg  það  þá  aptur 

niður  í  sömu  kerin.  Skal  eg  nú  afhefnda  yður  fje  þetta«. 
Að  svo  mæltu  Ijet  hann  sækja  kerin  og  bað  karlinn  að 
taka  við  þeim.  En  karlinn  færðist  undan  og  kvað  gullið 
vera  í  góðum  höndum,  svo  sjer  þætti  engin  ástæða  til  að 
skipta  um  geymslustað.  Þakkaði  hann  Jússúf  með  fögr- 
um  orðum  fyrir  geymsluna  og  lofaði  drengskap  hans  og 
ráðvendni.  Sátu  þeir  Jangt  fram  á  nótt  og  töluðu  saman 
sjer  til  skemmtunar,  drukku  ljúffenga  drykki  og  átu  syk- 
urbakaðar  smákökur.  En  er  þeim  þótti  mál  til  komið  að 
hátta,  þá  lögðust  þeir  til  hvíldar,  en  sváfu  eigi  lengi. 
Skildu  þeir  um  morguninn  og  fór  hvor  til  sinna  starfa. 
Um  kvöldið  hittust  þeir  aptur  og  sagði  þá  karlinn  Jússúf, 
að  hann  væri  orðinn  of  gamall  til  að  fást  við  verzlun,  og 
hefði  því  ráðið  af,  að  fara  heim  aptur  í  átthaga  sína  og 
sitja  þar  um  kyrt  til  dauðadags;  bað  hann  Jússúf  taka 
við  verzlun  sinni  og  verja  til  hennar  peningum  þeim,  er 
fundizt  höfðu  í  geymsluhúsinu.  Fór  Jússúf  þegar  til  konu 
sinnar  og  sagði  henni  frá  kostaboði  þessu;  gazt  henni  vel 
að  því,  en  kvað  sjer  bezt  þykja,  að  áður  en  hann  færi, 
þá  gerðu  þau  hjónin  sáttmála  sín  á  milli,  að  hvort  þeirra, 
sem  lengur  lifði,  skyldi  erfa  það  sem  fyr  dæi.  Var  sátt- 
máli  þessi  saminn  skömmu  áður  en  Jússúf  lagði  af  stað 
og  var  honum  fengið  endurrit  hans.  Varði  hann  nokkru 
af  peningum  karlsins  í  vörur  og  ljet  flytja  þær  á  skip  það, 
er  þeir  ætluðu  með  til  Indlands.  Og  er  alt  var  búið  til  ferð- 
arinnar,  þá  kvaddi  Jússúf  konu  sína  og  stje  á  skipsfjöl; 
gekk  ferðin  vel  og  stigu  þeir  á  land  í  hafnborg  þeirri,  þar 
er  karlinn  átti  heima.  Kom  nú  Jússúf  heim  i  hús  hans 
og  undraðist  stórum,  er  hann  sá  hve  þar  var  skrautlegt 
og  ríkmannlegt.  Heyrði  hann  brátt,  að  kaupmaður  þessi 
var  hinn  mesti  skörungur  í  borginni  og  forstjóri  verzlunar- 
manna  þeirra,  er  þar  voru.  Trúði  hann  Jússúf  svo  vel, 
að  hann  fjekk  honum  undir  eins  öll  verzlunarforráð  í 
hendur,  en  ekki  var  þar  með  búið,  því  þegar  hann  var 
búinn  að  vera  hjá  honum  svo  sem  mánaðar  tíma,  þá 
bauð    hann    honum    gjaforð    einkadóttur    sinnar.      En    til 

þess  að  aðrir  kaupmenn  skyldu  ekki  öfundast  yíir  láni 
Jússúfs,  þá  rjeði  hann  honum  til  að  láta  þá  flytja  bónorð 
sitt.  Fór  þelta  mjög  að  vonum.  Karlinn  var  fljótur  til  að 
játa  því,  er  hann  sjálfur  óskaði  í  hjarta  sínu.  Var  þegar 
sent  eftir  dómara  og  saminn  kaupmáli;  var  brúðkaupið 
haldið  samdægris  með  frábærri  vegsemd  og  viðhöfn.  Þá 
voru  fátæku  fólki  gefnar  stórmannlegar  ölmusugjafir,  og 
er  mælt,  að  brúðkaupsveizlan  hafi  kostað  alt  að  hundrað 
þúsundum  gullpeninga. 

Nú  hafði  Jússúf  allar  eigur  tengdaföður  síns  undir 
höndum,  og  hafði  hann  mikil  not  af  ráðum  hans  í  verzl- 
unarfyrirtækjum  sínum,  því  karlinn  gamli  var  frábær  að 
vitsmunum  og  reynslu.  Þegar  liðið  var  eitt  ár  frá  brúð- 
kaupinu,  ól  kona  Jússúfs  sveinbarn  og  fjekk  það  honum 
mikils  fagnaðar.  En  sá  fögnuður  varð  harmi  blandinn, 
því  tengdafaðir  hans  andaðist  skömmu  síðar.  Var  Jússúf 
allt  af  hjá  honum  meðan  hann  lá  banaleguna.  Og  sem 
karlinn  var  aðfram  kominn,  þá  mælti  hann  til  hans  þess- 
um  orðum:  »Son  minn!  nú  er  útsjeð  um  það,  að  eg  mun 
ekki  framar  á  fætur  rísa,  og  verð  eg  fyrir  andlát  mitt  að 
segja  þjer  frá  leyndarmáli  einu.  Þú  manst  víst  eptir  karl- 
inum,  sem  tók  þig  með  sjer  frá  Suez  til  Dschiddah,  og 
ekki  muntu  víst  heldur  vera  búinn  að  gleyma  hinum 
karlinum,  sem  var  eigandi  að  sjóðnum,  er  þú  hjelzt  svo 
ráðvandlega  til  skila.  Hjer  sjerðu  nú  báða  karlana  í  einu, 
því  þú  áttir  við  mig  í  bæði  skiptin;  mjer  var  orðið  vel 
við  þig  sökum  hógværðar  þinnar  og  ljúfmennsku  og  vildi 
eg  einnig  reyna  ráðvendni  þína  og  hreinskilni.  Og  er  mjer 
líkaði  vel,  hversu  þú  reyndist,  þá  fastrjeð  eg  að  samtengja 
þig  því,  sem  eg  átti  dýrmætast  hjer  í  heimi  og  tók  þig  í 
sonar  stað.  Er  nú  ósk  minni  framgengt  orðið  og  dey  eg 
frá  þjer  sem  dótturmanni  mínum.  Sýn  þú  dóttur  minni 
ávallt  alla  þá  virðingu,  sem  hún  á  heimtingu  á,  þar  sem 
eg  hef  falið  farsæld  hennar  á  þitt  vald.  Minnstu  þess, 
hversu  jafngirni  þín  og  ósjerplægni  hefir  orðið  þjer  heilla- 
drjúg  og  iðkaðu  því  dyggðir  þessar  áfram  alla  tíma  fram- 

vegis.  Vertu  nú  sæll  og  guð  varðveiti  þig«.  Að  svo 
mæltu  andaðist  karlinn;  var  útför  hans  gerð  með  mikilli 
viðhöfn  og  stóðu  börn  hans  fyrir  henni. 

Nú  var  ekkert,  sem  knúði  Jússúf  til  að  vera  lengur 
á  Indlandi  og  kvaddi  hann  því  konu  sína  til  ferðar  með 
sjer  til  Egyptalands;  seldu  þau  eignir  sínar  og  fóru  fyrst  til 
Dschiddah,  því  Jússúf  gerði  ráð  fyrir  að  íinna  þar  aðra 
konu  sína.  En  er  þangað  kom,  þá  var  honum  sagt  and- 
lát  hennar,  og  erfði  hann,  svo  sem  til  stóð,  allar  eigur 
hennar,  en  þær  voru  geysimiklar.  Varði  hann  þeim  öll- 
um  til  varningskaupa  og  leigði  skip  nokkur  til  flutnings, 
auk  þeirra,  er  hann  kom  með  frá  Indlandi,  sigldi  hann 
svo  með  allan  flota  sinn  til  Suez  og  kom  þangað  með 
heilu  og  höldnu  eptir  farsællega  ferð.  Skipaði  hann  þar 
upp  allan  varning  sinn  og  klyfjaði  með  honum  ógrynni 
úlfalda;  slóst  hann  svo  ásamt  konu  sinni  í  för  með  lesta- 
mönnum,  sem  ætluðu  til  Kairó.  f*ar  settist  hann  að  í 
skrautlegu  húsi  og  lagði  nú  mest  kapp  á,  að  leita  upp 
hina  fyrstu  konu  sína,  er  hann  hafði  neyðst  til  að  yflrgefa. 
En  þrátt  fyrir  allar  rannsóknir  sínar  varð  hann  einskis 
vísari  nema  þess,  að  kona  hans  og  börn  höfðu  átt  í 
mestu  bágindum  frá  því  er  hann  skildi  við  þau.  En  er 
hann  heyrði  það,  þá  gerði  hann  þannig  ráð  sitt.  Hann 
efnaði  til  stórkostlegrar  veizlu  og  ljet  kallara  fara  um  alla 
borgina  og  bjóða  til  hennar  hverjum  þeim,  er  þurfandi 
væri.  Hugsaði  hann  með  sjer,  að  ef  [kona  sín  væri  í 
Kairó,  þá  mundi  hún  koma  í  veizluna.  Stóð  hann  því 
útí  horni  einu  í  veizlusalnum  og  hugði  vandlega  að  öll- 
um,  sem  inn  gengu;  enda  varð  ekki  von  hans  að  lygi, 
því  kona  hans  kom  inn  og  kannaðist  hann  undir  eins 
við  hana,  þótt  hún  hefði  látið  ásjást  af  eymd  og  örbirgð. 
Ljet  hann  þegar  fylgja  henni  inn  í  annað  herbergi  og 
þjóna  henni  með  virktum;  gekk  hann  því  næst  sjálfur 
inn  til  hennar  og  spurði,  hvernig  hún  hefði  ratað  í  þvílík 
bágindi;  en  sem  hún  tók  að  segja  honum  frá  hörmung- 
um  sínum    og  barma   sjer    yfir  missi    bónda  síns,   þá  var 

lokið  ólíkindalátum  hans  og  mælti  hann  til  hennar:  »Hjer 
er  sá  kominn,  sem  þú  syrgir  og  tregar;  eg  er  Jússúf  bóndi 
þinn«.  Þá  fjellust  þau  í  faðma  og  grjetu  þangað  til  þau 
höfðu  svalað  hjörtum  sínum.  Ljet  Jússúf  þá  fylgja  konu 
sinni  og  börnum  þeirra  beggja  til  lauga  og  færa  þau  í  skraut- 
legan  fatnað.  Eptir  það  Ijet  hann  báðar  konur  sínar  heils- 
ast  og  var  dóttir  indverska  karlsins  Ijúf  og  ástrík  við  hina 
fyrstu  konu  manns  síns.  Bjuggu  þau  svo  öll  saman  með 
ást  og  eindrægni,  og  hjelzt  sæla  þeirra  óröskuð  til  æfiloka. 


Frá  El  Melik  Ennasir  Egyptalandskonungi  og  þremur 
lögreglustjórum. 

Svo  er  mælt,  að  einhvern  dag  varð  El  Melik  Ennasír 
konungi  mikill  hugur  á  að  heyra  eitthvað,  sem  fáheyrt  væri 
og  nýstárlegt  að  marki;  Ijet  hann  löngun  þessa  i  ljósi 
við  einn  af  hirðmönnum  sínum.  Sagði  þá  hirðmaðurinn, 
að  honum  væri  bezt  að  senda  eptir  nokkrum  lögreglu- 
stjórum,  þeir  mundu  víst  geta  sagt  honum  frá  einhverju  af 
því  tægi,  sem  honum  væri  hugleikið  að  heyra.  Sendi  þá 
konungur  eptir  lögreglustjórunum  í  Kairó,  Búlak  og  Misrel- 
Kadimeh.  Gengu  þeir  fyrir  hann  með  lotningu  og  mælti 
hann  þannig  til  þeirra:  »Það  er  vilji  minn,  að  hver  ykkar 
um  sig  segi  mjer  frá  því  kynlegasta  og  fáheyrðasta,  sem 
fyrir  hann  hefir  komið,  frá  því  hann  tók  við  embætti  sínu«. 

Þeir  svöruðu:  »Vjer  heyrum  og  hlýðum«,  og  tók 
iögreglustjórinn  i  Kairó  fyrstur  til  máls.  »Herra!«  sagði 
hann,  »það  kynlegasta,  sem  eg  hefi  lifað  í  allri  minni 
embættistíð,  er  atburður  sá,  er  eg  nú  mun  greina: 

Hjer  í  borginni  voru  tveir  menn,  sem  kvaddir  voru 
að  dómum  eins  og  lögmætir  vottar.  Allt  um  það  áttu 
þeir  mök  við  vændiskonur,  drukku  vín  og  voru  menn 
óhlutvandir.  Nú  þótt  eg  hefði  mig  allan  við,  þá  tókst 
mjer  samt  aldrei  að  sanna  sakir  á  hendur  þeim.  Loksins 
tók  eg    það  til    bragðs,    að    eg    gekk    til  vínsölumanna  og 

þeirra,  sem  verzluðu  með  ávexti,  bæði  nýlesna  og  þurk- 
aða,  svo  og  til  kertasala  og  allra,  er  húsaráð  áttu  þar  sem 
ólifnaður  var  framinn;  bað  eg  þá  alla  að  láta  mig  vita, 
þegar  báðir  hinir  fyrrnefndu  menn  væru  í  vínhúsum  eða 
nokkurstaðar  annarstaðar  á  svalli,  eins  líka  ef  þeir  keyptu 
einhverja  þá  hluti,  sem  menn  eru  vanir  að  búa  sig  út 
með,  þegar  þeir  fara  í  þessháttar  leiðangra. 

Þeir  svöruðu:  »Við  heyrum  og  hlýðum«.  Og  nú 
bar  svo  til  eitt  kvöld,  að  maður  kom  til  mín  og  sagði 
mjer,  að  báðir  hinir  fyrnefndu  kumpánar  væru  nú  í  því 
og  því  stræti,  í  því  og  því  húsi,  hefðu  þeir  þar  illa  sam- 
búð  og  ósæmilega  breytni.  Brá  eg  þá  við  með  sama  og 
bjóst  dularklæðum,  kvaddi  mann  til  fylgdar  við  mig  og 
fór  gagngert  til  hússins,  sem  mjer  var  til  vísað.  Drap  eg 
þar  á  dyr  og  lauk  upp  fyrir  mjer  ambátt  nokkur;  spurði 
hún,  hver  eg  væri,  en  eg  svaraði  henni  engu  og  gekk  inn. 
Sá  eg  þá  báða  mennina,  sem  eg  var  að  leita  að?  og  sátu 
þeir  að  víndrykkju  með  lauslátum  kvennsniptum.  Og 
sem  þeir  sáu  mig,  þá  stóðu  þeir  upp  og  heilsuðu  mjer 
með  lotningu,  leiddu  mig  í  öndvegi  og  sögðu:  »Vertu 
velkominn  með  oss,  eins  og  heiðursgestur  og  góður  fje- 
lagsbróðir«.  Voru  þeir  með  öllu  ófeilnir  við  mig  og  ótta- 
lausir.  Fór  nú  húsráðandinn  út  sem  allra  snöggvast  og 
kom  aptur  með  þrjú  hundruð  gullpeninga.  Mæltu  þeir 
þá  til  mín  þessum  orðum:  »Heyrðu  okkur,  herra  lög- 
reglustjóri!  þú  getur  reyndar  gert  okkur  mikla  vanvirðu 
og  refsað  okkur,  en  þú  mundir  ekki  hafa  af  því  annað 
en  amstur  og  ómak.  Það  er  því  miklu  ráðlegra  fyrir  þig 
að  taka  við  fje  þessu  og  vernda  okkur,  því  sjálfur  guð 
hinn  alvaldi,  —  hvers  nafn  vegsamist!  —  hann  er  kall- 
aður  verndari,  og  hann  elskar  þá  meðal  þjóna  sinna,  sem 
eru  ósparir  á  vernd  sinni.  Það  er  því  vafalaust,  að  þú 
munt  hljóta  þökk  og  umbun,  ef  þú  lætur  að  orðum  okkar«. 
Þá  hugsaði  eg  með  sjálfum  mjer:  »Nu  jæa!  eg  get  þá 
sleppt  þeim  í  þetta  skipti  og  tekið  við  gullinu;  það  er 
nógur  tími  að  hegna  þeim,  ef  eg  næ  í  þá  seinna«. 

Eg  stakk  nú  á  mig  gullinu  og  gekk  burt;  Ijet  eg 
þetta  ekki  vera  á  fleiri  manna  vitorði.  En  daginn  eptir 
kom  sendimaður  frá  dómaranum  og  mælti:  »Herra  lög- 
reglustjóri!  dómarinn  stefnir  þjer  á  fund  sinn;  þú  verður 
að  gera  svo  vel  og  koma  strax«.  Stóð  eg  þegar  upp  og 
fór  með  sendimanninum  til  dómarans,  en  sízt  kom  mjer 
til  hugar,  hvers  vegna  mjer  var  þangað  stefnt.  Nú  er  eg  kom 
til  dómarans,  þá  voru  þar  fyrir  bæði  vitnin  og  húsráðand- 
inn,  sem  hafði  fengið  mjer  gullpeningana.  Eg  gat  ekki  þrætt 
fyrir,  því  hann  hafði  með  sjer  skriflegt  skírteini  og  bæði 
vitnin  báru  það,  að  eg  væri  skuldugur  manninum  um  fjeð. 
Og  er  dómarinn  hafði  lagasönnur  á  máli  þessu,  þá  dæmdi 
hann  mig  til  að  borga;  gerði  eg  það  í  fússi  og  sáriðraðist 
eptir  að  eg  hafði  ekki  tekið  almennilega  ofan  í  lurginn  á 
þrælunum«. 

Þá  stóð  upp  lögreglustjórinn  í  Búlak  og  mælti:  »Drott- 
inn  minn  og  herra!  nú  skal  eg  segja  yður  það  kynlegasta, 
sem  mig  hefir  hent  frá  því  eg  tók  við  embætti  mínu.  Það 
stóð  einusinni  svo  á  fyrir  mjer,  að  eg  skuldaði  svo  sem 
svaraði  þrem  þúsundum  gullpeninga,  og  átti  að  borga 
skuldina  innan  skamms  tíma.  Seldi  eg  þá  allt  sem  eg 
átti,  bæði  laust  og  fast,  en  fjekk  ekki  meira  upp  úr  því 
en  tvær  þúsundir  gullpeninga.  Varð  eg  nú  hræddur  og 
kvíðafullur  út  úr  þessu.  En  eitt  kvöld  er  eg  sat  heima 
hjá  mjer  í  þungu  skapi,  þá  heyri  eg  að  barið  er  að  dyr- 
um.  Hleypur  þá  einn  af  þrælum  mínum  til  dyra,  en 
kemur  aptur  nábleikur  og  skjálfandi.  »Æ,  herra!«  sagði 
hann,  »það  er  maður  fyrir  utan  í  skinnklæðum  með  sverð 
og  hníf,  og  fylgja  honum  aðrir  fleiri;  þeir  vilja  fá  yður  í 
tal«.  Tók  eg  þá  sverð  mitt  og  gekk  út  til  að  sjá  hverjir 
komnir  væru.  Hafði  þrællinn  sagt  satt  og  spurði  eg  komu- 
menn,  hvað  þeir  vildu.  »Við  erum  stigamenn«,  svöruðu 
þeir,  »við  tókum  geysi  mikil  auðæfi  að  herfangi  núna  í 
nótt,  og  ætlum  nú  að  gefa  þjer  þau,  svo  þú  losnir  við 
allar  áhyggjur  og  getir  borgað  skuldir  þínar«.  Spurði  eg 
þá,    hvar    herfang  þeirra  væri.      Komu  þeir  þá  með  stóra 


200 

kistu  og  leizt  mjer  hún  vera  full  af  gullkerum  og  silfur- 
kerum.  Varð  eg  frá  mjer  numinn  af  fögnunði  og  hugsaði 
með  sjálfum  mjer,  að  nú  gæti  eg  borgað  skuldir  mínar, 
og  hefði  eg  þó  ógrynni  fjár  afgangs.  Þótti  mjer  nú  ó- 
sanngjart  að  veita  ekki  þessum  góðu  mönnum  dálitla 
hugnun,  og  sótti  því  hinar  tvær  þúsundir  gullpeninga,  er 
eg  hafði.  Gaf  eg^þeim  fje  þetta  og  þakkaði  þeim  hjartan- 
lega  fyrir  auðæfin,  en  þeir  tóku  við  gullinu  og  fóru  burt  með 
það  í  náttmyrkrinu.  Þegar  ljómaði  af  degi  fór  eg  að  skoða 
í  kistuna,  og  sá  eg  þá  að  öll  kerin  í  henni  voru  ekki 
annað  en  gylltur  kopar  og  tin,  og  tæplega  hundrað  silfur- 
peninga  virði.  Varð  eg  þá  frá  mjer  af  gremju  og  skap- 
raun,  en  gullpeningarnir  voru  farnir  og  áhyggjurnar  marg- 
faldar  við  það  sem  áður  var«. 

Nú  stóð  upp  lögreglustjórinn  í  Misrem-el-Kadimeh 
og  mælti:  »Drottinn  minn  og  herra !  það  kynlegasta, 
sem  fyrir  mig  hefur  komið  í  allri  minni  embættistíð,  er 
atburður  sá,  er  eg  nú  mun  greina.  Eg  hafði  einusinni 
látið  hengja  tíu  ræningja,  hvern  á  sínum  gálga.  Setti  eg 
verði  við  gálgana  og  bannaði  þeim  að  taka  nokkurn  ofan 
af  þeim,  er  hengdir  voru.  En  sem  eg  kom  þangað  morg- 
uninn  eptir,  þá  var  einn  gálginn  horfinn,  en  í  öðrum 
hjengu  tveir  menn  fyrir  einn.  Spurði  eg  varðmennina, 
hvernig  á  því  stæði,  en  þeir  kváðust  ekki  vita.  En  er  eg 
hótaði  þeim  með  barsmíði,  þá  sögðu  þeir  eins  og  var: 
»Herra!  við  sofnuðum  útaf  í  nótt  eð  var,  og  þegar  við 
vöknuðum,  þá  sáum  við  að  einum  af  ræningjunum  var 
stolið  ásamt  gálganum,  er  hann  hjekk  í.  Urðum  við  þá 
hræddir,  og  með  því  svo  hittist  á,  að  bóndi  nokkur  kom 
þar  aðvífandi  og  rak  á  undan  sjer  asna,  þá  tókum  við 
bóndann  og  hengdum  hann  á  gálgann  þarna,  svo  hann 
gengi  í  stað  hins  stolna«.  Furðaði  mig  stórum  á  þessu,  og 
spurði  eg  þá,  hvað  bóndinn  hefði  flutt  á  asna  sínum;  þeir 
sögðu,  að  hann  hefði  ekki  flutt  á  honum  nema  einn  þver- 
bakspoka.  »Hvað  var  í  honum?«  spurði  eg;  þeir  sögðu 
það  vera  sjer  ókunnugt.    Ljet  eg  þá  færa  mjer  pokann  og 

leysa  írá  honum.  Og  sjá!  við  fundum  manns  líkama 
sundurlimaðan  í  pokanum.  Og  er  eg  sá  það,  þá  hrópaði 
eg:  »Lofaður  sje  algjörleiki  drottins.  Þetta  er  eigi  til 
annars  fram  komið  en  þess,  að  bóndinn  fengi  makleg 
málagjöld  fyrir  níðingsverk  það,  er  hann  vann  á  hinum 
vegna  manni,  og  er  með  þessu  sýnt,  að  herrann  fer  ekki 
í  of  harðan  reikningsskap  við  þjóna  sína«. 


Draumurinn. 

Frá  því  er  sagt,  að  maður  einn  í  Bagdad  vellríkur 
missti  allan  auð  sinn  og  komst  í  mestu  bágindi,  svo  að 
hann  varð  loksins  að  vinna  baki  brotnu  til  að  hafa  ofan 
af  fyrir  sjer. 

Einhverja  nótt  er  hann  svaf  eptir  hita  og  þunga  dags- 
ins,  þá  þótti  honum  sem  maður  kæmi  til  sín  og  segði: 
»Heill  þín  er  í  Kairó;  far  þangað  og  leita   hana  upp!« 

Nú  fer  hann  af  stað  til  Kairó  og  kom  þangað  seint 
á  kveldi;  svaf  hann  því  um  nóttina  í  musteri  einu.  Nú  stóð 
hús  eitt  rjett  hjá  musterinu,  og  svo  sem  fyrir  hugað  var 
af  drottni,  þá  komu  ræningjar  og  brutust  út  úr  musterinu 
inn  í  húsið.  En  þeir  sem  í  húsinu  bjuggu,  urðu  þess 
varir,  kölluðu  eptir  hjálp  og  lustu  upp  ópi;  kom  lögreglu- 
stjórinn  þegar  með  varðliðið  og  lögðu  ræningjarnir  þá  á 
flótta. 

Lögreglustjórinn  gekk  inn  í  musterið  og  fann  þar 
manninn  frá  Bagdad  sofanda.  Ljet  hann  þá  taka  hann 
fastan  og  húðstrýkja  hann,  svo  að  hann  var  nærri  dauður. 
Eptir  það  ljet  hann  setja  hann  í  myrkvastofu.  —  En  er 
þrir  dagar  voru  liðnir,  ljet  hann  leiða  manninn  fyrir  sig  og 
spurði  hann,  hvaðan  hann  væri.  »Eg  er  frá  Bagdad«, 
svaraði  hann.  »Og  hvert  var  erindi  þitt  til  Kairó?«  spurði 
lögreglustjórinn.  Þá  mælti  bandinginn;  »Mig  dreymdi  eg 
sæi  mann,  og  þótti  mjer  hann  segja  við  mig:  »Heill  þín 
er    í    Kairó;    far   þangað  og  leita  hana  upp«.     Fór  eg  því 

hingað  og  hef  eg  nú  reynt,  að  húðstrokan  var  sú  eina 
heill,  sem  eg  hjer  átti  í  vændum«. 

Þá  setti  óstjórnlegan  hlátur  að  lögreglustjóranum  og 
tók  hann  þannig  til  orða:  »Ó,  mikil  er  heimskan,  mjer 
hefur  þrisvar  vitrazt  maður  í  draumi  og  þótti  mjer  hann 
segja:  »{  þeim  og  þeim  hluta  borgarinnar  Bagdad  er  hús 
nokkurt,  sem  er  svo  og  svo  útlitis.  —  Aldingarður  liggur 
að  húsinu  og  er  neðst  í  honum  gosbrunnur;  en  undir 
brunninum  eru  mikil  auðæfi  fólgin.  Farðu  þangað  og 
grafðu  þau  upp.  En  eg  var  ekki  það  barn,  að  eg  færi 
að  þjóta  af  stað  þangað,  og  þú,  flónið  þitt!  tókst  þjer  ferð 
á  hendur  til  að  elta  einhvern  hjegóma,  sem  fyrir  þig  hafði 
borið  í  ringluðum  draumórum«. 

Að  svo  mæltu  fjekk  lögreglustjórinn  honum  nokkra 
peninga  og  mælti  ennfremur:  »Taktu  við  skildingum 
þessum  og  reyndu  svo  einhvern  veginn  að  dragnast  heim 
aptur«. 

Maðurinn  fór  nú  heim  aptur  til  Bagdal.  En  húsið 
sern  lögreglustjórinn  hafði  lýst  fyrir  honum,  var  hús  sjálfs 
hans.  Og  sem  hann  var  kominn  heim,  þá  tók  hann  reku 
og  pál  og  gróf  undir  gosbrunninum  og  fann  þar  mikil 
auðæíi.  Með  slíkum  hætti  veitti  drottinn  manni  þessum 
fje  og  fullsælu. 


Sagan  af  Benasir  kóngssyni. 


r, 


Einu  sinni  var  konungur  á  Persa- 
landi,  sem  var  barnlaus  og  hafði 
þó  verið  kvæntur  í  mörg  ár.  En  þó  kom  þar  um  síðir, 
að  drottning  hans  varð  barnshafandi  og  voru  þá  haldnar 
fagnaðarhátíðir  um  alt  ríkið.  En  er  meðgöngutíminn  var 
á  enda  og  drottningin  hafði  tekið  jóðsóttina,  þá  mátti  hún 
ekki  fæða.  Kom  fyrir  ekki,  þótt  allir  hinir  beztu  læknar 
væru  til  kvaddir,  því  þeim  bar  öllum  saman  um,  að  annað- 

hvort  yrði  að  deyja,  móðirin  eða  barnið.  Og  sem  konung- 
urinn  og  öll  hirðin  var  í  öngum  sínum  út  af  þessum 
hörmulegu  vandræðum,  þá  kom  þangað  maður  nokkur 
ókunnugur  og  bauðst  til  að  hjálpa  drotningu  svo  hún 
mætti  fæða.  En  það  áskildi  hann  sjer  að  launum,  að 
barnið  yrði  sjer  í  hendur  selt,  þegar  það  væri  átján  ára 
að  aldri. 

Konunginum  leizt  hinn  ókunni  maður  illsviplegur  og 
færðist  lengi  undan  að  gangast  undir  skilyrði  það,  er  hann 
setti  honum.  En  vezírinn  sagði,  að  konungur  gæti  leitt 
hjá  sjer  að  efna  heitið,  þegar  þar  að  kæmi;  ljet  þá  kon- 
ungur  til  leiðast,  enda  lá  honum  sjálfum  hvað  mest  á 
hjarta,  að  bæði  móðirin  og  barnið  mætti  lifa.  Og  nú 
greiddi  hinn  ókunni  maður  svo  vel  fyrir  drottningu,  að 
hún  ól  barnið  og  hjelt  sjálf  lífi;  var  það  sveinbarn  vænt 
og  fagurt.  Var  sveininum  nafn  gefið  og  kallaður  Benasír 
(þ.  e.  hinn  óviðjafnanlegi).  Nú  þökkuðu  allir  komumanni 
og  báðu  hann  njóta  heilan  handa,  en  hann  gaf  sig  lítt 
að  því;  segir  hann  konunginum  að  skilnaði,  að  hann  muni 
finna  hann  aptur  að  átján  árum  liðnum  og  ganga  þá  ríkt 
eptir,  að  efnt  verði  heitið.  Hafði  konungur  þá  þegar  fastlega 
ásett  sjer  að  efna  ekki  orð  sín.  Fjekk  hann  hina  ágæt- 
ustu  meistara  til  að  kenna  syni  sínum,  og  vandaði  upp- 
eldi  hans  sem  bezt  hann  gat.  En  sem  sveinninn  stálp- 
aðist,  þá  gerðist  konungur  æ  hugsjúkari  og  vissi  ekki, 
hverjum  undanbrögðum  hann  æíti  að  beita,  til  þess  að 
firra  sig  efndum  heitorðsins.  Var  drottning  að  sínu  leyti 
eins  áhyggjufull  og  komust  þau  bæði  að  þeirri  niðurstöðu, 
að  bezt  væri  að  senda  sveininn  til  einhvers  konungs,  sem 
væri  þeim  vinveittnr.  Mundi  þá  hinn  ókunni  maður  grípa 
í  tómt,  er  hann  kæmi,  og  enginn  til  frásagna  um  það, 
hvar  sveinninn  væri  niður  kominn.  Sendu  þau  því  Benasír 
ekki  fullra  sjö  ára  gamlan  til  keisarans  á  Kínlandi.  Fagn- 
aði  keisarinn  honum  vel  og  tók  þegar  ástfóstri  við  hann. 
Olst  Benasír  þar  upp  með  sonum  sjálfs  hans  og  hafði 
sama    eptirlæti,    enda  ljet  keisarinn  í  veðri  vaka,  að  hann 

væri  sonur  sinn;  hefði  hann  á  bernskuárum  verið  að  fóstri 
hjá  Persakonungi,  en  væri  nú  aptur  kominn  til  föðurhúsa. 
Vissi  Benasír  sjálfur  ekki  betur  en  að  svo  væri,  og  þótti 
þá  vandamönnum  hans  því  meiri  von,  að  hann  mundi  geta 
leynzt  fyrir  þeim,  er  mestan  hug    höfðu  á  að  finna  hann. 

Nú  átti  Kínlands  keisari  eina  dóttur  og  ólust  þau 
Benasír  þar  upp  í  höllinni,  eins  og  systkin.  Var  þessi 
dóttir  keisarans  ung  að  aldri  og  svo  fögur  að  undrum 
þótti  gegna,  og  átti  hún  hvergi  sinn  líka.  Benasír  vissi 
ekki  annað  en  hún  væri  systir  sín,  en  ást  hans  á  henni 
fór  æ  vaxandi  eptir  því  sem  honum  jókst  aldur,  og  varð  að 
ákafri  ástríðu.  Og  með  því  hann  hugði  ást  sína  syndsam- 
lega,  þá  reyndi  hann  með  öllu  móti  að  kæfa  hana  niður, 
en  hún  magnaðist  miklu  fremur  að  því  skapi  sem  hann 
þroskaðist,  og  er  hann  fann,  að  hann  mátti  eigi  lengur 
halda  tilfinningum  sínum  í  taumi,  þá  sagði  hann  keisar- 
anum  föður  hennar,  hversu  komið  var,  og  sárbændi  hann 
að  senda  sig  burt  frá  hirðinni,  ef  ást  sín  mætti  nokkuð 
þar  við  spekjast,  því  með  skynsamlegum  rökum  yrði  hún 
eigi  sefuð.  Hugði  Benasír,  að  keisarinn  mundi  reiðast 
við  þessa  játningu  sína,  en  það  varð  ekki,  og  þótti  hon- 
um  það  furðu  gegna.  Keisarinn  gladdist  yfir  því,  að  svo 
mannvænlegur  kóngsson  skyldi  hafa  fellt  hug  til  dóttur 
sinnar  og  svaraði  horium  á  þessa  leið:  »Son  minn!  elska 
sú,  er  þú  hefir  lagt  á  dóttur  mína,  er  innblásin  þjer  af 
guði,  og  er  okkur  ofvaxið  að  skilja  ráðsályktanir  hans. 
Treystu  forsjóninni;  eg  er  sannfærður  um,  að  hún  mun 
ekki  vekja  aðrar  tilfinningar  í  hjarta  þínu  en  þær,  sem 
þú  mátt  vel  við  kennast.  En  ekki  get  eg  veitt  þjer  orlof 
til  að  fara  frá  hirð  minni,  og  eru  þar  orsakir  til,  sem  eg 
get  ekki  sagt  þjer  fyr  en  þú  ert  kominn  af  átjánda  ári 
þínu.  Far  nú  aptur  til  bræðra  þinna  og  legg  alla  stund 
á,  að  ást  sú,  er  þú  ber  til  systur  þinnar,  verði  eigi  um 
hóf  fram«. 

Benasír  fjekk  eigi  skilið,  hvernig  keisarinn  gat  tekið 
játningu  hans  með  slíku  jafnaðargeði,  og  gerði    hann    sjer 

nú  allt  far  um  að  sitja  á  ástríðu  sinni.  En  með  því  hon- 
um  gafst  svo  opt  færi  á  að  sjá  dóttur  keisarans  og  tala 
við  hana,  þá  sá  hann  að  öll  sín  barátta  mundi  verða 
fyrir  gíg.  Og  einn  dag  er  þau  voru  saman  tvö  ein,  þá 
tók  hann  þannig  til  orða:  »Eg  veit  ekki,  hvernig  eg  á 
að  lýsa  tilfinningum  mínum,  en  svo  mikið  er  víst,  að  mjer 
er  raun  að  því,  að  þú  skulir  vera  systir  mín,  því  mætti 
eg  eiga  þig  fyrir  eiginkonu,  þá  þættist  eg  hafa  himin  hönd- 
um  tekið«.  Dóttir  keisarans  roðnaði  við  og  svaraði  engu, 
en  auðsjeð  var  það,  að  henni  rann  ekki  síður  hugur  til 
Benasírs;  samt  vildi  hún  ekki  við  gangast,  að  svo  víta- 
verð  elska  hefði  kviknað  í  hjarta  sínu  og  hljóp  hún  því 
burt  frá  honum.  En  upp  frá  þeirri  stundu  sá  Benasír 
sig  ekki  úr  færi,  að  tala  við  fóstursystur  sína,  þegar  hann 
komst  höndunum  undir,  og  varð  það  til  þess,  að  ást  hans 
þróaðist  enn  meir. 

Nú  voru  liðin  seytján  ár  frá  fæðingu  Benasírs  og 
hugðu  foreldrar  hans,  Persakonungur  og  Persadrottning, 
að  hinn  ókunni  maður  mundi  vera  búinn  að  gleyma  því, 
er  honum  hsfði  verið  heitið.  Voru  þau  farin  að  hugsa 
um,  að  senda  eptir  Benasír  til  Kínlands,  en  það  fórst 
fyrir,  því  á  hinum  átjánda  jafnlengdardegi  frá  því  er 
drottning  varð  Ijettari,  þá  vissi  enginn  fyrri  til  en  ókunni 
maðurinn  var  allt  í  einu  kominn  í  höllina.  Sló  þá  mikl- 
um  ótta  á  konung  og  drottningu,  en  komumaður  krafðist 
harðlega,  að  þau  efndu  ummæli  sín;  kvað  hann  nú  liðin 
vera  átján  ár  og  ættu  þau  því  ekki  með  að  halda  syni 
sínum  lengur.  Hafði  konungur  að  vísu  lengi  haft  svarið  á 
reiðum  höndum,  en  samt  bar  hann  það  fram  með  hálf- 
um  huga.  »Þjer  rifjið  upp  raunir  mínar«,  sagði  hann; 
»sonur  minn  lifði  ekki  nema  fáeina  daga  eptir  að  kona 
mín  varð  Ijettari;  eg  er  barnlaus  maður,  og  er  það  mikil 
mæða«.  Þá  brást  hinn  ókunni  maður  reiður  við  og  svar- 
aði:  »Þjer  þurfið  ekki  að  hugsa  til,  að  þjer  getið  blekkt 
mig  eða  svikist  undan  loforði  yðar;  eg  veit  að  sonur  yðar 
lifir  og  eg    veit    hvar    hann    er.     Hann    er  á  Kínlandi  við 

hirð  keisarans«.  Þá  hryggðist  konungur  ákaflega,  er  hann 
sá  að  öll  hans  umhyggjusemi  og  amstur  hafði  orðið  til 
ónýtis,  en  þó  reyndi  hann  að  leyna  geðshræringu  sinni.  Hann 
mælti:  »Eg  skal  þá  ekki  lengur  dylja|yður  sannleikans. 
Sonur  minn  er  á  Kínlandi;  en  eg  sárbæni  yður,  að  þjer  ekki 
sviptið  mig  ógæfusaman  þeirri  einu  huggun  og  gleði,  sem 
eg  hef  af  svo  ástkærum  einkasyni.  En  ef  þjer  viljið  hafa 
laun  fyrir  hinn  mikla  greiða,  sem  þjer  auðsýnduð  mjer, 
þá  krefjist  þess,  er  yður  sýnist,  og  skal  eg  gera  allt  sem 
i  mínu  valdi  stendur  til  að  fullnægja  yður.  Viljið  þjer 
helming  auðæfa  minna  eða  nokkurn  hluta  af  ríki  mínu?« 
»Eg  vil  hafa  það,  sem  mjer  var  lofað«,  svaraði  komumaður, 
»og  eg  skal  hegna  yður  fyrir  svikin.  Þjer  hafið  reynt  að 
pretta  mig,  og  það  skal  einmitt  verða  syni  yðar  til  ógæfu, 
en  ekki  frelsunar«. 

Nú  sem  konungur  sá  að  maðurinn  vildi  ekki  ganga 
að  neinum  boðum,  þá  tók  hann  til  að  biðja  hann  með 
auðmýktarfullum  orðum.  En  er  það  stoðaði  eigi  heldur, 
þá  hótaði  hann  honum  hörðu  og  mælti:  »Fyrst  þjer 
hvorki  gangist  fyrir  boðum  nje  bænum,  þá  neyðist  eg  til 
að  beita  valdi.  Takið  manninn  fastan,  varðmenn!«  Gerði 
hann  þá  mönnum  sínum  bendingu,  að  þeir  skyldu  leggja 
hendur  á  hann.  En  komumaður  brást  samstundis  í  arnar- 
líki  og  flaug  burt,  svo  ekki  festi  auga  á.  Þá  skildu  þau 
kóngur  og  drottning  hverskyns  var,  að  þetta  var  illur  andi, 
sem  ásótti  son  þeirra,  og  fjekk  þeim  það  óumræðilegrar 
hryggðar.  Enda  höfðu  þau  eigi  getið  skakkt  til,  því  hinn 
illi  andi  flaug  rakleiðis  til  höfuðborgarinnar  á  Kínlandi, 
og  kom  niður  skammt  frá  henni;  gekk  hann  síðan  til 
keisarahallarinnar  og  kvaðst  vera  sendur  af  Persakonungi. 
Var  hann  þá  óðara  leiddur  fyrir  keisarann  og  tók  þannig 
til  máls.  »Herra!  nú  eru  hjáliðnar  hættur  þær,  er  lánar- 
drottinn  minn  uggði  mest,  að  yrðu  syni  sínum  að  grandi. 
Sonur  hans  hefir  nú  átjánda  árið  á  baki  og  þarf  engu 
að  kvíða.  Er  eg  sendur  af  Persakonungi  til  að  sækja 
hann  og  biður    hann    yður    að    trúa    mjer   fyrir    honum«. 

Þá  ljet  keisarinn  kalla  á  Benasír  og  sagði  við  hann:  »Son 
minn!  —  ef  eg  má  kalla  þig  svo,  sem  mjer  jafnan  hefir 
látið  Ijúfast  —  þjer  er  ekki  til  setu  boðið,  og  verður  þú 
þegar  að  fara  til  konungshirðarinnar  á  Persalandi;  það 
varðar  sjálfan  þig  miklu  og  muntu  verða  þess  vísari  þegar 
þú  ert  þangað  kominn«.  Hnikkti  Benasír  mjög  við  þessi 
tíðindi,  og  fylltist  harmi,  þegar  hann  hugsaði  til  þess,  að 
hann  varð  að  skilja  við  dóttur  keisarans.  Bað  hann  keis- 
arann  að  lofa  sjer  að  kveðja  bræður  sína  og  systur.  Grjet 
hún  mjög  er  Benasír  kvaddi  hana,  og  varð  honum  þá 
enn  skapþyngra.  En  allt  fyrir  það  hlýðnaðist  hann  boði 
keisarans  og  lagði  af  stað  með  leiðtoga  sínum.  Spurði 
andinn,  því  hann  væri  svo  hryggur.  »Herra!«  svaraði 
Benasír,  »þjer  getið  því  ekki  nærri,  hvað  eg  er  hrelldur  í 
skapi.  Eg  á  systur  eina,  er  eg  ann  meira  en  sjálfum 
mjer,  og  nú  verð  eg  að  sjá  henni  á  bak  og  sakna  sam- 
vista  hennar«.  Þá  hló  andinn  kaldahlátri  og  mælti:  »Ef 
þjer  viljið,  þá  skal  eg  fara  til  hallarinnar  aptur  og  gera 
hvað  eg  get  til  að  fá  systur  yðar  með  mjer.  Bíðið  mín 
bara  dálitla  stund«.  Kóngsson  hjet  því  og  sneri  andinn 
um  hæl  aptur  til  höfuðborgar  Kínlands.  Og  sem  hann 
var  kominn  úr  augsýn  kóngssyni,  þá  brást  hann  í  arnar 
líki,  flaug  til  keisarahallarinnar  og  settist  á  þakið.  Sá 
hann  keisaradótturina  þar  sem  hún  var  að  hafa  af  fyrir 
sjer  í  aldingarðinum  við  höllina,  því  hún  var  yfirkomin 
af  harmi;  steypti  hann  sjer  þá  yíir  hana  og  hremmdi 
hana  í  klær  sínar,  en  allir,  sem  það  sáu,  hrinu  upp  yfir  sig 
og  hljóðuðu  hástöfum.  Kom  hann  fljótt  aptur  til  Benasírs, 
sem  hafði  beðið  hans  með  miklum  hugarkvíða.  Lagði 
hann  keisaradótturina  hálfdanða  niður  fyrir  fætur  honum 
og  brást  aptur  í  manns  líki. 

Benasír  varð  nú  höggdofa  við  atburð  þenna,  en  jafn- 
skjótt  sem  hann  rankaði  við  sjer  aptur,  þá  fór  hann  ásamt 
andanum  að  stumra  yíir  keisaradótturinni.  Sótti  hann 
vatn  í  lind  eina,  sem  var  þar  rjett  hjá,  og  tókst  honum 
með    því    að    vekja    fóstursystur  sína  til  lífs  aptur.     Tjáði 

hann  henni  gleði  sína  yfir  því,  að  hann  fann  hana  aptur; 
kvaðst  hann  hafa  verið  farinn  að  kvíða  því,  að  þau  mundu 
aldrei  framar  sjást  í  þessu  lííi.  Nú  vildi  keisaradóttirin 
fara  heim  aptur  til  föðurhúsanna,  en  andinn  og  Benasír 
mæltu  því  í  móti.  Tók  andinn  þannig  til  orða:  »Ef  við 
eigum  að  halda  til  höfuðborgar  Persalands  með  þessu 
ferðalagi,  þá  verðum  við  í  marga  mánuði  að  komast 
þangað.  Munu  og  tattariskir  riddarar  verða  sendir  í  allar 
áttir  til  að  leita  upp  keisaradótturina.  En  eg  get  boðið 
ykkur  annan  flutning,  sem  bæði  er  hægari  og  fljótari,  og 
er  bezt  við  reynum,  hvernig  hann  gefst  okkur«. 

Að  svo  mæltu  þreif  hann  kóngssoninn  og  keisara- 
dótturina  í  fang  sjer  og  sveiflaðist  hátt  í  loft  upp;  en  ekki 
hjelt  hann  til  Persalands,  heldur  beindi  hann  fluginu 
norður  til  Afríkustranda  og  sveif  niður  að  hinum  háu 
fjallshnúkum  við  Túnis;  renndi  hann  sjer  þar  niður  í  hyl- 
djúpa  klettagjá,  ógurlega  og  afar  þrönga.  Allt  til  þessa 
hafði  andinn  verið  vingjarnlegur  í  viðmóti,  en  nú  varð 
hann  önugur  og  illúðlegur.  Lagði  hann  Benasír  og  keis- 
aradótturina  á  jörð  niður  og  mælti:  »Hingað  var  förinni 
heitið«.  Spurði  Benasír,  hvort  nú  væri  langt  til  hallar 
Persakonungs,  en  andinn  tautaði  einhver  töfraorð  fyrir 
munni  sjer,  og  í  sama  vetfangi  opnaðist  jörðin;  þreif  hann 
þá  óþyrmilega  í  handlegginn  á  Benasír  og  mælti:  »Áfram, 
áfram!  eg  skal  leysa  úr  spurningum  þínum  seinna«.  Gengu 
þau  nú  þrjú  saman  ofan  eptir  riði  einu  og  komu  í  afar- 
víð  göng,  en  jörðin  laukst  saman  að  baki  þeim.  Var  þar 
ógurlegt  umhorfs,  svo  að  keisaradótturinni  hraus  hugur 
við,  en  þá  þótti  henni  versna  um  allan  helming,  er  and- 
inn  y  greip  um  hönd  hennar  og  sagði  henni  að  koma  með 
sjer.  Hún  hljóðaði  upp  yfir  sig  af  hræðslu,  fleygði  sjer 
fram  fyrir  fætur  andanum  og  sárbændi  hann  að  skilja  sig 
ekki  frá  bróður  sínum.  En  andinn  skeytti  hvorki  grát- 
beiðni  hennar  nje  hótunum  Benasírs.  Og  svo  snarlega 
vatt  hann  sjer  burt  með  hana,  að  kóngsson  fjekk  engri 
vörn    við    komið.     Kom    andinn    þegar    aptur    og   skipaði 

honum  að  fylgjast  með  sjer;  sá  hann  þá  eigi  annan  sinn 
kost  en  að  hlýða.  Leiddi  andinn  hann  í  gegnum  mörg 
jarðgöng  þangað  til  þeir  komu  í  stórt  herbergi;  var  þar 
fyrir  karl  einn  hrumur  og  visinn  og  harla  viðbjóðslegur. 
Mælti  þá  andinn  til  Benasírs:  »Hjer  er  þjer  ætlað  að 
vera,  og  er  karlinn  þarna  faðir  minn.  Skal  það  hjeðan 
af  vera  þitt  starf  að  þjóna  honum,  og  ræð  eg  þjer  að 
leysa  verk  þín  vel  af  hendi,  því  þú  skalt  eiga  mig  á  fæti, 
ef  þú  gefur  honum  nokkurt  tilefni  til  umkvörtunar«.  Ætl- 
aði  Benasír  þá  að  svara  einhverju,  en  andinn  gekk  snúð- 
ugt  burt  og  skelldi  á  eptir  sjer  dyrunum. 

Nú  byrjaði  auma  æíin  fyrir  Benasír,  er  hann  varð 
að  stjana  undir  karlinn  eins  og  auðvirðilegasti  þræll, 
og  var  hafður  til  hinna  hvumleiðustu  vika;  fjekk  það 
honum  svo  mikils,  að  hann  örvílnaðist  og  óskaði  sjer 
dauða.  Keisaradóttirin  hafði  nú  reyndar  betri  vist,  og 
var  henni  þó  engu  minni  harmur  í  huga  en  kóngssyni. 
Hafði  andinn  fengið  henni  bústað  í  glæsilegum  herbergj- 
um,  og  mátti  hún  þar  njóta  alls,  sem  hún  óskaði,  nema 
frelsisins.  Spurði  hún  andann,  hvað  hann  hefði  gert  við 
Benasír.  Hann  svaraði:  »Þjer  eruð  drottning  í  höll  þess- 
ari,  og  skal  boðum  yðar  hlýtt  verða;  en  þess  krefst  eg, 
að  þjer  minnist  aldrei  á  þann,  sem  þjer  unnið.  Þjer  æltuð 
að  bera  kinnroða  fyrir  ást  þá,  er  þjer  hafið  á  honum«. 
Kóngsdóttir  skildi  vel  hvert  orð  hans  lutu,  en  Ijet  samt 
eigi  bera  á  harmi  sínum  nje  þykkju;  brá  hún  á  yfirdrep- 
skap  og  Ijet  sem  hún  yndi  vel  hlutskipti  sínu.  »Herra!« 
mælti  hún,  »þjer  gerið  mjer  getsakir.  Eg  treysti  dreng- 
skap  yðar  og  veglyndi  svo  vel,  að  eg  geng  að  því  vísu, 
að  þjer  munið  ekki  rjúfa  tryggðir  við  Benasír  bróður 
minn  nje  brjóta  á  ,honum  lögmál  gistivináttunnar.  En 
fyrst  að  nafn  hans  er  yður  ógeðfellt,  þá  treystið  því,  að 
það  skal  aldrei  framar  koma  yfir  mínar  varir.  Kann  eg 
yður  þökk  fyrir  vinsemd  þá,  er  þjer  auðsýnið  mjer,  og 
skal  eg  gera  mjer  allt  far  um  að  vera  yður  til  vilja«.  Brá 
andanum   vel    við  þessi    órð  hennar    og  brosti    hann    við 

henni  eins  vinalega  og  honum  var  unnt  og  kvaddi 
hann  hana  því  næst.  Liðu  svo  nokkrir  dagar  að  hann 
kom  ekki  á  fund  hennar.  Var  þá  enginn  hjá  henni  nema 
kerling  nokkur,  er  andinn  hafði  sett  til  að  gæta  hennar; 
þjáðist  hún  nú  mjög  af  hugsýki  Benasírs  vegna  og  var 
aldrei  með  hýrri  há.  En  það  hafði  hún  sjeð  á  andan- 
um,  að  hann  hafði  fellt  hug  til  hennar  og  hugði  hún  að 
neyta  þess  til  að  forða  sjer  og  bróður  sínum.  Og  er  and- 
inn  vitjaði  hennar,  þá  fagnaði  hún  honum  með  vinsemd 
og  mælti:  »Herra!  þjer  hafið  verið  svo  lengi  í  burtu,  og 
vonaðist  eg  eptir  yður  miklu  fyrri.  Eg  á  hjer  engan  að 
nema  yður  í  einverustað  þessum,  og  vona  eg  að  þjer  verðið 
aldrei  svo  lengi  í  burtu  eptirleiðis«.  Varð  andinn  ijett- 
brýnn  við  og  spurði  hana  innvirðulega,  hvort  henni  hefði 
verið  sæmilega  þjónað  meðan  hann  var  í  burtu,  og  hvort 
hún  vildi  ekki  biðja  sig  neins.  Hún  mælti:  »Eg  hef  að 
eins  eina  bæn  að  biðja  yður,  og  hún  er  sú,  að  þjer  segið 
mjer,  hvers  vegna  þjer  hafið  flutt  mig  hingað  og  hvers 
vegna  þjer  látið  mig  sitja  hjer  í  ófrelsi«.  »Tignarlega 
mær!«  ansaði  andinn,  »en  að  þjer  skulið  geta  spurt  svo; 
þegar  eg  heyrði  Benasír  lofa  fegurð  yðar,  þá  varð  mjer 
ákaflega  mikil  forvitni  á  að  sjá  yður,  og  er  eg  sá,  hversu 
sárt  hann  harmaði  við  skilnað  ykkar,  þá  fýsti  mig  að 
kynnast  konu  þeirri,  er  vekja  mátti  svo  ákafa  elsku.  Og 
sem  eg  leit  yður,  þá  fann  eg  að  þjer  voruð  slíkrar  elsku 
makleg,  og  við  það  kviknaði  brennandi  ást  í  hjarta  mínu 
sem  aldrei  mun  slökkna«.  Þannig  heyrði  keisaradóttirin 
af  andans  eigin  munni,  að  svo  var  sem  hún  hafði  getið 
til;  sá  hún  að  yfir  sjer  vofði  hin  mesta  hætta,  en  það  var 
ætlun  hennar,  að  þessi  hætta  skyldi  einmitt  verða  sjer 
vegur  tiJ  frelsis.  Sagði  hún  því  við  andann:  »Ef  þjer 
ætlist  til  að  eg  sýni  yður  nokkra  blíðu,  þá  verðið  þjer  aft 
gæta  allrar  þeirrar  virðingar  og  nærgætni,  sem  tign  minni 
er  samboðin.  En  þjer  munuð  aldrei  ná  ást  minni  og 
hylli  með  því  að  halda  mjer  í  ófrelsk.  Var  þá  andinn 
íljótur  til  svars  og  mælti:     »Þjer    eruð  hjer  sem  drottning 

og  megið  öllu  ráða;  þjer  eigið  frjálst  með  að  ganga  hvar 
þjer  viljið.  Hjer  eru  lyklar  að  öllum  herbergjunum;  en 
tvær  hurðir  tek  eg  undan,  sem  þjer  megið  ekki  upp  ljúka«. 
Var  önnur  hurðin  fyrir  herbergi  því,  er  Benasír  dvaldi  í 
hjá  föður  andans.  V  * 

Keisaradóttirin  ljetv  nú  sem  hún  kynni  andanum 
mikla  þökk  fyrir  traust  það,  er  hann  sýndi  henni,  og 
veitti  honum  nokkurn  ádrátt.  En  sem  hann  var  farinn, 
þá  varð  henni  það  fyrst  fyrir,  að  hún  lauk  upp  öllum 
dyrum,  sem  lyklarnir  gengu  að.  Og  innst  í  göngum 
nokkrum  fann  hún  handrit  æði  mörg  á  57msum  tungu- 
málum.  Nú  var  hún  piýðilega  menntuð  og  bóklærð  og 
tókst  henni  að  grafa  upp  galdraskræður  nokkrar;  varði 
hún  mörgum  stundum  á  degi  hverjum  til  að  kynna  sjer 
innihald  þeirra.  Og  að  nokkrum  mánuðum  liðnum  datt 
hún  ofan  á  sögu  andans  sjálfs,  sem  hjelt  henni  þar  í  valdi 
sínu.  Fór  hryllingur  um  hana,  er  hún  las  um  afdrif  þau, 
er  Benasír  kóngsson  átti  í  vændum;  því  svo  var  ritað,  að 
andinn  gæti  með  engu  móti  teygt  úr  æfi  föður  síns,  nema 
með  mannblótum.  Þóttist  hún  þá  ganga  að  því  vísu,  að 
bróðir  sinn,  sem  hún  hugði  vera,  mundi  til  blóts  ætlaður, 
ef  hann  annars  væri  á  lííi. 

Nú  varð  keisaradóttirin  alveg  frá  sjer  af  hræðslu  og 
kvíða;  hún  æddi  úr  einum  staðnum  í  annan  og  rannsak- 
aði  hvern  krók  og  kima,  en  það  kom  allt  fyrir  ekki. 
Samt  varð  hún  eigi  með  öllu  vonlaus,  því  hún  hafði  lesið 
í  galdrabókinni,  að  líf  andans  væri  bundið  við  leyndar- 
dóm  nokkurn;  en  þessi  leyndardómur  var  sverð  eitt,  sem 
falið  var  í  einhverju  af  yztu  skotum  hallarinnar.  A  sverðið 
var  ristur  dauðadómur  andans,  og  reið  nú  keisaradóttur- 
inni  mest  á  að  finna  hvar  það  væri  geymt.  Taldi  hún 
víst,  að  lykillinn,  sem  andinn  hafði  haldið  eptir,  mundi 
ganga  að  hirzlu  þeirri,  er  sverðið  væri  geymt  í.  Lagði  hún 
því  alla  stund  á  að  vera  sem  blíðust  við  andann,  og 
einusinni  er  vel  lá  á  honum,  þá  sætti  hún  lægi  og  mælti : 
»Herra!    þjer  vitið    hvað  kvenntólkið  er    þrálátt  stundum. 

Þjer  hafið  haldið  eptir  einum  af  lyklunum,  sem  ganga  að 
herbergjum  yðar,  og  er  eg  út  úr  þessu  orðin  svo  forvitin, 
að  eg  eiri  mjer  hvergi,  fyr  en  þjer  segið  mjer  og  sýnið, 
hvernig  á  því  stendur«.  Var  sem  andinn  yrði  uppvægur 
af  reiði  við  þessi  tilmæli  hennar.  Hann  mælti:  »Eg 
hjelt  eg  væri  búinn  að  sýna  yður  svo  mikið  eptirlæti,  að 
þjer  mættuð  vera  ánægðar,  en  nú  sje  eg  mjer  til  skap- 
raunar,  að  því  meira  sem  eg  læt  eptir  yður,  því  heimtu- 
frekari  verðið  þjer.  Þjer  verðið  að  virða  mjer  til  vork- 
unnar,  þó  eg  geti  ekki  sinnt  öllum  brekum  yðar  og  barna- 
látum«.  »Verðið  þá  afhuga  ást  minni«,  ansaði  keisara- 
dóttirin,  »fyrst  þjer  viljið  ekkert  til  hennar  vinna«.  Þetta 
voru  djörf  og  háskaleg  orð.  En  andinn  hafði  svo  ákafan 
girndarhug  á  keisaradótturinni,  að  hann  dirfðist  ekki  að 
synja  þess  er  hún  beiddi.  »Fyrst  ekki  er  annar  vegur«, 
sagði  hann,  »þá  skal  eg  láta  eptir  forvitninni  í  yður. 
Reyndar  þori  eg  ekki  að  fá  yður  lykilinn,  en  eg  skal  sýna 
yður  hvað  geymt  er  þar  inni  sem  hann  gengur  að.  Munuð 
þjer  nú  sjá  að  það  var  aldrei  þess  vert,  að  þjer  færuð  að 
forvitnast  um  það«.  Að  svo  mæltu  fór  hann  með  hana 
gegnum  öll  herbergin,  þangað  til  þau  komu  í  skúmaskot 
eitt.  Þar  dró  andinn  upp  lykil,  er  hann  hafði  fólgið  mjög 
vandlega  í  barmisínum;  því  næst  lauk  hann  upp  járnskáp 
með  lyklinum,  og  stóð  sverð  í  skápnum.  »Sjáið  þjer  nú?« 
sagði  hann  við  keisaradótturina,  »þetta  er  svo  ómerkilegt, 
að  þjer  ættuð  ekki  að  tefja  augu  yðar  á  því  að  skoða 
það«.  Þá  mælti  hún:  »Sverðið  er  þó  víst  hinn  mesti 
kjörgripur,  fyrst  þjer  geymið  það  svo  vandlega;  mjer  þætti 
gaman  að  sjá  það«.  »Sverðið  er  eins  og  hvert  annað 
alvanalegt  sverð«,  svaraði  andinn,  »það  tekur  því  ekki  að 
vera  að  sýna  yður  það«.  »Æ«,  sagði  hún,  »þessi  undan- 
færsla  yðar  gerir  mig  enn  forvitnari;  ætlið  þjer  að  synja 
mjer  um  þessa  síðustu  bæn  mína?«  Og  nú  var  hún 
þangað  til  að  nauða  á  andanum,  að  hann  Jjet  eptir  henni. 
En  sem  hún  var  orðin  handhafi  að  sverðinu,  þá  brá  hún 
því  úr  slíðrum,  reiddi  það  yfir  höfuð  andanum  og  mælti: 

))Þú  hinn  armi,  bústu  nú  við  dauða  þínum«.  Varð  nú  and- 
inn  óttasleginn,  er  hann  sá  yfir  höfði  sjer  sverðið,  sem 
dauðadómur  hans  var  á  ristur;  fjell  hann  því  fram  fyrir 
keisaradótturina  og  bað  hana  miskunnar.  Svaraði  hún 
þá,  að  hún  skyldi  fresta  hefnd  sinni,  ef  hann  segði  sjer, 
hvað  orðið  væri  af  Benasír  bróður  sínum. 

Nú  vildi  andinn  fyrir  hvern  mun  forða  fjöri  sínu  og 
sýndi  hann  því  keisardótturinni  hvar  Benasír  var  inni- 
byrgður.  Hljóp  hún  þangað  strax  með  sverðið  í  hendi; 
þorði  hún  eigi  að  leggja  það  frá  sjer,  því  það  gerði  hana 
einvalda  yfir  töfrahöllinni  og  lífi  andans.  En  Benasír  hitti 
hún  svo  til  reika,  að  hann  var  nærri  dauður  af  örvílnan, 
þvi  hann  hafði  verið  látinn  vita,  að  ekki  væri  nema  einn 
dagur  til  þess  að  honum  yrði  blótað.  Og  er  keisaradótt- 
irin  heyrði  það,  þá  gat  hún  ekki  lengur  stillt  heipt 
sína  og  hjó  andann  banahögg.  f  sama  vetfangi  hurfu  óll 
herbergin  með  hræðilegum  gný,  og  vissu  þau  keisaradótt- 
irin  og  Benasír  eigi  fyrri  til,  en  þau  stóðu  í  klettagjánni 
þar  sem  andinn  hafði  svifið  niður  með  þau,  erhann  kom 
norður  á  Afríku.  Byrjuðu  nú  nýjar  hættur  og  þrautir,  ea 
að  þeim  afstöðnum  komust  þau  loksins  niður  á  sjáfar- 
strönd  og  tóku  sjer  fari  með  skipi  einu,  er  ætlaði  til 
Persalands.  Og  er  þangað  var  komið,  þá  varð  Benasír 
þess  vísari,  hve  kynlega  hafði  tilborið  um  fæðingu  hans 
og  hver  leynd  hafði  á  verið  um  faðerni  hans  í  uppvext- 
inum.  Voru  nú  gerðir  sendiherrar  á  fund  Kínlands  keis- 
ara  og  skyldu  þeir  biðja  hann  samþykkis  til  þess  að 
Benasír  fengi  dóttur  hans  til  eiginkonu.  Samþykkti  keisar- 
inn  ráðahag  þenna  feginshugar,  og  gekk  Benasír  að  eiga 
fóstursystur  sína,  er  hann  átti  líf  sitt  að  launa. 


Albondúkaní. 

Einusinni    varð    kalífinn    Harún    Alrasehíd  liðlangan 
daginn  að  taka  við  ávörpum  emíra  sinna  og  annara  höfð- 

ingja;  var  hann  að  lokum  orðinn  dauðþreyttur  og  leiður 
á  allri  hæverskunni  og  hirðsiða  stífninni,  sem  hann  gat 
eigi  hjá  komizt  sökum  tignarstöðu  sinnar,  og  langaði 
hann  því  til  að  Ijetta  sjer  upp  með  einhverri  skemmtun. 
Rjeð  hann  af  að  búast  dularklæðum  ásamt  með  Gíafar 
stórvezír  sínum,  og  ganga  svo  út  til  þess  að  útbýta  ólm- 
usum.  Vildi  hann  og  jafnframt  komast  fyrir,  hvort  em- 
bættismenn  hans  gegndu  skyldum  sínum  samvizkusam- 
lega.  Og  sem  þeir  báðir  voru  komnir  í  dularbúninginn 
og  höfðu  gert  sig  torkennilega,  þá  leyndust  þeir  burt  úr 
höllinni. 

Nú  reikuðu  þeir  lengi  vel  um  strætin  í  Bagdad  og 
gáfu  fálæklingum  margar  ölmusugjafir.  Mættu  þeir  konu 
einni  á  miðju  stræti  og  beiddist  hún  ölmusu;  var  hönd 
hennar  undurnett  og  smá  og  mjallahvít,  svo  að  kalífanum 
varð  stars^nt  á;  tók  hann  þá  upp  gullpening  og  fjekk 
Gíafar  til  að  gefa  konunni. 

Konan  sá  þegar  að  það  var  óvenju  stór  og  þungur 
gullpeningur,  sem  henni  var  gefinn;  virti  hún  hann  fyrir 
sjer  og  kallaði  eptir  stórvezírnum,  sem  var  kominn  nokkur 
spor  á  undan  henni.  »Herra!«  mælti  hún,  »þjer  haflð 
fengið  mjer  gullpening;  var  yður  full  alvara  að  gefa  mjer 
hann?«  Þá  mælti  stórvezírinn:  »þjer  eigið  ekki  að  þakka 
mjer  fyrir  gjöfina,  sem  þjer  fenguð,  heldur  þessum  unga 
manni«,  og  benti  henni  um  leið  á  kalífann.  Bað  ölmusu- 
konan  Gíafar  að  spyrja  hann,  hvort  hann  hefði  ætlað  sjer 
slíka  stórgjöf;  kvað  kalífinn  svo  vera  og  beiddi  hún  þá 
guð  að  blessa  hann.  Skipaði  kalífinn  Gíafar  að  spyrja 
hana,  hvort  hún  vildi  eiga  sig.  Gíafar  gerði  svo  ogmælti: 
»Samfylgdarmanni  mínum  leikur  hugur  á  að  eiga  yður 
fyrir  konu«.  —  »Eg  tek  þeim  kosti«,  ansaði  konan  »svo 
framarlega  sem  hann  getur  gefið  mjer  morgungjöf  þá,  er 
eg  vil  hafa«.  Hugsaði  Gíafar  þá  með  sjer,  að  nú  mundi 
kalífanum  fara  að  þykja  nóg  um,  er  hann  skyldi  verða 
að  fullnægja  óskum  svona  óbreyttrar  förukonu,  og  spurði 
|*ann,    hvers    hún    krefðist  að  morgungjöf.      »Eg  vil  ekki 

hafa  minna  að  morgungjöf«,  ansaði  konan,  »en  svo  sem 
svarar  árstekjunum  af  Khorasan  og  Ispahan«.  Gíafar  sagði 
kalífanum,  hvað  konan  færi  fram  á,  en  hann  gekk  að 
kostum  hennar  og  furðaði  vezírinn  sig  stórlega  á  því. 
Þegar  förukonan  heyrði  það,  kvaðst  hún  vilja  vita  hvað 
mannsefni  sitt  hjeti,  og  svaraði  Gíafar  henni  þá  og  sagði: 
»Það  er  kalífinn  Harún  Alraschid  og  enginn  annar«.  En 
það  var  einsog  konuefninu  brygði  ekki  hið  minnsta  við 
þessi  snögglegu  umskipti  á  lífskjörum  hennar,  og  varð 
henni  það  eitt  að  orði,  að  hún  þakkaði  guði  fyrir  það,  að 
hann  hefði  gefið  sjer  drottin  rjetttrúaðra  þjóða  að  eigin- 
manni.  Færði  hún  síðan  andlitsblæju  sína  nokkuð  í  lag 
og  gekk  með  þeim  til  hallarinnar.  Þegar  kalífinn  var 
þangað  kominn,  skipaði  hann  konu  nokkurri  roskinni  og 
mörgum  ambáttum  að  þjóna  þessari  nýju  eiginkonu  sinni. 
Var  henni  fylgt  til  lauga,  og  þar  var  hún  þvegin  með 
ilmvatni  og  færð  í  ljómandi  skart.  Eptir  það  var  henni 
fylgt  í  glæsilega  höll  og  fór  kalífinn  þangað  sama  kvöldið 
með  valdsmönnum  þeim,  er  semja  skyldu  hjúskaparsátt- 
málann.  En  er  þau  voru  orðin  tvö  ein,  Harún  og  kona 
hans,  þá  spurði  hann  hana,  hver  hún  væri,  og  hvers 
vegna  hún  hefði  krafizt  svo  stórrar  morgungjafar.  »Herra!« 
svaraði  hún,  »eg  hef  ekki  krafizt  meira  af  yður,  en  ætt- 
göfgi  mín  heimilar  mjer.  Eg  er  komin  af  hinum  víðfræga 
Khosru  Nuschirwan,  sem  beið  hvert  hrakfallið  á  fætur 
öðru  þangað  til  hann  rataði  í  eymd  og  bágindi.  f  sömu 
bágindum  var  eg  stödd  þegar  þjer  hittuð  mig«. 

»Ef  sagnaritarar  herma  rjett  frá«,  mælti  kalífinn,  »þá 
hefur  samt  hinn  göfugi  ættfaðir  yðar  optsinnis  verið  rangs- 
leitinn  og  kúgað  þegna  sína«.  »Enda  var  það  mótlæti 
á  oss  lagt«,  svaraði  konan,  »að  vjer  skyldum  lifa  á  bón- 
björgum,  og  það  hefir  drottinn  gert  til  þess  að  hegna  fyrir 
ávirðingar  konungs  þessa,  og  til  einskis  annars«. 

»En  þó  hafa  menn  það  fyrir  satt«,  mælti  kalífinn, 
»að  hann  hafi  síðar  orðið  betri  maður  og  sýnt  dreng- 
lyndi  og  miskunnsemi«.    Og  það  er  ef  til  vill  þess  vegna«, 

svaraði  hún,  »að  miskunn  guðs  hefir  hafið  mig  upp  úr 
djúpi  volæðisins  og  sett  mig  á  veldisstól  yðar,  drottinn 
rjetttrúaðra  manna!« 

Kalífinn  var  vel  ánægður  með  hina  nýju  konu  eins 
og  líka  mátti.  f  það  mund  er  eitt  ár  var  liðið  frá  atburði 
þessum,  þá  gekk  hann  einusinni  út  með  Gíafar  ráðgjafa 
sínum  og  Mesrúr  höfuðsmanni  geldinganna,  og  voru  þeir 
allir  í  dularbúningi.  Nú  er  hann  reikaði  um  strætin  í 
Bagdad  fram  og  aptur,  þá  varð  honum  litið  á  sölubúð 
nokkra,  harla  snotra  og  þokkalega.  Þar  var  inni  ungur 
maður  og  var  hann  að  búa  til  kryddkökur.  Leizt  kalíf- 
anum  vel  á  manninn  og  hugsaði  sjer  að  láta  honum  fjen- 
ast  á  verzlun  sinni.  Þegar  hann  var  kominn  heim  í  höll 
sína,  ljet  hann  undir  eins  sækja  hundrað  smákökur  til 
bakarans;  voru  nú  kökurnar  færðar  kalífanum  og  lagði 
hann  einn  gullpening  undir  hverja  köku,  sendi  hann  þær  því 
næst  til  hinnar  konungbornu  konu  sinnar.  Ljet  hann  um 
leið  skila  til  hennar,  að  hann  væri  sjálfur  væntanlegur 
til  hennar  um  kvöldið,  og  skyldi  hún  segja  til,  ef  hún 
óskaði  sjer  nokkurs  hlutar.  Beiddi  hún  hann  þá  um 
eina  þúsund  gullpeninga  og  konu  til  fylgdar  við  sig,  er 
hún  færi  út  til  að  gefa  ölmusur.  Kalífinn  varð  fúslega 
við  bón  hennar  og  sendi  henni  það,  er  hún  beiddi  um: 
gekk  hún  síðan  út  með  konu  þeirri,  er  henni  var  fengin 
4il  fylgdar;  fór  hún  víða  um  stræti  borgarinnar  og  út- 
býtti  rausnarlegum  ölmusugjöfum.  Veður  var  heitt  mjög 
og  sótti  á  hana  ákafur  þorsti,  er  hú^  hafði  gengið  lengi, 
en  henni  bauð  við  að  drekka  af  ílátum  vatnsberanna,  og 
beiddi  því  konuna  gömlu,  er  fylgdist  með  henni,  að  berja 
að  dyrum  á  húsi  einu  allsnotru,  og  biðja  þar  um  einn 
bikar  vatns.  Konan  drap  þá  hægt  á  dyr  og  kom  út  ungur 
maður  fríður  sýnum  og  ríkmannlega  búinn  og  spurði, 
hvafr  henni  væri  á  höndum.  »Sonur  sæll!«  ansaði  konan, 
»við  erum  komnar  til  að  biðja  yður  greiða.  Dóttir  mín 
er  sárþyrst  og  vill  ekki  drekka  hjá  neinum  af  vatnsber- 
unum;    dirfumst    við  því    að    biðja  yður    um  einn    bikar 

vatns«.  Fór  nú  maðurinn  inn  í  húsið  aptur  og  kom 
með  fullan  vatnsbikar.  Teigaði  kona  kalífans  stórum  og 
sneri  sjer  undan  um  leið  svo  hinn  ungi  maður  skyldi 
ekki  geta  sjeð  framan  í  sig;  þakkaði  hún  honum  fyrir 
greiðann  og  beiddi  guð  að  launa  honum.  Gengu  nú  báðar 
konurnar  heim  aptur  til  hallarinnar.  Nú  vissi  hin  nýja 
kona  kalífans  ekki,  hvernig  hún  ætti  að  umbuna  kurteisi 
hins  unga  manns,  sem  hafði  gefið  henni  svaladrykkinn; 
tók  hún  það  til  bragðs,  að  hún  sendi  fylgdarkonu  sína  til 
hans  með  smákökurnar,  sem  hún  hafði  nýfengið  frá  kalíf- 
anum.  Blóðlangaði  hana  á  leiðinni  til  að  neyta  af  þeim, 
en  þorði  þó  ekki,  því  eyða  hefði  sjezt  á  fatinu,  þó  ekki 
hefði  hún  tekið  nema  eina  og  fjekk  hún  það  því  ósnert  í 
hendur  hinum  unga  manni.  Sat  hann  fyrir  utan  húsdyr 
sínar  og  þakkaði  konunni  fyrir  hugulsemi  þá,  er  honum 
var  sýnd,  og  beiddi  hana  að  setja  niður  kökurnar  hjá  sjer 
á  bekkinn,  er  hann  sat  á.  En  rjett  sem  konan  gamla  var 
brott  gengin,  kom  næturvörður  nokkur,  er  heima  átti  þar 
í  nágrenninu,  til  mannsins  og  mælti;  »Herra!  í  dag  er 
hátíðisdagur;  gefið  þjer  mjer  ofurlítið,  svo  eg  geti  keypt 
sykur-góðgæti  handa  börnum  mínum«.  »Taktu  fatið  þarna !» 
ansaði  maðurinn,  »færðu  þeim  það  og  segðu  það  sje  send- 
ing  frá  mjer«.  Næturverðinum  þótti  vant  velboðnu  að 
neita,  tók  við  fatinu  og  færði  konu  sinni.  »Óláns  maður!« 
sagði  hún,  er  hún  sá  hann  koma,  »hvar  hefirðu  stolið 
þessum  kökum?«  »Og  ekki  hef  eg  stolið  þeim«,  svaraði 
maðurinn,  »einn  af  þjónustumönnum  kalífans  gaf  mjer 
þær.  Komið  þið  nú  öll  saman  og  gerið  ykkur  til  góða  á 
sælgæti  þessu«.  En  konan  æpti  hátt  og  sagði:  »Þú  getur 
þá  fengið  af  þjer  að  eta  kökurnar  þær  arna,  meðan  krakk- 
arnir  þínir  ganga  allsnaktir  og  eiga  ekki  spjarirnar  utan 
á  sig!  skammastu  þín  ekki?  Nei,  farðu  heldur  og  seldu 
kökurnar,  því  við  getum  fengið  þær  vel  borgaðar«.  Nætur- 
vörðurinn  varð  nú  að  láta  undan  konu  sinni  og  fjekk 
hann  kallara  einum  kökurnar  og  bað  hann  að  selja.  Voru 
nógir  kaupendur  og  var  rjett  að  því  komið,    að  kökurnar 

yrðu  seldar,  en  þá  varð  manni  nokkrum  litið  á  letur,  er 
stungið  var  í  röndina  á  fatinu;  en  letrið  vottaði  það,  að 
kökurnar  væru  bakaðar  að  boði  kalífans.  Sagði  maður- 
inn  þá  við  kallarann:  »Hvað  ertu  að  hugsa,  veslings 
maður!  að  þú  skulir  hafa  kökur  þessar  á  boðstólum? 
langar  þig  til  að  komast  í  gálgann?  sjerðu  ekki  að  drott- 
inn  rjetttrúaðra  manna  á  þær?«  Datt  þá  kallaranum  allur 
ketill  í  eld  og  sá  hann,  að  maðurinn  hafði  rjett  að  mæla; 
hugðist  hann  bezt  geta  komizt  úr  hættunni,  ef  hann  færi 
með  kökurnar  heim  aptur  i  höll  kalífans,  og  gerði  hann 
svo.  Varð  Harún  þá  æfarreiður  út  af  þessu,  að  kallari 
skyldi  færa  sjer  aptur  kryddkökurnar,  er  hann  hafði  vand- 
að  sig  svo  mjög  á  að  raða  niður.  Spurði  hann  kallar- 
ann,  hver  hefði  gefið  honum  kökurnar,  en  hann  sagði,  að 
það  hefði  næturvörðurinn  gert;  var  þá  samstundis  sent 
eptir  honum.  Var  hann  dreginn  fyrir  kalífann  með  hend- 
urnar  bundnar  á  bak  aptur.  »Æ  mikil  skelfing!«  sagði 
næturvörðurinn  við  sjálfan  sig,  »alla  þessa  ógæfu  á  eg 
upp  á  konuna  mina  bannsetta;  bara  hún  hefði  lofað 
okkur  að  jeta  kökurnar  í  friði,  þá  hefði  eg  aldrei  komist 
í  þetta  klandur«.  Spurði  kalífinn  hann  nú,  hvar  hann 
hefði  fengið  kökurnar.  Svaraði  maðurinn  eins  og  satt  var, 
að  einn  af  hirðarherrunum  hefði  verið  svo  örlátur  að 
gefa  sjer  þær;  tilgreindi  hann  um  leið  bústað  hans.  Esp- 
aðist  þá  Harún  enn  meira  og  varð  hamslaus  af  reiði; 
þótti  honum  ódæmi,  að  einn  af  embættismönnum  sínum 
skyldi  hafa  orðið  til  að  fremja  slíka  óhæfu.  Bauð  hann 
að  menn  skyldu  sækja  hann  þegar,  slíta  af  honum  vefjar- 
höttinn,  draga  hann  eptir  jörðinni  með  andlitið  á  grúfu, 
en  ræna  og  rupla  hús  hans.  Fóru  þá  sendimenn  kalíf- 
ans  að  húsi  hirðmannsins  og  börðu  óþyrmilega  á  dyr; 
tóku  þeir  hann  fastan  og  sógðu:  »Við  sárkennum  í  brjósti 
um  þig,  Aladín!  en  við  verðum  að  fullnægja  boði  drott- 
ins  vors;  hann  hefir  skipað  okkur  að  ofurselja  ránsmönn- 
um  hús  þitt,  rífa  sundur  höfuðbúnað  þinn  og  draga  þig 
á  fund  sinn;  okkur  er  nauðugur  einn  kostur  að  hlýða«. 

Nú  var  Aladín  dreginn  fyrir  kalífann.  Spurði  kalíf- 
inn  í  bræði,  hvort  hann  þekkti  næturvörðinn  og  kvað 
hann  já  við.  Þá  skipaði  kalífinn  honum  að  meðkenna 
strax  í  stað,  hvar  hann  hefði  fengið  kökurnar.  Sagði 
Aladín  hreinskilnislega  eins  og  var,  að  tvær  konur,  önnur 
ung,  en  hin  gömul,  hefðu  beðið  sig  um  vatn  að  drekka, 
og  það  hefði  hann  veitt  þeim;  hefðu  þær  í  hugnunar 
skyni  sent  sjer  fatið  með  kökunum,  en  hann  hefði  aptur 
gefið  það  næturverðinum.  Nú  sefaðist  nokkuð  reiði  kalíf- 
ans,  en  til  allrar  óhamingju  spurði  hann  Aladín,  hvort 
hann  hefði  sjeð  ásjónu  ungu  konunnar  er  hún  lypti  upp 
blæju  sinni  til  að  drekka  vatnið.  Svaraði  þá  Aladín  hugs- 
unarlaust  og  gagnstætt  því  sem  var,  að  hann  hefði  sjeð 
ásjónu  konunnar.  Varð  þá  kalífinn  bálreiður  og  ljet  sækja 
konu  sína;  bauð  hann  að  þegar  skj'ldi  höggva  höfuð  af 
henni  og  Aladín.  Og  er  hin  ógæfusama  kona  heyrði  átölur 
kalífans  og  dauðadóm  sinn,  þá  varð  hún  yíirkomin  af 
harmi  og  hræðslu.  Spurði  hún  Aladín,  hvað  honum  gengi 
til  að  bera  fram  ósannindi,  sem  hlutu  að  verða  báðum 
þeim  til  líftjóns.  Vjek  þá  Aladín  sjer  að  henni  og  mælti: 
»Þetta  hlýtur  að  vera  forlaganna  vilji;  eg  ætlaði  að  mæla 
gagnstætt  því  er  eg  sagði.  Mjer  hefir  orðið  hraparlega  mis- 
mæli  og  verðum  við  fyrir  þá  skuld  að  deyja  bæði  saman«. 

Meðan  hann  mælti  þetta,  var  dýrshúð  breidd  á  gólfið 
og  skyldi  blóð  þeirra  renna  á  hana.  Böðullinn  reif  sundur 
klæði  þeirra  og  batt  fyrir  augu  þeim;  spurði  hann  því 
næst,  hvort  höggva  skyldi,  og  kvað  kalífinn  já  við  því. 
Þrítók  böðullinn  spurningu  þessa,  en  kalífinn  svaraði  hinu 
sama  í  öll  þrjú  skiptin.  Þá  spurði  böðullinn  Aladín,  hvort 
hann  vildi  beiðast  nokkurs  áður  en  hann  yrði  högginn. 
Aladín  bað  hann  leyfa  sjer  að  rífa  bandið  frá  augum  sín- 
um  allra  snöggvast,  svo  hann  mætti  líta  vini  sína  í  síð- 
asta  sinn.  Böðullinn  leyfði  honum  það.  Sá  þá  Aladín 
alla  vini  sína  hrædda  og  harmþrungna.  Vjek  hann  sjer 
þá  að  kalífanum  og  mælti:  »Herra!  sýnið  mjer  þá  mis- 
kunn,  að  þjer    frestið    aftöku    minni  í  þrjá   daga;    eg  segi 

yður  fyrir  satt,  að  þjer  munuð  innan  þess  tíma  lifa  ein- 
hvern  hinn  merkasta  atburð«.  Kalífinn  svaraði:  »Að  þess- 
um  tíma  liðnum  skaltu  vissulega  deyja,  og  þá  skal  ekkert 
frelsa  þig  undan  hefnd  minni«.  Nu  liðu  þrír  dagar  og 
bar  ekki  til  tíðinda.  Gerðist  þá  kalífinn  óþolinmóður  og 
bjóst  í  dularklæði.  Hann  fór  í  óvönduð  töt,  og  setti  upp 
ljótan  vefjarhött;  gekk  hann  svo  frá  höll  sinni  með  byssu 
um  öxl  og  púðurtösku  og  kúlnapung  við  hlið.  Reikaði  hann 
víða  um  stræti  Bagdadsborgar,  og  gekk  í  búningi  þessum 
um  hábjartan  daginn;  kveið  hann  því  eigi,  að  nokkur 
maður  mundi  bera  kennsl  á  sig,  er  hann  var  þannig  til  fara. 
Nú  kemur  hann  á  kaupmannatorgið  og  sjer  þar 
mann  nokkurn  ungan,  sem  var  að  furða  sig  á  einhverju 
og  hafði  næsta  hátt  um  sig.  Spurði  kalífinn  hann,  hvað 
um  væri  að  vera,  en  hann  sagði,  að  þar  væri  kona  nokkur 
gömul,  og  læsi  hún  reiprennandi  upp  úr  kóraninum  utan- 
bókar;  væri  það  svo  áheyrilegt,  að  mönnum  þætti  sem 
þeir  hlýddu  á  sjálfan  engilinn  Gabríel;  en  það  var  hann, 
sem  opinberaði  Mahómet  hina  helgu  lærdóma.  »En  hitt 
sárnar  mjer«,  sagði  maðurinn,  »að  aumingja  konan  er 
búin  að  sitja  svo  lengi  og  hefir  enginn  orðið  til  að  rjetta 
henni  ölmusu.  Þetta  virðist  mjer  furðu  gegna  og  svo  get 
eg  til,  að  yður  muni  þykja«.  Fór  þá  kalífinn  lengra  fram 
á  kaupmanna  torgið  og  hlýddi  á  lestur  hinnar  gömlu 
konu.  Gengur  hann  að  henni  og  ætlar  að  gefa  henni  ríf- 
lega  ölmusu,  en  í  sama  bili  heyrir  hann  konuna  spyrja 
kaupmann  nokkurn  í  hálfum  hljóðum,  hvort  hún  eigi  að 
sýna  honum  fallega  stúlku.  Kaupmaður  tekur  því  vel  og 
gengur  burt  með  konunni.  Nú  langaði  kalífann  til  að 
vita,  hversu  afstæðist  um  konu  þessa,  og  veitti  hann  þeim 
eptirför.  Sjer  hann  þau  ganga  inn  í  hús  eitt  og  tekst 
honum  að  læðast  inn  á  eptir  þeim;  sjer  hann  kerlingu 
leiða  dóttur  sína  út  úr  herbergi  einu.  Varð  kalífinn  þá 
frá  sjer  af  undrun,  því  mærin  var  hin  fegursta,  svo  trautt 
gat  fríðari  kvennmann  að  líta  í  allri  Bagdadsborg.  Var 
hún  tignarleg  álitum,    en  þó  blíðleg  og  bauð  af  sjer  bezta 

þokka;  augu  hennar  voru  mikil  og  svört,  augnaráðið  ást- 
þreyjandi  og  að  Öllu  var  hún  því  líkust,  sem  paradísar- 
meyjum  er  lýst. 

Nú  sem  yngismærin  sá  að  ókunnugur  maður  var 
kominn,  þá  hörfaði  hún  undan  í  skyndi  og  átaldi  móður 
sína  fyrir,  að  hún  hefði  komið  með  karlmann,  og  látið 
hann  sjá  sig.  En  konan  svaraði  að  þetta  væri  manns- 
efni  hennar  og  mætti  hún  vel  sjá  hann  einu  sinni  fyrir 
brúðkaupið.  Fóru  þau  brátt  að  tala  um  morgungjöf- 
ina  og  heimtaði  konan  fjórar  þúsundir  gullpeninga.  Kaup- 
maður  svaraði,  að  svo  mikið  fje  ætti  hann  ekki  til  í  eigu 
sinni;  bauð  hann  kerlingu  tvær  þúsundir  og  kvaðst  ætla 
að  verja  nokkru  af  þeim  til  að  kaupa  húsgögn  og  brúð- 
kaupsklæði.  En  konan  kvaðst  ekki  slá  einum  eyri  af 
kröfu  sinni  og  varð  kaupmaðurinn  að  fara  burt  við  svo 
búið,  þó  honuin  þætti  súrt  í  brotið.  Ásetti  kalífinn  sjer 
nú  að  bjóða  sig  fram  í  stað  kaupmannsins;  skauzt  hann 
þá  fimlega  út  úr  húsinu  og  kom  síðan  inn  aptur  með 
miklu  háreysti,  og  gekk  fyrir  kerlingu  og  mælti:  »Eg 
mætti  rjett  núna  ungum  manni,  sem  kom  frá  yður,  kvaðst 
hann  eigi  geta  átt  dóttur  yðar  fyrir  vanefna  sakir.  Nú 
skal  eg  greiða  brúðgjöf  þá,  er  þjer  heimtið,  ef  þjer  viljið 
gipta  mjer  mærina«. 

Konan  rak  upp  stór  augu  og  virti  kalífann  fyrir  sjer 
í  krók  og  kring,  þangað  til  henni  varð  þetta  að  orði:  »Og 
hvaðan  ætli  þú  fáir  fje  þetta;  bannsettur  ræninginn.  Eg 
sje  það  á  búningnum  þínum,  hvers  konar  maður  þú  ert«. 
»Nei,  yður  skjátlast,  kona  góð!«  svaraði  kalífinn,  »eg  skal 
greiða  yður  peningana  út  í  hönd«.  »Jæja!  láttu  mig  þá 
sjá«,  ansaði  konan,  »fáðu  mjer  fjórar  þúsundir  gullpeninga; 
þá  skal  eg  gipta  þjer  dóttur  mína«.  »Já,  svo  skal  vera«, 
mælti  kalífinn,  »og  er  þar  með  gert  út  um  kaupin;  farið 
núþegar  til  yfirdómarans  og  segið  honum,  að  Albondúkani 
vilji  finna  hann«.  Þá  mælti  konan:  »Heldur  þú,  þorp- 
arinn  þinn!  að  yfirdómarinn  fari  að  ómaka  sig  hingað 
þín  vegna?«     »Hvað  sem  um  það  er,  móðirgóð!«  svaraði 

kalíflnn,  »þá  farið  nú  strax  og  segið  honum  að  koma  með 
ritfæri  sín«.  Fór  nú  konan-  af  stað  og  hugsaði  með  sjálfri 
sjer,  að  ef  yfirdómarinn  kæmi  eptir  þessari  orðsendingu 
þá  mætti  tengdasonur  sinn  vera  meira  enn  meðalfantur, 
og  að  minnsta  kosti  foringi  yfir  stigamannaflokki.  Og 
sem  hún  gekk  inn  í  hús  yfirdómarans  og  sá  hann  sitja  þar 
umkringdan  af  samdómendum  sínum,  þá  hörfaði  hún  þegar 
aptur  fyrir  hræðslu  sakir.  Fór  hún  þá  að  ásaka  sjáifa 
sig  fyrir  ístöðuleysi  sitt  og  gekk  nokkur  spor  áfram,  en 
hopaði  samt  aptur  á  hæl,  og  tók  þá  yfirdómarinn  loksins 
eptir  henni;  skipaði  hann  dyraverðinum  að  leiða  hana 
inn.  Nú  herti  hún  upp  hugann  og  gekk  fyrir  yfirdómar- 
ann ;  spurði  hann  hvað  hún  vildi  sjer,  en  kerling  svaraði, 
að  það  væri  maður  heima  hjá  sjer  sem  vildi  tala  við 
hann.  Spurði  dómarinn,  hver  maður  þessi  væri.  »Herra 
góður!«  svaraði  kerling,  »hann  heitir  Albondúkaní«. 

»Albondúkaní!«  hrópaði  dómarinn  og  spratt  upp  úr 
sæti  sínu;  »fljótt,  fljótt,  flýtum  okkur  af  stað«.  Og  þótt 
hinir  spyrðu,  hvert  hann  ætlaði  að  fara,  þá  svaraði  hann 
engu,  en  rauk  af  stað  i  ofboði.  »Það  veit  trúa  mín«, 
segir  kerling  við  sjálfa  sig,  »að  dómarinn  sá  arna  getur 
ekki  verið  neinn  sjerlegur  hreystigarpur;  hann  tengda- 
sonur  minn  hefir  líklega  lúskrað  honum,  manntetrinu,  og 
langar  hann  svo  ekki  til  að  komast  í  hendurnar  á  honum 
aptur.  Þess  vegna  er  hann  svo  bráðviljugur  að  hlýða 
skipun  hans«. 

Nú  er  yfirdómarinn  kom  heim  í  hús  kerlingar,  þá 
sá  hann  það  á  öllum  lotum,  að  kalífinn  vildi  dyljast;  og 
fyrir  þá  sök  heilsaði  hann  honum  eins  og  hverjum  öðr- 
um  og  spurði,  hvað  hann  vildi  sjer.  Þá  mælti  kalífinn: 
»Eg  ætla  að  biðja  yður  að  semja  hjúskaparsáttmála  fyrir 
mig  og  yngismey  þessa,  er  eg  ætla  að  eiga«.  Þá  spurði 
yfirdómarinn  mæðgurnar,  hvað  mikil  morgungjöfin  ætti 
að  vera;  svaraði  kerling  honum,  að  hún  heimtaði  fjórar 
þúsundir  gullpeninga  og  bjóst  dómarinn  þá  til  að  skrifa 
sáttmálann.     Nú    hafði    hann    í    ofboðinu  gleymt  að  taka 

með  sjer  pappír,  en  óttaðist  reiði  kalífans,  ef  hann  ekki 
fullnægði  skipun  hans  strax  í  stað;  þrifur  hann  því  hornið 
á  skikkju  sinni  og  tekur  að  rita  á  það  sáttmálann.  Byrj- 
aði  hann  með  nafni  kalífans  og  forfeðra  hans,  og  sem 
hann  hafði  ritað  nöfn  þeirra,  þá  vjek  hann  sjer  að  kerl- 
ingu  og  spurði  að  nafni  hennar  og  manns  hennar  og 
tengdaföður.  Pá  fjekk  kerling  eigi  tára  bundizt,  og  kvað 
hún  svo  að  orði:  »Æ,  mikla  eymd  og  niðurlægingu  verð 
eg  að  þola,  að  stigamaður  skuli  brjótast  svona  inn  í  hús 
mitt  og  ræna  frá  mjer  dóttur  minni.  Æ,  þetta  hefði  aldrei 
komið  á  mína  daga,  ef  maðurinn  minn  sálugi  væri  enn 
á  lífi«.  »Verið  þjer  bara  rólegar«,  mælti  kalífinn,  »guð  er 
verndari  þeirra  sem  mæddir  eru  og  munaðarlausir«.  En 
kerling  gaf  orðum  hans  engan  gaum  og  var  altaf  að  gráta 
og  kveina.  Var  hún  að  þessu  eymdarvæli  þangað  til 
kalífinn  gat  ekki  stillt  sig  lengur  og  rak  upp  skellihlátur; 
átti  yfirdómarinn  líka  bágt  með  sig  og  lá  við  að  hlæja 
upp  úr.  Nu  er  hann  loksins  var  búinn  með  sáttmálann, 
þá  sneið  hann  hornið  af  skikkjunni,  fjekk  kalífanum  og 
ætlaði  að  fara.  Þá  sneri  kerling  sjer  að  tengdasyni  sínum 
og  mælti:  »Ætlarðu  þá  ekki  að  víkja  neinu  að  þessum 
heiðvirða  embættismanni,  sem  hefir  lagt  skikkju  sína  í 
sölurnar  fyrir  þig?«  »Lofið  þjer  honum  að  fara«,  mælti 
kalífinn,  »eg  hef  ekkert  að  gefa  honum«.  Espaðist  kerling 
þá  og  mælti:  »Guð  hjálpi  mjer!  ósköp  er  hvað  þessir 
ræningjar  eru  fjegjarnir,  þeim  er  ekki  nóg,  að  þeir  svíkj- 
ast  um  að  borga,  ef  maður  gerir  fyrir  þá  handarvik, 
heldur  fjefletta  þeir  mann  í  tilbót«.  Hló  kalífinn  dátt  að 
rausi  keiiingar  og  kvaddi  yfirdómarann.  Kvaðst  hann  nú 
ætla  að  sækja  peningana,  sem  hann  hefði  lofað  og  svo 
aðrar  gjafir,  er  hann  ætlaði  konuefni  sínu.  »Já,  já!  eg 
skii«,  mælti  kerling,  »þú  munt  ætla  að  ræna  einrnerja 
kaupmenn  og  hrekja  þá  á  vonarvöl,  svo  að  þú  getir  gefið 
okkur  gjafir«. 

Kalífinn    gekk    nú    heim    til    hallar  sinnar  og  fór  úr 
dularbúningnum.  Því  næst  ljet  hann  sækja  málara,  snikk- 

ara  og  marmarasmiði,  og  byrjaði  með  því  að  hann  Ijet 
lemja  hvern  þeirra  tvö  hundruð  stafshöggum  til  þess  að 
þeir  skyldu  verða  þess  ötulli  að  hlýða  boðum  hans.  Eptir 
það  lýsti  hann  fyrir  þeim  húsi  kerlingar  og  sagði  þeim 
fyrir,  hversu  þeir  skyldu  bæta  það  og  prýða;  hótaði  hann 
þeim,  að  ef  þeir  ekki  hefðu  aílokið  ætlunarverki  sínu  fyrir 
dagsetur,  þá  skyldi  hann  láta  handhöggva  þá  alla.  »Ef 
nú  húsfreyjan«,  mælti  hann,  »skyldi  spyrja,  hver  hafi  sent 
yður,  þá  segið  að  það  hafi  tengdasonur  hennar  gert;  spyrii 
hún,  hvað  hann  haíi  sjer  til  atvinnu,  þá  svarið,  að  það 
vitið  þjer  ekki;  og  spyrji  hún  að  nafni  hans,  þá  svarið, 
að  hann  heiti:  Albondúkaní.  Setjið  nú  þelta  vel  á  ykkur, 
því  auki  nokkur  ykkar  einu  orði  hjei:  við,  þá  læt  eg  án 
tafar  festa  hann  á  gálga«. 

Marmarasmiðirnir  fóru  nú  til  hússins,  sem  kalífinn 
hafði  vísað  þeim  á,  og  höfðu  þeir  með  sér  svo  margar 
marmarahellur  sem  til  smíðarinnar  þurfti.  »Hvað  er  ykkur 
á  höndum?«  spurði  kerling.  Þeir  svöruðu:  »Við  eigum  að 
leggja  hús  þetta  bæði  að  utan  og  innan  með  marmara- 
hellum«.  »Hver  hefir  sent  ykkur  hingað?«  spurði  kerling. 
»Tengdasonur  yðar«,  sögðu  þeir.  »Og  hvers  konar  maður 
^er  tengdasonur  minn?«  spurði  hún  aptur.  »Það  vitum 
við  ekki«,  önsuðu  þeir.  »Segið  mjer  þá  að  minnsta  kosti 
nafn  hans«.  Hann  heitir  Albondúkaní«,  sögðu  þeir.  Nú 
er  kerling  heyrði  slík  svör  og  sá  aðfarir  þeirra,  þá  varð 
hún  enn  fastari  í  þeirri  trú,  að  tengdasonur  hennar  væri 
einn  af  ræningjaforingjum  þeim,  er  höfðust  við  í  kringum 
Bagdad.  A  sömu  leið  fór,  er  snikkararnir  og  málararnir 
komu  til  að  vinna  það,  er  kalífinn  hafði  fyrir  þá  lagt. 
Kerling  spurði  þá  að  hinu  sama,  en  fór  jafnnær.  Hugsaði 
hún  þá  með  sjálfri  sjer:  »Mikill  óttalegur  ræningi  htytur 
Albondúkani  þessi  að  vera;  það  er  auðsjeð  að  allir  skirr- 
ast  við  að  nefna  hann,  af  því  þeim  stendur  svo  mikill 
ótti  af  honum«. 

Nú  varð  húsasmíðinni  lokið  í  tækan  tíma  og  fóru 
þá    verkamennirnir    til    kalífans  og  sögðu  að  skipun  hans 

væri  fullnægt.  Sendi  kalífinn  síðan  fjölda  þjóna  með  alls- 
konar  húsbúnað  og  karfir  fullar  af  rósavefnaði,  glitsaum- 
uðum  dúkum  og  gersemum ;  áttu  þeir  að  færa  allt  þetta 
konuefni  hans.  Nú  er  kerling  sá  þjónana  koma  með 
gjafir  þessar,  þá  spurði  hún  þá  fyrst,  hvort  þeir  hefðu 
ekki  villzt,  en  þeir  kváðust  vera  komnir  í  rjettan  stað  og 
afhentu  henni  sendingarnar;  sögðu  þeir  um  leið,  að  hún 
yrði  að  búa  sig  undir  og  koma  öllu  í  lag,  þvi  tengdasonur 
hennar  ætlaði  að  heimsækja  hana  um  kvöldið.  Leizt  nú 
kerlingu  ekki  á  blikuna,  er  tengdasonur  hennar  valdi  þann 
tíma  dagsins,  og  sannfærðist  þá  enn  betur  um  það,  að 
hann  hlyti  að  vera  ræningi.  Æddi  hún  af  stað  til  grann- 
kvenna  sinna  og  bað  þær  að  hjálpa  sjer  til  að  koma 
hlutum  þeim  fyrir,  er  hún  hafði  fengið.  Rak  þær  í  roga- 
stanz,  er  þær  komu  og  sáu  breytingu  þá,  er  orðin  var 
á  húsinu.  »Hverju  sætir  þetta?«  sögðu  þær,  »er  það 
draumur?  húskofinn  yðar  er  orðinn  að  glæsilegri  höll. 
Hvaðan  er  allt  þetta  skínandi  marmara  skraut  og  allar 
þessar  fögru  litmyndir?  nei,  þetta  er  víst  ekki  einleikið«. 
»Það  er  allt  saman  frá  tengdasyni  mínum«,  mælti  kerling. 
»Er  þá  dóttir  yðar  gipt?«  spurðu  grannkonurnar.  »Já, 
hún  giptist  í  dag«,  svaraði  kerling.  »Og  hver  er  tengda- 
sonur  yðar?«  spurðu  hinar.  .  »Það  veit  eg  ekki,  ef  satt 
skal  segja,  og  því  er  nú  verr,  eg  er  hrædd  um  aðatvinna 
hans  sje  ekki  sem  heiðarlegust.  En  þið  skuluð  samt 
ekki  halda  að  hann  sje  eins  og  ræningjar  gerast  að  jafn- 
aði,  hann  er  að  minnsta  kosti  yfirmaður  allra  annara 
ræningja«.  »Æ,  guð  hjálpi  okkur!«  sögðu  konurnar; 
»þjer  eruð  orðin  tengdamóðir  stigamannaforingja;  biðjið 
þjer  hann  þá  fyrir  alla  muni  að  þyrma  okkur  hjerna, 
nábúum  yðar«.  Bað  konan  þær  vera  óhræddar  og  sagði 
að  þeim  væri  óhætt  að  treysta  drenglyndi  tengdasonar 
síns,  og  mundi  hann  sjá  eigur  þeirra  í  friði.  Fór  þá  af 
þeim  öll  hræðsla  og  lágu  þær  ekki  á  liði  sínu  með  að 
koma  fyrir  búshlutunum;  færðu  þær  og  brúðurina  í  dýr- 
ustu  skrautklæði  og  skreyttu  hana  með   ljómandi  dýrgrip- 

um  og  gimsteinum.  Var  skömmu  síðar  drepið  á  dyr,  og 
voru  þar  komnir  þjónar  kalífans  með  hina  ágætustu  matar- 
rjetti  og  sykurbakstur  ýmsan,  sögðu  þeir  konunni  gömlu, 
að  tengdasonur  hennar  sendi  henni  þetta  í  því  skyni,  að 
hún  gæddi  sjer  á  því  ásamt  grannkonum  sínum.  »En 
segið  mjer  nú,  heilla  vinir«,  tók  hún  til  orða,  »hvaða  mað- 
ur  er  tengdasonur  minn?«  »Það  vitum  við  ekki«,  svör- 
uðu  þeir,  »en  nafn  hans  er  Albondúkaní«.  »Veri  hann 
þá  hver  hann  vill  fyrir  mjer«,  sagði  kerling,  »en  það  veit 
eg,  að  sá  sem  sýnir  slíkan  drengskap,  hann  á  ekki  sinn 
jafningja  í  allri  Bagdadsborg.  Komið  nú,  systur  sælar!  og 
takið  fyrir  ykkur  af  vistunum«.  Ljetu  konurnar  ekki 
biðja  sig  þess  optar  en  einusinni  og  átu  þær  með  góðri 
lyst  af  öilum  rjettunum  og  eptirmatnum,  en  samt  voru 
þær  svo  hæverskar,  að  þær  skildu  hið  bezta  eptir  handa 
brúðhjónunum. 

Nú  má  nærri  geta  að  þetta  varð  fljótt  hljóðbært  um 
allt  nágrennið,  að  kerling  hefði  gipt  stigamanni  dóttur  sína; 
gengu  miklar  sögur  af  auðæfum  þeim  og  gersemum,  er 
hann  hafði  látið  flytja  í  hús  hennar.  Nú  sem  fregn  þessi 
kom  fyrir  eyru  kaupmannsins,  sem  kerling  hafði  frá  vísað, 
af  því  honum  varð  fjefátt  til  morgungjafarinnar,  þá  varð 
hann  reiður  mjög,  og  þótti  ódæmi,  að  kerling  skyldi  hafa 
tekið  ræningja  fram  yfir  sig;  vildi  hann  því  fyrir  hvern 
mun  hefna  sín,  og  vonaðist  með  fram  að  geta  kúgað  hana 
til  að  gipta  sjer  dóttur  sína.  Brá  hann  þvi  skjótt  við  og 
fór  til  lögreglustjórans,  sagði  honum  frá  öllum  málavöxt- 
um  og  hjet  að  launa  honum  vel,  ef  hann  gæti  tekið  ræn- 
ingjann  höndum;  kvað  hann  vera  mikla  fjár  von  i  húsi 
kerlingar  og  mætti  hann  draga  það  allt  í  sinn  sjóð.  Lög- 
reglustjórinn  varð  glaður  við  þessi  tíðindi,  en  kvaðst  mundu 
bíða  til  tíundu  stundar,  því  á  þeim  tíma  mætti  ganga  að 
þvi  vísu,  að  ræninginn  mundi  vera  í  húsi  tengdamóður 
sinnar;  »mun  eg  þá«,  sagði  hann,  »hegna  bæði  honum  og 
kerlingu  greypilega,  en  þjer  mun  eg  fá  dóttur  hennar  í 
hendur,    og    máttu    fara    með    hana    sem  þjer  bezt  líkar«. 

Og  um  tíundu  stundu  reið  lögreglustjórinn  af  stað  raeð 
kaupmanninum  og  fjórum  hundruðum  liðsmanna;  stýrðu 
því  Jiði  fjórir  hundraðshöfðingjar.  Hjeldu  þeir  á  blysum 
og  skriðljósum  og  komu  nú  að  húsi  kerlingar.  Var  húsið 
fagurlega  prýtt  með  Ijósum  og  voru  þær  mæðgurnar  að 
bíða  eptir  Alhondúkaní.  En  allt  í  einu  heyrðu  þær  að 
lamið  var  á  dyrnar  af  öllu  afli,  og  fór  kerling  þá  ofan  og 
horfði  út  í  gegnum  rifu,  sem  var  á  hurðinni;  sá  hún  þá 
hvar  lögregluliðið  hafði  skipazt  fyrir  utan  og  fyllti  allt 
strætið.  Bjóst  það  þegar  til  að  mölva  upp  húsið  og  ryðj- 
ast  inn.  Sá  var  einn  meðal  fyrirliðanna,  er  Schamama 
hjet,  hann  var  hinn  versti  níðingur  og  manndjöfull  og  fús 
til  allra  illra  verka.  Og  er  hann  sá  að  ekki  var  lokið 
upp,  þá  mælti  hann  til  lögreglustjórans:  »Því  hikum  vjer 
oss  við  að  mölva  upp  dyrnar,  þegar  ekki  er  upp  lokið? 
Gefum  þeim  ekki  ráðrúm,  en  göngum  að  með  oddi  og 
egg,  þá  mun  oss  hægðaleikur  að  ná  því,  sem  í  húsinu  er, 
bæði  fjenu  og  fantinum«.  Þá  gaf  sig  fram  annar  hundr- 
aðshöfðingi,  Hassan  að  nafni,  og  talaði  hann  svo  um  fyrir 
lögreglustjóranum,  að  hann  hafnaði  ráði  Schamama.  »Gæt- 
um  þess  vel«,  mælti  hann,  »að  oss  getur  orðið  hált  á 
slíku  ofbeldi  og  yfirgangi.  Förum  varlega;  hver  veit  nema 
kaupmaður  hafi  logið  upp  ákærunni  í  hefndar  skyni,  er 
honum  var  frá  vísað?  Ef  svo  er,  þá  mundum  vjer  nú 
vinna  hið  versta  verk;  en  gerið  samt  hvað  yður  gott  þykir«. 
Stóð  kerling  dauðhrædd  á  hleri  fyrir  innan  dyrnar,  meðan 
þeir  ræddust  þetta  við,  og  heyrði  hvert  orð.  »Æ,  guð 
sje  oss  næstur,  dóttir  mín!«  hrópaði  kerlingin,  »við  erum 
hreint  frá,  lögregluliðið  er  fyrir  utan  og  á  víst  að  taka 
ræningjann«.  »Lokaðu  þá  dyrunum  sem  vandlegast,  móð- 
ir  mín!«  svaraði  dóttirin,  »það  er  ekki  fokið  í  öll  skjól 
enn;  guð  kann  að  hjálpa  okkur«.  Gerði  nú  kerling  eins 
og  hún  rjeði  henni,  en  alltaf  harðnaði  barsmíðin  á  hurð- 
inni  og  gauragangurinn  fyrir  utan.  Spurði  þá  kerling, 
hvaða  menn  það  væru,  er  svo  ljetu,  og  hvað  þeir  vildu. 
»Ljúktu    upp,    endemið  þitt!«  svaraði  Schamama,  »þín  ó- 

tætis  kerling,  sem  gerir  hús  þitt  að  ræningjabæli;  lögregiu- 
stjórinn  skipar  þjer  að  ljúka  upp«.  Kerling  svaraði,  að 
hjá  sjer  væri  enginn  ræningi;  kvaðst  hún  vera  kona  fátæk 
og  ráðvönd  og  kæmi  sjer  ekki  til  hugar  að  þrjózkast  við 
skipunum  lögreglustjórans.  Síðan  æddi  hún  inn  aptur  til 
dóttur  sinnar  og  mælti:  »Sagði  eg  það  ekki  alltjend?  við 
eigum  allt  þetta  upp  á  bannsettan  ræningjann.  En  guð 
gæfi  samt,  að  hann  kæmi  ekki  hingað  í  kvöld.  Æ,  mikil 
hörmung  er  það,  að  hann  faðir  þinn  skuli  vera  dáinn. 
Ef  hann  væri  á  lífi,  þá  mundi  enginn  maður,  og  ekki  lög- 
reglustjórinn  sjálfur,  hafa  þorað  að  gera  slíkt  háreysti 
fyrir  dyrum  okkar«.  Dóttir  keriingar  bað  hana  nú  að 
hafa  hægt  um  sig  og  þreyja  við,  því  þær  væru  varnar- 
lausar  og  ekki  annað  fyrir  en  að  bíða  þess,  sem  að  hendi 
kæmi. 

Nú  er  að  segja  af  kalífanum,  að  þá  er  kyrt  var 
orðið  á  borgarstrætunum,  þá  tók  hann  á  sig  stigamanns 
gerfl  eins  og  fyrri  og  ætlaði  á  fund  hinnar  nýju  konu 
sinnar  í  náttmyrkrinu.  En  sem  hann  kom  inn  í  stræti 
það,  er  tengdamóðir  hans  bjó  í,  þá  sá  hann  lögreglumenn- 
ina  og  varðliðsílokkana  við  birtu  þá,  er  stóð  af  blysunum; 
þótti  honum  það  furðu  gegna.  Heyrði  hann  háreysti 
mikið  og  voru  sumir,  sem  vildu  mölva  upp  dyrnar  og 
pína  kerlingu  til  sagna,  en  einn  var  sá,  er  reyndi  að  þagga 
niður  ofslopann  í  hinum;  kvað  hann  það  vera  lagabrot 
og  níðingsverk  að  brjótast  inn  í  híbýli  tveggja  varnar- 
lausra  kvennmanna,  þar  sem  allar  líkur  væru  til,  að  þær 
væru  hafðar  fyrir  rangri  sök.  Þá  æpti  Schamama:  »Snáf- 
aðu  burt,  Hassan!  og  seztu  í  dómara  sæti,  því  þú  ert 
lagasnápur  og  lundlaginn  á  hártoganir,  en  vertu  ekki  að 
sletta  þjer  fram  í  fyrirtæki,  sem  karlmensku  þarf  til  og 
áræðis;  þú  ert  handónýtur  til  slíkra  hluta.  En  hjer  er 
allt  komið  undir  hugrekki  og  snarræði«. 

Kaiífinn  hugsaði  nú  Schamama  þegjandi  þörfina,  og 
var  honum  hugur  á  að  refsa  honum  harðlega  fyrir  ósvífni 
hans    og  ofstopa.      Fór  hann   þá  að  leita  fyrir  sjer,  hvort 

hann  gæti  hvergi  komizt  að  húsi  tengdamóður  sinnar. 
Kom  hann  að  húsdyrum  nokkrum  opnum  og  sá  þar  langt 
innar  af  hurð  eina  með  fortjaldi  fyrir;  stóð  geldingur 
einn  þar  á  verði  og  gekk  kalííinn  þangað  inn.  En  í  húsi 
þessu  bjó  einn  af  varðliðsforingjum  kalífans,  Júnis  að 
nafni;  hann  var  hinn  mesti  berserkur  og  bölsóti,  og  svo 
grimmur,  að  hann  bragðaði  eigi  mat  fyrir  bræði  sakir, 
nema  hann  dræpi  að  minsta  kosti  einn  mann  á  degi 
hverjum.  Nú  með  því  að  logaði  á  lampa  í  göngunum, 
þá  sá  geldingurinn  til  kalífans,  og  óð  þegar  að  honum 
með  brugðið  sverð;  spurði  hann  kalífann,  hvert  hann 
ætlaði.  Svaraði  kalííinn  honum  þá  með  ógurlegri  rödd: 
»Hvað  varðar  þig  um  það,  þinn  armi  þræll?«  Varð  geld- 
ingurinn  lafhræddur  eins  og  hann  hefði  sjeð  grenjandi 
ljón  æða  móti  sjer  og  ílýði  hann  þegar  inn  til  herra  síns. 
»Hvað  gengur  á?«  mælti  Júnis.  »Æ,  herra!«  svaraði 
geldingurinn,  »meðan  eg  stóð  á  verði  kom  inn  maður  ó- 
kunnugur  og  ætlaði  eg  að  verja  honum  inngöngu,  en  hann 
hrópaði:  »Flý  þú,  hinn  armi  þræll!«  Varð  mjer  þá  svo 
felmt,  að  eg  sá  ekki  annað  ráð  en  að  segja  yður  til«. 
»Hverju  sætir  slíkt?«  mælti  Júnis  og  spratt  upp  hamslaus 
af  reiði;  »hver  vogar  að  smána  þjóna  mína  í  mínum 
eigin  húsum?  hann  skal  hitta  sjálfan  sig  fyrir«.  Að  svo 
mæltu  þreif  hann  upp  geysistóra  kylfu  og  óð  fram  grenj- 
andi  til  að  hegna  hinum  ókunna  manni.  »Hvar  er  þræll- 
inn?«  hrópaði  hann.  »Hjer  er  eg,  Júnis!«  svaraði  kalíf- 
inn.  En  er  Júnis  kannaðist  við  rödd  kalífans,  þá  íleygði 
hann  sjer  til  jarðar  og  bað  hann  fyrirgefningar.  »Nú, 
nú!«  segir  kalífinn,  »þú  kúrir  hjer  makráður  í  húsum 
þínum  og  lætur  ekki  til  þín  taka,  er  lögreglustjóri  minn 
veður  hjer  uppi  í  grennd  við  þig  og  misþyrmir  hjálparlausu 
kvennfólki,  sem  engan  karlmann  hefir  til  varnar  sjer;  og 
ekki  kemur  þjer  til  hugar  að  stemma  stigu  fyrir  yfirgangi 
þessa  samvizkulausa  valdsmanns«.  »Herra!«  svaraði  Júnis, 
»eg  hef  orðið  að  hlífast  við  hann  í  þeirri  stöðu  sem  hann 
er,  og  með  fram  verið  hræddur  um  að  eg  kynni  að  tálma 

honum  í  þeim  framkvæmdum,  sem  þjer  hafið  íyrir  hann 
iagt;  hefði  það  eigi  aptrað  mjer,  þá  mundi  eg  fyrir  löngu 
hafa  veitt  honum  maklega  refsingu.  En  segið  þjer  til,  eg 
er  reiðubúinn  að  hlýða,  og  skal  eg  á  svipstundu  stökkva 
lögreglusnápum  þessum  á  flótta«. 

Kalífinn  þakkaði  honum  orð  sín  og  kvaðst  nú  vilja 
stíga  upp  á  flatþakið  á  húsi  hans.  Leiddi  Júnis  hann 
upp  þangað.  En  húsið,  sem  kona  kalífans  og  tengda- 
móðir  bjuggu  í,  var  þar  rjett  við,  og  með  lægra  þaki; 
komst  kalífmn  ofan  á  það  eptir  kaðalstiga,  er  hann  fjekk 
hjá  Júnis.  Bauð  hann  Júnis  að  bíða  þar  og  vera  til  taks, 
ef  á  þyrfti  að  halda,  en  sjálfur  læddist  hann  eptir  þakinu 
og  komst  niður  í  húsið  án  þess  nokkur  yrði  var  við.  Var 
þar  svo  bjart,  að  hann  mátti  varla  í  gegn  sjá,  því  húsið 
var  víðast  hvar  logagyllt  að  innan  og  skreytt  með  ljóm- 
andi  listasmíði,  skein  af  því  dýrðlega  við  birtu  þá,  er 
stóð  af  Ijósahjálmunum  og  hinum  fagursettu  ljósaröðum. 
En  brúðurin  sjálf  sat  prúðbúin  í  skínanda  skarti  á  glæsi- 
legum  hástól,  og  var  hún  líkust  morgunsól  eða  mána  um 
sumarnótt,  þegar  heiðríkt  er.  Stóð  kalííinn  stundarkorn  og 
horfði  á  hana  hugfanginn;  hafði  hann  gott  tóm  til  þess, 
því  mæðgurnar  urðu  hans  eigi  varar.  Heyrði  hann  að 
kerling  segir:  »Æ,  dóttir  mín!  hvað  á  að  verða  um  okk- 
ur?  hvernig  eigum  við  að  komast  undan  þessum  ofsa- 
fengu  mönnum?  Æ,  mikil  neyð  og  skelfing!  Mikið  ó- 
lán  var  það  að  þessi  árans  ræningi  fór  að  biðja  þín.  Eg 
vildi  hann  faðir  þinn  væri  á  lífi.  En  við  verðum  að  taka 
því  með  þolinmæði,  sem  guð  vill  vera  láta«.  Þá  mælti 
brúðurin:  »Guð  hefir  sjálfur  sent  hann,  móðir  mín!  til 
þess  hann  yrði  eiginmaður  minn,  og  þú  hefir  gipt  mig 
honum;  það  er  því  illa  gert  af  þjer,  að  skaprauna  mjer 
með  því  að  halla  hann   ræningja«. 

»Bara  hann  komi  ekki  hjerna  í  nótt,  veslings  maður«, 
sagði  kerling,  »þá  mundi  fara  illa  fyrir  honum«.  Þá  tók 
kalífinn  upp  lítinn  stein  og  kastaði  honum  svo  fimlega  í 
eitt    Ijósið,    að    það    slökknaði.      »Hvað    er    þetta?«    segir 

kerling,  »þarna  slökknaði  eitt  ljósið  og  öll  hin  loga«.  Kveikti 
hún  þá  aptur  á  ljósinu,  en  meðan  hún  var  að  því,  slökkti 
kalífinn  tvö  önnur.  Þótti  kerlingu  þetta  undrum  sæta ; 
þá  kom  steinn  í  hönd  hennar,  og  við  það  atvik  leit  hún 
upp  og  sá  kalífann.  »Sjáðu  nú«,  mælti  hún  við  dóttur  sína, 
»þarna  er  maðurinn  þinn;  hann  hefir  skriðið  eptir  þök- 
unum,  og  eru  slíkum  kumpánum  allar  leiðir  kunnar.  En 
það  hefir  líka  viljað  hortum  til  hamingju,  því  annars 
hefði  hann  rekizt  í  fangið  á  þeim,  sem  eru  við  dyrnar. 
Flýðu  blessaður,  Albondúkaní!  annars  verðurðu  tekinn 
fastur  af  illmennum  þeim,  er  sitja  um  hús  vort;  því  ekki 
þarftu  hjálpar  eða  varnar  að  vænta  af  tveimur  ístöðu- 
lausum  konum«.  »Látið  þá  mig  um  það«,  svaraði  kalíf- 
inn,  »eg  skal  ekki  verða  uppnæmur  fyrir  þrælum  þessum«. 
»Hugsaðu  ekki  til  þess«,  mælti  kerling,  »að  þú  getir  hrætt 
þá  í  burtu;  það  er  sjálfur  lögreglustjórinn  með  varðliðinu«. 

Nú  settist  kalífinn  niður  og  mælti:  »Heyrið  þið  heill- 
ur  mínar!  eg  er  dauðsvangur,  getið  þið  ekki  gefið  mjer 
eitthvað  að  borða«.  »Nei,  nú  gengur  yfir  mig«,  sagði 
kerling,  »þú  hefir  matarlyst  í  slíkum  dauðans  vandræðum«. 
»Allrabeztu  matarlyst«,  svaraði  kalífinn.  En  nú  byrjuðu 
aptur  ólætin  og  skarkalinn  við  dyrnar,  og  versnaði  um 
allan  helfing,  svo  kalífinn  gerðist  óeirinn;  og  sem  hann 
hafði  matazt,  þá  dró  hann  innsiglishringinn  af  hendi  sjer, 
fjekk  tengdamóður  sinni  og  mælti:  »Fær  þú  lögreglu- 
stjóranum  hring  þenna  og  seg  honum  að  eigandi  hans 
sje  í  húsum  þínum;  skipa  þú  honum  í  mínu  nafni  að 
koma  hingað  inn  með  þeim  fjórum  sveitarforingjum,  er 
honum  fylgja,  og  skulu  þeir  hafa  með  sjer  stiga,  kaðla 
og  hrísvendk*). 

»Ekki  nema  það!«  ansaði  kerling,  »ætli  hringurinn 
muni  aptra  honnm?  Nei,  eg  er  hrædd  um  að  hann  fljúgi 
á  mig  og  drepi  mig«.  »Verið  þjer  bara  rólegar,  móðir 
góð!«    mælti  kalífinn,  »eg  skal  ábyrgjast,  að  lögreglustjór- 


*)    í\  e.    áhöld,  sem  höfð  eru  til  að  veita  mönnum  iljastroku. 

inn  hlýðir  skipunum  mínum«.  Þá  mælti  kerling:  »Ef 
þú  getur  þröngvað  slíkum  manni  til  hlýðni,  þá  vona  eg 
að  þú  kennir  mjer  þann  galdur;  eg  fer  þá  að  stela  frá 
kvennfólkinu  eins  og  þú  frá  karlmönnunum«.  Gekk  hún 
síðan  að  dyrunum,  og  kallaði:  »Nú,  hvað  viljið  þið?« 
»Og  hvernig  ætli  þú  spyrjir,  kerlingar  skrukkan  þín!«  æpti 
Schamama,  »við  ætlum  að  leggja  hendur  á  ræningjann, 
og  höggva  af  honum  annan  fótinn  og  aðra  höndina.  Eg 
skal  finna  þig  í  fjöru,  hansvítis  nornin  þín!« 

»Er  nokkur  læs  á  meðal  ykkar?«  segir  kerling,  »það 
er  innsiglishringur  hjerna,  sem  eg  á  að  fá  ykkur.  Lesið 
nafn  eigandans,  sem  grafið  er  á  hringinn«.  »Fjandinn 
sjálfur  hafi  eigandann«,  æpti  Schamama,  og  rjeði  hann 
lögreglustjóranum  til  að  sæta  lagi,  þegar  kerling  lyki  upp 
hurðinni,  varpa  henni  til  jarðar  og  ryðjast  svo  inn  í  húsið 
til  að  ræna  og  rupla;  gælii  þeir  svo  á  eptir  haft  sjer  til 
afsökunar,  að  þeir  hefðu  ekki  sjeð  hringinn.  En  kerling 
sá  við  þessu  og  lauk  hún  ekki  meira  upp  en  svo,  að 
hún  gat  að  eins  smeygt  út  hringnum.  Tók  nú  Schamama 
við  hringnum  og  fjekk  lögreglustjóranum.  Og  er  lögreglu- 
stjórinn  leit  á  hann,  þá  bliknaði  hann  upp  og  tók  að 
skjálfa  sem  hrísla.  Hvað  er  um  að  vera?«  mælti  Scha- 
mama,  »hvað  var  það?«  Lögreglustjórinn  svaraði  engu, 
en  fjekk  honum  hringinn.  Kannaðist  Schamama  undir- 
eins  við  innsigli  kalífans  og  brá  honum  svo  við  það,  að 
hann  fjell  til  jarðar  og  bað  guð  að  hjálpa  sjer.  En  hann 
reis  brátt  á  fætur  aptur  og  spurði  kerlinguna  með  dýpstu 
lotningu,  hverja  skipun  hún  hefði  að  færa.  Svaraði  hún 
þá:  »Eigandi  hringsins  kallar  fyrir  sig  lögreglustjórann 
og  fjóra  sveitarforingja,  skulu  þeir  hafa  með  sjer  allt  sem 
með  þarf  til  iljastroku«.  Sagði  Schamama  að  bæði  hann 
og  allir  hinir  væru  reiðubúnir  að  hlýða,  og  fór  nú  kerling 
inn  aptur  til  að  segja  tengdasyni  sínum,  hversu  vel  hafði 
skipazt  við  orðsendingu  hans.  »Þjer  eruð  undarlegur 
ræningi«,  mælti  hún,  »allir  menn  eru  dauðhræddir  við 
yður,     dómarinn,      lögreglustjórinn     og     lögregluþjónarnir. 

Mjer  er  full  alvara,  eg  geng  í  yðar  þjónustu  og  stel  frá 
kvennfólkinu  eins  og  þjer  stelið  og  rænið  frá  karlmönn- 
unum ;  eg  skáka  þá  í  hróks  valdi,  þar  sem  eg  hef  yður 
að  yfirmanni  og  reyni  að  breyta  eptir  yðar  dæmi,  því 
eptir  höfðinu  dansa  limirnir.  En  hvað  sem  því  líður,  þá 
verðið  þjer  að  játa,  að  það  hefði  verið  úti  um  okkur, 
ef  dyrnar  hefðu  verið  mölvaðar  upp  áður  en  þjer  komuð«. 

Þetta  rausaði  nú  kerlingin,  en  kalífinn  gladdist  með 
konu  sinni,  er  ófriðinum  var  afstýrt  og  kyrð  á  komin. 
Og  nú  gekk  inn  lögreglustjórinn  með  Schamama  og  Hassan 
og  báðum  hinum  hundraðs  höfðingjunum.  Ljet  þá  kalíf- 
inn  kalla  á  Júnis,  og  sem  hann  var  kominn,  þá  skipaði 
hann  honum  að  refsa  lögreglustjóranum  og  Schamama 
með  iljastroku.  Gerði  Júnis  það  svo  rækilega,  að  negl- 
urnar  fjellu  af  tám  þeirra.  Því  næst  sagði  kalífinn,  að 
Hassan  skyldi  taka  við  embætti  lögreglustjórans.  »Nú, 
nú!«  mælti  hann  við  tengdamóður  sína,  »þykir  yður  ræn- 
ingjanum  verða  mikið  fyrir  að  hirta  slíka  sveina?«  Hún 
svaraði  og  sagði:  »Þetta  eru  hin  beztu  málalok  og  hef 
eg  nú  eigi  nema  eina  bón  til  guðs  míns,  og  hún  er  sú, 
að  hann  hegni  kalífanum  fyrir  rangsleitni  þá,  er  hann 
hefir  í  frammi  haft  við  oss.  Hefði  honum  eigi  farizt  svo 
illa,  þá  mundir  þú  aldrei  hafa  vogað  að  stíga  fæti  þínum 
í  hús  vort,  og  ertu  þó  hinn  voldugasti  maður«.  Brá  kalíf- 
anum  mjög  við  ámæli  þessi,  og  komu  þau  honum  heldur 
en  ekki  óvart;  en  samt  hugsaði  hann  með  sjer,  að  hann 
kynni  að  hafa  beitt  rangindum  óviljandi  og  bað  hann 
því  tengdamóður  sína  að  segja  sjer,  hvaða  rangsleitni  það 
væri,  en  hún  kærði  á  hendur  kalífanum. 

Þá  mælti  kerling:  »Kalífinn  hefir  látið  ræna  hús 
vort  bæði  hátt  og  lágt,  og  ekki  eptir  skilið  okkur  svo 
mikið  sem  einn  brauðbita;  mundum  við  hafa  dáið  úr 
hungrí,  ef  við  ekki  hefðum  notið  þín  að.  En  þetta  at- 
vikaðist  þannig,  að  sonur  minn  var  einn  af  hirðmönnum 
hans.  Og  einn  dag  bar  svo  til,  að  tvær  konur  börðu  á 
dyr    hjá    okkur    og    báðu    um    vatn    að   drekka.     Nokkru 

síðar  kom  önnur  konan,  sú  sem  eldri  var,  og  færði  honum 
fat  með  smákökum  á;  var  það  í  launa  skyni  fyrir  vatns- 
drykkinn.  En  sonur  minn  gaf  næturverði  nokkrum  fatið 
með  kökunum,  og  skömmu  síðar  kom  hingað  liðsmanna- 
flokkur  frá  kalífanum,  rænti  húsið  og  fór  burt  með  son 
minn.  Og  það  segi  eg  þjer  satt,  að  hefðum^við  ekki  ratað 
í  ólán  þetta,  þá  skyldirðu  aldrei  hafa  fengið  dóttur  mína«. 
»Verið  rólegar,  móðir  góð!«  ansaði  kalífinn,  »eg  skal  tala 
máli  yðar  við  kalífann  og  mun  hann  fyrir  mín  orð  gefa 
syni  yðar  frelsi,  veita  honum  veglegt  embætti  og  bæta 
yður  fjártjón«.  Hýrnaði  fyrst  yfir  kerlingu  við  þessi  fögru 
loforð,  en  í  sömu  andránni  varð  hún  aivarleg  og  mælti: 
»Sonur  sæll!  hafðu  ekki  slíkt  í  fíflskapar  málum.  Hjer 
er  ekki  við  dómara  að  skipta  eða  lögreglustjóra,  heldur 
við  hinn  víðfræga  Harún  Alraschid,  drottin  rjetttrúaðra 
þjóða,  sem  ræður  yfir  voldugum  höfðingjum.  Hinn  lítil- 
fjörlegasti  af  þrælum  hans  hefir  meira  vald  en  allir  em- 
bættismenn  í  ríkinu.  Fyrir  alla  guðs  muni,  hættu  þjer 
ekki  í  hendurnar  á  kalífanum,  því  þá  er  þjer  dauðinn 
vís  og  þá  missum  við  okkar  síðasta  athvarf.  Eg  vil 
heldur  fela  mál  sonar  míns  guði  á  vald  og  treysta  þvi, 
að  hann  af  sinni  óþrjótandi  miskunn  hjálpi  mjer  og  hon- 
um«.  Þessi  orð  kerlingar  fengu  kalífanum  mikils.  Fór 
hann  þegar  út,  þótt  mæðgurnar  beiddu  hann  að  vera 
kyrran  hjá  sjer,  og  skundaði  hann  rakleiðis  til  hallar 
sinnar.  Settist  hann  í  hásæti  og  stefndi  saman  öllum 
hirðmönnum  sínum.  Og  er  þeir  höfðu  sýnt  kalífanum 
lotningar  merki,  þá  tók  hann  til  máls  og  kvað  sig  undra, 
að  enginn  þeirra  hefði  dirfzt  að  biðja  Aladín  hirðmanni 
sínum  miskunnar.  Þá  mælti  einn  af  emírunum:  »Drott- 
inn  rjetttrúaðra  manna!  vjer  þorðum  það  eigi  fyrir  lotn- 
ingar  sakir  við  yðar  hátign,  en  fyrst  þjer  veitið  oss  heim- 
ild  til  að  segja,  hvað  oss  býr  í  brjósti,  þá  bið  eg  yður 
nú  að  gefa  Aladín  upp  hegningu,  og  þykist  eg  vita  að  öll 
hirðin  muni  gjalda  þessum  orðum  mínum  samkvæði«.  Brá 
þá  kalífinn  skjótt  við,  sendi  Aladín  tignarklæði  og  Ijet  leiða 

hann  á  sinn  fund,  gerði  hann  að  yfirmanni  allra  emíra 
og  bað  hann  síðan  fara  heim  til  móður  sinnar.  Gerði 
Aladín  svo  og  fylgdu  honum  flestallir  gæðingar  í  hirðinni, 
og  mikill  mannfjöldi  þar  að  auki,  er  samfagnaði  honum 
með  gleðiópi.  Höfðu  hirðmenn  nokkrir  farið  á  undan  og 
sagt  móður  hans  og  systur  frá  fögnuði  þeim,  er  þær  áttu 
í  vændum;  en  þær  höfðu  gefið  þeim  stórgjafir  að  sögu- 
launum.  Nú  kom  hann  sjálfur  og  urðu  þá  fagnaðarfundir; 
faðmaði  hann  þær  að  sjer  og  sagði  þeim  frá  öllum  raun- 
um  sínum.  En  þær  sögðu  honum  að  sínu  leyti,  hvað 
gerzt  hafði  frá  því  hann  var  tekinn  fastur,  hversu  húsið 
hafði  verið  rænt,  en  þær  bjargþrota  í  þrjá  daga  og  nær 
því  hungurmorða.  »En  seg  mjer,  móðir!«  mælti  Aladín, 
»hvaðan  er  allt  þetta,  sem  eg  sje  hjer?  eru  það  töfrar  eða 
draumur?«  »Nei,  son  minn!«  ansaði  hún,  »það  er  öðru 
nær;  það  er  allt  saman  gjöf  frá  tengdasyni  mínum«.  »Frá 
tengdasyni  þínum?«  segir  Aladín,  »er  þá  systir  mín  gipt 
að  mjer  fornspurðum?  Hvenær  giptist  hún  og  hver  er 
maður  hennar?«  »Hún  giptist  í  gær«,  ansaði  kerling,  »og 
er  maður  hennar  stigamannaforingi«.  »Stigmannaforingi?« 
ansaði  Aladín,  og  rjeði  sjer  varla  fyrir  reiði,  »hvernig  gaztu 
fengið  af  þjer  að  gipta  systur  mína  stigamanni?  hvar  er 
spillvirki  sá?  seg  mjer  til  hans,  svo  eg  geti  samstundis 
refsað  honum  fyrir  ósvífni  hans«.  »Láttu  þjer  hægt  son  minn !« 
mælti  kerling,  »hann  sá  hjer  þá  menn  fyrir  skemmstu,  sem 
ægilegri  eru  en  þú,  og  brá  sjerþó  hvergix  Sagði  hún  honum 
því  næst,  hvað  miklu  þessi  hinn  undarlegi  maður  hefði  til 
vegar  komið,  og  mælti  að  endingu:  »Hann  lofaði  okkur 
að  biðja  þjer  miskunnar  hjá  kalífanum,  og  rjett  sem  hann 
er  farinn,  þá  sjáum  við  þig  heilan  í  húsum  okkar,  og  er 
það  víst  honum  að  þakka«. 

»En  hvert  er  nafn  hans?«  spurði  Aladín.  »Það  veit  eg 
nú  ekki,  son  minn!«  ansaði  kerling,  »eg  margspurði  iðn- 
aðarmennina,  sem  hann  sendi  hingað,  en  þeir  vildu  ekki 
segja  mjer  nafn  hans,  en  það  sögðu  þeir  mjer,  að  hann 
væri    kallaður    Albondúkaní  að  viðurnefni.     Og  er  Aladín 

heyrði  nafn  þetta,  þá  stökk  hann  upp  úr  sæti  sínu  og 
kyssti  sjö  sinnum  á  gólfið.  Spurði  þá  móðir  hans,  hvort 
þessi  Albondúkaní  bæri  líka  ægishjálm  yfir  sjálfum  kalíf- 
anum.  Pk  mælti  Aladín:  »Kæra  móðir!  þessi  maður,  sem 
þú  talar  um,  er  sjálfur  kalífinn,  Harún  al  Raschid,  drott- 
inn  rjetttrúaðra  manna«. 

»Æ,  guð  almáttugur  hjálpi  mjer!«  hrópaði  kerling, 
»mikil  ólánsskepna  er  eg;  eg  hef  hagað  mjer  við  hann 
eins  og  hann  væri  ræningi,  og  styggt  hann  svo  margfald- 
lega,  að  hann  getur  víst  aldrei  fyrirgefið  mjer«.  f  því 
hún  mælti  þetta,  sá  hún  sjálfan  kalífann  koma,  og  flýði 
hún  þá  dauðhrædd  út  úr  herberginu.  En  er  kalífanum 
var  sagt,  að  hún  þyrði  ekki  að  koma  í  augsýn  hans,  þá 
ljet  hann  sækja  hana  og  mælti  til  hennar  mildilega:  »Nú, 
nú,  móðir  góð!  hvernig  stendur  á  því  að  þjer  flýið  mig? 
munið  þjer  ekki  að  þjer  rjett  fyrir  skemmstu  ráðgerðuð 
að  ganga  í  þjónustu  mína?«  Bað  þá  kerling  kalífann  að 
fyrirgefa  sjer,  en  hann  sendi  eptir  dómara,  og  skildi  við 
dótturdóttur  Khosrú  Nuschirvans  og  gipti  Aladín  hana.  Eptir 
það  drakk  kalífinn  bruilaup  til  hinnar  nýju  konu  sinnar 
með  mikilli  viðhöfn  og  var  öll  hirðin  í  veizlunni;  ljet 
hann  útbýta  ríkuglegum  ölmusugjöfum  á  meðal  allra 
fátæklinga  og  var  hinn  mesti  fögnuður  um  alla  borgina. 


Sagan  af  ambáttinni  og  drottni  hennar 

Einu  sinni  var  maður  nokkur  í  Bagdad,  ungur  og 
stórríkur,  sem  hafði  erft  fjarska  miklar  eignir  eptir  föður 
sinn.  Hann  lagðist  á  hugi  við  ambátt  nokkra  og  keypti 
hana;  unnu  þau  hvort  öðru  hugástum.  Dró  hann  alt  til 
muna  við  hana  og  hleypli  sjer  í  svo  mikinn  kostnað  hennar 
vegna,  að  eigur  hans  eyddust  smámsaman,  þar  til  hann 
varð  öreigi.  Fór  hann  þá  að  hugsa  um,  hvernig  hann 
ætti    að    geta  haft  ofan  af  fyrir  sjer,  en  sá  sjer  engan  veg 

til  þess.     Leitaði  hann  loksins  til  eins  af  vinum  sínum  og 
bað  hann  að  gefa  sjer  gott  ráð. 

Nú  skal  þess  geta,  að  meðan  hann  átti  velgengni  að 
fagna,  þá  höfðu  menntaðir  menn  einatt  haft  hann  í  sam- 
sætum  sínum  fyrir  þá  sök,  að  hann  var  afbragð  til  söngs 
og  hljóðfæralistar.  Sagði  því  vinur  hans:  »Mjer  lízt  bezt, 
að  þú  gangir  milli  manna  og  syngir  með  ambáttinni;  betra 
ráð  veit  eg  ekki.  Þú  getur  með  því  móti  grætt  mikið  fje, 
en  fengið  gefins  mat  og  drykk«.  En  hvorki  honum  nje 
ambáttinni  var  mikið  um  það  gefið;  segir  hún  að  sjer  hafi 
hugkvæmzt  annað  ráð.  »Hvað  er  það?«  spyr  hann.  »Þú 
skalt  selja  mig«,  svaraði  hún,  »með  því  móti  komumst  við 
bæði  úr  vandræðum  þessum.  Mun  eg  þá  aptur  lifa  í  alls- 
nægtum,  því  ekki  mun  óðrum  detta  í  hug  að  kaupa  mig, 
en  ríkismönnum;  er  þá  ekki  að  vita,  nema  mjer  verði  eitt- 
hvað  til  að  endurnýja  ástarsamband  okkar«.  Fjellst  hann 
á  ráð  þetta,  þótt  honum  þætti  það  hart  aðgöngu,  og  fór 
hann  með  ambáttina  út  á  kauptorg.  Varð  þar  fyrstur  á 
vegi  hans  Haskími*)  nokkur  frá  Balsora,  kurteis  maður  og 
menntaður,  háttprúður  og  göfuglyndur.  Keypti  hann  am- 
báttina  fyrir  fimmtán  hundruð  gullpeninga.  En  er  hann 
hafði  greitt  fjeð  af  hendi,  þá  iðruðust  þau  bæði  seljandinn 
og  ambáttin,  og  grjetu  beisklega.  Reyndi  hann  að  ripta 
kaupunum,  en  það  var  enginn  vegur.  Stakk  hann  þá  pen- 
ingunum  niður  í  sjóð  sinn  og  gekk  á  burt;  vissi  hann 
eigi  hvað  hann  átti  að  gera  af  sjer,  því  heimili  hans  var 
nú  heldur  en  ekki  eyðilegt,  er  ambáttin  var  farin.  Gekk 
hann  grátandi  inn  í  musteri,  og  settist  þar  niður  til  að 
svala  sorgarlöngun  sinni.  Varð  hann  loksins  yfirkominn  af 
þreytu  og  sofnaði;  faldi  hann  sjóðinn  undir  höfði  sjer  er 
hann  lagðist  út  af.  Meðan  hann  svaf,  kom  þangað  þjóf- 
ur  og  náði  sjóðnum  undan  honum,  en  hann  varð  einskis 
var,  og  slapp  svo  þjófurinn  burtu. 


*)    Haskimar   nefnast   þeir,    sem    eiga  kyn  sitt  aö  rekja  til 
Haskíms  langafafööur  Mahómets. 

Nú    vaknar  hann  og  saknar  sjóðsins;  ætlar  hann  að 

stökkva    af   stað    og    elta    þjófinn;    en    þjófurinn  hafði  þá 

verið    svo    sjeður,    að    hann  batt  snærí  um  fætur  honum, 

svo  hann  datt  niður  þegar  hann  rjeði  til  hlaupsins.    Varð 

hann    svo    að    sleppa    eptirförinni    og    fór    að   gráta  á  ný. 

»Æ«,    sagði    hann,    »sál    mín  er  frá  mjer  horíin  og  aleiga 

mín  er  glötuð«.     Staulaðist  hann  nú  örvæntingarfullur  of- 

an    að    Tigrisfljótinu,    vafði    skikkjunni    um  höfuð  sjer  og 

steypti  sjer  út  í  strauminn.     En  menn  nokkrir  sáu  til  hans 

og  sögðu:     »Þetta  gerir  hann  víst  af  því  hann  hefir  ratað 

í    eymd   og  bágindi«;  stukku  þeir  út  í  fljótið  á  eptir  hon- 

um   og  björguðu  honum  á  land.     Spurðu  þeir,  hvað  hon- 

um    hefði    gengið    til   og  sagði  hann  þeim  hreinskilnislega 

frá    öllu.     Heldri    maður    einn    gekk  að  honum  og  mælti: 

»Þú   heíir  mist  eigur  þínar:  viltu  þá  líka  bíða  tjón  á  sálu 

þinni  og  komast  í  eldinn  til  hinna  fyrirdæmdu?   Rístu  nú 

upp    og    láttu    mig    fylgjast  með  þjer  heim  til  þín«.     Tók 

hann  því  fúslega  og  sem  hinn  ókunni  maður  var  kominn 

heim  til  hans,  þá  settist  hann  hjá  honum  og  var  þar  þang- 

að    til    honum    hafði  tekizt  að  spekja  hann  með  tbrtölum 

sínum.     Þakkaði  hinn  ungi  maður  huggara  sínum  er  hann 

fór,    en  jafnskjótt  sem  hann  var  farinn,  þá  kom  aptur  að 

honum    sama    freistingin,    að  ráða  sjálfum  sjer  bana.     En 

þá    hugsaði   hann  til  helvítis  og  kvalanna  og  fór  að  tinna 

einn    af   vinum  sínum  til  þess  að  kæra  fyrir  honum  bág- 

indi    sín.     Kenndi    vinurinn    svo    mjög  í  brjóst  um  hann, 

að  hann  táraðist  með  honum  og  gaf  honum  fimmtíu  gull- 

peninga.     Hann    mælti:     »Ef   þú  'vilt  fara  að  mínum  ráð- 

um,    þá    vertu    ekki    einni    stundu    lengur  í  Bagdad.     Fje 

þetta  nægir  þjer  til  viðurværis  þangað  til  þú  ert  búinn  að 

sigrast    á    ástar    ástríðu   þinni  og  harmi  þeim  er  af  henni 

leiðir.     Þú    ert    af  skrifurum  kominn  og  skrifar  prýðilega. 

Leitaðu  því  til  einhvers  embættismannsins  og  reyndu  að  hafa 

gagn    af   list  þinni.     Hver    veit   nema  það  sje  guðs  vilji,  að 

þú  verðir   aptur  samtengdur  unnustu  þinni«.     Yngismaður- 

inn  fór  að   ráði  þessu.     Hann  harkaði  af  sjer  og  rjeði  af  að 


239 

fara  til  ættingja  sinna  í  Vasit;  liggur  sá  bær  hjá  Tigris- 
fljótinu  og  fór  hann  því  ofan  á  fljótsbakkann;  var  þar 
fyrir  skip  eitt  fullfermt  og  spurði  hann,  hvort  hann  mætti 
fara  með  skipinu.  Svöruðu  hásetar  að  Haskími  nokkur 
ætti  skipið  og  gætu  þeir  ekki  tekið  við  honum.  En  hann 
lofaði  þeim  góðri  þóknun  og  svöruða  þeir:  »Fyrst  þú 
fyrir  hvern  mun  vilt  komast  með,  þá  farðu  úr  skraut- 
klæðunum  og  bústu  í  háseta  föt;  vertu  svo  í  vorum  hóp 
og  láttu  sem  þú  sjert  einn  af  oss«.  Yngismaðurinn  fjekk 
sjer  þá  háseta  föt  og  fór  út  á  skipið,  en  það  átti  að  fara 
til  Balsora.  Og  sem  hann  hafði  verið  nokkra  stund  úti 
á  skipinu,  þá  sjer  hann  þar  ambátt  sína  með  tveimur 
öðrum  ambáttum,  sem  settar  voru  til  að  þjóna  henni. 
Sagði  hann  þá  við  sjálfan  sig:  »Hvað  sem  öðru  líður  þá 
fæ  eg  samt  að  horfa  á  hana  og  heyra  hana  syngja,  á 
meðan  við  erum  á  leiðinni  til  Balsora«.  Rjett  á  eptir  kom 
Haskími  ríðandi  með  sveit  sinni.  Stje  hann  á  skip  sitt 
og  sigldi  það  ofan  eptir  fljótinu.  Ljet  hann  nú  bera  á 
borð  og  mataðist  með  ambáttunum,  en  hinir  borðuðu  út 
af  fyrir  sig  á  miðju  skipinu.  Eptir  máltíðina  sagði  hann 
við  hina  nýju  ambátt  sína:  »Nær  á  eg  þá  að  heyra  þig 
syngja?  hvað  lengi  ætlarðu  að  syrgja  og  gráta?  Það 
hefir  fleiri  konum  komið  að  hendi  enn  þjer  einni  að 
skilja  við  ástmenn  sína«.  Þetta  heyrði  yngismaðurinn  og 
skildi  hann  af  því,  að  ambáttin  bar  sömu  elsku  til  hans 
og  fyrri.  Ljet  þá  Haskími  hengja  fortjald  um  þvert  skipið 
og  þar  bak  við  ljet  hann  ambáttirnar  vera.  Gaf  hann  sig 
því  næst  á  tal  við  skipverja,  en  þeir  voru  bræður  hans; 
Ijet  hann  bera  þeim  vín  og  aldin.  Var  nú  lagt  fast  að 
ambáttinni  að  hún  skyldi  syngja,  og  bað  hún  þá  loksins 
um  gígju  og  söng  vísu  þessa: 

Peir  sjafna  frá  mjer  sviptu 
Um  svarta  næturstund, 
Nú  horfna  græt  eg  giptu, 
Og  gremja  fælir  blund; 
I  hvarf  eg  svífa  sá 

Úlfalda  lengst  við  leiti, 
Síöan  mjer  sveið  meö  þrá 
Elskunnar  eldur  heiti. 

Þá  gat  hún  ekki  sungið  lengur  fyrir  gráti  og  ekka 
og  fleygði  frá  sjer  gígjunni.  Urðu  nú  allir  kvíðafullir,  en 
ástmaður  hennar  hnje  í  ómegin;  hjeldu  því  skipverjar  að 
hann  væri  orðinn  óður  og  hvísluðu  ýmsum  töfraorðum  í 
eyru  honum.  Báðu  menn  nú  ambáttina  að  halda  áfram 
söngnum  og  tók  hún  þá  aptur  gígjuna  og  söng: 

Viknandi  grjet  eg  vininn  þann, 

Sem  var  mjer  numinn  frá, 

Fólginn  eg  ber  í  hjarfa  hann 

Pó  hvergi  megi  sjá; 

StóÖ  eg  viö  rústir  húss  meö  hryggð, 

Sem  helgaö  ástum  var, 

En  autt  var  þar  og  engin  byggó, 

Ó,  hvaö  þaö  sárt  mig  skar! 

Þá  fjell  hún  aptur  í  óvit  og  tóku  allir  að  kveina  yfir  henni. 
Ástmaður  hennar  hljóðaði  upp  yfir  sig  og  leið  einnig  yfir 
hann.  Einn  af  þjónum  Haskíma  spurði  skipverja,  því 
þeir  hefðu  tekið  við  siíkum  manni,  sem  þessi  var.  Þeir 
svöruðu:  »Þegar  við  förum  fram  hjá  næstu  borg,  þá 
skjótum  við  honum  á  land  og  losum  okkur  svo  við  hann«. 
Og  er  hinn  ungi  maður  heyrði  þetta,  þá  gerðist  hann  kvíða- 
fullur,  en  herti  þó  upp  hugann  og  bjóst  til  að  taka  hverju, 
sem  að  höndum  bæri.  Sagði  hann  við  sjálfan  sig:  »Hjer  á 
skipinu  get  eg  ekki  fengið  að  vera,  nema  því  að  eins  eg 
láti  hana  vita  að  eg  er  hjer,  því  þá  mun  hún  sjá  svo  til, 
að  mjer  verði  ekki  vikið  burt.  Fór  nú  skipið  leiðar  sinn- 
ar  og  bar  að  byggðu  landi;  þar  gekk  Haskími  á  land  og 
hafði  með  sjer  ambáttina  og  fylgdarmenn  sína.  En  meðan 
hann  var  í  burtu  gekk  yngismaðurinn  bak  við  fortjaldið, 
tók  gígjuna  og  ljek  á  hana  nokkur  lög,  sem  hann  hafði 
kennt  ambáttinni.  Ljet  hann  síðan  hljóðfærið  á  sama  stað 
og  settist  aptur  í  sæti  sitt.  Kom  nú  Haskími  aptur  með 
þeim,  er  honum  fylgdu. 

Um  nóttina  var  veður  heiðskírt  og  fegursta  tungls- 
skin ;  sagði  þá  Haskími  við  ambáttina:  «Nú  sárbæni  eg 
þig,  að  þú  ekki  mæðir  okkur  lengur«.  Hún  tók  gígjuna, 
Ijet  fingurna  leika  eptir  strengjunum  og  stundi  þungt  við, 
eins  og  hún  ætlaði  að  gefa  upp  öndina.  Því  næst  sagði 
hún:  »Viti  það  himinn,  að  meistari  minn  er  hjer  á  skip- 
inu«.  Þá  svaraði  Haskími:  »Viti  það  himinn,  að  ef  svo 
væri,  þá  skyldum  við  fljótt  hafa  tal  af  honum.  Hver  veit 
nema  hann  geti  haft  úr  þjer  ólundina,  svo  við  megum 
hafa  yndi  af  söng  þínum.  En  mjer  er  óskiljanlegt,  að 
hann  geti  verið  hjer  á  skipinu«.  Ambáttin  mælti:  »Eg 
get  ekki  leikið  á  gígjuna  eða  sungið  þegar  meistari  minn 
er  nærstaddur«.  »Þá  er  bezt  að  spyrja  skipverja«,  sagði 
Haskími;  »heyrið  góðir  hálsar!  hafið  þið  veitt  nokkrum 
ferðamanni  viðtöku  hjer  á  skipinu?«  Þeir  kváðu  nei  við 
því.  Var  nú  yngismaðurinn  hræddur  um  að  ekki  mundi 
verða  frekar  eptir  þessu  leitað,  gall  hann  því  við  og  sagði 
hlæjandi:  »Eg  var  bæði  meistari  hennar  og  lánardrott- 
inn«.  Þá  hrópaði  ambáttin:  »1  sannleika,  þetta  er  raust 
drottins  míns«.  Var  þá  yngismaðurinn  leiddur  fyrir  Has- 
kíma,  og  kannaðist  hann  undireins  við  hann.  »Vei  þjer!« 
mælti  hann,  »hversu  dirfist  þú  að  koma  þannig  fyrir  mín 
augu?«  Sagði  yngismaðurinn  honum  frá  öllu  eins  og  var, 
og  kvaðst  hafa  leiðzt  til  þess  af  sárri  eptirlangan  og  elsku 
til  ambáttarinnar.  Grjet  hann  þá  hástöfum  og  eins  am- 
báttin  bak  við  fortjaldið,  svo  að  Haskími  og  bræður  hans 
viknuðu  af  öllu  hjarta.  Tók  þá  Haskími  þannig  til  orða : 
»Eg  kalla  guð  til  vitnis  mjer,  að  eg  hvorki  hef  snert  am- 
báttina  nje  heyrt  hana  syngja.  Guð  hefir  veitt  mjer  mikla 
auðlegð  og  var  eg  kominn  til  Bagdad,  fyrst  og  fremst  til 
að  heyra  fagra  sönglist.  og  þar  næst  til  að  taka  við  líf- 
eyri  þeim,  er  kalífinn  hefir  veitt  mjer.  Þetta  var  nú  auð- 
sótt,  og  sem  eg  var  að  búast  til  heimferðar,  þá  kom  mjer 
til  hugar,  hvort  eg  ekki  gæti  haft  heima  hjá  mjer  sömu 
skemmtunina  og  í  Bagdad,  að  heyra  fagran  söng.  Keypti 
eg  því  ambátt  þessa,  en  hitt  var  mjer  ókunnugt,  að  svona 

Þúsund  og  ein  nótt.     V.  16 

var  með  ykkur  komið.  Nú  kalla  eg  guð  til  vitnis,  að 
jafnskjótt  sem  eg  kem  til  Balsora,  þá  skal  eg  gefa  ambátt- 
inni  frelsi  og  gipta  þjer  hana.  Skal  eg  veita  ykkur  nægi- 
legt  fje  til  framfærslu  með  því  skilyrði,  að  ambáttin  syngi 
íyrir  mig  þegar  eg  beiðist  þess,  og  skal  hún  þá  sitja  bak 
við  fortjald,  svo  eg  sjái  hana  ekki.  En  þú  skalt  vera 
einn  í  tölu  bræðra  minna  og  borðnauta«.  Varð  nú  yngis- 
maðurinn  sárfeginn,  en  Haskími  leit  bak  við  tjaldið  og 
sagði  við  ambáttina:  »Ert  þú  nú  ánægð  með  þetta?« 
Þakkaði  ambáttin  honum  af  hjarta  og  bað  honum  allrar 
blessunar  og  heilla.  Síðan  ljet  hann  fá  yngismanninum 
skrautklæði  og  smyrja  hann  með  ilmandi  smyrslum,  og 
sem  hann  kom  aptur  í  þessum  nýja  búningi,  þá  var  hon- 
um  borið  vín  með  aldinum  og  öðru  hnossgæti.  Tók  nú 
ambáttin  gígju  sína  og  söng  svo  unun  var  á  að  hlýða. 

Peir  orö  rajer  völdu  vond  og  sár 
á  víls  og  hryggöar  stundu, 
þá  vin  eg  kvaddi  og  tregatár 
mjer  tíö  af  hvörmum  dundu. 

En  reynt  ei  hafa  þeir  nje  þekkt, 
hve  þungbært  er  aö  skilja, 
hve  gremja  hjartað  grætir  frekt, 
þá  gengur  allt  mót  vilja. 

En  sá  veit  bezt  hvað  ástin  er, 
sem  einn  í  heimsins  glaumi 
vonlaus  og  hnugginn  svalar  sjer 
á  sárum  tárastraumi. 

Höfðu  allir  hið  mesta  yndi  af  söngnum  og  varð  yngis- 
maðurinn  svo  hrifinn,  að  hann  tók  gígjuna,  sló  hina 
blíðustu  hljóma  úr  strengjum  hennar  og  söng  með  sætri 
rödd : 

Viljir  þú  velgjörð  hljóta, 
veglyndra  gakk  á  fund, 
sem  auös  og  nægta  njóta, 
naura  er  ei  þeirra  mund. 

Oflætis  odd  aö  brjóta 
ef  eymdin  býður  pjer, 
voldugum  fall  til  fóta, 
föllnum  pað  viröing  ljer. 

Láðskreyti  lotning  veita 
læging  er  sízt  nje  vömm, 
en  præla  præll  aö  heita, 
paö  veröur  jafnan  skömm. 

Gerðu  allir  góðan  róm  að  vísum  þessum  og  var  nú  hin 
bezta  skemmtun,  því  yngismaðurinn  og  ambáttin  sungu  altaf 
á  víxl  og  hættu  ekki  fyr  enn  skipið  sigldi  inn  á  höfnina. 
Og  sem  elskendurnir  gengu  inn  í  hús  Haskímans,  þá  sagði 
hann  við  yngismanninn:  »Tak  nú  það  sem  þitt  er«. 
Yngismaðurinn  játti  því,  en  sagði  þó  um  leið,  að  Haskími 
yrði  fyrst  að  gefa  ambáttinni  frelsi,  þá  kvaðst  hann  skyldu 
ganga  að  eiga  hana.  Var  Haskími  fús  til  þess  og  gaf 
hann  þeim  hús  eitt,  með  öllum  búsgögnum  og  húsbúnaði. 
Þar  að  auki  gaf  hann  þeim  fimm  hundruð  gullpeninga  og 
mælti:  »Jafnmikið  fje  og  þetta  skal  eg  gefa  ykkur  á 
hverjum  mánuði  með  því  skilyrði,  að  þú  sjert  hjá  mjer 
og  skemmtir  mjer,  og  kona  þín  syngi  fyrir  mig  í  hvert 
skipti  sem  eg  vil«.  Var  yngismaðurinn  í  mörg  ár  hjá 
Haskíma  og  varð  svo  ríkur,  að  hann  gat  nú  lifað  jafnsælu 
lífi  og  fyrrum,  er  hann  dvaldi  í  Bagdad.  Guð  eyddi  raun- 
um  þeirra  og  ljet  velgjörðir  sínar  hrynja  í  skaut  þeim,  en 
tryg§ð  þeirra  og  þolinmæði  bar  hinn  fegursta  ávöxt.  Og 
lýkur  svo  þessari  sögu.  Lofað  sje  nafnið  drottins  fyrst  og 
síðast.     Hann  einn  er  alvitur. 

Sagan  af  Abdallah  á  landi  og  Abdallah  í  sjó, 


íú  ».  til ».  nbr.  i 


[erra!  einu  sinni  var  fiskí- 
maður,  er  Abdallah  hjet  og 
hafði  mikla  fjölskyldu.  Hann  átti  konu  og  níu  börn  og 
var  bláfátækur:  fiskinetið  var  aleiga  hans.  Á  nverjum  degi, 
sem  guð  gaf  yfir,  gekk  hann  til  sjáfar  og  veiddi  fiska. 
Þegar  kann  fiskaði  lítið,  þá  seldi  hann  afla  sinn  og  varði 
andvirðinu  í  þarfir  barna  sinna  eins  og  nauðsyn  var  til. 
En  þegar  hann  aflaðí  vel,  þá  keypti  hann  sjer  góðan  mat 
og  lifði  óspart  þangað  til  ekkert  var  eptir.  Var  hann  þá 
vanur  að  segja:  »Það  sem  eg  þarf  á  morgun,  mun  eg  fá 
á  morgun«. 

Nú  ól  kona  hans  eitt  barnið  enn  og  átti  hann  þá  tíu 
börn.  En  á  þessum  degi  átti  hann  ekkert  í  eigu  sinni; 
beiddi  konan  hann  að  útvega  sjer  eitthvað  til  næringar  og 
hressingar.  »Eg  er  nú  að  leggja  á  stað  ofan  að  sjónum«, 
mælti  hann,  »og  set  eg  traust  mitt  til  guðs;  eg  ætla  að 
vita,  hvort  ekki  barnið  okkar  nýfædda  færir  heimilinu 
okkar  einhverja  heill«.  Þá  mælti  konan:  »Treystu  drottni«; 
en  maðurinn  tók  net  sitt  og  gekk  á  burt.  Þegar  hann 
var  kominn  ofan  að  sjáfarmálinu,  þá  fleygði  hann  út  net- 
inu  og  mælti:  »Ó,  drottinn;  láttu  framfæri  barnsins  míns 
verða  greitt  en  ekki  ógreitt  og  erfitt,  sendu  því  alls  nægtir, 
en  ekki  sorgir!«  Því  næst  beið  hann  stundarkorn  og  dró 
upp  netið;  var  það  þá  fullt  af  steinum,  sandi  og  marhálmi. 
En  enga  fiska  sá  hann  í  því,  hvorki  fáa  nje  marga.  Hann 
kastaði  því  netinu  út  í  annað  sinn  og  fór  á  sömu  leið; 
hann  reyndi  í  þriðja,  fjórða  og  fimta  sinn,  en  aldrei  var 
neitt  kvikt  í  netinu.  Reyndi  hann  því  á  öðrum  stöðum 
og  ákallaði  fulltingi  drottins;  var  hann  að  þessu  allt  þang- 
að  til  um  kvöldið,  en  fjekk  ekki  svo  mikið  sem  eitt  seiði. 
Furðaði  hann  sig  á  því  og  hugsaði  með  sjálfum  sjer: 
»Hefir  drottinn  þá  ekki  ætlað  þessu  nýfædda  barni  lífs- 
uppheldi?    Það  get  eg  ekki  ætlað.   Því  sá  sem  lauk  kjálk- 

unum  sundur,  hann  sjer  fyrir  því,  sem  þeir  við  þurfa.  og 
guð  er  algóður  og  elur  önn  fyrir  öllu  sem  lifir«.  Að  svo 
mæltu  tók  hann  net  sitt  og  sneri  heimleiðis  hryggur  í  huga. 
Hyski  hans  hafði  ekki  haft  málungi  matar  þegar  hann 
fór  heiman  að;  kona  hans  lá  enn  á  sæng  og  hann  gat 
ekkert  fært  henni  til  hugfróar.  »Hvað  á  eg  að  taka  til 
ráðs?«  hugsaði  hann  með  sjer  á  leiðinni,  »hvað  á  eg  að 
segja  við  börn  mín  í  kvöld?«  Leið  hans  lá  fram  hjá  bak- 
arabúð  einni  og  stóð  margt  fólk  fyrir  utan  hana.  Þá  ljet 
illa  í  ári  og  voru  fæstir  birgir  af  matvöru.  Voru  menn 
að  fala  brauð  af  bakaranum  og  buðu  honum  peninga  fyrir, 
en  hann  gegndi  engum,  því  ösin  var  svo  gríðarleg.  Fiski- 
maður  stóð  álengdar  glorhungraður  og  lagði  að  honum 
ilminn  af  brauðunum  glóðvolgum.  Varð  bakaranum  litið 
til  hans  og  kallaði  á  hann:  »Komdu  hingað,  fiskimað- 
ur!«  Kom  þá  Abdallah  nær  og  sagði  bakarinn  við  hann: 
»Langar  þig  í  brauð?«  Fiskimaðurinn  svaraði  engu. 
»Segðu  til«,  mælti  bakarinn,  »og  vertu  ekki  svona  feiminn; 
guð  ér  algóður.  Þó  þú  hafir  ekki  peninga  á  þjer,  þá  skal 
eg  samt  láta  þig  fá  brauð,  og  skal  eg  líða  þig  um  borg- 
unina  þangað  til  þjer  bætist  fje«.  »Það  veit  heilög  ham- 
ingjan  að  fjelaus  er  eg«,  svaraði  Abdallh,  »en  láttu  mig  fá 
brauðið,  svo  eg  geti  mettað  hungur  konu  minnar  og  barna; 
eg  skal  íá  þjer  netið  mitt  að  veði  þangað  til  á  morgun«. 
»Veslings  maður!«  svaraði  bakarinn,  »netið  er  lás  og  lyk- 
ill  atvinnu  þinnar,  og  með  hverju  ætlarðu  að  fiska,  ef  þú 
setur  það  að  veði?  hvað  mikið  vildirðu  fá  af  brauði?« 
»Svo  sem  fyrir  tíu  peninga«,  ansaði  Abdallah,  og  fjekk  þá 
bakarinn  honum  brauðið  og  tíu  peninga  að  auki,  og  mælti: 
»Láttu  nú  sjóða  þjer  góðan  mat  fyrir  skildinga  þessa  og 
borgaðu  mjer  svo  skuld  þína  á  morgun  í  fiski.  En  þó 
þú  ekkert  veiðir,  þá  komdu  samt  til  mín  og  skal  eg 
aptur  gefa  þjer  brauð  og  tíu  peninga.  Eg  skal  líða  þig 
þangað  til  þú  getur  borgað«.  Þá  mælti  Abdallah: 
»Drottinn  launi  þjer  og  umbuni  með  öllu  því  sem 
gott    er;  blessað    sje  nafnið  drottins«.     Því  næst  tók  hann 

brauðið  og  peningana  og  gekk  glaður  á  burt.  Keypti  hann 
þá  ýmislegt  matarkyns  sem  hægast  var  að  bera  og  kom 
heim  til  konu  sinnar.  Hitti  hann  svo  á  að  hún  var  að 
þagga  niður  í  börnunum,  er  þau  grjetu  af  sárum  sultinum, 
og  heyrði  hann  að  hún  sagði  við  þau:  »Nú  kemur  hann 
faðir  ykkar  undir  eins  og  færir  ykkur  eitthvað  að  borða«. 
Og  sjá!  þegar  hann  var  inn  kominn,  þá  lagði  hann  brauðið 
frá  sjer  og  borðuðu  þau  það  með  beztu  lyst;  sagði  hann 
konu  sinni  allt  sem  farið  hafði.  »Mikil  er  miskunn  drott- 
ins«,  sagði  hún. 

Daginn  eptir  tekur  Abdallah  aptur  net  sitt,  gengur  út 
og  biðst  fyrir:  »0  drottinn!  gefðu  mjer  í  dag  það  sem  eg 
nauðsynlega  þarf,  svo  að  eg  þurfi  ekki  að  bera  kinnroða 
fyrir  bakaranum«.  Þegar  hann  var  kominn  ofan  að  sjáf- 
armálinu,  þá  kastaði  hann  út  neti  sínu  og  svo  gerði  hann 
hvað  eptir  annað  allan  daginn,  en  aflaði  einskis.  Fór 
hann  þá  sorgbitinn  heim  til  sín  og  gekk  fram  hjá  bakara- 
búðinni  eins  og  fyrr.  Hann  gat  ekki  sneitt  hjá  bakaran- 
um  og  ásetti  sjer  því  að  hvata  göngunni,  svo  hann  tæki 
síður  eptir  sjer.  En  er  hann  var  kominn  nálægt  bakara- 
búðinni,  sá  hann  fjölda  fólks  standa  þar  fyrir  utan  og 
flýtti  hann  sjer  þá  til  þess  a.ð  hann  gæti  sloppið  fram  hjá, 
svo  bakarinn  ekki  sæi.  En  bakarinn  hafði  komið  auga  á 
hann  og  kallaði  tii  hans:  »Fiskimaður!  komdu  og  taktu 
við  brauðinu  þínu  og  skildingunum,  þú  hefir  líklega  gleymt 
því«.  »Ó  nei,  herra!«  ansaði  Abdallah,  »en  eg  skammað- 
ist  mín  fyrir  þjer,  því  eg  hef  ekkert  fiskað  í  dag«.  »Ekki 
skaltu  skammast  þín  fyrir  það«,  mælti  bakarinn,  »sagði 
eg  þjer  ekki  að  þú  mættir  draga  borgunina  þangað  til  þú 
átt  hægt  með?«  Fjekk  hann  honum  því  næst  brauðið  og 
peningana  eins  og  daginn  áður  og  flýtti  Abdallah  sjer  með 
það  til  konu  sinnar  og  sagði  henni  eins  og  fyrri,  hvernig 
sjer  hefði  gengið.  »Guð  er  algóður«,  mælti  hún,  »þegar 
honum  þóknast,  mun  þjer  auðnast  að  borga  allt,  sem  aðrir 
eiga  hjá  þ]er«.  Abdallah  fór  nú  til  fiskjar  í  fjörutíu  daga 
og    fjekk    aldrei    skepnu  úr  sjó.     En  bakarinn  gaf  honum 

samt  allt  af  brauð  og  peninga  og  minntist  aldrei  á  skuld 
hans.  En  færi  Abdallah  að  vekja  máls  á  því,  þá  sagði 
hann:  »Sleppum  því  núna;  það  er  ekki  kominn  tími  til 
þess  enn.  Við  skulum  bera  saman  reikninga  okkar  þegar 
þjer  fer  að  ganga  betur«.  Fiskimaður  þakkaði  bakaranum 
velgjörðir  hans  og  bað  honum  alls  góðs.  Þegar  hinn  fer- 
tugasti  og  fyrsti  dagur  kom  að  hendi,  sagði  Abdallah  konu 
sinni,  að  nú  ætlaði  hann  að  skera  í  sundur  netið  og  hætta 
við  atvinnu  sína.  »Því  þá?«  mælti  hún.  »Af  því  mjer 
sýnist  svo«,  mælti  hann,  »sem  eg  geti  ekki  haft  ofan  af 
fyrir  mjer  með  fiskifangi.  Hvað  lengi  á  slíku  fram  að  fara? 
Guð  veit  að  eg  blóðskammast  mín  fyrir  bakaranum,  og 
því  mun  eg  nú  aldrei  framar  ganga  ofan  til  sjáfar  og  aldrei 
fram  hjá  bakarabúðinni.  Mjer  er  alls  ómögulegt  að  komast 
undan  bakaranum,  því  í  hvert  skipti  sem  eg  geng  fram 
hjá  búðinni,  þá  kallar  hann  á  mig  og  gefur  mjer  brauð 
og  peninga.  Hvað  lengi  á  eg  að  vera  að  safna  skuldum 
hjá  honum?«  »Guði  sje  lof  fyrir  það«,  svaraði  konan, 
»að  hann  hefir  hrært  hjarta  bakarans,  svo  að  hann  gefur 
þjer  brauð.  Hvað  þykir  þjer  að  því?«  »Eg  er  nú  orðinn 
honum  stórskuldugur«,  mælti  Abdallah,  »og  ekki  efamál 
að  hann  mun  ganga  eptir  sínu«.  »Hefir  hann  þá  móðgað 
þig  með  orðum  sínum?«  spurði  konan,  en  Abdallah  kvað 
nei  við  og  mælti:  »Hann  hefir  aldrei  viljað  telja  saman 
það,  sem  hann  á  hjá  mjer,  en  allt  af  sagt,  að  nógur  væri 
tíminn  þangað  til  hagur  minn  batnaði«.  »En  skyldi 
hann  krefja  þig«,  mælti  konan,  »þá  þarftu  ekki  annað  en 
að  segja:  »Bíddu  þangað  til  hagur  minn  batnar  eins  og 
við  báðir  vonumst  eptir«.  »Og  nær  ætli  það  verði?«  sagði 
Abdallah.  »Guð  er  algóður«,  ansaði  konan.  »Þú  segir 
satt«,  mælti  hann.  Tók  þá  Abdallah  net  sitt  og  gekk  of- 
an  tii  sjáfar  og  baðst  fyrir:  »Herra!  gef  mjer  einn  fisk, 
þó  ekki  sje  meira,  svo  eg  geti  fært  hann  bakaranum!«  Að 
svo  mæltu  fleygði  hann  út  netinu,  og  var  það  ákaflega 
þungt  fyrir,  er  hann  ætlaði  að  draga  það  upp.  En  þang- 
að    til    var    hann  að  stritast  við,  að  hann  fjekk  bisað  því 

upp  á  land,  og  var  hann  þá  allur  orðínn  blóðrisa  á  hönd- 
unum,  en  þá  var  ekki  annað  í  netinu  en  asnahræ  og  lagði 
af  þvi  megnan  ódaun.  Hryggðist  hann  við  það,  losaði 
hræið  úr  netinu  og  mælti:  »Hvergi  er  vald  nje  máttur 
nema  hjá  guði  hinum  mikla  og  háleita.  Eg  sagði  við  konu 
mína  í  gremju,  að  sjórinn  vildi  ekki  veita  mjer  fæðslu,  og 
að  eg  ætlaði  að  hætta  allri  fiskimennsku,  en  hún  taldi 
mjer  hughvarf  með  þessum  orðum  sínum:  »Guð  er  al- 
góður  og  mun  senda  þjer  blessun«.  Er  þá  asnahræið 
þessi  blessun?«  Fór  hann  því  áhyggjufullur  á  annan  stað 
lengra  í  burt  til  að  flýja  ódauninn  af  asnanum  og  kastaði 
aptur  út  neti  sínu.  Dró  hann  það  upp  að  stundarkorni 
liðnu  og  var  það  þá  svo  heljarþungt,  að  lófar  hans  urðu  blóð- 
ugir  af  drættinum.  Og  sem  hann  hafði  togað  netið  upp 
á  sjáfarbakkann,  þá  sá  hann  að  í  því  var  skepna  svipuð 
manni.  Hugði  hann  þá,  að  þar  mundi  kominn  einn  af 
öndum  þeim,  er  Salomon  konungur  lokaði  niður  í  eirker 
og  varpaði  í  sjáfardjúp;  hjelt  hann  að  kerið,  sem  hann 
var  í,  hefði  dottið  í  sundur  fyrir  fyrnsku  sakir  og  andinn 
svo  flækzt  í  netið.  Flýði  því  Abdallah  hræddur  og  kall- 
aði:  »Vægðu  mjer,  vægðu  mjer,  andi!«  En  skepnan  kall- 
aði  til  hans  úr  netinu:  »Komdu  fiskimaður!  hlauptu  ekki 
burt,  því  eg  er  maður  eins  og  þú.  Eg  skal  launa  þjer 
vel,  ef  þú  losar  mig  úr  netinu«.  Við  þelta  fór  hræðslan 
af  fiskimanninum  og  mælti  hann:  »Þú  ert  þá  ekki  andi?« 
»Nei!«  svaraði  hinn,  »eg  trúi  á  guð  og  spámenn  hans«. 
»Hvers  vegna  varstu  þá  í  sjónum?«  spurði  Abdallah.  »Eg 
er  eitt  af  börnum  hafsins«,  svaraði  hinn,  »eg  var  á  gangi 
niðrí  sjónum,  en  i  sama  bili  varpaðirðu  netinu  yfir  höfuð 
mjer.  Við  marbendlarnir  hlýðum  boðorðum  guðs  og  er- 
um  velviljaðir  öllum  lifandi  skepnum.  Mjer  hefði  verið 
hægt  að  rífa  sundur  netið  þitt,  en  eg  þorði  ekki  að  sýna 
mótþróa.  Eg  tek  með  glöðu  geði  öllu,  sem  guð  hefir  á- 
kvarðað  mjer  til  handa.  Þegar  þú  ert  búinn  að  leysa 
mig,  þá  verður  þú  herra  minn,  en  eg  bandingi  þínn.  En 
viljir  þú  gefa  mjer  frelsi  og  gera  sáttmála  við  mig,  báðum 

okkur  til  ánægju,  þá  skaltu  færa  mjer  hingað  á  degi  hverj- 
um  ávexti,  sem  á  landi  gróa.  Þið  landbúarnir  hafið  vín- 
þrúgur,  epli,  granatepli,  sítrónur,  melónur  og  fleira  þess- 
kyns.  Aptur  höfum  við  kóralla,  smaragða,  hýasinta  og 
aðra  gimsteina,  og  í  hvert  sinn  er  þú  færir  mjer  fulla  köif 
af  ávöxtum,  þá  skal  eg  aptur  fylla  hana  handa  þjer  með 
dýrindis  gimsteinum.  Hvernig  lízt  þjer  á  það,  bróðir  minn!« 
Fiskimanni  leizt  vel  á  það  og  hjetu  þeir  hvor  öðrum  að 
halda  sáttmála  þenna.  Þá  losaði  fiskimaður  bandingja 
sinn  úr  netinu  og  spurði  hann  að  nafni,  en  hann  svaraði: 
»Eg  heiti  Abdallah  í  sjó;  þegar  þú  kemur  hingað  og  finn- 
ur  mig  ekki,  þá  þarftu  ekki  annað  en  kalla:  »Hvar  ertu, 
Abdallah  í  sjó?«  og  mun  eg  þá  koma.  En  hveit  er  nafn 
þitt?«  »Eg  heiti  líka  Abdallah«,  svaraði  fiskimaður.  »Þú 
ert  þá  Abdallah  á  landi«,  mælti  marbendillinn,  »en  eg  er 
Abdallah  í  sjó.  Bíddu  mín  hjerna  meðan  eg  sæki  þjer  gjöf«. 
Að  svo  mæltu  steyptist  Abdallah  marbendill  ofan  í  öld- 
urnar,  og  fór  þá  fiskimaðurinn  að  iðrast  eptir,  því  hann 
var  hræddur  um  að  marbendillinn  mundi  aldrei  koma  apt- 
ur.  Sagði  hann  þá  við  sjálfan  sig:  »Hann  gerir  bara  háð 
að  mjer,  fyrir  það  að  eg  sleppti  honum.  Hefði  eg  haldið 
honum  föstum,  þá  hefði  eg  getað  grætt  margan  skilding  á 
að  sýna  mönnum  hann  í  borginnk.  Og  sem  hann  var  að 
naga  sig  í  handarbökin  út  úr  þessu,  þá  kom  Abdallah 
aptur  upp  úr  sjónum  með  fullar  lúkurnar  af  perlum  og 
kóröllum,  smarögðum  og  hýasintum,  og  rjetti  að  fiskimanni 
og  mælti:  »Reiðstu  mjer  ekki,  bróðir  minn!  en  eg  á  enga 
körf  í  eigu  minni.  Hefði  eg  átt  körf,  þá  skyldi  eg  hafa 
kúffylt  hana  handa  þjer«.  Varð  nú  fiskimaður  sárfeginn 
eins  og  nærri  má  geta.  Lofaði  nafni  hans,  marbendillinn, 
að  hann  skyldi  hitta  hann  á  degi  hverjum  fyrir  sólarupp- 
komu  þarna  á  sama  stað;  því  næst  kvaddi  hann  fiski- 
mann  og  stakk  sjer  niður  í  sjóinn.  Gekk  nú  fiskimaður 
heim  í  borgina  og  var  hreifur  og  kátur.  Þegar  hann  var 
kominn  að  búðinni  bakarans,  gekk  hann  til  hans  og 
mælti:     »Bróðir    kær!  eg  hef  hreppt  mikið  happ  og  er  nú 

tími  til  kominn  að  eg  lúki  þjer  skuld  mína«.  »Það  er  ó- 
þarfi«,  ansaði  bakarinn;  »geturðu  látið  mig  fá  eitthvað, 
þá  láttu  mig  fá  það,  og  hafirðu  ekkert,  þá  taktu  brauðið 
þitt  og  skildingana  eins  og  að  undanförnu  og  láttu  það 
gott  heita  þangað  til  hagur  þinn  batnar«.  Þá  mælti  Abd- 
allah  fiskimaður:  »Guð  heíir  miskunnað  mjer  og  sent  mjer 
blessun.  Þú  átt  hjá  mjer  mikið  fje,  taktu  nú  við  þessu  í 
staðinn«.  Þar  með  rjetti  hann  bakaranum  handfylli  sína 
af  perlum  og  gimsteinum,  helming  þess  er  hann  átti,  og 
mælti :  »Láttu  mig  fá  nokkra  peninga  til  útgjalda  minna 
þangað  til  eg  get  selt  gimsteina  þessa.  Fjekk  bakarinn 
honum  alla  þá  peninga,  er  hann  hafði  fyrir  hendi,  og  allt 
það  brauð,  er  hann  hafði  í  körf  sinni;  þakkaði  hann  Abd- 
allah  fiskimanni  og  mælti:  »Eg  er  þjónn  þinn  og  þrælk. 
Bar  hann  brauðkörfina  heim  fyrir  Abdallah,  fór  síðan  út 
á  torg  og  sótti  aldin  og  grænmeti;  var  hann  allan  þann 
dag  hjá  honum  og  þjónaði  honum.  En  Abdallah  fiski- 
maður  færðist  undan  og  mælti;  »Bróðir  minn!  þú  hefir 
haft  of  mikið  umstang  mín  vegna«.  »Það  var  aldrei  nema 
skylt«,  ansaði  bakarinn,  »því  góðsemi  þín  hefir  blessað 
mig  með  allsnægtum  og  er  eg  orðinn  þjónn  þinn«  »En 
þú  varst  velgjörðamaður  minn  þegar  eg  var  í  kröggum«, 
mælti  Abdallah.  Var  nú  bakarinn  hjá  honum  allt  til 
kvölds  í  góðum  fögnuði  og  gerðust  þeir  mestu  mátar. 

Fiskimaður  sagði  konu  sinni  frá  því,  er  farið  hafði 
á  milli  hans  og  Abdallah  marbendils,  og  fjekk  það  henni 
mikillar  gleði.  Bjeði  hún  manni  sínum  til  að  þegja  yfir 
leyndarmáli  þessu,  svo  að  jarlinn  þar  í  landi  skyldi  ekki 
skerða  hlut  hans.  Kvaðst  fiskimaður  ekki  heldur  mundu 
láta  nokkurn  mann  vita  af  því  nema  bakarann  einan. 
Um  kvöldið  hafði  hann  fylt  körf  eina  með  allskonar  á- 
vöxtum.  Beis  hann  á  fætur  árdegis  næsta  morgun  og 
gekk  ofan  að  sjó  með  körfina,  lagði  hana  niður  á  sjáfar- 
bakkann  og  kallaði:  »Hvar  ertu,  Abdallah  í  sjó?«  Þá 
gall  við  raust,  er  sagði:  »Hjer  er  eg;  hvað  býður  þú,  að 
eg  skuli  gera?«  og  í  sama  bili  kom  Abdallah  til  hans  upp 

úr  sjónum.  Rjetti  fiskimaður  honum  aldinakörfina,  en 
hann  tók  við  og  sökk  niður  með  hana.  Að  stundarkorni 
liðnu  kom  hann  aptur  með  körfina  fulla  af  allskonar 
gimsteinum.  Abdallah  fiskimaður  brá  henni  þá  upp  á 
höfuð  sjer  og  gekk  heim  til  borgarinnar.  Og  sem  hann 
gekk  fram  hjá  bakarabúðinni,  þá  kallaði  bakarinn  til  hans: 
»Herra!  eg  hef  bakað  handa  þjer  fjörutíu  kræsikökur  og 
sent  þær  heim  til  þín,  en  nú  ætla  eg  að  baka  brauð  handa 
þjer  úr  fínasta  mjöli  og  færa  þjer  þegar  það  er  tilbúið; 
eg  ætla  líka  að  sækja  handa  þjer  kjöt  og  kálmeti«.  Abd- 
allah  gaf  þá  bakaranum  þrisvar  handfylli  sína  úr  körf- 
inni  og  fór  síðan  leiðar  sinnar.  En  er  hann  var  kominn 
heim,  þá  valdi  hann  úr  þá  steina,  sem  dýrgildastir  voru 
af  hverri  tegund  og  fór  með  þá  til  kauptorgs,  þar  sem 
gimsteinasalar  höfðu  búðir  sínar.  Gekk  hann  til  þess,  er 
æztur  var  af  kaupmönnum  þessum  og  bauð  honum  gim- 
steinana  sína.  Kvaðst  hann  vilja  sjá  þá  og  sýndi  Abdallah 
honum  þá  steinana.  Varð  þá  gimsleinasalinn  hissa  og 
spurði,  hvort  hann  ætti  fleiri  slíka.  »Eg  á  fulla  körf  af 
slíkum  steinum«,  svaraði  Abdallah.  »Hvar  eigið  þjer 
heima?«  mælti  gimsteinasalinn  og  hjelt  fast  með  báðum 
höndum  utan  um  steinana,  sem  hann  þegar  hafði  fengið. 
Fiskimaður  sagði  honum  það.  Skipaði  kaupmaðurinn  þá 
þjónum  sínum  að  taka  hann  fastan,  því  hann  væri  þjófur 
sá,  er  stolið  hefði  frá  drottningunni.  Því  næst  ljet  hann 
lemja  hann,  og  binda  hendur  hans  á  bak  aptur,  og  að 
svo  búnu  fór  hann  með  hann  til  konungs.  Fylgdu  hon- 
um  allir  kaupmennirnir  og  sögðu:  »Hjer  höfum  við 
þjófinn;  það  er  óhugsandi,  að  nokkur  annar  hafi  stolið 
frá  drottningunni  en  þessi  þorpari«,  var  og  dróttað  að  hon- 
um  öðrum  þjófnaði,  en  Abdallah  þagði  við  óllu,  þangað 
til  hann  var  kominn  á  fund  konungs.  Þá  mælti  yfirmaður 
gimsteinasalanna:  »Þú  konungur  veraldarinnar,  þegar 
hálsmeni  drottningar  var  stolið,  þa  sendir  þú  mann  til  að 
segja  oss  það  og  skipaðir  oss  að  leita  upp  þjófinn.  Eg 
hef  nú  lagt  mig  mjög  í  líma,  enda  hef  eg  haít  upp  á  hon- 

um.  Hann  stendur  nú  hjer  frammi  fyrir  þjer  og  eru  gim- 
steinar  þessir  frá  honum«.  Skipaði  konungur  þá  höfuðs- 
manni  geldinganna  að  sýna  drottningu  gimsteinana  og 
spyrja  hana,  hvort  hún  ætti  þá.  Fór  geldingurinn  þegar 
og  sýndi  henni  gimsteinana.  Dáðíst  hún  að  þeim,  en 
kvaðst  hafa  fundið  hálsmen  sitt,  og  ætti  hún  ekki  gim- 
steina  þessa.  Sagði  hún  að  þeir  væru  miklu  fegri  en  þeir, 
er  í  meninu  voru,  og  beiddi  hann  að  sýna  eigandanum 
enga  rangsleitni.  Kvaðst  hún  mundu  kaupa  steinana  ef 
hann  vildi  selja,  og  mundi  hún  láta  búa  til  úr  þeim 
hálsmen  handa  dóttur  sinni.  Þegar  höfuðsmaður  gelding- 
anna  færði  konungi  þetta  svar,  þá  varð  hann  afarreiður 
sakaráberanum  og  öllum  þeim,  er  komnir  voru  með  hon- 
um.  Sögðu  þeir  þá  með  auðmýkt:  »Voldugi  konungur! 
vjer  vissum  ekki  annað  en  það  að  maðurinn  var  fátækur 
fiskimaður,  og  hjeldum  vjer  að  hann  gæti  eigi  átt  slíka 
dýrgripi.  Fyrir  þá  sök  hugðum  vjer  að  þeir  væru  stolnir«. 
En  konungur  veitti  þeim  átötur  og  mælti:  »Haldið  þið 
ekki,  þorpararnir!  að  hver  rjetttrúður  maður  geti  eignast 
það  sem  gott  er?  því  spurðuð  þið  hann  þá  ekki  fyrst? 
hver  veit  nema  drottinn  hafi  blessað  hann,  þegar  hann 
sízt  átti  von  á.  Hvernig  gátuð  þið  þýfgað  hann  svona 
ófyrirsynju  og  misþyrmt  honum  eins  og  þjóf?  Snáfið 
burt  úr  augsýn  minni  og  flýi  ykkur  öll  guðs  blessun«. 
Gengu  þeir  þá  burt  óttaslegnir.  En  er  þeir  voru  farnir, 
segir  konungur  við  íiskimann:  »Guð  leggi  blessun  sína 
yfir  allt  það,  er  hann  hefir  veitt  þjer!  En  seg  mjer  nú, 
hvernig  komstu  að  dýrgripum  þessum?  Segðu  sannleik- 
ann,  því  eg  er  konungur,  og  á  þó  ekki  slíkar  gersemar«. 
Þá  mælti  Abdallah:  »Herra!  eg  á  fulla  körf  af  þeim<  og  er 
eg  kominn  að  þeim  á  þessa  leið«.  Því  næst  sagði  hann 
konungi  frá  viðskiptum  sínum  við  Abdallah  marbendil  og 
sáttmála  þeim,  er  þeir  höfðu  fest  sín  í  milli.  Hlýddi  kon- 
ungur  á  sögu  hans  með  athygli  og  undraðist  mjög.  En 
er  Abdallah  hafði  lokið  sögu  sinni,  þá  tók  hann  svo  til 
máls:      »Slíkum    auðæfum    verður    mikil    mannvirðing  að 

fylgja  og  skal  eg  búa  svo  í  haginn  fyrir  þig,  að  þú  verðir 
ekki  öðrum  háður.  Nú  gæti  svo  farið,  að  eg  dæi  eða 
yrði  rekinn  úr  löndum  mínum  og  kynni  þá  einhver  að 
m'yrða  þig  til  fjár.  Er  það  því  ósk  mín,  að  þú  gangir  að 
eiga  dóttur  mina  og  verðir  vezír  minn,  en  erfir  ríki  mitt 
að  mjer  látnum«.  Því  næst  skipaði  konungur  þrælum 
sínum  að  fylgja  Abdallah  til  lauga;  þeir  gerðu  svo,  þvoðu 
hann  og  smurðu  og  færðu  hann  í  nýjan  og  skrautlegan 
búning,  sem  konungi  sæmdi  að  bera;  fóru  síðan  með 
hann  til  konungs  og  tók  hann  þá  við  vezírsembættinu. 
Sendi  konungur  eptir  konu  hans  og  börnum.  Fóru  höf- 
uðverðir  konungs  og  hirðfrúrnar  heim  til  hans,  og  var  þá 
fiskimanns  konan  færð  í  dýrustu  skrautklæði  og  sömu- 
leiðis  börn  hennar;  voru  þau  síðan  borin  til  konungs- 
hallarinnar  í  burðarstól,  en  höfuðverðir,  hirðmenn  og 
geldingar  gengu  á  undan.  Var  farið  með  börn  þeirra  hjóna 
til  konungs;  sýndi  hann  þeim  virðingu  mikla,  setti  þau  á 
knje  sjer  og  fjekk  þeim  síðan  sæti  hjá  sjer.  Níu  af  börn- 
um  þessum  voru  sveinbörn,  en  hið  tíunda  meybarn.  Var 
konungur  sjálfur  sonlaus,  og  var  dóttir  hans,  sú  er  fyrr 
var  getið,  einberni  hans.  Drottning  gerði  og  virðulega  til 
konu  Abdallah  og  veitti  henni  veglegt  embætti  við  hirð 
sína.  Konungur  lagðist  ekki  undir  höfuð  að  semja  hjú- 
skaparsáttmála  Abdallah  og  dóttur  sinnar.  Abdallah  gaf 
henni  í  brúðgjöf  alla  gimsteina,  er  hann  átti,  og  var 
haldin  almenn  hátíð  um  alla  höfuðborgina  þá  er  brúðkaup 
þeirra  fór  fram.  Morguninn  eptir  brúðkaupið  sat  konungur 
snemma  dags  við  glugga  og  sá  tengdason  sinn  ganga  fram 
hjá  með  aldinakörf  á  höfði  sjer.  Kallaði  hann  þá  til 
hans  og  mælti:  »Hvað  á  þetta  að  þýða?  hvert  ætlarðu 
að  fara?«  »Til  vinar  míns«,  svaraði  Abdallah,  »til  hans  Abd- 
allah  í  sjó,  svo  hann  sjái  að  eg  man,  hverju  eg  hef  heitið 
honum  og  hann  mjer«.  Konungur  kvað  það  vera  rjett  gert  og 
fór  Abdallah  leiðar  sinnar.  En  nú  þekkti  lýðurinn  hann 
og  sagði  hver  við  annan:  »Þarna  fer  tengdasonur  konungs 
að  sækja  sjer  gimsteina  fyrir  ávexti  sína.  Gerði  hann  það  í 

tíu  daga  samfleytt,  en  í  hvert  skipli  sem  hann  gekk  fram- 
hjá    bakarabúðinni,    þá    var    henni    lokað.      Þótti  honum 
það    kynlegt    eins    og    von  var,  og  fór  hann  því  á  hinum 
tíunda    degi    til    nábúa    bakarans  og  spurði  þá,  hvernig  á 
því    stæði.      Sögðu    þeir  honum  að  bakarinn  væri  sjúkur. 
Spurðist  þá  Abdallah  fyrir  hvar  hann  byggi,  og  fór  þang- 
að    samstundis  og  drap  á  dyr.     Og  sjá!  bakarinn  gægðist 
út  í    gluggann    og    sá  hvar  góðvinur  hans   stóð  fyrir  utan 
dyrnar   með  köríina  á  höfðinu.      Flýtti  hann  sjer  þá  ofan 
til    dyra    og    lauk    upp;    faðmaði    Abdallah  hann   að  sjer, 
spurði,  hvernig  honum  liði  og  sagði  honum,  hversu  hann 
hefði   orðið    hugsjúkur  hans  vegna,  þegar  hann  heyrði  að 
hann    væri    veikur.       Þakkaði    bakarinn    honum    innilega 
fyrir  hlutdeild  þá,  er  hann  tæki  í  högum  sínum,  og  kvaðst 
hann    ekki    hafa    verið    veikur,    en    hitt  væri  það,  að  sjer 
hefði  að  áhyggju  orðið,  er  hann  heyrði  að  farið  var  með 
Abdallah  til  konungs.     Þess  vegna  sagðist  hann  haía  lok- 
að  búðinni  og  falið  sig  í  húsi  sínu.     Sagði  Abdallah  hon- 
um  þá,  hversu  farið  hafði,  er  hann  kom  til   gimsteinasal- 
anna    og    hversu    þar  af  leiddi,  að  hann  kom  á  konungs- 
fund  og  varð  vezír  hans  og  dótturmaður.     Gaf  hann  síðan 
bakaranum  allt,  s,em  var  í  körfinni.     En  er  Abdallah  kom 
tómhentur  heim  til  hallarinnar,  þá  spurði  konungur,  hvort 
hann  hefði  ekki  fundið  Abdallah  í  sjó.      Abdallah  á  landi 
sagði  honum  þá,  að  hann  hefði  gefið  bakaranum,  vin  sín- 
um,    það    sem    hann    fjekk    hjá    marbendlinum.     Innti  þá 
konungur  eptir,  hver  bakari  þessi  væri,  og  sagði  Abdallah 
honum  frá  góðgjörðasemi  hans  og  hversu  mikið  gott  hann 
ætti  honum  upp  að    inna.     »Hvert  er  nafn  hans?«  spurði 
konungur.     »Hann  heitir:  Abdallah    bakark,  svaraði  Abd- 
allah  á  landi,    »en   hinn    vinurinn  heitir:  Abdallah  í  sjó«. 
»Og    eg    heiti    líka    Abdallah«,    mælti    konungur,  »og  allir 
þjónar   drottins*)  eru  bræður.     Sendu  því  eptir  vin  þínum 
bakaranum;    eg    ætla    að  gera  hann  að  öðrum  vezír  mín- 

um«.  Var  nú  bakarinn  sóttur  til  hirðarinnar  og  gerði 
konungur  hann  að  vinstra  vezír  sínum,  en  Abdallah  var 
hægri  vezír  hans. 

Nú  hafði  Abdallah  á  landi  í  heilt  ár  útvegað  sæbú- 
anum,  vin  sínum  ávexti.  Þegar  ekki  voru  til  nýlesin  aldin, 
þá  færði  hann  honum  þurkaða  ávexti  og  tók  hann  jafnan 
við  því  öilu  og  ljet  dýrgripi  hafsins  í  siaðinn.  Það  var 
einhvern  morgun  er  Abdallah  fiskimaður  hafði  farið  til 
sjáfar  með  körf  sína;  sat  hann  á  landi  og  var  að  rabba 
við  Abdallah  marbendil  þar  sem  hann  hnipraði  sig  í  sjón- 
um.  Þeim  varð  tilrætt  um  legstaði  og  sagði  þá  Abdallah 
í  sjó:  »Bróðir  minn!  það  er  sögn  manna,  að  spámað- 
urinn  sje  greptraður  á  landi  uppi  hjá  ykkur.  Veiztu  þá 
hvar  hann  er  grafinn?«  »Já!«  mælti  Addallah  á  landi, 
»hann  er  grafinn  í  borginni  Teybeh«.  »Sækja  þá  rjetttrúaðir 
menn  til  legstaðar  hans?«  mælti  Abdallah  í  sjó.  Abdallah 
á  landi  kvað  já  við  því;  þá  mælti  marbendillinn:  »Það 
er  ykkur  til  fagnaðar  og  hamingju,  sem  á  landi  búið,  að 
þið  megið  vitja  legstaðar  þessa  veglynda  blessunarríka  og 
miskunnsama  spámanns  og  verðið  þannig  hans  árnaðar  að- 
njótandi.  Hefir  þú  komið  þangað  sjálfur?«  »Nei«,  svar- 
aði  Abdallah  á  landi,  »eg  var  allt  af  tátæklingur,  örsnauður 
og  öðrum  háður,  þangað  til  eg  kynntist  þjer  og  þú  gerðir 
mig  að  lánsmanni.  En  nú  er  mjer  næsta  hugleikið  að 
vitja  legstaðar  hans  í  hinu  heilaga  húsi  drottins,  og  aptr- 
ar  mjer  ekki  annað  en  samband  mitt  við  þig,  því  eg  má 
engan  dag  við  þig  skilja?«  Abdallah  marbendill  ámælti 
honum  þá  fyrir  að  hann  virti  sig  umfram  spámanninn,  og 
gæti  þó  spámaðurinn  frelsað  hann  úr  eldinum  og  hjálpað 
honum  til  himnaríkis.  En  Abdallah  leitaðist  við  að  mæla 
sjer  bót  og  beiddi  vin  sinn  orlofs.  Abdallah  marbendill 
gaf  honum  það  undir  eins,  og  mælti:  »Ber  þú  gröf  hans 
kveðju  mína  þegar  þú  kemur  að  henni.  En  eg  hef  helgi- 
gjöf  nokkra  og  viljir  þú  koma  með  mjer  niður  í  sjóinn, 
þá  skal  eg  sýna  bjer  borgina,  sem  eg  bý  í,  og  húsakynni 
mín;    skal   eg  þar  veita  þjer  vel  og  fá  þjer  það,  er  þú  átt 

að  leggja  á  gröf  spámannsins  og  mæla  svofeldum  orðum: 
»Ó  þú  postuli  drottins!  Abdallah  marbendill  sendir  þjer 
kveðju  sína  með  gjöf  þessari  og  biður  hann  þig  að  varð- 
veita  sig  fyrir  eldinum«.  Abdallah  á  landi  barði  því  við, 
að  hann  væri  ekki  fæddur  í  sjó,  og  væri  sjer  þar  ekki  líft, 
eins  og  Abdallah  í  sjó  mundi  ekki  heldur  þola  við  á 
landi.  Hinn  kvað  það  satt  vera  og  mælti:  »A  landi 
mundi  eg  að  vísu  þorna  upp  og  deyja,  þegar  landvind- 
arnir  færu  að  leika  um  mig«.  »Viðlíkt  mundi  fara  fyrir 
mjer  í  sjónum«,  sagði  Abdallah  á  landi,  »og  mundi  eg  víst 
kafna«.  Marbendillinn  kvað  hann  ekki  þurfa  að  hræðast 
það.  Kvaðst  hann  mundu  færa  honum  smyrsli  og  skyldi 
hann  núa  þeim  á  líkama  sinn;  mundi  þá  ekki  vatn  fá 
grandað  honum,  þó  hann  ætti  að  lifa  í  sjó  það  sem  eptir 
væri  æfinnar.  »Þú  munt  vaka,  sofa  og  hafa  þar  alla  henti- 
semi  þína  eins  og  á  landi«,  mælti  Abdallah  í  sjó,  »og 
mun  ekkert  verða  þjer  að  grandi«.  Ljet  nú  Abdallah  á 
landi  til  leiðast  að  reyna  þetta. 

Abdallah  marbendill  tók  við  körfinni  og  stakk  sjer; 
kom  hann  aptur  með  gulleita  feiti  og  lagði  af  henni  þægi- 
legan  ilm.  Spurði  Abdallah  á  landi,  hvað  það  væri,  og 
sagði  marbendillinn  honum,  að  feiti  þessi  væri  úr  Hfur 
fiskjar  nokknrs,  sem  væri  allra  fiska  stærstur  og  hinn 
versti  meinvættur  sæbúa;  kvað  hann  vera  stærra  en  nokk- 
urt  landdýr  og  mundi  hann  geta  gleypt  í  sig  heilan  fíl. 
»Á  hverju  lifir  ókind  þessi?  spurði  Abdallah  á  landi.  »Hún 
lifir  á  sjódýrum«,  svaraði  Abdallah  marbendill,  »hefirðu 
ekki  heyrt  það,  að  í  sjónum  gleypa  stærri  fiskarnir  hina 
minni?«  »Satt  er  það«,  ansaði  Abdallah  á  landi,  »en  eru 
þá  margir  slíkir  fiskar  til  í  sjónum?«  »Þá  getur  enginn 
talið,  nema  guð  einn«,  svaraði  Abdallah  í  sjó,  »blessað  sje 
nafnið  drottins«.  »Eg  kvíði  því  mjög«,  mælti  hinn,  »að 
einhver  þeirra  verði  á  vegi  mínum  og  gleypi  mig  þegar 
eg  fer  með  þjer  ofan  í  sjóinn«.  »Vertu  óhræddur«,  mælti 
Abdallah  í  sjó,  »því  undir  eins  og  hann  sjer  þig,  þá  veit 
hann    að    þú    ert    Adams    niðji   og  leggur  á  flótta.     Hann 

hræðisi    ekkert  í  sjónum   eins   mikið  og  menn;  undir  eins 
og  hann  gleypti  mann,  þá  mundi  hann  deyja,  því  öll  manns- 
íita    er  banvænt  eitur  fyrir  þess  konar  fiska.     Enda  náum 
við  aldrei  lifrarfeiti  fiska  þessara,  nema  þegar  einhver  þeirra 
hefir    glæpzt  á  líki    sjódauðs    manns,  sem  ókennilegt  hefir 
orðið  í  sjónum,    og    etið    af   þvi;   deyja  þeir  þá  og  getum 
við  svo  náð  þeim.     Þessir  ógurlegu  fiskar  deyja  líka  þegar 
þeir   heyra  mannsrödd  niðri  í  sjónum  hvað  margir  þeirra 
sem    þar    koma    nærri((.     »Þá    fel    eg    mig    guði   á    vald«, 
mælti    Abdallah  á  landi,    fór    úr    fötunum    og   faldi  þau  í 
gjótu    einni  á  ströndinni;    því   næst  smurði  hann  sig  með 
feitinni    frá  hvirfli   til  ilja,  fór  út  í  sjóinn  og  kafaði  niður 
til    grunns    með    vin    sínum.     Þá    lauk    hann  upp  augum 
sínum    og    fann    að  vatnið  var  honum  alls  ekki  til  óþæg- 
inda;    hann  fór  til  ýmsra  hliða,  skaut  sjer  ýmist  upp  eða 
kafaði    niður   rjett  eins  og  honum  líkaði,  og  þótti  honum 
sjórinn    yfir    sjer   vera  til  að  líta  eins  og  tjald.     Þá  mæiti 
Abdallah  marbendill:     »Hvað  sjerðu,  bróðir  minn?«     »Eg 
sje  það  sem  gott  er«,  svaraði  hinn,  »þú  sagðir  satt  bróðir 
minn!    sjórinn    er    mjer    ekki    til    meins«.     Abdallah  mar- 
bendill    beiddi    hann    nú    að    fylgja  sjer  og  hjeldu  þeir  æ 
lengra    og    lengra    áfram.     Hafði    Abdallah  landbúi  mikla 
skemmtun    af  að  sjá  sjóinn  allt  umhverfis  sig  og  hinn  ó- 
tölulega  fiska  grúa,  smárra  og  stórra,  er  ljeku  sjer  í  hon- 
um.     Voru  þar   margir  áþekkir  visundum,  sumir  hundum 
og  sumir  mönnum,  en  allir  stukku  þeir  undan  þegar  þeir 
sáu    landbúann    Abdallah    koma.     Spurði    hann  Abdallah 
marbendil,    hversvegna    þeir   ffýðu   og  svaraði  hann:     »Af 
því    þeir   hræðast  þig,  bróðir  minn!  því  allt,  sem  drottinn 
hefir    skapað,    hræðist  Adams  niðja«.     Komu  þeir  loksins 
að    fjalli  einu  miklu  og  gengu  upp  eptir  því.     í  sama  bili 
heyrði    Abdallah  landbúi  hræðilegt  öskur  og  leit  hann  þá 
í    kringum  sig;  sá  hann  þá  eitthvað  svart  er  svipaði  ofan 
að    honum.     Var  það  geysimikið  um  sig  og  stærra  en  úlf- 
aldi;    spurði  hann  leiðsaga  sinn,  hvað  það  væri,  en  hann 
svaraði:     »Bróðir    minn!   það  er  einn  af  illfiskunum,  sem 

eru  oss  svo  skæðir;  —  hann  eltir  mig,  —  æ!  kallaðu  til 
hans  áður  en  hann  nær  mjer,  annars  er  mjer  dauðinn  vís«. 
Abdallah  á  landi  hóf  þá  raust  sína  og  datt  óvætturinn  í 
sama  vetfangi  dauður  niður  á  mararbotn.  Og  er  Abdallah 
landbúi  sá  þetta,  þá  mælti  hann:  »Lofaður  sje  algjörleiki 
drottins!  eigi  hjó  eg  þó  meinvætt  þenna  með  hvössu  sverði 
nje  stakk  hann  með  kníf.  Hvernig  er  því  varið,  að  slík 
heljarskepna  skuli  ekki  standast  raust  mína?«  »Furðaðu 
þig  ekki  á  því«,  mælti  Abdallah  sæbúi,  »því  vita  skaltu,  að 
þó  þúsund  eða  tvær  þúsundir  þeirra  væri'saman,  þá  mundu 
þeir  samt  ekki  þola  raust  eins  einasta  Adams  niðja«. 

Nú  komu  þeir  fjelagar  í  borg  eina;  bjuggu  þar  að 
eins  konur  og  meyjar,  en  engir  karlmenn.  Abdallah  land- 
búi  undraðist  það  mjög  og  sagði  þá  sæbúinn,  að  þetta 
væri  kvenna  borgin  og  byggju  í  henni  hafmeyjar  þær,  er 
konungur  hafsins  hefði  vísað  þangað  í  útlegð,  og  færi 
nokkur  þeirra  burt  úr  borginni,  þá  yrði  hún  sjóar- 
skrímslum  að  bráð.  En  í  hinum  öðrum  borgum  bjuggu 
saman  konur  og  karlar.  Virti  Abdallah  hafmeyjar  þessar 
fyrir  sjer  og  voru  andlit  þeirra  áþekk  tungli,  en  hár  þeirra 
var  eins  og  á  mennskum  konum.  Pær  höfðu  handleggi 
og  fætur,  og  voru  á  þeim  stórir  sporðar  eins  og  á  fiskum. 
En  er  hann  hafði  horft  á  þær  eins  og  hann  vildi,  þá  leiddi 
Abdallah  marbendill  hann  til  annarar  borgar,  og  bjuggu 
þar  bæði  karlar  og  konur.  Var  það  fólk  eins  skapað  og 
hitt.  Spurði  þá  Abdallah  landbúi  fjelaga  sinn,  hvernig  hjú- 
skapnum  væri  háttað  þar  í  sjónum.  Sagði  hann  að  giptingar 
væru  ekki  almennar,  því  trúarbrögð  væru  þar  margvísleg. 
Væru  þar  bæði  átrúendur  Mahómets,  Gyðingar  og  kristnir, 
auk  annara  trúarílokka,  en  einkum  væru  það  dýrkendur 
Mahómets,  sem  giptust.  Skyldi  hver  maður,  sem  kvong- 
ast  vildi,  gjalda  morgungjöf  í  fiskum,  og  skyldi  hann 
veiða  eina  eða  tvær  þúsundir  fiska,  alt  eftir  samkomulagi 
við  föður  brúðarinnar.  »Þegar  hann  greiðir  það,  sem  á- 
skilið  er,«  mælti  Abdallah  sæbúi,  »þá  fer  alt  ættfólk  brúð- 
arinnar    og    brúðgumans    til  veizlu  og  er  honum  þá  fylgt 

til  konu  sinnar.  Veiðir  hann  siðan  fiska  og  stendur 
straum  af  henni,  en  sje  hann  ekki  þess  um  kominn,  þá 
veiðir  hún  fiska  og  sjer  íyrir  honum.»  Abdallah  sæbúi 
fylgdi  nú  gesti  sínum  til  annarar  borgar  og  síðan  til  íleiri 
borga,  unz  hann  hafði  sýnt  honum  áttatíu  borgir  og  ný 
undur  í  hverri.  En  nú  var  Abdallah  af  landi  búinn  að 
vera  áttatíu  daga  í  sjó  niðri  og  hafði  ekki  fengið  aðra 
fæðu  en  hráan  fisk,  því  annað  var  ekki  íyrir  hendi;  varð 
hann  nú  leiður  á  því  og  spurði  Abdallah  sæbúa,«hvers 
vegna  hann  hefði  ekki  fylgt  sjer  inn  í  borg  sjálfs  síns. 
Það  er  drjúgur  spölur  þangað,«  ansaði  hann,  »því  hún 
er  nálægt  ströndinni  þar  sem  við  lögðum  af  stað.  Fóru 
þeir  því  þangað  aptur  og  fylgdi  Abdallah  sæbúi  nafna 
sínum  til  borgar  þeirrar.  er  hann  átti  heima  í;  var  hún 
fremur  lítil  í  samanburði  við  hinar.  Gengu  þeir  þar  inn 
í  helli  og  mælfi  Abdallah  sæbúi:  »Þetta  er  nú  húsið  mitt. 
Svona  eru  öll  húsakynni  hjer,  að  þau  eru  graíin  inn  í 
kletta.  Þegar  einhver  vill  fá  sjer  hús,  þá  fer  harm  til 
konungs  og  segir,  að  hann  vilji  eiga  sjer  hús  á  tilteknum 
stað.  Sendir  þá  konungur  íiskahjörð  og  eru  þeir  fiskar 
með  trjónum;  mola  þeir  klettana  sundur  með  trjónunum 
og  fá  ákveðna  fiskatölu  að  verkalaunum.  Hola  þeir 
innan  klett  þann,  sem  þeim  er  á  vísað,  og  gera  húsakynni 
eins  og  til  er  ætlast,  en  sá,  sem  hefir  þá  í  vinnu,  veiðir 
fiska  handa  þeim  og  fæðir  þá  þangað  til  þeim  er  burt 
sleppt  að  aflokinni  smíðinni.  Svo  gera  allir,  sem  hjer  búa, 
en  kaupskapar  viðskipti  eru  hjer  engin,  og  þjónar  enginn 
öðrum,  heldur  verða  fiskar  að  vinna  allt  og  eru  þeir  líka  hafð- 
ir  til  matar.«  En  er  þeir  voruftkomnir  inn  í  hibýli  Abdallah 
í  sjó,  þá  kallaði  hann  á  dóttur  sína  og  kom  hún  þegar: 
var  andlit  hennar  búlduleitt  og  kringlótt  eins  og  fullt  tungl, 
hár  hennar  var  sítt  og  dökkir  baugar  kringum  augun; 
hún  var  vel  vaxin,  en  hafði  sporð  eins  og  fiskar.  Og 
sem  hún  leit  Abdallah  landbúa,  þá  mælti  hún  við  föður 
sinn:  »Hver  er  þessi  sporðlausa  skepna,  sem  þú  hefir 
með  þjer?«  »Dóttir  góð!«  svaraði  hann,  »það  er  vinurinn, 

sem  eg  eignaðist  á  landi,  það  er  hann,  sem  útvegaði  mjer 
aldinin,  er  eg  hef  fært  þjer  hingað  til;  komdu  og  heilsaðu 
honum«.  Færði  hún  sig  þá  nær  og  heilsaði  Abdallah 
með  liðugu  tungutaki;  því  næst  bar  hún  tvo  stóra  fiska 
á  borð  fyrir  hann  eptir  skipun  föður  síns.  Þrjrsti  hungr- 
ið  honum  til  að  neyta  þessarar  fæðu,  því  ekki  var  á  betra 
völ.  Að  stundarkorni  liðnu  kom  inn  kona  Abdallah  mar- 
bendils  með  tvö  börn,  og  hjelt  hvort  um  sig  á  smáfisk  og 
stýfði  úr  hnefa.  Þegar  þau  sáu  Abdallah  landbúa,  þá 
urðu  þau  alveg  hissa,  að  hann  skyldi  vera  sporðlaus, 
gláptu  á  hann  frá  öllum  hliðum  og  skellihlógu  að  honum. 
Spurði  þá  Abdallah  af  landi  nafna  sinn,  hvort  hann  hefði 
farið  með  sig  hingað  til  þess  að  láta  konu  sína  og  börn 
sín  hafa  sig  að  háði  og  narri.  En  hinn  beiddi  hann  fyr- 
irgefningar  og  sagði  að  hann  mætti  ekki  taka  hart  á 
hyski  sínu  fyrir  þetta,  það  vissi  ekki  hvað  það  gerði,  en 
það  bæri  til  þess,  að  þar  í  sjónum  hjá  þeim  væru  engir 
sporðlausir  menn.  Skipaði  hann  þeim  þá  að  þegja  og 
gerðu  þau  svo. 

Meðan  þau  sátu  þarna  og  voru  að  skrafa  saman,  þá 
gengu  þar  inn  tíu  sæbúar,  miklir  og  tígulegir  og  mæltu: 
»Abdallah!  konungi  vorum  er  sagt,  að  þú  hafir  í  húsum 
þínum  landbúa  einn  sporðlausan.«  Abdallah  kvað  svo 
vera  og  mælti:  »Hann  er  gestur  minn  og  ætla  eg  nú  að 
flytja  hann  aftur  til  lands.«  Svöruðu  sendimenn,  að  þeir 
yrðu  að  fara  með  hann  til  konungs,  og  ef  Abdallah  mót- 
mælti  því,  þá  yrði  hann  að  koma  með  þeim  líka  og 
tala  við  konung.  Abdallah  marbendill  leiddi  þá  gesti  sín- 
um  fyrir  sjónir,  að  öll  mótmæli  væru  til  einskis  og  væri 
óhæfa  að  standa  í  gegn  vilja  konungs.  Skyldi  hann  vera 
óhræddur,  því  konungur  mundi  að  sjálfsögðu  sleppa  hon- 
um,  þegar  hann  heyrði  að  hann  væri  af  landi  kominn  og 
gæti  ekki  eingöngu  lifað  á  hráum  fiski  niðri  í  sjónum. 
»Þú  ræður,«  mælti  Abdallah  af  landi,  »eg  set  alt  mitt 
traust  til  drottins.«  Fóru  þeir  nú  báðir  til  konungs,  en 
undir   eins    og   hann    sá    Abdallah  landbúa,  þá  rak  hann 

upp  skellihlátur  og  tók  öll  hirðin  undir  og  sögðu  allir: 
»Satt  er  það  að  hann  er  sporðlaus.«  Abdallah  marbend- 
ill  gekk  þá  til  konungs,  sagði  honum,  hvernig  stæði  á 
gesti  sínum  og  beiddi  hann  að  leyfa  honum  að  fara  heim 
aptur  til  lands.  Var  konungur  því  eigi  mótfallinn  úr  því 
svo  stóð  á.  »Fyrst  hann  ekki  getur  lifað  hjá  okkur,« 
mælti  konungur,  »þá  máttu  fylgja  honum  þangað  sem 
hann  á  heima,  en  fyrst  ætla  eg  samt  að  halda  honum 
veizlu.«  Sagði  hann  nú  þjónum  sínum  fyrir  og  voru 
fram  reiddir  allskonar  fiskar,  sem  fjölbreyttir  voru  að  lit 
og  lögun;  neytti  Abdallah  af  þeim  fyrir  hlýðni  sakir  við 
konung.  Eptir  það  skipaði  konungur  honum  að  beiðast 
einhvers,  sem  honum  væri  hugleikið.  Beiddi  Abdallah 
hann  þá  um  gimsteina  og  ljet  konungur  fylgja  honum  til 
gimsteinahirzlu  sinnar;  leyfði  hann  honum  að  kjósa  gim- 
steina  úr  henni  eptir  geðþekkni.  Hann  gerði  svo  og 
fylgdist  síðan  með  Abdallah  marbendli  til  híbýla  hans. 
Fjekk  Abdallah  marbendill  honum  þar  pyngju  og  beiddi  hann 
að  leggja  hana  eins  og  gjöf  á  legstað  spámannsins.  Tók 
Abdallah  landbúi  við  pyngjunni  og  vissi  hann  ekki  hvað 
í  henni  var;  lögðu  þeir  síðan  báðir  af  stað  til  lands. 
Varð  þeim  þá  gengið  frámhjá  mörgum  marbendlum,  sem 
sátu  saman  kátir  og  syngjandi  og  átu  fiska.  Spurði  Abd- 
allah  landbúi  leiðsaga  sinn,  hvernig  stæði  á  hátíð  þess- 
ari  og  gleðilátum  og  gat  til,  að  þar  mundi  vera  haldin 
brúðkaupsveizla.  »Það  er  öðru  nær  en  það  sje  brúð- 
kaupsveizla,«  ansaði  Abdallah  í  sjó,  »þeir  eru  að  gleðja 
sig  yfir  því  að  einn  af  jafningjum  þeirra  er  dáinn.«  »Þið 
fagnið  þá  og  etið,  þegar  einhver  deyr  hjá  ykkur,«  mælti 
Abdallah  af  landi.  »Að  vísu  gerum  við  það,«  svaraði 
marbendillinn,  »en  hvað  gerið  þið,  sem  á  landi  búið?« 
»Þegar  einhver  deyr  hjá  okkur,«  mælti  Abdallah  af  landi, 
»þá  kveinum  við  og  hörmum,  en  konur  lemja  sig  í  fram- 
an  og  rífa  sundur  klæði  sín.«  Þetta  datt  ofan  yfir  Abd- 
allah  í  sjó  og  heimtaði  hann  aptur  helgigjöf  þá,  er  hann 
hafði    beðið    Abdallah    af    landi    að    leggja  á  legstað  spá- 

mannsins.  Því  næst  kom  hann  honum  til  lands  og  mælti: 
»Nú  segi  eg  slitið  við  þig  vináttu  og  fjelagsskap  og  munt 
þú  aldrei  sjá  mig  hjeðan  í  frá,  nje  heldur  vil  eg  framar 
sjá  þig.«  »Hvað  veldur  því?«  spurði  Abdallah  af  landi. 
»Er  ekki  hver  og  einn  af  ykkur  veðfje  drottins?«  mælti 
Abdallah  í  sjó,  en  hinn  játti  því.  »Seg  mjer  þá«,  mælti 
marbendillinn,  »hví  getið  þið  ekki  látið  ykkur  lynda  þegar 
guð  tekur  veð  sitt  aptur?  hví  grátið  þið  þá  og  látið  herfileg- 
um  látum?  Og  hvernig  á  eg  að  trúa  nokkrum  þeim 
manni  fyrir  veðfje  til  spámannsins,  sem  hefir  það  hugar- 
far,  að  hann  grætur  og  harmar  þegar  guð  kallar  sálina 
til  sín  aptur?  Við  slíka  menn  vil  eg  ekkert  samneyti 
hafa.«  Að  svo  mæltu  skildi  hann  við  Abdallah  af  landi 
og  stakk  sjer  í  sjáfardjúpið. 

Abdallah  landbúi  leitaði  nú  upp  föt  sín,  er  hann  hafði 
falið  á  sjáfarbakkanum  og  fór  í  þau.  Því  næst  gakk  hann 
heim  til  konungsins  tengdaföður  síns  með  gimsteina  þá, 
er  hann  hafði  fengið  hjá  konungi  marbendlanna.  Hafði 
konungur  þráð  hann  mjög  og  varð  feginn  er  hann  sá 
hann  aptur.  Spurði  hann,  því  hann  hefði  verið  svo  lengi 
burtu,  og  sagði  Abdallah  honum  hvílík  undur  hann  hefði 
sjeð  og  reynt  í  sjónum.  Sagði  hann  honum  líka,  hverjum 
orðum  Abdallah  marbendill  hafði  mælt  við  hann  að  skiln- 
aði.  Ljet  konungur  hann  þá  skilja,  að  honum  hefði  mikil 
vanhyggja  orðið,  er  hann  sagði  Abdallah  í  sjó  frá  harmi 
landbúa  eptir  dauða  menn.  Abdallah  á  landi  gekk  lengi 
fram  með  sjónum  á  degi  hverjum  og  kallaði  á  Abdallah 
í  sjó.  En  hann  gegndi  aldrei  og  gerði  aldrei  vart  við  sig 
síðan.  Varð  Abdallah  því  þá  afhuga  að  sjá  hann  framar. 
Hann  lifði  lengi  með  tengdaföður  sínum,  konu  og  börn- 
um,  þangað  til  spillir  gleðinnar  og  frumkvöðull  vinaskiln- 
aðarins  vitjaði  þeirra.     Og  lýkur  svo  þessari  sögu. 

Gyðingurinn  göfuglyndi. 

M%H  fl    mIIm    n<Pf]lP       Einu    sinni    var  Gyðingur  einn 
t/UU.  lll  1UUJ.  UffilUli    guðhræddur,    sem  lifði  á  baðm- 

ullarvinnu    með    konu    sinni    og    börnum.      Tók    hann    á 

hverjum    degi  það  sem  spunnið  var  og  seldi;  keypti  hann 

baðmull    fyrir    andvirðið    og  vistir  handa  heimilinu.     Svo 

bar  til  einhverju  sinni  er  hann  hafði  farið  út  með  spunann 

og    selt    hann,    að    þá  varð  einn  af  bræðrum   hans  á  vegi 

hans,    er  hann  gekk  heim,  og  bar  sig  aumlega  út  af  bág- 

indum    sínum.      Gaf   Gyðingurinn    honum   peninga  þá,  er 

hann    hafði    fengið    fyrir  spunann,  og  kom  heim  ullarlaus 

og  allslaus.     Spurði  þá  hyski  hans,  hvar  hann  hefði  baðm- 

ullina  og  vistirnar  handa  sjer.     Svaraði  hann,  að  fátækur 

maður  hefði  orðið  á  leið  sinni  og  hefði  hann  gefið  honum 

alla  peningana.  »Hvað  eigum  við  nú  að  taka  til  bragðs?« 

sagði    hyski    hans,  »við  höfum  ekki  meira  að  selja«.     En 

er    vel    var    leitað,    þá  fannst  þar  samt  trjeskál  ein  brotin 

og    dallur;    fór  Gyðingurinn  með  hvorttveggja  út  á  torgið 

og    ætlaði  að  selja,  en  enginn  vildi  kaupa.     Og  sem  hann 

var  að  bjóða  þetta  til  kaups,  þá  kom  þar  maður  með  digr- 

an    fisk    og    dragúldinn,  sem  enginn  vildi  kaupa,  og  bauð 

hann    Gyðingnum    að    hafa    skipti    við  sig;  kvaðst  skyldu 

láta    hann    fá  fiskinn  fyrir  trjeílátin,   hann  gæti  svo  aldrei 

selt   þau    hvort    sem  væri.     Gyðingurinn  fjellst  á  það,  ljet 

hann    fá    trjeskálina    og    dallinn    fyrir  fiskinn  og  fór  með 

hann  heim  til  sín.  Spurði  hyski  hans  þá,  hvað  það  ætti  að 

gera  við  fiskinn.     Gyðingurinn  svaraði:»    Við  skulum  sjóða 

hann  og  eta  þangað  til  drottinn  veitir  okkur  betri  lífsbjörg«. 

Þau  tóku  þá  fiskinn  og  fóru  að  matreiða  hann.     Og  sem 

þau    skáru    hann    sundur,    þá    fundu    þau    perlu    innan  í 

honum.      Sögðu    þau    Gyðingnum    undir    eins  frá  því,  en 

hann  beiddi  þau  að  gá  að,  hvort  perlan  væri  boruð  í  gegn, 

því    þá    væri    hún    annars    eign.     En  væri  perlan  óboruð 

þá   væri  hún  gjöf  frá  drottni.      Var  nú  perlan  skoðuð,  og 

sást  þá  að  hún  var  óboruð.  Fór  því  hinn  ráðvandi  mað- 
ur  morguninn  eptir  með  hana  til  eins  af  bræðrum  sínum, 
er  kunni  skyn  á  perlum.  Undraðist  hann  mjög  og  spurði 
hvar  hann  hefði  fengið  perluna,  en  Gyðingurinn  svaraði 
að  hún  væri  gjöf  frá  drottni.  Hinn  kvaðst  halda,  að  hún 
mundi  vera  þúsund  silfurpeninga  virði  og  það  vildi  hann 
gefa  fyrir  hana.  Samt  rjeði  hann  honum  að  leita  heldur  til 
annars  manns,  er  hann  nafngreindi,  því  hann  væri  bæði  rík- 
ari  og  hefði  betur  vit  á  perlum.  Fór  hann  því  með  hana 
til  manns  þessa  og  sýndi  honum  perluna.  Sagði  hann  þá: 
»Hún  er  sjötíu  þúsund  silfurpeninga  virðicr.  Borgaði  hann 
fje  þetta  út  í  hönd  og  sendi  Gyðingurinn  eptir  tveimur 
daglaunamönnum  til  að  bera  fje  þetta  heim  til  sín.  Á 
leiðinni  kom  til  hans  förumaður  og  mælti:  »Gef  mjer  dá- 
lítið  af  því,  sem  guð  hefir  látið  þjer  áskotnast«.  Þá  sagði 
Gyðingurinn:  »í  gærdag  stóð  eins  á  fyrir  mjer  og  þjer. 
Taktu  og  eigðu  helminginn  af  fje  þessu«.  Þegar  Gyðingur- 
inn  var  búinn  að  skipta  fjenu  og  hvor  um  sig  hafði  sinn 
part  á  milli  handa,  þá  mælti  förumaðurinn:  »Eigðu  nú 
sjálfur  fje  þetta  og  fylgi  þjer  guðs  blessun.  Eg  var  send- 
ur  af  drottni  til  að  freista  þín«.  »Guði  sje  lof  og  þökk!« 
svaraði  Gyðingurinn.  Lifði  hann  áhyggjulaus  og  í  alls- 
nægtum  það  sem  eptir  var  æfinnar. 


Sagan  af  konunginum,  syni  hans  og  hinum 
sjö  vezírum. 

Einu  sinni  fyrir  aldaöðli  var  konungur  einn  vold- 
ugur,  er  lengi  hafði  að  völdum  setið,  en  aldrei  eignazt 
erfingja.  En  þó  auðnaðist  honum  það  um  síðir,  er  hann 
hafði  beðið  drottin  þess  af  heitu  hjarta;  ól  drottning 
hans  sveinbarn,  og  var  ásjóna  þess  fögur  eins  og  máni  í 
fyllingu.  Kóngsson  óx  vel  og  dafnaði  og  var  hann  fimm 
vetra  gamall  fenginn  til  fósturs  vitrum  manni  og  vel  lærð- 
um,    er    Sindibad  hjet.     Nam  hann  af  honum  allan  fróð- 

leik  og  öll  æðri  vísandi.  svo  að  hann  í  þeim  varð  afbragð 
annara  manna.  Eins  þótti  hann  bera  af  öllum  öðrum  í 
riddaralegum  íþróttum.  Það  var  einhvern  dag  að  vitr- 
ingurinn  sá  af  stjörnunum  að  lífshætta  vofði  yfir  kóngs- 
syni  nema  hann  þegði  eins  og  steinn  í  hina  næstu  sjö 
daga.  Fjekk  konungur  son  sinn  konum  til  geymslu  eptir 
ráði  spekingsins  og  skyldu  þær  gæta  hans  um  þenna  hættu- 
lega  tíma  og  skemmta  honum  með  hljóðfæralist.  í  kvenna- 
búri  konungs  voru  fjörutíu  herbergi  og  tíu  ambáttir  í 
hverju;  hafði  hver  ambátt  sitt  hljóðfæri  og  í  hvert  skipti 
sem  einhver  þeirra  ljek,  þá  var  sem  allt  húsið  lyptist  á 
flug  af  hinum  ununarfulla  hljómi.  Vatnsstraumur  rann 
umhverfis  húsið  og  voru  bakkarnir  að  honum  vaxnir 
allskonar  aldinviði  og  ilmsætum  blómum.  Nú  vildi  það 
til  allrar  óhamingju,  að  vildarkona  konungs  feldi  brenn- 
andi  girndarhug  til  sonar  hans  og  leitaði  á  hann  heldur 
frekjulega.  Varð  kóngsson  þá  svo  reiður,  að  hann  vísaði 
henni  burt  með  harðri  hendi,  en  hún  ákærði  hann  hjá 
konungi  og  rangfærði  málið.  Þá  varð  konungur  æfareiður, 
stefndi  vezírum  sínum  saman  og  skipaði  að  lífláta  son 
sinn.  En  vezírarnir  voru  hræddir  um,  að  konungur 
mundi  brátt  iðrast  eptir  skipun  þessa  og  láta  þá  allt  bitna 
á  þeim,  ef  þeir  nú  ekki  mæltu  í  móti.  Fyrsti  vezírinn 
beiddi  hann  að  hugleiða,  hvort  sonur  hans  ekki  ef  til  vill 
hefði  verið  of  fljótt  til  dauða  dæmdur,  þar  sem  ekki  var 
annað  til  áfellis  enn  sakaráburður  konu,  helzt  þegar  svo 
mörg  dæmi  væru  til  þess  að  konur  reyndust  karlmönnum 
slægvitrari.  Kvaðst  hann  fús  á  að  segja  konungi  eitt  af 
dæmum  þessum,  ef  hann  vildi  hlýða  á.  Samþykti  kon- 
ungur  það  og  sagði  vezírinn  þá  sögu  þessa: 

Konungurinn,  vezirinn  og  kona  hans. 

Einu  sinni  var  konungur  einn  voldugur,  sem  heldur 
þótti  vera  upp  á  kvennhöndina.  Bar  svo  til  einn  dag  að 
hann  sá  hvar  kona  afbragðsfögur  stóð  á  þakfleti  húss 
síns;     felldi    hann    þegar    girndarhug    til    hennar.     Spurði 

hann,  hver  hún  væri,  og  var  honum  sagt  að  hún  væri 
gipt  einum  af  vezírum  hans.  Sendi  hann  þá  burt  vezír- 
inn,  bónda  hennar,  og  skyldi  hann  ferðast  víðsvegar  um 
skattlöndin.  Og  sem  hann  var  kominn  á  stað,  þá  fór 
konungur  einn  dag  til  konu  hans  og  leitaði  til  við  hana, 
en  hún  þversynjaði  og  varð  hann  að  hverfa  frá  við  svo 
búið.  En  meðan  hann  var  hjá  henni,  týndi  hann  inn- 
siglishringnum  af  fingri  sínum,  og  hafði  hann  oltið  niður 
á  milli  svæflanna  í  legubekknum.  Þegar  vezírinn  kom 
heim  aptur,  þá  fann  hann  hringinn,  og  fjekk  hann  þá  svo 
illan  grun  á  konu  sinni,  að  hann  kom  ekki  nærri  henni  í 
heilt  ár.  Hann  talaði  aldrei  við  hana  orð  og  skildi  hún 
ekki,  hversu  stóð  á  þessari  breytni  hans.  Kærði  hún 
vandkvæði  þetta  fyrir  föður  sínum,  en  hann  fór  til  kon- 
ungs  og  hitti  þar  vezírinn  og  herdómarann.  Ákærði  hann 
vezírinn  og  komst  þannig  að  orði:  »Herra!  eg  átti  fagr- 
an  aldingarð,  sem  eg  sjálfur  hafði  plantað  og  miklu  til 
kostað  áður  en  hann  bar  mjer  ávöxt.  En  er  hann  var 
kominn  svo  vel  á  veg,  þá  Ijet  eg  vezírinn  þarna  fá  hann, 
og  notaði  hann  það  eitt,  er  honum  líkaði,  en  vildi  síðan 
ekki  líta  við  honum.  Þá  spilltust  blómin  í  honum,  hann 
níddist  niður  og  allt  varð  öðruvísi  en  verið  hafðk.  Þá 
tók  vezírinn  til  máls  og  sagði  við  konung:  »Herra!  þessi 
maður  fer  með  sannindi.  Eg  ræktaði  aldingarðinn  og 
neytti  ávaxta  hans.  En  einu  sinni  kom  eg  í  hann  og  sá 
í  honum  fótaför  Ijónsins.  Þorði  eg  þá  ekki  að  vitja  hans 
framar«.  Konungur  skildi  undir  eins  að  þar  sem  vezír- 
inn  talaði  um  fótaför  ljónsins,  þá  meinti  hann  innsiglis- 
hringinn.  Hann  mælti:  »Far  þú  aptur  í  aldingarð  þinn, 
vezír!  og  skal  þjer  ekki  verða  neinn  órjettur  gjör.  Eg 
veit  að  ljónið  var  í  garðinum,  en  það  gerði  ekkert  mein, 
það  sver  eg  við  sæmd  föður  míns  og  forfeðra  minna«. 
»Eg  heyri  og  hlýði«,  mælti  vezírinn;  fór  hann  því  næst 
heim  til  konu  sinnar,  sættist  við  hana  heilum  sáttum  og 
treysti  nú  kvenndygð  hennar. 

Sami  vezírinn  sagði  konungi:     »Söguna  af  kvongaða 

manninum  og  páfagauknum«,  og  kom  hann  konungi  lil 
að  fresta  lífláti  sonar  síns.  En  vildarkonan  var  heiptræk 
og  ljet  hann  engan  frið  hafa,  heldur  nauðaði  á  honum 
sífeldlega  að  hann  skyldi  veita  sjer  hefndina.  »Látirðu 
það  hjá  líða«,  mælti  hún,  »þá  raun  sonur  þinn  aptur  búa 
þjer  vjelræði  og  máttu  þá  búast  við,  að  eins  fari  fyrir 
þjer  og  litaranum,  sem  ljet  líf  sitt,  er  hann  ætlaði  að  bjarga 
syni  sínum«.  Konungur  vissi  ekki,  hvað  vildarkonan  átti 
við,  og  beiddi  hana  því  að  tala  ljósara.     Sagði  hún  þá: 

Söguna  af  litaranum  og  syni  hans. 

Einu  sinni  hafði  litari  heilan  dag  verið  að  skola  og 
þvo  ýmsa  litaða  hluti  í  fljóti  nokkru.  Hann  átti  son,  er 
jafnan  fylgdi  honum;  baðaði  drengurinn  sig  opt  og  synti 
á  fljótinu.  Einn  dag  hafði  hann  oftekið  sig  á  sundinu  og 
var  farinn  að  sökkva.  Var  faðir  hans  nærstaddur  og  sá 
í  hverri  hættu  sonur  hans  var;  stökk  hann  jafnharðan  út 
í  fljótið  til  að  bjarga  honum.  Fljótið  var  djúpt,  en  faðir- 
inn  fór  ekki  svo  gætilega  sem  skyldi,  því  hann  leyfði 
syni  sínum  að  þrífa  sig  dauðatökum;  dróst  hann  svo 
niður  í  hyldýpið  með  honum  og  ljetu  þeir  þannig  báðir 
líf  sitt. 


Þegar  konungur  heyrði  sögu  þessa,  þá  harðnaði  aptur 
skap  hans  og  vildi  hann  láta  drepa  son  sinn  næsta  dag. 
Þá  ítrekaði  annar  vezír  mótmæli  hins  fyrsta  og  til  þess 
að  sanna,  hversu  illa  konum  væri  trúandi,  þá  sagði  hann 
sögu  þessa: 

Gjaldkyrinn  og  pjónn  hans. 

Gjaldkyri  konungs  nokkurs  hafði  komist  inn  á  gipta 
konu  á  laun  við  mann  hennar.  Kona  þessi  átti  einnig 
vingott  við  þjón  hans  og  vitjaði  hann  hennar  öðru  hverju 
á  laun.  Einhverju  sinni  þegar  þjónninn  var  að  gamna  sjer 
við  hana,  þá  kom  húsbóndi  hans  til  hennar  og  sá  hún  þá 
ekki  annað  úrræði  en  að  fela  þjóninn  í  kjallararúmi,  sem 


í 


268 

hlemmur  var  yfir.  Grunaði  gjaldkyrann  ekkert,  en  áður 
hann  færi,  kom  maður  konunnar  heim.  »Hvað  er  nú  til 
ráðs  að  taka?«  mælti  gjaldkyrinn,  »hvernig  á  eg  að  sleppa 
burt  hjeðan?«  Konunni  kom  undir  eins  ráð  til  hugar. 
»Bregðu  sverði  þínu«,  mælti  hún,  »og  farðu  þarna  til  dyr- 
anna,  hótaðu  mjer  og  smánaðu  mig  og  hlauptu  svo  burt, 
þegar  maðurinn  minn  kemur«.  Gjaldkyrinn  gerði  svo; 
fjell  maðurinn  í  stafi  er  hann  kom  inn  og  sá  gjaldkyrann 
standa  með  brugðið  sverð  í  herbergi  konu  sinnar  með 
skömmum  og  hótunum.  En  þegar  maðurinn  kom,  þá 
reygsaði  gjaldkyrinn  burt  og  ljet  sem  hann  væri  bálreiður. 
Varð  manninum  þá,  eins  og  von  var,  fyrst  fyrir  að  spyrja 
konu  sína,  hverju  þetta  sætti.  »Æ,  komdu  margblessað- 
ur«,  svaraði  hún,  »hjer  hefði  orðið  manndráp  ef  þú  ekki 
hefðir  komið.  En  nú  skal  eg  segja  þjer,  hvernig  á  öllu 
stendur.  Eg  sat  uppi  á  húsþakinu  og  var  að  spinna.  Þá 
veit  eg  ekki  fyrri  til  en  ungur  maður  kemur  flýj- 
andi  og  nötrar  allur  af  angist,  fjell  hann  mjer  til  fóta, 
kyssti  fætur  mína  og  hendur  og  beiddi  mig  að  veita  sjer 
skjól,  því  morðingi  væri  á  hælum  sjer.  Sagði  eg  honum 
þá  að  hlaupa  sem  fljótast  ofan  í  kjallararúmið;  gerði  hann 
svo  og  ljet  eg  hlemminn  yfir;  kom  þá  rjett  á  eptir  hinn 
maðurinn  með  sverðið  blikanda.  Spurði  hann  hvar  ung- 
lingurinn  væri,  en  eg  vildi  ekki  segja  honum  það;  óð 
hann  þá  upp  á  mig  með  smánar  og  ógnunarorðum  eins 
og  þú  sást  og  heyrðir.  En  guði  sje  lof  að  þú  komst  mjer 
til  frelsis,  því  eg  var  hjálparlaus  og  alein«.  Hældi  mað- 
urinn  henni  þá  fyrir  tiltækið  og  sagði,  að  guð  mundi  um- 
buna  drengskap  hennar.  Því  næst  tók  hann  upp  hlemm- 
inn  og  kallaði  á  hinn  unga  mann,  sagði  að  nú  mætti 
hann  vera  óhræddur  og  skyldi  ekkert  verða  gert  honum 
til  meins.  Kom  þá  friðillinn  upp  úr  fylgsni  sínu  og  var 
þó  mjög  hræddur;  en  maðurinn,  sem  var  svona  á  tálar 
dreginn,  huggaði  hann  og  hughreysti;  varð  hann  þess 
aldrei  siðar  áskynja,  hversu  illa  kona  hans  hafði  leikið  á 
hann«. 

Þegar  konungur  hafði  heyrt  sögu  þessa,  þá  sá  hann 
sig  um  hönd  og  frestaði  líflátinu.  En  er  hann  kom  til 
vildarkonu  sinnar,  þá  veitti  hún  honum  þungar  átölur  og 
sagði  honum,  að  það  mætti  ráða  af  »Sögunni  af  vezírn- 
um«,  hve  lítt  vezírum  væri  treystandi.  Með  slíkum  og 
öðrum  fortölum  fjekk  hún  konung  til  að  skipa  aptur  líf- 
lát  sonar  síns.  En  hinn  þriðji  vezír  gat  þó  talið  honum 
hughvarf  með  mótmælum  sínum.  Beiddi  hann  konung 
að  hyggja  vandlega  að  öllu  áður  en  hann  kvæði  upp  álykt- 
unardóm  sinn.     Sagði  hann  honum: 

Söguna  af  veiðimanninum. 

Einu  sinni  var  veiðimaður  að  elta  dýr  og  varð  þá 
fyrir  honum  hellir.  Gekk  hann  inn  í  hellinn  og  fann  í 
honum  gryfju  fulla  af  hunangi.  Var  hann  þá  eigi  lengi 
að  hugsa  sig  um,  heldur  fyllti  hann  undir  eins  leðurflösku 
sína  með  hunangi  og  fór  síðan  til  borgarinnar  með  veiði- 
hundi  sínum.  Á  þeim  hundi  hafði  hann  mestu  mætur. 
Fór  hann  nú  í  búð  kaupmanns  nokkurs  og  bauð  honum 
hunang  til  sölu.  Kvaðst  kaupmaður  mundu  kaupa,  en 
vildi  fyrst  sjá  hunangið  og  hellti  hann  því  dálitlu  úr  flösk- 
unni.  Fjellu  þá  nokkrir  dropar  á  gólfið  og  flaug  þangað 
dálítill  fugl,  sem  lokkaðist  af  hunanginu.  Og  sem  köttur 
kaupmannsins  sá  það,  þá  stökk  hann  á  fuglinn,  en  hund- 
ur  veiðimannsins  varð  ekki  seinni  til  að  fljúga  á  köttinn, 
og  beit  hann  til  bana.  Varð  kaupmaður  þá  fokreiður  og 
drap  hundinn,  en  veiðimaðurinn  rjeðist  á  kaupmann  og 
veitti  honum  bana.  Nú  er  vinir  og  kunningjar  kaupmanns 
frjettu  þetta,  þá  hófu  þeir  liðssafnað  móti  veiðimanninum, 
en  hann  átti  ekki  heima  þar  í  borginni.  Veiðimanninum 
varð  aptur  gott  til  liðs  hjá  vinum  sínum  og  nágrönnum 
og  fóru  þá  báðir  flokkarnir  hvor  á  móti  öðrum;  voru 
hvorirtveggja  vel  vopnaðir  og  brunnu  af  hugmóði.  Rjeð- 
ust  hvorir  á  aðra  og  fjellu  margir  af  báðum.  Veit  enginn 
tölu   þeirra  nema  allsvaldandi  drottinn.     Allt  þetta  reis  út 

af    einum    hunangsdropa   og  eins  er  um  kvennvjelar;  skal 
eg  segja  yður  eitt  dæmið  enn  til  að  sanna  orð  mín. 

Frá  kvongaða  manninum  og  risgrjónakaupunum. 

Einu  sinni  fjekk  maður  nokkur  konu  sinni  einn  silf- 
urpening  til  að  kaupa  fyrir  rísgrjón.  Fór  hún  þá  til  kaup- 
manns,  er  verzlaði  með  þesskyns  vöru,  og  bað  hann  að 
selja  sjer  rísgrjón.  Voru  henni  þá  vegin  grjónin.  Kaup- 
maður  brá  á  blíðlæti  við  konuna  og  skotraði  til  hennar 
girndaraugum.  Sagði  hann  að  endingu:  »Það  er  ekkert 
bragð  að  rísgrjónum  án  sikurs;  ef  þjer  viljið  fá  sikur,  þá 
komið  þjer  hjerna  inn  í  búðina  til  mín«.  Fór  þá  konan 
inn  og  tók  kaupmaður  klútinn,  sem  rísgrjónin  voru  í,  fjekk 
hann  þræl  sinum  og  mælti:  »Farðu  út  og  vegðu  sikur 
fyrir  einn  pening  handa  konunni«.  Gerði  hann  þrælnum 
einhverjar  bendingar  um  leið ;  fór  þá  þrællinn  út,  hellti 
grjónunum  úr  klútnum  og  fyllti  hann  aptur  með  sandi  og 
steinum.  Færði  hann  konunni  klútinn  að  stundarkorni 
liðnu.  En  er  konan  fór  burt,  þá  tók  hún  við  klútnum 
óskoðuðum  og  vissi  ekki  betur  en  að  hún  bæri  rísgrjón 
og  sikur  heim  til  sín.  Þegar  hún  kom  heim,  þá  fjekk  hún 
manni  sínum  klútinn,  en  fór  sjálf  að  sækja  grautarpottinn. 
Skoðaði  maðurinn  á  meðan  hvað  í  klútnum  var,  og  segir 
hann  því,  þegar  konan  kom  með  pottinn:  »Sagði  eg  þjer, 
að  eg  ætlaði  að  byggja  hús,  og  að  þú  skyldir  sækja  sand 
og  steina?«  Sá  konan  þá  undir  eins  að  búðarþjónn  kaup- 
mannsins  hafði  svikið  hana,  en  ekki  komu  samt  á  hana 
vöflur.  Snerist  hún  einarðlega  við  manni  sínum  og  mælti: 
»Heillin  mín!  eg  hef  tekið  pottinn  í  fáti;  eg  ætlaði  að  sækja 
sáldið«.  »Og  því  var  fát  á  þjer?«  sagði  maðurinn.  »Æ, 
eg  týndi  peningnum  á  torginu«,  svaraði  hún,  »og  með  því 
eg  fyrirvarð  mig  að  róta  í  sandinum  svo  að  allir  sæju,  þá 
sópaði  eg  saman  öllum  sandinum  þar  sem  eg  missti  pen- 
inginn,  því  mjer  datt  í  hug  að  sálda  sandinn  þegar  eg 
kæmi  heim,  ef  eg  mætti  flnna  peninginn.  En  nú  skal  eg 
sækja    sáldið  og  getur  þú  þá  sáldað,  því  þú  sjer  betur  en 

eg«.  Sótti  hún  þá  sáldið  og  fjekk  veslings  manninum,  en 
hann  lagði  sig  svo  í  líma,  að  andlit  hans  og  skegg  varð 
ekki  annað  en  ryk  og  sandur  og  var  grátlegt  til  þess  að 
vita,  en  hrtt  hugkvæmdisl  honum  aldrei,  að  kona  hans 
var  brellin  og  ótrú,  bæði  í  þetta  skipti  og  endrarnær. 

Þá  kom  enn  þá  einu  sinni  apturkippur  í  konung  og 
frestaði  hann  enn  að  ljúka  á  dómsorði  sínu.  En  vildar- 
konan  lagði  að  honum  á  ný  og  leitaðist  við  að  gera  vez- 
írana  tortryggilega  í  augum  hans.  Sagði  hún  honum  sögu 
þessa. 

Kóngssonurinn  og  vezírinn. 

Einu  sinni  í  fyrndinni  var  konungur,  sem  átti  einn 
son  barna;  hafði  hann  látið  hann  trúlofast  dóttur  annars 
konungs.  Kóngsdóttir  þessi  var  hin  fríðasta  og  hafði  beðið 
hennar  einn  frændi  hennar,  en  honnm  var  synjað  ráðsins. 
Nú  bar  hann  fje  á  vezír  konungsins,  sem  fyrst  var  nefnd- 
ur,  og  beiddi  hann  að  bægja  syni  herra  síns  frá  ráðahag 
þessum  með  einhverju  móti,  eða  telja  hann  af  því  að  eiga 
kóngsdóttur.  Lofaði  vezírinn  öllu  góðu  um  það.  Hinn 
konungurinn  bauð  nú  til  sín  tengdasyni  sínum  tilvonanda, 
svo  hann  mætti  kynnast  festarmey  sinni  og  drekka  brull- 
aup  sitt  til  hennar.  Konungurinn  faðir  hans  ljet  hann  því 
fara  af  stað  og  fjekk  honum  vezírinn  vjelráða  fyrir  leið- 
toga;  höfðu  þeir  með  sjer  þúsund  riddara  og  gjafir  til 
hins  koungsins.  Og  sem  þeir  fóru  um  eyðimörk  nokkra, 
þá  rankaði  vezírinn  við,  að  þar  nálægt  var  lind  nokkur, 
er  Ljósalind  hjet,  og  hafði  þá  náttúru,  að  hver  karlmaður, 
sem  af  henni  drakk,  varð  að  kvennmanni.  Vissi  enginn, 
að  lindin  hafði  þennan  krapt,  og  þurfti  vezírinn  því  ekki 
að  óttast  að  menn  fengju  neina  illa  grunsemd,  þó  hann 
Ijeti  æja  hjá  lindinni.  Gekk  hann  nú  með  kóngssyni  til 
lindarinnar  eins  og  ófyrirsynju  og  þvoði  kóngsson  hendur 
sínar  í  henni  og  drakk  af  vatninu.  Þá  fann  hann  allt  í 
einu  að  hann  varð  að  kvennmanni;  hljóðaði  hann  þá  upp 
yfir  sig  og  grjet  hástöfum.     Vezírinn  spurði  með  hræsnis- 

svip,  hvað  að  honum  gengi;  kóngsson  sagði  honum  það 
og  gerði  hann  sjer  þá  upp  grát  mikinn.  Sendi  kóngsson 
hann  heim  til  föður  síns  til  þess  að  segja  honum  frá  ó- 
láni  þessu  og  láta  hann  vita,  að  hvorki  mundi  hann  snúa 
heim  aptur  nje  fara  lengra,  væri  það  ásetningur  sinn  að 
þreyja  við,  þangað  til  ósköp  þessi  færu  af  sjer  eða  hann 
ljeti  líf  sitt.  Sat  hann  nú  í  þrjá  sólarhringa  hjá  lindinni 
og  bragðaði  hvorki  vott  nje  þurt.  Á  fjórða  degi  kom  riddari 
til  hans  með  kórónu  á  höfði,  og  var  svo  að  sjá,  sem  hann 
væri  konungborinn  maður,  Spurði  hann  kóngsson,  hver 
hefði  flutt  hann  þangað.  Sagði  kóngsson  honum  allt  eins  og 
til  hafði  gengið,  en  riddarinn  sá  aumur  á  honum  og  mælti: 
»Vezír  föður  þíns  hefir  steypt  þjer  í  ólán  þetta.  Náttúru 
þessarar  lindar  þekkir  ekki  nema  einn  mennskur  maður 
og  það  er  hann«.  Bauð  þá  riddarinn  kóngssyni  að  setj- 
ast  upp  á  hestinn  hjá  sjer,  og  gerði  hann  svo.  Þá  mælti 
riddarinn:  »1  nótt  skaltu  gista  hjá  mjer«.  »Seg  mjer  fyrst 
hver  þú  ert«,  mælti  kóngsson.  »Eg  er  sonur  konungs 
andanna  og  þú  ert  sonur  konungs  mannanna«,  svaraði 
riddarinn,  »vertu  nú  glaður  og  í  góðu  skapi,  því  mjer  er 
hægðarlækur  að  bæta  úr  harmi  þínum  og  bágindum«. 
Kóngssonurinn  í  kvennmanns  líki  reið  nú  af  stað  með  hon- 
um  og  yfirgaf  föruneyti  það,  er  vezírinn  hafði  skilið  eptir 
hjá  honum.  Riðu  þeir  nú  stanzlaust  frá  morgni  til  mið- 
nættis.  Sonur  andakonungsins  spurði  hann  nú,  hvort  hann 
vissi,  hversu  langan  veg  þeir  hefðu  farið,  og  kvað  hann 
nei  við;  þá  mælti  hinn;  »Við  höfum  farið  svo  langt  sem 
menn  geta  ferðast  á  heilu  ári«.  Sonur  mannakonungsins 
furðaði  sig  mjög  á  því  og  spurði  áhyggjufullur,  hve  nær 
hann  mundi  komast  heim  aptur  til  ættmenna  sinna  og 
vina.  Sonur  andakonungsins  hughreysti  hann  og  sagði 
honum  að  láta  sig  einan  um  það.  Kvaðst  hann  með  hægu 
móti  skyldu  koma  honum  heim  á  minna  en  augabragði, 
þegar  ólán  hans  væri  á  enda.  Fóru  þeir  nú  leiðar  sinnar 
alt  til  morguns,  og  komu  þeir  á  fegursta  land;  var  það 
iðgrænt,  og  alvaxið  hátypptum  eikum,  úði  þar  og  grúði  af 

sæltkvakandi    fugluni.     Voru    þar  margar  dýrðlegar  hallir 
og    aldingarðar    óumræðilega  fagrir.     Fór  sonur  andakon- 
ungsins    þar    af   baki    og  bað  förunaut  sinn  að  gera  slíkt 
hið  sama.     Því  næst  tók  hann  kóngsson  við  hönd  sjer  og 
fór    með    hann  til  einnar  hallarinnar;  hitti  hann  þar  kon- 
ung  einn  voldugan  og  var  hjá  honum  allan  daginn  í  góð- 
um    fögnuði.     Þegar    skuggsýnt    var   orðið,    stigu  þeir  fje- 
lagar   aptur  á  hest  sinn.     Riðu  þeir  hvað  af  tók  alla  nótt- 
ina  til  morguns  og  komu  þá  á  óbyggt  land;  það  var  dimmt 
og  drungalegt  og  líkast  tilsýndar  sem  það  væri  eitt  af  hjer- 
öðum    undirheima.     Spurði    kóngsson,    hvað    landið  hjeti, 
og  svaraði  sonur  andakonungsins:     »Það  heitir  Myrkland 
og    ræður    yfir    því    andakonungur   nokkur.     Hann  er  svo 
voldugur,    að    enginn  treystist  á  hann  að  ráða,  og  enginn 
má    fæti    slíga  á  hans    land,    nema    fyrr    sje    leyfi    fengið. 
Bíddu    því    meðan  eg  útvega  þjer  leyfi«.     Skildi  þá  sonur 
andakonungsins   við  hann,  og  kom  skjótt  aptur;  riðu  þeir 
síðan    báðir     til     lindar     einnar,     er    rann    út    úr     svörtu 
fjalli.      Sonur    andakonungsins    beiddi    hann    þá    að    fara 
af   baki    hjá  lindinni  og  drekka  af  henni.      Drakk    kóngs- 
son    af   henni    og    varð  aptur  að  karlmanni;  varð  hann  þá 
frá    sjer    numinn    af   fögnuði    og  þakkaði    drottni.    Spurði 
hann  leiðsögumann  sinn,  hvað  lindin  hjeti,  og  sagði  hann 
að    hún    hjeti   Kvennalind  og  yrði  hver  kvennmaður,  sem 
af  henni  drykki,  að  karlmanni.     Því  næst  stigu  þeir  aptur 
á  hestbak  og  riðu  þangað  til  þeir  komu  á  land  andakon- 
kungsins.     Átti  kóngsson  hina  beztu  nótt  í  hýbýlum  hans, 
og    næsta    dag    át    hann    þar    og    drakk  í  góðum    fógnuði 
þangað  til  náttaði.     Þá  spurði  sonur  andakonungsins  gest 
sinn,  hvort  hann  vildi  fara  heim  aptur  til  ættmenna  sinna. 
Kóngsson    kvað    já  við  því  og  kallaði  þá  sonur  andakon- 
ungsins    á    einn  af  þrælum  föður  síns,  er  Rajis  hjet;  skip- 
aði  hann  honum  að  flytja  kóngsson  á  herðum  sjer  og  færa 
hann    konu    sinni    og    tengdaföður    áður  dagsbrún  væri  á 
lopti.     »Eg    heyri    og  hlýði«,  svaraði  þrællinn  og  fór  burt 
allra    snöggvast;    kom    hann    aptur  í  anda    líki    og    skaut 

Þúsund  og  ein  nótt.     V.  lö 

kóngssyni  skelk  í  bringu.  En  sonur  andakonungsins  hug- 
hreysti  hann  og  mælti:  ))f*jer  skal  ekki  meint  verða. 
Seztu  upp  á  axlir  honum  og  lokaðu  augunum«.  Gerði 
kóngsson  það  og  flaug  þrællinn  með  hann  gegnum  ioptið. 
Þegar  vart  lifði  þriðjungur  nætur,  sveif  hann  með  kóngs- 
son  niður  að  höll  tengdaföður  hans,  setti  hann  á  þakið 
og  hvarf  síðan.  Þegar  ljómaði  af  degi  og  kóngsson  kom 
til  sjálfs  síns  aplur,  þá  fór  hann  ofan  af  þakinu.  En  er 
tengdafaðir  hans  sá  hann,  þá  stóð  hann  upp  og  gekk  til 
móts  við  hann.  Undraðist  konungur  mjög  að  hann  skyldi 
koma  ofan  af  þakinu,  eins  og  væri  hann  af  himnum  send- 
ur,  því  allir  aðrir  væru  vanir  að  ganga  inn  um  hliðin. 

»Guðs  vilja  er  framgengt  orðið«,  mælti  kóngsson. 

Og  er  sól  var  upp  runnin,  þá  skipaði  tengdafaðir 
hans  að  efna  til  veizlu  og  var  þá  drukkið  brullaup  með 
mikilli  viðhöfn.  Dvaldi  kóngsson  í  tvo  mánuði  með  konu 
sinni  við  hirð  tengdaföður  síns,  en  að  þeim  liðnum  fór 
hann  með  henni  heim  í  ríki  föður  síns.  En  það  er  af 
frænda  hennar  að  segja,  að  hann  dó  af  öfund  og  afbrýði«. 

Nú  gerðist  konungur  fráhverfur  vezírum  sínum,  og 
varð  einn  þeirra  næsta  morgun  að  taka  á  allri  talsgáfu 
sinni  til  að  tálma  dauðadómi  sonar  hans.  Sagði  hann  í 
því  skyni  sögu  þessa: 

Konan  ótrygga  og  maður  hennar. 

Einu  sinni  sá  ungur  maður  forkunnarfriða  og  heið- 
virða  konu  og  lagði  ástarhug  á  hana.  Gafst  honum  ekk- 
ert  færi  á  að  nálgast  hana  og  leitaði  hann  því  loksins  til 
keriingar  einnar;  bað  hann  hana  að  koma  sjer  í  þokka 
hjá  konu  þessari,  er  hann  elskaði.  Tókst  henni  það  eptir 
nokkra  fyrirhöfn  og  einu  sinni  þegar  maður  konunnar 
fögru  var  á  ferðalagi,  þá  leyfði  hún  kerlingunni  að  koma 
til  sin  með  yngismanninn,  sem  hafði  fellt  ástarhug  til 
hennar.  Nú  hittist  svo  á  að  kerling  gat  ekki  fundið  hann 
í  það  skipti,  en  til  þess  að  verða  ekki  ósannindakona, 
þá    lagði    hún  að  öðrum  manni,  sem  varð  á  leið  hennar, 

og  bauð  honum  að  koma  með  sjer  í  ástar  æfmtýri.  Mað- 
urinn  var  til  í  það,  og  batt  hún  fyrir  augu  honum  skammt 
írá  húsinu  ;  leiddi  hún  hann  síðan  inn  um  dyrnar  og  upp 
í  salinn. 

Konan  íagra  hafði  staðið  fyrir  innan  gíuggaskýlurnar 
og  sjeð  að  það  var  maður  hennar,  sem  kerling  kom  með; 
sá  hún  að  hann  mundi  vera  heim  kominn  úr  ferðinni. 
En  þótt  óvænlega  áhorfðist,  þá  varð  henni  samt  eigi  ráða- 
fátt,  hún  tók  af  sjer  annan  skóinn,  hljóp  í  mann  sinn, 
þar  sem  hann  sat  með  bandið  fyrir  augunum,  lamdi  hann 
og  húðskammaði  hann  fyrir  ótryggð  og  lausung.  »Svona 
ferðu  með  mig«,  hrópaði  hún,  »svona  svíkurðu  mig;  þeir 
hafa  þá  sagt  satt,  sem  vöruðu  mig  við  þjer.  Eg  vissi  að 
þú  varst  kominn  og  því  sendi  eg  kerlinguna  til  að  freista 
þín  og  fá  vissu  fyrir,  hvern  mann  þú  hefðir  að  geyma. 
Eg  hefi  hingað  til  haldið  að  þú  værir  vandaður  og  hrein- 
lífur  maður,  en  nú  sje  eg  að  þú  mangar  til  við  hverja 
kerlinguna«.  Og  nú  ljet  hún  höggin  án  afláts  dynja  á 
manni  sínum,  en  hann  var  fyrir  löngu  búinn  að  rífa  bandið 
frá  augum  sínum;  sór  hann  og  sárt  við  lagði,  að  hann 
heíði  ætíð  verið  henni  trúr.  En  hún  ljet  ekki  af  að  berja 
hann  og  hrein  hástöfum  og  grjet  í  tilbót,  eins  og  hjarta 
hennar  ætlaði  að  bresta  af  harmi,  en  þess  á  milli  æpti 
hún  hátt  og  beiddi  alla  nábúa  og  rjetttrúaða  menn  að 
hjálpa  sjer.  Nú  vildi  maðurinn  ekki  að  þetta  yrði  að 
hneyxli  og  lítillækkaði  hann  sig  svo  mjög,  að  hann  kyssti 
á  hendur  hennar  og  fætur  og  reyndi  að  grípa  fyrir  munn 
henni  með  höndum  sínum.  En  hún  beit  hann  í  fingurna 
og  lamdi  hann  enn  þá  stundarkorn,  þangað  til  hún  gerði 
kerlingunni  bending,  að  hún  skyldi  ganga  á  milli  og  sætta 
þau.  Fór  þá  kerling  að  kjassa  hana  og  biðja  hana  í  guðs 
nafni  að  vera  góða;  Ijet  hún  sjer  þá  loksins  segjast  og 
settist  niður.  Kyssti  þá  maðurinn  á  hönd  kerlingar  og 
mælti:  »Æ,  guð  almáttugur  umbuni  yður  með  öllu  góðu 
fyrir  það  að  þjer  stilltuð  til  friðar  o'g  sættuð  okkur«.     En 

kerling    undraðist    mjög    og    dáðist    að    því  í  hjarta    sínu, 
hvað  konan  fagra  var  slægvitur. 

Konungur  furðaði  sig  líka  á  því  og  skipaði  ekkert 
um  líflát  sonar  síns.  En  vildarkonan  reyndi  einu  sinni 
enn  að  snúa  huga  hans,  og  sem  hann  vitjaði  hennar  um 
kvöldið,  þá  gekk  hún  að  honum  með  eiturbikar  í  hend- 
inni  og  hótaði  að  fyrirfara  sjer,  ef  hann  ekki  veitti  sjer 
uppreisn  í  máli  sínu.  Sagði  hún  honum  þá  um  leið: 
»Söguna  af  Mahmúd  málara  frá  Ispahan«,  til  þess  að  færa 
honum  heim  sanninn  um  það,  hvað  karlmenn  væru  brögð- 
óttir.  Enda  varð  nú  konungur  fús  á  að  gera  vilja  henn- 
ar,  en  á  hinum  fimmta  morgni  dirfðist  einn  vezírinn  enn 
að  mæla  í  móti  og  sagði  hann  sögu  þessa: 

Sagan  af  manninum,  sem  aidrei  hló  framar  pað  sem  eptir  var  æfínnar. 

Einu  sinni  var  ríkur  maður,  sem  átti  bæði  hús  og 
garða,  þjóna  og  þræla  og  einn  son  barna;  skildi  hann 
snögglega  við  heim  þenna  og  flutti  í  sæluvist  annars  heims. 
Sonur  hans  var  þá  barn  að  aldri,  en  sem  hann  þrosk- 
aðist,  þá  lagði  hann  mikinn  hug  á  mat  og  drykk,  en  fram 
úr  öllu  hófi  á  söng  og  hljóðfæralist;  var  hann  hinn  örlátasti 
og  eyddi  fje  sínu  óspart,  þangað  til  arfur  hans  var  að 
þrotum  kominn.  Fór  hann  þá  að  selja  þræla  sína  og  því 
næst  ambáttirnar,  og  svo  hvað  af  öðru,  þangað  til  hann 
varð  svo  snauður,  að  hann  varð  að  vinna  fyrir  daglegu 
brauði  sínu.  Liðu  svo  mörg  ár  að  engin  breyting  varð  á 
kjörum  hans.  Það  var  einhvern  dag  að  hann  sat  upp  við 
múrvegg  og  beið  þess  að  einhver  leigði  sig  til  verka;  kom 
þá  til  hans  maður  virðulegur  ásýndum  og  heilsaði  hon- 
um.  Tók  hann  vel  kveðju  hans  og  mælti:  ^Þekkið  þjer 
mig  að  fornu  fari?«  Hinn  kvað  nei  við  og  sagði:  »Eg 
sje  það  á  þjer,  að  þú  hefir  verið  ríkur,  og  samt  ertu  kom- 
inn  í  þetta  ástand«.  »Æ,  það  er  fram  komið,  sem  for- 
lögin  vildu«,  svaraði  fátæklingurinn.  »Getið  þjer,  góði 
herra!  látið  mig  fá  nokkra  vinnu?«  »Eg  gæti  fengið  þjer 
hæga  vinnu«.  svaraði  hinn  ókunni  maður?     »Hvaða  vinna 

er  það?«  spurði  hinn.  Þá  svaraði  ókunnugi  maðurinn: 
»Tíu  vitringar  eru  til  húsa  hjá  mjer,  en  enginn  sjer  fyrir 
þörfum  okkar.  Við  skulum  gefa  þjer  fæði  og  klæði  eptir 
þörfum,  en  þú  skalt  þjóna  okkur.  Hver  veit  nema  við 
verðum  verkfæri  í  guðs  hendi  til  að  bæta  þjer  tjón  þitt?« 
»Eg  heyri  og  hlýði«,  ansaði  hinn  ungi  maður.  »Eins 
skilyrðis  krefst  eg«,  mælti  vitringurinn.  »Og  hvað  er  það?« 
spurði  hinn.  »Það  er«,  svaraði  vitringurinn,  »að  þú  þegir 
yfir  öllu,  sem  þú  sjer  hjá  okkur,  hvað  sem  þar  kann 
fram  að  fara,  og  spyrjir  okkur  aldrei,  hvers  vegna  við 
grátum«.  »Eg  geng  að  þeim  kosti«,  mælti  ungmennið. 
»Komdu  þá  með  mjer«,  mælti  vitringurinn,  »og  treystu 
drottnk.  Bað  nú  vitringurinn  hann  að  fara  til  lauga  og 
færði  honum  þangað  nýjan  og  þokkalegan  klæðnað.  Eptir 
það  fór  hann  með  hann  heim  til  samlagsbræðra  sinna. 
Bjuggu  þeir  í  stóru- og  rúmgóðu  húsi;  voru  í  því  margir 
salir,  og  gosbrunnur  í  hverjum  sal.  Mátti  þar  heyra  fagr- 
an  og]  lystilegan  klið,  því  fuglar  voru  þar  margir;  sá  úr 
gluggunum  til  beggja  hliða  yfir  fagran  aldingarð.  Fylgdi 
vitringurinn  hinum  unga  manni  til  eins  herbergis,  sem 
prýtt  var  marglitum  marmara  og  silkitjöldum,  en  loptið 
var  heiðblátt  með  logagylltum  skrautmyndum.  Sátu  þar 
tíu  vitringar  í  sorgarbúningi,  hver  andspænis  öðrum;  grjetu 
þeir  án  afláts  og  kveinuðu.  Furðaði  hinn  ungi  maður  sig 
á  þessu  og  var  kominn  á  flugstig  með  að  bera  upp  spurn- 
ingu  þá  fyrir  vitringinn  er  hann  hafði  tekið  honum  vara 
fyrir.  Hann  rankaði  samt  við  því  í  tíma  og  þagði.  Nú 
afhenti  vitringurinn  honum  peningahirzlu  með  þrjátíu  þús- 
und  gullpeningum  í  og  mælti:  »Sonur  kær!  þessu  skaltu 
verja  handa  okkur  og  sjálfum  þjer,  og  skaltu  gæta  þess 
vel,  sem  þjer  er  trúað  fyrir«.  »Eg  heyri  og  hlýði«,  svaraði 
ungmennið  og  gegadi  nú  hinu  nýja  embætti  sínu  um  hríð. 
Andaðist  nú  einn  af  vitringunum  og  þvoðu  þeir  fjelagar 
hans  líkið,  veittu  því  umbúnað  og  greptruðu  það  í  aldin- 
garðinum  að  húsa  baki.  En  dauðinn  burtkallaði  hvern 
þeirra  af  öðrum,  þangað  til  ekki  var    eptir  nema   sá,   sem 

vistað  hafði  hinn  unga  mann.  Bjuggu  þeir  nú  mörg  ár  tveir 
einir  í  húsinu  svo  að  aldrei  var  þriðji  maður  undir  þaki 
með  þeiin.  Þá  sýktist  einnig  þessi  \itringur  og  er  útsjeð 
var  um  bata  hans,  þá  gekk  ungmennið  að  rúmi  hans, 
aumkvaði  hann  og  mælti:  »Herra!  nú  hef  eg  þjónað  yður 
með  kostgæfni  í  tólf  ár  samfleytt,  svo  vel  sem  mjer  hefir 
verið  unnt«.  Vitringurinn  kvað  það  satt  vera.  »Nú  mun 
skammt  eptir  æfi  yðar«,  mælti  ungmennið,  »og  bið  eg 
yður  nú  að  segja  mjer,  hvers  vegna  þið  grjetuð  og  kvein- 
uðuð,  og  voruð  ávallt  sorgbitnir  og  hugsjúkir?«  »Son  minn!« 
svaraði  vitringurinn,  »það  skiptir  þig  alls  engu;  bið  mig 
eigi  þess,  sem  eg  aldrei  mundi  hafa  skap  til,  því  eg  hefi 
beðið  guð  að  leggja  ekki  mitt  mótlæti  á  nokkurn  mann. 
Viljirðu  nú  vera  óhultur  fyrir  því,  sem  okkur  heíir  hent, 
þá  Ijúktu  aldrei  upp  hurðinni  þarna.  En  viljir  þú  að  það 
komi  yfir  þig,  sem  yfir  oss  hefir  komið,  þá  Ijúktu  henni 
upp,  og  muntu  þá  verða  þess  vísari,  hvað  olli  gráti  okk- 
ar  og  kveinstöfum.  En  iðrunin  mun  koma  yfir  þig  þegar 
það  er  um  seinan«.  Nú  elnaði  vitringnum  sóttin  og  gaf 
hann  upp  öndina.  Greptraði  hinn  ungi  maður  lík  hans 
að  húsa  baki  í  aldingarðinum  þar  sem  fjelagar  hans  voru 
jarðaðir;  var  hann  nú  orðinn  eigandi  hins  mikla  húss  og 
alls  þess,  sem  í  því  var.  Allt  fyrir  það  gat  hann  ekki 
unað  sjer,  og  var  hann  rneð  endalausum  heiíabrotum  um 
það,  hvernig  staðið  mundi  hafa  á  högum  vitringanna, 
sem  dánir  voru.  Honum  þótti  mesta  mein  að  mega  ekki 
ljúka  upp  hurðinni  og  einn  dag  gekk  hann  að  henni  eins 
og  í  leiðslu  og  skoðaði  hana.  Hún  var  fremur  lílil,  en 
harla  snotur  og  alþakin  kongulóavefjum;  var  hún  læst 
með  þremur  stállásum.  En  er  hann  stóð  við  hurðina,  þá 
rankaði  hann  við  varnaðarorðum  vitringsins  og  gekk  því 
burt  aptur.  En  ekki  rjenaði  samt  hjá  honum  löngunin 
til  að  ljúka  upp  hurðinni.  í  sjö  daga  stóðst  hann  freistn- 
ina,  en  áttunda  daginn  gat  hann  ekki  lengur  stillt  sig. 
Hann  sagði  við  sjálfan  sig:  »Eg  verð  að  Ijúka  upp  dyr- 
unum  og  sjá  hvað  úr  því  verður.     Ekkert  getur  að  hendi 

borið  nema  það  sem  drottinn  hefir  áður  fyrirhugað«.  Að 
svo  mæltu  gekk  hann  til  og  mölvaði  hurðina;  kom  hann 
þá  inn  í  þröng  göng  og  gekk  eptir  þeim  í  þrjár  stundir; 
þá  kom  hann  að  bakka  stórrar  elfar.  Gekk  hann  undr- 
unarfullur  fram  og  aptur  á  elfarbakkanum,  þangað  til 
allt  í  einu  steyptist  stór  örn  úr  skýjum  ofan,  hremmdi 
hann  með  klóm  sínum  og  flaug  burt  með  hann.  Bar  örn- 
inn  hann  til  eyjar  einnar  í  miðju  hafi,  setti  hann  þar  nið- 
ur  og  flaug  síðan  burt.  Nú  var  hinn  ungi  maður  utan 
við  sig  af  hræðslu  og  öldungis  ráðalaus.  En  er  hann  stóð 
þarna  í  vandræðum  sínum,  þá  sá  hann  hvar  segl  eitt  blik- 
aði  við  lengst  út  í  hafsauga,  og  var  tilsýndar  eins  og 
stjarna.  Vonaði  hann  að  það  mundi  verða  sjer  til  frelsis 
og  leit  hann  ekki  af  því  augum  sínum.  Nálgaðist  skipið 
og  sá  hann  að  það  var  þrísiglt.  Var  það  gert  af  ebenviði 
og  fílabeini  og  víða  gulli  roðið,  en  árarnar  voru  úr  sand- 
elsviði.  Á  skipinu  voru  tíu  mánafagrar  meyjar,  og  jafn- 
skjótt  sem  það  var  lent,  þá  stigu  þær  á  land  og 
gengu  til  hins  unga  manns,  kysstu  á  hendur  hans  og 
mæltu:  »Þú  ert  konungur  vor  og  brúðgumi«.  Gekk  þá 
ein  af  þeim  fram  og  var  hún  fögur  eins  og  sól.  Bar  hún 
samanbrotinn  silkidúk  í  hendi  og  var  innan  1  honum  kon- 
ungsskikkja  ásamt  gullkóronu  og  allskonar  gimsteinum. 
Færði  hún  hann  í  allan  þenna  skrúða  og  setti  kórónuna 
á  höfuð  honum.  Því  næst  báru  meyjarnar  hann  á  örmum 
sjer  ofan  á  skipið,  og  sá  hann  að  það  var  allt  saman 
tjaldað  silkidúkum.  Voru  þá  aptur  undin  upp  segl  og 
brunaði  skipið  óðfluga  yfir  hið  dimmbláa  sjáfardjúp.  Þótti 
hinum  unga  manni  sem  allt  þetta  væri  draumur,  er  nú 
bar  fyrir  hann,  enda  tók  hann  því  eins  og  það  væri 
draumur.  Nú  sást  til  lands  og  er  skipið  nálgaðist,  þá 
mátti  sjá  að  ströndin  var  alþakin  herliði.  Rendi  nú  skipið 
að  landi  og  voru  þá  fimm  hestar,  hver  öðrum  fallegri, 
teymdir  til  hins  unga  manns,  með  skrautlegum  söðlum  og 
beizlum,  og  ljómuðu  reiðtýgin  öll  af  gulii  og  gimsteinum. 
Stje    hann    á    bak    einum    hestinum,    en   hinir  fjórir  voru 


280 

teymdir  á  eptir  honum.  Og  sem  hann  var  kominn  á  hest- 
bak,  þá  var  brugðið  upp  herfánum  og  kváðu  við  bumbur  og 
lúðrar,  en  herliðið  skipaðist  í  tvær  sveitir,  aðra  til  hægri 
handar  og  aðra  til  vinstri.  Vissi  hinn  ungi  maður  varla 
enn,  hvort  þetta  bæri  fyrir  hann  í  vöku  eða  svefni.  Hjeldu 
nú  fylkingarnar  áfram  og  komu  á  algrænt  sljettlendi.  Þar 
voru  hallir  og  aldingarðar,  lækir  og  blóm  og  lystilegur 
fuglakliður;  bar  það  allt  vitni  um  fegurð  heimsins  og  dýrð 
skaparans.  Þá  sá  hann  allt  í  einu  koma  á  móti  sjer  ann- 
an  her  og  varð  sljettlendið  bráðum  alþakið.  Þar  stað- 
næmdist  herinn,  en  fram  úr  honum  miðjum  reið  konung- 
ur  með  blæju  fyrir  andliti,  og  fór  einn  af  hirðmönnum 
hans  fótgangandi  á  undan  honum.  Og  er  konungur  var 
kominn  nálægt  hinum  unga  manni,  þá  fór  hann  af  baki 
og  svo  gerði  hinn  líka;  heilsuðust  síðan  báðir  með  kurt- 
eisi.  Því  næst  stigu  þeir  báðir  á  bak  aptur  og  sagði  kon- 
ungur:  »Kom  þú  með  oss,  því  þú  ert  gestur  vor«.  Fór 
hinrí  ungi  maður  með  honum  og  töluðu  þeir  saman,  en 
hið  glæsilega  föruneyti  fór  á  undan  með  góðri  skipun. 
Fóru  nú  allir  til  konungshallarinnar  og  leiddi  konungur 
yngismanninn  inn  við  hönd  sjer.  Bauð  hann  honum  að 
setjast  í  hásæti  eitt  af  skíru  gulli  og  settist  sjálfur  við  hlið 
honum.  Og  sjá!  þegar  sá  er  hann  hugði  konung  vera, 
brá  blæjunni  frá  andliti  sínu,  þá  var  þar  yngismær,  björt 
og  ljómandi  eins  og  sól  í  heiði,  fögur  og  algjör  og  girni- 
leg  til  ásta.  Horfði  hinn  ungi  maður  á  hana  frá  sjer 
numinn,  en  hún  tók  þannig  til  orða:  »Vita  skaltu,  kon- 
ungur!  að  eg  er  drottning  yfir  ey  þessari  og  að  allir  liðs- 
menn,  bæði  fótgöngumenn  og  riddarar,  sem  þú  sjer  hjer 
eða  hefir  sjeð,  eru  konur  einar.  Enginn  karlmaður  er  á 
meðal  þeirra.  Karlmennirnir  verða  hjer  að  yrkja  akra,  sá 
og  uppskera,  þeir  eru  vinnumenn  og  iðnaðarmenn,  en 
kvennfólkið  er  hjer  það  kynið,  sem  drottnar  og  heíir  allt 
stjórnarvald  og  hervald«.  Fjekk  þetta  yngismanninum 
undrunar  eins  og  nærri  má  geta.  Meðan  þau  voru  þarna 
að    tala    saman    þá  kom  vezírinn  inn  í  höllina.     Vezírinn 

var  gömul  kona  og  gráhærð,  og  sópaði  mjög  að  henni. 
Skipaði  drottning  henni  að  sækja  dómara  og  vitni,  og  fór 
hún  undír  eins  til  að  fullnægja  boði  hennar.  En  á  með- 
an  var  drottning  hin  alúðlegasta  við  yngismanninn,  talaði 
vingjarnlega  til  hans  og  spurði,  hvort  hann  vildi  verða 
maðurinn  sinn.  Stóð  hann  þá  upp  úr  sæti  sínu  og  kyssti 
á  gólfið  fyrir  fótum  hennar.  Bannaði  hún  honum  það, 
en  hann  sagði:  »Drottning!  eg  er  of  lítilmótlegur  til  að 
þjóna  þjer«.  Þá  mælti  hún:  »Sjer  þú  þessa  þjóna  mína, 
þessa  hermenn,  þessi  auðæfi  og  dýrgripi?  þú  mátt  ráða 
því  öllu  og  fara  með  það  eins  og  þjer  bezt  líkar.  En  þó 
er  hurð  ein«,  sagði  hún  og  benti  um  leið  á  lokaða  hurð, 
»henni  máttu  aldrei  upp  ljúka.  Því  ef  þú  lýkur  henni 
upp,  þá  muntu  iðrast,  en  sú  iðrun  verður  um  seinan«. 
Óðara  en  hún  hafði  sleppt  orðinu,  kom  kvennvezírinn 
með  dómara  og  vitni  og  voru  það  einnig  gamlar  konur 
og  virðulegar  ásýndum.  Skipaði  drottning  þeim  að  semja 
hjónasáttmála  og  giptist  hún  því  næst  hinum  unga  manni. 
Voru  þá  miklir  dýrðardagar  og  gekk  ekki  á  öðru  en  veizl- 
um  og  skemmtunum.  Liðu  nú  sjö  ár  og  lifðu  þau  hjónin 
í  sífeldri  dýrðarsælu  og  fögnuði. 

En  einn  dag  kom  honum  til  hugar  hurðin  forboðna 
og  hugsaði  hann  þá  með  sjer:  »Innar  af  þessari  hurð  eru 
víst  fólgnir  miklu  dýrmætari  hlutir  en  þeir,  sem  eg  hefi 
sjeð  áður,  annars  mundi  hún  ekki  hafa  bannað  mjer  að 
ljúka  henni  upp«.  í  þessari  grátlegu  blindni  spratt  hann 
upp  úr  sæti  sínu,  gekk  að  hurðinni  og  lauk  henni  upp. 
Þá  sá  hann  innar  af  hurðinni  örninn  mikla,  sem  hafði 
fiogið  með  hann  frá  elfarbakkanum  til  eyjarinnar. 

Örninn  leit  til  hans  og  mælti :  »Enginn  fagnar  þeirri 
ásjónu,  sem  aldrei  verður  glöð«. 

Þegar  maðurinn  heyrði  þetta,  ætlaði  hann  að  flýja, 
en  örninn  elti  hann,  læsti  í  hann  klóni  sínum  og  flaug 
burt  með  hann.  Setti  örninn  hann  niður  á  sama  blettin- 
um,  þar  sem  hann  hafði  sótt  hann  fyrir  sjö  árum  síðan 
og  hvarf  hann  honum  því  næst  úr  augsýn.     Þarna  sat  nú 

maðurinn  einmana  og  vitkaðist  smámsaman.  Hann  hug- 
leiddi  nú  í  hvílíkri  dýrð  og  vegsemd  hann  hafði  lifað, 
hversu  hann  hafði  ráðið  lögum  og  lofum  í  ríki  sínu,  og 
gat  hann  þá  ekki  að  sjer  gert  að  gráta.  Sat  hann  í  fulla 
tvo  mánuði  á  elfarbakkanum  þar  sem  fuglinn  hafði  sett 
hann,  og  vonaði  að  sjer  mundi  auðið  verða  að  komast 
heim  til  drottningar  sinnar.  En  eina  nótt  er  hann  lá  and- 
vaka  með  gráti  og  kveinstöfum,  þá  heyrði  hann  rödd  ein- 
hverrar  ósýnilegrar  veru,  sem  kallaði  til  hans  og  mælti: 
»Hversu  óumræðileg  var  sæla  þín!  fjærri,  fjærri  er  hið 
umliðna  og  kemur  aldrei  aptur.  Með  hvílíkum  andvörpum 
mun  það  verða  tregað?«  Þá  varð  hann  því  athuga  að 
komast  aptur  í  dýrðarvistina  hjá  hinni  fögru  drottningu 
og  settist  hann  aptur  að  í  húsi  því,  er  vitringarnir  höfðu 
búið  í.  Nú  vissi  hann  að  viðlíkt  mundi  hafa  drifið  á 
þeirra  daga,  og  hefðu  þeir  fyrir  þá  sök  kveinað  og  harm- 
að,  nú  var  hryggð  og  gremja  hans  hlutskipti  og  iðraðist 
hann  enn  í  mörg  ár:  hann  hafnaði  öllum  góðum  mat  og 
drykk  og  aldrei  stökk  honum  bros  það  sem  eptir  var  æf- 
innar.  Dó  hann  loksins  úr  hugarvíli  og  var  greptraður 
í  aldingarðinum  hjá  vitringunum«. 

Vezírinn  tók  það  nú  fram,  að  iðrun  fylgdi  öllu  bráð- 
ræði,  og  rjeði  því  konungur  af  að  ákveða  ekkert  um  líf- 
lát  sonar  síns.  En  á  hinu  sjötta  kvöldi  lagði  vildarkon- 
an  fast  að  konungi,  að  hann  skyldi  veita  sjer  uppreisn. 
Gekk  hún  fram  fyrir  hann  með  hníf  í  hendi  og  sór,  að 
hún  skyldi  reka  sig  í  gegn,  ef  hann  þyrmdi  lengur  syni 
sínum.  Ámælti  hún  karlmönnum  fyrir  hrekkvísi  og  til- 
færði  sögu  þessa  eins  og  dæmi: 

Kóngssonurinn  ástfangni  og  kaupmannskonan. 

Einu  sinni  var  kaupmaður,  sem  var  fjarskalega  af- 
brýðisamur,  og  hafði  hann  komið  konu  sinni  fyrir  í  húsi 
einu  rambygðu,  sem  stóð  eitt  sjer  fyrir  utan  borgina.' 
Ljet  hann  hlaða  háan  múrvegg  allt  umhverfis  húsið  með 
ramgjörvu    hliði    og    hengdi    lása  fyrir;   tók  hann  lyklana 

að  þeim  með  sjer  í  hvert  skipti  sem  hann  gekk  út.  Nú 
bar  svo  til  einu  sinni  að  sonur  konungsins  þar  í  landj  átti 
leið  fram  hjá  húsinu,  og  varð  honum  starsýnt  á  það,  er 
það  var  umgirt  með  múrvegg  eins  og  kastali.  Og  sem 
hann  stóð  hjá  húsinu  og  var  að  horfa  á  það,  þá  kom 
kaupmannskonan  út  á  þakið  og  felldi  kóngsson  undir  eins 
brennandi  girndarhug  til  hennar,  því  hún  var  allra  kvenna 
fríðust.  En  það  kom  fyrir  ekki  þó  hann  reyndi  að  segja 
henni  með  orðum  það,  sem  honum  bjó  í  brjósti;  svo 
langt  bil  var  á  milli  þeirra.  En  það  var  einskis  manns 
færi,  að  klifrast  yflr  múrinn.  í  þessum  vandræðum  fjekk 
hann  ritfæri  hjá  einum  af  þrælum  sínum,  ritaði  ástar- 
játningu  sína  á  brjefræmu,  festi  hana  við  ör  og  skaut 
henni  inn  yfir  múrinn.  Fór  konan  til  og  tók  örina;  las 
hún  það  sem  á  miðanum  stóð,  að  kóngsson  væri  hug- 
fanginn  af  fegurð  hennar  og  dauðlangaði  til  að  komast  í 
kunningsskap  við  hana.  Hún  svaraði  honum  skriflega,  að 
líkt  væri  komið  fyrir  sjer,  batt  brjefið  við  stein  og  fleygði 
honum  út  fyrir  múrinn.  En  er  kóngsson  sá  af  brjeíi 
hennar,  að  hún  vildi  þýðast  ástir  hans,  þá  batt  hann  lykil 
að  kistu  einni  við  ör  og  skaut  henni  yfii  múrinn;  kvaddi 
síðan  konuna  með  blíðlegum  bendingum  og  gekk  á  burt. 
Konan  leitaði  aptur  Jupp  örina  og  hirti  lykilinn,  þó  hún 
reyndar  ekki  vissi  til  hvers  hann  væri  ætlaður. 

Nú  sagði  kóngsson  einum  af  vezírum  föður  síns, 
hvað  sig  hefði  hent  og  beiddi  hann  að  hjálpa  sjer  á  fund 
kæru  sinnar.  »Gerðu  það  fyrir  mig«,  mælti  hann,  »að 
loka  mig  niður  í  stóra  kistu,  láta  flytja  hana  heim  til 
kaupmannsins  og  fá  honum  hana  til  geymslu;  skaltu  láta 
í  veðri  vaka  að  hún  sje  full  af  gulli  og  gersemum«. 

Vezírinn  var  þess  allfús  og  ljet  konungssonurinn 
færa  honum  kistuna;  lagðist  hann  sjálfur  niðrí  hana  og 
læsti  vezírinn  henni.  Ljet  vezírinn  flytja  hana  til  kaup- 
mannsins  á  úlfalda  og  gekk  sjálfur  á  eptir.  Kaupmaður 
undraðist  mjög,  er  svo  tíginn  maður  kom  á  hans  fund, 
og    rann    á  leið  fyrir  vezírinn  og  spurði,  hvað  hann  vildí 

gera  láta.  Vezírinn  kvaðst  vera  kominn  með  kistu  eina 
og  beiddi  hann  að  geyma  hana  þangað  til  hann  sækti 
hana  sjálfur.  Kaupmaður  var  fús  til  þess  og  veitti 
kistunni  viðtöku;  fór  vezírinn  burt  að  svo  búnu.  Gekk 
kaupmaður  því  næst  til  borgarinnar,  en  læsti  samt  áð- 
ur  húsi  sínu  vandlega.  Konan  gekk  til  kistunnar,  bar 
að  henni  lykilinn  og  lauk  henni  upp;  stje  þá  kóngsson 
upp  úr  henni  og  urðu  þar  fagnaðar  fundir.  Þegar  konan 
varð  þess  vör,  að  maður  hennar  var  í  nánd,  þá  læsti 
hún  kóngsson  aptur  niðrí  kistuna,  ljeku  þau  þannig  lyst 
sína  í  laumi.  En  einhvern  dag  varð  konungi  hugur  á  að 
sjá  son  sinn  og  flýtti  vezírinn  sjer  til  kaupmannsins,  því 
hann  var  þá  staddur  í  borginni.  Bað  vezírinn  hann  að 
fá  sjer  aptur  kistuna  og  fylgdist  nú  heim  með  kaupmanni. 
En  með  því  kaupmaður  aldrei  átti  vanda  til  að  koma  á 
þeim  tíma  dags,  þá  fjekk  konan  varla  ráðrúm  til  að  koma 
kóngssyni  niðrí  kistuna,  og  var  hún  því  ólæst  þegar  mað- 
ur  hennar  kom  inn.  En  er  hann  ætlaði  að  hreifa  kistuna 
úr  stað,  þá  hrökk  upp  lokið  og  brá  honum  heldur  enn 
ekki  í  brún,  er  hann  sá  kóngsson  niðrí  kistunni.  Fór 
hann  með  hann  til  vezírsins  og  varð  þess  nú  vísari,  að 
hann  hafði  verið  á  tálar  dreginn,  en  öll  varhyggð  hans 
og  varnarvirki  höfðu  orðið  til  ónýtis.  Rak  hann  síðan  frá 
sjer  konuna  og  vann  þess  dýran  eið,  að  hann  skyldi  aldrei 
framar  kvongast. 

»Svona  eru  karlmennirnir«,  mælti  vildarkonan,  »svo 
slóttugir  eru  þeir,  þegar  þeim  er  annt  um  að  koma  ein- 
hverju  fram«.  Var  þá  sem  hugur  konungs  hneigðist  henni 
í  vil. 

En  sjötti  vezírinn  fleygði  sjer  fram  fyrir  fætur  kon- 
ungs  og  beiddi  um  frest  á  lífláti  sonar  hans.  Skírskotaði 
hann  til  þess,  sem  skrifað  stendur  í  kóraninum  um  slæg- 
vizku  kvenna,  og  sagði  sögu  eina  til  dæmis,  sem  var 
næsta  áþekk:  »Sögunni  af  frúnni  í  Kairó  og  friðlunum 
fjórum«.  Leiddi  þá  konungur  enn  sem  áður  hjá  sjer  að 
ákveða  nokkuð  um  aftöku  sonar  síns. 

Sama  kvöldið  gerði  vildarkonan  enn  þá  eina  atreið- 
ina  til  að  fyrir  koma  kóngssyni.  Hafði  bún  látið  kynda 
bál  mikið  og  hótaði  konungi  að  kasta  sjálfri  sjer  á  það, 
nema  hann  ynni  sjer  rjettlætis.  Kvað  hún  hann  ella  mundu 
iðrast  jafnsárt  eptir  dauða  sinn  eins  og  konungur  einn 
iðraðist,  þá  er  hann  ranglega  hafði  dæmt  guðhrædda 
konu  til  dauða;  henni  var  gefið  að  sök,  að  hún  hefði 
stoiið  dýrmætu  hálsmeni,  sem  drotning  átti.  Var  hún 
pínd  til  sagna,  fjötruð  og  hneppt  í  myrkvastofu.  En  loks- 
ins  fannst  hálsmenið  í  skaða  hreiðri,  og  gat  konungur  með 
öllu  sínu  valdi  og  allri  sinni  auðlegð  ekki  apturtekið  rangs- 
leitni  þá,  er  hann  hafði  í  frammi  haft.  »Þá  er  Dúfna- 
sagan«,  mælti  vildarkonan  ennfremur,  »hún  sannar  einnig, 
hversu  ranglátir  karlmenn  eru  við  konur. 

Karldúfa  og  kvenndúfa  höfðu  allt  sumarið  verið  að 
safna  hveiti  og  byggi  til  hreíðurs  síns.  Nú  þornaði  þessi 
forði  þeirra  í  sólarhitanum,  og  leit  svo  út  sem  hann  minnk- 
aði.  Karldúfan  kenndi  kvenndúfunni  um  og  drap  hana. 
Þá  komu  votviðri  og  skaut  kornunum  upp  aptur  og  lágu 
þau  allt  eins  og  þau  höfðu  áður  legið.  Þá  sá  karldúfan 
vonda  rangsleitni  sína,  en  það  tjáði  ekki  að  sakast  um 
orðinn  hlut,  og  fjekk  það  henni  svo  mikils  harms,  að  það 
dró  hana  til  dauða. 

Og  enn  veit  eg  mörg  dæmi,  sem  sýna  lævísi  karl- 
manna,  og  skal  eg  nú  að  eins  segja  eitt  af  mörgum«. 

Sagan  af  Bahram  kóngssyni  og  Eddetmu  kóngsdóttur. 

Einu  sinni  var  kóngsdóttir,  Eddetma  að  nafni;  hún 
var  óviðjafnanlega  fögur  og  hafði  svarið,  að  hún  skyldi 
engum  karlmanni  giptast,  nema  þeim,  er  sigraði  hana 
áður  í  einvígi.  Hafði  hún,  er  þessi  saga  gerðist,  unnið 
sigur  á  mörgum  konungasonum  og  tekið  af  þeim  hesta 
þeirra  og  vopn,  eins  og  sigurmerki;  voru  þeir  auðþekktir, 
sem  ósigur  höfðu  beðið  fyrir  henni,  því  hún  hafði  brenni- 
merkt  þá  alla  og  letrað  á  enni  þeirra:  »Þessi  er  frelsingi 
Eddetmu«. 


286 

Bahram    hjet    konungssonur   einn     á    Persalandi,    og 
varð  honum  svo  mikill  hugur  á  Eddetmu  hinni  fögru,  að 
hann    vildi    leggja    sig    í    hættu    og    bauð    henni  einvígi. 
Flykktist  fjöldi  manna  saman  til  að  horfa  á  atburð  þenna; 
en  í  þetta  skipti  varð  sigurinn  torsóttari  fyrir  kóngsdóttur 
en  endranær,  og  hafði  hún  aldrei  átt  við  jafnfrækinn  bar- 
dagamann.     En  er  hún  sá  að  hún  mundi  bera  lægra  hlut, 
þá    neytti    hún    bragða    og    brá    skýlunni    frá  andliti  sjer. 
Varð    þá    kóngsson  heillaður    af   andlitsfegurð    hennar,  og 
fjelst  jafnt  hugur  sem  hendur,  en  Eddetma  sá  sig  ekki  úr 
færi,  heldur  rjeðst  hún  á  hann  að  óvörum  og  fleygði  hon- 
um    til   jarðar.      Vissi    Bahram    varla    af  sjer  meðan  hún 
rændi    hann    hesti    og    vopnum,  og  merkti   hann  á  ennið. 
Nú  er  hann  rankar  við  sjer,  þá  er  hún  öll  á  brottu.     Sjer 
hann    þá,    hversu    mikils  hann  hefir  í  misst,  en  verst  var 
það,  að  hann  var  altekinn  af  ást  til  hinnar  fögru  meyjar, 
sem    hafði    sigrað   hann.     Skrifaði  hann  til  föður  síns,  að 
hann  mundi  ekki  heim  koma  fyrr  en  vilja  hans  væri  fram- 
gengt    orðið,    að    öðrum    kosti    kvaðst    hann    vilja    deyja. 
Varð    faðir  hans  hryggur  við,  en  sá  eigi   annað  vænna  en 
að  fela  son  sinn  forsjá  drottins.     Varð  Bahram  þess  vísari, 
að  kóngsdóttir  gekk  opt  út  í  aldingarð  sjer  til  skemmtunar, 
og  gerði  hann  þar  eptir  ráð  sitt.     Hann  tók  á  sig  gamals 
manns    gerfi,    fór    til    garðstjóra    konungs  og    kvaðst  hafa 
stundað    garðyrkju;    kom    þar    um    siðir,    að  garðstjórinn 
tók  hann  í  þjónustu  sína.     Gerði  Bahram  margt  og  mikið 
til  að  prýða  garðinn  og  sá  það  fljótt  á,  að  hann  kunni  vel 
til  slíkra  starfa.     Svo  bar  til  einu  sinni  að  þrælar  komu  í 
aldingarðinn  með  ábreiður  og  allskonar  dýrmæt  ílát;  mátti 
af  því  marka  að  kóngsdótturinnar  var  þangað  von.     Sótti 
Bahram  þá  undir  eins  nokkuð  af  dýrgripum  sínum,  settist 
með  þá  í  garðinum  og  ljet  sem  hann  riðaði  af  elli.    Komu 
nú  ambáttir  og  þjínustumeyjar  og  kóngsdóttirin  í  miðjum 
hópnum;  skein  hún  á  meðal  þeirra  eins  og  máninn  á  meðal 
stjarnanna.     Dáðust  þær  að  hinum  nýju  plöntunarverkum, 
eins    og    mátti,    því    þau    voru    harla    fögur.     Bar  þær  að 

kóngssyninum  þar  sem  hann  sat  gráhærður  og  gamallegur 
og  hafði  hönd  á  gripum  sínum.  Furðuðu  þær  sig  á  því 
og  spurðu,  hvað  hann  ætlaði  að  gera  við  gersemar  sínar. 
»Mjer  er  í  hug  að  eiga  eina  af  ykkur«,  svaraði  Bahram, 
»og  ætla  eg  að  gefa  henni  þær  til  brúðarskarts«.  Hlógu 
þær  þá  að  honum,  en  hann  mælti:  »Eg  bið  ekki  nema 
um  koss,  og  þegar  eg  er  búinn  að  fá  hann,  þá  rek  eg 
konuna  frá  mjer«.  Kóngsdóttir  var  gamansöm,  og  benti 
hún  því  á  eina  afbragðs  fríða  ambátt  og  mælti:  »Þessa 
gef  eg  þjer  og  hana  máttu  eiga«.  Stóð  þá  Bahram  upp 
og  studdi  sig  fram  á  stafprikið,  kyssti  hann  ambáttina 
skjálfandi,  eins  og  örvasa  karl,  og  gaf  henni  síðan  skart- 
gripina.  Varð  hún  ákaflega  fegin  og  skildu  þær  nú  allar 
við  hann  með  glensi  og  hlátri.  Daginn  eptir  hitti  kóngs- 
dóttir  hann  aptur,  eins  og  fyrr  í  karls  líki;  sat  hann  í 
garðinum  og  hafði  þá  enn  fleiri  kostgripi  hjá  sjer,  spurði 
hún  hann  þá  aptur  að  hinu  sama.  Svaraði  hann  eins  og 
í  fyrra  skiptið  og  leiddi  hún  þá  til  hans  aðra  stúlku;  kyssti 
Bahram  hana  og  gaf  henni  gripina.  Á  sömu  leið  fór 
þriðja  og  fjórða  daginn,  en  nú  hugsaði  kóngsdóttir  með 
sjer,  að  gripir  þessir  sæmdu  sjer  betur  en  ambáttunum, 
enda  væru  þeir  auðfengnir.  Bjóst  hún  í  ambáttarbún- 
ing  og  gekk  einn  morgun  út  í  garðinn;  leitaði  hún  karl- 
inn  upp  og  sagði  við  hann:  »Kóngsdóttir  sendir  mig  til 
þín  og  vill  hún  að  þú  eigir  mig«.  En  Bahram  þekkti 
hana  undir  eins  og  mælti:  »Eg  vil  feginn  gera  vilja 
kóngsdóttur;«  að  svo  mæltu  stóð  hann  upp  skjálfandi  og 
fjekk  henni  allt  fjemætt,  sem  hann  gat  til  fengið;  laut 
hann  því  næst  að  henni  til  að  kyssa  hana  og  lofaði  hún 
honum  það  hiklaust,  en  þá  sælti  hann  lagi  og  fleygði 
henni  til  jarðar.  Reif  hann  af  sjer  skeggið  og  mælti: 
»Eg  er  Bahram  kóngsson  og  gerði  eg  það  einungis  þín 
vegna,  að  eg  fór  í  dularklæði,  en  nú  hef  eg  komið  fram 
vilja  mínum  og  sigrað  þig«.  Gekk  þá  Eddetma  sneypt 
og  orðlaus  á  burt,  og  var  henni  næst  skapi  að  ráða  sjer 
bana,    en  um  síðir  rjeði   hún  það  af  að  strjúka  burt  með 

kóngssyninum  til  Persalands,  því  hún  vildi  ekki  að  það 
yrði  sagt,  að  hún  hefði  beðið  ósigur.  Sagði  hún  honum 
því  fyrirætlun  sína  og  til  tók  vissan  tíma.  Struku  þau 
hurt  á  náttarþeli  og  vissi  enginn  til  ferða  þeirra.  Komust 
þau  farsællega  til  Persalands  og  var  þeim  fagnað  með 
mestu  vegsemd.  Þá  gerði  Persakonungur  sendimenn  með 
gjafir  á  fund  konungsins,  föður  Eddetmu;  varð  hann  stór- 
glaður  er  hann  frjetti  af  dóttur  sinni  og  veitti  feginshugar 
samþykki  til  ráðahagsins.  Sendi  hann  henni  stórgjafir 
og  óðara  en  sendimenn  voru  heim  komnir  til  hirðar  Persa- 
konungs,  þá  var  efnað  til  dýrðlegrar  veizlu,  og  fór  brúð- 
kaupið  fram  með  mestu  viðhöfn. 

Sjöunda  vezírnum  tókst  aptur  að  telja  konungi  hug- 
hvarf  með  alvarlegum  fortölum,  en  mest  með  því  að  segja 
honum  dæmi  þess,  hvað  konur  væru  vjelráðar,  og  hvílík 
óhamingja  hefði  staðið  af  ráðum  þeirra.  Fyrst  sagði 
hann: 

Söguna  af  kerlingunni  og  kaupmannssyninum. 

Svo  er  frá  sagt,  að  sonur  stórkaupmanns  nokkurs 
kom  til  Bagdad  og  ætlaði  að  flytja  þar  í  hús  eitt,  sem 
var  afar  skrautlegt.  En  áður  hann  tæki  það  á  leigu,  þá 
var  honum  sagt,  að  enginn  byggi  þar  lengur  en  viku  eða 
hálfan  mánuð,  og  skildust  allir  svo  við  húsið,  að  þeir 
væru  bornir  þaðan  sjúkir  eða  dauðir.  Væri  leigan  fyrir 
þá  sök  lítil  og  að  eins  tíu  gullpeningar  á   mánuði. 

Þegar  hinn  ungi  maður  heyrði  þetta,  þá  fór  honum 
ekki  að  lítast  á  blikuna.  En  ekki  sleppti  hann  samt  á- 
formi  sínu,  heldur  styrkti  hann  hjarta  sitt  með  guðræki- 
legum  hugsunum  og  leigði  húsið  í  trausti  guðlegrar  for- 
sjónar.  Flutti  hann  nú  þangað  og  hafði  þar  sölubúð 
sína. 

Nú  liðu  svo  nokkrir  dagar,  að  honum  varð  ekkert 
að  meini.  En  einu  sinni  er  hann  sat  við  húsdymar,  þá 
gekk  þar  um  kerling  nokkur  gráhærð,  og  var  hún  að 
tauta    guðlegar    bænir    fyrir    munni    sjer;    bar   hún  steina 

afsíðis,  sem  lágu  á  vegi  hennar,  og  annað  það,  er  fyrir 
fótum  gat  orðið').  Fer  hún  að  virða  fyrir  sjer  kaup- 
mannssoninn  og  starir  á  hann  eins  og  með  undrun.  Spurði 
hann  því,  hvort  að  hún  þekkti  sig  eða  þættist  þekkja  sig, 
en  hún  færði  sig  nær  honum  og  mælti:  »Hvað  lengi 
hefirðu  búið  í  þessu  húsi?« 

»1  tvo  mánuði,  móðir  góð!«  svaraði  haun,  og  sagði 
kerling  honum  þá,  að  hún  hvorki  þekkti  hann  nje  þættist 
þekkja,  en  kvað  sjer  undaiiegt  þykja,  að  hann  skyldi  geta 
fengið  af  sjer  að  búa  í  því  húsi,  sem  enginn  hefði  skilið  við 
lífseða  ósjúkur,  og  mundi  hann  víst  stofna  sjer  í  sömu  hættu. 
»Hefirðu  ekki  komið  upp  á  þakið  enn  þá?u  mælti  hún, 
»og  hefirðu  ekki  komið  út  á  svalirnar  stóru  og  horft 
þaðan?« 

Að  svo  mæltu  fór  hún  leiðar    sinnar,  en  kaupmaður- 
inn    hugsaði    eptir  orðum  hennar  og  segir  við  sjálfan  sig: 
»Eg  hef  alt  til  þessa  ekki  komið  upp  á  þakið  og  um  svalirn- 
ar  stóru  veit  eg  alls  ekkert.«     Stóð  hann  þá  undir  einsupp 
og  fór  að  leita  í  garðinum :   fann  hann  þar  glæsilegar  dyr 
útí    horni    og  voru  þær  alþaktar  kongulóavefjum.     Já,  já, 
hugsaði  hann  með  sér,  þessir  kongulóavefir  eru    víst  ekki 
góðs    viti.     En    hann  treysti  hinu  helga  fyrirheiti:     »Ekk- 
ert    skal    oss    að    höndum  bera,    sem    ekki  er  guðs  vilji;« 
lauk    hann    þvi    upp    dyrunum  og  kom  að  glæsilegu  riði. 
Gekk    hann    upp    eptir    því    þangað    til   hann  kom  upp  á 
þakið;    voru    þar   svalir  fagrar  og  tók  hann  sjer  þar  sæti. 
Var  þaðan  víðsýni  mikið  yfir  alla  Bagdadsborg.     Sá  hann 
þá    hvar    fögur    kona    sat    í    hásæti    á    öðrum    svölum  og 
varð     hjarta    hans    samstundis    töfrað    af    ást    til    hennar. 
Hann  sagði  við  sjálfan  sig:  »Xú  skil  eg:  menn  munu  segja, 
að  vegna  þessarar  konu  geti  enginn  búið  hjer  í  húsi,   svo 
að  hann  ekki  sýkist  eða  deyi.     Ó,  að  eg  vissi,  hvernig  eg 
á  að  komast  út  úr  vandræðum  þessum,    því  vit  mitt  er  á 


*)    Slikt   telja   dýrkendur  Mahóniets  með  góðum  guðræki- 
legum  athöfnum. 

förum.«  Fór  hann  því  næst  ofan  aplur  og  settist  við 
dyrnar.  Og  sjá,  þá  kom  kerlingin  aptur  og  jafnskjótt  sem 
hann  sá  hana,  þá  spratt  hann  upp  og  heilsaði  henni  blítt 
og  kurteislega.  »Æ  móðir  góð!«  sagði  hann,  »eg  var  sæll 
og  ánægður  áður  en  þú  sagðir  mér  frá  þakinu  og  svölun- 
um.  En  þegar  eg  horfði  út  þaðan,  þá  sá  eg  slíka  sjón, 
að  eg  varð  öldungis  höggdofa  og  hugfanginn.  Þykist  eg 
nú  sjá  glötun  mína  fyrir,  nema  þú  hjálpir  mjer;  því  eg 
treysti  engum  til  að  finna  bót  við  meini  mínu,  nema  þér 
einni.«  Kerling  glotti  við,  en  hann  fór  inn  í  hús  sitt, 
sótti  þangað  hundrað  gullpeninga  og  gaf  henni.  Rjeði  hún 
honum  þá  að  fara  á  kauptorg  silkisölumanna  og  kaupa  hina 
fegurstu  andlitsskýlu,  sem  hann  fyndi  í  sólubúð  Abúlfeths. 
Sagði  hún  að  Abúlfeth  þessi  væri  maður  hinnar  fríðu  kouu, 
er  hann  hafði  sjeð. 

Daginn  eptir  fór  kaupmannssonurinn  þangað,  keypti 
andlitsskýlu  fyrir  fimmtíu  gullpeninga  og  fór  heim  með  hana. 
Kom  kerling  þar  til  hans  og  fjekk  hann  henni  skýluna;  brendi 
hún  hana  ofurlítið  á  einu  horninu,  braut  hana  saman  og 
fór  með  hana  heim  til  Abúlfeths.  Var  kerling  þar  dálítið 
kunnug  og  var  henni  eigi  synjað  inngöngu,  enda  laug  hún 
því  til,  að  hún  ætlaði  að  taka  þar  helgiþvott  og  gera  bæn 
sína.  Sá  hún  sig  þá  ekki  úr  færi  og  laumaði  sk}7lunni, 
svo  enginn  sá,  undir  hægindið  í  legubekknum,  sem  Abúl- 
feth    var    vanur   að  sitja  í;    gekk  hún  síðan  á  burt. 

Nú  kemur  Abúlfeth  heim  um  kvöldið  og  settist  í 
legubekkinn,  og  að  teknum  kvöldverði  hallar  hann  sjer 
aptur  á  bak  upp  við  hægindið.  Sá  hann  þá  hvar  hornið 
á  skýlunni  stóð  út  undan;  kannaðist  hann  undir  eins  við 
hana  og  fjekk  illan  grun  á  konu  sinni,  Kallaði  hann  á 
hana  og  spurði  hvaðan  skýlan  væri  komin.  Kvaðst  hún 
eigi  vita  það,  og  sór  hún  og  sárt  við  lagði,  að  enginn 
karlmaður  hefði  komið  þangað  nema  hann  einn.  Gerði 
maðurinn  nú  ekki  meiri  rekistefnu  út  úr  þessu  og  vildi 
eigi  að  það  yrði  hljóðbært  um  borgina,  því  hann  kom 
opt    á    fund    kalífans.     En    nokkru    síðar  segir  hann  við 

konu  sína:  »Mjer  er  sagt  að  móðir  þín  sje  veik  og  er 
því  tilhiýðilegt  að  þú  vitjir  hennar.«  Fór  konan  þá  til 
móður  sinnar  og  hitti  hana  alfríska.  En  á  eptir  konunni 
komu  margir  þjónar  fótgangandi  og  báru  þeir  alla  muni 
hennar  úr  húsi  Abúlfeths.  Skildi  móðir  hennar  undir 
eins,  að  hún  var  rekin  burt  af  manni  sínum,  og  spurði 
hana,  hvað  þeim  hefði  borið  á  milli;  en  konan  sór  og 
sárt  við  lagði,  að  hún  hefði  í  engu  styggt  mann  sinn. 

Nokkrum  dögum  síðar  kom  kerling  til  konunnar 
fögru,  og  ljet  þá  sem  hún  sárkenndi  í  brjósti  um  hana. 
Spurði  hún,  hvernig  á  því  stæði  að  maðurinn  hefði  skilið 
við  hana.  Hún  samhryggðist  einnig  móður  hennar,  en 
hún  tók  því  með  þökkum  og  mæiti:  »Hver  veit  nema 
árnaður  þinn  megi  stuðla  nokkuð  til  þess,  að  þau  sættist 
aptur,  því  þú  fastar  mikið  og  biðst  fyrir.«  Lofaði  kerling 
öllu  fögru  um  það,  en  henni  varð  það  nú  fyrst  fyrir,  að 
hún  fór  af  stað  til  yngismannsins  og  sagði  honum  að  búa 
sig  til  að  fagna  konunni  fögru.  Fór  hún  því  næst  tii 
móður  hennar  og  kvaðst  vera  boðin  í  brúðkaupsveizlu; 
bað  hún  hana  að  lofa  dóttur  sinni  að  fara  með  sjer,  svo 
að  harmurinn  mætti  rætast  af  henni.  Kvaðst  hún  bæði 
skyldu  fylgja  henni  í  veizluna  og  heim  aptur.  Móðirin 
leyfði  það  og  fylgdist  dóttir  hennar  prúðbúin  með  kerling- 
unni,  en  hún  gekk  rakleiðis  heim  í  hús  kaupmannsson- 
arins.  Leizt  konunni  vel  á  hann,  en  hann  s}7ndi  henni 
frábæra  kurteisi.  Hjelt  hún  í  fyrstunni,  að  hann  væri 
brúðguminn,  þangað  tii  hann  kvað  upp  úr  og  sagði  henni, 
hvílíkan  ástarhug  hann  hefði  lagt  á  hana.  Daufheyrðist 
konan  ekki  við  bænum  hans  og  unnust  þau  nú  lengi  í 
makindum  svo  enginn  vissi.  En  sem  hæst  stóð  á  þessu, 
íjekk  kaupmannssonurinn  alt  í  einu  boð  frá  föður  sínum, 
að  hann  skyldi  koma  heim  aptur  frá  Bagdad.  Nú  reið  hon- 
um  lífið  á  því,  að  konan  kæmist  aptur  i  sátt  við  Abúlfeth 
bónda  sinn,  og  tókst  kerlingunni  einnig  að  koma  því  til 
vegar.  Fór  hann  einn  dag,  eptir  undirlagi  kerlingar,  í 
búðina  til  Abúlfeths  og  tyllti  sjer  þar  niður.     í  sama  vet- 

fangi  gengur  kerlingin  fram  hjá  búðinni  með  bænaband  í 
hendi  og  þylur  upp  úr  sjer  helgar  lífsreglur  úr  kóraninum. 
Og  jafnskjótt  sem  kaupmannssonurinn  sá  hana,  þá  tók 
hann  að  atyrða  hana  og  gekk  í  veg  fyrir  hana,  en  hún 
sýndi  honum  auðmýkt  og  kurteisi.  Þeir,  sem  fram  hjá 
gengu,  flyktust  þá  að  þeim  og  spurðu,  hverju  þetta  gegndi. 
Sagði  þá  kaupmannssonurinn  frá  því,  að  hann  hefði  fyrir 
nokkru  síðan  keypt  áýra  andlitsskýlu  af  Abúlfeth  þar  í 
búðinni;  hefði  ambátt  sín  ekki  gengið  með  skýluna  nema 
alls  einu  sinni,  því  hún  hefði  brunnið  fyrir  henni  á  einu 
horninu,  hefði  hann  þá  fengið  kerlingu  hana  til  aðgerðar, 
en  allt  frá  þeim  tíma  hefðu  þau  hvorki  sjeð  kerlingu  nje 
heldur  skýluna. 

Kerling  þrætti  ekki  fyrir,  heldur  meðgekk  hún  strax, 
að  hún  hefði  tekið  við  skýlunni;  kvaðst  hún  hafa  farið 
með  hana  í  ýms  hús  og  hefði  hún  orðið  eptir  í  einhverju 
þeirra,  og  aldrei  aptur  fundizt,  en  ekki  vantaði  það,  að 
hún  hefði  spurzt  fyrir  um  hana,  eins  og  hún  hefði  getað. 
En  fyrir  þá  skuld,  að  hún  væri  vesöl  og  fátæk,  þá  hefði 
hún  óttast  reiði  kaupmannssonarins  og  ekki  þorað  að  láta 
hann  sjá  sig  framar.  Nú  varð  Abúlfeth  sáraumur,  er  hann 
heyrði  þetta,  og  bað,  að  ekki  yrði  tekið  hart  á  sjer,  því 
þetta  hefði  hlotizt  af  glappæði  sínu  og  misskilningi.  »Varstu 
líka  í  mínum  húsum?«  segir  hann  við  kerlinguna.  Kerl- 
ing  kvað  svo  vera  og  mælti:  »Eg  hef  stundum  komið 
hingað  til  að  fá  ölmusu,  en  þegar  eg  var  hjer  seinast,  þá 
var  mjer  sagt,  að  þú  hefðir  rekið  frá  þjer  konu  þína  og 
upp  frá  þeirri  stundu  hef  eg  ekki  stigið  fæti  mínum  í  hús 
þetta«.  Þá  mælti  Abúlfeth  við  kaupmannssoninn:  »Slepptu 
kerlingar  garminum ;  skýlan  er  í  mínum  vörzlum;«  gekk 
hann  þá  inn  í  búðina  og  sótti  hana.  Því  næst  fór  hann 
til  konu  sinnar,  bað  hana  fyrir  guðs  sakir  að  fyrirgefa 
sjer  og  tók  hana  aptur  til  eiginkonu,  en  aldrei  á  æfi  sinni 
varð  hann  áskynja  um  hinn  illa  grikk,  er  kerling  hafði 
gert  honum«.  —  Og  enn  sagði  vezírinn  eina  sögu,  til  að 
sýna  hversu  óhyggilegt  væri  að  eiga  nokkuð  undir  konum. 

Konan  ótrygga. 

Einu  sinni  var  maður,  sem  átti  sjer  mylnu  og  asna, 
sem  hann  hafði  til  að  snúa  mylnunni.  Hann  átti  líka 
konu,  sem  hann  unni  hugástum,  en  hún  var  honum  lítt 
unnandi.  Hafði  hún  gott  auga  til  eins  af  nágrönnum 
sínum,  en  hann  vildi  hvorki  heyra  hana  nje  sjá. 

Nú  dreymdi  bónda  hennar  einu  sinni  að  maður  segði 
honum,  að  hann  skyldi  fara  til  og  grafa  niður  á  vissum 
stað  undir  gangbraut  asnans,  því  þar  væru  fjársjóðir  í 
jórð  fólgnir.  Sagði  hann  konunni  draum  sinn  þegar  er  hann 
vaknaði,  en  hún  sagði  hann  nábúa  sínum,er  henni  leizt 
svo  vel  á,  og  gerði  hún  það  til  þess  að  hæna  hann  að 
sjer;  lofaði  hann  að  koma  heim  til  hennar  um  nóttina,  og 
sveikst  ekki  heldur  um  það.  Gróf  hann  þar  sem  til  var 
vísað  og  fann  fjársjóðuna.  Ráðgaðist  hann  því  næst  um 
það  við  konuna,  hvað  þau  ættu  að  gera  við  fjeð.  Hún 
lagði  það  til,  að  þau  skyldu  skipta  því  í  tvo  jafna  hluti, 
og  skyldi  hann  skilja  við  konu  sína,  en  hún  mundi  finna 
ráð  til  að  losast  við  mann  sinn;  gætu  þau  þá  gipzt  og 
slegið  fjenu  saman  í  eitt.  En  nábúi  hennar  kvaðst  vera 
hræddur  um,  að  þar  mundi  koma,  að  hún  tæki  annan 
mann  en  sig,  ef  hún  hefði  helming  auðæfanna  í  húsum 
sínum,  væri  því  betra  að  hann  hefði  þau  öll;  kvað  hann 
hana  þá  mundu  leggja  því  meira  kapp  á  að  losast  við 
mann  sinn  og  giptast  sjer. 

Ekki  varð  konunni  þetta  ráð  að  skapi.  Hún  kvaðst 
einmitt  vera  hrædd  um  hið  sama  og  hann,  og  vildi  fyrir 
engan  mun  láta  hann  fá  helming  auðæfa  þessara,  sem  hann 
átti  henni  einni  að  þakka.  En  er  hann  heyrði  konuna 
niæla  slíkum  orðum,  þá  kom  honum  til  hugar  að  myrða 
hana,  og  er  hann  hafði  framið  þetta  hryllilega  ódæði,  þá 
fleygði  hann  líkinu  niður  í  gryfjuna.  En  með  því  farið 
var  að  birta  af  degi,  þá  varð  hann  naumt  fyrir  og  gat 
ekki  mokað  ofan  í  gryfjuna.  Nú  vaknar  malarinn  og  fer 
til    mylnu    sinnar;  beitir  hann  asna  sínum  fyrir  og  keyrir 

hann  áfram.  Gengur  asninn  spölkorn  áfram  og  stendur 
síðan  grafkyr.  Malarinn  lamdi  hann  áfram  og  pikkaði 
með  broddpriki,  en  það  dugði  ekkert,  því  asninn  fældist 
gryijuna  og  lík  konunnar,  sem  lá  í  henni.  Og  með  því 
ekki  var  orðið  albjart  og  malarinn  gáði  ekki  vandlega  að, 
þá  sá  hann  ekkert  og  varð  svo  bálreiður  asnanum,  að 
hann  keyrði  hnífinn  í  síðu  honum  svo  að  hann  datt 
dauður  niður.  Nú  gætti  hann  að  vísu  betur  að,  og  sá  þá 
asnann  dauðan,  konu  sína  dauða  og  auðæfin  horfin;  hlut- 
ust  öll  þessi  slys  af  engu  öðru  en  því,  að  hann  trúði  kon- 
unni  fyrir  leyndarmáli  sínu. 

Vezírinn  sagði  enn  þá  eina  sögu: 

Khosróes  kounngur,  Scherin  og  fískimaðurinn. 

Khosróes  Persakonungi  þótti  fiskur  ákaflega  góður, 
og  einhvern  dag  er  hann  sat  með  Scherin  drottningu  sinni 
í  málstofu,  þá  kom  fiskimaður  og  færði  honum  einn  stór- 
an  fisk.  Þótti  konungi  stórvænt  um  og  Ijet  fá  manninum 
fjórar  þúsundir  siifurpeninga  að  gjöf.  En  drottning  ámælti 
honum  fyrir  það,  því  nú  mundi  hverjum,  sem  hann  gæfi 
jafnmikið  fje,  og  þetta  væri,  þykja  skömm  til  koma,  og 
mundi  þá  segja:  »Hann  gaf  mjer  eins  og  fiskimanninum 
og  ekki  meira«.  En  þegar  hann  gæfi  minna,  þá  mundi 
sagt  verða:  »Hann  hefir  ekki  einu  sinni  gefið  mjer  eins 
mikið  og  fiskimanninum«. 

Khosróes  kvað  þetta  vera  hverju  orði  sannara,  en 
það  væri  engum  konungi  sæmandi,  að  taka  það  aptur,  sem 
hann  væri  búinn  að  gefa.  Sagði  drottning  þá,  að  hún 
skyldi  finna  ráð  til  þess.  »Hvernig  þá?«  segir  konungur. 
»Sje  það  vilji  þinn«,  ansaði  hún,  »þá  láttu  kalla  á  fiski- 
mann  og  spyrðu  hann,  hverrar  tegundar  fiskurinn  sje,  og 
þegar  hann  er  búinn  að  leysa  úr  þeirri  spurningu,  þá  skalt 
þú  segja:  »Eg  ætlaðist  til  að  fiskurinn  væri  annarar  teg- 
undar«. 

Konungur  ljet  kalla  á  fiskimann  og  spurði,  hverrar 
tegundar  fiskurinn  væri,  sem  hann  hefði  fært  sjer.    Fiski- 

maðurinn  kyssti  á  gólfið  frammi  fyrir  konungi  og  svaraði 
eins  og  von  var  af  slóttugum  manni:  »Fiskurinn  er  ekki 
einnar  tegundar,  heldur  er  hann  kynblendingur«.  Þá  hló 
konungur  og  bauð,  að  menn  skyldu  fá  fiskimanni  fjórar 
þúsundir  silfurpeninga  í  viðbót. 

Fiskimaður  tók  við  fjenu  af  gjaldkeranum  og  ljet 
það  í  skinnpoka,  er  hann  bar  á  sjer,  lypti  honum  upp  á 
öxl  sjer  og  gekk  á  burt.  í  þeim  svifum  missir  hann  einn 
peninginn,  stendur  þá  við,  setur  pokann  niður  og  tekur 
peninginn  upp.  Þetta  sá  bæði  konungurinn  og  drottningin 
og  gall  hún  þá  undir  eins  við  og  mælti :  »Herra!  sjerðu 
hvílíkur  vesalingur  maður  þessi  er,  að  hann  skuli  ekki 
einu  sinni  tíma  að  láta  einn  pening  verða  eptir  handa 
mönnum  þínum?«  Reiddist  konungur  þá  og  ljet  kalla  á 
fiskimanninn.  »Kvikindið  þitt«,  sagði  hann  í  vonzku, 
»nánösin  þín!  því  stendurðu  við  og  setur  niður  pokann  til 
að  taka  upp  einn  pening,  sem  þú  misstir  niður?  gaztu 
ekki  gleymt  honum?«  »Guð  gefi  yðar  hátign  langa  lífdaga«, 
ansaði  fiskimaður,  »eg  tók  ekki  peninginn  upp  fyrir  þá 
sök,  að  hann  væri  svo  mikils  virði,  heldur  af  því,  að 
hann  ber  ásjónu  konungs  öðru  megin  en  nafn  hans  hinu- 
megin,  og  af  því,  að  eg  var  hræddur  um,  að  einhver  kynni 
í  ógáti  að  troða  það  undir  fótum.  Eg  vildi  ekki  eiga  á 
samvizku  minni  að  svo  færi«. 

Konungur  furðaði  sig  á  svari  þessu  og  fjell  það  hon- 
um  vel  í  geð;  bauð  hann  enn  að  gefa  skyldi  fiskimanni 
fjórar  þúsundir  silfurpeninga.  Því  næst  skipaði  hann  kall- 
ara  að  fara  hvervetna  og  hrópa  hárri  röddu:  »Það  er  ó- 
tilhlýðilegt,  að  nokkur  maður  fari  að  kvenna  ráðum«. 

Nú  skipaðist  konungur  við  sögur  og  fortölur  vezír- 
anna  og  frestaði  aftöku  sonar  síns.  Næsta  dag,  sem  var 
hinn  áttundi,  kom  kóngsson  sjálfur,  því  nú  mátti  hann  ó- 
hræddur  mæla,  og  þakkaði  hann  föður  sínum  og  vezír- 
unum  fyrir,  að  þeir  höfðu  lofað  honum  að  lifa.  Fræddist 
þá  konungur  um  alla  málavöxtu  fyrir  sögusögn  sonar  sínsog 
Sindibads  kennara  hans,  og  bar  hann  því  næst  upp  spurn- 

ingu  þessa :  »Hefði  eg  nú  látið  ráða  son  minn  af  dögum, 
á  hverjum  hefði  þá  sökin  bitnað,  á  mjer  eða  vildarkonu 
minni,  eða  Sindibad?«  Enginn  af  þeim,  sem  viðstaddir 
voru,  þorði  að  leggja  dóm  á  það.  Þá  sagði  kóngsson 
eptir  áskorun  Sindibads  kennara  síns: 

Sögu  kaupmannsins. 

Einu  sinni  stóð  svo  á  fyrir  kaupmanni  nokkrum,  að 
gestur  var  kominn  til  hans,  og  sendi  hann  því  ambátt 
sína  út  á  torgið  til  að  kaupa  mjólk.  Hún  gerði  svo  og 
fór  heim  með  mjólkina.  En  á  heimleiðinni  vildi  svo  til, 
að  gammur  einn  flaug  með  höggorm  í  klónum  háttuppi  í 
lopti  og  bar  yfir  höfuð  hennar;  og  með  því  hann  þrýsti 
heldur  fast  að  orminum,  þá  kreistist  úr  honum  eiturdropi 
og  fjell  hann  beint  niður  í  mjólkurkerið,  og  varð  ambáttin 
þess  ekki  vör. 

Húsbóndinn  tók  við  mjólkurkerinu  og  setti  það  fram 
fyrir  gesti  sína,  því  hann  hafði  boðið  nokkrum  nábúum 
og  vinum  í  virðingar  skyni  við  gestinn,  sem  fyrst  kom. 
Drukku  þeir  allir  af  mjólkinni  eitraðri  og  drápust  allir 
hver  um  annan  þveran. 

»Segið  mjer  nú«,  mælti  kóngsson,  »hverjum  verður 
kennt  um  ógæfu  þessa?«  »Þeim,  sem  drukku  mjólkina  «,svar- 
aði  einn  at  þeim,  er  viðstaddir  voru.  »Nei!«  sagði  annar, 
»sökin  bitnar  á  ambáttinni  einni,  því  hún  hafði  ekki  lagt 
neitt  ofan  á  kerið«.  Bað  þá  Sindibad  konungssoninn  að 
segja,  hvernig  hann  liti  á  þetta  mál,  og  tók  hann  þá  þannig 
til  orða:  »Ykkur  skjátlast;  sökin  bitnar  ekki  á  ambátt- 
inni  og  ekki  á  þeim,  sem  drukku.  Skapadægur  þeirra  var 
komið  og  voru  það  forlög  þeirra,  að  þetta  atvik  yrði  þeim 
að  bana«.  Undruðust  allir  dóm  þenna  og  lofuðu  vitur- 
leik  kóngssonar.  Kvaðst  hann  þá  skyldu  segja  þeim  sögu 
af  blindum  karli  og  fimm  vetra  gömlum  sveini,  sem  hefðu 
verið  miklu  vitrari. 

Karlinn  blindi. 


Einu  sinni  var  vellauðugur  kaupmaður,  sem  hafði 
farið  mjög  víða  til  fjarlægra  landa  og  borga.  Það  var 
einhverju  sinni  að  hann  ætlaði  í  kaupferð  til  lands  nokk- 
urs,  er  sagan  eigi  nafngreinir;  spurðist  hann  fyrir  hjá 
mönnum,  sem  nýkomnir  voru  þaðan,  hverjar  þær  vörur 
væru,  sem  mest  mætti  græða  á  í  því  landi  Svöruðu  þeir 
honum,  að  sandelsviður  væri  þar  í  afarháu  verði.  Varði 
kaupmaður  því  öllu  fje  sínu  til  að  kaupa  sandelsvið. 
Náði  hann  í  hæfilegan  tíma  þangað  sem  förinni  var  heitið 
og  kom  að  kvöldi  dags  í  borgina,  þar  sem  hann  ætlaði 
að  verzla.  Mætti  hann  þar  kerlingu  einni,  sem  rak  á 
undan  sjer  tvær  kindur,  er  hún  átti.  Og  sem  hún  sá 
kaupmann,  þá  yrti  hún  á  hann  og  mælti:  »Hvaðan  ber 
þig  að,  maður  sæll?« 

»Eg  er  maður  útlendur  og  stunda  kaupskap«,  ansaði 
hann. 

»Varaðu  þig  þá  á  borgarmönnunum  hjerna«,  mælti 
kerling,  »því  þeir  eru  þjófgefnir  og  prettvísir;  þeir  hafa 
allar  klær  úti,  svíkja  útlendinga  og  hafa  út  úr  þeim  fje. 
Hugfestu  þjer  orð  mín  því  eg  ræð  þjer  heilt«.  Að  svo 
mæltu  fór  kerling  leiðar  sinnar  og  varð  ekki  viðtal  þeirra 
lengra.  Morguninn  eptir  kom  einn  af  borgarmönnum  til 
kaupmanns,  heilsaði  honum  og  mæltí:  »Hvaðan  ert  þú 
kominn,  herra?«  Sagði  kaupmaður  honum  það  og  spurði 
þá  hinn  ókunni  maður:  »Hvaða  vörur  hefir  þú  flutt  með 
þjer  hingað?« 

»Sandelsvið«,  ansaði  kaupmaður,  »hann  kvað  vera 
hjer  vel  útgengilegur,  svo  hefir  mjer  að  minnsta  kosti  verið 
sagt«. 

»Þá  hefir  þjer  verið  rangt  frá  sagt«,  mælti  ókunni 
maðurinn,  »því  hjer  er  hann  hafður  undir  pottana  og  ekki 
metinn  dýrar  en  hver  annar  eldiviður«. 

Kaupmaður  stundi  við,  er  hann  heyrði  þetta,  og  iðr- 
aðist    eptir  að  hann  hafði  hleypt  sjer  í  fyrirtæki   þetta,  en 

ekki  var  hann  samt  öldungis  viss  um  að  óhætt  væri  að 
trúa  manninum.  Þegar  hann  var  kominn  heim  í  gisti- 
húsið,  þar  sem  hann  var  seztur  að,  þá  kveikti  hann  eld 
undir  katli  sínum  og  brenndi  sandelsviði.  Hinn  maður- 
inn  sjer  það  og  spyr  kaupmann,  hvort  hann  vilji  ekki  láta 
sig  fá  sandelsviðinn;  kvaðst  hann  gjarna  skyldu  borga  hann 
með  fullum  mæli  af  hverju  því,  er  hann  vildi  á  kjósa. 

»Ekki  skal  eg  neita  því  boði«,  mælti  kaupmaður,  og 
ljet  hinn  ókunni  maður  flytja  allan  sandelsviðinn  í  geym- 
sluhús  sitt,  en  kaupmaður  ætlaði  að  taka  borgun  af  hon- 
um  í  gulli.  En  sem  hann  gekk  út,  þá  mætti  hann  manni 
einum  með  glóðarauga  og  eineygðum,  því  hitt  augað  hafði 
hann  misst;  rauk  hann  í  kaupmann,  því  hann  hafði  einnig 
glóðarauga,  og  mælti:  »Þú  hefir  svipt  mig  öðru  auganu 
og  skaltu  ekki  hjeðan  sleppa,  fyrr  en  þú  bætir  mjer  það 
að  fullu«. 

Kaupmaður  varð  þá  óldungis  hlessa  og  þverneitaði, 
að  hann  ætti  til  nokkurra  bóta  að  sækja  hjá  sjer.  Sagði 
hann  eineygða  manninum  að  færa  sönnur  á  mál  sitt,  og 
safnaðist  nú  mesti  manngrúi  kringum  þá;  komst  kaup- 
maður  ekki  burt  fyrr  enn  hann  hafði  fengið  mann  til  að 
ábyrgjast,  að  hann  skyldi  koma  næsta  dag  fyrir  dóm  og 
verja  mál  sitt.  En  er  hann  gekk  á  burt,  þá  sá  hann  að 
annar  skórinn  hafði  rifnað  meðan  hann  var  að  stimpast 
við  þann  eineygða;  fór  hann  því  inn  í  búð  til  skóara 
nokkurs  og  mælti:  »Hjerna  er  skór;  gerðu  við  hann  fyrir 
mig  og  skaltu  fá  að  verkalaunum  það,  sem  þjer  bezt  lík- 
ar«.  Fór  kaupmaðurinn  þaðan  leiðar  sinnar  og  hitti  menn, 
er  sátu  að  taíli.  Settist  hann  þar  hjá  þeim,  því  hann  var 
dapur  og  sorgbitinn.  Spurðu  þeir,  hvort  hann  vildi  ekki 
tefla  sjer  til  skemmtunar,  og  var  hann  þess  allfús.  En 
svo  fóru  leikar,  að  hann  tapaði,  og  heimtaði  sá  sem  vann, 
að  annað  hvort  skyldi  hann  drekka  upp  sjóinn  eða  leggja 
fram  aleigu  sína.  Beiddi  kaupmaður  nú  um  frest  til 
næsta  dags  og  gekk  á  brottu,  fullur  harms  og  kvíða. 
Settist  hann  niður  á  förnum  vegi  og  sjer  hann  allt  í  einu 

hvar  kerlingin  kemur  sem  hann  fyrst  átti  tal  við,  og  jafn- 
skjótt  sem  hún  sjer  kaupmann,  þá  gengur  hún  að  honum 
og  segir:  »Eg  þykist  vita  að  borgarmennirnir  muni  hafa 
gert  á  hluta  þinn,  því  mjer  lízt  svo  á  þig,  sem  þú  eigir 
um  sárt  að  binda«.  Sagði  þá  kaupmaður  henni  allt  sem 
farið  hafði;  þá  mælti  kerling:  »Hver  skyldi  sá  vera,  sem 
heíir  svikið  út  úr  þjer  sandelsviðinn?  Hjer  á  landi  jafn- 
gildir  eitt  pund  af  sandelsviði  tíu  pundum  gulls.  En  hver 
veit  nema  eg  geti  kennt  þjer  ráð  til  að  sleppa  úr  vanda 
þessum  með  hægu  móti«.  Rjeði  hún  honum  nú  að  fara 
að  porti  einu  og  lýsti  því  nákvæmlega  fyrir  honum.  Sagði 
hún  að  þar  mundi  hann  sjá  blindan  karl,  sem  sæti  kyrr 
og  varla  gæti  hreift  fætur  sína.  Kerling  kvað  öldung  þenna 
vera  stórvitran,  enda  leituðu  allir  ráða  til  hans;  kynni 
henn  vel  til  allra  vjela  og  pretta  og  væri  fjölkunnugur. 
Hún  sagði  og,  að  hann  hefði  mök  við  þjófa,  og  væru  þeir 
vanir  að  safnast  saman  í  húsi  hans  um  nætur.  Skyldi 
kaupmaður  því  fara  þungað  og  fela  sig;  kynni  hann  þá 
að  heyra  hvað  karlinn  segði  óvinum  hans,  þegar  þeir 
kæmu  þangað  til  að  leita  ráða.  Þætti  sjer  alllíklegt  að 
hann  gæti  notað  eitthvað  af  því  sjer  til  undanfærslu.  Fór 
kaupmaður  nú  að  ráðum  hennar  og  leitaði  upp  karlinn. 
Tókst  honum  að  finna  sjer  gott  fylgsni  í  húsi  haris,  og 
var  þess  eigi  langt  að  bíða,  að  þorpararnir  komu,  allir 
fjórir.  Heilsuðu  þeir  karlinum  og  settust  í  kringum 
hann.  Ljet  karlinn  bera  mat  á  borð  fyrir  þá  og  tóku  þeir 
til  snæðings,  en  er  þeir  höfðu  matast,  þá  fóru  þeir  að  bera 
undir  hann  málefni  sín. 

Fyrst  byrjaði  sá,  er  keypt  hafði  sandelsviðinn,  og 
sagði  frá  því,  að  hann  hefði  keypt  sandelsvið  af  útlend- 
ingi  með  því  skilyrði,  að  hann  gæfi  seljandanum  í  stað- 
inn  einn  mæli  af  því,  er  hann  krefðist.  Spurði  hann 
karlinn,  hvort  sjer  hefði  nokkuð  yfirsjest  í  þessu. 

»Seljandinn  hefir  þig  í  klemmunnk.  »Hvernig  þá?« 
segir  sá  sem  keypt  hafði  sandelsviðinn. 

»Skilurðu  það  ekki?«  mælti  karlinn;  »þegar  hann  nú 

heimtar  af  þjer  einn  mæli  gulls  eða  silfurs,  læturðu  hann 
þá  fá  hann?« 

»Að  vísu  geri  eg  það«,  svaraði  hinn,  »og  hef  samt 
ærinn  ábata«. 

Þá  mælti  karlinn:  »En  ef  hann  nú  heimtar  einn 
mæli  af  flugum  og  segir,  að  annar  helíingurinn  skuli  vera 
karlkyns,  en  hinn  helíingurinn  kvennkyns,  hvernig  fer 
þá?« 

Þá  játaði  sá,  sem  keypt  hafði  sandelsviðinn,  að  út- 
lendi  kaupmaðurinn  hefði  sig  í  klípunni. 

Þessu  næst  bar  hinn  eineygði  málefni  sitt  undir 
karlinn.  Hann  mælti:  »Eg  mætti  útlendingi  með  glóðar- 
auga,  rjeðist  á  hann  og  sagði,  að  hann  hefði  svipt  mig 
öðru  auganu;  sleppti  eg  honum  ekki  fyrr  enn  hann  hafði 
fengið  mann  til  að  ábyrgjast,  að  hann  skyldi  ganga  fyrir 
dóm  á  morgun  og  bæta  mjer  skaðann«. 

»Það  stoðar  ekkert,  ef  útlendingurinn  ekki  vill«,  mælti 
karlinn. 

»Hvernig  stendur  á  því?«  spurði  eineygði  maðurinn. 
Karlinn  svarar:  »Ef  hann  nú  skyldi  segja:  »Þú  verður 
fyrst  að  færa  sönnur  á  mál  þitt.  Slíttu  annað  augað  úr 
höfði  þjer  og  skal  eg  þá  líka  slíta  úr  mjer  annað  auga 
mitt,  skulum  við  síðan  vega  bæði;  sje  þá  mitt  auga  jafnt 
þínu  að  vikt,  þá  hefir  þú  rjett  að  mæla,  en  að  öðrum 
kosti  hefirðu  logið«.  Mátt  þú  þá  til  með  að  bæta  honum 
augað  og  verður  sjálfur  alveg  blindur,  en  hann  getur 
hælzt  um  við  þig,  þar  sem.  hann  þó  sjer  með  einu  auga«. 

Þá  sá  eineygði  maðurinn  að  hann  mundi  á  endanum 
fara  halloka  fyrír  kaupmanninum. 

Nú  tekur  skóarinn  til  máls  og  segir:  »Vitringur 
góður!  maður  færði  mjer  skó  til  aðgerðar.  Eg  spurði, 
hvort  hann  ætlaði  að  greiða  mjer  nokkra  þóknun  fyrir 
verk  mitt  og  svaraði  hann  þá:  »Já,  þú  skalt  fá  það  sem 
þjer  bezt  líkar.«  Nú  líkar  mjer  allt  sem  hann  á,  og  er 
mjer  nær  að  halda  að  hann  sleppi  mjer  ekki  úr  greip- 
um  :« 

»Hann  getur  fengið  skóinn  hjá  þjer  aptur  borgunar- 
laust,  ef  hann  vill«,  sagði  karlinn. 

»Hvernig  þá?«  spurði  skóarinn. 

Karlinn  mælti:  »Ef  hann  nú  tekur  þannig  til  orða: 
»Óvinir  konungs  eru  að  velli  lagðir  og  mótstöðumenn 
hans  eru  orðnir  veikir  fyrir,  en  börnum  hans  og  vinum 
hefir  fjölgað.  Líkar  þjer  það  eða  líkar  þjer  það  ekki? 
Hvernig  fer  þá?  Ef  þú  segir:  »Það  líkar  mjer«  —  þá 
tekur  hann  skó  sinn  og  gengur  á  burt;  en  ef  þú  segir; 
»Ekki  líkar  mjer  það«,  þá  tekur  hann  skó  sinn  og  löðr- 
ungar  þig  með  honum  og  slær  þig  í  höfuðið«*).  Sá  skó- 
arinn  þá  að  hann  mundi  bera  lægri  hlut. 

Nú  kom  sá,  sem  unnið  hafði  taílið.  »Vitringur  góð- 
ur!«  mælti  hann,  »eg  tefldi  við  útlending  og  hafði  betur. 
Þá  setti  eg  honum  þann  kost,  að  hann  skyldi  drekka 
upp  sjóinn,  en  gæti  hann  það  ekki,  þá  skyldi  hann  fá 
mjer  aleigu  sína.     Er  nú  nokkuð  veilt  í  þessu?« 

»Þú  fær  ekki  hjá  honum  einn  eyri,  nema  hann 
vilji  sjálfur«,  ansaði  karlinn.  »Hvernig  getur  það  verið?« 
spurði  taflmaðurinn.  »Ef  hann  nú«,  mælti  karlinn,  »segir 
við  þig:  »Rjettu  mjer  sjóinn,  þá  skal  eg  drekka  hann  upp«, 
hvernig  fer  þá?« 

Þá  sá  taflmaðurinn  að  það  var  ekki  víst,  að  hann 
mundi  sækja  gull  í  greipar  kaupmanninum.  En  útlendi 
kaupmaðurinn  vissi  nú,  hvernig  hann  átti  að  komast  úr 
klípunni. 

Og  er  þrætudólgar  kaupmannsins  voru  búnir  að 
kveðja  karlinn,  þá  hafði  hann  sig  líka  burt  og  fór  heim 
í  gistihúsið,  í  herbergi  sitt. 

Morguninn  eptir  kom  fyrst  eineygði  maðurinn  og 
krafðist  bóta  fyrir  auga  sitt.  Svaraði  þá  kaupmaðurinn 
með  sömu  orðunum  og  hann  hafði  heyrt  karlinn  mæla 
kvöldinu  áður.  Og  úr  því  svo  var  komið,  þá  þakkaði 
skelmirinn  sínum  sæla,  að  kaupmaðurinn  ljet  hann  undan 

*)  Aí  því  skóarinn  sýndi  þá  ekki  konunginum  tilhlýðilega 
lotnin&u. 

ganga  og  hlífði  honum  við  dómi  og  refsingu,  með  því 
skilyrði,  að  hann  borgaði  sjer  hundrað  gullpeninga.  Með 
skóarann  fór  hann  alveg  eins  og  karlinn  hafði  fyrir  mælt, 
og  fjekk  hann  skóinn  aptur  ókeypis.  Taflmaðurinn  fór 
sömuleiðis  burt  með  sneypu  og  varð  fyrir  töluverðum 
útlátum.  Ekki  fór  betur  fyrir  þeim,  sem  hafði  keypt 
sandelsviðinn.  Hann  mátti  verða  feginn,  að  kaupmaður- 
inn  tók  aptur  sandelsviðinn  og  varð  hann  þar  á  ofan  að 
greiða  honum  hundrað  gullpeninga  til  að  kaupa  sig  undan 
hegningardómi.  Seldi  kaupmaður  seinna  sandelsviðinn 
fyrir  afarverð  og  fór  heim  til  ættjarðar  sinnar  með  fullar 
hendur  fjár. 

Því  næst  sagði  kóngsson  hið  annað  vizku  dæmi,  er 
hann  hafði  á  minzt. 

Sagan  af  fímm  ára  gömlum  sveini. 

Einu  sinni  höfðu  fjórir  kaupmenn  skotið  saman 
þúsund  gullpeningum  og  látið  þá  í  poka.  Fóru  þeir  allir 
út  með  fje  þetta  til  að  kaupa  vörur,  og  varð  þeim  þá 
gengið  fram  hjá  fögrum  aldingarði  og  leizt  þeim  heillaráð 
að  fara  þar  inn  sjer  til  skemmtunar.  Beiddu  þeir  konu 
garðyrkjumannsins  að  varðveita  gullið  á  meðan  og  reik- 
uðu  þeir  síðan  hingað  og  þangað  um  garðinn,  átu  ávexti 
af  trjánum  og  drukku  vatn  af  lindunum. 

Nú  tók  einn  þeirra  til  orða  og  mælti.  »Eg  hef  dá- 
lítið  hjá  mjer  af  ilmandi  olíu;  komið,  bræður!  við  skulum 
þvo  okkur  í  framan  hjerna  í  læknum  og  smyrja  á  okkur 
skeggið«.  Hinum  leizt  vel  á  það,  en  einn  þeirra  sagði, 
að  til  þess  mundu  þeir  líka  þurfa  kambs  við.  »Konan 
garðyrkjumannsins  hefir  ugglaust  kamb«,  geliur  þá  annar 
við,  »og  Ijær  okkur  hann  vonandi«.  Bauðst  þá  einn  af 
kaupmönnunum  til  að  fara  og  sækja  kambinn.  En  hon- 
um  var  reyndar  annað  í  hug,  hann  nefndi  ekki  kambinn  á 
nafn  við  konuna,  heldur  bað  hann  hana  að  fá  sjer  gull- 
pokann. 

Kona  garðyrkjumannsins  hafði  vit  til   þess  að  færast 

undan  beiðni  hans  og  barði  því  við,  að  þeir  hefðu  fengið 
henni  pokann  allir  fjórir,  og  eins  yrði  hún  að  fá  þeim 
fjórum  pokann  aptur.  En  kaupmaðurinn  var  nú  ekki  upp- 
næmur  fyrir  það.  Hann  fer  frani  í  dyrnar  á  garðyrkju- 
manns  húsinu  og  kallar  til  fjelaga  sinna,  sem  voru  ekki 
nijög  langt  í  burtu:  »Hún  vill  ekki  fá  mjer  hann,  nema 
þið  viljið  það  líka«.  Hinir  höfðu  ekki  annað  í  huganum 
en  kambinn,  og  kölluðu  aptur,  að  hún  skyldi  bara  fá  hon- 
um  hann,  og  það  kváðust  þeir  gjarnan  vilja.  Fór  konan 
þá  inn  með  kaupmanninum  hrekkvísa  og  fjekk  honum 
pokann,  en  hann  burt  eins  og  sending,  svo  ekki  festi  auga 
á.  Hinir  kaupmennirnir  voru  nú  lengi  að  vonast  eptir 
honum  með  kambinn,  en  um  síðir  leiddist  þeim  biðin  og 
fóru  þeir  þá  til  konunnar  og  spurðu  hana,  hvað  kæmi  til, 
að  hún  vildi  ekki  ijá  þeim  kambinn. 

»Það  hefir  enginn  beðið  mig  um  kamb«,  svaraði  hún, 
»en  fjelagi  ykkar  Ijet  mig  fá  sjer  í  hendur  gullpokann,  og 
þið  voruð  líka  samþykkir  því  sjálfir.  Hann  hljóp  undir 
eins  burt,  þegar  eg  var  búinn  að  fá  honum  hann«. 

Þegar  kaupmennirnir  heyrðu  þetta,  brá  þeim  mjög  í 
brún  og  ámæltu  þeir  konunni.  Þeir  sögðust  hafa  fengið 
henni  pokann  allir  fjórir  og  nú  yrði  hún  að  skila  honum 
aptur  í  þeirra  hendur.  Leiddu  þeir  hana  svo  fyrir  dóm- 
ara  og  sögðu  honum  málavöxtu.  Var  konan  dæmd  til 
að  bæta  þeim  skaðann  og  fór  hún  grátandi  heim  til  sín, 
nær  því  rænulaus  af  örvilnun.  A  leiðinni  varð  lítill 
sveinn  á  vegi  hennar  fimm  ára  gamall.  Og  er  hann  sá 
hvað  konan  var  harmþrungin  og  utan  við  sig,  þá  segir 
hann  við  hana:  »Hvað  gengur  að  þjer,  móðir  góð?«.  En 
konan  gaf  sveininum  engan  gaum  og  ansaði  honum  ekki, 
en  hann  hætti  ekki  við  hana,  heldur  spurði  hana  hvað 
eptir  annað,  og  sagði  hún  honum  þá  loksins,  hvernig  far- 
ið  hefði  fyrir  sjer. 

Þá  mælti  sveinninn:  »Ef  þú  gefur  mjer  einn  silfur- 
pening  til  að  kaupa  sætindi  fyrir,  þá  skal  eg  segja  þjer, 
hvernig    þú    getur    komist    skaðlaus   frá    málinu«.     Konan 

gaf  sveininum  það  sem  hann  mæltist  til  og  bað  hann  nú 
að  segja  sjer,  hvað  hún  ætti  að   gera. 

Sveinninn  mælti:  »Þú  skalt  fara  undir  eins  til  dóm- 
arans  aptur  og  leiða  honum  fyrir  sjónir,  að  þú  hafir  því 
að  eins  skuldbundið  þig  til  að  skila  pokanum  aptur,  að 
ailir  fjórir  kaupmennirnir  tækju  við  honum  í  einu;  því 
munu  ákærendurnir  ekki  bera  á  móti  og  skaltu  þá  standa 
fast  á  því,  að  þú  takir  ekki  í  mál  að  afhenda  pokann 
aptur,  nema  þeir  krefji  hans  allir  fjórir  í  einu. 

Dómarinn  gerði  nú  boð  eptir  kaupmönnunum  og 
spurði,  hvort  það  hefði  verið  samkomulag  þeirra,  að  þeir 
skyldu  allir  fjórir  sækja  pokann  til  konunnar.  Þeir  kváðu 
svo  vera.  Skipaði  dómarinn  þeim  þá  að  sækja  fjórða 
fjelagann  og  sagði  að  þá  skyldu  þeir  fá  pokann  aptur. 

Kaupmenn  fóru^  nú  og  leituðu  hvervetna  að  fjelaga 
sínum,  sem  burt  var  hlaupinn,  og  fundu  þeir  hann 
hvergi,  en  kona  garðyrkjumannsins  leystist  þannig  undan 
skuldbindingu  sinni«. 

Nú  lofuðu  allir  kóngsson  í  einu  hljóði  og  faðmaði 
konungur  hann  með  blíðu  og  kyssti  hann.  Skaut  hann 
því  undir  hans  úrskurð,  að  ákveða  refsingu  þá,  er  leggja 
skyldi  á  vildarkonuna,  hvort  hún  skyldi  láta  líf  sitt  eða 
sæta  annari  hegningu.  En  kóngsson  lagði  á  hyggiiegan 
og  vægan  úrskurð.  »Henni  skal  burt  vísað«,  mælti  hann, 
»og  komi  hún  aldrei  í  vora  augsýn  framarcc. 

Sagan  af  íbrahim  og  Dschemíleh. 

El  Kasib  hefir  heitið  jarl  einn  á  Egyptalandi,  og 
hann  átti  son,  er  íbrahím  hjet.  Hann  var  svo  friður  sýn- 
um,  að  hann  átti  engan  sinn  jafningja.  Svo  bar  til  einn 
Föstudag,  að  hann  var  á  leið  til  musteris,  og  varð  honum 
gengið  fram  hjá  gömlum  manni,  er  sat  undir  húsvegg  og 
hafði  fjölda  bóka  í  kringum  sig.  Staðnæmdist  þá  Ibrahím 
hjá  honum  og  fór  að  blaða  i  bókunum;  fann  hann  í  einni 
bókinni  kvennmanns  mynd  svo  óumræðiiega  fagra,  að  fegri 
gat    ei    hugsazt    á   jarðríki.      Varð   hann  þegar  í  stað  svo 

hugfanginn  af  myndinni,  að  hann  sagði  við  karlinn:  »Gamli 
maður,  seldu  mjer  bókina«.  Var  karlinn  þess  allfús  og 
gaf  íbrahím  honum  hundrað  gullpeninga  fyrir  bókina  og 
hafði  hana  heim  með  sjer.  Og  nú  sat  hann  dag  og  nótt 
yíir  myndinni  og  horfði  á  hana  frá  sjer  numinn,  en  næsta 
Föstudag  leitaði  hann  aptur  upp  karlinn  og  spurði  hann, 
eptir  hvern  myndin  væri.  Sagði  karlinn  að  hún  væri 
eptir  Abúl  Kasim  Essandalani  í  Bagdad  og  lýsti  húsakynn- 
um  hans  fyrir  fbrahím.  En  hitt  gat  karlinn  ekki  sagt  hon- 
um,  hver  sú  hin  fagra  kona  væri,  er  Essandalani  hafði 
myndað  á  bókina.  Gekk  nú  íbrahím  til  musteris  og  það- 
an  heim  aptur;  fyllti  hann  þar  skinnpoka  einn  með  gulli 
og  gimsteinum,  og  var  það  meira  en  þrjátíu  þúsund  gull- 
peninga  virði.  Sagði  hann  engum,  hvað  hann  hefði  í  hyggju, 
en  morguninn  eptir  stje  hann  á  hest  sinn  og  reið  af  stað 
til  Bagdad.  Náði  hann  lest  einni  og  spurði  Bedúína  nokk- 
urn,  hversu  langt  væri  til  Bagdad.  Hann  kvað  þangað 
vera  tveggja  mánaða  leið.  Bað  þá  íbrahím  hann  að  fylgja 
sjer  til  Bagdad  og  hjet  honum  þremur  hundruðum  gull- 
peninga  að  launum  og  hesti  sínum  í  tilbót,  sem  væri  þúsund 
gullpeninga  virði.  Bedúíni  kvaðst  vera  fús  til  þess,  veitti 
honum  næturgisting  í  tjaldi  sínu  og  fylgdi  honum  síðan 
skemstu  leið  til  Bagdad,  þegar  þeir  voru  komnir  að  borg- 
arhliðinu,  fjekk  íbrahím  honum  hestinn  og  þrjú  hundruð 
gullpeninga  og  gekk  inn  í  borgina;  fann  hann  þar  hús 
Essandalanis.  Hann  var  maður  auðugur  og  höfðinglegur 
og  tók  hann  íbrahím  gestbeinlega,  er  hann  sagðist  vera 
útlendingur.  Bauð  hann  honum  að  tefla  við  sig  skák 
og  vann  fbrahím  taflið.  Lofaði  Essandalani  því  stórlega 
taflkænsku  hans  og  kvað  hann  bera  langt  af  öllum  skák- 
mönnum  í  Bagdad.  En  er  þeir  höfðu  etið  og  drukkið 
saman,  þá  spurði  Essandalani,  hvaðan  hann  væri  og  hverra 
erinda  hann  væri  kominn  til  Bagdad.  Sýndi  fbrahím  hon- 
um  þá  myndina  og  mælti:  »Vita  skaltu,  að  eg  er  sonur 
jarlsins  á  Egyptalandi.  Eg  fann  mynd  þessa  hjá  bóka- 
sölumanni  einum;  spurði   eg  hver  hana  hefði  gert,  og  var 

Púsund  og  ein  nótt.    V  -" 

mjer  sagt  að  hún  væri  eptir  þig.  En  með  því  hjarta  mitt 
og  hugur  er  gagntekinn  af  myndinni,  þá  seg  mjer,  hver  er 
sú  hin  fagra  mær,  sem  myndin  leiðir  fyrir  sjónir?«  Svar- 
aði  Essandalani,  að  konan  hjeti  Dschemileh  og  væri  dóttir 
Abúl  Leys,  konungs  í  Balsora,  en  bræðrunga  sín  að  frænd- 
semi.  Hann  mælti:  »Fegri  kona  er  ekki  til  í  heimi,  en 
hún  er  svarinn  óvinur  karlmanna  og  þolir  ekki  að  nokknr 
þeirra  sje  nefndur  á  nafn  svo  hún  heyri.  Eg  bað  hennar 
einu  sinni,  en  faðir  hennar  synjaði  mjer  ráðsins,  og  jafn- 
skjótt  sem  hún  komst  að  því,  er  eg  hafði  haft  í  hyggju, 
þá  Ijet  hún  bera  mjer  orð  þessi:  »Ef  þú  ert  með  viti,  þá 
vertu  ekki  lengur  í  Balsora,  því  það  mundi  verða  þjer  til 
ills.  Nú  hef  eg  varað  þig  við  og  ræður  þú  sjálfur  hvað 
þú  gerir«.  Fór  eg  þá  burt  með  harmþrungnu  hjarta  og 
málaði  mynd  Dschemileh  í  margar  bækur.  En  bækurnar 
sendi  eg  til  allra  landa,  því  eg  vonaði  að  þær  kæmu  ein- 
hverjum  ungum  manni  fyrir  augu,  sem  væri  fagur  og  á- 
litlegur  eins  og  þú  ert;  mundi  honum  þá  finnast  svo  mikið 
um  myndina,  að  hann  reyndi  til  að  komast  á  fund  hinnar 
fögru  meyjar,  og  yrði  það  svo  úr,  að  hún  gæíi  honum  ást 
sína.  Tel  eg  það  víst,  son  minn!  að  þjer  muni  takast  að 
blíðka  hjarta  hennar.  En  skyldi  þjer  verða  þess  auðið  að 
finna  hana  að  máli  og  fá  hennar,  mundirðu  þá  lofa  mjer 
að  sjá  hana  rjett  einu  sinni,  þó  ekki  væri  nema  tilsýndar?« 
íbrahím  lofaði  því  og  bað  Essandalani  hann  að  vera 
kyrran,  þangað  til  sjer  þætti  tími  til  kominn  að  hann  hætti 
sjer  í  slíka  hamingjuraun.  En  íbrahím  vildi  ekki  bíða  og 
lofaði  þá  Essandalani  að  innan  þriggja  daga  skyldi  skip 
eitt  vera  ferðbúið,  sem  hann  gæti  komizt  með  til  Balsora. 
Ljet  hann  þá  búa  eitt  af  skipum  sínum  og  lagði  allt  til, 
sem  til  ferðarinnar  þurfti.  Segir  hann  við  íbrahím  :  »Bústu 
nú  til  ferðarinnar;  hásetarnir  eru  þjónar  mínir,  en  skipið 
á  eg  sjálfur  og  máttu  ráða  yfir  því  sem  þjer  likar  þangað 
til  þú  kemur  aptur«.  {brahím  kveður  nú  Essandalani  og 
stígur  á  skipfjöl.  Og  er  skipið  var  komið  til  Balsora,  þá 
tók   hann  einn  af  hásetunum  með  sjer  og  fór  til  gistihúss 

þess,  er  kaupmenn  sóktu  til.  Þar  var  fyrir  maður  há- 
aldraður  og  æruverðugur,  og  hafði  hann  umsjón  yíir  gisti- 
húsinu;  heilsaði  íbrahím  honum  kurteislega  og  spurði, 
hvort  hann  gæti  leigt  sjer  fallegt  herbergi.  Umsjónarmað- 
ur  kvað  já  við  því  og  fylgdi  þeim  íbrahím  og  hásetanum 
inn  í  herbergi  eitt,  er  skreytt  var  gylltum  flúrmyndum.  Tók 
Ibrahím  undir  eins  tvo  gullpeninga  upp  úr  vasa  sínum, 
fjekk  öldungnum  og  bað  hann  að  færa  þá  konu  sinni  eins  og 
gjöf  frá  sjer.  Öldungurinn  tók  við  gullinu  og  bað  íbrahím 
allra  virkta.  Sendi  þá  íbrahím  hásetann  aptur  út  á  skip 
og  fjekk  umsjónarmanni  einn  gullpening  til  að  kaupa  fyrir 
brauð  og  kjöt  og  önnur  matföng.  Fór  umsjónarmaður 
út  á  torgið  og  útvegaði  það  er  um  var  beðið;  færði  hann 
íbrahím  það  og  fjekk  honum  það  sem  afgangs  var  af  fjenu. 
En  Ibrahím  tók  ekki  við  því  og  neytti  hann  lítils  af  mat- 
íöngunum,  en  gaf  þau  umsjónarmanni;  þáði  hann  þau 
með  þökkum  og  lofaði  stórmennsku  íbrahíms.  Tók  hann 
nú  eptir  því,  að  íbrahím  var  dapur  í  yfirbragði  og  tár- 
aðist;  samhryggðist  hann  honum  þá  og  spurði,  því  hann 
grjeti.  íbrahím  svaraði  engu  um  það,  en  fjekk  honum 
marga  guílpeninga  og  bað  hann  að  kaupa  handa  sjer  vín 
og  ávexti,  bæði  nýlesna  og  þurkaða,  og  þar  að  auki  ýmis- 
legt  annað  sælgæti.  »Vil  eg«,  segir  hann,  »að  þú  drekkir 
með  mjer  í  nótt«.  »Eg  heyri  og  hlýði«,  ansaði  umsjón- 
armaðurinn,  og  gerði  hann  nú  eins  og  fbrahím  lagði  fyrir 
hann.  Settist  hann  um  kvöldið  hjá  íbrahím,  og  átu  þeir 
saman  og  drukku  og  spjölluðu  saman.  En  þá  tók  íbra- 
hím    aptur    að    tárast  og  andvarpa  og  fór  hann  með  vísu 

þessa: 

Fje  og  tjörvi 
eg  íeginn  vildi, 
heimi  gjörvöllum, 
himinsælu 
og  prýöigörðum 
paradisar  — 
sætu  sólbjartrar 
samvist  kaupa. 

20* 


»Því  græturðu?«  mælti  umsjónarmaðurinn;  »hvað 
gengur  að  þjer?  Hver  er  sú,  sem  vísan  er  til  kveðin? 
Fyrir  þínum  fótum  getur  hún  ekki  verið  meira  enn  dupt 
og  ryk«.  Þá  stóð  fbrahím  upp  og  sókti  klút,  er  hann 
hafði  bundið  saman  utan  um  allskonar  kvennskart;  bað 
hann  umsjónarmann  að  gleðja  konu  sína  á  því.  Fór  hann 
til  hennar  með  það,  en  hún  kom  þegar  og  þakkaði  íbra- 
hím  fyrir  gjöfina.  Sá  hún  að  hann  var  grátinn  og  spurði, 
hver  hin  fagra  kona  væri,  er  hann  þráði  svo  mjög.  Og 
nú  gerði  Ibrahím  þeim  hjónum  uppskátt,  hver  hann  var, 
og  kvaðst  vera  kominn  til  að  biðja  Dschemileh,  dóttur  Abúl 
Leys  konungs.  Þá  kallaði  konan  upp  yfir  sig  og  mælti: 
»Æ,  guð  hjálpi  þjer;  blessaður  láttu  þjer  ekki  slík  orð  um 
munn  fara,  því  það  gæti  orðið  okkur  öllum  til  glötunar. 
Engin  kona  í  heimi  er  ofsafengnari  enn  hún  og  má  hún 
ekki  heyra  nokkurn  karlmann  nefndan  á  nafn.  Hugsaðu 
því  ekki  framar  upp  á  hana,  sonur  kær!« 

Þá  setti  aptur  grát  að  íbrahím,  því  honum  þótti  sem 
nú  væri  sjer  horíin  öll  von,  en  umsjónarmaðurinn  hrærð- 
ist  til  meðaunkvunar  og  mælti:  »Eg  á  ekki  annað  til  að 
leggja  í  sölurnar  fyrir  þig  enn  líf  mitt  og  skal  eg  hætta 
því  þín  vegna  og  gefa  þjer  þau  ráð,  er  eg  get  bezt  til 
fundið.  Vita  skaltu,  að  hjer  er  krypplingur  einn;  hann  er 
skraddari  og  saumar  fyrir  Dschemileh;  skalt  þú  leita  til 
hans,  og  má  vera  að  hann  geti  dugað  þjer  með  ráðum 
sínum«.  Fór  nú  íbrahím  að  finna  skraddarann  kroppin- 
bak.  Fannst  honum  mikið  um  fegurð  íbrahíms  og  starði 
á  hann  með  undrun;  tók  hann  kveðju  hans  kurteislega  og 
fjekk  honum  sæti.  Beiddi  íbrahím  hann  að  sauma  saman 
vasa  sinn,  og  hafði  hann  rifið  hann  áður  með  ásettu  ráði. 
En  er  skraddarinn  hafði  gert  að  vasanum,  þá  gaf  íbrahim 
honum  fimm  gullpeninga  og  fór  leiðar  sinnar.  Skradd- 
arinn  furðaði  sig  nú  stórum  á  þessu  og  fjellst  honum 
ekki  úr  fötum,  hvað  hinn  ungi  maður  var  fríður  sýnum. 
En  morguninn  eptir  kom  íbrahím  til  hans  aptur  og  beiddi 
hann  enn    að    gera    að  vasa    sínum;    hafði  hann  nú  rifið 

gat  á  hann  í  annað  sinn.  Gerði  skraddarinn  það  fúslega 
og  gaf  íhrahím  honum  tíu  gullpeninga  fyrir.  Tók  skradd- 
arinn  við  þeim  og  mælti  um  leið:  »Það  veit  heilög  ham- 
ingjan,  að  yður  gengur  eitthvað  sjerlegt  til  þessa  háttalags. 
Það  þarf  enginn  að  segja  mjer,  að  þjer  komið  hingað  til 
að  láta  mig  sauma  saman  götin  á  vösunum  yðar.  Segið 
mjer,  hver  tilgangur  yðar  er  með  þetta«.  íbrahím  svar- 
aði,  að  það  hentaði  alls  ekki  að  tala  um  það  þarna  í 
búðinni;  hann  hefðí  vandamál  að  bera  upp  fyrir  honum. 
Stóð  skraddarinn  þá  upp  og  fór  með  hann  úr  búðinni 
inn  í  annað  herbergi,  þar  sem  þeir  gátu  verið  tveir  einir. 
Þar  sagði  íbrahím  honum  sögu  sína,  en  skraddarinn 
beiddi  hann  að  hafa  gát  á  tungu  sinni  og  steypa  sjer  ekki 
í  glötun  með  því  að  tala  svo  óvarlega  um  Dschemileh, 
því  hún  bæri  óslökkvandi  hatur  til  karlmanna.  En  allt 
fyrir  það  bað  íbrahím  hann  að  hjálpa  sjer  og  linnti  ekki 
látum.  Og  um  síðir  mælti  skraddarinn :  »Eg  skal  þá 
hætta  lífi  mínu  þín  vegna  og  hugsa  eptir,  hvað  gera  skuli 
á  morgun.  Komdu  til  mín  svo  snemma  sem  þú  getur«. 
Fór  nú  íbrahím  aptur  til  gestaherbergisins  og  sagði  um- 
sjónarmanninum,  hvað  sjer  hefði  orðið  ágengt  við  skradd- 
arann.  Og  morguninn  eptir  sagði  skraddarinn  við  íbra- 
hím:  ))Þú  skalt  strax  kaupa  þjer  þrjár  feitar  hænur,  þrjú 
lóð  af  sykri,  tvær  litlar  leðurflöskur  með  víni  og  einn 
bikar;  skaltu  fara  með  þetta  út  í  bát  einn  og  láta  ferja 
þig  ofan  eptir  fljótinu.  Segi  þá  ferjumaður,  að  hann  geti 
ekki  farið  lengra  en  hálfa  mílu,  þá  segir  þú,  að  því  skuli 
hann  ráða,  en  þegar  þú  ert  kominn  svo  langt,  skaltu  með 
fje  og  fortölum  fá  hann  til  að  róa  að  þeim  aldingarði, 
sem  næstur  er.  Það  er  garður  Dschemileh.  Þar  skaltu 
stíga  á  land  og  muntu  við  garðshliðið  sjá  tvo  háa  bekki, 
og  er  breitt  yfir  þá  gullskotið  pell;  situr  þar  maður,  sem 
hefur  kryppu  á  baki  eins  og  eg.  Honum  skaltu  treysta 
og  hann  skaltu  biðja  fulltingis.  Kann  hann  þá  að  stilla 
svo  til,  að  þú  fáir  að  sjá  kóngsdóttur  þó  ekki  sje  nema 
tilsýndar.     Eg    sje  ekki  annað  ráð,    er  dugi,  og  vilji  hann 

ekki  láta  til  leiðast    að  liðsinna  þjer,  þá  verður  það  okk- 
ar  bani«. 

Nú  brá  fbrahím  skjótt  við  og  fór  að  öllu  eins  og 
skraddarinn  hafði  fyrir  hann  lagt;  hitti  hann  við  Tígris- 
fljótið  ferjumann  einn,  er  svaf  í  bát  sínum.  Vakti  fbra- 
hím  hann  og  heiddi  hann  að  ferja  sig  ofan  eptir  íljótinu. 
»Sje  það  ekki  lengra  en  svo  sem  svarar  hálfri  mílu«,  svar- 
aði  ferjumaður,  »þá  er  eg  fús  til  þess«.  »Þú  skalt  ráða«, 
mælti  íbrahím  og  gaf  honum  tíu  gullpeninga;  hjeldu  þeir 
nú  ofan  eptir  íljótinu.  Og  sem  þeir  nálguðust  aldingarð- 
inn,  þá  sagði  ferjumaðurinn:  »Nú  tjáir  ekki  að  fara  lengra, 
annarskostar  er  okkur  báðum  ógæfan  vís«.  Þá  gaf  íbra- 
hím  honum  aðra  tíu  gullpeninga,  og  fjekk  hann  til  að 
ferja  sig  nær  garðinum,  stökk  hann  síðan  á  land,  en  ferju- 
maður  flýði  í  ósköpum.  Veitti  íbrahím  hægt  að  finna 
garðshliðið,  og  stóðu  dyrnar  opnar;  sat  þar  krypplingur 
einn  góðmótlegur  og  hjelt  á  gylltri  silfurkylfu.  Hljóp  íbra- 
hím  til  hans  og  kyssti  á  hönd  honum.  Horfði  maðurinn 
á  hann  með  undrun  og  dáðist  að  fegurð  hans.  »Hvaðan 
kemur  þú,  sonur  sæll?«  mælti  hann,  »hver  hefir  flutt  þig 
hingað?«  Þá  mælti  íbrahím  grátandi:  »Eg  er  ungur 
maður  og  útlendur  og  öllum  ókunnugur«.  Kenndi  mað- 
urinn  þá  í  brjósti  um  hann  og  sagði:  »Þjer  skal  ekki 
verða  gert  neitt  til  meins.  Þyngi  nokkur  sök  á  þjer,  þá 
dæmi  drottinn;  en  sjert  þú  hræddur,  þá  hughreysti  hann 
þig«.  »Nei,  gamli  maður!«  ansaði  fbrahím,  »rnjer  amar 
hvorki  sekt  nje  hræðsla;«  sagði  hann  honum  því  næst 
sögu  sína,  og  hvað  hann  ætlaði  fyrir  sjer.  Þá  hristi 
krypplingurinn  höfuðið  og  mælti:  »Skraddarinn,  sem  þú. 
áttir  tal  við,  er  bróðir  minn,  en  ef  eg  ekki  tæki  þig  að 
mjer,  þá  mundi  ykkur  báðum  vís  bani,  og  öllum  þeim, 
sem  við  þetta  hafa  verið  riðnir.  Enginn  hefir  stigið  fæti 
sínum  í  garð  þenna,  nema  eg  og  konungurinn  og  Dschemileh, 
dóttir  hans,  og  í  þau  tuttugu  ár,  sem  eg  hef  verið  hjer 
garðyrkjumaður,  hef  egengan  karlmann  sjeð  á  þessum  stað 
nema  konunginn.     Kemur  Dschemileh    hingað  á  lystiskútu 

sinni  fertugasta  hvern  dag;  er  hún  þá  borin  á  land  í 
græntjölduðum  burdarstóli  og  fylgja  henni  ambáttir  margar. 
Skal  eg  nú  reyna,  hvort  eg  get  orðid  þjer  að  nokkru  liði, 
og  ekki  undan  hika,  þó  eg  verði  að  leggja  líf  mitt  í  hættu«. 
Að  svo  mæltu  tók  hann  íbrahím  við  hönd  sjer  og  leiddi 
hann  inn  í  garðinn;  en  honum  fannst  mikið  um  og  sagði, 
að  sjer  þætti  garðurinn  vera  sannkölluð  paradís;  þótti 
garðyrkjumanni  vænt  um  og  hló  dátt  af  feginleik.  Sett- 
ust  þeir  nú  niður  og  sátu  alllengi.  Fór  garðyrkjumaður 
snöggvast  burt  og  kom  aptur  með  stórt  fat;  voru  á  því 
lystilegar  og  ljúffengar  krásir,  steiktir  fuglar,  aldin  í  sykur- 
legi  og  kryddkökur.  Bar  hann  sælgæti  þetta  fyrir  fbrahím, 
en  hann  neytti  af  því  með  góðri  lyst.  Sagði  garðyrkju- 
maður  honum,  að  hann  vonaðist  eftir  Dschemileh  næsta 
dag,  og  kvaðst  hann  skyldu  búa  honum  fylgsni  í  þjettum 
runni  andspænis  Jystiskála  þeim,  er  Dschemileh  væri  vön 
að  sitja  í,  og  mundi  hann  geta  sjeð  hana  þaðan;  yrði 
hann  að  lifa  við  vistir  þær,  sem  hann  hefði  haft  með  sjer, 
því  á  þeim  stað  gæti  hann  ekki  veitt  honum  beina.  En 
þegar  Dschemileh  væri  farin  úr  garðinum,  þá  yrði  hann 
að  hverfa  heim  aptur  að  svo  búnu,  ef  honum  ætti  þess 
auðið  að  verða.  Var  nú  fbrahím  hjá  garðyrkjumanni  um 
nóttina  og  óðar  en  lýsa  tók  af  degi,  þá  las  hann  morgun- 
bænir  sínar.  Kom  garðyrkjumaður  þá  til  hans  með 
áhyggjusvip  og  mælti:  »Rístu  nú  upp,  sonur  kær!  og 
farðu  í  fylgsni  þitt.  Ambáttirnar  eru  komnar  og  er  henn- 
ar  þá  bráðum  von.  Varastu  nú  að  hnerra  eða  hósta,  eða 
gera  nokkurn  hávaða,  því  þá  erum  við  báðir  frá«. 

íbrahím  faldi  sig  nú  og  leið  ekki  á  löngu  áður  am- 
báttirnar  komu;  hreinsuðu  þær  til  í  lystiskálanum  og  bjuggu 
hann  með  prýði,  sópuðu  þær  og  fyrir  framan  hann  og 
stöktu  hvervetna  rósavatni.  Að  stundarkorni  liðnu  komu 
fimmtíu  aðrar  ambáttir  með  hljóðfæri  og  Dschemileh  mitt 
á  meðal  þeirra  í  burðarstól,  en  hún  sást  eigi,  því  tjöldin 
voru  fyrir.  Brugðu  ambáttirnar  þeim  til  hliðar  og  gekk 
Dschemileh  þá  inn  í  lystiskálann.     Gat  íbrahím  ekki  sjeð 

hana  enn  sem  komið  var,  og  þótti  honum  sem  öll  fyrir- 
höfn  sín  væri  orðin  til  ónýtis.  Tóku  ambáttirnar  nú  að 
leika  á  hljóðfæri  sín  og  syngja.  Þá  var  fortjaldinu  fyrir 
lystiskálanum  brugðið  til  hliðar  og  gekk  Dschemileh  fram 
með  perlu-  og  gimsteinakórónu  á  höfði,  og  búin  i  dýrð- 
legasta  skart;  varð  íbrahím  þá  svo  frá  sjer  numinn,  að 
hann  hnje  í  ómegin.  Og  er  hann  raknaði  við  aptur,  þá 
leit  hann  hvar  tíu  ambáttir  stigu  dans  og  sungu;  óskaði 
hann  þess  með  sjálfum  sjer,  að  hann  mætti  sjá  Dschemileh 
sjálfa  ganga  fram  í  dansinn.  Þegar  ambáttirnar  voru  hætt- 
ar,  gengu  þær  til  hennar  og  beiddu  hana  að  gera  þeim 
öllum  það  til  yndis,  að  stíga  einn  dans.  Þá  hugsaði  íbra- 
hím  með  sjálfum  sjer:  »Sannlega  hafa  hlið  himinsins 
upplokizt  og  eg  er  bænheyrður«.  Varpaði  Dschemileh  af 
sjer  skikkju  sinni  og  varð  íbrahím  unaðfanginn,  er  hann  sá 
hversu  prýðilega  hún  var  vaxin.  Allar  hreyfingar  hennar 
í  dansinum  voru  óviðjafnanlega  fagrar,  og  þó  bikar  með 
gullnum  veigum  stæði  á  borði,  þá  mundi  manni  gleymast 
að  bergja  á  þeim,  þegar  slíkt  inndæli  væri  fyrir  augum. 
En  meðan  íbrahím  stóð  agndofa  og  horfði  á  Dschemileh, 
þá  varð  henni  litið  til  fylgsnisins  og  sá  hún  hann  þegar. 
Kom  þá  alt  í  einu  á  hana  annar  svipur;  hún  hætti  dans- 
inum  og  sagði  við  ambáttirnar:  »Syngið  þangað  til  eg 
kem  aptur«,  tók  síðan  langan  hníf  og  óð  að  íbrahím. 
Beið  hann  hennar  grafkyr.  En  rjett  sem  hún  var  komin 
að  honum  og  sá  framan  í  hann,  þá  datt  hnífurinn  úr 
hendi  hennar  og  varð  henni  þetta  að  orði:  »Lofaður  sje 
algjörleiki  hans,  sem  hneigir  hugi  manna  oghjörlu!  Vertu 
hughraustur,  fagri  yngissveinn!  ekkert  af  því  sem  þú  ótt- 
ast,  skal  fram  við  þig  koma«. 

Þá  táraðist  Ibrahím  ósjálfrátt,  en  hún  þerraði  tárin 
af  augum  hans  og  mælti:  »Seg  mjer,  hver  þú  ert  og  hver 
hefir  flutt  þig  hingað?«  Kyssti  hann  á  jörðina  frammi 
fyrir  fótum  hennar  og  greip  um  klæðafald  hennar  eins  og 
hann  bæði    hana  miskunnar.      »Þjer  skal    ekki  verða  gert 

neitt  til  meins«,  ansaði  hún,  »því  guð  veit,  að  mínuin 
augum  hefir  enginn  maður  hugnast  nema  þú  einn«. 

Sagði  hann  henni  þá  sögu  sína,  en  hún  undraðist 
stórum  og  mælti:     »Ert  þú  þá  íbrahím,  sonur  El  Kasibs?« 

íbrahím  kvað  svo  vera,  en  hún  hljóp  um  háls  hon- 
um  og  sagði:  »Herra!  þú  ollir  því  einn  að  eg  hataðist 
við  karlmenn.  Því  þegar  eg  heyrði  að  yngissveinn  nokkur 
væri  á  Egyptalandi,  sem  af  öllum  bæri  fyrir  fríðleiks  sakir, 
þá  hneigðist  hjarta  mitt  til  hans,  og  var  þá  líkt  komið 
fyrir  mjer  og  skáldið  segir:  »Eyra  mitt  unni  honum  áður 
en  auga  mitt,  því  eyrað  er  stundum  fljótara  til  ástar  en 
augað«.  Lofaður  sje  því  enn  hæsti,  sem  hefir  sýnt  mjer 
ásjónu  þína.  En  viti  það  himinn,  að  hefði  jeg  hitt  hjer 
annan  mann  en  þig,  þá  skyldu  allir  þeir  vera  krossfestir, 
sem  slík  ráð  hefðu  haft  með  höndum«.  Að  svo  mæltu 
þagði  hún  stundarkorn  og  tók  síðan  til  máls:  »Hvernig 
á  eg  að  fara  að  því  að  færa  þjer  nokkuð  til  matar  eða 
drykkjar,  svo  að  ambáttir  mínar  verði  þess  ekki  áskynja?« 

Nú  hafði  íbrahím  í  fylgsni  sínu  vín  það  og  vistir, 
er  hann  hafði  haft  með  sjer  frá  Balsora.  Tók  hann  það 
nú  fram  og  glöddu  þau  sig  á  því  bæði  saman.  Voru  þau 
þar  frá  því  um  morgun  og  alt  til  hádegis.  Beiddi  hún 
þá  íbrahím  að  fara  og  taka  skip  á  leigu  og  bíða  sín  á 
tilteknum  stað,  því  hún  mætti  ekki  án  hans  vera.  Sagði 
hann  henni,  að  hann  hefði  komið  á  sjálfs  síns  skipi  til 
Balsóra  og  væri  það  í  góðu  standi  og  ferðbúið.  Dsche- 
mileh  þótti  vænt  um  það  og  fór  hún  aptur  til  ambátta 
sinna  og  mælti:  »Standið  upp,  ambáttir!  nú  förum  við 
heim  til  hallarinnar«.  En  þær  furðuðu  sig  á  því  og  spurðu, 
hvers  vegna  hún  vildi  ekki  vera  þrjá  daga  í  garðinum  í 
þetta  skipti  eins  og  endranær;  sagði  hún  þá  að  sjer  væri 
óglatt  og  væri  það  líklega  undanfari  meiri  veikinda.  Am- 
báttirnar  svöruðu:  »Við  heyrum  og  hlýðum;«  og  tóku  þær 
allt  saman,  er  þær  höfðu  haft  meðferðis,  og  báru  það  út 
á  lystiskútuna.  Stje  Dschemileh  út  á  hana  og  hjeldu  þær 
nú  heim  aptur  til  Balsora. 

Nú  kom  garðyrkjumaðurihn  og  vissi  hann  ekkert  af 
því  er  gerZt  hafði.  Sagði  hann  við  f brahím :  Þu  hefir  þá 
ekki  orðið  svo  heppinn  að  sjá  hana.  Hún  er  annars  vön 
að  vera  hjér  í  þrjá  daga  og  er  eg  hræddur  um  að  hún 
hafi  orðið  vör  við  þig«.  »Það  hefir  hún  ekki  orðið«, 
arisaði  íbrahím,  »og  hef  eg  ekki  sjeð  hana  ganga  út  úr 
lystiskálanum«.  Garðyrkjumaður  varð  honum  samdóma 
um  það;  »því«,  mælti  hann,  »hefði  hún  sjeð  þig,  þá  værum 
við  dauðir«.  Bauð  hann  íbrahím  að  bíða  þangað  til  hún 
kæmi  næst;  en  hann  bar  það  í  vænginn,  að  menn  sínir  í 
borginni  mundu  verða  hugsjúkir,  ef  hann  yrði  lengur  í 
burtu,  kvaðst  hann  og  vera  hræddur  um  ýmsa  fjemæta 
hluti,  er  hann  hefði  flutt  með  sjer.  Kvaddi  hann  nú  garð- 
yrkjumann  og  fór  heim  aptur  til  gistihússins;  fagnar  ura- 
sjónarmaðurinn  honum  með  blíðu  og  segir:  »Hvernig 
gekk?  það  mun  hafa  hlaupið  á  snærið  fyrir  þjer«.  »Og 
því  er  nú  ver«,  svaraði  fbrahím,  »mjer  gafst  ekkert  færi  til 
að  fá  óskum  mínum  framgengt  og  ætla  eg  því  að  hverfa 
heim  aftur  til  átthaga  minna«.  Þá  hryggðist  umsjónar- 
maðurinn  og  sagði,  að  þetta  þætti  sjer  illa  farið;  flutti 
hann  farangur  hans  út  á  skip  og  kvaddi  hann  grátandi. 
íbrahím  hjelt  nú  þangað,  er  Dschemileh  hafði  ákveðið  og 
beið  hennar  þar.  Og  er  myrkt  var  orðið  af  nótt,  þá  kom 
hún  í  hermanns  búningi  með  skegg  á  vöngum;  bar  hún 
boga  og  örfamæli  og  var  sverði  gyrð;  gekk  hún  að  skip- 
inu  og  mælti:  »Er  hjer  sonur  El  Kasibs  frá  Egyptalandi?« 
íbrahím  sagði  til  sín.  »Mikill  afglapi  varstu«,  mælti  hún, 
»að  þú  skyldir  fara  þaðan  og  ætla  þjer  að  glepja  konungs- 
dóttur?     Komdu  nú,  og  hlýddu  skipun  konungs«. 

Þá  hrökk  íbrahím  saman  af  hræðslu  og  hugðu  há- 
setar,  að  nú  væri  sjer  dauðinn  vís.  En  í  sama  bili  reif 
Dschemileh  af  sjer  skeggið  og  fleygði  vopnunum;  sá  fbra- 
him  þá  að  það  var  unnusta  hans,  sem  komin  var  á  skipið, 
og  sigldi  hann  þegar  í  stað  til  Bagdad.  Náðu  þau  þang- 
að  eptir  fárra  daga  ferð.  En  er  skipið  bar  að  borginni, 
var  kallað  til  þeirra  af  öðru  skipi,  sem  var  að  íeggjast  við 

ákkeri.  Lögðust  þá  skipin  hvorl  hjá  öðru.  Á  ókunnuga 
skipinu  var  Essandalani,  og  sagði  íbrahim  honum,  að  allt 
hefði  gengið  sjer  að  óskum.  »Guð  gefi  ykkur  farsællega 
ferð«,  mælti  Essandalani,  »eg  er  nú  á  leið  til  Balsora  og 
á  eg  erindi  til  konungs«.  Sendi  hann  þeim  fulla  skál  af 
sykruðum  ávöxtum  og  sigldi  síðan  leiðar  sinnar  eptir  fljót- 
inu.  Hafði  Dschemileh  brugðið  illa  við,  er  hún  sá,  hver  á 
skipinu  var.  Bauð  íbrahím  henni  að  neyta  af  sælgæti  því, 
er  þau  höfðu  fengið,  en  hún  grjet  og  mælti :  »Veiztu  hver 
það  var,  sem  fór  þarna?  Það  var  hann  Essandalani, 
frændi  minn.  Hann  hefir  beðið  mín  einu  sinni  fyrr,  en 
eg  synjaði  honum.  Nú  mun  hann  flýta  sjer  á  fund  föður 
míns  og  segja  honum  upp  alla  söguna«.  En  íbrahím 
sagði,  að  nú  væru  þau  komin  svo  langt  á  undan,  að  þeim 
yrði  ekki  náð.  Smakkaði  hann  nú  á  ávöxtunum,  og  sem 
hann  hafði  neytt  ofurlítils  af  þeim,  þá  missti  hann  alla 
rænu  og  hnje  í  ómegin.  Og  er  hann  raknaði  við,  þá  lá 
hann  í  múrtópt  og  var  hann  afklæddur  til  hálfs,  tók  hann 
þá  að  barma  sjer  og  mælti:  »Þennan  illskuhrekk  heíir 
Essandalani  gert  mjer«.  Vissi  hann  nú  ekki,  hvert  hann 
ætti  að  fara  og  gekk  því  út  fyrir  múrtóptina  af  augum 
fram;  sá  hann  þá  álengdar  hvar  lögreglustjóri  kom  méð 
menn  sína,  og  flýði  hann  þá  inn  í  hrörlegt  baðhús,  sem 
var  þar  nálægt.  Drap  hann  þar  fæti  í  skúmaskoti  einu 
og  datt  um  eitthvað,  sem  lá  á  gólíinu;  þreifaði  hann  þá 
fyrir  sjer  og  greip  á  líki  höfuðlausu  og  alblóðugu.  Varð 
hann  því  blóðugur  um  hendurnar,  en  hann  gaf  því  engan 
gaum  fyrir  hræðslu  sakir,  því  hann  heyrði  til  lögreglu- 
liðsins  fyrir  utan;  skipaði  lögreglustjóri  mönnum  sínum 
að  rannsaka  húsið.  Ruddust  þá  inn  tíu  lögreglumenn 
með  logandi  blys,  en  f  brahím  skreið  langt  út  í  skot  nokk- 
urt.  Sá  hann  þó  svo  mikið  þaðan,  að  líkið  var  kvenn- 
mannslík  og  búið  skrautlegum  klæðum;  var  ásjóna  kon- 
unnar  nábleik,  en  hjelt  þó  enn  fríðleika  sínum.  Kom  nú 
dauðans  angist  yfir  fbrahím,  en  lögreglumennirnir  fundu 
hann  þegar,  drógu  hann    fram  og  spurðu,  þvi  hann  hefði 

drepið  konu  þessa.  íbrahím  sór  og  sárt  við  lagði,  að 
hann  vissi  ekkert  til  þess  og  væri  með  öllu  saklaus  af 
því.  En  er  lögreglustjórinn  sá  blóðblettina  á  höndum  hans, 
þá  kvað  hann  þegar  upp  dóminn  og  mælti:  »Hvað  þurf- 
um  vjer  frekar  vitnanna  við?  takið  hann  sveinar  og 
höggið  af  honum  höfuðið«.  Kom  þá  grátur  upp  fyrir 
íbrahím  og  bar  hann  sig  svo  aumlega,  að  enda  böðullinn 
hrærðist  1il  meðaumkvunar.  »Það  veit  hamingjan«,  sagði 
hann,  að  á  þessum  manni  er  enginn  morðingjasvipur«. 
En  lögreglustjórinn  fylgdi  fast  fram  skipun  sinni.  Var  því 
bundið  fyrir  augu  íhrahíms  og  var  böðullinn  kominn  á 
flugstig  með  að  höggva,  en  í  sama  bili  kom  riddaraflokk- 
ur  þeysandi  og  var  kallað  hástöfum,  að  hætta  skyldi. 

En  á  komu  riddaranna  stóð  þannig,  að  El  Kasib 
jarl  á  Egyptalandi  hafði  sent  einn  af  gjaldkyrum  sínum 
til  kalífans  Harúns  Alraschids  með  brjef  og  gjafir,  sagði 
hann  honum  í  brjefinu,  að  sonur  sinn  hefði  horfið  fyrir 
einu  ári  og  væri  það  mál  manna,  að  hann  hefðist  við  í 
Bagdad.  Kvaðst  hann  fyrir  þá  sök  biðja  kalífann  að  láta 
leita  hann  upp  og  senda  hann  heim  með  gjaldkyranum. 
Var  nú  leitað  vandlega  og  komust  menn  að  raun  um  það, 
að  íbrahím  hlyti  að  vera  í  Balsora.  Fór  þá  gjaldkyrinn 
þangað  með  opið  brjef  og  fylgdu  honum  nokkrir  af  liði 
stórvezírsins. 

Gjaldkyrinn  kom  nú  eins  og  fyr  er  frá  sagt,  þegar 
fbrahím  var  undir  sverðseggjum.  En  hann  bar  samt  eigi 
kennsl  á  hann,  og  spurði  því  lögreglustjóra,  hver  þessi  ungi 
maður  væri  og  hvað  hann  hefði  gert  fyrir  sér.  Skýrði 
lögreglustjóri  honum  þá  frá  málavöxtum.  Gjaldkyrinn 
mælti :  »Á  þessum  manni  er  ekki  morðingja  svipur«,  og 
bauð  hann  að  menn  skyldu  láta  hann  lausan  og  leiða 
hann  fram  fyrir  sig.  Var  svo  gert  og  spurði  gjaldkyrinn 
íbrahím,  hvernig  á  högum  hans  stæði.  Var  fbrahím  orð- 
inn  torkennilegur  og  hafði  látið  ásjást  af  hugraun  og 
hrakningum.  En  hann  þekkti  gjaldkyrann  undir  eins  og 
mælti:     »Vei  þjer!    sjer  þú  ekki,  hver  eg  er?    Eg  er  íbra- 

hím,  sonur  herra  þíns;  þú  munt  vera  kominn  til  að  leita 
mig  upp«.  Þá  virti  gjaldkyrinn  hann  betur  fyrir  sér  og 
fleygði  sér  fram  fyrir  fætui  honum.  En  er  lögreglustjór- 
inn  sá  það,  þá  varð  hann  heldur  toginleitur  í  framan. 
Snerist  gjaldkyrinn  við  honum  reiðulega  og  mælti:  »Vei 
þér,  hinn  vondi  kúgari!  hví  vildir  þú  láta  drepa  son 
herra  þíns?« 

Lögreglustjórinn  kyssti  á  klæðafald  gjaldkyrans  og 
mælti:  »Herra!  hvernig  átti  eg  að  geta  þekkt  hann?  Við 
sáum  hann  á  flótta  og  fundum  lík  konunnar  hjerna  hjá 
honum«.  »Vei  þjer«,  ansaði  gjaldkyrinn,  »þú  ert  óhæfur 
til  embættis  þíns,  unglingur  þessi  hefir  enn  ekki  orðið  svo 
mikið  sem  eins  titlings  bani,  hversu  mátti  þá  ætla,  að 
hann  hefði  gert  sig  sekan  í  manndrápi?  Gafstu  honum 
engan  tíma  til  að  verja  mál  sitt?«  Bauð  nú  gjaldkyrinn 
að  leita  skyldi  morðingjans  betur  og  fanst  hann  í  bað- 
húsbyggingunni  hröilegu,  sem  fyr  var  getið.  Var  hann 
leiddur  fyrir  kalífann  og  málið  borið  undir  hans  dóm. 
Dæmdi  kalífinn  morðingjann  til  dauða  og  sendi  því  næst 
eftir  íbrahím.  Tók  hann  honum  vinsamlega  og  bað  hann 
að  segja  sjer  frá  æfintýrum  sínum;  gerði  hann  svo  og 
fannst  kalífanum  mikið  til  þeirra  koma.  Því  næst  skipaði 
hann  Mesrúr  höfuðsmanni  geldinganna  að  fara  þegar  af 
stað  og  taka  Essandalani  fastan  og  koma  með  hann  og 
Dschemileh.  Lá  við  sjálft  að  Mesrúr  hefði  komið  of  seint, 
og  var  það  með  naumindum  að  hann  fengi  frelsað  Dsche- 
mileh  frá  dauða.  Leiddi  hann  nú  bæði  hana  og  ill- 
mennið  Essandalani  fyrir  kalífann.  Dæmdi  kalífinn  Ess- 
andalani  til  kvalafulls  dauða  og  gaf  íbrahím  allar  eigur 
hans.  í  sömu  svifum  kom  konungurinn  í  Balsora,  faðir 
Dschemileh,  og  ákærði  íbrahím  fyrir  að  hann  hefði  num- 
ið  burt  dóttur  sína.  »Gæt  þess«,  mælti  Harún,  »að  hefði 
Ibrahím  ekki  verið,  þá  mundi  dóttir  þín  ekki  hafa  frels- 
ast  frá  píslum  og  dauða.  Viltu  þá  ekki  heldur  gefa  hon- 
um  hana  fyrir  eiginkonu?«  »Drottinn  rétttrúaðra  manna«, 
ansaði  konungur,  »eg  heyri  og  hlýði«.     Sendi    kalífinn  þá 

eftir  dómara  og  vitnum  og  Ijet  semja  hjúskaparsáttmála 
þeirra  íbrahíms  og  Dschemileh,  veitti  hann  þeim  alt  það 
er  þau  við  þurftu  og  hjeldu  þau  síðan  til  Egyptalands. 
Leið  það  sem  eftir  var  æfi  þeirra  í  fögnuði  og  fullsælu, 
þangað  til  þau  burtkölluðust  fyrir  tímanlegan  dauða.  En 
dýrð  sé  þeim,  sem  liíir  og  aldrei  deyr. 


Nú  var  liðin  þúsund  og  ein  nótt,  og  hafði 
Scheherasade  á  þeim  tíma  alið  þrjá  sonu.  Þegar  hún 
hafði  lokið  sögu  þessari,  fjell  hún  soldáni  til  fóta  og 
mælti:  »Konungur  tímans!  aldar  drottinn!  má  eg  nú 
biðja  þig  einnar  bænar  í  launa  skyni  fyrir  sögur  minar?« 
»Þú  mátt  beiðast,  hvers  sem  þú  vilt,  Scheherasade!«  ans- 
aði  soldán,  »eg  skal  ekki  synja  þér  neins,  er  þú  til  mæl- 
ist«.  Þá  kallaði  drottning  á  barnfóstrur  sínar  og  bauð 
þeim,  að  þær  skyldu  koma  með  börn  sín.  Fóstrurnar 
komu  inn  með  þrjá  sveina;  einn  þeirra  hljóp,  en  annar 
skreið,  hinn  þriðji  lá  á  brjósti  fóstru  sinnar.  »Hjer  eru 
nú  börn  þín,  konungur!«  mælti  Scheherasade«,  og  bið  eg 
þig  þeirra  vegna,  að  þú  gefir  mjer  líf,  svo  að  veslingar 
þessir  verði  ekki  móðurlausir«.  Þá  fjekk  soldán  eigi  tára 
bundist,  hann  faðmaði  að  sjer  börnin  og  sagði:  »Guð 
veit  það,  Scheherasade!  að  eg  hef  fyrir  löngu  tekið  aftur 
hegningardóminn,  því  þú  ert  kona  skírlíf  og  siðlát.  Guð 
blessi  þig  og  þína!«  Scheherasade  kysti  á  hönd  soldáns  og 
óskaði  honum,  að  hann  mætti  lengi  lifa  í  frægð  og  veg- 
semd.  Urðu  nú  fagnaðartíðindi  þessi  hljóðbær  um  alla 
höllina  og  litlu  síðar  um  alla  borgina.  Það  var  hin  gleði- 
legasta  nótt  og  bjartari  en  fegursti  sólskinsdagur.  Um 
morguninn    ljet    soldán    blása   saman  öllu  liði  sínu  og  að 

því  ásjáandi  gaf  hann  vezírnum,  tengdaföður  sínum,  skraut- 
fagurt  tignarklæði.  Þakkaði  hann  honum  fyrir  það,  að 
hann  hefði  gipt  sjer  dóttur  sína,  sem  aptraði  honum  frá 
að  fremja  fleiri  manndráp.  Hann  gaf  einnig  hinum  öðr- 
um  vezírum,  emírum  og  stórhöfðingjum  góðar  gjafir.  Og 
nú  ljet  hann  á  sinn  eiginn  koslnað  prýða  borgina  með 
ljósum  og  halda  opinbera  leika  með  allskonar  skemmtun; 
ljet  hann  og  útbýta  ríflegum  ölmusugjöfum  á  meðal  fá- 
tæklinga  úr  ríkissjóði.  Stýrði  hann  síðan  löndum  sínum 
langan  aldur  í  fögnuði  og  fullsælu,  þangað  til  dauðann 
bar  að  höndum,  sem  enda  gerir  á  öllum  jarðneskum 
hlutum.  En  lofaður  sje  sá,  sem  aldrei  umbreytist,  þó  ald- 
irnar  líði,  og  friður  sje  með  Mahómet,  sendiboða  hans  og 
sæmdarprýði  allra  dauðlegra  manna! 

E  n  d  i  r . 


UM 

„ÞÚSUND  OG  EINA  NÓTT" 


I L  þess  að  skilja  Þúsund  og  eina  nólt  rétt, 
<y||p  verður  að  gæta  þess,  hvaðan  hún  er  upprunnin  og 
Hjf  á  hverjum  tíma.  Hún  heyrir  til  hins  mahómedanska 
skáldskapar,  sem  blómgvaðist  einkum  hjá  Aröbum  og 
Persum  (en  miklu  síður  hjá  Tyrkjum),  mest  frá  tímum 
Mahómets  (f.  570,  f  632)  og  fram  á  13.  öld.  Er  kv'eð- 
skapur  þessi  næsta  auðugur  af  hugmyndum  og  samlíking- 
um,  en  þó  gera  menn  meira  orð  á  því,  heldur  en  í  raun 
og  veru  er.  Því  sömu  samlíkingarnar  koma  fyrir  apturog 
aptur,  líkt  og  kenningarnar  í  hinum  forna  kveðskap  vor- 
um*).  Mikið  í  skáldskap  Araba  og  Persa  er  skýrt  og  djúpt 
hugsað  og  því  nær  allur  er  hann  fræðandi  (didaktisk). 
Af  skáldaverkum  Araba  frá  tímum  Mahómets  er  merkastur 
Kóraninn,  trúarbók  átrúenda  hans,  full  af  skáldlegu  fjöri 
og  andagipt.  Montenebbi  var  mikið  skáld  og  orkti  um 
hernað  (f.  915,  f  965)  og  Hairíri  er  eitt  hið  hagorðasta 
skáld,  sem  veiið  hefir  (f.  1054,  f  1121).  En  þessari  gull- 
öld  skáldskapar  vísindanna  lýkur  með  Þúsund  og 
e  i  n  n  i  n  ó  1 1,  að  því  leyti  sem  hún  var  síðast  færð  í 
letur  eins  og  hún  er  nú.  Mahómet  hafði  að  sönnu  í 
Kóraninum  bannað  að    segja    æfintýri,    því    hann  hjelt  að 

*)  Þannig  minnast  persnesk  og  arabisk  skáld  varla  nokkurn 
tima  á  kvennlega  fegurö,  svo  að  þau  nefni  ekki  næturgala  um 
leiö,  eöur  einhvern  gimstein.  Andlitinu  er  ætíö  líkt  viö  tungl, 
eða  viö  daginn  og  er  pá  hárinu  líkt  viö  nóttina. 

þau  mundu  spilla  eingyðistrúnni;  má  af  því  sjá,  ad 
Aröbum  hefir  þá  þegar  þókt  gaman  að  þeim,  enda  hefir 
bann  Mahómets  orðið  til  lílils.  Meðan  þeir  voru  að  brjóta 
undir  sig  lönd  með  herskildi,  hefir  mikið  aí  sögum  þessum 
myndast,  og  margar  þeirra  sverja  sig  í  ættina  til  þjóða 
þeirra,  sem  þeir  áttu  í  stríði  við. 

Það  er  eptirtektavert,  að  líkir  söguflokkar  hafa  mynd- 
ast  hjá  öðrum  þjóðum,  þegar  skáldskapur  þeirra  hafði 
lifað  sitt  fegursta.  Þannig  varð  til  hjá  Indverjum  sögubókin 
Vrithakatha  og  ein  hjá  Kínverjum,  sem  Kinkuhikhuen  heitir, 
og  Metamorphoses  Ovidiusar  hjá  Rómverjum.  Hinum  beztu 
dæmisögum,  æfintýrum,  ferðasögum  og  ástasögum  var  safn- 
að  í  Þúsund  ogeina  nótt  (á  arabiska  tungu  heitir 
hún  E  1  f  L  e  i  1  a  eða  E  1  K  h  a  r  a  f  a).  Bera  sögurnar  það 
sjálfar  með  sjer,  að  þær  eru  víða  upprunnar,  bæði  í  Persíu, 
Kínalandi,  Indlandi,  Sýrlandi,  Grikklandi  og  Egyptalandi, 
og  nærri  því  hver  þjóð  í  Austurálfu  heims  hefir  lagt  sitt 
til  og  kemur  þar  fram  með  sjerstaklegu  þjóðerni  og  ein- 
kennilegum  siðum.  Hvort  að  nokkur  einn  rithöfundur 
hafi  samið  Þúsund  og  eina  nótt  er  ómögulegt  að 
vita.  Að  vísu  er  getið  um  einn  persneskan  mann,  sem 
Rasti  hjet,  og  átti  hann  að  hafa  safnað  sögunum  saman 
fyrstur  manna.  En  þáhjetbókin:  Þúsund  nætur,  og  voru 
sögurnar  sagðar  konungi  einum  í  Austurpersíu,  Schehera- 
sade  sagði  þær  ekki,  heldur  Dinarsade  fóstra  hennar.  Hinn 
arabiski  sagnaritari  Messúdi  (f  957)  nefnir  E  1  f  L  e  i  1  a 
meðal  nafnfrægra  persneskra  bóka,  sem  snúið  hafi  verið 
á  arabiska  tungu.  Þar  að  auki  nefnir  hann  Bók  vezír- 
anna  og  Ferðir  Sindbads,  en  það  finnst  nú  hvorttveggja 
í  Þúsund  og  einni  nótt.  En  líklega  hafa  þessar 
sögur,  sem  komnar  eru  til  Araba  á  ýmsum  -öldum,  og 
frá  ýmsum  þjóðum,  gengið  mann  frá  manni,  þangað  til 
E  1  f  L  e  i  1  a  var  samin.  Mun  það,  eptir  því  sem  næst 
verður  komist,  hafa  verið  gert  á  Egyptalandi  á  ofanverðri 
þrettándu  öld,  þegar  Mamelúkar  sátu  að  völdum,  því  að 
á  hirð  þeirra  var  mikill  munaðar  og  gleði  bragur,  líkt  og 

kemur  fyrir  íÞúsund  og  einni  nótt.  Og  hefir  hjer 
farið  eins  og  opt  verður  um  sögusagnir,  að  þær  ganga 
kynslóð  eptir  kynslóð  þangað  til  einhver,  sem  gæddur  er 
skáldskapargáfu,  skapar  úr  þeim  heild  og  gefur  þeim  það 
snið,  sem  þær  hafa  ávallt  síðan,  meðal  komandi  manna. 

Allt  í  Þúsund  og  einni  nótt  er  miðað  við 
vizkúna,  eins  og  hið  æðsta  aíl  í  heiminum,  og  er  sú  að- 
ferð  opt  viðhöfð,  sem  Austurálfu  þjóðum  er  töm,  að  sanna 
einhvern  málshátt  eða  lífsreglu  með  því  að  segja  sögu, 
sem  getur  heimfærst  til  þeirra,  og  eru  opt  um  leið  tilfærðir 
staðir  úr  Kóraninum.  Alstaðar  kemur  fram  hatur  á  harð- 
stjórn  og  kúgun,  á  ranglæti  dómaranna  og  hræsni  munk- 
anna,  en  hins  vegar  lýsir  sjer  virðing  fyrir  iðjusemi,  skír- 
íífi,  þar  sem  talað  er  um  ástir,  og  einlæg  lotning  fyrir 
dyggðinni.  Hefir  því  Þúsund  og  ein  nótt  ætíð, 
meðal  allra  þjóða  og  stjetta,  verið  álitin  ágæt  og  lærdóms- 
rík  bók  fyrir  unga  og  gamla.  Margir  kunna  að  vísu  að 
snúa  huganum  til  hins  holdlega  og  munaðarlega,  því  hún 
er  full  af  lýsingum  á  heimslegum  fögnuði,  glæsilegum 
höllum  og  inndælum  aldingörðum,  ljómandi  auðæfum, 
tælandi  dansmeyjum  og  söngdísum,  og  hinu  dáðlausa  ástar- 
lífi  hinna  austurlenzku  konunga.  En  frá  öllu  þessu  er 
sagt  með  svo  saklausri  einfeldni,  að  engin  óspillt  tilfinning 
getur  hneykslast  á  því.  Eins  kann  sumum  að  hætta  við, 
að  taka  einungis  eptir  hinu  óstjórnlega  i  ímynduninni, 
þar  sem  ræðir  um  risa,  anda  og  ýmsar  stórkostlegar  hug- 
smíðar,  sem  eiga  skylt  við  hið  indverska  hugmyndalíf  og 
jafnvel  hina  fornu  trú  forfeðra  vorra.  Særingar,  álögur, 
galdramenn  og  óumflýjanleg  forlög  koma  þar  fyrir  eins  og 
í  frásögum  vorum,  og  hver  getur  lesið  um  hinar  stórkost- 
legu  sjónhverfingar  svo,  að  honum  detti  ekki  í  hug  ferð 
Þórs  til  Útgarða-Loka?  En  hið  kynlega  og  töfralega  ræð- 
ur  aldrei  svo  miklu,  að  hin  andlega  þýðing  komi  ekki 
fullkomlega  í  ljós,  og  hver  sem  les  með  athygli  getur  ekki 
misst  sjónar  á  hinni  siðferðislegu  stefnu,  sem  er  hin  sanna 
sál  og  líf  frásagna  þessara. 

Þegar  sögur  þessar  mynduðust,  var  berserksgangur- 
inn  farinn  af  átrúendum  Mahómets  og  komin  mannúð  og 
menntun  í  stað  harðfengi  og  grimmdar,  því  er  þar  mest 
lofað:  mildi,  rjettlæti  og  göfuglyndi.  I  þessu  eru  þeir 
kalífinn  Harún  Alraschid,  og  Salómon  konungur  and- 
anna,  teknir  til  fyrirmyndar.  í  forlögum  mannanna,  svo 
ilókin  sem  þau  virðast  vera  og  full  af  mótsögnum,  lýsir 
sjer  jafnan  stjórn  guðs,  með  rjettlæti  og  miskunsemi;  en 
hið  arabiska  þjóðerni  kemur  fram  í  því,  hvað  lífsþekk- 
ingu  og  skynsamlegri  lífsnautn  er  þar  haldið  fram.  P  ú  s- 
und  og  ein  nótt  lýsir  heimslífi  þeirra,  eins  og  Kór- 
aninn  tysir  trúarlííi  þeirra.  Frásagan  er  skýr,  einföld  og 
lifandi,  og  sögunum  aðdáanlega  niður  skipað;  þær  eru 
eins  og  marglitar  perlur,  sem  dregnar  eru  upp  á  mjóan 
þráð.  Sögunum  er  svo  skipt,  að  þær  hætta  í  hvert  skipti, 
þar  sem  forvitni  lesandans  er  mest,  svo  hann  hlýtur  að 
halda  áfram  eins  og  sá,  sem  villist  inn  í  inndælan  skóg 
og  fær  ekki  af  sjer  að  snúa  aptur,  heldur  gengur  áfram  í 
unaðssamri  leiðslu.  ímyndunin  leikur  sjer  þar  eins  og 
barn,  jafnt  að  hinu  ógurlegasta,  sem  hinu  inndælasta,  og 
sökkvir  sjer  í  djúp  sinnar  eigin  auðlegðar,  en  alvara  vizk- 
unnar  og  reynslunnar  er  annars  vegar  og  bendir  á  hverf- 
ulleik  og  fallveiti  lífsins,  og  sýnir  ætíð,  hvernig  hið  góða 
sigrast  á  öllu,  og  hið  illa  á  sjálfu  sjer. 

Stgr.  Thorsteinsson. 


Áður  en  þýðandi  þessarar  bókar,  rektor  S  t  g  r . 
Thorsteinsson,  andaðist  21.  ágúst  1913,  hafði  hann 
yfirfarið  eitt  eintak  hinnar  fyrri  útgáfu,  það  er  þessi  út- 
gáfa  hefir  verið  eptir  prentuð,  og  vikið  við  orðtökum, 
lagað  þýðinguna  á  sumum  stöðum  og  breytt  rithætti, 
eptir  því  sem  honum  þótti  betur  fara;  var  því  endurskoð- 
un  allrar  bókarinnar  lokið,  áður  en  hann  ljezt,  svo  að 
hann  heíir  gengið  frá  þýðing  þessarar  útgáfu  að  öllu  leyti. 
Yfirkennari  Pálmi  Pálsson  heíir  síðan,  fyrir  mína 
hönd,  sjeð  um  prentun  þess,  er  þá  var  eptir  óprentað, 
eða  frá  401.  bls.  í  4.  bindi  og  til  enda  bókarinnar  og 
hafa  allar  lagfæringar  þýðandans  verið  vandlega  teknar 
til  greina.  Kann  eg  honum  beztu  þakkir  fyrir  það.  For- 
máli  sá,  sem  var  framan  við  1.  bindi  fyrri  útgáfunnar, 
er  hjer  prentaður  í  heilu  líki  aptan  við  5.  bindi  og  fyrir- 
sögn  hans  því  breytt. 

Reykjavík,  21.  ágúst  1911 

Sigurðar  Jónsson. 

